
CADÎNELE 


PREASTRĂLUCITUL SULTAN AHMED-KHAN, cel 
dintâi din stirpea lui Osman ce purta acest nume, se 
arăta nespus de fericit după ce, cu ajutorul slăvitului 
Alah, izbutise zidirea frumoasei geamii ce avea să-i 
ducă numele peste veacuri. La puţinătatea anilor lui, 
numărând numai douăzeci şi opt de primăveri, graba 
nu părea la locul ei, dar pentru un stăpânitor de 
popoare o zi face cât un an. Se rugă cu multă smerenie 
la cea dintâi chemare a  muvezinului, aducând 
mulţămită Profetului, apoi se îndreptă alene spre arz 
odasi, unde, urcat în tronul strămoşesc, trebuia să-l 
primească pe solul împăratului austriac. Nici nu prea 
ştia ce avea să-i spună, câtă vreme fusese încheiată cu 
alamanii o înţelegere, prin sârguinţa robului său 
Gaşpar Grazziani, dar marele vizir Halil-paşa se rugase 
într-atâta, încât îngădui să i se înfăţişeze ghiaurul. 


Baronul Starzer, trimisul împărătesc, izbutise de 
multă vreme să câştige inima sadrazamului, mai cu 
seamă prin nenumăratele daruri, însă ştia că aceste 
dregătorii sunt trecătoare la Sublima Poartă, încât, de 
nu profita cât mai curând, altă dată l-ar fi costat şi mai 
mult întrevederea. 

Sultanul, înveşmântat în atlaz verde din cap până-n 
picioare, cu fireturi de aur, nestemate şi blănuri de 
samur, voia să arate copleşitoarea bogăţie a 
„stăpânului lumii”, urmaşul Profetului pe pământ. 
Culoarea aceasta o îndrăgea cel mai mult, îmbrăcându- 
se astfel la toate înfăţişările solilor ghiauri, spre a le 
arăta măreţia Islamului, simbolizată în flamura verde 
pe câmpul de bătaie. Cu paşi rari se urcă în tronul 
placat cu aur, sub baldachinul căptuşit cu brocart şi 
străjuit de stâlpi albi de marmură italienească. Se 
aşeză nepăsător, lâsându-şi capul pe spate ca să poată 
cuprinde cu privirea întreaga încăpere, apoi bătu sec 
din palme şi ca din pământ apăru un acemoglan, în- 
genunchind smerit în aşteptarea poruncii. 

— Să intre solul! rosti padişahul. 

Pe dată se iviră dregătorii, în frunte cu marele vizir 
urmat de baron, care în loc să se fi închinat cu 
temeneli, ca toţi ceilalţi, îşi flutură pălăria într-o parte 
după obiceiul apusenilor. Terzimanul luă scrisorile din 
mâna solului şi le aşeză cu multa umilinţă pe 
canapeaua de la picioarele baldachinului, apoi se trase 
îndărăt, îndoindu-se de spinare. 

— Ce pofteşte? întrebă sultanul aruncându-i o 
privire bănuitoare. Au n-am făcut o înţelegere, prin 
robul meu Gaşpar Grazziani? Ce mai vrea casarul? 

Starzer începu cu voce potrivită, spre a da putinţa 
tâlmaciului să nu scape niciun cuvânt: 


— Majestatea-sa imperială Mathias, rege al 
Ungariei, al Boemiei, al lerusalimului, împărat al 
Sfântului Imperiu Roman, arhiduce de... şi înşiră toate 
titlurile stăpânului său, ca să arate pagânilor că nu era 
un sol oarecare. 

Sultanul însă căscă plictisit aruncându-şi ochii pe 
fereastră, la pânzele caicelor ce se desfăşurau pe 
albastrul Bosforului până către celălalt mal, unde se 
zăreau minaretele de la Uskli-dar. Abia când isprăvi 
baronul, Ahmed-khan păru a-şi aduce aminte de ceva 
şi spuse pe neaşteptate: 

— Poftesc să înceteze amestecurile voastre în 
memleket-i Erdel, ca şi în Bogdan ili, credincioasele 
noastre raiale. Câtă vreme am hotărât pace între noi, 
să vă ţineţi făgăduiala, că de nu... Se opri, lăsând 
anume ameninţarea să plutească în aer, după care 
reluă: Poruncesc să nu mai fie sâcâit, în niciun fel, 
preasupusul nostru rob Bethlen, şi nici de cetatea 
Chioarului să nu vă legaţi! 

— Prealuminate padişah, răspunse baronul Starzer. 
Toate acestea, după cum am avut cinstea să vi le 
înfăţişez, au fost hotărâte împreună cu solul majestăţii- 
voastre, Gaşpar Grazziani...! 

— Da, da! încuviinţă sultanul, gândind că s-ar fi 
putut într-adevăr să-i fi spus, pe când el rătăcea cu 
ochii pe fereastră. Bine... Dar afurisiţii de cazaci să se 
astâmpere! Asta este voinţa mea! 

Starzer rămase  descumpănit căci, asupra 
călăreţilor stepei, împăratul creştin nu avea nicio 
putere, dar Ahmed-khan nu-i dădu răgaz. 

— Grazziani pe unde-i? Pentru ce nu s-a înfățișat şi 
el la porunca mea? 

— Prealuminate stăpân, se ploconi Halil-paşa, din 
câte ştiri avem despre el, se pare că se va fi aflând pe 


undeva în drum către picioarele strălucirii tale. Ultima 
dată fusese văzut pe la Babadag. 

— Ce să caute la vulpoiul de Iskender?! Te 
pomeneşti că acesta iar mai pune la cale ceva. Nu vrea 
cumva să-l facă bey prin părţile locului?! 

— Fără încuviințarea luminăţiei-tale n-ar cuteza, 
stăpâne, răspunse sadrazamul. Se pare că ar fi coborât 
cu barcazul pe Tuna şi viforniţa îl va fi oprit la beyul de 
Silistre. 

— Ciudată „viforniţă”, care l-a dus drept în braţele 
lui Iskender-paşa, răspunse batjocoritor sultanul. 

Marele vizir se ploconi şi mai mult, încercând să 
scape de iscodirile padişahului, iar Starzer, care 
înţelegea turceşte, era cât pe ce să intervină încălcând 
buna-cuviinţă. Fiindcă venise vorba de Grazziani, se 
gândise să-l laude şi să-l roage pe padişah ca, drept 
mulţumită pentru slujba adusă, să-l facă domn al 
Moldovei. Ahmed-khan însă părea să fi uitat cele 
discutate mai înainte şi dintr-odată îl întrebă dacă 
Roma casari mai doreşte ceva. 

— Sacra majestate imperială,  prealuminatul 
Mathias, stăpânul meu, a fost încântat de iscusinţa 
solului înălţimii-tale, dar mai cu seamă i-a plăcut cum 
s-a luptat spre a dobândi pacea aşa după cum a poftit- 
o el. Cu plăcere l-ar fi primit în slujba imperiului, ca 
arhiduce, oferindu-i ducatul Ratisbonei, însă Grazziani 
nu s-a învoit nicicum să se lepede de stăpânul său. Din 
astă pricină, strălucirea-voastră este rugată de 
împăratul roman să-l răsplătească pe acest slujbaş cu 
domnia unei ţări valahe. Poate chiar în Moldova, spre a 
sta împotriva cazacilor. Se înţelege că în niciun chip nu 
s-a gândit la Transilvania. 

Era prea voios în acea zi sultanul şi vorba 
meşteşugită a austriacului nu l-a mâniat, căci altcum 


n-ar fi suferit poveţele unui kâfir, fie el şi împărat, cum 
să-şi răsplătească robii. Aşa, se mulţumi a da din cap a 
încuviinţare şi-i făcu semn lui Starzer că poate pleca. 
De fapt, nici nu şi-a prea dat seama ce a vrut străinul 
de la el. 

Rămas numai cu dregătorii săi, padişahul le zise: 

— Acest Gaşpar Grazziani are o minte ascuţită şi 
mă bucură că a izbutit să-i lămurească pe nemti să se 
învoiască la pace, cu toate împotrivirile venețienilor. 

— Tocmai voiam să spun preastrălucirii-tale, cuteză 
marele vizir, despre acest dalmatin. A răscumpărat pe 
banii lui nişte robi de seamă din regatul Neapolelui şi 
le-a redat libertatea. Printre ei se afla şi Damad 
Ibrahim-paşa, unchiul prea-ânălţimii tale. 

Sultanul îl privi drept în ochi, dar acesta nici nu 
clipi, cu toate că se înfruptase din bănetul pus la bătaie 
de  Starzer, pentru a-l sprijini pe Grazziani să 
dobândească domnia Moldovei. 

— Socot că cel mai nimerit ar fi să-l fac valiu. Pe 
unde ar fi de trebuinţă un om vrednic pentru asemenea 
slujbă? 

— Preaslăvitul meu stăpân! răspunse sadrazamul 
făcând o temenea până la pământ, după care îşi puse 
mâinile la piept şi reluă cu umilinţă: Grazziani este un 
necredincios, şi nu se cade să stăpânească un vilâyet 
musulman. Ar fi cu putinţă să domnească numai peste 
ghiauri... N 

— Oricum nu în Erdel-ili, căci Bethlen îmi place. In 
Kara-ili, nu zic ba. 

Halil-paşa înghiţi în sec, fiindcă şi de la Alexandru 
lliaş al Munteniei căpătase ruşfeturi şi bahşişuri grase, 
numai să nu fie clintit din loc. Îşi aminti însă că Radu 
Mihnea, cel care fusese dus la Yaş de către Iskender- 
paşa, se cam plângea de o boală a ochilor şi mai că s- 


ar fi lepădat de domnie. Nu putea s-o spună însă pe 
şleau, aşa că o luă mai pe ocolite: 

— Preamilostive stăpân! Acum, că ne pregătim de 
înfruntare cu lehii, mintea mea socoate că ar fi de 
trebuinţă un bey credincios în Bogdan.-ili. Cel de acuma 
este cam beteag de ochi şi cu dragă inimă s-ar 
întoarce aici, pentru oblojire. In locu-i ar putea fi aşezat 
Grazziani, care este mai tânăr, viteaz şi cu mintea 
ascuţită, după cum îndeobşte se ştie. Acesta i-ar ţine în 
frâu pe ghiauri. 

— Am înţeles, Halil, că şi tu îl îndrăgeşti pe 
Grazziani, dar poftesc să-i văd şi eu înfăţişarea, că prea 
îl lăudaţi cu toţii. Să fie oare chiar aşa de bogat?! 
zâmbi răutăcios padişahul. 

Se ridică apoi şi, fără să răspundă la temenelile 
dregătorilor, se îndreptă spre uşa care ducea la harem. 
Tolănindu-se pe un divan, Ahmed-khan îşi desfăcu 
veşmintele şi podoabele, rămânând numai într-un ilic, 
după care trimise un hadâm s-o aducă pe Mâhfiruz, 
mama primului său născut, Osman. Cadâna îl rugase s- 
o primească spre a-i destăinui ceva cu totul deosebit, 
însă el se cam codise la început, nevrând să-şi plece 
urechea la vorbele muiereşti. Mai apoi, amintindu-şi de 
frumoşii ani din trecut, pe când femeia îi era haseki, se 
înduplecă s-o asculte, mai ales că şi acuma era destul 
de nurlie. 

— Vino,  şezi alături, neasemuita mea „Lună 
peruzea”, o îmbie el pe divanul unde stătea întins. la 
spune ce necaz îţi umbreşte inima ta cea fierbinte? 

— Stăpâne bun şi drag, părinte al feciorului meu 
dintâi, viaţa îţi este primejduită şi mie îmi este mai 
prețioasă decât însăşi lumina ochilor. 

— O, scumpa mea! zâmbi Ahmed. Nu cred să 
râvnească cineva... 


— Ba da, stăpâne! Nu pe faţă, ci într-ascuns. 

— Aşa mai merge, că altminteri s-ar pomeni în 
Bosfor, râse binevoitor sultanul. 

— Nu crezi, nepreţuitul meu padişah, însă duşmanii 
te-ar dori mort, spre a putea aşeza în scaunul slăvitului 
Osman o kuklă, pe care s-o mânuiască după voie. 

— Nu cumva este vorba de Mâhpeyker?! zâmbi el 
şăgalnic, mângâindu-i pletele ca unei fetiţe-alintate. 

— Întocmai! 

— Ha, ha, ha! râse cu poftă padişahul. De-ar fi fost 
ea acum în locul tău aici, de bună seamă că mi-ar fi 
destăinuit că tu ai fi aceea care ar vrea să-mi sugă 
sângele din vine. 

— Nu râde, slăvite khan, dacă ai sta să gândeşti că 
scorpia aia de grecoaică... 

— Sunteţi amândouă de acelaşi neam. 

— Eu... am fost! Ea însă a rămas tot cu sângele ei 
spurcat, şi pe odraslele ei le învaţă să te urască. Se 
zvoneşte chiar că ar pofti să-i boteze în legea 
creştinească, ştii doar taică-său a fost popă... 

— Şi ce-ai vrea să fac, scumpa mea? S-o ucid pe 
Mâhpeyker? Să fiu drept, nu mă lasă inima, fiindcă şi 
ea mi-a dăruit feciori frumoşi. Ori să o surghiunesc? 

— Rău n-ar fi nici una, nici alta! 

— Dar care mai întâi? o necăji Ahmed sărutându-i 
ochii de căprioară, în vreme ce mâinile lui dezveleau 
pulpa rotundă şi pântecul de-o albeaţă cu adevărat 
grecească. 

Mâhfiruz socoti că venise cea mai potrivită clipă 
spre a izbuti în cele ce-şi pusese în gând, simţindu-l 
înfierbântat de apropierea cărnii femeieşti. Pricepu însă 
că sultanul o avea în drag şi pe cealaltă, fiindu-i 
aşijderea haseki, şi n-ar fi izbutit să i-o smulgă din 


suflet, aşa că se prefăcu mai milostivă faţă de tovarăşa 
ei de harem. 

— Eu nu-i vreau viaţa, cu toate că n-aş băga mâna- 
n foc că ea n-ar pofti-o pe a mea. Păstreaz-o pe mai 
departe în preajma ta, numai să porunceşti, iubite 
stăpân, ca la vremea cuvenită Osman să-ţi urmeze la 
tron, aşa după cum e şi firesc, fiind primul tău născut. 

— Da, da! încuviinţă Ahmed, simțind cum dorinţa îl 
făcea să-i zvâcnească sângele în tâmple. Era în stare 
să încuviinţeze totul, în schimbul clipelor de plăcere 
care-l aşteptau. 

— Atunci să dai de veste întregii împărăţii că... 
Mâhfiruz însă nu mai apucă să-şi termine vorba. Abia 
când patima se potoli şi sultanul ostenit de dragoste 
râmase întins pe divan, cadâna nu se lăsă şi, ca şi cum 
nimic nu s-ar fi petrecut între ei, îi ceru din nou să-i 
facă feciorul moştenitor. 

— Să chem să facă hârtie scrisă? întrebă ea. 

— Atunci, n-ai să mă ucizi chiar tu, ca să poată 
domni Osman? zâmbi ciudat Ahmed. Dar hai, nu te mai 
bozumfla, că-ţi voi face hatărul. ţi făgăduiesc! 

Văzând-o dezamăgită, îi alintă obrajii şi adăugă 
blând: 

— Socot că Alah mi-a mai hărăzit multe zile de trăit 
şi n-ar fi bine să mă gândesc la moarte de pe acum. Ca 
să nu fii mâhnită, am să cer şeyhulislamului să dea o 
fetvă, după cum ti-i voia. Fii cuminte şi nu te mai amări 
din nimic! 

O mângâie din nou pe frunte şi sărutând-o părăsi 
haremul, ambiţioasa cadână petrecându-l cu o privire 
umedă, neîncrezătoare. 

De fapt, chiar fără să vrea, sultanul nu şi-a putut 
ţine făgăduiala, căci o veste neaşteptată i-a abătut 
gândul în altă parte. Afurisiţii de venețieni, pătrunzând 


în Canakkale Bogazi, au avut neobrăzarea să-i 
scufunde  galerele ce le ieşiseră în întâmpinare, 
producând mare pagubă şi spaimă printre stambulioţi. 

Din aceeaşi pricină Gaşpar Grazziani, sosit în plină 
vară pe malurile Bosforului, nu se putu înfăţişa 
padişahului. E drept ca nici nu se grăbea, câtă vreme 
acesta era mânios şi urzea gânduri de răzbunare 
împotriva tuturor ghiaurilor. Dalmatinul îşi avea casa 
lui în oraş, nu departe de Ayasofia, şi trecea mereu pe 
la Poarta de Aur, faimoasa „Bab-i humayun”, cum îi 
spuneau localnicii, numai ca să afle în ce ape se mai 
scălda stăpânul stăpânilor. Aşa dădu într-o bună zi 
peste kizlar agasi, Mustafa-aga, iar prin el făcu 
legătura cu însăşi Mâhfiruz, după cum fusese şi povaţa 
lui Iskender-paşa. 

— De te legi să ne sprijini, beyule, numai bine are 
să-ţi fie, îi făgădui acesta. Dar să fii pentru stăpâna 
noastră cu multă credinţă şi fără vicleşug! 

— Deşi nu văd cum aş putea ca eu, nevolnicul, să 
ajut pe mărita sultană, ori pe domnia-ta, un dregător 
atât de puternic, mă jur să vă fiu alături şi la necaz şi la 
bucurie, răspunse Gaşpar Grazziani, cu şiretenia lui 
cunoscută. 

Mustafa-aga fu nespus de încântat, căci se dusese 
vestea prin /slâmbol despre mintea cea ascuţită a 
dregătorului ghiaur. Până una-alta, îi ceru să nu mai 
vorbească cu nimeni, iar el avea să-i trimită un semn 
tainic când va fi de trebuinţă. 

Grazziani însă nu se mulţumi cu atâta şi, aflând de 
la Starzer că şi Halil-paşa pusese un cuvânt bun pentru 
el, începu a colinda pe la toţi zarafii şi cămătarii 
stambulioţi, spre a face rost de bani. Vorba-i bună, ce-i 
drept, dar tot mai frumos sună aurul în urechile celui 
care trebuie să te asculte. 


O mare bucurie avu cu venirea lui Pera, pe 
negândite şi atât de schimbat la înfăţişare, încât nici 
nu-l cunoscu de la început. Il îmbrăţişa ca pe un vechi 
prieten, parcă şi uitase în acele clipe de slujba pe care 
i-o încredinţase pe alte meleaguri. 

— Nici nu-ți închipui cât de bine îmi pare că te-ai 
întors teafăr şi nevătămat, dragul meu Pera. Îmi place 
cum arăţi. Te-ai făcut mai bărbat... ditamai oştean! 

— Măria-ta, vin drept de la signor Annibale Amati... 

— Aaa! de la Amati? De la Livorno? la spune-mi 
dacă tot aşa de fălos şi chipeş a rămas? 

— Milostive stăpân, eu nu pot şti cum va fi fost 
domnia-lui mai înainte, dar acuma se bucură de mare 
cinste în oraş. Ţi-a trimis astă scrisoare, poruncindu-mi 
să-ţi spun şi prin viu grai că paşa de Silistra nutreşte 
gânduri de mărire şi că nici gând să-ţi încredinţeze 
domnia Moldovei... 

— Cum aşa? se posomori Grazziani. 

— Citeşte, stăpâne! şi Pera îi întinse răvaşul. 
Aruncându-şi privirea asupra misivei, Grazziani se 
lumină la faţă, ba chiar începu a râde cu voie bună. 

— Vezi tu, dragul meu, ce-mi spuneţi voi, şi tu şi 
Amati, eu ştiam mai demult, din însuşi gura lui 
Iskender-paşa. Dar ne-am înţeles ca eu să fiu 
domnitorul, şi el îmi cere să ascult numai de porunca 
lui. 

— Signor Amati s-a gândit că e bine să dea în 
vileag... 

— Vezi-bine! Annibale este un om de mare nădejde 
şi mi-e de trebuinţă şi acum, dar şi mai pe urmă, la 
laşi. Rău îmi pare însă că nu mai am nicio veste de la 
Marcu... De oameni ca voi am nevoie în preajma mea. 

— S-a întâmplat ceva cu el? se îngrijoră Pera. 


— Nu-i mai dau de urmă. L-am căutat prin iscoade, 
până şi la el, la Borlova, dar degeaba. Nu trebuia să-l fi 
lăsat să treacă prin Transilvania, însă îi plăcea tare 
mult unguroaica aia bălaie... 

— Se va fi însurat pe acolo şi se va fi dat la fund? 

— Nu-i firea lui. Să nu fie însă băgat pe undeva din 
porunca lui Bethlen, şi atunci chiar că nu mai vede 
soarele. Ştie cam multe, iar prinţul are gealaţi iscusiţi 
să scoată vorbele de la încăpăţânaţi, cu cleştele înroşit 
în foc, şi asta n-ar fi deloc bine. 

Grazziani îl reţinu în preajma lui pe tânărul croat, 
folosindu-l mai ales pentru a face legătura cu feluriţi 
dregători otomani din jurul sultanei Mâhfiruz. Băgase 
de seamă că lui Pera îi plăcea să fie trimis de colo-colo 
şi de multe ori căuta să-i facă hatârul, chiar dacă n-ar fi 
fost trebuinţă. 

Vara trecu pe nesimţite şi tot aşa şi toamna, căci 
nu era prea mare deosebire de la una la alta. 
Istambulul rămânea acelaşi oraş frumos şi urât, curat 
şi murdar, plin de bogaţi şi de cerşetori, precum şi de 
câini pe pripas hoinărind pe uliţi în haite fără număr. 

Ca un trăsnet din senin căzu vestea că măritul 
sultan Ahmed a părăsit lumea aceasta, pentru huriile 
din sânul lui Mahomed. Era în cea de-a douăzecişidoua 
zi a lunii z/-/ hidge din anul 1026 al Hicretului, sau, cum 
spuneau grecii, 22 noiembrie 1617. Unii se lăudau că 
ar fi ştiut de multă vreme despre boala nemiloasă care 
a secerat viaţa padişahului la numai cele douăzeci şi 
opt de primăveri ale sale, alţii însă fuseseră luaţi pe 
neaşteptate, şi printre aceştia se afla şi Gaşpar 
Grazziani. Pentru el moartea sultanului, care numai cu 
două săptămâni înainte îi făgăduise firmanul de 
domnie, a fost o lovitură nemiloasă. Nu ştia nimic 
despre boală atunci când fusese primit la sarai, şi nici 


n-ar fi putut să i-o citească pe chip, căci în faţa tronului 
era silit să-şi plece privirile la pământ. 

Necazul însă i-a fost de scurtă durată, întrucât 
sultana Mâhfiruz i se arăta binevoitoare, ştiindu-l 
printre oamenii ei de credinţă. N-avea decât să aştepte 
înscăunarea lui Osman, care urma să ţină făgăduiala 
tatălui  răposat. Se duse chiar a doua zi la 
înmormântarea fostului padişah, după care trecu pe la 
Fatihcamii, spre a se întâlni cu viitorii dregători de 
frunte ai Divanului. Erau acolo Sofu (Piosul) Mehmed- 
paşa,  Mustafa-aga şi  şeyhulislamul  Essad-efendi, 
laolaltă cu mulţi oşteni şi uleniale, care cereau cu glas 
tare să fie încoronat pe dată Osman Gene (cel tânăr), 
primul născut al fostului sultan. 

Se auzise că unii s-ar împotrivi, scoțând la iveală 
pe fratele mortului, de asemenea din sângele 
osmanilor şi căruia i s-ar fi cuvenit de drept puterea. 
Mulţi însă nu credeau cu putinţă ca Mustafa, căci 
despre el era vorba, după ce stătuse întemnițat peste 
14 ani şi îşi pierduse minţile, să mai poată conduce di- 
tamai împărăție. 

Nu la fel gândea şi Mâhpeyker Kosem. Dându-şi 
seama că în calea domniei feciorilor ei stătea fiul 
rivalei sale Mâhfiruz, era hotărâtă să-l înlăture. Pentru 
aceasta, împreună cu câţiva credincioşi, nu s-a dat în 
lături să-l scoată la iveală pe nenorocitul Mustafa iar 
ienicerii aflaţi în preajmă, în urma făgăduielilor ei, 
începură să-l aclame pe fratele fostului sultan, ca 
moştenitor de drept al tronului. Mai iute decât 
Mâhfiruz, Kosem n-a mai aşteptat să se răcească bine 
leşul lui Ahmed, şi i-a pus pe toţi în faţa faptului 
împlinit. Sprijinindu-l pe cumnatul ei nebun, se părea 
că ea n-ar fi avut nimic de câştigat, dar dacă noul 
padişah ar porunci moartea tânărului Osman, nimeni 


nu s-ar mai fi aflat în calea fiului ei Murad. Înlăturarea 
lui Mustafa ar fi fost cu mult mai uşoară după aceea. 

Aşa se face că muezinii au dat de veste că 
Mustafa-khan, umbra lui Alah pe pământ, califul lumii 
musulmane şi stăpân al stăpânilor, s-a ridicat în 
scaunul străbunilor săi. 

— Afurisită grecoaică! blestemă Mustafa-aga, la 
auzul ştirii neaşteptate. Ce-i de făcut? 

— Să strigăm laolaltă cu toţi ceilalţi: Să trăiască 
noul nostru sultan!... răspunse bațjocoritor Sofu 
Mehmed-paşa. 

— Poate că ar trebui să vedem ce gânduri are 
Mustafa şi cum se va purta, îngăimă Grazziani. De nu 
va fi în stare... 

— Dar nu Mustafa, ci Kosem va fi adevărata 
stăpână, îi luă vorba Essad-efendi. Grija noastră 
trebuie să fie acum ca nu cumva să fie ucis Osman, şi 
pentru asta va trebui să-l ocrotim. 

— Chiar şi stăpâna noastră, luminata sultană 
Mâhfiruz, este în primejdie, adăugă Mustafa-aga. 

— Cu atât mai mult, trebuie să veghem asupra 
tuturor celor ce ne sunt prieteni, făcu Sofu Mehmed- 
paşa. Saraiul să nu ne scape din ochi. Gaşpar-beg are 
să treacă pe la solii străini aflători aici, în oraş, şi să le 
cerceteze părerea, să-i facă să înţeleagă însă că 
adevăratul împărat este şi va fi Osman, si nu diliul de 
Mustafa. 

— Ce ne pasă nouă de ce vor spune ei? se 
nedumeri Mustafa-aga. 

— Ca să nu se strice pacea încheiată de Gaşpar- 
beg şi să fim nevoiţi să avem grija războiului şi nu a 
treburilor împărăției, răspunse Sofu Mehmet-paşa. 

— Să am iertare, rosti Grazziani cu un zâmbet 
respectuos, dar de va veni stăpân Osman, la cei numai 


paisprezece ani ai săi, ţara nu va fi cârmuită tot de o 
cadână? 

— Da, însă ar fi vorba de stăpâna noastră Mâhfiruz, 
răspunse şeyhulishamul. Asta este altceva! 

— Curat kadânlar saltanati! răse Kăzlar-aga. 

Grazziani îl cunoştea pe tânărul Osman, care, cu 
toată vârsta lui crudă, era bine închegat şi cu minte 
luminată. Se auzise despre el că vorbea araba şi 
persana, ba că în aceasta din urmă scrisese şi stihuri, 
semnându-le „Fârisi”, preţuite chiar de cunoscători. El 
însuşi îl văzuse vorbind de câteva ori, şi rămăsese 
încântat de isteţimea lui. Oricum, ar fi dorit să ajungă 
Osman împărat, căci Mâhfiruz părea mai puţin 
primejdioasă decât Kosem. Pe de altă parte, gâlceava 
de la Poartă putea duce la uşurarea stării ţărilor supuse 
şi nici oastea turcească nu s-ar mai fi putut strânge ca 
în alte vremuri. 

În răstimp sosi şi vestea că Radu Şerban, care încă 
mai adăsta la Sătmar, ar pofti să pătrundă cu oastea în 
ţară şi să-l izgonească pe Alexandru-vodă lliaş, omul 
marelui vizir Halil-paşa. Acesta încă se afla în slujbă, 
dar nu-l mai lua nimeni în seamă şi în acest fel domnul 
muntean rămânea fără proteguitor. Se mira pribeagul 
voievod, în scrisoarea trimisă lui Grazziani, că 
bănăţeanul pe care-l trimisese la Istanbul nu-i spusese 
cele cuvenite, căci trebuia să fi ajuns de mult lângă 
prietenul său Gaşpar-beg, aşa după cum i se lăudase. 

La rândul său şi Grazziani fu uluit aflând de 
oarecare urmă a lui Marcu. Dar solul ce adusese 
scrisoarea nu ştia nimic. În schimb, gândul lui Radu 
Şerban nu era deloc nimerit pentru prietenii lui Osman, 
căci o nouă bătălie la Dunăre ar fi adus laurii victoriei 
lui Mustafa, şi el, sărmanul, nici n-ar fi ştiut măcar 
despre ce era vorba. 


Pentru aceea îi răspunse trimisului că ar fi bine ca 
stăpânul său să mai aibă răbdare şi, după ce stătu 
puţin pe gânduri, îl puse şi pe tânărul croat să se 
pregătească degrabă spre a-l însoţi pe omul 
pribeagului. Îi dădu nişte scrisori, dar mai cu seamă îi 
ceru să afle cât mai multe despre Marcu. Pera avea să-i 
spună şi prin viu grai lui Şerban că Halil-paşa nu va mai 
rămâne lungă vreme sadrazam, şi nici mazilirea lui 
Alexandru-vodă  lliaş nu avea să mai întârzie. 
Nădăjduiau să ajungă sultan Osman-celebi, şi atunci 
fără îndoială că sprijinul lui Grazziani avea să se facă 
simţit. Important era să aibă răbdare şi nu cumva să se 
pripească. 

Toate acestea se dovediră a fi bine chibzuite, 
fiindcă nu peste multă vreme roadele nebuniei 
sultanului începură a se arăta. Mai erau şi dintre aceia 
care o ţineau una si bună că toate ţâcnelile lui Mustafa 
ar fi fost, chipurile, voinţa lui Alah rostită prin gura 
împăratului. Cei mai mulţi însă se uitau cu îngrijorare 
cum padişahul arunca bani de aur unor măscărici de 
pe uliţa, ba chiar si „robilor peşti” din Bosfor, şi asta nu 
mai putea fi trecută cu vederea. 

Plin de cutezanţă, Essad-efendi dădu o fetv/ cum 
că nu era cu putinţă să domnească un stăpân lipsit de 
minte, ci mai plăcut ar fi fost lui Alah fie şi un copil, dar 
care să nu ducă împărăţia de râpă. Asta se petrecea 
într-o zi cu ploaie rece de sfârşit de iarnă, care-i 
ţintuise pe stambulioţi prin casele lor, dar nu şi pe 
aceia înştiinţaţi din vreme de către oamenii lui 
Mâhfiruz să se adune în Alay Meydani. Acolo, Sofu 
Mehmet-paşa dădu citire fetvâlei şeyhulislamului, după 
care se îmbulziră în sărai, scoaseră tronul cu baldachin 
cu tot şi, în urările ienicerilor, bostanciilor şi ulemalelor, 
Osman-khan fu încoronat, făgăduind milă şi înţeleaptă 


ocârmuire tuturor  supuşilor. Mustafa n-avea să 
pătimească nicio răzbunare, ca unul ce era lipsit de 
judecata minţii şi deci proteguit de către însuşi Alah. 

Era în cea de-a douăzecea zi a lui Rebii’ / din 1027 
după Hegiră, ori, cum socoteau creştinii, în 26 februar 
1618. Se afla şi Grazziani îndărătul sultanului, 
împreună cu ceilalţi, toţi înarmaţi până-n dinţi, de 
teamă ca nu cumva faimoasa Kosem să pună ceva la 
cale şi să le strice sărbătoarea, dacă nu chiar în- 
tronarea. Nefericita însă îşi rodea unghiile de ciudă în 
singurătatea unui iatac, părăsită de mulţi dintre cei 
care o linguşiseră până atunci şi acum dăduseră năvală 
să-i sărute papucii tânărului Osman. 

Cum era de prevăzut, kadânlar saltanati urma şi pe 
mai departe, dar Grazziani era acum încredinţat că 
nimic nu mai avea să-i stea împotriva urcării pe 
treptele domniei. Din păcate, la numai câteva zile se 
înfăţişă baronul Starzer, care ceru marelui vizir Okuz 
(boul) Kara Mehmet-paşa să se cadă la învoială asupra 
unor încurcături iscate la fruntariile dintre cele două 
împărăţii şi... cine ar fi putut să le descurce mai bine, 
în afară de Gaşpar-beg? 

Neavând încotro, a trebuit să se înhame din nou la 
drum şi, cu multă sudoare şi destule peripeții, izbuti să 
aducă la îndeplinire porunca. Era de aşteptat ca la 
întoarcere să nu-i mai rămână decât a săruta poala 
tânărului sultan şi să apuce calea Moldovei. A şi fost 
poftit îndată la un sfat de taină, la care se afla de faţă 
însăşi sultana-valide. 

— Beyul de la Bogdan-ili este bolnav de ochi şi va 
trebui înlocuit, spuse Mâhfiruz, uitându-se cu tâlc la 
Grazziani. Ne-a fost tare credincios şi trebuie ajutat să 
se vindece. 


— Haznaua împărătească este goală, mărită 
stăpâna, zise mieros Okuz-paşa. 

— Fireşte că am să-l despăgubesc eu pe Radu 
Mihnea, zâmbi dalmatinul, pricepând unde voia să 
ajungă marele vizir. Şi va fi mulţumit cu plata mea. Cât 
priveşte vistieria, nu mă-ncumet s-o umplu, dar nici n- 
am să preget a trimite cât mai mult aur, de cum voi 
ajunge la laşi. Pentru început aş putea da cam vreo... 
patruzeci de mii de ducați aur. Pe urmă voi mai vedea! 

Ochii sadrazamului se făcură şi mai rotunzi decât 
erau şi străluciră de lăcomie, în vreme ce ai validelei se 
micşorară întrebători. 

— Chiar ai aceşti bani? întrebă ea. Haraciul se pare 
a fi cu mult mai mic. Nu cumva te-ai înşelat, ori n-am 
înţeles bine? 

— Slăvită stăpâna, am zis patruzeci de mii, şi aşa 
rămâne! se plecă smerit Grazziani. 

— Atunci nu ne mai rămâne decât să-l înfăţişăm 
măritului padişah, cu îngăduinţa luminăţiei-tale, se 
înclină marele vizir spre Mâhfiruz. 

Dacă ar fi stat careva să judece făgăduiala lui 
Grazziani, s-ar fi cutremurat de cutezanţa ei, căci el n- 
avea aceşti bani şi nici că ar fi putut să-i scoată uşor de 
la amărâta ţară a Moldovei. El însă chibzuise că o dată 
ajuns domn va uni cele trei ţări surori... şi nici atunci n- 
ar fi plătit un asemenea haraci, întrucât visa o ţară 
neatârnată. Acum ar fi promis marea cu sarea, şi chiar 
mai mult, numai să capete firmanul. 

Dar se vede că treaba nu era chiar aşa de uşoară, 
căci dregătorii îl amânau de la o zi la alta şi Grazziani 
începu să mai scadă din banii făgăduiţi la început, ca 
nu cumva să-şi închipuie turcii că ţinându-l pe delături 
ar fi putut să scoată mai mult. 


Prin luna lui florar a aceluiaşi an, o altă veste ÎI 
puse pe gânduri pe dalmaţian. Se răzvrătiseră locuitorii 
din Boemia şi apucaseră armele împotriva oştirii 
împăratului, pe care au şi înfrânt-o. Pe ferestrele 
Hradului din Praga au fost aruncaţi doi sfetnici. Se 
auzea că unul ar fi fost Martinitz, pe care îl cunoscuse 
când fusese acolo. Şi cu toate că răscoala nu era în 
împărăţia turcească, Grazziani se posomori, căci 
împăratul creştin nu mai avea timp să aibă şi grija lui. 


SACUL 


„MAI DĂ-I PUŢINĂ APĂ, dar cu băgare de seamă”, 
auzi Marcu vocea contesei, pe care n-o uitase. 

Era atât de istovit încât nu simţi nici mânie, măcar 
că numai Agnes trebuie să fi fost pricina tuturor 
pătimirilor lui. Cu toate acestea femeia părea destul de 
miloasă, ba chiar îngrijorată de starea în care se afla 
el. Simţi mâna ei mângâindu-i fruntea şi cu voce 
blândă îl îmbia să înghită câteva picături de apă. O 
ascultă fără să vrea şi parcă limba începu a i se 
dezumfla, apoi treptat începu să-şi simtă sângele prin 
vine, însă mâinile încă nu le putea mişca. Se auzi şi 
glasul mirat al unui bărbat: „Patru zile fără apă?!... De 
necrezut că mai trăieşte”. Agnes îi răspunse râzând: 
„Ca să vezi şi tu ce te aşteaptă, dragă Imre, dacă nu-i 
faci pe plac viitoarei tale neveste”. 

Marcu izbuti să-şi deschidă ochii de-a binelea şi 
încercă să vadă cine era bărbatul. Era un necunoscut. 
De altfel cei doi nu băgaseră de seamă că prizonierul 
se trezise, şi vorbeau mai departe. „Mă rog, apă nu zic 
să-mi dea, făcu străinul, dar vin?!...” 

— Aaa! lată că te-ai trezit, dragă prietene, făcu 
Agnes văzându-l că o privea. Ne-am întâlnit iarăşi, spre 


norocul tău, că de mai întârziam... Pentru ce nu m-ai 
ascultat la Buda? Alta ar fi fost primirea ta aici. Tare ai 
mai supărat-o pe lulia. 

Marcu închise ochii şi un suspin îi străbătu coşul 
pieptului: „lulia”... Cât de străin şi îndepărtat i se părea 
acest nume. 

— Cred că-i prea devreme să-ţi închipui că ai să 
poţi vorbi ceva cu el, zise bărbatul. Auzi colo! Patru 
zile... 

— Ar fi putut să-l dea gata înainte de sosirea mea, 
dar şi aşa nu-i rău ce-a făcut, fiindcă, istovit cum este, 
va fi mai uşor să-l ducem de aici fără nicio împotrivire 
din partea lui, răspunse contesa cam după cum o 
frământa gândul. 

— Pun slugile să-l lege burduf şi... 

— Nici nu te gândi, Imre dragă! Pe undeva prin 
preajmă trebuie să fie şi blestematul acela de Gaşpar 
şi dacă află de prietenul lui că-l duc legat la mine, 
multe încurcături ne poate face. 

— Poate că de frică va fugi, fiindcă nu cred să fie 
atât de cutezător la doi paşi de Bălgrad, sub nasul 
prinţului. 

— Vezi că nici asta n-aş vrea, prietene. Eu am şi 
trimis vorbă alteţei-sale, să ştie pe ce pasăre de preţ 
am pus mâna. lulia s-a dovedit isteaţă. Vorbind frumos 
cu prietenii acestui Marcu, i-a îndrumat să-l caute 
peste Murăş, aiurea. Chiar în acea noapte un olăcar din 
partea ei alerga spre mine, la Galda, pe calul 
ostatecului şi poate că iscoadele vor fi crezut că el 
însuşi va fi fost călăreţul. 

— Cam vicleană nevestică! rânji Imre, care nu era 
altul decât contele Teleki de la Uioara. Nu mă prea 
încântă ce-aş păţi, dacă nu mă fac un îngeraş cuminte. 


— Te-am prevenit! îi făcu Agnes din deget, 
zâmbind. 

— Ce gând ai cu el? întrebă Imre arătând spre 
Marcu. 

— Dacă-mi spune unde-i Grazziani, poate că-i dau 
drumul să se ducă unde o pofti. 

— Slobozindu-l e mai rău, căci se va întoarce să se 
răzbune pe lulia şi cred că nu vrei aşa ceva. Mai 
nimerit ar fi să-i atârnăm un pietroi de gât şi... în Mureş 
cu el! 

Contesa duse degetul la buze făcându-i semn să 
nu mai rostească nimic ce-ar putea să audă ostaticul. 
Teleki însă dădu din umeri: 

— Ori dă-mi-l mie, să i-l duc lui Csaky, vecinul meu 
de la Războieni. Are un gealat pe cinste şi, de nu ţi-o 
place cât îl face de „vorbăreţ”, să nu-mi spui mie pe 
nume. 

— Ţine-ţi gura, Imre! îl repezi Agnes. 

— Zău că a fost cândva călăul nu ştiu cărui oraş 
nemtesc, stărui contele. 

Agnes se ridică şi spuse cu voce tare: 

— Mai întâi şi întâi, nu noi vom hotărî soarta lui, ci 
alteţa-sa, despre care ţi-am spus că va veni, ori va 
porunci să-l ducem acolo, dacă aşa-i va fi voia. Atunci 
va trebui să plecăm în mare taină, ca să nu afle 
prietenii lui. Printre ei se află şi unul de peste munte, 
care de asemenea nu poate fi decât om de-al lui 
Grazziani. Numai prin vicleşug îl vom prinde pe tartorul 
cel mare. 

— Atunci pentru ce vorbeşti de faţă cu el?! 

— Tocmai ca să audă, deşi se preface adormit. Eu 
am de gând să-l fac să ajungă în Banatul lui, unde să 
se apuce de gospodărie şi să nu umble teleleu prin 


lume, alături de toţi nebunii. Cu el n-am nimic şi chiar 
am mustrat-o pe lulia pentru purtarea ei de neînțeles... 

Marcu pricepu capcana. Işi dădu scama însă că, 
atâta vreme cât bănuiau că ştie vreo ascunzătoare a 
lui Grazziani în Transilvania, nu avea a se teme de 
viaţa lui. Totul era să mai câştige timp, spre a da 
putinţă lui Florea să-i vină în ajutor, fiindcă nu se îndoia 
de acesta. Mai era şi Mihai! 

Într-adevăr, cei doi feciori nu se dăduseră bătuţi, 
deşi se prefăcuseră a crede spusele luliei despre 
plecarea lui Marcu în altă parte. Dar ei o căutau şi pe 
Sânefta, iar tânăra Mikeşoaie se arătase tare uluită 
auzind povestea şi nu se părea că mint. 

— Totuşi eu cred că Sânefta este închisă, la 
Micoşlaca, spuse cu ciudă Mihai părăsind curtea 
grofoaicei. De-am da năvală peste ei... 

— Ne-am sfârşi zilele ridicaţi în furci la Bălgrad, 
adăugă râzând Florea. Cu domnii nu ne putem pune, 
că dreptatea tot de partea lor este. 

— Atunci?! 

— Prin viclenie. Aşa vom putea jura la orice 
cercetare că nu ştim nimic, dacă ne ţinem pe delături. 
Avem ceva iscoade pe acolo, care mi-au spus că în 
afara unor răcnete auzite a doua zi, nimeni nu mai este 
în conacul Mikeşilor. 

— Doar n-ai să te încrezi în slugile lor, care-s 
unguri în cea mai mare parte. 

— Vezi tu, Mihai, că tocmai aceştia ne ajută. Sunt 
oameni ca şi noi şi n-avem nimic cu ei, numai stăpânii 
lor ne aţâţă pe unii împotriva altora. Să nu te temi însă, 
că pe cei care-i cunosc eu sunt de mare credinţă. 

— Ei ţi-au spus că Marcu a plecat în aceeaşi 
noapte? 


— No, asta-i altă treabă, şi-i tare încurcată. Ei au 
auzit tropotul unui cal şi a doua zi n-a mai fost urmă 
nici de bănăţean şi nici de armăsatrul lui. 

— Atunci strigătele auzite mai târziu?! 

— Asta mă încurcă şi pe mine. Noi trebuie să 
veghem să nu cumva să-l ducă în altă parte, cu toate 
că n-avem cum să ne împotrivim pe faţă, răspunse 
Florea. 

În răstimp contesa îşi cam pierduse răbdarea cu 
Marcu, care încă nu se arăta trezit. Porunci să se verse 
asupra lui o cană cu apă rece şi atunci, fără să vrea, 
acesta pufni şi deschise ochii. 

— Hai, că ţi-o fi de-ajuns! se răsti contesa. Te 
poftesc pentru cea din urmă oară să stăm de vorbă, şi 
de tine atârnă dacă ai să mai ieşi viu de aici sau ba. 

Marcu dădu să se ridice, dar se prăbuşi înapoi în 
pat, fiind încă sleit de putere. 

— Stai culcat şi ascultă! Nu te întreb ce ai căutat 
pe aici, bănuind că dragostea pentru lulia ţi-a purtat 
paşii, dar să-mi spui dacă şi Grazziani te-a însoţit! 

Aşteptându-se la o asemenea întrebare, Marcu se 
prefăcu totuşi descumpănit. Dacă s-ar fi aflat că 
Grazziani nu era în Ardeal, poate că n-ar mai fi scăpat 
cu viaţă, dar aşa mai putea nădăjdui s-o ducă cu 
vorba. 

— Mă mulţumesc să dai din cap în semn de da sau 
nu, dacă, ţi-i greu să deschizi gura. 

— Până într-un loc, da! îngăimă oşteanul. 

— Care-i acela? se băgă şi Teleki, ca s-o ajute pe 
contesă. 

— Nu ştiu cum îi zice, răspunse Marcu ceva mai 
însufleţit. 

— Unde trebuie să vă întâlniți? 

— La... Istanbul. 


— Îţi baţi joc de mine? se înfurie femeia. 

— Nici gând. Acolo mă aşteaptă. 

Contesa Rozsnyai nu se mai îndoia că fostul ei iubit 
de o noapte se afla pe undeva prin apropiere şi că 
oşteanul nu încerca decât să-l acopere. Nu se dumirea 
însă ce putea căuta solul sultanului prin ţara lui 
Bethlen şi mai ales dacă mai avea spahii cu el. Asta ar 
fi vrut să afle, dar Marcu minţea de bună seamă, îşi 
zicea ea. 

— Uite ce e, prietene, rosti contesa cu glas domol. 
Eu n-am nimic împotriva ta, dar nici n-aş putea făgădui 
că lulia s-ar mai putea întoarce la simţămintele din 
trecut. Acum e logodită cu dumnealui, aici de faţă, iar 
ce-a fost între voi a trecut şi s-a uitat. Tu eşti tânăr şi 
lesne îţi vei găsi alta... 

— Nici să mă roage în genunchi, n-o mai vreau, 
răspunse Marcu luându-i vorba din gură. 

— Foarte bine! Atunci să facem un târg cinstit: îmi 
spui unde-i Grazziani şi eu pun vorbă bună la alteţa-sa 
să te îngăduie să te întorci în Banat, fără nicio 
sminteală. Vrei? 

— Vreau! 

— Mă bucură să aud asta. Unde-i? 

— După socoteala mea ar fi putut ajunge până 
acum la Braşov, de nu se va fi oprit la Bălgrad, ori să 
se fi abătut pe la Sibiu. 

Contesa nu se mai putu ţine să nu-i tragă o palmă, 
spumegând de mânie. 

— Eu te-am socotit om de înţeles, şi tu eşti un porc 
fără pic de ruşine. 

Teleki rânjea batjocoritor, privind-o pe Agnes, şi 
asta o aţâţa şi mai mult, făcând-o să-i fiarbă sângele în 
vine. 


— Ţi-am spus eu, draga mea, că Csaky are un 
călău pe cinste. La ce să-ţi mai pierzi vremea cu 
cerbicia olahului? Dă-l pe mâna mea! 

— Poate că ai dreptate, răspunse contesa. Nu ştiu 
însă ce ar spune alteţa-sa când... 

— Ce să spună? Când o trece la moşia sa de la 
Geress, n-are decât să poruncească şi pe dată i-l 
înfăţişăm, teafăr şi cârpit. Totul e să nu crape până 
atunci. 

— Nu care cumva să-ţi scape... 

— Ai mai auzit tu pe cineva să fi putut fugi din 
castelul meu de la Uioara? se îngâmfă groful. 

— Ce-i drept, nu! Nici măcar fetişcana aia pe care 
ai furat-o şi ai dus-o acolo, fără să mai vadă lumina 
zilei. Nu ştiu ce ai de gând cu ea. Bagă însă de seamă, 
am auzit că taică-său e un om răzbunător. 

— Spada mea nu se teme de olahi! lar de ăsta, nici 
atât nu-mi pasă. Este un leş deocamdată în viaţă, dar 
după ce-l va cerceta alteţa-sa, tot pe mâna mea are să 
încapă şi... Murăşul! 

— Te cam grozăveşti, prietene, şi nu faci bine. Grijă 
şi de slugile tale, măcar că-s unguri. Puțin le pasă de 
ce neam sunt cei asemenea lor, fie chiar şi olahi. 

— Nu trebuie să mă-nveţi tu pe mine, se grozăvi 
contele. Ai să vezi! 

Contesa ridică din umeri a nepăsare, după care se 
întoarse din nou spre Marcu: 

— Te-am lăsat anume ca să ştii ce te aşteaptă, de 
vreme ce n-ai vrut să-ţi ţii făgăduiala. 

— Dar eu n-am minţit. M-ai întrebat de Gaşpar 
Grazziani, unde se va fi aflând acuma, şi eu am 
răspuns cinstit, că doar n-avea să aştepte neclintit într- 
un loc. Ne vom întâlni la Istanbul... 

— S-o crezi tu! rânji Teleki. 


— Bine, bine, făcu Agnes fără a-l lua în seamă pe 
conte. Te pun sub pază la Uioara, după cum ai auzit, 
fiindcă aici nu mai poţi rămâne. 

— La mine! se bătu groful cu mâna pe piept. Şi 
fiindcă ai auzit şi de povestea cu fetişcana, îţi dai 
seama că... 

— Ba să faci bine şi să te scapi de ea. N-avem 
nevoie de încurcături şi cu neamurile ei, dacă ţi-l dau 
pe ăsta la tine. 

— Să-i dau drumul?! 

— Pe apa Murăşului... 

— Mai pe urmă, zâmbi Teleki. l-am făgăduit-o şi lui 
Csaky. Nu pot să nu-mi ţin vorba. 

— Faceţi prostii şi doar pământu-i plin de fete, se 
înfurie contesa şi ieşi din odaie. 

Groful se uită cu lăcomie în urma ei, vru să zică 
ceva, dar amintindu-şi de ostatic se ţinu şi se prefăcu 
încruntat. 

— Olahule, poftesc să nu-mi faci vreun pocinog şi 
să te împotriveşti ca să nu fiu silit să te ucid. Auzit-ai 
doar că trebuie să te duc de aici fără larmă. 

— Hai să facem un târg! zise Marcu pe 
neaşteptate. 

— Cu tine?! 

— De ce nu? Eu mă las de bunăvoie, dacă juri pe 
ce ai mai sfânt că dai drumul copilei aceleia. 

— O cunoşti şi tu?! 

— N-am văzut-o în viaţa mea, dar să ştii că, dacă 
păţeşte ceva, neamurile ei au să-ţi pună pielea pe băț, 
într-o zi. 

— Cine?... Olahii?! 

— Eu ştiu pe cineva care ar fi în stare să-ți 
răsucească maţele pe cuţit, dacă ar afla ce-ai făcut cu 
iubita lui. 


— Mă ameninţi? scrâşni Teleki. 

— Eu n-am cum, răspunse liniştit Marcu. De altfel 
văd că nici nu putem sta de vorbă. 

Contele fu cât pe ce să-i tragă o palmă, dar nu 
cuteză ca nu cumva din cauza slăbiciunii să păţească 
ceva mai înainte de a pleca din Micoşlaca şi Agnes să 
nu i-l mai deie. Il sudui de mamă şi ieşi furios. 

Către seară, un sac uriaş cât un stat de om fu 
aburcat de-a curmezişul unui cal şi atât Mihai cât şi 
Florea puteau să jure că nu era plin cu boabe. Îl urmară 
din depărtare şi văzură că însuşi contele Teleki 
împreună cu patru slujitori înarmaţi îl însoțeau, 
nemaiavând astfel nicio îndoială. De mirare era că se 
îndreptau către Războieni şi nu spre Uioara, după cum 
era de aşteptat. 

Ingrijorat să nu se întâmple ceva pe drum, Teleki a 
răsuflat uşurat când s-a văzut la curtea prietenului său. 
Nici nu şi-a dat seama că toată vremea a fost urmărit, 
dar nici n-a dat prilej să fie atacat. Îi povesti lui Csaky 
cele întâmplate, precum şi sfatul pe care i l-a dat 
contesa în legătură cu Sânefta, dar acesta îl luă în râs: 

— Va fi vrut să-i ia dânsa locul şi tu nu ţi-ai dat 
seama. Oricum să n-o ucizi până n-o trimiţi şi la mine, 
ca să văd şi eu ce gusturi ai. 

— Mai curând treci tu pe la mine, şi dacă ţi-o mai 
plăcea... 

— Te pomeneşti că te-ai săturat de ea şi-ţi pare rău 
de ce ai făcut? rânji Csaky. 

— Asta nu, dar, aşa cum arată acuma, numai dai 
doi bani pe ea. Plânge într-una şi nu vrea să se atingă 
de mâncare. Arată jalnic. 

— Sileşte-o să mănânce! Fă cumva să se 
înzdrăvenească, ori de nu... Cu ăsta ce-ai de gând? 
arătă groful spre Marcu. 


— Deocamdată îl strecor prin hrubă la mine în 
castel, că de va fi fost careva pe urmele mele aici are 
să i se înfunde. Pe urmă am să aştept porunca 
prinţului, sau ce va spune Agnes. Până atunci şi pe el 
trebuie să-l ţin pe mâncare şi băutură. Cred că-i 
vremea să chemi câteva slugi să ducă „sacul” până la 
şură... 

— Ce, eşti nebun? Dacă vrei asta, îl târâm noi doi, 
cum om putea, căci altfel dăm în vileag legătura 
noastră de taină. 

— Atunci hai să-l ducem! Am să mă simt mai 
uşurat după ce-l voi vedea zăvorit la mine în beci. 

— Bine, înşfacă-l! 

Apucară unul de la un capăt şi celălalt de la altul, 
după care, orbecăind prin beznă şi suflând din greu, îl 
târâră până într-o şură. 

Florea şi Mihai făcură ochii cât cepele, nevenindu- 
le să creadă că grofii înşişi cărau asemenea povară. 

— De ce n-or fi chemat vreun argat?! se nedumeri 
Mihai. 

— Inseamnă că sacul e preţios şi le-a fost teamă să 
nu mai afle şi alţii. Insă pentru ce l-au cărat în şură?! 

— la să ne dăm mai lângă perete, poate desluşim 
ceva, şi la nevoie ne repezim asupra lor, că nu-s decât 
doi şi-i noapte. 

Pândiră în tăcere o vreme şi, cum nu se auzea 
nimic dinăuntru, Mihai, pierzându-şi răbdarea, trase 
spada şi dădu buzna, iar Florea se ţinu după el. 

Cu tot întunericul din şură, şi Florea şi Mihai îşi 
dădură seama că se aflau singuri. Mihai făcu o torţă 
dintr-un şomoiog de paie şi scapără din amnar, dar 
Florea îi strigă speriat: 

— Nu aprinde! Ce, vrei să dăm foc la şură? 


— Ar fi fost rău? răspunde Mihai, dându-şi seama 
de pericol. 

Din bezna şurei, Florea zări că în partea cealaltă 
mai era o potecă. 

— Proşti am mai fost, doamne, zise el râzând. 
Puteam să aşteptăm noi mult şi bine că groful a ieşit 
pe partea din faţă. 

— Hai după ei! 

— Încotro? 

Feciorii n-aveau de unde şti că se aflau chiar 
deasupra chepengului ce acoperea hruba pe unde 
Marcu fusese târât şi mai apoi azvârlit în beci, 
asemenea unui sac. 


DOMNIA LUI ION-VODĂ 


CU TOATA VIJELIA oamenilor comisului Melinte, au 
mai scăpat din prăpăd şi alţii, în afara Profiriţei. Printre 
ei se afla şi baba lrina, care pe dată s-a apucat să 
adune buruieni şi ierburi de leac şi să-i descânte de 
sperietură pe cei mai slabi. Bieţii bejenari nu mai 
cutezau să umble prin codru ca până atunci, ci s-au 
cam tras în preajma bordeielor, care, oricum, erau mai 
la dos. Câţiva copilandri mai răsăriţi fuseseră puşi de 
strajă în depărtare, spre a vesti la timp o nouă 
primejdie. O duceau ca vai de lume şi-şi cam 
pierduseră nădejdea în zile mai bune. 

Aşa-i găsiră bărbaţii ce fuseseră în „oastea lui lon- 
Vodă”, care acum se întorceau acasă. De cum îl zări pe 
Toader, Profiriţa îi sări de gât de parcă i-ar fi fost frate, 
dacă nu chiar soţ, fără a-i fi ruşine de cei dimprejur. 
Flăcăul, uluit la început, o strânse în braţele lui 
puternice, întârziind s-o lase din îmbrăţişare. Mai apoi 
au plâns cu lacrimi grele la groapa Măriucăi şi a lui 


Simion, după care s-au întors împreună printre ceilalţi. 
Cu toţii aveau de bocit pe câte cineva şi multă jale a 
fost vreo câteva zile, până când viaţa i-a zgândărit din 
nou, prin crudul ei adevăr. 

Cumplită foamete se prevestea, tocmai acum când 
iarna bătea la uşă. Era pe la sfârşitul lui brumărel, când 
frunzele arămite începuseră a se învolbura printre 
crengile codrului. În alte vremuri, ori în alte părţi, omul 
gospodar îşi băga acuma bucatele in hambare, se uita 
zilnic la mustul dat în fiert şi mai aduna câte un butuc 
în aşteptarea vântoasei celei albe. Acuma era timpul 
cumetriilor şi a nunţilor, dar pentru amărâţii de pribegi, 
asemenea amintiri erau de mult uitate. Cu spaima-n 
suflet numărau frunzele ce mai rămăseseră prin 
copacii dezgoliţi şi numai în coaja lor îşi mai puneau 
nădejdea s-o scoată la capăt cu hrana, până la 
primăvară. Chiar şi sălbăticiunile codrului se cam 
trăseseră din preajma flămânzilor bejenari. 

Bărbaţii erau oameni în toată firea, foşti luptători, 
în stare să doboare un stejar cu numai câteva lovituri 
de secure, dar acuma erau gălbejiţi şi traşi la faţă, de 
nu-i mai recunoşteai. 

— O veni ea o dată şi domnia lui lon-vodă, spre a 
ne face dreptate! oftă Vasile Ţugui, gospodar vestit 
odinioară pentru vrednicia lui pe ogoare. 

— Numai să fie asta până o da colţul ierbii, să 
căpătăm pământul la vreme, ca să-l arăm şi să-l 
semănăm, spuse Neculai Buzatu, a cărui femeie şi cei 
patru copii scăpaseră ca prin minune din prăpădul 
comisului. 

— Oare de pe moşia noastră cine o fi strâns holda? 
întrebă într-o doară Paraschiv a lui Mitrofan. 

— lacă vorbă! făcu scârbit Toderiţă. Cine altul 
decât dumnealui, comisul Melinte? Mânca-i-ar corbii 


carnea şi lupii oasele! Ne-a ucis femei, copii, ne-a 
zdrobit ca pe tâlhari şi acum se ghiftuieşte la căldurică, 
lăcomind şi la ogoarele vecine lăsate de izbelişte. 

— Da' ian stai, Toderiţă, sări Ţugui. După dreptate, 
moşia boierului nostru i-a rămas jupâniţei, de vreme ce 
bătrânul nu s-a mai întors şi s-o fi prăpădit prin lume, 
după cum se aude. Atunci se poate spune că ea-i 
megieşa noastră, şi cu ea trebuie să rostuim lucrurile. 

— Aşa-i! Aşa-i! încuviinţară ceilalţi cu ochii sticlind 
de licărul speranţei. 

— Barem ea n-o fi hapsână să lăcomească la 
pământul ce-l avem din moşi-strămoşi. Să ne dea 
îndărăt ce-a furat tătâne-său, adăugă Paraschiv. 

— Bre, oameni buni! se împotrivi Neculai Buzatu. 
Sângele apă nu se face! Să nu ne încredem în 
boieroaică. Uitat-aţi oare că din pricina noastră i-a 
pierit mama? Să uite ea aceasta?! 

— Asta s-a întâmplat de mult, răspunse Ţugui. Apoi 
fata a fost de faţă şi a văzut cu ochii ei ce s-a 
întâmplat. 

— Să nu mai dezgropăm morții, se băgă în vorbă şi 
Petre Juncu, care tăcuse până atunci. Să vedem ce 
crede Toderiţă, şi cum a zice el aşa să facem! 

Flăcăul se simţi tare stânjenit, fiindcă de vreo 
câteva zile tot satul aflase că fata boierului stătea cu el 
în bordei, asemenea unei neveste legiuite. Nu el a silit- 
o, ci mai curând ea a fost aceea care s-a ţinut de capul 
lui, chiar din ziua întoarcerii acasă. 

Prăpădindu-se tot neamul lui Toderiţă, Profiriţa 
rămăsese singurică şi neajutorată şi de cum s-a ivit 
flăcăul s-a şi lipit de dânsul, ca un câine de pripas. Nu-i 
vorbă că şi inima îi dăduse ghes, dar nu într-atât pe cât 
o iubea Toderiţă, care şi-ar fi dat şi ultima picătură de 
sânge pentru ea. A încercat să-i amintească viţa ei 


boierească şi că nu se făcea să se mărite cu un răzeş, 
dar Profiriţa o ţinea numai în lacrimi şi oftaturi, 
juruindu-se că n-are să se întoarcă niciodată printre ai 
săi, iar de nu va vrea s-o ia de nevastă se va arunca în 
iazul ielelor. Tânărul a zâmbit, căci ştia prea bine că cel 
mai adânc loc din balta aceea abia de ajungea la brâul 
unui om, dar se îngrijoră pe dată amintindu-şi de 
llenuţa lui moş Precup. „Nu care cumva să dea peste 
vreo fântână...” îşi zise el înfiorat. Apoi se mai ridicase 
şi necazul că el ar fi poftit o legătură pe viaţă şi legiuită 
în faţa lui Dumnezeu, după cum era obiceiul din 
străbuni, dar bietul taica lacov se stinsese de 
bătrâneţe şi nimeni nu-i mai luase locul. Până la un sat 
vecin, cu popă, ar fi trebuit să străbată cale 
îndelungată spre marginea codrului, de cealaltă parte a 
Prutului, şi nu se încumeta. „Da' Măriuca s-a cununat 
cu bădiţa Simion”, spusese fata, auzind ce-l frământa 
pe flăcău. „Dacă vrei să ştii, chiar eu le-am făcut 
cununiţe de flori şi am spus rugăciuni către cel de sus 
ca să-i unească mai înainte de a intra în împărăţia 
cerurilor”. „Nu zic nu, răspunse Toader. Pe lumea 
cealaltă, acolo sus, merge şi aşa cum spui, dar pe 
pământ, nu prea.” „Nu-mi pasă, bădiţă! se îmbufnase 
fata. Asta înseamnă că nu vrei să mă iei... că nu ţi-s 
dragă.” 

A fost prea mult pentru tânărul îndrăgostit. Nunta 
şi-au petrecut-o sub privirile blânde ale soarelui de 
toamnă, care se trăsese printre crengile desfrunzite, 
spre a nu stingheri taina celor două fiinţe omeneşti. 
Nuntaşi le-au fost gâzele şi păsările pădurii, ce se mai 
zbenguiau încă fără teama de iarnă. Nuni le-au fost 
stejarii din preajmă, ale căror frunze de aur au căzut 
tremurânde spre a face un culcuş moale pentru Făt- 
frumos şi Ileana Cosânzeana ai acelei păduri. 


Apoi, mai ruşinat s-a simţit Toader când şi-a adus 
femeia în bordeiul lui cel nou, săpat anume, cu dichis. 
Cei din jurul lor n-au scos o vorbă, socotindu-le fapta 
ca pe ceva firesc. Nu erau singurii! Cu toate acestea, 
Toader a spus, ca din întâmplare, că îndată ce se va 
putea să dea o fugă la popa de la Stoeşesti, dincolo de 
Prut, în ţinutul Bârladului, spre a se cununa în faţa 
altarului. Până atunci cerură încuviințarea lui moş lon 
Cosoabă, cel mai bătrân om din sat, aşa cum făcuseră 
şi ceilalţi. Era ştiut din vremuri de demult că atunci 
când rămânea satul fără popă se găsea câte un uncheş 
care să-i ţină locul în faţa Celui Preaânalt. 

Acuma Profiriţa era nevasta lui Toader, şi unii s-au 
gândit că n-ar fi rău să se ducă împreună cu ea la 
comis şi să-şi ceară moştenirea şi toate drepturile ei de 
stăpâna a locului. Se auzise că hrăpăreţul megieş se 
băgase peste averea vel-armaşului. Toader însă nu se 
învoi nici în ruptul capului, ca să nu-şi închipuie 
Profiriţa că anume pentru aceasta o luase de nevastă. 

— Ce să mai zică, bre Toderiţă? făcu [ugui. Să 
împartă moşia cu noi şi să intre în obştea noastră, ca 
pe vremea când nu erau boieri prin partea locului. 

— Şi aşa, dacă vine domnia lui lon-vodă, 
pământurile se vor lua de la toţi şi om munci de-a 
valma! zise cu hotărâre un sfrijit căruia i se mai zicea 
„tântaru”. 

— Da' ce crezi tu că măria-sa lon-vodă n-o avea şi 
el boierii lui? i-o întoarse Neculai Buzatu, cârcotaş ca 
totdeauna. Aşa-i rânduită lumea, şi nu s-o schimba 
nicicând. 

— Ce ne sfădim atâta? sări Ţugui. Să vedem ce 
spune şi jupâniţa, care până una-alta încă mai este 
stăpâna moşiei. 

— Oare să se învoiască? se îndoi Juncu. 


— Are dreptate Ţugui, încuviinţă Paraschiv. Du-te 
Toderiţă şi-ţi întreabă nevasta! 

— Du-te! Du-te! 

Cum era de aşteptat, Profiriţa se învoi pe dată să 
facă dreptate oamenilor în mijlocul cărora trăia de 
atâta amar de vreme. Îi cunoştea pe toţi după nume, şi 
mic şi mare şi tânăr şi bătrân, şi mai cu seamă îi 
îndrăgea. Aproape că şi uitase că era neam de boier de 
când bărbatu-său era un răzeş, şi judeca asemenea lui. 
Făgădui să înapoieze pojorâtenilor întreg pământul pe 
care-l avuseseră, aşa cum era trecut în cărţile de la 
domnia lui Vodă Alexandru cel Bătrân şi Bun, ba dacă 
nu le-ar fi fost îndestul, le-ar mai fi dat, căci pentru ea 
şi omul ei ajunge, slavă domnului! Cu ei avea să-şi 
muncească moşia, dar şi cu cei din Crăciuneşti, care, 
deşi nu se băjeniseră, tot năpăstuiţi fuseseră în vremea 
tatălui ei, vel-armaşul. 

Zvonindu-se că se vor întoarce la casele lor din 
vatra satului părăsit şi că Profiriţa va fi în locul 
hapsânului armaş, bucuria ţăranilor nu mai cunoscu 
margini. Se îmbrăţişau unii cu alţii, ştergându-şi lacrimi 
de bucurie, chiar şi bărbaţi în toată firea. „Asta-i 
adevărata domnie a lui lon-vodă!” ziceau unii. Când a 
veni măria-sa, ne-a da pildă şi altora!” se fuduleau alţii 
şi numai astfel de vorbe se auzeau peste tot. 

Mai bine de o săptămână a ţinut căratul întregului 
calabalăc din pădure, măcar că nu mai rămăsese mare 
lucru, mai pe la nimeni. Întâi şi întâi, trebuiau conduşi 
Toderiţă şi Profiriţa la curte, bărbaţii luându-şi furcile şi 
topoarele, ca la răzmeriţă. Dar trecând prin satul ce 
fusese înfloritor altădată, un val de mânie îi cuprinse 
pe cei mai mulţi. Nu vântul, arşiţa şi ploile măcinaseră 
aşezarea, cât prăpădul şi duşmănia comisului Melinte. 
Se ştia însă bine că şi înaintaşii lor păţeau deseori aşa 


ceva, mai cu seamă din partea tătarilor, şi numai în 
doi-trei ani satul înflorea la loc, din aceeaşi cenuşă, ba 
mai frumos ca înainte. 

Cât despre curtea boierească, n-aveau ce să 
spună, aflând-o într-o stare mai acătării. Ba mai dădură 
şi peste câteva slugi, alături de bătrânul vechil Arvinte. 
Acesta cum o văzu pe Profiriţa se înspăimântă ca de o 
arătare venită din altă lume. Işi făcu cruce scuipând în 
lături de trei ori, ca nu cumva să fie vreo strigoaică. 

— Nu te teme, moş Arvinte, râse ea. Sunt eu, în 
carne şi oase. 

— Îmbrăcată ţărăneşte, jupâniţă?! 

— lraaa, moşule! Dacă ai şti matale că am purtat 
straie şi mai ponosite decât astea... Mie însă îmi plac, 
fiind mai sprintene decât cele boiereşti, atât de 
împopoţonate. 

Tare se mai cruci bietul slujbaş, ba-i spuse pe şleau 
că după ştirea lui trebuia să fie moartă. 

— Dar au să vină şi dumnealui, vel-armaşul, şi 
cocoana? întrebă vechilul. 

— Din păcate, nu! răspunse oftând Profiriţa. Barem 
pe mămuca am s-o aduc s-o îngropăm aici, dar bietului 
tătuca, cine ştie pe unde îi vor fi albind oasele... 

— Dumnezeu să-i ierte! şopti moşul, dându-i o 
lacrimă în colţul genelor. Cu mine s-au purtat 
omeneşte. 

— Da să lăsăm morţii, moş Arvinte, şi nu mi-o lua 
în nume de rău, că eu am venit cu alte treburi. De 
odihna lor ne-om ţine mai pe urmă. Poftesc acuma, 
degrabă, să ştiu cum stai cu holdele de anul acesta. Ai 
strâns ceva prin hambare? 

— De, nu pot zice că nu, dădu din umeri stingherit 
Arvinte. Din păcate însă nu prea avem. 


Răzeşii din jurul Profiriţei ciuliră urechile, dar 
tăcură, nefiind cuviincios să se amestece în treburile 
jupâniţei. Ea era stăpâna! 

— Dacă te fereşti cumva de oamenii aceştia, zise 
deodată tânăra femeie, să n-ai teamă, că uite, 
dumnealui îi bărbatu-meu, arătă ea spre Toader. 

— Matale  şuguieşti cu mine, jupâniţă, zâmbi 
strâmb vechilul. Vrei să mă faci să cred că un ţăran are 
să ne fie stăpânul? 

— Da! Acesta-i adevărul gol-goluţ şi te poftesc, 
moşule, să îl asculţi ca şi pe tătuca. Acuma spune de 
bucate! 

Tare s-a mai uluit moşneagul de asemenea 
năstruşnicie ce-i îndruga fata fostului stăpân şi încă nu- 
i venea a crede. Totuşi, la porunca ei hotărâtă, începu a 
înşira cu glas domol: 

— O parte se află în hambar, câte ceva am băgat 
la gropniţe, însă grosul i l-am dus comisului Melinte, 
zicând că el se îngrijeşte de moşie, din porunca 
stăpânului. 

— Bine, moş Arvinte! făcu Profiriţa săltându-şi 
fruntea. Până comisul are să ni-l deie înapoi, tot grâul, 
sau ce-a mai luat, am hotărât să le dai din hambare 
oamenilor ăstora care mor de foame şi au copii şi 
bătrâni nevolnici cu ei. Ni-l dau înapoi la toamna 
viitoare, după ce-or avea şi ei ce strânge. 

Vechilul încercă s-o tragă deoparte pe fată, 
gândind că dăduse o asemenea poruncă nesăbuită 
numai de teama ţăranilor ce-o însoțeau, dar nu fu chip. 
Văzând că avea de gând să risipească şi bruma de 
grâu şi mei ce se afla în hambar, îşi zise că, de bună 
seamă, tânăra lui stăpâna se va fi scrântit la minte. 
Nici nu era de mirare, câtă vreme se fudulea că era 
măritată cu un ţărănoi. Se bucură în gând că nu mai 


pomenise şi de gropniţa tainică, unde se ascundeau 
bucatele pentru vremuri de restrişte, şi se hotărî nici să 
nu spună, căci fata, fie că uitase, fie că nu ştia de acest 
ascunziş. 

Sătenii  dădură peste două căruţe ce mai 
rămăseseră la curte şi, cum nu erau vite de povară, se 
înhămară ei, trăgându-şi hrana până în sat. 

— Ne vom întoarce şi vom chema la judecată pe 
hulpavul boier-comis! răcni Ţugui ridicând pumnul, în 
vreme ce ieşea pe poarta cea mare a conacului în 
fruntea celorlalţi. Să n-ai teamă, jupâniţă, că facem noi 
dreptate pentru o orfană ca matale! 

— Să răspundă! Să fie judecat! strigară şi alţii. 

Profiriţa privi cu duioşie în urma lor şi-i spuse lui 
Toader: 

— Poate că ar fi fost mai bine să fi rămas cu toţii 
aici. De bine de rău, s-ar mai fi găsit unde să stea până 
la primăvară, că la ei n-am văzut să fie casă întreagă. 

— Nici să nu te gândeşti, răspunse bărbatu-său. 
Din nimic şi tot au să-şi facă un acoperiş, dar numai 
acolo, în sat la noi. 

După vreo câteva zile, moş Arvinte se înfăţişă la 
curtea comisului, purtând vorba stăpânei celei noi de a 
i se înapoia ce i se cuvine din holda anilor strânşi de 
domnia-sa. Fiind de neam mai ales decât Melinte, 
tânăra boieroaică a socotit să-i ceară dreptul nu sub 
formă de rugăminte, ci mai mult ca o poruncă, dar 
Arvinte n-avea de gând să-i spună întocmai comisului. 
Era încredinţat că sosise sfârşitul lumii, de vreme ce se 
întâmplaseră asemenea năstruşnicii. Apucase să-i 
spună bărbatului Profiriţei „boierule”, însă acesta i-o 
retezase scurt: „Să ştii, moşule, că eu nu-s boier şi că 
neam de neamul meu tot răzeşi am fost şi ne fudulim 
cu asta, mai dihai decât cu boieria. Şi să mai afli, 


matale, că s-a poruncit rânduială nouă, pe dreptatea 
celor oropsiţi. Asta este domnia lui lon-vodă, şi se va 
întinde pe tot congiurul ţării, nu mai târziu decât până- 
n primăvară.” 

N-a priceput mai nimic bietul moşneag, şi pentru 
aceea poftea desluşire de la dumnealui comisul, care 
era cu mult mai luminat. 

— Sărut dreapta, boierule! zise Arvinte de cum i se 
înfăţişă, scoţându-şi cuşma. Am venit la domnia-ta... 
dar să ştii că nu-i a bună, jupân comise. 

— Am auzit şi eu câte ceva, măi Arvinte, drept îi că 
s-a abătut mare necaz pe la voi? 

— Întocmai, cinstite comise. Nici nu-i de crezut. 

— Bre, da' chiar îi fata boierului, cea care a venit? 
E Profiriţa?... Să nu fie vreo matracucă ce-i seamănă şi 
vor fi adus-o mocofanii să te amăgească. 

— Vai de mine, boierule, dar o ştiu de când era de- 
o şchioapă. Acuma, ce-i drept, s-a mai împlinit de când 
îi măritată cu răzeşul ei, dar mă jur că ea este. 

— Na, că asta n-am mai pomenit. S-o răsuci în 
groapă răposatu vel-armaş, de va fi având vreuna. Cine 
a mai auzit o astfel de împărechere? Incai, de n-am 
avut parte să mi-o fac noră, iacă ce s-a ales de ea! l-a 
bătut Dumnezeu, că prea se ţineau cu nasul pe sus, şi 
Coste, dar mai ales llisafta. Şleahtic  pofteau 
dumnealor, nu boier de ţară ca răposatul meu fiu. 
Dumnezeu nu bate cu ciomagul! 

— Doamne iartă-mă cucoane, da' s-a întors lumea 
cu fundu-n sus, oftă vechilul încă nedumerit. 

— Nu te teme, bre Arvinte, s-a întoarce ea la loc. 
Spune mai bine ce vânt te aduce. Nu cumva vrei să 
intri în slujba mea? 

— De s-ar putea... mai c-aş vrea. 

— Atunci? 


— M-a trimis stăpâna să-ţi spun să dai domnia-ta 
îndărăt tot ce-ai strâns în lipsa alor ei şi să opreşti 
numai cât socoţi că ţi se cuvine pentru osteneală. 

— Apăi, cu adevărat că-i zăludă fata asta, se mânie 
comisul scrâşnind din dinţi. Zi-i să-şi bage minţile-n cap 
şi să-şi pună pofta-n cui, de nu vrea să fac eu rânduială 
la voi, aşa cum se cuvine când un megieş îşi pierde 
minţile. Cât despre ţărănoii ei neobrăzaţi, să le spui că 
am poruncit ca nu cumva să mai dau de ei, când oi 
trece pe acolo, că-i fac una cu pământul. Mişeii! A 
dracului sămânță de oameni! Am crezut că i-am stârpit 
şi ei răsar mai apoi ca ciupercile după ploaie. 
Dumnezeii lor de mocofani! 

Arvinte ascultă tăcut, dar nu părea mulţumit. 

— Să mă ierţi domnia-ta, comise Melinte, da’ n-oi 
putea să spun totul... 

— Ei bine, am să vin eu! 

— Oricum, tot n-am înţeles... ce-i cu domnia asta 
nouă? A ajuns biata ţară ca vai de lume. Când te culci 
seara ai un voievod, iar dimineaţa... altul! 

— Astea-s numai scorneli ţărăneşti. Au ei pe un 
răzvrătit prin părţile Prutului, dar oştenii domniei le 
împuţinează puterile pe zi ce trece, aşa că nici gând de 
„domnia lui lon-vodă”. Ar vrea ei, mâărlanii, dar în veci 
n-are să se întâmple aşa ceva pe lumea asta. 

Vechilul făcu calea-ntoarsă, dar nu-i spuse Profiriţei 
despre toate amenințările şi sudălmile lui Melinte, ca 
să nu facă şi mai mare vrajba. Tot se aştepta el ca 
viforosul comis să dea o raită pe la ei, să vadă cum s-a 
rânduit orfana şi cum va fi... 

În scurtă vreme, Pojorâta începu a prinde viaţă ca 
şi-n alte daţi căci hărnicia răzeşilor nu cunoştea 
margini. Totodată şi curtea boierească se schimbase şi 
fremăta de mulţimea ţăranilor, care de îndată ce aveau 


o clipă de răgaz se repezeau să dea o mână de ajutor, 
fie în ogradă, fie pe ogoare, după cum trebuia. 

Aşa ceva nu se mai pomenise de când lumea şi 
satele de prin împrejurimi prinseră a vorbi mai cu 
temei despre „domnia lui lon-vodă” ca de ceva 
adevărat. Numai că asta nu era pe placul comisului, 
care se hotări să dea o raită pe la curtea răposatului 
vel-armaş. Era tocmai sărbătoarea sfântului Andrei, cu 
care se încheie luna lui brumar şi gospodarii îşi cam 
isprăviseră treburile, trăgându-se la iernat. 

— Bine te-am găsit, jupâniţă Profiriţo, făcu el cu 
glas mieros, prefăcându-se tare bucuros că o vedea. la 
te uită, mai să nu te cunosc, într-atât de frumoasă te-ai 
făcut. Săracu' Tomiţă! oftă el. Ce fericit ar fi fost să-i fi 
fost soaţă. 

Profiriţa îl pofti în odaia de oaspeţi, poruncind să fie 
omenit cu ce se mai găsea în toată sărăcia ei. În 
acelaşi timp îi trimise vorbă lui Toader, să vină şi el. 
Bărbatu-său meşterea ceva pe la un hambar, laolaltă 
cu slugile şi cu vreo doi ţărani, dar lăsă pe dată totul şi 
se îndreptă spre casă. 

După ce se tolăni într-un jilţ, comisul nu mai avu 
prea multă răbdare şi spuse rânjind: 

— Nu care cumva eşti nemulțumită de felul cum 
am avut grijă de moşia voastră? Dumnezeu să-i ierte 
pe răposaţii matale părinţi, că tare au mai fost 
cumsecade şi cât au dorit ei, sărmanii, să ne 
încuscrim... 

Profiriţa însă nu-şi amintea să fi fost vorba de o 
asemenea încuscrire, dar îi dădu pace, prefăcându-se 
că nici n-a luat seamă la spusele lui. Îi răspunse numai 
la întrebare: 

— Ce să zic, jupân comise? De atâta grijă... nici ce 
mânca la iarnă nu mai am. 


— D-apăi de, draga tatii, cine te-a pus să risipeşti 
grâul pe mocofanii de ţărani? Oricât le-ai da, ăştia nu 
se satură nicicând. De foame însă n-ai să mori, că am 
să te iau cu mine. Tot era să-mi fii noră! 

— Nu-mi aduc aminte despre aşa ceva, boierule, i- 
o reteză fata. Şi apoi, eu îs femeie măritată şi omul 
meu mi-o purta de grijă. 

— l-auzi colo! făcu Melinte pe neştiutorul. O fi 
vreun boier velit, ori vreun leah? rânji el, vrând a-i da 
peste nas pentru ifosele de altă dată ale răposatei 
jupânese. 

— Nici una, nici alta. Îi răzeş şi mă mândresc cu el, 
că-i harnic şi viteaz, dar mai cu scamă că mă iubeşte. 
De fapt are să vină să-l cunoşti şi domnia-ta. 

— Una ca asta n-am să cred nici în ruptul capului, 
dragă Profiriţa. Se vede că, trăind printre ei, te-or fi 
schingiuit să primeşti asemenea însoţire. Dar îi pun 
eu... 

— Ba să faci bine matale, boierule, să-ţi vezi de 
treabă şi să mă laşi pe mine-n pace. Nu vrei să-mi dai 
ce mi se cuvine... păstrează! Să-ţi fie de îngropăciune! 
se mânie ea. 

— Aracan de mine, că amarnică te-ai mai făcut! se 
răsti comisul. Da' eu să ştii că nu-s dus de multe ori la 
biserică! 

Tocmai atunci se ivi şi Toader, ţinând în mână 
toporişca cu care lucrase. 

— M-ai chemat? îşi întrebă nevasta. 

— Lipseşte pe dată, mişelule! Ţopârlane! răcni 
Melinte, făcând un pas către el. 

— Binişor, boierule, că nu-s moşneag, ori babă, cu 
care ştii domnia-ta să te baţi, când nu sunt alţii mai în 
virtute ca să ţi se împotrivească. Stai locului, că eu am 
fost chemat aici de Profiriţa. 


— Auzi, neobrăzatul! Profiriţa? Da’ ce, mă? ai 
crescut porcii cu ea? se înroşi de mânie comisul. 

— Jupâne! sări şi fata. Te afli în casa mea şi nu-ți 
îngădui să te porţi astfel cu bărbatul meu! 

— Bărbatul  tău?!... Căţeaua dracului! răbufni 
boierul. Te ţineai cu nasul pe sus că băiatul meu nu era 
de neam mare ca al vostru şi acum te tăvăleşti cu 
ţărănoii? 

Toader nu-i mai lăsă putinţă sa continuie. 
Năpustindu-se asupra lui îi trăzni un pumn în coşul 
pieptului, doborându-l. Se ferise anume să nu izbească 
cu securea spre a nu face moarte de om, măcar că 
nemernicul ar fi meritat-o. Apoi era şi Profiriţa de faţă, 
şi n-ar mai fi vrut să-i aducă aminte de sângerările din 
trecut. 

— Scoală, jupân-comise, şi hai cu mine afară! Nu te 
mai răţoi la femei, dacă eşti bărbat. Hai să ne socotim 
în luptă dreaptă care pe care şi... Dumnezeu m-o ajuta 
să stârpesc o spurcăciune ca tine. 

Vestea sosirii lui Melinte la curte se dusese ca 
fulgerul până în Pojorâta şi cu toţii îşi lăsară treburile, 
dând fuga la conac. Le era teamă ca nu cumva să 
păţească ceva jupâniţa lor. 

Comisul se ridică cu greutate şi trase spada 
înjurând, dar văzând mulţimea oamenilor ce-l aşteptau 
în ogradă se potoli, fiindcă era numai singur, şi o băgă 
iar în teacă. Întoarse spatele şi dădu să iasă. 

— Să-ţi vie numele, boierule! îi ură botjocoritor 
Toader, văzându-l că dă bir cu fugiţii. 

— Pe tine, târfa dracului, se întoarse comisul spre 
fată, am să te pun sub epitropie! şi ieşi furios. 

Toader vru să se repeadă iarăşi asupra lui, dar 
Profiriţa îl apucă de mână. 


v 


— Lasă-l în pace! Are să dea el socoteală altă dată, 
pentru vorbele lui spurcate. 

— Am să i le vâr pe gât înapoi! scrâşni bărbatul. 

În vremea asta, boierul trecu semeţ, călare, printre 
oamenii care huiduiau în gura mare, măcar că în 
sufletul lui tremura de frică. [ăranii erau tare 
nedumeriţi pentru ce lăsase Toader să plece jivina de 
comis, şi numai un semn să le fi făcut, praful s-ar fi 
ales de ucigaşul neamurilor lor. 

— Să mergem după el şi să-i dăm foc la casă! răcni 
bătăiosul [ugui. 

Erau să se repeadă cu toţii într-acolo, dar, ivindu-se 
Toader în prag, se opriră să-l asculte. 

— Daţi-i pace, fraţilor! spuse el cu glas domol. Are 
să vină şi vremea aceea când nimic nu se va mai alege 
din gospodăria lui, dar acum să-l lăsăm. 

Până după Sfântul Nicolae nicio veste nu se mai 
auzise de la furiosul comis, iar sătenii credeau că vor fi 
uitaţi, barem până-n primăvară, când, de bună seamă, 
aveau să se înfrunte cu el pe ogoare. S-au înşelat însă, 
căci într-o noapte izbucni focul la curte, cuprinzând şi 
bruma de nutreţ ce mai rămăsese pentru cele două 
vaci, scăpate cu viaţă până atunci. Pojarul s-a întins cu 
repeziciune, încât abia dacă au mai apucat să scape ce 
era suflare omenească. Ţăranii se repeziseră cu mic cu 
mare, cărând apa cu găleţile ori chiar în pumni, dar 
totul a fost prea târziu. Din falnica gospodărie a vel- 
armaşului, în scurtă vreme n-a mai rămas decât un 
morman de cenuşă fierbinte si bârne afumate. 

— Arde satul! răcni deodată o femeie. 

Ca la o poruncă, întoarseră cu toţii capetele spre 
aşezările lăsate de izbelişte, numai cu bătrâni nevolnici 
şi copii. Un fior străbătu mulţimea răzeşilor, văzând 
pălălăile uriaşe înălțându-se până la cer. Focul fusese 


pus de jur împrejur şi nu mai încăpea nicio îndoială în 
privinţa vrăjmaşului care o făcuse. 

— Asta-i mâna lui Melinte! răbufni Paraschiv al lui 
Mitrofan, săltându-şi ameninţător furca înspre conacul 
boierului. 

Se repeziră să scape viaţa celor rămaşi acasă, 
fiindcă de stins pojarul nu putea fi vorba, atât de mare 
era prăpădul. Din nou rămaseră bieţii pojorâteni fără 
adăpost în plină iarnă. 

— Ei, acum ia să ne încălzim şi noi olecuţă la 
comisul Melinte, oameni buni! strigă Ţugui la tovarăşii 
lui rămaşi cu privirile aţintite asupra jarului. 

— Da, da! Să mergem la el să-i dăm foc! Să ardă 
ca şoarecii, netrebnicul! strigau, care mai de care. 

Nimeni n-ar mai fi fost în stare să-i oprească în 
mânia lor. Ca la un semn dădură năvală, cu mic cu 
mare, de-a dreptul peste ogoarele dintre cele două 
conace. Era întreaga suflare a satului, bărbaţi, femei, 
copii, la care se mai adăugaseră şi câţiva megieşi 
veniţi în ajutorul îndrăgitei lor boieroaice, Profiriţa. 

Zărind mulțimea  dezlănţuită, Melinte porunci 
slujitorilor înarmaţi, care abia se întorseseră după 
mişeleasca lor ispravă, să intre cu toţii în casă şi să 
proptească pe la ferestre sacii cu nisip. Erau pregătiţi 
anume pentru asemenea împrejurări, dar nu fuseseră 
folosiţi până atunci decât împotriva tătarilor. Apoi 
traseră zăvoarele şi îşi pregătiră sâneţele, aşezându-şi 
praful de puşcă la îndemână. 

— Trageţi în oricine ar fi! porunci comisul. Nicio 
milă pentru mocofani! 

Ceilalţi slujitori şi robii ţigani o apucaseră la 
sănătoasa. Fără a fi opriţi în vreun fel de către ţăranii 
înfuriaţi. Ba unii se alăturară îndată răzvrătiţilor, având 


a plăti destule nedreptăţi îndurate de la hapsânul lor 
stăpân. 

— Opriţi-vă, fraţilor! strigă deodată Toader cu voce 
tunătoare, şi fu ascultat pe loc. Nu putem cuprinde 
casa câtă vreme ei au sâneţe şi stau la adăpost. Să ne 
ferim de plumbi! 

Dar nu isprăvi bine vorba că se şi auzi un pocnet, 
urmat de un vaiet ascuţit. 

— Aţi văzut? reluă Toader. Căraţi snopi de paie 
împrejurul conacului şi nu ieşiţi la vedere! Femeile şi 
copiii să se tragă mai în spatele nostru, iar noi, 
bărbaţii, să ne aţinem cu furcile ca să nu ne scape 
niciun guzgan de acolo! 

Acoperiţi de întunericul nopţii, fiecare se strecura 
cu câte un braţ de paie şi le arunca pe lângă zid, 
căutând să se ferească de plumbi. Din când în când 
mai striga câte unul de durere, dovedind că ţintaşii nu 
prea greşeau când zăreau vreo mogâldeaţă în bătaia 
sâneţei. 

Când socoti că treaba era gata, Toader strigă cât îl 
tinu gura: 

— Daţi foc! Să pârlim porcul mai înainte de Ignat, 
că nu-i niciun păcat! 

Un val de glasuri descătuşate răspunse la poruncă 
şi în numai câteva clipe vâlvătăile jucăuşe începură a 
se prelinge pe lângă acoperiş, înălțându-se către cerul 
vineţiu, acoperit de nori. 

— Staaaţi, oameni buni! se auzi vocea prefăcută a 
comisului. Să ne înţelegem, se rugă el. Ce vreţi de la 
mine? 

Ticălosul o luase cu vorba bună nemaivăzând nicio 
altă scăpare, căci împotriva focului n-avea cum să 
lupte. 


— Trageţi-vă din lumina flăcărilor, strigă Toader, ca 
şi, cum nici nu l-ar fi auzit pe comis. 

Câţiva slujitori aruncară armele şi se năpustiră 
îngroziţi prin foc, dar îşi găsiră moartea în furci, căci nu 
mai era loc de îndurare pentru nimeni. 

— Indurare, creştinilor! răzbi încă o dată glasul 
înspăimântat al boierului. Mare păcat vă faceţi în faţa 
lui Dumnezeu, dacă ardeţi de vii oameni botezați ca şi 
voi. lertare!... 

— Că ai noştri n-or fi fost botezați, boier-comise! 
răspunse în batjocură un ţăran. Tu, câine, ai dat focului 
prunci şi bătrâni neputincioşi. De ei nu ţi-a fost milă? 
Doar creştini erau cu toţii! 

— Are să se milostivească de el Scaraoţchi, pe 
lumea cealaltă, adăugă altul şi chiotele mulţimii 
acoperiră strigătele  deznădăjduite ale  comisului 
Melinte. 

Deodată se zări trupul mătăhălos al boierului 
rostogolindu-se prin flăcări, încercând să scape. În 
preajmă se afla Vasile Cociorvă, un om blând şi milos, 
care nu se prea băga în vorbă cu ceilalţi şi parcă 
anume îl va fi ales Melinte, că tocmai în dreptul lui 
nimerise. 

— Nu-l scăpa, Vasile! răcniră mai mulţi, temându- 
se ca nu cumva acesta să-l lase să fugă până să se 
apropie alţii. 

Cociorvă tresări şi, parcă fără voia lui, întinse furca 
spre fugar, împingându-l înapoi în flăcăii. 

— Aşa, măi frate! încuviinţă Paraschiv, care sosise 
gâfâind lângă comis şi-l mai rostogoli o dată în jăratec. 
Ca pe porc, măi! Dumnezeii cui l-o făcut de boier! 
scrâşni el înciudat 

L-au acoperit apoi cu paie, până ce din Melinte n-a 
mai rămas decât un morman de cenuşă, prin care mai 


sfârâiau zgârciurile ciolanelor. O miasmă de carne arsă 
străbătea către nările celor de faţă, dar lor nici nu le 
păsa, gustând din plin simţământul de uşurare al 
răzbunării. Aşa i-au găsit zorile mohorâte de iarnă, şi 
nimeni nu simţise frigul nopţii. În cele din urmă însă 
începură a se îngrijora de vremurile ce aveau să vină, 
aşteptându-se la un iernat anevoios, dar şi la ceea ce 
ar fi putut să păţească din partea slujitorilor domneşti 
ori a boierilor vecini. 

— N-are să mai vină pe aici nicio liftă boierească! îi 
linişti Toader. Goliţi hambarele şi luaţi tot ce vă trebuie, 
că din pământul şi munculiţă noastră au fost adunate 
toate astea. Ne-a supt ca o lipitoare, spurcăciunea! 
Asta-i porunca lui lon-vodă, ca să ne facem singuri 
dreptate. Până una-alta, vom lua iar calea codrului, că 
acolo-i casa noastră până la primăvară. 

Cu toţii încuviinţară spusele lui Toader, socotit fără 
tăgadă drept căpetenia lor. 

— La pădure, fraţilor! La noi acasă! strigau care 
mai de care, năpustindu-se asupra coşarelor şi 
acareturilor boiereşti. 

Abia după ce luară cu ei tot ce socotiră a le fi de 
trebuinţă, lungul şir al băjenarilor se pierdu în 
depărtare. Toader porunci aprinderea a tot ceea ce mai 
rămăsese, străjuind, împreună cu câţiva flăcăi, ca nici 
urmă să nu mai rămână din conacul comisului Melinte. 

— La primăvară om băga plugurile peste locul ăsta 
blestemat şi binecuvântarea muncii îi va spăla 
păcatele, mormăi Toader ca pentru sine şi dădu să 
plece. 

Atunci îşi zări nevasta, pe care o credea rămasă 
acasă. 

— Doar n-ai fost aici toată noaptea?! se miră el. 


— Ba cum de nu, bădiţă? Da’ ce, eu n-aveam nimic 
de răzbunat? se alintă Profiriţa. 

— Ei, păi aşa putem spune că ne-am răcorit 
amândoi, zâmbi Toader cuprinzând-o pe după umeri. 

— De bună-seamă, se lipi fata de el, şi tocmai bine, 
fiindcă am a-ţi da o veste: ai să fii tată! 

A trebuit să-i mai spună o dată, pentru ca Toader 
să se încredinţeze că n-a înţeles greşit, după care dădu 
un chiot de bucurie haiduceşte, făcându-i pe mulţi să 
se întoarcă din drum, ba strângând mâna pe furcă, 
neştiind ce se întâmplase. 

— O să am un flăcău, spuse el mai domolit către 
cei de lângă el. 

— Aşa să fie! răspunseră tovarăşii lui şi-l săltară pe 
braţe, în vreme ce Profiriţa îşi muşca sfioasă colţul 
broboadei, plecându-şi privirea. 


CASTELUL DIN UIOARA 


LUMINA ZILEI PĂTRUNDEA CU ZGÎRCENIE prin fe- 
restruica zăbrelită de deasupra capului. Osteneala şi 
mai cu seamă lipsa de aer cât stătuse înghesuit în sac 
îl făcuseră să nu se mai poată ţine dârz şi, fie că-şi 
pierduse simţirea, fie că, adormise, nu şi-a mai dat 
seama când a fost cărat prin hrubă. Acum, deschizând 
de-a binelea ochii, bănui că trebuie să se afle pe 
undeva în castelul acela al lui Teleki, despre care se 
vorbise la Micoşlaca, desigur într-o pivniţă, dacă nu 
chiar temniţă. li păru însă bine că nu mai fusese cetluit 
şi că se putea mişca în voie, măcar că odaia era cam 
strâmtă şi cu miros puternic de mucegai. Aducându-şi 
aminte de cele petrecute, nu se îndoia că zilele îi erau 
numărate, de nu va încerca fără zăbavă să scape. 
Zărind un codru de pâine lângă un ulcior cu apă, 


căpătă dintr-odată mai mult curaj. Cel puţin n-aveau de 
gând să-l lase să piară de foame şi de sete. Incepu să 
mestece pe îndelete şi să soarbă câte o înghiţitură, 
ştiind că nu era bine să se lacomească după un post 
aşa îndelungat. Adevărat că pâinea era cam cleioasă şi 
acră, însă nespus de trebuitoare, dacă voia să se 
împotrivească morţii. 

Uşa de stejar, ferecată, nu putea fi spartă cu niciun 
chip, aşa că-şi mută gândul de la ea, dar nici 
ferestruica nu-i dădea vreo speranţă, fiind şi ea prea 
înaltă ca să poată ajunge la ea, şi prea mică spre a se 
putea strecura prin ea. Oricum, temniţa i se păru mai 
omenească decât cea pe care i-o hărăzise lulia... Of! Işi 
jurase să nu se mai gândească la ea, dar era cu 
neputinţă, căci era cuprins de un cumplit dor de 
răzbunare. Cu mâinile lui ar fi vrut s-o strângă de gât şi 
să-i soarbă groaza din ochii speriaţi, când avea să-şi 
dea duhul. Da! Trebuia să mai dea o dată faţă! 

Un scârţâit de uşă, alături, îl făcu să tragă cu 
urechea, şi desluşi vocea unui bărbat: „Jesus-Maria! 
Sâneftă, doar n-ai bolunzit?! Te pomeneşti că ai vrut să 
te spânzuri?!” 

Marcu tresări. „Asta nu-i rău!” îşi zise, frecându-şi 
palmele bucuros. Se îngrijoră însă, dându-şi seama că 
nefericita ar fi vrut să-şi curme firul vieţii. Dar aceeaşi 
voce urmă: „Tu, copilă, ia şi mănâncă ceva că ţi s-o 
usca inima-n tine de neputinţă. Nu te amări dintr-atâta, 
că aşa-i de când îi lumea.” 

Se vedea cât-colo că paznicul care-i vorbea era un 
ungur ce trăise printre români, de le cunoştea atât de 
bine graiul. Ba i se simţea în glas şi oarecare 
mângâiere, povăţuind-o mai departe: „Nu faci bine că-l 
mânii pe domnul conte, că din câte am aflat are de 


gând să te sloboadă. No, hai şi mâncă!” Nici de data 
asta însă nu se auzi vreun răspuns. 

După ce scârţâitul uşii îi dădu de ştire că păzitorul 
plecase, îi păru rău că nu s-a repezit cu pumnii în uşă 
să-l facă să treacă şi pe la el, dar pe urmă îşi zise: „Mai 
bine să vorbesc şi eu cu Sânefta.” Se apropie de gaura 
cheii şi începu să strige: „Sâneftăăă! Sâneftăăă! Mă 
auzi?” Mai încercă de câteva ori, dar niciun răspuns. 

Aşteptă o vreme proptit de pervazul uşii, 
nădăjduind să fie şi el cercetat de careva, barem când i 
se va aduce pâinea şi apa, dar zadarnic. Nimic nu se 
mai auzi o bucată de vreme, în afară de chiţcăitul 
guzganilor, care mişunau prin apropiere. De-ar fi avut 
la îndemână măcar un par ori o scândură, aşa slăbit 
cum era, i-ar fi prins bine. Aşternutul lui însă era un 
braţ de paie mucede şi nimic mai mult. 

După o vreme auzi nişte paşi, şi i se părură că erau 
mai mulţi. „Acum vin după mine!” se învioră el, 
neştiind dacă trebuia să se bucure ori nu. Se înşelase 
însă, căci veniseră tot la fată, şi auzi din nou vocea 
îmbietoare a paznicului: „No, uite c-a venit şi nana 
Varvara, ca să vezi că nu-ţi vrem răul!” îndată se auzi 
şi vocea femeii: „la, draga mamii, şi îmbucă, să prinzi 
putere ca să poţi merge acasă. Domnu’ conte a făgă- 
duit că-ţi dă drumul de îndată ce poţi merge pe 
picioare. Ţi-o da şi câteva iugăre de pământ şi cercei şi 
inele, numai să te împace, că aşa-i legea de când mă 
ştiu: stăpânu' face ce pofteşte cu fetele de sub 
porunca lui. No, ia şi mănâncă, barem o bucată de 
carne!” 

„Hm! Vor s-o prosteasca îmbiind-o cu mâncare 
buna şi făgăduieli mincinoase, numai s-o scoată de 
acolo fără larmă şi s-o arunce în Murăş...” îşi zise 
Marcu îngrijorat. „Cine ştie cum se va fi priponit biata 


fată, de nu cutează s-o tragă cu sila?” Nu se mai îndoia 
că dacă voiau s-o hrănească, dacă nu era numai o 
amăgeală, însemna că porunca era s-o întremeze ca s- 
o trimită la groful celălalt, de peste râu. Oricum, voia 
să-i dea de ştire fetei că avea în preajmă şi un prieten, 
pe care s-ar fi putut bizui. Nu trebuia să moară! 

Mai bine de un ceas zăboviră cei doi în preajma 
Sâneftei, dar fără a izbuti să scoată o vorbă din gura ei. 
Şi poate că ar mai fi încercat, de nu s-ar fi auzit vocea 
unei slujnice, care le strigă în gura mare: „A poruncit 
domnu' conte s-o scoateţi cum veţi şti, s-o îmbrăcaţi 
cu haine curate şi până-n seară să fie gata de drum.” 
„No, văzut-ai, Sâneftă? se auzi vocea paznicului. Mergi 
acasă!” 

Pe Marcu îl bătu gândul să strige şi el ceva către 
fată, dar stătu la îndoială ca nu cumva să-i căşuneze 
vreun rău, aflând Teleki că mai ştia şi altul de soarta 
victimei. Ca un cui roşu îi străbătu mintea sfatul lui 
Agnes, care-i cerea contelui să se scape de ţărancă 
fără a i se mai da de urmă, aşa că nu putea fi vorba s-o 
libereze. Se repezi la gaura cheii şi răcni: 

— Nu te duce, Sâneftă, că vor să te ucidă! Eu sunt 
prieten cu Mihai şi cu Florea. Ai încredere în mine şi 
rămâi pe loc! 

— Ţine-ţi gura! strigă furios temnicerul. 

Apoi se auzi trântindu-se uşa, semn că intraseră la 
Sânefta. La scurtă vreme răzbătură strigătele de 
spaimă pe care le scotea biata copilă, târâtă afară cu 
sila. Sudălmile şi amenințările lui Marcu rămaseră fără 
niciun răspuns. Işi muşcă buzele înciudat, neştiind ce 
să mai facă. Barem de-ar mai fi ţinut-o în viaţă până ar 
fi reuşit el să scape, şi ar fi adus toată suflarea din 
Ciunga peste ticălosul conte... 


Crezu că trecuse de miezul nopţii când auzi iarăşi 
paşii temnicerului, care se opriră în dreptul lui. Pe dată 
se lipi de perete aşteptându-l să intre, dar precautul 
paznic nu deschise decât numai atât cât să-i încape 
braţul în care ţinea pâinea şi ulciorul eu apă. Nu mai 
aşteptă, ci se repezi apucându-i mâna ca într-un cleşte 
şi răsucind-o, mai s-o frângă. Omul scoase un urlet de 
durere şi se prăvăli la pămint, iar Marcu întinse spre el 
mâna cealaltă şi îl apucă de gât. 

— Dacă mai strigi, îi zise el pe ungureşte, numai 
mort te-or mai scoate din ghearele mele. Ai priceput? 
Dă-mi cheile! 

— Sunt la brâu, gâfâi paznicul. 

— Bagă de seamă că eu n-am nimic de pierdut 
dacă te gâtui, însă îţi dăruiesc viaţa, de mă scoţi îndată 
de aici. 

— N-am cum. Află stăpânu', şi mă jupoaie... 

— Asta nu se ştie, dar eu de bună-seamă că-cţi vin 
de hac. N-am vreme de pierdut, şi te voi răsplăti 
împărăteşte! Primeşti? 

După o clipă de chibzuire, temnicerul îi răspunse în 
şoaptă: 

— Primesc, dar să nu faci altcum decât ţi-oi spune 
eu... Marcu slăbi strânsoarea şi putu să-şi dea seama 
că cel de sub el era un bătrân, aşa că-l lăsă liber să se 
scoale. 

— Ascultă, moşule, cum îţi zice? 

— Bartha Antal. 

— No, Antal-baci, socot că ai muiere şi copii, pe 
care vrei să-i mai vezi cândva. 

— Dreptu-i! 

— Atunci să faci cum spun eu, şi de mă scoţi pe 
malul Murăşului, m-oi descurca de unul singur. Apoi te 
întorci şi te prefaci că ai fost lovit de mine pierzându-ţi 


simţirea şi nu ştii cum am ieşit. De mâine încolo ia-mi 
urma la Ciunga, şi mare îţi va fi răsplata. 

Omul dădu din cap a încuviinţare, iar Marcu îi 
adăugă spre ştiinţă că dacă avea să-l înşele îi va sări în 
spate. Nu mai aprinse nici făclia, căci temnicerul 
cunoştea bine scările, în vreme ce Marcu, după atâta 
stat în întuneric, se descurca acum cu uşurinţă. In 
capul treptelor, bătrânul se dădu într-o parte şi-i arătă 
să descuie o uşă, întinzându-i cheile ce le ţinea asupra 
lui. 

— Pe aici, dar eu nu merg mai departe, orice ar fi! 

— Unde duce? întrebă Marcu în şoaptă. 

— Într-o odaie cu ferestre mari către grădină, şi de 
acolo pe malul apei. 

— Bine şi-aşa. Mulţumesc, şi nu uita să mă cauţi 
cum am vorbit, că acuma n-am niciun ban asupra mea. 
— Bine, bine! mormăi Antal-baci şi plecă zorit. 

Marca rămase o clipă cu ochii după el, apoi 
deschise uşa cu mare băgare de seamă, pomenindu-se 
într-o încăpere mare şi cam întunecată. El credea că se 
aflau în plină noapte, dar de fapt mai erau aproape trei 
ceasuri până la miezul nopţii şi, la masa din mijlocul 
odăii, contele Teleki încă se mai afla la cină. Din fericire 
era aşezat cu spatele către uşă, însă auzi că intrase 
cineva şi zise: 

— Erzsy, mai vreau de băut. 

Muşca de zor dintr-o pulpă de pui şi n-avea cum să- 
şi închipuie că putea fi altcineva în odaie, în afara 
slujnicei amintite. 

În schimb Marcu îşi dădu seama că ticălosul de 
paznic îl amăgise, vârându-l într-o capcană din care nu 
mai putea da înapoi. Nu-i rămânea decât să lovească 
el cel dintâi, şi pe neaşteptate. Se apropie tiptil de jilţul 
contelui şi când îi veni la îndemână îl izbi fulgerător cu 


capul de masă, încât acesta rămase cu nasul în 
farfurie. Îl apucă apoi de chică şi-i săltă faţa năclăită de 
sângele ce-l podidise, iar cu cealaltă mână îi propti în 
beregată frigarea în care încă se mai aflau înfipte nişte 
rămăşiţe din pui. 

Curând se auziră paşi zoriţi şi câteva bătăi în uşă. 

— Păţit-aţi ceva, înălţimea voastră? întrebă o voce 
respectuoasă de afară, căci deşi uşa era descuiată 
nimeni în afară de Erzsi nu cuteza să intre, ştiindu-l pe 
stăpân la masă. 

Marcu îl îmboldi cu ţepuşa şi-i porunci în şoaptă: 

— Zi-le să-şi vadă de treabă şi nu care cumva să 
intre aici, de vrei să nu te străpung! 

Venindu-şi cu greu în fire, Teleki pricepu că Marcu 
n-ar fi pregetat s-o facă dacă nu i se supunea, şi se 
grăbi să-l asculte. 

— N-am nimic! Plecaţi de acolo! 

Abia atunci răsuflă Marcu uşurat şi ochii i se opriră 
pe rămăşiţa de friptură căzută pe masă. intinse mâna 
spre ea cu iuţeala înfometatului, numai că nu se aşeză 
în scaun şi nici nu luă ţepuşa de la gâtul contelui. 

— Mie îmi place puiul ceva mai bine fript, dar la 
nevoie mănâncă omul ce apucă, rânji Marcu 
mestecând de zor. 

— Pentru Dumnezeu... Ce vrei să faci acum? scânci 
Teleki. 

— Asta-i bună! Pot a-ţi spune că nu mi-a plăcut 
felul în care am fost găzduit aici şi că vreau să plec. 

— Cum ai scăpat? 

— Antal-baci m-a ajutat, răspunse Marcu luminat 
de anume gând. 

— Nemernicul! Şi eu care aveam atâta încredere în 
el... ÎI biciuiesc şi-l închid pe vecie, ticălosul! 


— De altfel tot el i-a spus şi Sâneftei că ai de gând 
s-o arunci în Murăş. 

— Am să-l ucid pe porcul ăsta... 

— Dar ai înecat fata? nu-i dădu răgaz Marcu. 
Întrebarea îl lămuri pe Teleki că bănăţeanul nu ştia de 
soarta ei şi răspunse pe dată. 

— Nu-i adevărat! Am lăsat-o să plece acasă. 

— Aşadar n-ai ascultat sfatul contesei Agnes... Imre 
dragă! 

Îl tutuia cu neobrăzare, dar contele nici nu băgă de 
seamă şi de altfel nici n-ar fi putut să facă nimic. 

— Ce-ai de gând? 

— Să te ucid, vezi-bine, de nu mă asculţi. Te 
credeam mai chibzuit, dar luându-te după capul lui 
Agnes te-ai băgat unde nu-ţi fierbe oala. Nu cumva te- 
ai mâniat că m-ai găsit la lulia?... Află că mai 
îndreptăţit eram eu să mă aflu acolo, câtă vreme mie 
mi-a fost drăguță mai înainte. Eu am fost cel dintâi şi 
pot să jur că nu mi-a părut rău... i 

Teleki holbă ochii, nevenindu-i a crede. Işi aminti 
însă că şi el se întrebase ce să caute olahul la 
Micoşlaca, dacă nu s-ar fi cunoscut mai dinainte? 

Marcu însă nu-i dădu timp de gândire, împinse uşor 
frigarea spre beregata contelui şi spuse mai departe: 

— Acuma vezi că vom trece printre slugile tale, şi 
de faci vreun semn nesăbuit îţi înfig ţepuşa în grumaz! 
Dacă eşti cuminte însă, te las cu viaţă. 

— Ce trebuie să fac? oftă contele, dând semne că 
nu mai suporta să stea țintuit în scaun. 

— Ei, aşa te vreau, Imre dragă! Dă poruncă să fie 
trasă caleaşca la scară şi să le spui slugilor tale să nu 
cumva să-ţi ia urma. 

— Unde vrei să mă duci? 

— Acasă la Sânefta, ca să... 


— Asta nu! se împotrivi Teleki, albindu-se de 
spaimă. 

— Pentru ce, prietene? Nu cumva ţi-o fi teamă de 
neamurile ei? E adevărat că noi, olahii, suntem cam 
fară milă în asemenea cazuri, dar tu ai lăsat-o teafără 
în ciuda sfatului şi au batjocorit-o. 

— Nu! Te rog, nu! se ruga cu umilinţa contele. Mai 
bine ucide-mă aici pe dată. 

Văzându-l îngrozit de cele ce-ar putea păţi, Marcu 
se gândi că împotrivirea lui Teleki ar fi putut să 
dăuneze fugii lui de acolo, aşa că se prefăcu 
înduplecat. 

— Bine! Am să te duc în altă parte, dar până atunci 
fă bine si întoarce-te şi hai să tragi perdeaua aceea 
mare de la fereastră. Apoi o faci fâşii ca să te leg... 

— Nu-i de trebuinţă, se repezi Teleki. Merg de bună 
voie! 

— Fă cum îţi spun eu şi pe urmă poţi să mergi de 
bună voie! 

Contele se supuse ascultător şi sub ameninţarea 
țepuşei făcu tot ce i se poruncise, după care se lăsă 
legat ca un berbec. 

— No, acum putem purcede la drum, domnule 
conte, şi dacă eşti cuminte poate că am să te duc chiar 
la lulişca, s-o pupi undeva, iar de te paşte vreun gând 
rău... au să se îngraşe peştii din hoitul tău. 

leşiră aşa sub ochii înmărmuriţi ai slujitorilor, dar 
cel mai năucit era temnicerul, văzându-şi stăpânul 
legat. 

— Mulţam fain, Antal-baci! rânji Marcu zărindu-l. 
De nu mă ajutai, n-aş fi pus mâna pe un vânat de soi 
ca ăsta. 


Bătrânul nu pricepu tâlcul acestor vorbe, dar 
ceilalţi se şi năpustiră asupra lui, aplicându-i o bătaie în 
toată legea. 

Văzându-se astfel, răzbunat pe vicleanul temnicer 
care voise a-l da pierzaniei, Marcu îl îmboldi pe conte în 
rădvan, ca şi cum nimic nu s-ar fi întâmplat, şi porunci 
vizitiului să se îndrepte spre Micoşlaca. 

Auzindu-l, lui Teleki îi mai veni inima la loc şi 
cuteză chiar să-l înfrunte: 

— Bănuiesc că ştii ce ai să păţeşti pentru fapta 
asta. Alteţa-sa te va ridica în furci şi... 

— Oricum, ar fi mai bine decât să mor de sete, sau 
cine ştie ce moarte cruntă m-ar fi aşteptat rămânând la 
tine, aşa după cum te lăudai contesei Agnes. 

— N-aveam de gând să te ucid. 

— Se-nţelege! Agnes îţi poruncise doar să mă ţii pe 
mâncare şi băutură, însă tu n-ai prea înţeles că nu cu 
pâine şi apa, cum ai vrut s-o faci. Ce m-ar fi aşteptat 
mai pe urmă... 

— Ţi-aş fi dat dramul! 

— Aşa voi face şi eu, dar numai dacă vei fi 
cuminte... Luna răsărise pe dealul de către Ciunga, 
scăldând întreaga fire într-o lumină de argint. Câţiva 
norişori mai întunecaţi se îndreptau spre Cheile Turzii, 
trecând nepăsători peste fâşia lăptoasă a Mureşului. O 
boare rece sufla dinspre pădurea de brazi de pe Banta, 
când rădvanul cu cei doi călători se opri pe culmea 
Hagăului, spre uimirea contelui. 

— Întoarce-te acasă! porunci Marcu vizitiului. Noi 
vom merge pe jos, ca să mai luăm aer. 

Omul se uită nedumerit către stăpânul său şi, 
văzând că nu-i zice altcum, întoarse pe dată şi o luă 
înapoi. 


UCIGAŞ CIUDAT 


ALTEŢA-SA BETHLEN GABOR îşi făcuse obicei ca la 
începutul fiecărei primăveri să-şi petreacă vreo zece 
zile la Geress, unde avea o moşie, spre a mai uita de 
grijile domniei. lată însă că în acest an, 1618, nu s-a 
mai îndemnat la drum şi vădea atâta îngrijorare, încât 
întreaga curte se mira. Principesa Suzana şi copiii 
plecaseră încă de cum plesniseră mugurii copacilor, 
dar luminăţia-sa nici gând, rămânea zile întregi în 
odaia de lucru. Primea şi trimitea tot felul de scrisori şi 
clacări. Din această pricină, oştenii care trebuiau să-l 
aibă în pază aveau mari greutăţi, neştiind pe care să-l 
îngăduie mai curând să se înfăţişeze stăpânului. Totuşi, 
contele Ugrai, cel mai de credinţă sfetnic al măriei- 
sale, poruncise să fie mereu câte doi halebardieri în 
faţa uşii, ca să nu pătrundă nimeni înarmat în 
încăperea prinţului. 

Ştia contele că Bethlen nu era iubit de oamenii 
habsburgilor, fiindcă nu îngăduia ca ţara Transilvaniei 
să fie supusă poftelor lor, şi-l bârfeau în fel şi chip pe la 
curţile străine, chiar şi la Inalta Poartă. Se înţelege că 
cele mai multe erau scorneli, dar, oricum, bine nu-i 
făceau. Mai cu seamă papistaşii erau cei mai înrăiţi, 
căci nu vedeau cu ochi buni faptul că prinţul îi susţinea 
pe calvinişti, primejduind averile şi slujbele celor mai 
îndărătnici catolici. Toţi aceşti clevetitori ar fi fost 
nespus de fericiţi dacă Bethlen n-ar mai fi rămas în 
scaun. 

Serenisima alteţă îşi amintea însă prea bine cum 
se purtaseră austriecii cu olahul Mihai, care se 
încrezuse în ei, iar el n-avea poftă să păţească la fel. Işi 
dădea seama că numai o ţară mare şi puternică s-ar fi 
putut împotrivi habsburgilor, şi Transilvania, împreună 


cu celelalte ţări olahe de peste munte, ar fi fost în 
stare. Nu-i vorbă că şi Mihai înţelesese asta la vremea 
lui, dar se lăsase amăgit de făgăduielile împăratului 
creştin, ridicându-se contra asupritorilor crucii. Toată 
lumea îşi aducea aminte de nefericitul sfârşit al 
viteazului domn, pe câmpia Turzii, şi Bethlen n-avea 
decât să tragă învăţăminte ce însemna prietenia 
austriecilor. Se pare că turcii nu erau atât de lacomi ca 
şi vecinii din asfinţit, şi pentru aceasta prinţul era 
hotărât să se arate pe faţă, deocamdată, drept supusul 
lor credincios. Din asta i s-a tras şi vorba rea că ar fi 
fost o slugă prea plecată sultanului, dar el ţinea mai 
întâi la ţara lui, pe care o voia puternică şi neatârnată, 
cât era cu putinţă pe atunci. De altceva nici nu-i păsa, 
iar cine-l îndrăgea o făcea tocmai pentru că poftea 
binele locuitorilor acestor meleaguri. 

Acum, în această primăvară, începe şi lupta 
hulpavilor habsburgi cu cei ce li se împotriveau, prima 
lovitură primind-o chiar în inima împărăției lor*. 
Viteazul conte Thurn din Boemia îşi pregătise oaste, 
chipurile, împotriva turcilor, dar Bethlen ştia în taină că 
sabia va fi scoasă contra austriecilor, de cum se va ivi 
prilejul. Înțelegerea era ca şi Bethlen să se alăture. 
răscoalei boemilor şi abia mai pe urmă să-l înştiinţeze 
şi pe sultan, care n-ar fi avut nimic de spus dacă 
duşmanul dintotdeauna al Semilunei ar fi fost doborât, 
or cel puţin slăbit. 

Era o frumoasă zi de florar. Prin fereastra deschisă 
intrau  miresmele primăverii, odată cu zumzetul 
albinelor şi ciripitul voios al păsărelelor, dar o pâclă 
tremurătoare acoperea toată valea Mureşului, până 
unde făcea cotul către Deva, ba se întindea şi pe valea 
Sebeşului, pierzându-se printre dealuri. Bethlen se uita 
adesea la turnul bisericii papistăseşti, a cărui vechime 


sfida veacurile, iar crucea din vârf îi amintea întruna că 
învăţătura luminatului Calvin nu biruise în ţară. Drept e 
că cei mai mulţi locuitori ai ţării erau schismatici olahi, 
pe care se gândea să-i atragă la noua credinţă şi nu cu 
biciul, cum făceau iezuiţii ori dominicanii, ci cu duhul 
blândeţii, fiindu-i bine cunoscută cerbicia acestui neam 
străvechi. Pentru aceea şi poruncise ca popii olahilor să 
nu mai fie socotiți iobagi. Mai mult chiar, hotărâse să-i 
sprijine cu tipărituri pe limba lor, căci până acum 
fuseseră siliţi să slujească slavoneşte, nepricepând 
măcar o boabă din această limbă. 

Dar nu toţi înţeleseseră gândul cel bun al prinţului 
şi mulţi dintre vechii lui prieteni îi făceau încurcături, 
neîmplinindu-i voia. Atunci ce să mai spunem de 
duşmani?! Unul dintre cei cu care copilărise, şi se 
aveau ca fraţii, era şi baronul Naday Gyula, pe care-l 
chemase acum la Bălgrad, spre a-i cere socoteală. 
Tocmai la el îi era gândul când pajul îl vesti despre 
sosirea acestuia. 

— Să poftească! se înveseli pe dată Bethlen, dar îşi 
ascunse multumirea. 

Groful era mare cât un taur, încăpățânat ca un 
berbec, însă bun la suflet cu toată lumea, măcar că 
puţini ar fi fost cei care l-ar fi întrecut în lăudăroşenie. 
Sosirea lui în cetatea de scaun nu mira pe nimeni, 
fiindcă destul de des îşi făcea drum pe la principe fără 
a-i cere nimic, ci numai din plăcerea de a-l mai vedea, 
şi pentru acest fapt Bethlen îl îndrăgea şi mai tare. 
Veselia lui Naday era molipsitoare şi prinţul petrecea 
alături de el întotdeauna clipe de voioşie. 

— Alteță serenisimă! se înclină baronul, dar cu 
vădită greutate, din 


* Este vorba de începutul războiului de 30 de ani (1618—1648), 
declanşat în 23 mai 1618 şi la care Transilvania a participat în coaliția 
antihabsburgică, având statut de independenţă. 


pricina osânzei. Cea mai supusă slugă a măriei-tale! 

— N-aş zice, răspunse Bethlen, abia ţinându-şi 
râsul. Se vede că n-ai văzut cât de mult se pleacă în 
faţa mea chiar şi cei nu prea umili supuşi ai mei. 

— Burta, alteţă! Afurisita asta de povară, se 
dezvinovăţi Naday. Cu sufletul, însă nu cred să mai fie 
altul asemenea mie. 

— Vorbe, Gyula, vorbe! Nu vrei să asculţi nicicum şi 
mai cu seamă nu vrei să mă sprijini în ce vreau să fac. 

— Să mă trăsnească... 

— Nu te jura, că tocmai despre cele sfinte este 
vorba, i-o reteză Bethlen. Pentru ce-i asupreşti pe popii 
schismatici? 

— Asta era?! se lumină la faţă baronul. No, lasă că 
nici ei nu vor să fie slobozi, fiindcă n-au unde se duce, 
alteţă. Dar, ca să nu-ţi fie cu supărare, de cum mă- 
ntorc le dau drumul şi, dacă pofteşti măria-ta, le dau şi 
câteva iugăre... băga-sar dracu-n ei! 

— Nici chiar aşa, frate Gyula! Tu nu m-ai înţeles, de 
altfel ca şi ceilalţi. Nu poftesc să fac din ei nemeşi, ci 
doar să nu mai fie iobagi. Mai bine zis, să nu mai fie 
scoşi la corvoadă laolaltă cu şerbii şi nici biruri să nu 
mai dea asemenea lor. Sunt puţini şi nu pierzi mare 
lucru, în schimb le câştigi dragostea şi credinţa. Mai au 
trebuinţă şi de puţină învăţătură de carte, dar să le 
luminăm mintea după voia noastră. Pentru aceea am 
poruncit tipărituri pe limba lor, ca să-i câştigăm la 
legea noastră şi să putem clădi o ţară mare şi 
puternică. 

— Cu popii?! 

— Şi cu ei, dar mai cu seamă cu toţi credincioşii 
care le ascultă cuvântul. 


— O turmă de proşti?!... 

— Oarecum însă şi din vina noastră, fiindcă aşa am 
vrut să-i ţinem, neîngăduindu-le nici măcar să sufle. 
Dar sunt tare mulţi, Gyula dragă, şi de-i atragem de 
partea noastră n-am avea a ne mai teme de nimeni. 
Fraţii lor de peste munte s-or îmbulzi să ni se supună, 
când or vedea că celor de aici le-am făcut un trai mai 
omenesc. 

— Dar cum să-i slobozi, când la tot pasul dai peste 
olahi? Nu ne vor face pe noi slugi în locul lor? se îndârii 
baronul. 

— Ei, vezi, tocmai ce-ţi spuneam. Judeci şi tu cam 
îngust, prietene Gyula. Eu nu zic să-i lăsăm de capul 
lor, ci să-i facem să-şi lepede credinţa şi limba. Nu 
cunoşti pe atâţia ce se trag din olahi? Dragffy, Kendeffy 
şi mulţi alţii, de nu-i fi chiar şi tu sămânță de-a lor... 

— Ferit-a sfântul! se scutură baronul. Strămoşul 
meu a fost scutierul regelui Ludovic cel Mare. 

— Şi nu putea fi olah? zâmbi prinţul. Naday se 
prefăcu a nu auzi şi schimbă vorba. 

— lată, eu vreau să dovedesc cât ţin la măria-ta şi- 
ţi fac hatârul să slobod popii, după cum ti-i voia, măcar 
că nu m-oi dumeri eu prea curând dacă fac bine, ori 
ba. 

— Aşa-mi placi, Gyula dragă! Tot bunul meu prieten 
ai rămas, ca şi-n alte dăţi. la spune-mi ce mai fac ai 
tăi? 

— Mulţam lui Dumnezeu, sunt sănătoşi şi... graşi 
ca mine, râse baronul săltându-şi pântecul. Insă eu am 
venit la măria-ta cu o treabă, dar iacă m-am luat cu 
vorba şi am uitat. 

— Tu la mine cu o dorinţă?! Dar când s-a mai 
pomenit? 

— Apăi, chiar astăzi. 


— Spune, şi pe dată poruncesc... 

— Să vezi, alteţă, îi luă vorba din gură Naday, 
uitând deosebirea dintre ei. Mai zilele trecute, pe când 
mă aflam la Turda, am dat peste un călător tare 
cumsecade. Mai bine zis el a dat peste mine, şi am 
pornit amândoi tovarăşi de drum. Mi-a povestit vrute şi 
nevrute, pe unde s-a perindat, ba chiar şi despre 
întâmplarea de la Praga cu sfetnicii aruncaţi pe 
fereastră... 

— Ce întâmplare?! 

— O să ţi-o spună chiar el, fiindcă l-am adus aici... 

— Cu tine? 

— Stai să vezi, înălţimea-ta, o luă domol Naday. Nu 
era să vină să dea buzna la curte, aşa că l-am poftit la 
mine, că l-am îndrăgit şi i-am făgăduit să-i înlesnesc să 
ajungă la picioarele măriei-tale. 

— Are vreo plângere? 

— Drept să-ţi spun, nu-mi aduc aminte, dat dacă-i 
îngădui să se înfăţişeze, are să-ţi spună el însuşi. Se 
pare că ar pofti numai să te vadă, ca să se poată lăuda 
mai apoi, pe unde va merge, că a vorbit cu măreţul 
principe al Transilvaniei. 

— De unde zici că este? 

— Din ţara nemţească, însă nu ştiu de unde 
anume. 

— Ungur? 

— Vezi-bine, că altminteri cum ne-am fi înţeles? 

— Măi Gyula, tot copil ai rămas! Ai un suflet gata 
să-şi vândă şi cămaşa de pe el pentru altul, numai cu 
popii tăi te porţi altcum, făcu Bethlen, bătându-l 
prieteneşte pe umăr. 

— No, bată-i precista! Lasă c-ai să vezi ce bine au 
s-o ducă de azi încolo, răspunse Naday ruşinat. Dar ia 
spune-mi, îl primeşti? 


— Pe cine? 

— Pe prietenul despre care ţi-am vorbit adineaori. 

— De vreme ce spui că-i prietenul tău, mai încape 
vorbă? Ştii cumva şi cum îl cheamă? 

Groful se fistici, bâlbâi un nume, apoi mărturisi 
cinstit: 

— lartă-mă, alteţă, că de spus mi-a spus, dar am 
uitat. 

— Asta zic şi eu prietenie! râse prinţul. Dar pe 
mine mai ştii cum mă cheamă? 

— Nooo.!... se ruşina baronul. 

— Du-te şi adă-l! De eşti tu cu el, n-are să se 
împotrivească nimeni, fiindcă de la o vreme Jeno a 
împânzit casa cu străjeri. Naday dădu să iasă, dar se 
izbi nas în nas cu Ugrai. 

— la te uită... pe cine văd! făcu el bucuros. Jeno 
dragă, mi-o ciudă pe tine că nu îmbătrâneşti deloc. 

— Asta se întâmplă fiindcă eu n-am timp. Tu te 
plimbi cu cine vrei şi pe unde ti-i voia... 

— În schimb tu, Jeno, eşti silit să asculţi poruncile 
mele. Asta ai vrut să spui, nu-i aşa? se băgă în vorbă 
Bethlen. 

— Nici gând a mă plânge, alteţa-voastră, însă 
vrăjmaşii, din afară şi dinăuntru, nu ne îngăduie, nici 
chiar pe măria-ta, să suflăm barem o săptămână. 
Venisem să-i spun înălţimii-voastre că a sosit un olăcar 
de la Praga. 

— Bănuiesc să aibă veşti deosebite, dar vezi că i- 
am făgăduit lui Gyula să stau de vorbă o clipă cu un 
„prieten” de-al lui, găsit în drum. Vrea numai să mă 
vadă, şi îşi făcea griji cum să ajungă la mine, dar l-a 
ajutat Gyula. Deci mai întâi acela, şi pe urmă olăcarul 
tău. 


Contele ridică sprâncenele a mirare, apoi întrebă 
îngrijorat: 

— Dar pe cine aduci, Naday? Vreun cunoscut de-al 
tău? 

— N-ai teamă, zise prinţul. Din câte mi-a spus, este 
vorba de un vântură-lume ce se va fuduli că a stat de 
vorbă cu mine. Nici nu văd pentru ce ar fi rău să se mai 
ştie şi despre mine câte ceva prin Europa... 

— Ciudat! mormăi Ugrai. Cu îngăduinţa alteţei- 
voastre, am să poruncesc să fie căutat de arme. 

— Mă rog, dacă aşa mă socoteşti tu, ca pe o 
muiere fricoasă ce nu ştie să se apere... zâmbi 
principele. 

— Nu asta am vrut să spun, alteţă serenisimă, însă, 
dacă de Naday nu mă feresc, străinul poate fi 
primejdios. 

— O să fim trei împotriva unuia singur, chiar de-ar 
fi să-l laşi să intre înarmat până-n dinţi, adăugă 
Bethlen. 

Ugrai dădu din umeri şi ieşi împreună cu Naday, 
poruncind ca „prietenul” baronului să fie deposedat de 
ori ce fel de sculă ce ar fi putut fi folosită ca armă. Asta 
n-a prea fost pe gustul grofului, care în semn de 
nemulţumire şi-a lăsat şi el spada. 

Străinul era un bărbat voinic, cam trecut de prima 
tinereţe, da’ încă în putere. Ilnveşmântat numai în 
catifea neagră, cu horbota albă la gât, părea a fi mai 
curând frânc, decât ungur, fie el şi din ţara nemţească. 
Mustaţa „ân furculiţă” şi bărbiţa retezată foarte scurt, 
de sub buză, îl făceau să arate ca un oştean de la 
curtea regelui Franţei, căci de acolo venise acest 
obicei. 

— Numele meu este Zolnay Arpad, rosti el într-o 
curată limbă ungurească. Sunt nobil şi stăpânesc 


pământuri în preajma Rozsyavei, de sub oblăduirea 
regelui nostru, împărat al germanilor, slăvitul Mathyas 
de Habsburg. 

— Mă bucur să te cunosc, cavalere! răspunse 
prinţul, nădăjduind că străinul va fi avut vreun cuvânt 
de taină, vreo solie ce trebuia să-i vină de prin părţile 
Boemiei. De vrei să fim singuri, află că nu mă feresc de 
prietenii mei, aici de faţă, aşa că poţi vorbi. 

Ugrai îl cercetă pe străin, care nu părea primejdios, 
mai cu seamă că nu mai avea asupra lui nicio armă. 
Liniştit în privinţa asta şi crezând că totuşi se va spune 
ceva ce nu trebuie auzit de urechile altora, ceru 
îngăduinţa să-l caute pe olăcarul praghez. 

— Să vii repede! porunci prinţul nerăbdător. 

— Negreşit! răspunse contele. Apăi şi tu, Gyula, ai 
putea să mă însoţeşti, adăugă el către grof, dar acesta 
se împotrivi: 

— Ba eu rămân, că alteţa-sa nu se fereşte de mine, 
doar ai auzit. 

Bethlen zâmbi cu bunăvoință şi se apropie de 
fereastră, în vreme ce Zolnay se trase din dreptul uşii, 
spre a-i face loc să iasă Ugrai. Nimerise, astfel, lângă 
panoplia cu arme din perete, dar nimeni nu s-a gândit 
la vreo primejdie, iar principele se afla în partea 
cealaltă a încăperii. 

— Acuma poţi vorbi liniştit! se întoarse acesta 
către străin. Ce pofteşti? 

— Eu?! se miră Zolnay. Nu vreau nimic! Dumnealui, 
domnul baron m-a poftit să mă înfăţişez... 

— Cuum?! sări Naday. Ce înseamnă asta? 

Cu iuţeala fulgerului, străinul smulse un frumos 
stilet venețian din panoplie şi, din întoarcere, îl aruncă 
direct spre pieptul prinţului, dovadă că îşi măsurase 
dinainte ţinta, cu multă dibăcie. Însă baronul se 


aruncase la vreme în faţa lui, primind el lovitura 
ucigaşă, în inima sa credincioasă. Bethlen căută să-l 
susţină pe uriaşul Naday, dar nu izbuti şi acesta se 
prăvăli ca o cârpă, în vreme ce Zolnay înşfăcase o 
spadă şi era gata de atac. 

— Strajăăă! răcni principele şi apucă un sfeşnic 
drept armă de apărare. 

Uşa se deschise pe dată şi cei doi oşteni dădură 
năvală, dar şi Ugrai odată cu ei. Zolnay se trase într-un 
ungher aşteptând să fie atacat şi să-şi vândă scump 
pielea. Contele înţelese dintr-o privire ce se întâmplase 
şi, fără a mai avea grija lui Naday, trase spada, 
blestemând în sinea lui panoplia care-i scăpase clin 
vedere. 

— ÎI vreau viu! strigă prinţul, care-şi mai venise în 
fire. Daţi-vă la o parte! porunci el oştenilor şi se avântă 
asupra lui Zolnay. 

Îsi dădu repede seama că avea de-a face cu un 
bun luptător şi nu făcuse bine încrezându-se prea mult 
în propriile forţe, putând să se facă de râs, dacă ar fi 
fost lovit. De aceea îşi încorda toată puterea, însă pe 
dată îi fu zburată spada din mână şi străinul puse 
piciorul pe ea. Nu-i mai rămânea decât să poruncească 
halebardierilor să-l prindă, cu toată ruşinea păţită. 

— Mă dau prins! strigă pe neaşteptate Zolnay. Am 
greşit şi sunt gata să ispăşesc! 

Prinţul nu răspunse, făcu doar un scurt semn din 
cap ca Ugrai să-l ia pe ucigaş şi se repezi la căpătâiul 
lui Naday, care se zbătea între viaţă şi moarte. Mai 
avea încă în piept stiletul acela blestemat, şi de bună 
seamă că multe clipe nu mai putea trăi. Cu multă grijă, 
prinţul îi săltă capul pe genunchiul său, vrând să-l 
ridice în picioare, fără a ţine seamă de sângele ce-i 
murdărea veşmintele. 


— Lasă-mă jos! izbuti să îngăime rănitul. 

Bethlen îl ascultă şi porunci să vină chirurgul. 
Aplecat la capul muribundului mângâie uşor obrajii lui 
buhavi, care începuseră să capete albeaţa varului, 
pierzându-şi sângele. 

— Gyula, prietene, i se adresă în şoaptă, în vreme 
ce lacrimi mari îi şiroiau pe faţă. De ce ai făcut asta? 

— Eu... eu îs vinovat! izbuti el să răspundă fără a 
deschide ochii. Eu... l-am adus... eu să... 

Se opri să-şi tragă suflarea, dar Bethlen îi atinse 
uşor buzele, rugându-l să tacă: 

— Ai să-mi spui mai pe urmă, dragă frate. Acuma 
nu te mai gândi la nimic şi nu mai scoate o vorbă, până 
te va obloji chirurgul. 

— Să mă... ierţi, frate... Gabor. Aşa am... fost eu... 
mereu. Dar n-oi mai avea... încredere... în oameni. 
lartă... Încerca să mai spună baronul. 

— Să nu zici astfel, dragul meu. Nu am ce să-ți 
iert... tu nu ştiai... şi prinţul îşi muscă adânc din buză, 
spre a nu izbucni in plâns ca un copil. 

Privirea blândă şi rugătoare a lui Naday se 
preschimbă treptat în cea sticloasă a morţii, dar abia 
după sosirea ajutoarelor îşi dădu Bethlen seama că 
ţinea în braţe un mort. Cu mâna tremurândă îi închise 
pleoapele, apoi proclamă cu voce solemnă: 

— Să fie cinstit ca o rudă de sânge a domniei-mele. 
Mai mult chiar, ca un erou care şi-a dat viaţa spre a 
scăpa de la moarte pe principele ţării sale. Să afle 
toată lumea cutezătoarea lui faptă şi jertfa adusă! 

După ce termină de împărţit poruncile în vederea 
cinstirii răposatului baron, se hotărî şi Bethlen să 
coboare în odaia de tortură, unde era aşteptat de 
Ugrai. Până să ajungă el acolo, Andor-călăul îl şi 
atârnase pe Zolnay în scripete, cu toată împotrivirea şi 


jurămintele acestuia că avea să spună tot adevărul. 
Aşa făgăduiau toţi osândiţii care i se dădeau pe mână, 
dar Andor ştia că, până ce nu le întindea puţin 
ciolanele, ori minţeau, ori deveneau muţi. Se bucura de 
faima că era meşter să scoată orice vorbă din om, şi 
nimeni nu şi-ar fi dorit o întâlnire cu iscusinţa lui. Chiar 
şi despre Zolnay, ştia Andor cam ce avea să spună: că 
fusese îndemnat de altul, că nu cunoştea pe nimeni 
dintre mărimile ce puteau fi amestecate în treabă, aşa 
că pentru o mai bună socoteală îl priponise ca şi pe 
ceilalţi. 

De cum se ivi prinţul, Zolnay îl înfruntă cu semeţie: 

— Nu era nevoie să fiu atârnat, cum mă vezi, 
fiindcă n-am de gând să ascund nimic. 

— Ţi-e frică de cazne, ticălosule? rânji Bethlen. Am 
să te fac să-ţi blestemi şi laptele ce l-ai supt de la ţâţa 
mumă-tii, nemernicule! Pentru ce l-ai ucis pe omul care 
ţi-a dovedit atâta încredere? 

— Să am iertare, dar înălţimea-ta se înfurie de 
pomană, căci eu n-am vrut viaţa domnului baron, ci 
domnia-sa a sărit să te apere cu propriul său piept. Cu 
adevărat, şi aş putea jura pe sfânta cruce, că nu pe el 
am avut de gând să-l ucid... 

— Asta s-a văzut, dar ce ţi-am făcut eu ca să-mi 
porţi atâta ură? 

— Eşti sluga cea mai plecată a păgânilor şi cel mai 
înverşunat duşman al credinţei noastre creştine. Nu 
numai că te-ai îndepărtat de sfânta biserică a lui 
Hristos şi de sanctitatea-sa papa, dar îi şi uşurezi calea 
turcului spre a birui lumea drept-credincioasă! 

— Eşti preot? 

— Nu! Sunt un nobil, aşa după cum am avut 
cinstea să mai spun, fiindcă eu nu mint niciodată. 


— Deci, aşa te cheamă cu adevărat? Pe deasupra, 
mai eşti si ungur? 

— Da! 

— Atunci, dacă tot eşti aşa de hotărât să spui 
adevărul: cine te-a îndemnat? 

Bethlen se uită spre călău şi acesta, înțelegând, 
mai slăbi strânsoarea. 

— Nimeni nu m-a trimis, spuse domol Zolnay, de 
parcă ar fi povestit la un sfat de taină. Eu mi-am 
mărturisit gândul excelenţei-sale domnului baron Hans 
Mollart... 

— Sfetnicul împăratului? se băgă Ugrai. 

— Da, acela. Nu s-a împotrivit, dar nici nu m-a 
sfătuit s-o fac, ci mi-a spus că rămâne la bunăvoia 
mea. Acum, că a izbucnit răscoala din Boemia... 

— Când asta? întrebă prinţul. 

— Povestisem domnului baron că praghezii au 
azvârlit pe fereastra  Hradului pe doi consilieri 
imperiali... 

Era vestea mult aşteptată de Bethlen, şi i se păru 
ciudat s-o afle tocmai din gura celui care ar fi vrut să-l 
omoare. Îl bătea gândul să-i făgăduiască viaţa dacă ar 
mărturisi tot ce ştia, căci de bună seamă că nu mintea, 
dar îi veni în minte privirea rugătoare a lui Naday şi 
simţi că nu poate s-o lipsească de răzbunare. 

— Spune tot ce ştii! porunci el cu asprime. 

Zolnay povesti cu de-amănuntul ce se petrecuse şi 
cum împăratul avea de pătimit din pricina răsculaților, 
ceea ce nu putea fi decât pe placul pagânilor, iar cum 
ştia că Bethlen era sluga lor, el a căutat să-l ucidă, spre 
a-l ajuta pe apărătorul creştinătăţii. 

— După cum vorbeşte, pare a fi un nebun 
habotnic, îşi dădu părerea Ugrai. 

Principele rămase o clipă pe gânduri, apoi întrebă: 


— Până la urmă, Mollart a încuviinţat moartea 
mea? 

— Da! 

— Era şi Gaşpar Grazziani de faţă, sau ai fost 
cumva şi pe la el? 

— Am auzit de acel creştin vândut turcilor, măcar 
că pe ascuns se arată a fi prieten al majestăţii-sale, dar 
nu pot şti ce-i în mintea lui. 

— Dar ştiai că şi el îmi vrea moartea? Nu ţi-a fost 
teamă că ţi-o ia înainte? 

— Acela-i acuma departe, şi de n-ar fi fost domnul 
baron Naday, nimic nu mi-ar fi stat în cale să-mi 
îndeplinesc voinţa. 

— Împăratul ştie? 

— Bănuiesc să-i fi spus domnul baron Mollart. 
Răspunsurile  răspicate îl puneau oarecum în 
încurcătură pe prinţ, care îşi mai domolise setea de 
răzbunare dându-si seama că omul din faţa lui nu era 
în toate minţile. Însuşi faptul că se învinovăţea cu 
înflăcărare, fără să fie chinuit, era o dovadă de 
nebunie. 

— Dacă te-aş slobozi... ce-ai face? 

— Aş căuta să te ucid. 

— Atunci, chiar dacă te-aş ierta, trebuie să mă apăr 
osândindu-te pe tine? 

— Aşa-i firesc! răspunse liniştit Zolnay, ai cărui 
ochi aveau luciri de gheaţă. 

Prinţul se uită cu înţeles la Ugrai şi porunci gâdelui: 

— Andor, îl ucizi fără cazne! Dacă e cu putinţă, nici 
să nu simtă că moare. De fapt el nu poate fi osândit 
pentru uciderea fără voie a lui Gyula, dar eu trebuie să 
mă feresc. 

Zolnay îl privea la fel ca şi înainte şi nicio mişcare a 
feţii nu-l arăta să-i fie teamă. 


— Ţi-am poruncit moartea fără cazne, drept 
răsplată că ai spus adevărul. 

— Nici nu aşteptam aşa favoare... fu răspunsul sec 
al fanaticului. 

Poate că ar mai fi spus şi altele, dar Andor, 
înşfăcând o măciucă uriaşă de lemn greu, îl izbi pe 
Zolnay drept în moalele capului, crăpându-i ţeasta şi 
împroşcându-i creierii primprejur. 

Prințului i se făcu greață, iar Ugrai îl dojeni pe 
călău: 

— Ai fi putut avea răbdare să ieşim noi mai întâi! 

— Porunca a fost să moară fără dureri şi fără să 
ştie... rânji gădele încântat de ispravă. 

Contele nu mai găsi de cuviinţă să adauge nimic şi 
ieşi degrabă după stăpânu-său, la întâlnirea cu olăcarul 
din Praga. Din păcate, răzvrătitul Thurn nu scrisese mai 
multe decât aflaseră de la Zolnay. 

Rămaşi singuri în odaia unde murise bietul Naday, 
chipul lui le veni în minte. 

— Sărmanul Gyula! oftă Bethlen. Tare s-a mai 
încrezut în bunătatea oamenilor, socotindu-i asemenea 
lui. 

— Libenter-liomines id, quod volunt credunt, rosti 
încet Ugrai. 

— Ce murmuri tu acolo, Jeno? Vreo rugăciune 
papistăşească?! se miră prinţul. 

— Îmi ziceam, alteţă, că oamenii cred bucuroşi 
ceea ce doresc, precum spuneau latinii, şi Naday aşa a 
făcut, deşi poate că n-a avut habar de acest proverb... 
Oricum, cu îngăduinţa alteţei-voastre, am să poruncesc 
să fie scoasă afurisita aia de panoplie! 


MUREŞ, APĂ BLESTEMATĂ 


TREZIŢI DIN SOMN, cei din casa lui Gligor Nicoară 
făcură ochii cât cepele când se pomeniră cu Teleki 
legat de mâini şi Marcu lângă el. 

— Tulai! Apăi ăsta-i mare lucru! se îngrijoră 
bătrânul. Ne-or ridica în furci, la Bălgrad... 

— Atunci îl duc cu mine în pădure şi-i fac felul, vru 
să-l liniştească Marcu. 

— Nici să nu te gândeşti! De se află or pune foc la 
tot satul şi n-o mai rămâne nici cenuşa din el. 

— Eu zic să-l ţinem sub pază o vreme şi pe urmă îl 
slobozim, dacă ne spune unde-i Sânefta, zise Florea. 
Poate că ştie. 

— Fata a fost închisă de ticălosul ăsta şi a 
batjocorit-o. Se pare însă că i-ar fi dat drumul, 
răspunse Marcu. 

— Şi unde-i? sări Mihai. Mă duc să văd dacă a sosit 
acasă. 

— No, acuma noaptea va fi dormind sărmana 
copilă. Lăsaţi pe mâine. Vorba e ce facem cu domnul 
conte?! nu se lăsă bătrânul. 

— De vreme ce l-o adus la noi, de-acum el ne ştie 
şi nu ne va ierta, gândi Florea cu voce tare. Mai bine îl 
aruncăm în Murăş! 

— Dar şi când îl va scoate apa la mal, ce vom 
spune? se nedumeri Mihai. Să-l ducem în codru şi să-l 
lăsăm în grija lupilor, bine legat de un copac dosit, 
până i s-o pierde urma. 

— Ştie careva că l-ai adus aici, la mine? îl iscodi 
bătrânul pe Marcu. 

— Ba! Numai dacă n-o fi avut cineva ochi de mâţă 
ca să vadă pe întuneric din depărtare, fiindcă de cum 


am ieşit din Uioara am trimis carâta înapoi şi am venit 
pe jos. 

— No, atunci, până ne-om mai gândi, l-om scoate 
afară pe deal şi om socoti mai pe urmă, hotărî badea 
Gligor. 

— În coliba de la vie, adăugă Florea. Îi dăm pită, 
apă şi ceva afumătură... 

— Cum de nu! i-o reteză Marcu. Pe mine tare m-a 
mai ospătat, n-am ce zice. Pâine şi apă e prea destul! 
Hai să-l ducem, dar mai întâi va trebui să-l legăm la 
gură, ca să nu înceapă a cânta pe drum... 

Contele Teleki se împotrivi din răsputeri, neştiind 
ce aveau de gând să-i facă. La început se răţoise la ei, 
dar pe urmă o luă pe rugăminţi cu lacrimi în ochi, 
jurându-se pe tot ce avea mai scump că va uita tot ce 
păţise, de cum se va vedea iar acasă. Făgăduia să 
spună că Marcu ar fi apucat-o în altă parte, ca să i se 
piardă urma, o mare sumă de bani, ba chiar şi 
slobozirea tuturor ciunganilor iobagi. Auzind toate 
acestea, Marcu şi Florea mai că s-ar fi învoit, dar 
bătrânul Nicoară se ţinu dârz, spunând că, de vreme ce 
fusese adus cu sila în bătătura lui, bine n-avea să le fie. 
Cât despre jurămintele domnilor... 

In zori erau pe dealul de deasupra satului, unde îşi 
aveau oamenii viile şi câte o colibă săpată în pământ, 
slujind de pază în vremea culesului. Peste vară aceste 
bordeie se mai surpau, dar în primăvară le tocmeau la 
loc. Pe astă-dată Nicoară găsi mai puţin de refăcut, 
astfel că în câteva ceasuri erau gata şi îl siliră pe grof 
să intre înăuntru. Au astupat apoi intrarea cu nişte 
scânduri, iar Marcu a rămas afară de strajă, urmând să 
coboare în sat numai noaptea. Era primejdios să se fi 
dus pe lumina zilei, căci slugile contelui îl văzuseră şi 
negreşit că l-ar fi cunoscut. 


Chiar în aceeaşi zi întregul sat a fost răscolit de 
oamenii grofului de la Foldvâr, aşa că Marcu hotărî să 
doarmă acolo, învelit într-un cojoc mocănesc. Baciul 
Gligor îi sfătuise să-l păzească pe conte o zi ori două, 
până s-ar mai potoli zarva cercetării, şi într-o noapte 
să-i facă vânt în Mureş cu un pietroi de gât. Altceva n- 
aveau de ales. 

În cea de-a treia zi de când se afla închis în 
bordeiul de pe deal, Teleki arăta ca o sperietoare, cu 
barba ţepoasă şi tras la faţă ca un om beteag, făcându- 
ţi chiar milă, iar Marcu se cam săturase să tot stea de 
pază. Contele Csaky îşi contenise căutarea şi ar fi fost 
vremea ca ostatecului să i se facă felul. Când Marcu îi 
dădu de înţeles ce-l aştepta, nefericitul conte căzu în 
unchi făgăduind bogăţiile lui lov, ori se lega cu 
jurământ să plece în ţara nemţească, de unde nu s-ar 
mai întoarce niciodată. Se lepăda şi de lulia, pe care i- 
ar fi lăsat-o bucuros lui Marcu. 

— Spusu-ţi-am că nu-mi mai trebuie, răspunse 
acesta. M-am culcat cu ea şi mi-am făcut pofta, aşa că 
n-ai decât să ţi-o păstrezi! 

— Nici eu n-o mai vreau! Nu-mi face nicio cinste să 
mă înfrupt din rămăşiţele altuia, se împotrivi contele, 
uitând că pentru el nu prea era mare nădejde să 
rămână printre cei vii. 

Toată valea Mureşului, de la Căptălan şi până în 
dreptul Aiudului fu răscolită, doar de se va găsi vreo 
urmă, fie chiar şi leşul contelui, căci puţini credeau că 
s-ar mai afla în viaţă. În schimb, într-una din zile apa 
azvârlise la mal în dreptul Cisteiului trupul umflat şi 
însângerat al unei fete, care cu greu a putut fi 
recunoscută. Că o va fi împins careva în râu, ori se va fi 
aruncat singură, nimeni nu mai avea să ştie vreodată. 
Ultimul care-i auzise glasul fusese Marcu şi de bună 


seamă că în seara când a scăpat el se petrecuse 
mârşăvia. 

De cum s-a dus vestea se îmbulziră cu toţii la 
Cistei, în cap cu badea Marian, tatăl fetei, alături de 
care se ţinea Mihai. Aproape nu le venea a crede, 
văzând sărmanul trup ce fusese schingiuit şi batjocorit 
încă din viaţă, că ar putea fi al frumoasei fete. Tatăl îşi 
apucă tâmplele cu amândouă mâinile şi scoase un 
răcnet de vită înjunghiată, în vreme ce Mihai simţea şi 
el că i se rup băierile inimii. Muierile satului, neamuri 
ori vecine, scoaseră la iveală scoarţele şi pernele ce 
trebuiau să fie zestrea fetei şi le înghesuiră în car, spre 
a sluji chinuitului leş în drum spre casă. In bocetele 
tuturor, Sânefta fu urcată şi aşezată cu faţa-n sus, 
acoperită cu o velinţa. Apoi popa din Cistei a citit o 
slujbă în graba mare, după care jalnicul alai a pornit 
spre Ciunga. 

Baciul Marian, bărbatul acela vesel şi fălos, se 
trăsese şi se cocoşase sub povara durerii, secându-i 
până şi fântâna lacrimilor. Neamurile lui se temeau să 
nu facă vreo nesăbuinţă, căci se zvonise că groful de la 
Uioara ar fi ucigaşul fetei. Totodată se mai auzise că şi 
contele fusese prins, de către un tâlhar care îl dusese 
în pădure ca ostatec. Mulţi ziceau că lotrul ar fi cerut 
atâţia bani ca răscumpărare, încât neamurile grofului 
nici nu voiau s-audă de aşa ceva, bucurându-se mai 
curând să-l moştenească. Dar câte alte vorbe şi 
scorneli nu se vânturară în acele zile, şi poate că nici 
Mihai n-ar fi scăpat de bănuiala de a-i fi venit de hac lui 
Teleki, din răzbunare, ştiindu-se că frumosul fecior 
venit din alt capăt de ţară şi aciuat în satul lor poftise 
să devină ginerele lui badea Marian, iar acesta ar fi 
încuviinţat bucuros, văzând cât de mult se iubeau 


tinerii. Însă tânărul se afla acum la căpătâiul miresei 
moarte, şi oamenii îl căinau din suflet. 

După ce Sânefta fu înmormântată în cimitirul din 
deal, Mihai rămase lipit de crucea ei chiar şi după ce 
plecase toată lumea la pomana moartei. Nu voia cu 
niciun chip să se urnească din loc, încât bietul Florea, 
îndurerat şi el, crezu că se scrântise la cap. De când 
găsiseră fata nu mai pusese în gură nimic în afară de 
apă, şi tare se mai făcuse străveziu. | se vedeau 
muşchii feţei încordându-se într-una, şi asta nu era a 
bine. Nereuşind să-l smulgă de lângă mormânt Florea îi 
dădu pace, dar când plecă să ducă de-ale gurii la 
coliba din vie se abătu şi pe la cimitir. 

— Hai să mergem împreună la Marcu, îl chemă el 
cu voce domoală. Li s-o fi făcut foame, şi lui şi 
domnului conte Teleki, hai, să nu aştepte... Dumnezeu 
s-o hodinească, fiindcă noi nu mai avem ce-i face. 

Auzind numele grofului, Mihai săltă pe dată capul 
şi-i aruncă o privire de încuviinţare. Parcă îi venise 
mintea ce-i umblase prin locuri pustii. Se ridică fără a 
scoate o vorbă si porni în urma prietenului său. 

Marcu îi aştepta cioplind un beţigaş şi încrustându-l 
cu floricele, ca să-i mai treacă vremea. Aflase despre 
cumplitul sfârşit al fetei şi îl iscodise în fel şi chip pe 
Teleki, care nu ascundea că batjocorise fata, fiindcă era 
tare frumoasă şi încăpăţânată, nevrând să plece 
urechea la făgăduielile lui ademenitoare. Spunea că 
atunci când a scos-o din temniţă a trimis-o şi vecinului 
său, dar se jura pe toţi dumnezeii că nu el ar fi 
ucigaşul. 

Dacă n-o ucisese Csaky, se putea ca ea însăşi să se 
fi aruncat în apă. Se mai întâmplau asemenea fapte, 
dar el nu se simţea cu nimic vinovat, căci stăpânul 
avea dreptul să se culce cu orice fată din satele ce 


erau ale lui. Pentru asta n-avea de dat socoteală 
nimănui, fiind un obicei străvechi... 

Cam acestea îi erau gândurile şi nu prea ştia ce era 
de făcut cu groful, când sosiră cei doi feciori cu 
mâncarea. 

— li duc eu hrana, zise Mihai îndată ce ajunseră, 
deschizind gura pentru prima oară în zilele din urmă. 

Indărjirea din glasul lui îl făcu pe Florea să se uite 
întrebător la Marcu, dar acesta, după ce cumpăni o 
clipă, încuviinţă din cap. 

De cum pătrunse în bordei, Mihai aruncă pâinea şi 
apa, rămânând cu ochii ţintă la gâtlejul contelui. 

— Ajutooor! răcni acesta, presimţindu-i gândul. Mă 
ucide! zbieră el deznădăjduit, în vreme ce mâinile 
osoase ale lui Mihai îi cuprinseră grumazul, iar 
degetele mari i se înfipseră în beregată. Aju... mai 
izbuti el să horcăie, zbătându-se sufocat. Nici Marcu, 
nici Florea nu se clintiră, nici chiar atunci când se ivi 
Mihai privindu-şi năucit mâinile. 

— Isprăvit-ai? întrebă liniştit Marcu. 

— Da! oftă Mihai. De acuma nu mai am ce căuta 
pe aceste meleaguri... Mi-am împlinit răzbunarea. 

— Aşa-i! încuviinţă Marcu. Vino cu mine şi ai să uiţi 
de tot. 

— Merg şi eu! sări Florea. 

— Nu, nu, dragă prietene, se împotrivi Marcu. Tu ai 
să mai aştepţi la tine-n sat, că altfel cumplită bănuială 
are să cadă asupra casei tale, ba chiar şi a satului. 
După ce s-or mai potoli lucrurile, poate te încumeţi să 
vii de acum într-un an, în laşii Moldovei, la mila măriei- 
sale Gaşpar-vodă, ca să intri în slujba lui. Cu vremea 
te-i întoarce, dar ca slujitor domnesc al ţării tale, dacă 
vom izbuti să facem iarăşi ţara răposatului nostru 
voievod Mihai cel viteaz. 


Florea se întrista, însă fu silit să se plece în faţa 
judecății lui Marcu, fiindcă altcum s-ar fi abătut urgia 
asupra alor săi. Cu domnii nu era de şagă! 

— Atunci să vă aduc merinde şi bani de drum, zise 
el resemnat. Ba chiar şi doi cai, că doar n-aveţi să 
plecaţi aşa... 

— Ne-om descurca noi cumva, răspunse Marcu, dar 
ciunganul nici nu vru s-audă. 

— Rămâneţi aici peste noapte şi lăsaţi asta în 
seama mea. Oricum, va trebui să facem ceva cu leşul 
dinăuntru... 

— L-om îngropa cât mai adânc, chiar acum, şi om 
bătători pământul peste el ca să nu se mai vadă nici 
urmă de grof. 

N-a fost prea greu să surpe bordeiul asupra 
mortului şi să bătătorească locul, în aşa fel încât nu se 
mai cunoştea nimic, apoi Florea a coborât în sat, 
urmând să revină cât mai curând cu cele de trebuinţă. 
In aşteptarea lui, cei doi nu se culcară, ci începură a-şi 
depăna amintirile, ciulind urechile să nu fie luaţi pe 
neaşteptate de vreun duşman. Luna întârzia să apară 
şi bolta înstelată arunca asupra pământului o lumină 
vineţie, iscând tot felul de umbre ciudate. Către miezul 
nopţii, Marcu desluşi că urcă dealul spre ei doi cai şi doi 
oameni ce-i însoțeau. Se pitiră pe dată la pământ căci, 
deşi s-ar fi putut să fi fost Florea cu baciul Gligor, tot 
aşa de bine puteau fi şi nişte străini. 

— De-or fi alţii, ne-or da de lucru să mai săpăm o 
groapă lângă Teleki, şopti Marcu. 

— Cu atât mai bine. Nu i se va uri singur, iar loc 
este destul, răspunse Mihai. 

N-a mai fost nevoie de săpat, fiindcă cei care urcau 
erau Florea şi cu baciul Marian. Acesta, aflând cum 
fusese răzbunată nefericita lui copilă, de către Mihai, şi 


că cei doi aveau să plece chiar în aceeaşi noapte, s-a 
ţinut scai după Florea, aducând caii şi merindea, dar şi 
o pungă cu galbeni ungureşti. Dar voia să 
mulţumească şi prin viu grai, celui care ar fi putut să-i 
fie ginere. 

De cum s-au întâlnit, s-au aşezat cu toţii la vorbă, 
până când geana zorilor albi dealul dinspre Hopârta. 

— Barem să-l fi aruncat şi pe el în Murăş, zise într-o 
vreme îndureratul tată. 

— Ar fi spurcat râul, răspunse scârbit Mihai. 

— No, că şi aşa apa asta-i tare blestemată, oftă 
bătrânul. 

— Omul o face să fie aşa, zise şi Marcu. Ea, 
sărmana, nu are nicio vină. 

In cele din urmă, noaptea fiind pe trecute, se 
hotărâră să-şi ia rămas bun. 

— Mergi cu bine, fătu-meu! îl binecuvântă baciul 
Marian pe Mihai, strângându-l în braţe. Dacă vreodată 
în viaţă avea-vei drum prin Valea noastră ori îi da de 
vreun necaz, să nu uiţi că aici, la Ciunga, ai o casă în 
care să te adăposteşti. Eu îs bătrân şi nu mai am pe 
nimeni, iar muierea mi s-o betejit de când cu năpasta 
asta. Dacă mi-ai fi fost ginere tot una ar fi fost, fii dar 
feciorul meu! 

Nu se mai putu ţine şi izbucni în plâns. Dar nici 
Mihai nu se arătă mai tare, abia izbutind să îngăime: 

— Să ai grijă de mormântul Sâneftei, tată dragă! 

Cei doi drumeţi o apucară la pas domol, căutând să 
se piardă în desişul pădurii ce se vedea în coama 
dealului. 

— Mai am şi eu de plătit cuiva, zise oşteanul cu 
voce domoală. Vom trece şi prin Micoşlaca, dar mai 
înainte să tragem un pui de somn, fie el şi de vreo 
două zile, că tare mă simt ostenit. 


Făcură întocmai şi dormită o zi şi noaptea 
următoare, iar când s-au deşteptat se simţiră întremaţi 
pe de-a-ntregul. Se înţeleseră ca Mihai să aştepte la 
vadul Mureşului către Mirăslău, ducând cu el merindea 
şi banii, dar să nu se arate la vedere. Dacă s-ar 
întâmpla să nu sosească şi Marcu la sorocul hotărât, 
trebuia să se întoarcă pe urmele lui, să afle ce s-a 
întâmplat. 

— Nădăjduiesc să nu mai cad în vreo capcană, îl 
linişti Marcu. Acuma mi s-a limpezit mintea, şi ştiu ce 
am de făcut... 

Pentru a doua oară se îndrepta spre Micoşlaca, însă 
nu cu râvna şi nerăbdarea de altădată, când ar fi fost 
în stare să şi zboare până la picioarele luliei. Purtarea 
ei mârşavă îl scârbise şi-i stârnise numai dorul de 
răzbunare, ba chiar să-şi spele cuțitul în sângele ei şi s- 
o privească drept în ochi atunci când îşi va da duhul. 
„Ochii ei...” oftă el. „Ce rău a tocmit Dumnezeu 
lumea!” 

Mergea în pasul domol al calului, spre a nu stârni 
privirea trecătorilor curioşi ce i-ar fi putut întâlni în 
cale. Departe, peste dealurile de dincolo de Mureş, se 
zăreau munţii acoperiţi de zăpadă ca nişte uriaşi 
încărunţiţi ce supravegheau întinderea zării. „Frumoasă 
tară, rea tocmeală... mama ei de rânduială!” veniră în 
minte cuvintele auzite pe cine ştie ce meleag româ- 
nesc. Era îmbrăcat în portul de la Ciunga, cu straiele 
rămase de la Amosie, căci se cam potriveau la stat. Nu 
se deosebeau prea mult de veşmintele bănăţene şi se 
simţea tare sprinten în ele, ca odinioară, pe când era 
copil la Borlova. Avea cioareci şi cămaşă înflorată, 
cusută cu alesături, iar pe chimirul din piele de vițel 
luceau fluturaşi de aur şi mărgeluţe colorate. 


Ajuns la poarta grofoaicei mai pe lumină decât 
data trecută, îşi atârnă pe îndelete spada şi îşi vâri cele 
două pistoale la brâu, încât l-ai fi putut lua drept 
haiduc de codru, şi nu un ţăran olah oarecare. Legă 
apoi calul de un copac, lângă poartă, şi îi petrecu 
straiţa cu ovăz pe după urechi, ca să mănânce liniştit. 
Făcu toate aceste pregătiri cu o încetineală de 
gospodar tihnit şi tot astfel şi-a tras poalele cămăşii în 
jos, tocmindu-le de parcă s-ar fi dus „la vedere” să se 
însoare. În cele din urmă, ciocăni cu mânerul spadei în 
lemnul porţii. 

— Care-i acolo? 

Işi aduse aminte de vocea paznicului şi sângele 
începu a-i fierbe prin vine. Bătu din nou, mai cu putere, 
şi se trase într-o parte. 

— Cine-i? N-auzi, mă? se răsti portarul înciudat. 

Marcu ciocăni din nou, iar omul se gândi că or fi 
niscaiva copii, care aveau chef de joacă cu el. Mânios, 
puse mâna pe un gârbaci şi ieşi afară. 

— Care... 

Vorba îi fu curmată, fiindcă Marcu îl trăsni cu 
mânerul spadei în moalele capului, după ce-i smulsese 
căciula cu mâna cealaltă. Prăbuşindu-se la pământ ca 
o zdreanţă, n-a mai fost nicio greutate ca să-l lege cu 
nişte bucăţi de frânghie aduse anume pentru aşa ceva. 
li înfundă şi o năframă în gură drept căluş, apucă de 
jos cheile ce căzură şi-l trase pe nenorocosul portar în 
umbra zidului. 

Se strecură apoi în spatele casei, încuind poarta şi 
luând cheile cu el. Ştia de data trecută că pe acolo 
umbla mai puţină lume şi, chiar dacă ar fi fost zărit de 
careva, straiele lui ţărăneşti n-ar fi dat de bănuit, fiind 
mulţi slujitori români la curte. Se uită la ferestrele 


zăbrelite şi se gândi cu strângere de inimă la odaia 
unde fusese chinuit atât de nemilos. 

Un platan bătrân îşi înălța crengile deasupra casei 
şi Marcu socoti a fi o bună cale spre a pătrunde la catul 
de sus, unde nu erau gratii la ferestre. Fiind încălţat cu 
opinci, nu-i fu prea greu să se caţere şi de pe o cracă 
sări drept în târnaţ. Se opri şi trase cu urechea. Prea 
curând n-aveau să dea peste portarul legat, ori peste 
calul lui, mai cu seamă că luase cheile, iar îm- 
prejurimea fiind din zid înalt, nu se putea sări fără 
scară. Dinspre cuhne se auzeau râsete muiereşti, ceea 
ce însemna că nimeni n-avea grija lui. Scoase cuțitul cu 
prăsele din coarne de căprior şi, proptindu-l în uşă, 
deschise cu dibăcie ivărul, împingând uşurel, să nu 
facă zgomot. Nici barem un scârţâit nu se auzi când 
pătrunse în odaia pustie, unde aerul stătut era o 
dovadă că de lungă vreme nu locuise nimeni. Cu 
aceeaşi băgare de seamă ieşi într-un coridor, unde fu 
pus în încurcătură văzând mai multe uşi. Incercă la 
vreo două, dar fie că erau goale, fie zăvorite. „Dacă 
dau peste babă, îşi zise el, o leg şi merg mai departe, 
că ea n-are nicio vină. Eu o vreau pe căţeaua de 
lulia...” Şi nimeri întocmai cum poftise! 

Când uşa scârţâi uşor, dând de veste intrarea lui, 
lulia, aplecată asupra gherghefului, nu ridică privirea, 
ci întrebă cu o voce de gheaţă: 

— Katy, pentru ce nu baţi la uşă? Aşa te-am 
învăţat? Auzindu-i glasul Marcu simţi cum i se urcă 
inima în gâtlej, şi fu cât pe ce să se întoarcă din cale. 
Se răzgândi însă şi răspunse batjocoritor: 

— Se vede că n-am în obicei... 

Fata întoarse capul şi rămase mută de spaimă. Era 
într-o rochie largă, cu tot felul de volănaşe, iar părul 
strâns într-o scufă de casă o făcea să semene cu o 


păpuşă. Frumoşii ei ochi se măriseră de groază, văzând 
cuțitul din mâna bărbatului şi presimţind ce avea să se- 
ntâmple. Fără să-şi dea seama, începu a învârti pe 
degete ghergheful, de parcă ar fi încercat să descurce 
aţa. 

— Nu te mai osteni! rânji Marcu arătând spre 
mâinile ei. Nu-ţi va mai fi de trebuinţă... 

Văzându-se fără scăpare fata i se aruncă la 
picioare, îmbrăţişându-i genunchii. Scufa îi căzuse şi 
slobozi în valuri minunatul ei păr de aur, pe care Marcu 
îl sărutase cândva pătimaş. 

—Nu mă ucide, Marcule! gemu ea cu glas 
tremurând. Ai milă! Am greşit fără să-mi dau seama ce 
fac. Am fost nebună de supărare... iartă-mă! 

El se aplecă şi-i înşfacă pletele trăgându-i capul pe 
spate ca s-o privească, în vreme ce cu mâna cealaltă 
ridică asupra ei cuțitul. 

— Nuuu... numai pe tine te iubesc... merg cu tine 
unde-mi porunceşti, roabă să-ţi fiu, numai lasă-mi 
viaţa. Te rog! 

Ochii aceia negri ca noaptea şi atât de îndrăgostiţi 
odinioară erau scăldaţi în lacrimi şi Marcu simţi cum i 
se înmoaie mima. Mâna  răzbunătoare căzu 
neputincioasă pe lângă trup, apoi descleştând-o pe 
cealaltă începu a-i mângâia părul cel mătăsos de parcă 
ar fi alintat un copil. Boabe mari de rouă îi înfloriră în 
colţul ochilor şi fără a mai scoate o vorbă vâri cuțitul în 
teacă şi părăsi încăperea. 

Un ceas mai târziu era la locul de întâlnire cu 
Mihai. Îndată intrară călare în vad, oprindu-se în 
mijlocul apei ca să-şi adape caii. 

— Murăş... apă blestemată! oftă adânc Marcu şi 
dădu pinteni să treacă degrabă în partea cealaltă. 


OASPETE CU DE-A SILA 


CA SĂ SE SCAPE DE CEI DOI CĂLUGĂRI, Rafailă se 
socoti să le făgăduiască mâncare şi chiar voi să-l 
cheme pe hangiu, dar se răzgândi văzând că intrase un 
căpitan de roşiori cu doi seimeni. Pe dată înşfacă 
desaga şi începu a răcni deznădăjduit: 

— Hoţiii! Săriţi, oameni buni! Ajutooor! 

Căpitanul Pârvu Uşurelu din slujba domniei întoarse 
capul şi se uită mirat la cele ce se petreceau, căci şi 
ceilalţi călugări apucară veşmintele lui Rafailă strigând 
aşijderea: 

— Hoţiii... ajutooor! 

Se ridicară toţi trei în picioare şi se zbăteau care 
mai de care. 

Căpitanul trase spada şi ducându-se către ei, 
urmat de seimeni, îi dojeni cam în batjocură: 

— Hai, cuvioşilor, hotărâţi-vă care-i hoţul, ca să ştiu 
pe care să-l pălesc! 

— EI! 

— EI! 

— Ei sunt, jupân-căpitane, se tângui şi Rafailă. 

— Minte! Vrea să ne fure ce-am agonisit de pe la 
credincioşi! spuse „Tâlharul”. 

Jupân Pârvu se uită la ei zâmbind, în vreme ce 
oştenii râdeau pe faţă de un asemenea caraghioslâc. 

— Gata! Ajunge! porunci el, văzându-i că se 
apucau de cozi. Nu şade frumos unor feţe bisericeşti să 
se dondănească în văzul lumii. lacă, v-au căzut şi 
potcapurile. Potoliţi-vă! 

— Noi am vrea, spuse mieros „Tâlharul”, dar el... 

— la staţi, făcu Pârvu. Tu ai zis că voi aţi vrea?! 

— Da! răspunseră într-un glas cei doi călugări. 


— Păi, dacă aşa stă treaba, înseamnă că sunteţi 
doi împotriva unuia singur. Cum de a cutezat să vă 
fure? 

— Chiar! sări Rafailă. 

— Noi ziceam să-l milostivim şi pe amărâtul ăsta 
de frate al nostru cu ceva pomană, dar el s-a lăcomit, a 
scos cuțitul şi vrea să ne ia tot ce avem. lacă, abia i l- 
am smuls din mână! întinde arma celălalt călugăr. 

— Minte! Nu-i adevărat! E al lui! se împotrivi 
Rafailă spumegând de mânie. 

— Măi fraţilor, rosti căpitanul împăciuitor. la 
deşărtaţi voi desaga aia şi vă fac eu parte dreaptă la 
toţi trei! 

— Nu-i cu putinţă, înălţimea-ta! se îngălbeni 
Rafailă de teamă. Mai bine să spună ei ce se află în ea, 
iar eu mă jur că nu voi minţi, dar numai domniei-tale îţi 
voi mărturisi şi numai între patru ochi. 

— Fie, cuvioase! se înduplecă jupân Pârvu. Spuneţi 
voi pe rând! îi îndemnă el pe cei doi călugări. 

Aceştia începură a face feţe-feţe, apoi dădură din 
umeri a nepăsare: 

— Pe dinafară nu putem spune, jupân-căpitane, dar 
să ne îngădui să le scoatem una câte una şi ţi-om 
spune de unde le-am căpătat. 

Vorbise iarăşi „Tâlharul” şi căpitanul presimţi că era 
în încurcătură, aşa că făcu pe mâniosul. 

— Deci aşa vi-i vorba? Ei bine! se întoarse el către 
oşteni. Băieți, puneţi gabja pe ei! 

Seimenii scoaseră săbiile şi-i împinseră pe cei doi 
la perete, ameninţânau-i. 

— Acum să te vedem şi pe cuvioşia-ta, ori te 
pomeneşti că tot aşa vei fi vrând să mă amăgeşti şi 
desaga va fi fost a altcuiva? 


— Apă.i... se codi Rafailă, zisei că numai între patru 
ochi... 

— Aşaaa? Am înţeles! la să-i legăm pe tustrei... 

— Staţi! sări Rafailă trăgându-şi desaga la piept. 
Sunt odoarele sfintei monastiri de la Ot Menedec... 

— Să le vedem! Deşartă-le pe masă! porunci 
căpitanul neîncrezător. 

Călugărul scoase cu grijă câteva cruci de argint, 
spre uluirea tuturor, dar mai cu seamă a celor doi. 

— Se vede că nu prea aveaţi habar de ce era 
înăuntru, rânji Pârvu către ei. la trageţi-le, băieţi, 
câteva la cur, ca ispaşă pentru păcatul minciunii şi al 
lăcomiei. Şi să nu vă mai văd prin preajmă, că dracu vă 
ia, boaite afurisite! 

Se întoarse apoi către Rafailă şi-i zise domolit: 

— Sfinţia-ta să mă ierţi, părinte, dar n-aveam 
încotro să aflu adevărul. Acum, că m-am lămurit cine-i 
hoţul, strânge-ţi odoarele şi mergi unde ti-i calea. 
Fereşte-te însă a te mai însoţi la drum cu oricine... 

Răsuflând uşurat după asemenea întâmplare, 
Rafailă îşi legă desaga şi fu cât pe ce să plece, dar se 
opri amintindu-şi de cei doi, care aveau să-i aţină 
calea. Socoti mai nimerit să se lipească de căpitan şi 
de oamenii lui. 

— lnălţimea-ta, făcu el cu umilinţă. Dacă nu vi-i cu 
supărare, aş putea să mă alătur domniilor-voastre, căci 
eu aveam de gând să mă înfăţişez măriei-sale Radu- 
vodă Mihnea, cu ceea ce am putut scăpa din jaful ce fu 
astă-vară pe acolo. 

— Chiar măriei-sale şi nu altcuiva? se lumină la 
faţă Pârvu. 

— li sunt slugă credincioasă şi, aşa cum se cade, 
stăpânul să hotărască ce se va face cu astă avuţie, 
care mie îmi primejduieşte viaţa... 


— Atunci, tocmai bine se potriveşte, zâmbi 
căpitanul aruncând o privire cu înţeles către cei doi 
oşteni. Chiar la măria-sa mergem şi noi, şi socot că 
tare are să mai fie bucuros văzând osârdia cuvioşiei- 
tale în a-i aduce odoarele. De mare cinste şi răsplată te 
vei bucura! 

Abia atunci îşi dădu seama Rafailă că nu-i venise 
un gând prea prost. Te pomeneşti că Vodă avea să-i 
dea vreun rang bisericesc, după care râvnea de atâta 
amar de vreme şi care i-ar aduce mai mult aur decât 
avea el în traistă... 

— Domnul să te binecuvânteze, jupân-căpitane şi 
să te aibă în pază, că mare milostivire îţi faci. Când 
pornim? 

— Să îmbucăm şi noi ceva în hanul ăsta pustiu, că 
nu văd pe nimeni, apoi în câteva ceasuri suntem în şa. 
Va trebui însă un cal şi pentru sfinţia-ta, că noi suntem 
călare. 

— Poate o avea hangiul vreo mârţoagă, aşa ca 
pentru un om sărac ca mine. 

— Nici vorbă, părinţele, râse Pârvu. Să fie un 
armăsar focos fiindcă lungă cale avem de străbătut. 
Lasă că-l târguiesc eu, ca să nu te atingi de desagă, şi 
are să-mi dea măria-sa îndărăt toţi banii. Ba pot spune 
de pe acuma că te şi socot pe cuvioşia-ta în slujba 
domniei... 

— Şi a lui Dumnezeu, taică! adăugă „Sarsailă”, 
uitând pe loc ce fapte şi câte ticăloşii săvârşise până 
atunci. Când voi sosi la sfânta monastire a Dealului, mă 
voi ruga pentru sănătatea domniei-tale şi a celorlalţi 
doi viteji. 

— Până atunci mai va, se băgă în vorbă unul dintre 
seimeni, pe care-l chema Lixandru Coteaţă. Mai înainte 


ai să te rogi în vreo monastire moldovenească, iar pe 
urmă... om mai vedea. 

— Cum aşa?! se nedumeri Rafailă. Nu ziserăţi că 
mergeţi la măria-sa Radu-vodă Mihnea? 

— Ba da! încuviinţă căpitanul. Dar ce, cuvioşia-ta 
nu ştie că voievodul nostru îşi are acum scaunul la laşi? 
Încă din vară s-a mazilit la Târgovişte şi a căpătat 
domnia Moldovei. 

— Şi noi... acuma... la laşi să mergem? 

— Vezi-bine. N-ai zis chiar sfinţia-ta că vrei să duci 
odoarele numai  măriei-sale şi nu altcuiva? La 
Târgovişte s-a înscăunat măria-sa Alexandru-vodă lliaş, 
feciorul domnului nostru. 

Călugărul râmase cu gura căscată, căci la asta nu 
se aştepta nicicum. Hălăduind prin munte, departe de 
aşezări omeneşti, nu auzise de schimbarea domnilor, 
iar acum era în cumpănă, neştiind ce să facă. Pe dată 
îşi zise că ori la Târgovişte, ori la laşi, tot ţară 
românească era, şi de vreme ce oamenii aceştia 
curajoşi se învoiau să-l ocrotească, voievodul l-ar fi 
primit cu şi mai mare drag. Poate că era şi mai bine, 
căci i s-ar fi pierdut pe vecie urma blăstămâăţiilor făcute 
în acest colţ de ţară, iar cinurile bisericeşti erau şi în 
Moldova la fel ca in Muntenia. 

— Atunci... acolo merg şi eu! hotărî Rafailă. 

Calea a fost tare întortocheată, mergeau pe ocolite 
şi, de unde călugărul se arătase bucuros la început, cu 
vremea începuse a cârti. Ba că s-ar întoarce cu odoare 
cu tot; ba că de ce mergeau pe ascuns, şi câte şi mai 
câte... 

— Cuvioşia-ta, îi spuse căpitanul într-o zi, şi de n-ar 
fi fost desaga cu pricina, noi tot n-am fi purces la drum 
mai pe faţă, căci măria-sa are mulţi neprieteni în ţara 
Moldovei. lar acuma cu atât mai mult, având cu noi 


aur, care-i ochiul dracului, măcar că se află sub formă 
sfinţească, ispita este prea mare. 

— Dar, în afara noastră, nimeni nu ştie ce avem în 
ea. 

— Uitat-ai oare ce păţişi? Dacă cei doi tâlhari- 
călugări se vor fi însoţit cu alţii de teapa lor şi ne-au 
luat urma? Pe unde vom scoate cămaşa? 

Amintindu-şi păţania de la Hanul Roşu, cuviosul se 
mai potoli. Pe de altă parte mai era şi nădejdea că 
măria-sa ar fi putut să-i dea un cin preoţesc de seamă, 
iar asta îl ţinea pe loc, alături de oamenii domniei. 

Cu toată fereala lor, din când în când erau siliţi să 
mai tragă şi pe la câte un han, unde auzeau şi ei ce se 
mai petrecea prin lumea mare. Aşa, de pildă, aflaseră 
că sultanul murise, că veneticul, adică venețienii, i-ar fi 
biruit pe turci, iar alte ori că păgânul ar fi cuprins toate 
ţările Apusului şi multe altele. Când erau întrebaţi la 
rândul lor, cine erau şi încotro mergeau, răspundeau 
scurt: „Slujba domniei!” şi nimeni n-avea treaba lor. 
Nici măcar nu-i întrebau despre care domn era vorba. 

Trecură săptămâni destule până izbutiră să se 
strecoare pe plaiurile moldovene, din pricina 
ocolişurilor multe. 

— Poate că de acuma vom merge şi noi ca oamenii 
şi nu ca jivinele codrului, ferindu-ne de lumina zilei, 
zise celălalt seimen, pe care-l chema Tudor Gioală. 

— Ba, fraţilor! se împotrivi Pârvu. Tâlhari sunt 
pretutindeni şi nu numai la drumul cel mare al laşilor. 
Până acolo e lungă calea şi nici nu trebuie să ne zorim 
să ajungem înainte de căderea zăpezii, că aşa-i 
porunca: nici pasărea să nu afle de unde venim şi cine 
suntem, ori când am săvârşi drumeţia. 

Aşa se face că în plină toamnă aurie se mai aflau 
încă prin părţile Bârladului. Nopțile se răcoriseră şi-i 


sileau pe drumeţii să se înghesuie unii într-alţii când 
dormeau sub cerul înstelat, dar când începură ploile 
cele reci şi vântoasele, se văzură nevoiţi să mai ceară 
găzduire şi pe la câte o casă de gospodar. 

Intr-una din zile, pe când treceau prin ţinutul 
Tutovei, ajunseră pe valea pârâului Zeletin şi o ţinură 
de-a lungul ei până dădură de un conac boieresc. Era 
împrejmuit cu gard de piatră ca o cetate şi poate că ar 
fi ocolit un asemenea loc, dar se pornise un vânt cu 
măzăriche, încât cu greu ar fi putut străbate mai 
departe. Nici nu ştiau dacă mai aveau să dea curând 
peste vreo aşezare omenească în calea lor, aşa că 
bătură la poartă, rugându-se de adăpost. 

Argatul ce le ieşise în întâmpinare îi pofti să se 
aşeze pe o laviţă făcută din trunchiul unui copac şi 
care se afla sub un acoperiş de lângă poartă. Trebuiau 
să-l aştepte pe dumnealui „giupân Timofti”, cum le 
spusese flăcăul. Acela era vătaful moşiei şi numai el 
era în măsură să hotărască dacă avea să-i primească 
pe străini. Aflaseră numai că se aflau pe moşia 
dumnealui Coste Bucioc, ori Bacioc, cum i se mai 
spunea, biv-vel-vornic în Ţara de Jos. Asta nu părea a fi 
pe placul căpitanului Pârvu, dar el nu spuse nimic. 

— Ehei, boierul nostru are mare trecere la domnie, 
se fuduli argatul. 

— Aşa o fi! răspunse Pârvu cam în doi peri, 
uitându-se la mândreţea de conac ce se lăfăia în 
mijlocul uriaşei livezi. 

Într-un târziu se ivi şi vătaful Timofte, un roşcovan 
asemenea lui Rafailă, dar cu ochi mai puţin vicleni. 

— Bine-aţi venit, drumeţilor! le ură el cu prefăcută 
bucurie. Sunteţi sănătoşi? 

— Da’ bine o mai nimerirăm, şopti Lixandru la 
urechea lui Tudor. Omu' roşu-i omul dracului! 


— Ca şi popa ăsta care-i cu noi, răspunse seimenul. 

Nu-i auzise nimeni şi căpitanul Pârvu tocmai îi 
răspundea gazdei: 

— Mulţumim de urare, jupân-vătafe, căci asta ni s- 
a spus că eşti. Sănătoşi suntem, dar trudiţi nevoie 
mare şi înfriguraţi, aşa că, de n-o fi cu supărare, ne-om 
ruga de un adăpost şi o bucată de pâine. 

— Vai de mine! Se poate să nu vă dăm?! Mai cu 
seamă că, după grai, nu păreţi a fi de pe la noi, ci mai 
curând din părţile munteneşti. Nu-i aşa? 

— Norocul nostru este că una-i limba ce-o vorbesc 
toţi românii, măcar că ne aflăm sub stăpâniri osebite, 
răspunse jupân Pârvu. Aşa-i precum ai ghicit, şi n-avem 
a ne ascunde. 

— Se-nţelege! Se-nţelege! încuviinţă roşcovanul 
privindu-i cu bănuială. Mergeţi la domnie cu vreo 
scrisoare?... dar iacă ce-ntreb eu, şi domniile voastre 
veţi fi flămânzi. Poftiţi în cămăruţa asta, deocamdată, 
până oi isprăvi eu nişte treburi şi pe dată mă-ntorc. 
Ştiţi că boierul are să lipsească vreo două săptămâni, 
dar nu-i nimica. Am poruncă să găzduiesc orice dru- 
met, dar mai cu seamă slujbaşi ai domniei. 

— Dar n-am spus că am i... încercă Pârvu să 
mintă, însă vătaful nu-i luă în seamă. 

— Ei, veţi fi având domniile-voastre vreo taină, dar 
nu-i treaba mea, aşa că intraţi şi aşteptaţi-mă oleacă. 

Se prefăcu că vrea să iese, dar se opri înveselit. 

— Păcatele mele! râse jupân Timofte. Acum iau 
seama ce bine semăn cu sfinţia-sa. Socot că şi 
cuvioşiei-tale i se spune „câine roşu”?... nu-i aşa? Mie 
aşijderea! 

Rafailă nu păru deloc încântat şi-i răspunse băţos: 

— Fiind om bun la suflet, mie nu mi s-a scornit 
asemenea poreclă. 


— Apăi, să nu-ți fie cu supărare, părinţele, că am 
şuguit. Aşa ne râde lumea de aici pe noi, pe cei 
roşcovani, dar nu-i nimic rău în asta. Acuma vă las, 
cum am spus, şi mă-ntorc îndată. 

— Să ştii, jupân-vătafe, că vrem să plătim 
găzduirea pe o noapte, fiindcă mâine în zori vom pleca 
şi... 

— Vai de mine, da' cum puteţi vorbi de plată? se 
supără vătaful. Să audă boierul că v-am luat bani, m-ar 
jupui de viu. Se poate? Staţi cât veţi pofti! 

Intraseră într-o odăiţă nu mai mare decât o chilie 
monastirească, dar care avea ferestrele zăbrelite, cu 
deschiderea în afara curţii. Două paturi, o masă şi două 
scaune, nu destule pentru câţi erau ei, dar înghesuiala 
era mare, ba mai lăsară şi desagii pe jos, în afară de 
Rafailă, care n-avea de gând să-şi lepede preţioasa 
comoară. 

— Mi s-a părut că a tras zăvorul! zise Lixandru, 
după plecarea vătafului. 

— la vezi! se arătă bănuitor Pârvu. 

Rafailă se repezi cel dintâi şi, trăgând zadarnic de 
clanţă, pufni înciudat: 

— Afurisit „câine roşu”! Va fi aflat de desaga mea... 

— Da’ de unde?! Aşa i-o fi obiceiul, îşi dădu 
părerea Tudor Ghioală. 

— Drept să vă spun, mie nu mi-a prea plăcut acest 
vătaf linguşitor. Să fim cu ochii în patru! adăugă 
îngrijorat Pârvu. 

— Ar trebui să-mi pitesc odoarele... şopti călugărul. 

— Unde, cuvioase? Poate sub pat, răspunse 
căpitanul. 

— Şi dacă este vreo gaură tainică prin perete, ca 
să ne asculte ce vorbim? întrebă încet Tudor. 


— Tot ce se poate... dădu din umeri Pârvu Uşurelu. 
Mai bine să tăcem! 

Răbdarea însă are o margine şi în cele din urmă 
izbucniră cu toţii în strigăte şi sudălmi, bătând cu 
pumnii în uşă. Degeaba însă, căci nimeni nu se ivi, de 
parcă s-ar fi aflat în pustiu şi nu în ograda unui conac 
boieresc. O ţinură aşa până la căderea serii şi când nu 
mai nădăjduiau vreo scăpare, se treziră în uşă cu însuşi 
jupân Timofte, cu capul plecat şi căciula în mână. 

— Zăpăcitul de mine! se bătu el cu palma peste 
frunte. Mă rog frumos de iertare, că nu mi-am dat 
seama. Când am plecat, unul din slujitori a tras zăvorul 
fără să-mi spună, dar nici el n-a ştiut că era cineva 
înăuntru. Eu a trebuit să dau o fugă până-n pădure, 
unde s-au tăiat nişte lingurari şi, iacă, m-am făcut de 
ruşine în faţa domniilor-voastre. 

— Ne facem că uităm, jupâne, răspunse tepos 
căpitanul. Numai că noi ne-am cam săturat de 
găzduirea ce ne-ai dat şi vrem să plecăm pe dată. 
Nădăjduiesc să nu fi păţit şi caii noştri acelaşi 
pocinog... 

— Aracan de mine! se tângui Timofte. Dar cum să 
plecaţi asupra nopţii? De află boierul ce-am făcut, mă 
jupoaie. Fie-vă milă şi nu plecaţi, că iacă, la plecare eu 
poruncit-am o masă pentru domniile-voastre, şi acuma 
este gata pusă. Din suflet vă rog să poftiţi în odaia cea 
mare, ca să vă ospătaţi şi să uitaţi. 

— A venit stăpânul? întrebă Rafailă. 

— Încă nu, dar va sosi chiar într-o zi-două, şi tare s- 
ar mai bucura să vă aibă de oaspeţi. 

— Nu văd pentru ce? se nedumeri Pârvu. Dar ia 
spune, jupân-Timofte, uşa de la odaia unde ne 
pofteşti... are zăvor? 


— Păcatele mele! Nu mă iertaţi, văd eu bine. Să fiţi 
însă fără teamă, că am să rămân şi eu cu domniile- 
voastre. 

— Dacă-i aşa, eu zic să mergem, se zori călugărul, 
simțind un gol în foale. 

Căpitanul Pârvu mai stătu la îndoială, dar cum 
vremea nu se schimbase, ba se arăta a fi şi mai 
câinoasă, hotărî în tăcere să primească ospeţia 
vătafului şi fu cel dintâi care păşi în curte. 

— Să mergem! Oricum, n-avem cum pleca mai 
departe, mormăi el ca pentru sine. 

Pe drum îşi zise că năucul de Timofte poate să nu fi 
minţit şi să se fi luat cu altele, iar după ce se aşezară 
cu toţii la masă în jurul bucatelor aburinde, părerea 
tuturora începu a se schimba. Dacă i-ar mai fi zăvorit 
acuma şi o lună, asemenea bunătăţi meritau o jertfă 
pe potriva lor! Curând începură a se bate lupii la gura 
lor şi aproape că şi uitară cele pătimite, ba se rugau de 
vătaf să nu pedepsească sluga aceea care trăsese ză- 
vorul, căci altfel n-ar mai fi avut parte de un asemenea 
ospăț. 

— Nu-i cunoaşteţi pe moldoveni! se fuduli Timofte 
ciocnind ulcea după ulcea cu fiecare. Cât pe ce să mă 
fac de ruşine că n-am ştiut să-mi omenesc oaspeţii. 

— Lasă, jupân-Timofte, că te-am iertat, râgâi 
cuviosul Rafailă plin de unsoare până la urechi, dar şi 
de voie bună, căci de multă vreme nu se mai ospătase 
atât de îmbelşugat. 

Chiar şi căpitanul Pârvu, care voia să se ţină mai 
băţos, se înmuie de tot când sosiră faimoasele plăcinte 
„poale-n brâu”, scoase chiar atunci din cuptor. S-a 
pierdut pe dată măsura pocalelor de vin şi după miezul 
nopţii Tudor Ghioală fu cel dintâi care se prăvăli sub 
masă, urmat la scurtă vreme de Lixandru. Căpitanul îşi 


propti fruntea într-o strachină şi începu a sforăi, 
trecând în lumea viselor, doar călugărul cu Timofte se 
dovediră cei mai de virtute la băutură. 

— la, frate, îl îndemna cuviosul, de parcă el ar fi 
fost gazda. Gustă din sângele Domnului, care-i ca 
untdelemnul de candelă. Am să mă rog la Maica 
Preacurată să te aibă în vedere când ai să ajungi la 
poarta raiului, fiindcă numai acolo ţi-i locul. 

— Aşa suntem noi, oamenii  „ânsemnaţi de 
Dumnezeu”, şi nu cum spun clevetitorii, că de flacăra 
iadului. 

— De lumina cerească a raiului, fiule, căscă 
Rafailă, dând cel dintâi semn de osteneală. Suntem 
luminoooşi... 

Timofte însă nu-l lăsă, ci trecându-i mâna pe după 
gât se apucă să behăie, crezând în sinea lui că dă glas 
celei mai frumoase cântări. Pe dată şi călugărul îşi 
reveni şi începu a-i ţine isonul. 

— Şi chiar mergeţi la măria-sa? întrebă aşa, într-o 
doară, vătaful, oprindu-se din lălăit. 

Rafailă îl privi buimac şi încuviinţă din cap. 

— Întocmai! 

— Cu un răvaş de seamă, ori cu vreo solie? iscodi 
gazda. 

— Da’ de unde! Suntem în slujba domniei, căscă 
din nou monahul. Ce-o fi să fie, vom vedea... 

— Adică ai auzit şi cuvioşia-ta că s-ar mazili Vodă? 

Ca prin farmec, lui Rafailă îi sări somnul şi holbă 
ochii către Timofte. 

— Cuuum?! Cine zice? 

— Eee! Am zis şi eu într-o doară. Sfinţia-ta vei fi 
ştiind mai multe, că nu degeaba luaşi drumul Iaşilor, 
rânji Timofte. lar oştenii ăştia, adică, de pomană bat 
calea pe ocolite? 


Rafailă simţi cum i se înceţoşează privirea şi nici nu 
fu în stare să întrebe măcar de unde ştia vătaful cum 
călătorea ei. Ceva însă era la mijloc, iar vorbele 
acestuia îi întăriră bănuiala mai veche. 

— Nu ştiu ce mă face a crede că te-ai lipit pe drum 
de ei şi habar n-ai ce învârt aceşti ortaci ai cuvioşiei- 
tale. Nu cumva să te tragă pe sfoară. Dacă eşti în 
slujba domniei... 

— Doamne fereşte! se apără cuviosul. Ei mi-au zis! 
Eu însă aş intra şi în slujba Satanei, piei-i-ar sămânţa, 
numai să-mi mai îndulcesc viaţa, că tare mă saturai de 
post şi rugăciune. 

Nu băgă de seamă zâmbetul de mulţumire al 
gazdei, după cum nici nu văzuse că roşcovanul vătaf 
numai se prefăcuse a bea cot la cot cu ei, îndemnându- 
i mai mult cu vorba. Osteneala drumului şi aburul 
beţiei l-au doborât şi pe călugăr, dar când să pună 
capul pe masă, Timofte îl zgâlţâi de umeri. 

— Nu aşa! Hai să te duc într-un iatac, să te întinzi 
pe un pat ca lumea. Ceilalţi s-or culca în altă parte, dar 
domnia-ta, ca faţă bisericească, ai să dormi singur. 

— Ca să mă strângi de gât... mormăi Rafailă. 

— Vai de mine, părinte, dar ce vorbă-i asta? Aşa 
am socotit că se cade, dar dacă nu vrei... 

Călugărul însă nu-i mai răspunse şi putea să-l fi 
dus şi-n braţele lui Scaraotchi, tot una-i era, într-atât 
de adormit căzuse. Cu toate acestea îşi încleştase 
mâinile pe desagă şi nu o lepădă nici când fu târât la 
culcare de către doi argaţi. 

Cum se trezi din somn, prima lui grijă fu să-şi 
controleze odoarele şi băgă mâna îngrijorat în traistă. 
Se linişti îndată simţindu-le la locul lor. „Dacă ar fi fost 
iscoditori, puteau să-mi golească toată desaga, fiindcă 
şi un buştean s-ar fi putut tăia pe mine fără să mă 


trezesc. O fi cumsecade, Timofte ăsta, şi noi îl bănuiam 
degeaba”, îşi zise el în gând. Dar zărind zăbrelele de la 
fereastră îi veni în minte chilioara din curte şi un cuţit îi 
sfredeli inima. „De data asta m-a zăvorit numai pe 
mine, ticălosul”, spuse el cu glas tare şi se repezi la 
uşă. De cum o deschise, dădu nas în nas cu o 
slujnicuţă, care se sperie grozav când îl văzu dând 
năvală afară în izmene şi cămaşă. 

— Sfinţia-ta... se fâstâci slujnica. A zis... a zis 
jupân-Timofte că să mergi să mănânci tot acolo. Te 
aşteaptă! 

Călugărul încuviinţă descumpănit, nevenindu-i a 
crede. E drept că simţea o baniţă de plumb în loc de 
cap şi bună ar fi fost o acritură. Apucă grăbit desaga, 
după ce-şi puse rasa pe el, şi se luă după fetişcana 
care-l aşteptase ca să-i arate drumul. 

— la de bea nişte zeamă de curechi, cuvioase, îl 
îmbie vătaful. Te scoală şi din morţi. 

— Dar tovarăşii mei mai trag la aghioase? Nu-i 
văd! se nedumeri Rafailă, apucând oala cu moare. 

— Să fii matale sănătos, tăicuţă, rânji Timofte. S-au 
dovedit a fi mai vrednici ca noi, dar nici n-au băut 
atâta. S-au trezit în zori şi duşi au fost. Eu nu i-am mai 
văzut, dar mi-au spus slugile că au întrebat şi de 
sfinţia-ta, ba au vrut să te care cu ei, adormit cum erai, 
dar până la urmă s-au răzgândit. i-au lăsat vorbă că 
ştii unde să-i cauţi la laşi. 

Era o minciună sfruntată şi Rafailă şi-a dat seama 
pe dată, dar s-a prefăcut a-l crede. 

— Da, aveam o înţelegere cu ei, mormăi el. Ce să 
le fac? Dădu pe gât şi rămăşiţa de zeamă de varză, 
udându-şi barba şi mustăţile, şi parcă se simţi mai 
înviorat. Ba îi veni şi pofta de mâncare, spre marea 


bucurie a gazdei. Oricum, călugărul îşi puse în gând să 
nu se mai lase îmbătat. 

Apoi se dădură în vorbă şi vătaful îi spuse, printre 
altele, că boierul încă nu venise, dumnealui mai avea 
moşii prin ţinutul Horincei, ba chiar şi prin al 
Cârligăturei, dar cel mai mult îi plăcea să se 
odihnească aici, aşa că se va înapoia negreşit. Se 
bucura de mare fală, vel-vornicul, în ţara Moldovei, căci 
tare-şi îndrăgea pământul străbunilor săi şi nu-i suferea 
pe păgâni. Din astă pricină era în mare trecere în ochii 
Movileştilor, fie boieri veliţi, fie voievozi. Acuma, că 
venise domnia lui Radu-vodă Mihnea, se trăsese de la 
divan, fiindcă prea erau la mare cinste turcii la curtea 
din laşi. Aşteptau şi zile mai bune, că doar aşa era de 
când lumea. 

Toate acestea le aflase Rafailă fără să fi vrut să-l 
iscodească, ba mai mult, vicleanul vătaf parcă i le 
spunea anume. Il lăsă în pace şi când i se păru că 
isprăvise vorba, spuse şi el domol: 

— Apăi, am să mă pregătesc şi cu de drum, că mi-o 
fi de-ajuns. 

— Vai de mine! sări Timofte. Aşa de curând? Eu 
ziceam ca măcar sfinţia-ta să dai faţă cu stăpânul, că 
nu se face să-i mâncaţi pâinea şi să nu-i mulţumiţi. 
Acum, că ţi-au plecat şi tovarășii... 

— Ai să-i spui domnia-ta că ne închinăm cu 
plecăciune pentru găzduire şi că m-oi ruga pentru 
sufletul... 

— Nici vorbă... 

— Doar n-ai să mă ţii în ospeţie cu de-a sila? se 
înfurie călugărul. 

— Departe de mine asemenea gând, făcu pe 
supăratul Timofte. Numai că ce-am să păţesc eu de la 


boier... vai de capul meu. Măcar o zi-două să mai fi 
rămas, că trebuie să sosească. 

Rafailă stătu o vreme pe gânduri. Nu ştia dacă ar fi 
putut să plece chiar aşa după cum i-ar fi fost voia, şi 
roşcovanul vătaf o ţinea întruna să mai rămână. Socoti 
nimerit să se prefacă a primi şi, când i-ar veni la 
socoteală, să şteargă putina pe nevăzute. 

— De, taică, făcu el ca şi cum s-ar fi aflat î 
cumpănă. Nu prea îmi vine la socoteală să rămân făr 
prietenii mei... şi pe capul domniei-tale. 

— De asta să n-ai nicio grijă şi să te simţi ca acasă, 
căci boierul e ca pâinea lui Dumnezeu cu oamenii 
cumsecade. Poate că te aciuezi pe lângă dumnealui... 
dar ce spun eu prostii? Sfinţia-ta eşti în slujba 
domniei... 

Rafailă îi dădu pace s-o ţină pe-a lui, dar gândul că 
s-ar putea lipi de un boier atât de puternic ca vel- 
vornicul îi sfredeli mintea, mai ales că i-ar fi rămas lui 
toate odoarele monastirii. Aşa se face că se hotărî să-l 
aştepte pe stăpân până s-o întoarce. 

Într-una din zile dădu peste un rob ţigan, pe nume 
Barabulea, de felul lui de prin Muntenia. Poate că de 
dorul meleagurilor părăsite se opri cu el în vorbă, ori 
poate că însuşi robul îi căutase calea, n-ar fi putut 
spune. 

— Săru' mâna, taică-părinte, şi blagosloveşte! zise 
Barabulea cu umilinţă. 

— Domnul, taică! 

— Aflat-am, sfinţia-ta, că eşti de prin părţile 
noastre rumâneşti şi mă încumetai să-ţi aţin calea. 

— Da' de unde eşti, bagagladină? 

— Din Romanați, pupaţi-aş tălpile matale. Dă unde 
să fiu? 

— Atunci cum de te-ai rătăcit p-aici? 

— M-a vândut boieru, că tare i-a mai plăcut 
stăpânului meu să mă auză cântând la scripcă. De fapt 
mă vându jupâneasa, că se înspăimântase de patima 
beţiei în care dăduse dumnealui, cluceru... 

— Dar cine ţi-era stăpân? 

— Cum cine? Nu-ţi zisei? Dumnealui clucer- 
Strâmbeanu. 

— Măi cioroiule, tu îţi baţi joc de mine! Cum vine 
asta că te-a vândut fiindcă-i plăcea cum cânţi? 

— Apăi că asta-i, sfinţia-ta, dacă nu mă laşi să-ţi 
spui?! Mă dădu jupâneasa că zicea că boieru se îmbăta 
din pricina mea, că mă punea să-i cânt de inimă 
albastră. Da’ nu-i drept, că se matolea fiindcă 
boieroaica era cu vreo patru ani mai mare ca 
dumnealui şi coconita Elenca tare-i mai făcea ochi 
dulci, când se uita după ea... 

— Bată-te să te bată de netot, că nimic nu înţelesei 
din tot ce mi-ai boscorodit până acum. Mi se pare că 
erai bun de încurcat omul la băutură, nu-i aşa? 

— Ba chiar! se bucură Barabulea, arătându-şi 
dinţii. 

— Da’ stăpânu-tău de azi, te lasă să cânţi? 

— Cum de nu, însă n-am decât o cobză, că scripca 
mea cea bună mi-a spart-o clucereasa de cap. Mă aţin 
şi eu cum pot, până oi face rost de bani pentru alta, 
oftă mâhnit robul. 

— Nu cumva socoţi că eu aş putea să-ţi dau bani 
pentru aşa ceva? Fugi încolo, că-s sărac! 

— Ba zău, chiar... gândeam că de ţi-oi da o veste... 
tare ai să te mai bucuri şi poate mi-i ajuta să-mi 
cumpăr scula de la Vasile Brabete. 

— Şi ăsta cine mai e?... de ce te-ntreb eu, că o fi 
tot vreo baragladină, ca şi tine. Spuneai de o veste, dă- 
i drumul! 


— lacă, eu tot am să-ţi spui, mânca-ţi-aş pomenili 
de le capeţi! 

— Ai crăpa de foame, ţigane, râse Rafailă, căci eu 
nu capăt aşa ceva. Zi-i mai bine ce ai de spus! 

— Zic! Na, că zic! N-aţi venitără acilea patru inşi? 

— Ba da, dar ceilalţi au plecat şi m-au lăsat zălog, 
răspunse Rafailă într-o doară, bănuind că avea să afle 
o taină. 

— Au plecat pă dracu... Doamne iartă, taică- 
părinte, că mă luă gura pe dinainte. Au fost legaţi 
cobză şi duşi la alt trup de moşie a boierului, da' nu 
ştiu ce gânduri are cu ei. Să nu mă spui, rogu-te, că mă 
jugăneste păgânu de Timofte. 

— De unde ştii tu astea, măi ţigane? 

— Auzi vorbă! Păi dacă-i văzui cu ochii mei?... 
Chiar a doua zi după ce sosirăţi, erau legaţi ca berbecii, 
când îi duci la târg, şi pe de-asupra şi cu un căluş în 
gură. 

— Şi zici că nu ştii unde i-o fi dus? 

— Mă jur! Că ce, nu ţi-aş spune? 

— Bine măi, Hazdrabuleo, că parcă aşa ziseşi că te 
amă... 

— Barabulea, de nu ţi-i cu supărare părinţele, că 
eu nu-ţi spusei, dar aşa vei fi aflat sfinţia-ta. Ai mei d- 
acasă îmi mai zic şi Gheorghiţă, adăugă el de parcă s- 
ar fi ruşinat. 

— Bine, bre! Am să fac un târg cu tine. Dacă afli 
unde-s închişi prietenii mei şi dibăceşti ce gânduri au 
ăştia cu mine, te fac cu scripcă. 

— Haoleo, părinţele! D-apăi cum să nu mă- 
nvoiesc? Indată ce s-o putea îţi dau de ştire, numai 
banii de scripcă să-i ai pregătiţi, că vrea o juma’ de zlot 
tâlharul... 


Călugărul abia se putu descotorosi de pupăturile 
de mână ale ţiganului, care nu mai ştia cum să-şi arate 
bucuria. Il bătea gândul să-i cumpere râvnita scripcă, 
însă după ce l-o face iscoada lui la curtea boierului 
Bucioc, dacă se va hotărî să rămână acolo barem o 
bucată de vreme, altminteri să-şi pună pofta în cui 
tuciuriul. 

Cu toate acestea zilele se scurgeau şi Rafailă căuta 
zadarnic să mai dea ochii cu Barabulea, care parcă 
intrase în pământ. Dacă întreba pe la sălaşurile robilor, 
aceştia dădeau din umeri, zicând că trebuia să fie pe 
undeva prin apropiere, dar unde anume, habar n- 
aveau. „O fi luat urma căpitanului Pârvu, ca să-mi 
poată da de veste, de nu cumva se va fi aflat de 
înţelegerea noastră şi l-au legat şi pe el”, se frământa 
Rafailă, mai cu seamă că nici boierul nu se grăbea să 
se arate. 

Vremea trecu pe nesimţite şi după „vara sfinţilor 
apostoli” se aşternu o iarnă cumplită, de credeai că 
voia să acopere toate aşezările omeneşti sub troienile 
ei. De la sălaşuri, numai fumurile mai arătau că 
suflarea de sub nămeţi mai era încă în viaţă. Rafailă îşi 
cam luase gândul că avea să mai plece undeva asupra 
iernii, dar nici la stăpânul casei nu se mai aştepta să-l 
cheme, asa că fu destul de uluit când Timofte îi dădu 
de ştire că trebuie i se înfăţişeze. 

— A venit? întrebă el, parcă puţin înfricoşat. 

— Inî! răspunse scurt vătaful. 

Curând însă îşi veni în firea lui obişnuită şi se 
închină cu smerenie în faţa velitului boier. Printre 
genele lui albicioase privirea iscoditoare îi dădu de 
ştire că avea să fie tare greu de înfruntat măreţul om 
ce-l mătura la rându-i. Era voinic şi cu barba până la 
brâu, dar tare frumos pieptănată. Ochii lui te 


străfulgerau de sub sprâncenele stufoase şi 
împreunate deasupra nasului. Nu avea pe el decât un 
cojocel de miel fără mâneci, lăsind să i se vadă cămaşa 
de cânepă groasă, iar în picioare nişte iminei cusuţi cu 
aur. 

— Şezi, cuvioase, şi ia aminte la cele ce-ţi voi 
spune! porunci stăpânul, fără a-i da răgaz să întrebe el 
ceva. 

Deşi Rafailă nu se pierdea cu una cu două în faţa 
cuiva, de astă-dată se simţi cam stingherit şi abia 
cuteză să se aşeze pe o margine de scaun. 

— Am cumpănit în fel şi chip dacă să mă încred în 
tine au ba, cuvioase Sarsailă, începu boierul cu voce 
domoală. 

Auzindu-şi porecla în gura vel-vornicului, Rafailă 
simţi un fior de gheaţă prin şira spinării şi se crezu 
pierdut. Cine ştie cum va fi aflat despre isprăvile de la 
Ot Menedec şi cu asta i se năruiau toate visele, dar mai 
ales gândul îi fugi la desaga lui cu odoarele monastirii. 
Rămase însă cu totul înmărmurit când boierul urmă: 

— Gurile rele spun că tu ai fi spart sfântul lăcaş 
care te-a adăpostit o vreme prin ţara Buzaielor... Eh! 
Nu despre asta vreau să-ţi vorbesc, nu-mi pasă ce vei 
face cu ce-ai furat, dar să te dai pe brazdă de acum 
încolo! i 

— Cinstite vel-vornice... Incercă Rafailă să deschidă 
gura, dar Bucioc nu-i îngădui. 

— Să nu-mi spui că eşti nevinovat, că nu te cred. 
lar de vreme ce i-ai făgăduit scripcă lui Barabulea, 
înseamnă că ai ceva parale... 

— Ticălosul de ţigan... m-a vândut! mormăi 
călugărul în barbă. 

Boierul însă îl auzi: 


— Nu cumva să te legi de el, că pe urmă ai de-a 
face cu mine! El îi singurul care a scăpat din prăpădul 
de la Ot Menedec, dar nu ca să-mi povestească 
isprăvile tale am dat eu bani buni pe el. Asta-i altă 
socoteală! Mie să-mi spui ce căutaţi voi, cei patru, la 
laşi? 

— Eu nimic... 

— Dar ceilalţi? 

— Habar n-am! Mă jur... 

— Sarsailă, să nu-mi umbli cu şoalda! Ai zis că vrei 
să intri în slujba mea, aşa că trebuie să-mi spui tot ce 
ştii, altfel te belesc ca pe iepuri. Cu mine nu-ţi merge. 
Ce răvaş duceaţi? Ori poate numai din gură trebuia să-i 
spuneţi ceva lui Vodă? 

— Nu ştiu nimic, mărite stăpân, se căina călugărul 
şi boierul îşi dădu seama că spunea adevărul. 

— Să zicem! Te-ai lipit de ei întâmplător? 

— Întocmai. 

— Şi nu i-ai auzit vorbind despre ceva de taină... 
de scopul călătoriei lor la laşi? 

— Drept să spun, nu! 

— Ascultă-mă bine, Sarsailă, şi bagă-ţi bine în cap! 
Dacă vrei să mă slujeşti, va trebui să faci tot ce-ţi 
poruncesc, fără crâcnire. Te voi umple de bani, ba chiar 
şi niscaiva ranguri am să-ţi ofer, dar să nu încerci să 
mă-nşeli... 

— Mă jur... 

— Lasă jurămintele, care în gura ta n-au niciun 
preţ. Te ştiu cine eşti şi tocmai pentru aceea am 
trebuinţă de un mare ticălos, care să-mi împlinească 
gândul. 

— Mă supun! răspunse hotărât călugărul. 

— Atunci îi bine! Ascultă! Odoarele pe care le-ai 
furat o să le duci lui Vodă, împreună cu ceilalţi trei 


tovarăşi de drum ce i-ai avut. l-am ţinut închişi până 
acum, dar tu ai să-i faci, să scape, ca să capete şi mai 
mare încredere în tine. li vei trage de limbă ca să aflii 
cât mai multe, căci ai să fugi împreună cu ei la laşi. 
Odată ajuns acolo ai să te bagi sub pielea lui Vodă, 
care se va bucura de aurăria ce i-o vei duce. Să te ţii în 
preajma lui şi, dacă se va întâmpla cumva ca hotarul 
ţării de la miazănoapte să fie călcat de vreun podgheaz 
ce ar aduce un nou voievod, să nu scapi prilejul să-i 
înfigi lui Vodă un cuţit în spate. 

— Vai de mine! se îngrozi călugărul. Nu zic că n-am 
ucis, dar cu cap încoronat şi uns cu sfântul mir?! 

— Lasă, cuvioase, că tot n-ajungi tu în rai, dar faci 
un bine ţării Moldovei, scăpând-o de o slugă a turcilor. 
Pe urmă are să fie bine şi de tine. 

Rafailă nu era pătruns de asemenea gânduri 
înălţătoare, însă nu scăpă ocazia să întrebe pe şleau: 

— Ce-am să primesc şi cât anume? Bucioc îi 
aruncă o privire sfredelitoare. 

— Aşa mai vii de-acasă, cuvioase. Oricum ai să 
capeţi mai degrabă gologani decât ranguri bisericeşti, 
după cum am aflat că ai râvni. De ce-i în desagă să nu 
te atingi, că am să-ţi dau eu nişte pungi. 

— Atunci îi bine... Totuşi eu zic să nu mă arăt aşa 
deodată, ci aş băga mai înainte o iscoadă să afle ce 
gândesc cei trei oşteni despre mine. 

— Eşti slobod să faci cum vrei, căci ştiu că te 
pricepi la tot felul de drăcovenii. 

— Să îngăduie măria-ta să mă ajute chiar ţiganul 
acela... 

— Nu care cumva să-i faci ceva, că am trebuinţă 
de el şi în afară de asta cântă dumnezeieşte la scripcă. 
la pe altul! 


— Numai pe el îl vreau! Am să-i dau vreo două sca- 
toalce şi-l iert. Mă jur! 

Îi spuse apoi boierului tot ce avea el în gând şi 
până la urmă Bucioc îi dădu încuviințarea să se 
slujească de Barabulea. lar când primi pungile cu bani, 
sărută cu smerenie mâna stăpânului şi ieşi din 
încăpere cu spatele înainte. 

Trecură sărbătorile Crăciunului, ba chiar şi sfânta 
Bobotează, dar Rafailă nu se prea dădea drumului, căci 
boierul îi dăduse răgaz să se pregătească pe-ndelete. 
De fapt nu se prea îndura să se desprindă de la 
căldurică şi mâncare bună. 

Peste Barabulea dăduse la câteva zile după ce 
vorbise cu boierul. Era încotoşmpnat într-un cojoc şi, de 
cum îl zări pe călugăr, îngenunche în faţa lui punându-i 
spinarea la îndemână. 

— Na, dă! Pupa-cţi-aş tălpile matale, părinţele. Dă, 
dacă asta ţi-i voia şi nu ţi-i milă de un pârlit ca mine. 

Lui Rafailă nu-i fu greu să-şi dea seama că boierul 
fusese cel care poruncise robului să se lase bătut, iar 
felul cum fusese întâmpinat îl făcu să-i mai scadă 
mânia împotriva lui. 

— Lasă pe la vară, măi Hazdrabuleo, că acum ai 
prea multe cojoace! râse cuviosul. 

— Ba acuma, taică-părinte, că ce poţi face azi nu-i 
de lăsat pe mâine! se împotrivi robul. Apoi până la 
vară, cine ştie ce-ţi mai vine să adaugi la ciomege şi-mi 
schilăveşti bunătate de ciolane. Hai, dă acu! 

Îi plăcu lui Rafailă felul de a fi al ţiganului şi nu se 
putu ţine să nu râdă cu poftă. 

— Ei, bine! lacă, te iert pentru totdeauna, 
afurisitule, numai să nu mă mai minţi niciodată... 

— Săru' dreapta, părintele, cum să te minţ eu chiar 
pe sfinţia-ta? 


— Hai, să lăsăm asta! Trebuie să stăm de vorbă în 
taină, că avem a pune ţara la cale. 

— Îndată, îndată... Numai să-mi scoţ bulendrele de 
pe mine, că mă-năbuş. 

Văzându-l câte boarfe îşi pusese pe dedesubt, 
cuviosul se înveseli de-a binelea. 

— Ptiu, bată-te să te bată de pezevenchi! D-aia 
voiai să te ciomăgesc acum? Eşti dat naibii, măi 
Barabulă, n-am ce zice. 

— Barabulea! Să nu uiţi, sfinţia-ta, că faci păcat de- 
mi schimonoseşti numele. 

— Uite ce e, măi... omule! Mi-ar trebui o fetişcană 
isteaţă, ca s-o facem iscoadă. Are să capete o 
frumoasă răsplată. 

— Ca mine, scripcă... 

— Pentru ce ţi-aş fi luat-o, cioroi blestemat? Pentru 
că m-ai amăgit cu balivernele tale, în vreme ce tu 
trebuia să mă recunoşti ca fiind de la Ot Menedec? Auzi 
la el! Mai vrea şi plată. 

— N-am avut încotro, mă jur! Da' de-acum înainte, 
să n-am parte de ce-i pofti matale de nu ţi-oi fi pe plac, 
zău! 

— Las-o baltă, că mă mânii! 

— O las! 

— Spuneam de o slujnicuţă dezgheţată... 

— Păi, mai ceva ca Tilinca mea, alta nici că se află. 

— i-o fi vreo rubedenie? 

— Fata mea. 

— Tânără? 

— Nu aşa ziseşi? Ce-i drept, îi cam trecută de vreo 
douăzeci de primăveri, da-i frumoasă, coz! 

— Minte să aibă, nu frumusete, fiindcă am să-i 
acopăr faţa, s-o dăm drept roabă tătăroaică. Ea să se 


prefacă a nu le cunoaşte graiul, ca să poată trage cu 
urechea la ce-o auzi. 

— Haoleo, nu se poate! 

— De ce! 

— Dacă îi ascunzi obrazul şi o mai faci şi pagână, 
au s-o frigă dracii pe lumea cealaltă, şi ea, săraca, e 
botezată creştineşte... 

Rafailă zâmbi. 

— Cu atât mai bine! Are să-şi rupă colții dracul 
dacă o muşca din ea. 

— Aşa crezi? Dar dacă i-o plăcea, n-are să mai vrea 
şi altele?... şi eu am o puzderie de fete, că le-am 
pierdut socoteala. Să le ia şi pe ele? 

— Zii mai bine că ţi-e teamă să nu-i terfelească 
cinstea vreunul dintre tovarăşii mei, căci printre ei am 
de gând s-o trimit. 

— Dă-o-ncolo, că tot nu se vede cinstea de sub 
bulendre! Insă, dacă s-o da drept pagână, face mare 
păcat, şi fără scăpare. De vrei, mă îmbrac eu muiereşte 
şi mă acopăr la faţă... 

— Vorbeşti prostii, Barabuleo! Mai bine s-o trimiţi 
pe Tilincuţa asta, de care zici, să văd şi eu ce-i poate 
capul. 


VICLENIE ÎMPOTRIVA VICLENIEI 


ABIA SE USCASE ŢARINA PE MORMIÎNTUL BARONU- 
LUI NADAY şi lacrimile de pe obrazul alteţei-sale, că la 
cetatea Bălgradului se ivi un călăreț care nu cruţase 
coastele bidiviului său, judecând după spuma de sub 
şa ori aburii ce ieşeau din pielea sărmanului cal. 

De la mai-marele gărzii fu trimis întâi la contele 
Ugrai, nefiind îngăduită intrarea la principe ca până 
atunci. În acest fel contele află că Marcu fusese prins şi 


întemnițat în castelul lui Teleki de la Uioara. Asemenea 
veste trebuia dusă neîntârziat prinţului, căci era 
bănuiala ca şi dalmatul să se fi aflat pe undeva prin 
Ardeal. 

— Cum de nu se poate şti nimic despre Grazziani? 
se miră Bethlen. 

— De la Sătmar i s-a pierdut orice urmă, alteţă. 

— Nu crezi că am putea să-i întindem o capcană, 
slobozindu-i prietenul? 

— Nu cutez, înălţimea-voastră. Prea ne-au tras pe 
sfoară până acum. Nu cumva să-l pierdem şi pe 
bănăţean până la urmă, dacă-i dăm drumul. N-am să 
ascund însă unde se află olahul, şi nu se poate ca 
Grazziani să nu încerce să-l scape. 

— Cred şi eu că din castelul de la Uioara cocoţat 
deasupra Mureşului, nici vulturii nu l-ar mai scoate. 

— Tocmai de aceea mă gândesc să-l aduc la Galda. 
Nu ştiu pentru ce l-or fi amestecat şi pe Teleki... 

— Nu-i cel care va fi soţul Iuliei? Fireşte că vicleana 
contesă Rozsnyai poate să aibă încredere în el. La 
Galda însă dalmatinul ar putea fi atras mai curând. Ai 
dreptate! Vezi tu cum faci... 

— Socoteam să împânzesc pădurile din jurul 
Galdiei cu oşteni, ca să-l pot înfrunta pe Grazziani mai 
lesne. 

— Ai putea chiar să-i iei pe toţi din Bălgrad, fiindcă 
tot vor trebui duşi la Deva şi de acolo spre Ungaria, în 
ajutorul lui Thurn, în Boemia. 

— Pentru început, socot mai nimerit să mă duc 
singur să vorbesc cu Agnes, dacă îngăduie alteţa- 
voastră. Ba s-ar putea să-l fac pe bănăţean să se 
lepede de Grazziani şi... 

— Bucuros îl primesc în slujba domniei mele. 


Contele Ugrai avea mai multe moşii, dar slujindu-l 
pe principe era mai toată vremea la curte şi arareori 
ieşea din Bălgrad. De aceea întâlnirea de la Galda era 
ca un răgaz de odihnă, deşi ştia că n-avea s-o scoată 
lesne la capăt cu prietenul vicleanului Gaşpar 
Grazziani. Dalmaţianul trebuia prins, spre a nu mai 
unelti! 

Voios se aruncă în şa, după care în scurt timp dădu 
cotul la Suntimbru şi se pomeni în valea Mureşului. 
Apoi se îndepărtă de malul apei spre poalele Pietrei 
Craivei, munte ce părea a-l privi mânios de sub cuşma- 
i de omăt. „Pe aici vor fi trecut şi legionarii romani, 
care au străbătut aceleaşi drumuri...” îşi zise Ugrai. 
Olahii ştiu că, din tată-n fiu, aceste locuri au fost ale 
străbunilor lor daci, şi poate că de aceea şi prinţul voia 
să-i ademenească încropind o nouă Dacie. Tot aşa se 
încumetase şi acel straşnic Mihai, pe care îl mai ţinea 
minte din vremea copilăriei. 

Călătoria se dovedi însă prea scurtă pentru 
gândurile contelui, care o luase cu mult înaintea 
slujitorului ce-l însoțea. Se trezi în curtea conacului, iar 
contesa îl primi într-o frumoasă odaie de la catul de 
deasupra. Acolo puteau vorbi în voie şi totodată aveau 
privire asupra împrejurimilor, dacă s-ar fi ivit vreun 
duşman. 

— Te pomeneşti că în răstimp l-ai prins pe 
Grazziani?! zâmbi Ugrai, sărutând mâna întinsă de 
Agnes. 

— Nădăjduiesc să nu mai fie mult până atunci, 
dragă Jeno, de vreme ce tu însuţi mi-ai venit în ajutor... 
Nici nu ştii ce bucurie îmi faci trecându-mi pragul! 

— Asta înseamnă că ar trebui să mă pofteşti mai 
des. 


— Cu dragă inimă. Atât tu cât şi principele sunteţi 
oricând bineveniţi şi nu trebuie să vă chem eu. De 
altfel, dacă n-ar fi fost dorinţa ta de a-l prinde pe 
Grazziani... 

— A mea?! Nu ata? 

— A... alteţei-sale, bâgui Agnes, încercând să 
zâmbească spre a pune capăt unei amintiri neplăcute. 

Ugrai pricepu la rândul său şi îşi plecă fruntea, în 
timp ce gazda strigă slujnicei să aducă cele pregătite 
pentru oaspete. 

— Se vede că eram aşteptat, judecând după 
belşugul de pe masă. 

— Incerc să te fac a crede că eşti la masa alteţei- 
sale... 

— Din păcate aceea este cu mult mai 
sărăcăcioasă, iar eu stau şi privesc, aici nu ştiu cum o 
să lupt de unul singur cu asemenea bunătăţi. 

— Te voi ajuta şi eu! 

— Ca de obicei, eşti de două ori generoasă... 

Toată vremea cât se ospătară vorbiră mai cu 
seamă de prinderea bănăţeanului, care le încurcase de 
atâtea ori socotelile în favoarea dalmatinului. 

— Capcana a fost lulia, zise Agnes. Ştii că acest 
Marcu se îndrăgostise prosteşte de ea, iar gâsculiţa 
noastră îl plăcuse de asemenea şi... 

— Mă rog, făcu Ugrai, în semn că înţelesese idila 
dintre cei doi, dar pe care o socotea mai curând o 
toană trecătoare. 

— Tot aşa-mi ziceam şi eu, însă ea o ţinea una şi 
bună că se mărită cu olahul. li sucise mintea şi a ținut- 
o aşa multă vreme. Ştii că nici la petrecerea aceea de 
la curte n-a vrut să vină cu mine, refuzând să mai ştie 
de altcineva, decât de Marcu al ei? 

— Îmi aduc aminte. 


— Ei bine, când am văzut cum stăteau lucrurile, l- 
am poftit pe Teleki Imre să se hotărască s-o ia de 
nevastă şi să se ţină în preajma ei, că de nu aveam să 
caut pe altcineva. Nu era s-o las să facă o prostie, iar în 
ce-l priveşte pe conte, averea cea mare, precum şi 
faptul că erau vecini l-au făcut să nu se mai 
dezlipească de Micoşlaca. 

— Câtă iscusinţă ai irosit din pricina acestui olah... 

— Stai să vezi! Asta n-a fost nimic, îi luă vorba 
contesa. Am chemat apoi un ţăran de-al meu, de 
acelaşi neam cu Marcu, şi l-am trimis, aşa, ca din 
întâmplare, la ea, unde s-a dat drept ortac de-al bănă- 
ţeanului. Era şi normal ca lulia să-l întrebe imediat 
despre drăguţul ei, dar a rămas eu gura căscată când a 
auzit că acesta s-ar fi însurat cu o mocană de-a lui, din 
Banat. Omul s-a jurat, că a fost de faţă la nuntă. Se- 
nţelege că pe urmă l-am pus pe popa lui să-l dezlege 
de minciună. 

— Şi lulia l-a crezut? 

— Mai întâi a rămas buimacă dar mai pe urmă a 
început să-l descoase pe ţăranul meu în fel şi chip. Eu 
însă îl învăţasem ce să spună şi, cum nu e prost, i l-a 
ponegrit pe iubitul ei făcând-o mai să crape de necaz şi 
furie. Atunci a început să-l urască pe bănăţean, tot atât 
pe cât îl iubise mai înainte. Din când în când i-a mai 
zâmbit şi lui Imre... 

— Deci prin viclenie ai izbutit? 

— Altminteri cum? Aşa însă, avem să jucăm la 
nunta luliei chiar în toamna asta, râse Agnes, sorbind 
din cupa cu vin chihlimbariu de Ighiu. 

— Mă-ntreb ce va fi fost în sufletul ei când i s-a 
întors vechiul drăguţ? 

— Mânie, ură, scârbă şi tot ce poate strânge un om 
amăgit, mai cu seamă că olahul venise cu mare 


tărăboi, făcând pe stăpânul, încât ea n-a mai văzut în 
el, decât un ţărănoi neobrăzat ce trebuia pedepsit cât 
mai aspru. Şi a făcut-o! 

Ugrai zâmbi şi dădu din cap când duse paharul la 
buze. Sorbi cu încetineală şi întrebă: 

— Spune-mi, draga mea contesă, dacă ea ţi l-a dat 
pe tavă sau l-a luat Teleki de acolo? Nu cumva e gelos? 
Mă îndoiesc să-l lase nevătămat şi să-l aducă încoace, 
de nu cumva îi va fi făcut felul până acum... 

— Fii pe pace, că Imre este foarte ascultător. De 
altfel eu i l-am dat pe olah, după ce venise cu doi 
însoțitori pe care lulia i-a lăsat să plece. Mărturisesc că 
mi-a fost teamă ca nu cumva aceia să se ducă întins la 
Grazziani şi nebunul ar fi fost în stare să mă atace, 
dacă l-aş fi adus pe omul său de-a dreptul la Galda. 
Nici Teleki nu l-a cărat la el acasă, ci l-a dus la prietenul 
lui, Csaky Nandor, şi de acolo, printr-o hrubă, l-a trecut 
la Uioara. 

— Pe sub Mureş?! se miră Ugrai. Din câte ştiu eu, 
printre castelele celor doi trece râul. 

— Întocmai, dar nimeni nu mai are ştire de asta. 

— Nu-i rău de ţinut minte pentru vremuri de 
restrişte, zâmbi cu înţeles contele. 

Amândoi tăcură deodată şi rămaseră cu privirile 
aţintite pe fereastră, de parcă ar fi aşteptat să-l 
zărească pe Teleki târându-l pe olah cetluit în funii. 
Numai că gazda avea în minte o răzbunare mai veche 
şi nu se putu ţine să nu-i amintească oaspetelui: 

— Jeno dragă, de-o fi să-l prindem cândva pe 
blestematul de Grazziani, să nu uiţi nici tu, nici alteţa- 
sa, că am şi eu o vorbă cu el. O veche socoteală! 

— Nu vrei cumva să faci şi tu ca lulia? râse Ugrai. 

— De ce nu? Doar că eu am de gând să mă uit în 
ochii lui până o crăpa. Să-l văd cerşindu-mi îndurare... 


— Şi tot nu l-ai ierta!? 

— De bună-seamă! 

— lar eu, prostul, credeam că femeile sunt nişte 
îngeraşi fără aripi, în vreme ce ele au ghiare de grifon. 

— Te povăţuiesc să nu le încerci vreodată... 

— Am să ţin seama. Până atunci să nădăjduim că 
olanul va fi o nadă bună pentru Grazziani. Anume ţi-am 
cerut să fie adus aici în văzul tuturora. 

— Crezi că vom izbuti? 

— Nu atât din prietenie, cât mai cu seamă 
temându-se că prinsul ar putea spune ceva nedorit, şi 
atunci va sări să-l scape. 

— Te previn că olahul e încăpățânat şi are să tacă. 

— Grazziani însă a auzit de faima lui Andor, şi asta 
îl va face să nu mai stea la îndoială. Mărturia omului 
său ar putea să cadă greu la Poartă. 

Contesa îl privi cu încântare şi, muşcând cu vârful 
buzelor dintr-o turtă muiată în vin, îi spuse linguşitoare: 

— Credeam că eu sunt cea mai vicleană, dar văd 
că m-ai întrecut, prietene. 

— Împotriva vicleniei, numai viclenia izbuteşte, mi 
se pare că zice o veche zicală. Şi de nu-i, ar trebui să 
fie. 

Izbucniră amândoi în râs şi închinară iarăşi din 
licoarea viilor de la Ighiu, ţinută anume pentru feţe mai 
simandicoase. Apoi contele se ridică şi, uitându-se pe 
fereastră, urmă: 

— Trebuie să văd cum arată pădurile astea din 
preajma voastră, că am poruncit nişte cătane de la 
Bălgrad să-ţi împresoare castelul, pentru a-l primi pe 
Grazziani. Dacă... 

Ugrai se opri însă văzând că în uşă s-a ivit pe 
neaşteptate slujnica. 


— Au venit doi oameni trimişi de domnul conte 
Teleki, dar spun că au o taină care nu trebuie ştiută 
decât de doamna contesă. 

— Ce să fie?! se nedumeri Agnes. 

— Cine ştie... Vin cu tine! se oferi Ugrai. 

— Ba, eu zic să rămâi aici şi mă duc eu la ei. S-ar 
putea ca de tine să se ferească. Dacă e nevoie, trimit 
să te cheme. 

Contele încuviinţă şi se aşeză din nou în jilţ, în 
vreme ce gazda îşi săltă uşurel fustele şi ieşi grăbită în 
ogradă, dar nu zări pe nimeni. O chemă pe servitoare 
şi aceasta îi spuse fâstâcită: 

— l-am poftit în odaia de primire, măcar că unul 
dintre ei pare ţăran. 

— Toanto! Nu cumva crezi că celălalt o fi vreun 
domn? 

— Eu nu ştiu, dar îi îmbrăcat altcum decât iobagii 
noştri, şi chiar şi olahul era în straie de sărbătoare... 

— Ţăran olah? se înfurie contesa. 

— D-apăi cum?! se miră fata, ştiind că toţi iobagii 
de pe moşia lor erau români. Da' vorbeşte ungureşte, 
la fel ca noi, adăugă ea. 

— Şi celălalt? 

— Domnul? 

— Da! 

— N-a scos o vorbă. 

— Ciudat! mormăi contesa, neştiind dacă trebuie 
să se mânie ori nu de primirea celor doi străini. 

Totuşi era destul de ţâfnoasă când pătrunse în 
încăpere şi dădu cu ochii de un necunoscut 
înveşmântat ostăşeşte, însă pe ţăran nu-l văzu prin 
preajmă. Oşteanul făcu o plecăciune fără a scoate o 
vorbă, şi Agnes dădu din cap zorită, vrând să-l întrebe 


de cel de-al doilea, când se pomeni cuprinsă în braţe 
pe la spate şi o palmă aspră îi astupă gura. 

— Ştreangul! Dă-l repede încoace! îi răsună lângă 
ureche o voce care i se păru cunoscută, deşi nu prea 
desluşea bine limba olahilor, ci numai atât cât îi era de 
trebuinţă spre a se face înţeleasă de iobagii ei. 

„Nu, nu pot să mă înşel... e chiar vocea lui Marcu! 
Păi ăsta-i un diavol, nu om! Blestemat să-i fie numele! 
Măcar de-ar şti Jeno să-l ia pe neaşteptate, că 
altminteri...” se gândi ea înfiorată. 

Oşteanul, care nu era altul decât Mihai, se apropie 
de fereastră şi spuse încet: 

— Până acum îi bine. Caii sunt tot acolo. 

„Au de gând să mă ducă undeva”, cugetă contesa 
şi răsuflă uşurată. „Proştilor, cum vă închipuiţi că veţi 
ieşi cu mine pe sub nasul contelui Ugrai?” 

Mihai sări pervazul ferestrei şi aduse caii, în vreme 
ce Marcu ridică un sac şi îl trase peste capul contesei, 
care începu să se zbată mai abitir şi să geamă, doar de 
va fi auzită. Degeaba! Marcu o ridică în braţe şi o trecu 
afară lui Mihai, care o aşeză de-a curmezişul unui cal. 

— Să fugi cât poţi! Şi rămâne cum ne-am înţeles... 

Castelana de la Galda crezu că-i sosise sfârşitul, 
fiindcă hurducăturile goanei ce nu mai contenea o 
chinuiau îngrozitor, strivindu-i trupul. In cele din urmă, 
când şi bietele dobitoace păreau a fi la capătul 
puterilor, ajunseră la o margine de pădure şi tânărul 
oştean descăleca, îi trase sacul de pe cap şi îi scoase 
căluşul, lăsând-o însă mai departe să atârne de-a 
curmezişul şeii. Scrută îngândurat zarea, doar de s-ar 
arăta vreun călăreț. Apoi, nemulţumit, apucă dărlogii 
cailor şi pătrunse în desişul codrului. După ce merseră 
o vreme aşa, fără a lua în seamă prizoniera, care 
începuse a-şi mai veni în fire putând de acum să 


respire în voie. Mihai se opri, recunoscând parcă locul, 
şi o săltă călare în şa, dar fără a-i dezlega mâinile. Se 
aflau într-o văioagă unde ar fi trebuit să ajungă şi 
Marcu până-n seară, ori, dacă nu, să-l aştepte încă 
două zile încheiate. lar dacă nici atunci nu s-ar fi ivit, 
urma ca Mihai s-o scoată pe castelană în preajma 
Vinţului şi să-i dea drumul unde o vedea cu ochii, el 
având să se îndrepte apoi spre Borlova ca să-l 
întâlnească acolo pe Marcu, dacă acesta va mai scăpa 
cu viaţă... 

Văzând uşoara descumpănire a tânărului, contesa 
prinse glas şi încercă să-l înspăimânte: 

— Prinţul spânzură la voi!... Cât ţii legată la mine? 

— Până-n seară. 

— Apoi? 

— De nu s-arată prietenul meu, te spânzur eu pe 
domnia-ta, aşa cum ziseşi că o va face prinţul cu noi. 
Pe urmă îmi văd de drum. 

Contesei i se păru că nu-l pricepuse prea bine. 
Întrebat însă a doua oară, Mihai îi dădu acelaşi 
răspuns, aşa că biata castelană dorea acuma sosirea 
celui pe care-l voise pierdut, fiindcă trasnitul astălalt de 
olah părea în stare s-o atârne de vreo cracă. Totuşi, nu 
se dădu bătută: 

— Prietenul tău nu scapă! Eu ştiut că veniţi şi făcut 
capcană la voi. El ţinut este acuma şi schingiuit pentru 
a spune unde estem noi. Nu prieten vine, ci cătane 
mult, ce avem la curte. 

— Atunci cum de te lasaşi amăgită chiar domnia- 
ta? rânji Mihai. Halal capcană, n-am ce zice! 

Frântă şi fără putinţă de scăpare, contesa se lăsă 
copleşită de amorţeala braţelor şi închise ochii, 
rămânând în aşteptare. Părea să-şi fi pierdut simţirea, 
dar Mihai n-o luă în seamă. Se ducea tot mai des către 


marginea pădurii, ca să scruteze zarea, iar când îşi 
dădu seama că femeia începuse a dârdâi de frig, trase 
cerga legată de oblânc şi o acoperi peste umeri. 

— Ţii aşa la mine toată noapte? 

— Nu! Am spus că te spânzur. Aştept doar să 
răsară prima stea... 

incepuse înserarea şi deznădăjduita femeie se 
înfiora zărind cerul printre crengile copacilor. Se rugă 
fiebinte ca nori întunecoşi să acopere faţa stelelor ori 
să se întâmple vreo minune care s-o scape, căci 
moarte cumplită o aştepta cu nebunul de oştean. 

— Cum să spânzuri tu la mine, dacă nu venit 
prietenul tău? Este prins şi dacă vrei scăpat dai pe 
mine la schimb. Dacă mor eu, şi la el ucide! Stai să 
vezi, nu zori! 

Mihai se gândi că s-ar putea să aibă dreptate, 
Marcu fiind fără îndoială prins, căci altminteri ar fi 
putut să-l ajungă până acum. Bucuros ar fi lăsat-o pe 
castelană să plece în locul tovarăşului său, dar nu ştia 
cum s-o facă. Se mai duse o dată la marginea pădurii şi 
de astă-dată desluşi că se apropiau vreo patru călăreţi. 
Se întoarse în grabă şi, apucând dârlogii calului, o duse 
pe contesă sub un stejar bătrân, scoase apoi un 
ştreang de cânepă şi îl aruncă pe după o creangă 
groasă, iar la capătul rămas făcu laţ şi îl petrecu pe 
după grumazul contesei, care-l privea mai mult moartă 
decât vie. 

— Se arată nişte călăreţi... şi nu poate fi Marcu, 
decât ca ostatec, îi zice Mihai. N-am cum să aflu, aşa 
că voi sta la pândă. Şi, dacă au gânduri rele, domnia-ta 
să le strigi pe limba voastră să stea locului, că 
altminteri gonesc calul şi... rămâi agăţată de cracă. M- 
ai înţeles? 

— Şi dacă sperie calul? 


— Cum ţi-o fi soarta şi norocul, doamnă contesă. 

Se aşternu o tăcere desăvârşită, încât s-ar fi putut 
desluşi bătăile de inimă ale contesei. Pe deasupra, 
aceasta mai tremura şi de frig. 

— Heeei, Mihai! sparse liniştea o voce 
necunoscută. Mă auzi? Unde eşti? 

Tânărul nu se dădu în vileag, măcar că-şi auzise 
numele. Din păcate, datorită înserării, nu se puteau 
vedea fețele călăreţilor şi nici dacă era vreunul dintre 
ei legat. 

— Mihaaai! N-auzi mă? Răspunde! răcni iarăşi 
necunoscutul. Ştim că eşti acolo cu doamna! Vezi să nu 
faci vreo prostie! după care se vede că fusese 
îndemnat de către cineva să mai adauge: lacă, 
înălţimea-sa, domnul conte Ugrai, aici de faţă, îl iartă 
pe ortacul tău dacă o slobozi pe doamna. De nu, îl 
ucide şi nici tu n-ai să scapi, că eşti împresurat. Auzit-ai 
ce-am zis? Răspunde! 

— Spune că da! Scăpat şi eu şi voi! se precipită 
contesa. 

— Staţi pe loc! strigă deodată Mihai, după ce 
aşteptase câteva clipe bune, care pentru femeie 
durară o veşnicie. Doamna contesă are să vă spună că 
dacă mai faceţi un pas va atârna în ştreang! 

— Jeno dragă, am funia de gât şi, dacă mână calul 
de sub mine, mă spânzură. Nu care cumva să faci vreo 
neghiobie şi să mă dai pieirii! Lasă-l pe ostatec să 
plece unde o vrea şi pe mine o să mă sloboadă în 
schimb. 

— Dacă ai spus ceva ce nu trebuia, o preveni Mihai 
să ştii că prietenul meu a înţeles şi am să-l întreb... 

— Jur n-am zis rău! Tot cum vrut tu fost. 

— Marcule! strigă tânărul. Răspunde tu! 


— Am auzit tot, Mihai, şi mă bucur pentru ce-ai 
făcut. Fii fără grijă, că de astă-dată doamna contesă n- 
a mai fost aşa de îndârjită împotriva noastră. Sloboade- 
o şi dă-i pace! 

— Heeei, luaţi aminte! răcni Mihai. Lăsaţi-l pe 
ostatec să vină la mine, împreună cu tine, cel care ne 
vorbeşti limba. Nu uitaţi să-i înapoiaţi spada! Dacă nu 
faceţi precum vă spun, numai ţeapănă aveţi s-o luaţi 
pe contesă! 

— Să nu cutezi, olah împuţit, să ridici mâna 
asupra... 

— Jeno! îl întrerupse contesa. Ce faci? Vrei să mă 
pierzi? Potoleşte-te! Abia stau în spinarea calului şi, de 
mă mişc, pe dată cad în laţ. Terminaţi odată! 

După un scurt răstimp în care se vede că fusese 
dezlegat Marcu, se auzi din nou vocea lui: 

— No, aşa-i bine. Mihai, strigă să te auzim unde 
eşti! 

Se făcuse întuneric de-a binelea, mai cu seamă în 
pădure, dar Marcu se descurcă şi sosi împreună cu 
însoţitorul, după cum fusese învoiala. 

— Totul e bine? întrebă Mihai, de cum îl văzu. Pot 
să-i dau drumul contesei? 

— Mai este încă în sac, drăguţa de ea? Dă-le-o aşa 
cum se află! 

Mihai o apucă în braţe, lăsându-i laţul pe grumaz, 
după care o aşeză binişor pe picioare, luându-i cerga în 
care era învelită. 

— Mie îmi este mai de trebuinţă, doamnă contesă, 
aşa că ţi-o iau, măcar că tremuri. Cât despre funie, am 
să ţi-o las ca amintire şi să mai ştii domnia-ta că nu era 
legată la celălalt capăt, că doar nu era să spânzur o 
femeie lipsită de apărare. Dacă aş fi alungat calul 


poate că te-ai fi ales cu o trânteală zdravănă, dar 
numai atât... 

Castelana înţelese dar nu mai putu scoate o vorbă 
din pricina spaimei prin care trecuse. lzbucni într-un 
plâns cu sughiţuri, în vreme ce slujitorul ce venise cu 
Marcu încerca să-i desfacă legăturile. 

— Bagă de seamă, doamnă contesă, îi zise Marcu 
pe limba ei, ca să priceapă mai bine. Am fost cinstiţi, 
căci s-ar fi cuvenit să te fi luat acuma cu noi în desişul 
codrului şi să te înjunghiem. N-o facem, fiindcă noi, 
„olahi împuţiţi”, cum a binevoit domnul conte să ne 
spună, ne ţinem făgăduiala dată. Dar să-i spui grofului 
că dacă o mai dă vreodată faţă cu mine am să-l fac să- 
şi înghită asemenea vorbe de ocară. Mergi sănătoasă 
şi nu mai fă atâta rău, că poţi s-o păţeşti într-o bună zi. 

Groful se dovedi însă a nu fi la fel de cinstit, fiindcă 
mai înainte de eliberarea contesei poruncise oamenilor 
lui să se răspândească prin codru în aşteptarea celor 
doi, ca să pună mâna pe ei. Dar se vede treaba că 
Marcu presimţise, ori poate înţelepciunea îl făcu să nu 
se urnească din loc. 

— Nu plecăm?! se miră tânărul. 

— Vicleniei i se răspunde tot prin viclenie, făcu 
Marcu gânditor. Poate că mă-nşel, dar s-ar putea să 
încerce să ne prindă prin pădure, luându-ne pe nepusă 
masă. Aici însă nu le va da prin cap să cerceteze, aşa 
că mai adăstăm o vreme. 

Noaptea aduce după sine zgomotele ei, din care 
cei doi până la o vreme nu desluşiră mare lucru, 
deodată însă caii ciuliră urechile şi se opriră din ronţăit. 

— Mi s-a părut că aud paşi, şopti Mihai. 

— Şi mie. la taci! 

Din ce în ce mai aproape, se auzeau vreascuri 
trosnind sub picioarele unor vietăţi. 


— Or fi lupi? se întrebă Mihai. 

— Nu cred! Altfel caii ar fi simţit, dar văd c-au 
rămas liniştiţi şi, cum de om nu se sperie, de ce m-am 
temut n-am scăpat. Scoate spada şi fii gata! 

— Ne luptăm? 

— Să vedem! 

Curând se auziră şi voci care nu se fereau, 
chemându-se între ele. 

— Am ajuns, spuse unul. Heeei, pe unde sunteţi? 

— l-aţi prins? 

— Nu, înălţimea-voastră. 

— Dobitocilor! fu răspunsul contelui, pe care cei 
doi îl recunoscură uşor. 

— Suntem puţini, şi bezna... 

Glasul slujitorului fu însă acoperit de un răcnet ce 
veni din hăurile codrului, făcându-i pe toţi să 
amuţească. 

— Asta ce mai fu?! se îngrijoră Mihai. 

Marcu ridică nedumerit din umeri, dar cum nu se 
pierdu cu firea îi răspunse şăgalnic: 

— De n-o fi fost însuşi dracu, atunci de bună- 
seamă că vreo pasăre de noapte, ori cine ştie ce jivină 
îşi va fi dat duhul în clipita asta. 

— Oricum, cred că ne-a fost de ajutor, căci 
urmăritorii noştri nu se vor mai încumeta să ne caute 
prin astfel de locuri şi pe întuneric. 

— Ai dreptate! Acuma putem s-o luăm şi noi la 
picior, şi chiar într-acolo! Aşa om afla şi ce s-a 
întâmplat. 

Cu toate că oamenii lui Ugrai se zoriseră să scape 
de pădure, Marcu îşi sfătui tovarăşul să păşească 
grijuliu şi să fie cu urechile ciulite la cel mai mic 
zgomot, căci de văzut, cam greu se putea prin 
întunecimea copacilor. Apoi mai erau şi caii, duşi de 


dârlogi, care striveau vreascurile uscate sub copite de 
parcă nu le-ar fi păsat de teama stăpânilor. Uneori 
sforăiau scurt pe nări, când se speriau de vreo 
vieţuitoare a pădurii, stârnită din culcuş în drumul lor, 
după care mergeau liniștiți şi ascultători mai departe. 
Din păcate, pe deasupra capetelor aveau o boltă de 
crengi care le acoperea vederea cerului, aşa că oameni 
şi dobitoace, mergeau cam la întâmplare. 

— Poate ne pomenim din nou la curtea contesei, 
zise într-un târziu Mihai. 

— Atunci om face cale întoarsă, că doar n-avem să- 
i cerem găzduire. M-am săturat! Eu socot că ne 
îndepărtăm de ea, dar cine ştie? 

să tot fi orbecăit aşa cale de câteva ceasuri când, 
frânţi de osteneală, hotărâră popasul. 

— Până la ziuă am putea trage şi noi un pui de 
somn, făcu Marcu şi căscă de-i pocniră fălcile. 

— Dar cum facem cu paza? 

— Legăm caii lângă noi şi ne culcăm, căci amândoi 
avem nevoie de hodină. Cine să facă de caraulă? 

Deodată însă, caii prinseră a bate pasul în loc şi 
fornăitul lor prelungit putea însemna primejdie. Atunci 
zăriră şi mogâldeaţa din faţa lor, care părea să fi 
stârnit spaima dobitoacelor. 

— Rămâi aici, că merg eu să văd ce-i! hotărî Marcu 
şi amândoi îşi traseră spadele. 

Somnul le sărise ca prin farmec şi toate simţurile le 
erau încordate, adulmecând mireasma pădurii. Marcu 
se apropie cu băgare de scamă şi abia când fu lângă 
locul cu pricina îşi dădu seama că era vorba de leşul 
unui om. Îl împinse uşor cu piciorul, de parcă ar fi vrut 
să-l trezească din somn, după care făcu întoarsă cale. 


— Nu „ucigă-l toaca” răcnise mai înainte, ci un 
amărât de creştin, care încă nu s-a răcit, de bună- 
seamă. 

— Îi mort? 

— Intocmai. Ucigaşii l-au lăsat pradă lupilor. 

— Inseamnă că-s prin apropiere. Să fim cu ochii-n 
patru! 

— Ba dimpotrivă! Acuma om dormi nesupăraţi de 
nimeni, căci nu se mai întorc ei pe aici. 

— Vrei să spui că să ne culcăm cu leşul alături? 

— Ei nu! Căpătii nu ne-om face din el, dar ne vom 
trage mai în lăstăriş, colo, unde frunzişul acela chiar 
mă îmbie la somn. Să legăm caii şi la ziuă om vedea şi 
cine va fi fost nenorocitul care ne va păzi fără voia lui. 

Mihai nu-i prea împărtăşi părerea, dar n-avu încotro 
şi, după ce se înfofoli în cergă, punându-şi şi şaua sub 
cap, uită cu desăvârşire nedorita tovărăşie a mortului. 

Când deschiseră ochii se luminase de-a binelea şi, 
cu toate că blândă o rază de soare răzbătea până la ei, 
frigul pătrunzător al nopţii îi cam  înţepenise. 
Ridicându-se cel dintâi în picioare, Mihai rămase cu 
ochii pironiţi asupra lui Marcu, văzându-l că se odihnise 
pe o buturugă. Insă îşi dădu seama pe dată că el însuşi 
avusese un căpătâi asemănător şi pricepu de unde îi 
venea durerea din grumaji şi umeri. Unde mai pui că 
nici caii nu se mai aflau la locul lor... 

— Precesta lor de tâlhari! Ziceai că n-au să se mai 
întoarcă şi na, iacă ce ne-au făcut. Bine că nu ne-au 
hăcuit, ba mă şi mir... 

— N-or fi fost aceiaşi, răspunse Marcu întinzându- 
se alene. Nu părea deloc speriat, ba s-ar fi putut spune 
că era chiar voios, după îndelungata odihnă. 

— Ne-au şterpelit şi merindea, odată cu caii şi... 


— Ei, asta-i bai! Tocmai începuseră să-mi chiorăie 
matele. Aflăm noi însă altele, numai bani să avem şi 
după câte bag samă îmi mai atârnă punga de grumaz, 
se bătu el cu palma peste piept. Ba încă şi spada ne-au 
lăsat-o. 

— Eu nu mai am nimic! Mi-au luat totul. 

— Vezi, dacă ai dormit mai adânc decât mine? 

— Dar ia stai! tresări Mihai apucându-i sabia. Asta-i 
a mea. 

— Drace! Ştii că ai dreptate? se cruci Marcu. 

Cuprins de o bănuială, îşi trase punga de la gât şi 
deşertă în palmă... numai pietricele, şlefuite de pârâu. 

De astă-dată fu rândul lui Mihai să facă haz de 
necaz: 

— După cum se vede au fost şi alţi somnoroşi, mai 
dihai ca mine. Dar tot îi bine că nu ne-au înjunghiat ca 
pe nenorocitul de colo... 

Rămase însă cu mâna întinsă şi cu vorba la 
jumătate. Nici urmă de mort! 

— Mama lor de păcătoşi! se dezmetici Marcu. Păi 
se vede că ne-au adus în altă parte, fără să fi simţit 
noi. Bine că n-au fost cătanele contelui, că acuma am fi 
zăcut fedeleş în vreun beci, de nu ne-ar fi dus pe loc la 
Bălgrad. Visaşi tu oare ceva? Eu nu-mi aduc aminte 
nimic. 

Dar Mihai nu părea la fel de voios ca tovarăşul său, 
şi asta îl aţâţă şi mai mult pe bănățean: 

— Nu te întrista, că uite, ţi-a rămas spada. 

— Ce să fac cu ea, dacă nu ştiu cine-s tâlharii? 

— Tai frunze la câini! râse Marcu. Ori de-om vâna 
ceva, cumva, avem cu ce spinteca sălbăticiunea. Hai, 
apuc-o! 


— S-o folosim cu schimbul şi să-i rugăm pe 
potrivnici să se rânduiască numai câte unul, zâmbi cam 
acru Mihai şfichiuind câteva rămurele. 

În cele din urmă o apucară la drum şi în scurtă 
vreme ajunseră la capăt de codru, dar se ţinură la 
marginea lui, pentru a se adăposti la nevoie. Deodată 
se pomeniră în preajma unui foc mare, împrejurul 
căruia nişte drumeţi frigeau halci de slănină la proţap. 
Mirosul îmbietor al grăsimii ce se scurgea pe jăratic le 
gâdilă nările celor doi flămânzi, lăsându-le gura apă. 
Cum îi auzi vorbind ungureşte, Marcu se apropie şi le 
dădu bună-dimineaţa pe limba lor, ca să dovedească 
gânduri paşnice. 

— Jo regelt kivanunk! 

— Adjon isten!  răspunseră străinii  întorcând 
capetele. 

— Putem să ne hodinim şi noi o ţârucă, fraţilor, pe 
lângă focul vostru? 

— Cum de nu?! şi se grăbiră care mai de care, să le 
facă loc. 

— Poftiţi şi poate veţi îmbuca ceva cu noi, că veţi fi 
flămânzi! îi îmbie unul. 

— Mulţămim şi nu zicem ba, oameni buni, că noi 
am păţit un mare năcaz. Ne-or furat lotrii şi caii şi 
merindele de drum, câtă vreme am aţipit şi noi, un 
ceas-două. 

— No, al dracului să fie de nu era ăla hoţul! făcu un 
bărbat uscăţiv, dar tare vânjos. Nu cumva doi cai 
murgi, cu desagi pe ei? 

— Întocmai! încuviinţă bănăţeanul. Şi chiar i-aţi 
văzut? 

— Noi ne-am întâlnit cu un om care mâna doi cai, 
pe lângă ai lui, dar ne-am zis că erau pentru povară. 


— A fost tâlharul nostru. Încotro a apucat-o? De 
mult? 

— Apăi, asta s-o întâmplat ieri pe la amiază... 

— Atunci nu-i el, că noi eram în altă parte şi cu alte 
treburi în vremea aceea, dădu din cap cu părere de rău 
Marcu. 

— Zicea că merge la Sebeş, îşi urmă omul vorba, 
că azi, duminică, îi zi de târg acolo. 

— Cum duminică?! se miră Marcu. 

— D-apăi cum?! Ascultă că şi bat clopotele 
bisericilor în Vinţ. 

— Nu cumva om fi dormit o zi şi o noapte?! 

— Domnia-ta vei fi ştiind cât v-aţi odihnit, dar că 
azi îi sărbătoarea sfintei duminici, asta toată lumea o 
ştie. 

— Aşa-i! încuviinţară şi ceilalţi. 

— Deci acela a fost hoţul şi caii noştri s-au dus pe 
apa sâmbetei, că n-avem cum să le mai luăm urma... 

— De bună-seamă că i-a dat sub preţ şi s-au 
vândut pe dată, aşa că nu mai fiţi supăraţi, zise un 
flăcăiaş, făcându-i pe toţi să râdă de un asemenea 
îndemn. Ba chiar şi Marcu zâmbi, dar Mihai nu 
pricepuse o boabă. Tocmai voia să-şi întrebe tovarăşul, 
când fu îmbiat la rându-i cu pită şi slănină friptă. 

Abia atunci păru a-şi aduce aminte Marcu de 
neştiinţa tânărului său prieten, şi spuse cu glas tare: 

— Feciorul ăsta, oameni buni, nu ştie ungureşte, 
că-i român de dincolo de munte. 

— No, şi ce? răspunse pe româneşte uscăţivul. 
Până mai acum vreo câţiva ani în urmă îmi câştigam şi 
eu pita în slujba domniei Moldovei. 

— Ei, asta-i bună, sări Marcu cu gura plină. Nu 
cumva la vodă Tomşa?! 

— Ba da! 


— Apăi cum de nu mă cunoşti şi pe mine, că doar 
şi eu am hălăduit pe acolo în aceeaşi vreme. 

Bărbatul îşi răsuci mustaţa şi, apropiindu-se de 
bănăţean, îi zise cu îndoială: 

— De n-aş vedea straiele astea mocăneşti, mai să 
cred că-i fi căpitanul Marcu. 

— Chiar eu! se bucură acesta. Dar domnia-ta cine 
eşti? 

— No, că eu nu eram aşa de vestit, fiind numai 
hotnog. Cibi losif îmi spune mie, şi-s de felul meu din 
Aiud, dar slujesc în oaste încă din tinereţe. 

— Frate Cibi, îmi pare bine că te-am întâlnit, măcar 
că nu-mi aduc aminte să te fi văzut pe acolo. Că sunt 
îmbrăcat aşa... e fiindcă s-a întâmplat să nu am la 
îndemână alte veşminte, dar să ştii că mă simt mai 
sprinten în ele şi, după cum vezi, nu m-am prea 
îmbogăţit la domnia Tomgşei. 

— Eu ce să mai zic? Câştigai numai muierea, de 
prin partea Botoşanilor, da nu-mi pare rău, c-o fost 
faină şi vrednică de o făcut copii frumoşi. 

— Atunci pentru ce umbli cu feciorii pe drumuri? 
Mă iartă de întrebare? zâmbi Marcu. 

— li duc la oaste la Deva, că iar sunt în slujba 
domniei şi prinţul mi-o poruncit. 

Povestiră mai apoi de una, de alta, şi curând veni 
vorba despre mortul din pădure. 

— Sărmanul, zise Mihai. A răcnit înspăimântător 
când şi-a dat duhul. Barem să fi fost noi mai pe 
aproape... 

— Nu cred să fi scos vreu strigăt... dacă va fi fost 
cel peste care dădurăm şi noi! zâmbi cu tâlc un fecior 
înalt şi smead. 

Cibi îi aruncă o privire mustrătoare, de parcă n-ar fi 
vrut să se afle despre acest lucru şi, ca să le abată 


gândul celor doi străini, trase de lângă el un uriaş corn 
de bou şi-l duse la buze. Răcnetul acela neomenesc 
străbătu văzduhul, înfiorându-i pe toţi. 

— Asta a fost! zise el, punându-şi la loc 
sperietoarea. 

— Mai să ne temem şi acuma, zise Marcu în glumă. 
Se-nţelege că nu mortul a zbierat. Să-l hodinească 
dumnezeu şi să-l lăsăm în pace, adăugă el, simțind că 
nu-i era pe plac lui Cibi să se vorbească de el. 

— ÎI folosesc uneori noaptea, ca să alung jivinele 
codrului. Pe ăsta să-l fi avut eu la laşi... 

— La ce bun? întrebă unul. 

— Eheei! oftă Cibi. M-ar fi luat Vodă de cealaltă 
parte a lui, de una fiind călăul, şi ne-am fi preumblat pe 
ultiţele târgului. Să-mi fi dat şi mie straie roşii, ori verzi, 
căci gealatul era în roşu. Am fi băgat şi mai rău spaima 
printre neguţătorii necinstiţi ori boierii vicleni. 

Le povesti apoi tinerilor cum voievodul moldovean 
le spunea boierilor „berbeci” şi îndată punea călăul să-i 
ucidă. Marcu îl ascultă, dar nu-i prea fu pe plac spusa 
fostului lefegiu, aşa că întrebă altceva: 

— Dar pentru ce-i trebuie oaste măriei-sale 
prinţului? 

— Să ne batem cu pagânii! se repezi un fecioraş. 

— Ba cu Hommonay! zise altul. 

— Cu cine, cu necine, om vedea noi cum a fi 
porunca. Aşa-i la oaste! De vreme ce te-ai legat să fii 
cătană te lupti după cum îi porunca, numai cinstit să 
fii, că altminteri mori cu ruşine, le tăie pălăvrăgeala 
Cibi. 

Abia cu mult mai târziu, Marcu avea să afle chiar 
din gura lui că hotnogul îl înjunghiase pe necunoscutul 
din pădure, căci era o iscoadă dovedită şi porunca 
fusese să scape de el pe drum. 


După ce mâncară pe săturate, cu toate că nu 
aveau prea mare zor să ajungă la capătul călătoriei, 
pâlcul călăreţilor porni iar la drum. Lui Marcu i se dădu 
un cal al cărui stăpân se urcă la spatele unui ortac, dar 
Mihai nu vru cu niciun chip să facă la fel, ci se agăţă şi 
el de un fecior mai puţintel de stat. N-au mers însă 
multă vreme aşa, căci le ieşiră în cale hergheliile gro- 
fului de la Vinţ. Atunci Gagy Miklos, un secuian de prin 
părţile Odorheiului, se descurcă de minune, făcând rost 
de doi noateni de toată frumuseţea. 

Cibi îl lăudă şi-l dădu de pildă celorlalţi tineri 
învăţăcei la meşteşugul armelor. 

— În oaste trebuie să ne ajutăm unul pe altul, iar 
groful are atâţia cai încât nici nu le mai ştie seama, aşa 
că nu-i păcat, spuse el cu voce sfătuitoare. 

Mergând mai uşor acuma, în două zile ajunseră în 
tabăra de la Deva, unde se strângeau cătanele sub 
porunca baronului Kovari Adam, prieten bun cu alteţa- 
sa prinţul. Cibi îl lăudă pe Marcu, ba îl luă gura pe 
dinainte şi-i mărturisi baronului că bănăţeanul fusese 
căpitan în oastea lui Tomşa-vodă, aşa că fără să vrea 
primi sub porunca lui aproape o mie de oameni, iar ca 
ajutoare pe Cibi şi Mihai. Trebuia să-i muştruluiască pe 
cei tineri şi atunci îi dădu prin cap că ar fi putut să-i 
lămurească să intre în oastea lui Gaşpar-vodă, dacă or 
prinde drag de el. 

— D-apăi eu cum oi scoate-o la capăt cu muierea? 
se căina Cibi, care nu se aşteptase la asemenea 
întorsătură, să ajungă ajutor de căpitan. De află, vine 
pe dată aici să mă scoată... 

— Lasă că te-om ascunde noi, dar până să-i ajungă 
vestea noi am şi terminat muştrul, că, după câte bag 
eu seama, nici gând să ne batem cu careva. Pe urmă, 
frate Cibi, să-ţi spun drept că nici eu n-am chef să 


rămân aici lungă vreme. Am făgăduit să mă întorc în 
Moldova. 

— Nu se plăteşte la noua domnie... 

— Despre alta este vorba. Gaşpar-vodă Grazziani 
se face acuma domn la laşi... şi are nevoie de oameni 
pe cinste. 

— Dacă domnia-ta îl cunoşti şi-i ajunge pe acolo, 
dă-mi şi mie de ştire, fiindcă acolo mă îngăduie 
muierea şi vine cu mine, râse Cibi, de parcă ar fi fost în 
slujba nevestei şi nu a domniei. 

Făcură haz şi Marcu îi destăinui parte din gândurile 
lui, căci simţea că poate avea încredere în fostul 
hotnog. Totodată căută să-şi apropie toţi oştenii de sub 
porunca sa, învăţându-le numele mai la fiecare dintre 
ei şi dându-şi toată silinţa să le arate cum să-l înfrunte 
pe duşman. Pentru aceasta era tare îndrăgit de cătane, 
care se fuduleau cu căpitanul lor. 

Aşa îl prinse pe Marcu ştirea că alteţa-sa prinţul 
avea să treacă prin Deva, spre a vedea cum s-a 
pregătit oastea pe care avea de gând s-o ducă pe 
plaiurile Boemiei. 

Pe tăpşanul de la malul Mureşului, întreaga oştire 
fusese împărţită în două tabere şi se încleştară între 
ele „pe viaţă şi pe moarte”. Ceata lui Marcu urma să 
facă o învăluire şi să cadă în spatele „vrăjmaşului”, 
silindu-l să se dea prins. Oştenii lui îşi dădură toată 
silinţa, dar Marcu se cam ferea să iasă la vedere, căci 
alături de Bethlen călărea însuşi Ugrai! Din fericire, 
acestuia nici nu-i trecea prin minte că acel căpitan 
chipeş ar fi putut să fie ţăranul de la Galda. De altfel 
oştenii lui fură socotiți drept cei mai bine pregătiţi şi 
alteţa-sa poftise să-i vadă mai îndeaproape. 

VMivat, crescat, floriat! “ răcniră feciorii la ivirea 
falnicului prinţ, ce călărea un frumos armăsar, alb ca 


neaua. Cu toată ciuda ce-o avea pe Bethlen, Marcu 
trebui să recunoască, şi-i şi spuse lui Mihai, că semeţia 
şi pohfala nu erau cu nimic mai prejos ca ale 
împăratului pe care-l văzuse la Praga. La rândul său, 
tânărul se simţi de-a dreptul fericit să slujească în 
oastea vestitului principe. 

— Care ţi-i numele, viteazule? întrebă Bethlen, 
oprindu-se în faţa vrednicului căpitan. 

— Marco lancovici, alteţa-voastră! Răspunse el fără 
şovăire, dându-se drept sârb, căci Ugrai era alături. 

— Îmi placi şi drept răsplată vei căpăta o pungă de 
ducați pentru tine şi un butoi cu vin pentru oştenii tăi. 

— Alteţă-serenisimă,  cuteză  bănăţeanul, spre 
uimirea celor din jurul prinţului. M-aş ruga, în loc de 
bani, să îngăduie înălţimea-voastră încă un butoi cu 
vin, ca să ajungă la toţi oştenii. 

Urale şi strigăte de bucurie însoţiră vorbele 
căpitanului, iar prinţul zâmbi încântat. 

— Fie pe voia ta, însă şi pe a mea! Căpăta-vei două 
butoaie, dar şi punga făgăduită. 

Contelui Ugrai nu-i prea plăcu dorinţa „sârbului”, 
fiindcă însemna că ţine să se facă iubit de oşteni, dar 
mai cu seamă îl sâcâia asemănarea acestuia cu olanul 
de la Galda, care îi venise iar în minte. In aceeaşi zi 
iscoadele lui prinseră a cerceta pe ascuns cine era 
acest căpitan, dar zadarnic, fiindcă ungurii se jurau că-i 
din neamul lor, olahii băgau mâna-n foc că are acelaşi 
sânge cu ei, iar sârbii se fuduleau că el însuşi spusese 
de ce neam era... Numai pe Kovari nu l-au iscodit, de 
unde ar fi putut afla că fusese căpitan în oastea lui 
Tomşa-vodă. 

Oricum, Marcu se trase cât mai la dos din calea lui 
Ugrai, căci multă vreme nu s-ar fi putut ascunde, dacă 
s-ar fi ţinut cu tot dinadinsul de urmele lui. Prilejul se 


ivi odată cu vestea că pribeagul Radu Şerban pălise în 
Tara Românească, dincolo de munte, suferind o 
ruşinoasă înfrângere. Bethlen porunci să fie 
întâmpinați fugarii spre a nu face prădăciuni prin ţara 
Transilvaniei, iar Marcu ceru să meargă el cu jumătate 
din ceata lui. Ar fi vrut să ia mai mulţi, dar se gândea 
că, de-o fi să-i treacă munţii şi să-i ducă în Moldova, nu 
prea avea cum să-i plătească. Se bizuia numai pe 
făgăduiala că vor fi mulţumiţi sub noua domnie de la 
laşi. 

Cibi însă îl părăsi şi căută să scape şi de sarcina 
avută cât Marcu era căpetenie. 

— Rămâi cu bine, căpitane! îi zisese el. Musai să 
mă întorc acasă la ai mei, că eu mi-am cam făcut 
sorocul. Dar să ştii că dacă ar fi să mă mai chemi la laşi 
îmi ţin făgăduiala, că faină viaţă am dus pe acolo în 
tinereţele mele... 

Marcu îşi răspândi oamenii prin preajma munţilor 
Retezat, pândind la anumite poteci ştiute că ar fi putut 
fi folosite de fugari. Judecata lui se dovedi a fi bună, 
căci într-adevăr, pâlcuri-pâlcuri, începură a se ivi 
nenorociţii, arătând ca vai de capul lor. Porunca era ca 
toţi prinşii să fie trimişi pe dată la Deva, că poate s-ar 
mai fi ales ceva luptători dintre ei. Dar acelaşi gând îl 
avea şi bănăţeanul, căruia i se frângea inima la 
vederea acestor zdrenţe omeneşti. Atâta mai rămăsese 
din falnica oaste pe care o văzuse la Sătmar, numai cu 
un an înainte. Nici forţă, dar nici voinţă de împotrivire 
nu mai era la bieţii oameni, învineţiţi de frig şi sfârşiţi 
de foame. 

Într-una din zile în trecătoare se ivi o ceată strânsă 
în jurul unei căruţe pline cu răniţi, înfăşuraţi în cârpe 
însângerate. Văzând cătanele prinţului fugarii puseră 


mâna pe spadă şi nu se dezlipiră de căruţă, făcând 
roată în jurul acesteia. 

— Daţi-vă prinşi, că vi se cruţă viaţa! le strigă 
Marcu. 

Nu răspunse nimeri. Se vedea cât-colo că aşteptau 
porunca unuia de care ascultau şi care se afla printre 
răniţi. Apoi se auzi o voce pătrunzătoare: 

— Suntem din ţara Ardealului şi ne întoarcem la 
casele noastre. Nu avem nimic cu măria-sa prinţul, ca 
să ne dăm prinşi ori să ne certe cu viaţa, că doar n-am 
făcut nicio pagubă! 

Dârzul răspuns fu pe placul lui Marcu, dar nu avea 
încotro. Dacă i-ar fi lăsat să treacă, ar fi fost prinşi de 
alte cătane în drum şi i-ar fi scăpat din mână pe aceşti 
oşteni de ispravă. Pentru aceea căută să se înţeleagă 
cu ei: 

— Oameni buni! Nu avem gânduri haine cu voi, dar 
aşa-i porunca alteţei-sale şi trebuie să vă supuneţi! 

— Atunci, dacă până şi fratele nostru Marcu din 
Borlova ascultă de prinţ, n-aveţi decât să veniţi să ne 
legaţi, răspunse acelaşi glas, uluindu-l pe bănăţean. 


ÎNRĂDĂCINAREA 


DE CUM SE ÎNFĂŢIŞĂ MĂRIEI-SALE GAVRILĂ-VODA 
MOVILĂ, tânărul Tucalas făcu o plecăciune smerită cu 
faţa până la pământ. Era un semn de mare supunere 
pe meleagurile de unde venea şi voia să-şi arate 
credinţa faţă de domnul ţării în care se pripăşise. Tatăl 
său, Lampas Tucalas, rămăsese mai departe în olăria 
lui din Rumelia, dar şi-a povăţuit odrasla să-şi încerce 
norocul prin ţările româneşti de peste Dunăre, unde 
mulţi alţi semeni de-ai lor se îmbogăţiseră peste 
noapte. 


Bani prea mulţi n-avea în pungă, dar înfăţişarea 
chipeşă şi mai cu osebire mintea lui cea isteaţă erau 
îndeajuns spre a răzbi prin întortocheatele căi ale vieţii. 
Bătând când la o uşă, când la alta, izgonit uneori, 
găzduit cu cinste în alte părţi, pribeagul tânăr izbutise 
să-şi încropească un acoperământ deasupra capului în 
cetatea de scaun a Târgoviştei. Se-nţelege că-l trăsese 
aţa către uliţa olarilor, aflătoare în târg la intrarea 
dinspre Câmpulung, şi căsuţa lui nici nu era cea mai 
din margine. 

Dar aşa a fost să-i fie norocul, căci într-o noapte 
fără stele şi cuprinsă de un vânt tăios de toamnă un 
drumeţ nimeri la uşa lui. Era sleit de puteri şi abia de 
mai putea vorbi. Izbutise să-i îngăime că se târâse 
până acolo, fiind ciuruit de plumbii sâneţelor sloboziţi 
asupra lui de către seimenii domniei. De fapt se vedea 
prea bine că veşmintele îi erau năclăite de sânge şi 
tânărul Tucalas pricepu că nefericitul n-avea s-o mai 
ducă multă vreme. Singurul ajutor pe care i-l putu oferi 
fu o cană cu apă, pentru care străinul îi mulţumi din 
priviri şi abia şopti: „să duci... scrisori... la boier... 
vel...” apoi îşi dădu duhul în braţele grecului. Incurcat 
la început, se lumină după ce răsfoi scrisorile din taşca 
mortului, aflând despre ce era vorba. Veştile aduse de 
olăcarul ucis preţuiau o avere, dându-i-le chiar celui 
căruia i se cuveneau, adică vel-spătarului lancu 
Filipescu. Dar şi mai de preţ ar fi fost în ochii voievo- 
dului, dacă ar fi aflat de hainia boierului pe care-l avea 
de bun sfetnic. Dumnealui, lancu Filipescu, nu ar fi 
poftit să se afle că pribeagul Radu-vodă Şerban dădea 
de ştire rudei sale vel-spătarul că avea să se repeadă 
cu oaste năimită ca să-şi recapete domnia, şi mare 
cheltuială ar fi făcut boierul ca să se păstreze taina. Ba 
chiar şi moarte de om, la nevoie! 


Fiind încă noapte şi cum apa lalomiţei nu era prea 
departe de casa lui, Tucalas târî leşul străinului, după 
ce avusese grijă ca mai înainte să-i deşarte chimirul. 
Ce-i drept, se alesese cu ceva, dar era o nimica toată 
pentru năzuinţele lui, aşa că-şi puse toată nădejdea în 
nepreţuitele scrisori. Nimeni n-avea să mai afle de 
soarta nenorocosului olăcar, înghiţit de apa râului, dar 
nici de urma ştirilor pe care le adusese. El, Tucalas, 
urma să chibzuiască pe îndelete unde ar trebui duse, 
dar nu avu timp prea îndelungat, că nişte bătăi în uşă îl 
făcură să dosească pe dată taşca necunoscutului. Apoi 
descuie, prefăcându-se a fi sculat din somn, şi se 
pomeni în faţă cu iuzbaşa Tudoran, omul de credinţă al 
vel-spătarului. Dar întâlnirea nu s-a petrecut după cum 
visase tânărul grec, fiindcă slujitorul boieresc l-a luat 
din scurt şi l-a ameninţat în fel şi chip, încât i-a tăiat 
pofta de a se mai înţelege cu velitul boier. A făcut pe 
prostul, că nu ştie nimic şi că nimeni nu i-ar fi trecut 
pragul casei de mai bine de o săptămână, aşa că 
iuzbaşa l-a crezut până la urmă şi l-a lăsat în plata 
domnului. 

Două zile mai târziu izbuti să ajungă la picioarele 
voievodului, unde se afla acuma, numai că nu se 
aşteptase să fie primit de faţă cu tot divanul, din care 
făcea parte şi vel-spătarul Filipescu. 

— Auzit-am că ai ceva de seamă a spune domniei- 
mele, zise Vodă uitându-se în ochii lui, cum îi era în 
obicei. 

Tucalas întârzie cu răspunsul, părând a fi tare 
fâstăcit din pricina atâtor feţe boiereşti: 

— lertare, mărite doamne... dar... nu ştiu... eu... 
Domnitorul pricepu îndată că era vorba de ceva tainic 
şi răspunse făcând pe nepăsătorul: 


— Se vede treaba că nu eşti obişnuit să vorbeşti în 
lume, ori ce ai a-mi spune suferă amânare, aşa că te 
vei înfăţişa altă dată. Acuma poţi merge acasă! 

— Întocmai, măria-ta! se bucură Tucalas, dându-şi 
seama că domnitorul înţelesese  încurcătura lui. 
Întocmai! Voiam să cer o slujbă pentru mine, dar... 

— Să mai treci pe la palat, ori să laşi vorbă unde să 
te caut, urmă voievodul să se prefacă. S-ar putea să 
am trebuinţă de tine. 

Tânărul ieşi din încăpere cu spatele, făcând întruna 
temenele, până ce ajunse în dreptul aprodului de la 
intrare, iar când se văzu afară putu răsufla uşurat, 
zicându-şi în gând: „Nu-i prost prinţul. Mă voi înţelege 
cu el negreşit.” 

Vorbea bine româneşte, căci avea mare uşurinţă în 
însuşirea limbilor, iar anii petrecuţi la Tirgovişte îi trăise 
numai printre români, încât mai că se simţea un 
adevărat pământean. Acum, de vreme ce avea să-l 
slujească pe domnul ţării, va căpăta vreo slujbuliţă, 
mai apoi o dregătorie şi, de ce nu, chiar un rang 
boieresc?! Aşadar, tocmai se bucura de întorsătura 
lucrurilor, când o mână i se puse pe umăr şi o voce 
necunoscută rosti: 

— Va trebui să mă însoţeşti, prietene, dar mai ales 
fără zarvă! 

Tucalas se întoarse şi văzu chipul binevoitor al celui 
ce-i vorbise, dar şi cea de-a doua mână a acestuia, 
proptită pe mânerul jungherului de la brâu. Fiind numai 
la doi paşi de curtea domnească, ar fi putut să tipe în 
gura mare şi să ceară ajutor. Se-nţelege că scrisorile cu 
pricina le avea dosite într-un loc tainic şi cu greu s-ar fi 
putut smulge locul ascunzătorii din gura sa. 

— Porunca măriei-sale? întrebă tânărul, dându-i 
prin cap că s-ar fi putut să fie un slujitor domnesc. 


— De bună-seamă! Nu se vede cine sunt? 

— Mă iartă, pan căpitane, dar eu mă cam feresc... 

— Ştiu, ştiu! rânji oşteanul. Tocmai pentru aceea şi 
mergem la un loc mai ferit de lume. Urmează-mă! 

Ceva nu-i fu pe plac grecului şi se cam codea să se 
îndepărteze din preajma voievodului, dar căpitanul nu-i 
dădu răgaz, ci-l înşfacă de braţ. 

— Haide, că n-avem vreme de pierdut! 

Ajungând în uliţă, Tucalas îşi dădu seama că făcuse 
o prostie să se supună orbeşte, dar acum era prea 
târziu, căci alţi slujitori înarmaţi îl luară în primire. lar 
când zări şi casele boierului Filipescu, îi venea să-şi dea 
cu pumnii în cap pentru neghiobia de care dăduse 
dovadă. Căzuse în capcană ca prostul şi în niciun fel n- 
ar mai fi putut fugi. Nici pe sprijinul târgo-veţilor nu se 
putea bizui, fiindcă grecii nu prea erau iubiţi în vechea 
cetate de scaun. Singura lui mângâiere îi rămase în 
cele spuse cu ani în urmă de către o ghicitoare, care îi 
prevestise un viitor măreț. 

— Socot că ai scrisorile asupra ta, îi zise deodată 
căpitanul, făcându-l să-şi piardă orice îndoială asupra 
celor ce aveau să urmeze. 

— Habar n-am despre ce vorbeşte domnia-ta... 

— Ei atunci, ai să afli curând de la măria-sa vel- 
spătarul, ori de nu, de la Tiu-ţiganul, gâdele ce-l 
slujeşte pe boier... De altfel nici nu-i treaba mea, dar 
dacă îmi dai hârtiile te slobod pe dată şi îţi vezi de 
treabă. 

Tucalas îl luă pe „nu” în braţe şi astfel se văzu 
prăvălit în pivnita de sub ceardac, oprindu-se cu 
spinarea pe un butoi de vin. Zări apoi cum fu trasă uşa 
zăbrelită în urma lui şi un lacăt uriaş îl pecetlui ca într-o 
adevărată temniţă. Se îndreptă către fundul beciului 
căutând să străpungă bezna, dar îşi dădu seama că 


erau numai butoaie şi că pe acolo n-ar fi putut scăpa 
nicicum. Nu-i rămânea decât să-l înfrunte pe cumplitul 
boier. 

Îi era tare dragă viaţa şi nu şi-ar fi lăsat-o zălog 
pentru orice fleac. Abia împlinise douăzeci şi cinci de 
primăveri, mustăcioara lui ca vrabia şi neagră ca 
tăciunele împodobea o faţă albă ca marmura, avea pe 
„vino-ncoace” şi multe inimi muiereşti tresăriseră la 
vederea frumosului flăcău. 

— Ce faci acolo? auzi el o gingaşă voce de fată. 

Tânărul holbă ochii şi rămase uluit de frumuseţea 
copilei ce părea să fi coborât din poveştile de altădată 
ale Olimpului. 

Să fi tot numărat vreo doisprezece-treisprezece 
anişori, dar era bine săltată şi cu boi de femeiuşcă. 
Avea alături un dulău cât toate zilele şi pe deasupra şi 
negru ca Satan. 

— Cum te cheamă? întrebă ea, mângâindu-şi 
câinele. 

— Ghinea, frumoasă jupâniţă, răspunse Tucalas, 
fiind primul nume românesc ce-i venise în minte. 

— Da’ ce cauţi acolo? Cine te-a-ncuiat?! 

— Din greşeală, domniţă, minţi tânărul. Fusei cu un 
prieten să gustăm un vinişor, dar se vede treaba că a 
fost prea mult pentru mine şi, iacă, m-am trezit printre 
butoaie părăsit de tovarăşul meu. Acuma îl aşteptam 
să se întoarcă, dădu el din umeri şi căută să 
zâmbească cât mai fermecător cu putinţă. 

— Stai de mult? 

— De ieri. 

— Sărăcuţul! Ţi-o fi foame, sete... 

— Ba de sete nici vorbă, dar nu ştiu cum să fac să 
les. 

— Ţi-e frică? 


— De ce? 

— Pentru că dacă te încumeţi să mergi pe întuneric 
până, în capul celălalt al pivniţei ai să găseşti o scară 
ce duce la iatacul „moşului”. lacă, mă duc să-ți 
deschid! 

Şi fără să mai aştepte răspunsul fata o zbughi la 
fugă, urmată de dulău. Nu mai era de aşteptat! Cu 
toată teama ce o avea de întunecimea hrubei, tânărul 
se avântă voiniceşte şi poate că ar mai fi orbecăit o 
bucată de vreme, de n-ar fi fost geana de lumină ce 
trebuia să fie din iatacul cu pricina. Bănuia că „moşu” 
nu putea fi decât însuşi boierul Filipescu, dar nu era el 
chiar aşa de bătrân. Acum însă n-avea timp pentru 
astfel de gânduri, ci se avântă voiniceşte pe treptele ce 
se vedeau destul de bine. 

— ţi mulţumesc din adâncul inimii mele, frumoasă 
jupâniţă, şi Dumnezeu să te înzestreze cu toate 
harurile pământului. 

Apoi, dintr-odată o săltă de mijloc şi-i sărută obrajii, 
făcând-o să se înroşească precum para focului. O lăsă 
însă degrabă şi porni din loc, sărind de pe cerdac şi 
apucând-o de-a dreptul peste gard. 

Fata se uită cu coada ochiului după fugar şi 
deodată îi dădu prin minte că s-ar fi putut să fi fost 
vreun hoţ. O cuprinse o ciudă nespusă, dar nu fiindcă 
fusese sărutată... ci fiindcă n-a apucat să afle cine era 
frumosul străin! 

Aşa o găsi vel-spătarul, care ţinea la nepoată-sa ca 
la ochii din cap. Ea, Florica, şi frăţine-său, Matei, erau 
copiii unei surori de-a lui, răposată de câţiva ani, şi 
cum el nu avea moştenitori îi adusese pe orfani pe 
lângă sine, iubindu-i părinteşte. 


— Da' cine te-a supărat, Floricico? Nu cumva te-ai 
lovit? o luă el în şagă, cum făcea pe vremea când abia 
de mergea copăcel. Lasă că-i dă el moşu! 

Copila se smiorcăi: 

— Să ştii că, dacă vrei, pe mine trebuie să mă 
baţi... fiindcă eu i-am dat drumul lui Ghinea-tâlharul... 

Boierul rămase uluit. Nu pricepea nimica, aşa că o 
luă cu binişorul: 

— Bine ai făcut! Nu-i nicio pagubă cu astfel de 
tâlhari. Dar ia spune, de unde i-ai dat drumul? 

— Din pivniţă! 

— Ţi-a spus el că-l cheamă Ghinea, sau cum îi 
ziseşi? 

— Da! 

— Lasă-l în plata Domnului şi nu te mai necăji. Tot 
în ştreang are s-o sfârşească, aşa cum se petrece cu 
toţi tâlharii, o asigură boierul mângâindu-i creştetul. 

— Nu eşti supărat pe mine? 

— Nici vorbă, Floricuţo. Şi nu te mai gândi la el! 

Înviorată, Florica o luă la fugă, sub privirea caldă şi 
drăgăstoasă a unchiului ei, care după o clipă de 
chibzuinţă simţi că-l cuprinde o anume îndoială şi 
porunci pe dată să i se înfăţişeze căpitanul Brahă. 

— Unde-i grecul? îl întrebă el pe oştean. 

— În pivniţă, măria-ta! 

— Pe dracu! A fugit! 

— Nu se poate. Lăcata este şi acum acolo. Eu cu 
mâna mea l-am zăvorit. 

— Ba uite că s-a putut! la oameni cu tine şi dă fuga 
după el. Nu cumva să apuce iar la Vodă, aşa că păziţi 
în preajma palatului. 

Tucalas era însă o vulpe şireată şi nici gând să se 
întoarcă acasă, dar nici să se arate la curte. Se 
ascunse la un cârciumar, care îi era prieten, şi se puse 


pe chibzuit ce avea de făcut. Îi rămăsese gândul la 
frumoasa fată, care în câţiva ani era numai bună de 
măritat, dar şi la numele de Ghinea, care începuse să-i 
placă. Pe de altă parte, dacă ar mai fi zăbovit, 
pribeagul Radu-vodă ar fi intrat cu oastea în ţară şi 
cine ştie dacă nu biruia?... Apoi nici scrisorile n-ar mai 
fi avut preţ dacă aştepta. Se hotărî deci să-i aţină calea 
vel-spătarului. 

Chiar în aceeaşi zi, pe când oamenii lui Brahă îl 
căutau pe grec prin tot târgul, boierul îi ieşi în cale, în 
dreptul bisericii Stelea. 

— Mă-nchin cu supuşenie, măria-ta! zise mieros 
Tucalas, făcând o temenea cuviincioasă. 

Boierul nu se aşteptase la o asemenea întâlnire, 
dar îndată o luminiţă îi străluci în ochi. 

— Bună să-ţi fie inima, asemenea glasului, pan 
Ghinea. Plăcut mi-ar fi să schimbăm o vorbă-două, mai 
înainte de a fi prea multe... 

— Bucuros, înălţimea-ta! Că eu totdeauna am vrut 
să mă înţeleg omeneşte cu cei de bună-credinţă. 

— Aşaaa? Atunci poate vrei a mă însoţi... şi 
bineînţeles că nu pentru a-mi gusta vinul. Ce zici? 

Tucalas zâmbi cu gândul la frumoasa copilă, dar nu 
putea avea încă destulă încredere în vel-spătar. 

— Şi mă voi întoarce acasă după cum mi-a fi voia? 

— De bună-seamă! Dacă vrei, mă jur pe sfânta 
cruce! Pe lângă ei treceau nenumărați slujitori 
domneşti şi poate că vreunul dintre aceştia avea 
sarcina să-l cheme la palat, dar tânărul se hotărî pe 
dată. 

— Prea-bine. să mergem! încuviinţă el, 
mulţumându-se cu jurământul spus în grabă de boier în 
faţa bisericii. 


O apucară încet spre casele boiereşti, fără a scoate 
o vorba despre scrisori, iar slujitorii se ţineau la vreo 
zece paşi în urma lor. De abia când ajunseră în 
cunoscutul iatac în care dădea chepengul, boierul se 
tolăni pe un divan şi spuse pe şleau: 

— Domnia-ta ai ucis un olăcar, pe care l-ai jefuit 
mai apoi. Nu-mi pasă! Dă-mi numai scrisorile, care de 
drept sunt ale mele. Cât vrei pe ele? Unde-s? 

— Prea multe întrebări deodată, măria-ta! zâmbi 
Tucalas. Mai întâi că n-am ucis pe nimeni. 

— Să zicem! 

— Mă jur! Fusese rănit de moarte şi l-aş fi ajutat 
daca s-ar mai fi putut. Scrisorile el mi le-a dat şi le-aş fi 
adus înălţimii-tale, de nu s-ar fi ivit acel iuzbaşa... 

— Tudoran... Dobitocul! N-a ştiut să vorbească. 

— Cu adevărat! încuviinţă grecul. Atunci, m-am 
speriat şi le-am ascuns. 

— Unde? 

— Am să spun dacă luminăţia-ta vorbeşte altfel 
decât slujitorul acela... 

Boierul se stăpâni, muşcându-şi mustata. 

— Cât? întrebă el. Sau poate că vrei o slujbă, după 
cum te-am auzit cerându-i lui Vodă? 

— Cam puţin, pan vel-spătare. Eu sunt un om liber. 
Mai mult chiar... pot fi de folos. 

— Nu mă-ndoiesc, şi pentru aceea ţi-am cerut 
ascultarea. Pentru plată, se-nţelege. 

— Eu nu-s slugă, şi domnia-ta să mai ştii că sunt de 
mare credinţă pentru un prieten. La noua domnie aş 
putea dobândi o dregătorie cât de mică? 

— Deci ai citit scrisorile?! răbufni Filipescu. Nu crezi 
că vrei prea mult? Spune-mi cel puţin când vine măria- 
sa Radu-vodă, şi capeţi zece pungi. 


— Aşa nu! Când o veni, se va vedea. Dacă o veni 
cândva!  Boierului nu-i prea căzu la îndemână 
obrăznicia grecului, dar neavând încotro trebui să-l 
rabde, fiind la voia lui. 

— Bine prietene... Ghinea, îngădui el. Voi face pe 
voia domniei-tale, dar să nu te pună dracu să mă 
amăgeşti că... eu nu-s nepoată-mea Florica. 

— Aşa o cheamă? se lumină Tucalas. Rău îmi pare 
că am fost silit s-o păcălesc. Oare mă va ierta 
vreodată? 

— Dacă ai să-mi fii cu credinţă, pot făgădui eu că 
da. Ei, ce zici? Batem palma? 

— Păi atunci, sunt omul măriei-tale. Să facem un 
înscris! 

— Ce, eşti nebun? N-ai încredere în cuvântul meu? 

— Cum de nu, pan vel-spătare, dar trebuie să ştiu 
şi eu ce am să ajung. 

Boierul rămase o vreme pe gânduri, în timp ce 
Tucalas îşi arunca nepăsător ochii pe ştergarele 
atârnate de pereţii odăii. 

— Fie şi aşa! Am să chem grămăticul, căci pe 
undeva îmi place cum gândeşti. Dacă nu mă-nşeli, om 
te voi face! 

Tânărul nu răspunse, ci rămase tot zâmbitor, ca şi 
cum nu lui i se făcea o favoare. 

— Mai întâi, aş pofti să porţi numele de Ghinea şi, 
cum a rămas de la răposata soru-mea un petec de 
moşie la Brătăşani în ţinutul Romanaţilor, ai putea să-ţi 
spui Ghinea ot Brătăşani. 

— Ce legătură am eu cu acea moşie?! 

— Poate că o să ai. Mi-e cam peste mână şi n-am 
să-ţi ascund că-s în gâlceavă cu moşnenii locului, aşa 
că n-o prea lucrez. Dacă izbuteşti să limpezeşti cearta, 
ţi-o fac vânzătoare. 


Tucalas rămase puţin descumpănit. E drept că tare 
mai visa el să ajungă stăpân de moşie, însă, dacă 
boierul lancu Filipescu îl îmbia cu atâta uşurinţă, 
trebuie că era anevoie s-o dobândească. Oricum, 
merita să-ncerce! 

— Atunci am să aduc scrisorile în schimbul actului 
de vânzare a moşiei Brătăşani. E bine? 

— Dar vei datora şi spunere în faţa voinţei mele, 
adăugă boierul. Rămânem înţeleşi, pan Brătăşane, şi 
nu-ţi rămâne decât să te ţii de făgăduiala. Mergi 
sănătos! 

Ar fi fost însă prea frumos ca totul să se petreacă 
fără nicio piedică pentru noul împământenit, Ghinea 
Brătăşanu. Acasă îl aştepta un paic domnesc, 
aducându-i poruncă să se înfăţişeze pe dată măriei- 
sale, în spătăria mică. Nu i-a prea ieşit la socoteală 
această chemare, dar după ce se mai gândi puţin îşi 
zise că poate fi bine şi aşa, apucă scrisorile voievodului 
pribeag şi le dosi în sân, apoi îl urmă pe slujitorul 
domnesc la palat. 

Domnitorul era nerăbdător să afle ce-ar fi putut să- 
i spună tânărul necunoscut, căci zvonuri erau multe şi 
câţiva sfetnici îl povăţuiră să tragă cu urechea la 
oricine putea, întrucât vremurile se arătau înşelătoare. 
Acum, că aflase de umbletele grecului pe la boierul 
Filipescu, era şi mai curios să afle despre ce putea fi 
vorba. 

— După cum vezi, suntem între patru ochi, 
prietene, îi zise voievodul. Ce-ai vrut a-mi spune? 

— Măria-ta, am veşti înspăimântătoare, dar nu le 
pot dovedi. 

— Cum vine asta?! 


— Pot a spune măriei-tale că se abate asupra ţării 
primejdia războiului, căci fostul domn Radu Şerban 
vine cu oaste de peste munte. 

— De unde ştii? 

— În ziua când m-am înfăţişat măriei-tale, în casa 
mea se afla un om venit anume să aducă ştirea, dar 
întorcându-mă n-am mai dat de el şi nici nu ştiu ce i se 
va fi întâmplat. 

— Şi ţi-a spus el aşa ceva? 

— Da! 

Gavrilă-vodă rămase pe gânduri, neştiind ce să 
creadă. | se strecurase la ureche că grecul bătea casa 
Filipescului, care-i cam purta sâmbetele, dar n-avea 
nicio dovadă a hainiei boierului. 

— l-ai spus şi dumnealui, vel-spătarului, despre 
asta? întrebă deodată voievodul. 

— Nici gând, milostive domn. 

— Atunci ce treabă ai cu el? 

— Mă rugam de dumnealui, boier lancu, să-mi 
vândă moşia Brătăşani, însă nu ne înţelegem la preţ. 
Eu nu prea mă ajung cu banii şi din pricina asta fusei 
de două ori pe acolo, dar... 

— Adevărat grăieşti? 

— Mă jur pe... 

— Ei bine, prietene... cum ai zis că-ţi spune? 

— Tucalas. lanis Tucalas, dar cu îngăduinţa măriei- 
tale mi-aş zice Ghinea. Ghinea Brătăşanu... 

— Hm! încep să înţeleg umbletele tale pe la 
Filipescu. Vrei să te împământeşti? 

— Întocmai, măria-ta. 

— Atunci, dacă n-ai minţit, am să întăresc prin 
hrisov domnesc vânzarea şi ţi-oi acoperi şi o parte din 
preţ. lar pe viitor, toată lumea să nu-ţi mai spuie 
altcum decât Ghinea Brătăşanu. Dacă însă mi-ai 


ascuns ceva, două parale nu mai face capul tău. Acum 
am să poruncesc vistiernicului să-ţi dea banii de 
trebuinţă şi tu să rămâi în slujba domniei mele. 

— Cu supunere şi credinţă te voi sluji, prea-nălţate 
stăpân, fu răspunsul lui Tucalas, care sărută mâna 
domnitorului, ca pe icoana Maicii Domnului. 

— Mă bizui pe tine, Ghinea Brătăşanu! zâmbi 
domnitorul şi ieşi. 

Nu era vreme de pierdut, căci duşmanul trebuia 
întâmpinat, dacă spusele lui Ghinea se adevereau şi 
Vodă se gândea să-l norocească şi cu alte binefaceri pe 
inimosul tânăr. Acesta însă dădu fuga la boierul vel- 
spătar, care întocmise în răstimp s/netu/ de vânzare a 
moşiei. La rândul său Ghinea îi înmână taşca cu 
scrisori, dar vel-spătarul îl privi cu neîncredere, căci 
auzise că trecuse pe la Vodă. 

— Vodă le-a citit de-a fir a păr? întrebă el 
batjocoritor. 

— Ferit-a sfântul! Mă crezi nebun, pan vel-spătare? 

— Dar ce-a vrut? Despre ce-aţi vorbit? Ştiu c-ai fost 
pe acolo! Vorbeşte! 

— l-am spus că am ştire că din Ardeal vine oaste 
puternică... 

— Ticălosule! sări boierul gata să-l lovească. ludă! 

— Stai, măria-ta, nu te oţări! Oricum avea să afle, 
când va fi pălit de măria-sa Radu-vodă. Altceva nu i-am 
mai spus nimic şi nici n-a văzut nicio scrisoare. lacă, 
sunt toate aici! 

— Nu minţi? 

— Domnia-ta n-ai decât să rupi înscrisul ce l-ai 
făcut, că eu nu mă mai învoiesc, dacă n-ai încredere în 
mine. Însă am izbutit să întărească şi Vodă această 
vânzare, căci pentru asta i-am spus că trec mereu pe 
la domnia-ta... 


Şi Ghinea îi aruncă o privire aşa cum numai el se 
pricepea când voia să fie pe placul cuiva 

— Ghineo, eşti dat naibii, dar să te ferească sfintul 
să mă tragi pe sfoară... Ţine minte! şi boierul Filipescu 
îi înmână sinetul. 

Noul stăpân al moşiei de pe malul Oltului isprăvi 
curând cearta cu ţăranii, căci actele doveditoare 
glăsuiau că pământul se cuvenea chiar Floricăi, 
frumoasa nepoată a boierului Filipescu, şi asta i-a fost 
îndeajuns ca să-i izgonească cu otuzbirul. Toate 
celelalte hrisoave, îngălbenite de vreme, n-a vrut să le 
ia în seamă, şi Ghinea s-a înstăpânit temeinic. 

In răstimp voievodul pribeag pălise cu oastea ce i-a 
fost zdrobită de către Gavrilă-vodă şi acesta şi-a arătat 
recunoştinţa faţă de Brătăşanu, făcându-l medelnicer, 
iar acum căuta dovezile contra boierilor care ar fi vrut 
să-l sprijine pe pribeag. Unul dintre aceştia era 
Filipescu, şi voievodul s-a gândit că ar putea afla 
dedesubturile de la boierul cel proaspăt din Romanați, 
căruia nu prea îi erau pe plac ifosele de stăpân ce şi le 
dădea vel-spătarul faţă de el. Aşa se face că boierul 
Brătăşanu fu chemat la Târgovişte în mare taină, unde 
măria-sa îi destăinui temerile ce le avea asupra vel- 
spătarului. Amintindu-i că lui îi datora şi rangul şi 
averea de care se bucura, Vodă îi ceru să afle ce punea 
la cale Filipescu pe ascuns. Pentru aceea îl sfătui să se 
prefacă a fi împotriva domniei şi să-l tragă de limbă pe 
marele boier. 

Isteţ cum era din fire, Brătăşanu se duse la curtea 
din Filipeşti, unde fu primit cu dragă inimă şi dădu 
peste mai mulţi boieri de ţară, nemulţumiţi de 
rânduiala domniei. Se vede însă că domnitorul n-a avut 
răbdare să afle cu binişorul dovezile hainiei, căci la 


numai două zile a şi trimis seimenii să-i prindă pe toţi 
câţi erau strânşi acolo şi să-i ducă cetluiţi la Târgovişte. 

Dar vel-spătarul lancu Filipescu nu era omul care 
să se lase prins cu una, cu două. Conacul avea 
împrejmuire cu zid de piatră şi oameni pricepuţi în 
meşteşugul sâneţelor, aşa că atunci când slujitorii 
domneşti le cerură să se dea prinşi, cei dinăuntru au 
răspuns cu plumbi. De voie, de nevoie, Ghinea a fost 
alături de împresuraţi şi vreo două zile a ţinut încleş- 
tarea, până când Vodă a trimis întăriri. În cele din 
urmă, boierul lancu a hotărât să rămână câţiva slujitori 
să facă faţă la garduri, iar ai lui şi toţi oaspeţii să fugă 
prin hrube anume tăinuite, apucând calea pribegiei în 
Ardeal. 

Unul dintre cei mai înflăcăraţi apărători ai 
conacului era tânărul Matei de la Brâncoveni, fratele 
Floricăi şi deci nepotul marelui spătar. De cum l-a 
cunoscut, Ghinea a simţit o pornire lăuntrică pentru 
acest viteaz vlăstar boieresc, mai cu seamă că 
înfăţişarea lui îi aducea aminte de soră-sa. Aceasta a 
plecat printre cei dintâi, laolaltă cu toate femeile de 
casă, şi acuma vor fi fost departe, bărbaţii rămânând 
mai pe urmă. Dar se vede că cineva îi vânduse, fiindcă 
la ieşirea din hrubă i-au aşteptat duşmanii. A avut loco 
luptă crâncenă în care tânărul Matei a fost lovit de un 
plumb în picior, făcându-l să nu mai poată fugi. 
Primejdia era deosebită, căci de-ar fi căzut viu în 
mâinile seimenilor l-ar fi aşteptat descăpăţânarea la 
cetatea de scaun. Vru să se înjunghie el însuşi, dar 
Ghinea nu-l lăsă şi, cum mai era cu încă doi boiernaşi, 
îl apucară pe sus ca să-l ducă mai departe. Cum era 
însă de aşteptat, în scurtă vreme fură înconjurați de 
oşteni şi siliţi să se dea prinşi. Lacrimi amare de ciudă 
se prelingeau pe obrajii viteazului Matei la gândul 


morţii ruşinoase ce avea să-i întâmpine, dar Ghinea 
încerca întruna să-l potolească. 

— Fac eu ce fac şi te scap, îi spunea el. Să n-ai 
nicio teamă! 

Grecul nădăjduia că avea să fie dus la judecata lui 
Vodă şi atunci ar fi spus în gura mare cine îl trimise 
acolo, dacă măria-sa n-avea să-l scape. Ceruse 
paznicilor în mai multe rânduri să i se dea de veste 
domnitorului că el se află întemnițat, dar nimeni nu-l 
lua în seamă. lată însă că într-o bună zi veni armaşul, 
care le zise că din porunca domnitorului, toţi prinşii 
aveau să-şi pună capul pe butuc. 

— Fără să ne mai judece Vodă? sări ca ars Ghinea. 

— Fără, boierule! Are să vă judece Dumnezeu, 
pentru faptele voastre mârşave, răspunse armaşul. 

— Atunci rogu-te, boier-armaş, spune-i măriei-sale 
că un slujitor de taină şi de mare credinţă se află aici şi 
că ar vrea să-i vorbească. 

Armaşul îl privi neîncrezător, căci nu-l cunoştea pe 
Ghinea şi nici n-avea porunci anume de la stăpânul său 
în ce priveşte prinşii. Dădu din umeri şi plecă fără a-i 
da vreun răspuns, lăsându-l pe tânărul grec să se 
frământe, fără speranţă de a-şi afla liniştea. Ar fi fost 
prea crud să sfârşească sub securea gealatului, când 
nici nu apucase măcar să se bucure de dulceaţa vieţii 
boiereşti. Nu astfel îi fusese prezicerea! 

Ziua sorocită descăpăţânării sosise şi niciun semn 
de la Vodă, cum că ar vrea să-l vadă. Trebuiau să fie 
ucişi pe rând, dar chiar acolo, în temniţă, fără să mai 
vadă  târgoveţii îndeplinirea  osândei. Se  ruşina 
voievodul că nu prinsese decât pe cei fără de ranguri 
din rândurile boierilor vânzători de domn. 


Cel dintâi fu luat Duică-serdarul, care păşi cu 
semeţie să înfrunte mânia domnească. Apoi îi veni 
rândul lui Ghinea! 

De cum intră în încăperea unde îl aştepta călăul, 
dădu însă cu ochii peste voievod. 

— Tu, Ghineo?! se miră acesta. Ce cauţi printre 
haini? 

— VUitat-ai oare, prea-milostive stăpân, că însuşi 
măria-ta m-a trimis în vizuina lupului? Ce era să fac? A 
trebuit să urlu cu ei. 

— Cum era să uit? Dar în răstimp căpătasem veste 
de la un boier, tot iscoadă de-a mea pe lângă Filipescu, 
şi mă mir că nu te-a înştiinţat să pleci la vreme. 

— Cine era omul, măria-ta? 

— Clucerul Du... vru să-i răspundă voievodul, dar 
se opri pe dată. Hm! Acuma nu mai foloseşte să-i afli 
numele. Nădăjduiesc să nu fi căzut sub plumbii 
seimenilor. 

— Tare bine ar fi să-l aflu şi să-i dau de ştire la 
rândul meu, căci boierul Filipescu nu se poate să nu-l 
dibăcească şi atunci tot mai bun aş fi eu în locul lui! 

Domnitorul se gândi o clipă, după care urmă: 

— Vezi-bine că n-am să te scurtez de cap, deşi nu 
ştiu dacă bine fac au ba. Dar nici să te slobod numai pe 
tine nu-i cu putinţă, că prea ar bate la ochi. 

— Să-mi fie cu iertăciune, bunule stăpân, dar tot 
aşa gândeam şi eu. Va trebui să ne slobozi pe toţi! 

— Ce, eşti nebun? Să las să-mi scape năpărcile 
după ce le-am prins? i 

— Luminate stăpân, făcu Ghinea cu glas domol. li 
scap eu, cu îngăduința măriei-tale... 

— Cum aşa? 

— Îi fac scăpaţi la noapte, numai temnicerii să se 
facă a nu şti. 


— Dar Duică?! Ce-or să zică de el? întrebă Vodă 
arătându-i leşul însângerat ce zăcea pe lespedea de 
piatră. 

— N-au de unde şti. Vom spune că l-ai trimis la 
ocnă, la Telega. 

— Şi tu? Tu cum de-ai scăpat şi te întorci printre ei? 

— Mie îmi vine rândul abia mâine. N-a înţeles bine 
dumnealui, armaşul, că trebuie ucis numai câte unul pe 
zi, Şi gata! 

Domnitorul zâmbi în barbă: 

— Eşti dracu gol, Brătăşane! Tu ai merita să-mi fii 
postelnic! 

— De va fi nevoie, măria ta... se plecă slugarnic 
grecul. Apoi fură date poruncile de trebuinţă şi Ghinea 
se întoarse printre prinşi, teafăr şi nevătămat. 

— Ai scăpat?! holbă ochii la el Matei, pătruns de 
bănuială. 

— Doar o zi... Un scurt răgaz, căci Vodă a trebuit să 
plece şi, cum nu voia să scape plăcerea de a-mi vedea 
căpăţâna rostogolindu-se, m-a amânat pe mâine. 

— Şi Duică? întrebă careva. 

— La ocnă! 

— Deci s-ar putea să mai scăpăm şi cu viaţă? 
cuteză un boieraş, căruia abia îi mijise mustaţa. 

— Decât viaţă de ocnaş, mai bine moartea! îl 
repezi Matei. Ah! De-am avea un jungher măcar... 

— Nu-i nevoie, cinstite boierule, zâmbi Ghinea. Cât 
am aşteptat să mă scurteze izbutii să vorbesc cu unul 
dintre paznici, care ne va înlesni fuga la noapte... 

— E cu putinţă? întrebă nerăbdător tinerelul. 

— la taci, Cosmo, şi nu te grăbi! se răsti Matei. 
Vorbeşte mai desluşit, frate Ghineo, nu ne mai da 
speranţe deşarte. 


— Cum vă spui, urmă Ghinea. La noapte avem a 
scăpa cu toţii, şi fugim care cum om vedea cu ochii. 

— În Ardeal... 

— Oriunde va crede fiecare de cuviinţă, căci ne 
vom despărţi când ne-om vedea în afară. Tu, prietene 
Matei, ai să vii cu mine, că eşti rănit, ceilalţi, fiecare pe 
seama lui. 

— Ba pe mine să mă lăsaţi aici, să nu vă fiu povară 
la drum, se împotrivi fratele Floricăi. 

— Nici nu mă gândesc! răspunse hotărât Ghinea. 
Să aşteptăm cu încredere cel de-al doilea cântat al 
cocoşului, că aşa m-am înţeles. Acum să ne hodinim ca 
să prindem putere! 

Fuga n-a fost însă lipsită de peripeții, căci Gavrilă- 
vodă, neîndurându-se a-i scăpa pe toţi, pusese oameni 
anume pe urmele fugarilor, înjunghiindu-i pe la colţul 
uliţelor în plină noapte. Doar Matei, cărat în cârcă de 
Ghinea, a scăpat cu viaţă, fiindcă ucigaşii nu aveau 
poruncă să-l urmărească şi pe tânărul boier grec. 

— O să mergem la Brătăşani, zise Ghinea când 
ajunseră în casa de la marginea târgului, în care trăise 
cu ani în urmă. Rămăsese părăsită şi iată că acuma le 
prindea bine. 

— Nu în Ardeal? se miră Matei. Au să ne prindă... 

— Ba, tocmai că acolo n-au să ne caute niciodată! 
Şi mai apoi să ştii că domniile au viaţă scurtă în ţara 
asta. S-ar prea putea ca până om ajunge să se şi 
mazilească Vodă. Până una-alta am s-o scol pe vecina 
mea de altădată, baba Safta, să te oblojească şi om 
rămâne aici până s-or linişti lucrurile. 

— Cum am să-ţi mulţumesc vreodată, frate 
Ghineo? zise înduioşat Matei. De nu erai tu, mă aflam 
acuma pe cealaltă lume. De-o fi să dai de greu cândva, 
la mine ai să găseşti întotdeauna sprijin şi adăpost. 


FLOAREA DE LA BOZOVICI 


„LUI MARCU | SE PĂRU CUNOSCUTĂ VOCEA DIN 
CARUŢA, dar nu-şi putea aduce aminte unde o mai 
auzise, încalecă şi înainte de a da pinteni calului, strigă 
către fugari: 

— lacă, am să vin singur la voi, ca să vă dovedesc 
gândul meu cel bun! 

Se lăsă o tăcere, ca şi cum aşteptau povaţa celui 
ce vorbise, după care unul dintre ei răspunse: 

— N-ai decât să vii domnia-ta, căpitane, că noi nu 
avem nimic de ascuns. Nici măcar goliciunea pe care 
zdrenţele astea n-o mai pot acoperi. 

Până să ajungă Marcu, fu săltat dintre răniții din 
car unul care nu se deosebea cu nimic de ceilalţi, 
numai că de bună-seamă el le era căpetenie. 

— Marcule! Frate! suspină rănitul hăârâindu-i pieptul 
şi suflând cu greutate. Eu îs Amosie!... nu-ţi mai aduci 
aminte? Amosie de la Ciunga. 

Marcu îşi înghiţi nodul ce i se pusese în gât şi abia 
de putu răspunde: 

— Cum să te uit, Amosie dragă? Numai că aşa 
bărbos cum eşti, nu puteam să-mi dau seama, să mă fi 
tăiat bucățele. 

— Cam aşa sunt şi eu acuma, încercă să 
zâmbească rănitul. Numai că feciorii ăştia ai mei au 
strâns toate bucăţile la loc şi m-au legat până oi ajunge 
acasă, dacă ne vei îngădui tu. 

— Vai de mine, dar cum se poate să vorbeşti aşa, 
frate dragă? Slobod eşti să mergi oriunde, numai că eu 
te-aş povăţui să rămâneţi şi tu şi ai tăi o vreme cu 
mine, ca să vă mai întremaţi şi să nu arătaţi ca nişte 
sperietori de ciori prin sate. 


— Aşa da! încuviinţă Amosie, care încă se ţinea 
mândru de cinstea şi încrederea arătată de oştenii lui. 
Asta înseamnă că nu suntem prinşi, nu-i aşa? 

— Vezi-bine! Sunteţi oaspeţii mei, zâmbi Marcu, 
după care se întoarse, urmat de căruţa fugarilor, în 
tabăra lui. 

Porunci să fie duşi la adăpost prin sate şi mai bine 
de două săptămâni le fură de trebuinţă spre a se mai 
întrema. În răstimp picau alţii şi alţii dintre nejiorociţii 
ce fuseseră înfrânți de oastea lui Gavrilă-vodă. Pe toţi îi 
opri Marcu prin satele din preajmă, dar cum începuse 
să se împrimăvăreze ar fi trebuit să-i ducă la Deva, aşa 
că într-o bună zi se hotări să părăsească oastea 
prinţului. 

A strâns toţi oamenii lui şi pe fugari şi le-a spus ce 
gânduri are, cerându-le să-l urmeze numai aceia care 
s-ar învoi să mai aştepte cu plata lefii până ce-or 
ajunge la laşi. Ar fi vrut să-l însoţească şi Amosie, dar 
acesta se împotrivi, fiind încă foarte slăbit. 

— la pe feciorii tineri care au fost cu mine, că-s 
tare de ispravă şi nu m-or face de ruşine. Eu sunt 
ciolan bătrân şi simt c-a venit vremea să mă trag 
printre ai mei, căci nu se cade să-mi zacă oasele prin 
alte părţi. 

— Ce vorbeşti în dodii, Amosie? îl certă Marcu. Să 
nu mai pomeneşti de moarte! 

— D-apăi că toţi suntem datori cu una, numai că 
eu mă socoteam să mai stau vreo cinzeci de ani pe la 
Ciunga, ba şi să mă-nsor, făcu haz tomnatecul flăcău. 

— N-ai tu inima aia să intri slugă la o muiere. Parcă 
te văd că vii pe vară la laşi, să ne scăldăm în apa 
Rahluiului. Să ştii că te aştept. Şi să-l aduci şi pe 
Florea, adăugă Marcu la despărţire. 


Ceilalţi oşteni au rămas în seama lui Gagy Miklos, 
secuianul ce furase caii baronului de Vinţ şi care urma 
să-i ceară iertare lui Kovari în numele lui Marcu, pentru 
că nu s-a mai dus să-şi ia rămas bun de la el. Trebuia 
să-i amintească acestuia că-l slujise după învoială, 
întrucât se înţeleseseră să fie slobod a pleca atunci 
când i-ar fi voia. 

Apucând poteca munţilor ar fi putut străbate lesne 
spre Borlova, dar ce să fi căutat Marcu acasă, având cu 
el patruzeci de oameni? Pe de altă parte, trebuia să-i 
scoată la Dunăre, după cum se înţelesese cândva cu 
Grazziani, şi apoi, trecând apa, să-i ducă la vale tot pe 
malul din dreapta, până or putea să intre dinspre 
miazăzi în Moldova. Aşa şi făcu. Şi după mai multe 
săptămâni de umblat prin păduri, hrănindu-se numai 
cu ce vânau, ajunseră frânţi de osteneală pe valea 
Nerei, într-un sat aşezat pe costişă şi căruia i se spunea 
Prigor. Ar fi putut intra chiar în aşezarea cea mare ce 
se numea Bozovici, dacă ar fi avut îndeajuns să 
plătească găzduirea, dar la Prigor era mai lesne şi, fiind 
în preajma codrului, puteau găsi mai uşor scăpare în 
caz de vreo primejdie. Zilnic însă Marcu îşi arunca ochii 
pe vale şi văzând casele arătoase ale unor gospodari 
înstăriți îşi frământa mintea cum ar face rost de bani, 
ca să-şi îndestuleze oamenii şi să mai strângă şi alţii. 
Însoţit de Mihai, bătea satele din împrejurimi şi mai 
găsiseră destui feciori, dar cum aveau să se mai 
descurce cu atâtea guri? lată însă că într-una din zile, 
pe când se aflau în drum către Prigor, se pomeniră nas 
în nas cu Pera! Mare le-a mai fost bucuria şi pe dată 
făcură cale întoarsă, dar acum la o cârciumă din 
Bozovici, spre a cinsti revenirea. Marcu află cu 
amărăciune ştirea că bunul său prieten Gaşpar, deşi se 
afla în graţii la Stambul, încă nu se alesese domn în 


nicio ţară românească şi astfel îşi dădu seama că 
feciorii pentru oastea voievodului fuseseră strânşi prea 
devreme. 

— S-ar putea totuşi ca în răstimp să-l fi făcut 
domn, adăugă Pera văzând dezamăgirea de pe faţa 
bănăţeanului. Şi dacă ai trebuinţă de bani, ţi-oi da eu 
ceva, iar de rămâi prin părţile astea, eu mă pot 
întoarce, fie cu plata oştenilor, fie cu porunca să-i 
slobozi pe la casele lor. Eu am să-l întâl-nesc pe 
dumnealui Gaşpar la Istanbul, de nu va fi chiar la laşi, 
şi are să afle oricum că trăieşti şi tare se va mai 
bucura, căci te credeam pierdut. 

— Altcum nici n-am ce face... Bine ar fi să nu 
treacă prea lungă vreme, că pe feciorii mei nu-i mai 
pot ţine degeaba. 

Tânărul croat îl linşti pe Marcu spunându-i că are să 
se întoarcă în cel mult trei-patru săptămâni, dacă nu 
cumva se va afla ştirea înscăunării lui vodă-Grazziani. 
Atunci ar fi trebuit să-şi urmeze drumul după cum 
fusese înţelegerea. 

Curată sărbătoare în rândul oştenilor lui Marcu la 
vederea banilor care, de bine, de rău, îi îndestulau o 
vreme. Acuma li se îngădui să bată satele, spre a-şi 
cumpăra câte ceva de-ale gurii şi să-i lămurească pe 
locuitori că ei erau ostaşii unui domnitor ce avea să-i 
scoată pe românii de pretutindeni de stăpânire străină. 
Unii îi priveau cu neîncredere pe aceşti tineri ce-şi 
ziceau „cătane”, dar care arătau mai curând a ţărani, 
fiind înarmaţi cu bâte noduroase în loc de spade. Alţii 
le dădeau sfaturi pentru înfruntarea cu duşmanul, 
cinstindu-i cu câte un păhărel de răchie, dar erau şi 
mulţi dintre aceia care spuneau că nu sunt decât nişte 
zănateci pierde-vară, că nu se îndeamnă la muncă şi 
bat coclaurile trăind din te miri ce. Poate că de aceea 


nici nu se înghesuiau în mica „oaste”, chipurile, aflată 
la porunca unui voievod despre care nu auziseră 
niciodată. 

Primăvara sosise pe dealurile bozoviciene, subţiind 
zăpada şi făcând-o să se strecoare uşurel către râul ce 
începuse a se umfla cu semeţie. Era vremea aratului şi 
a muncii pe ogor, dar de la Pera niciun semn, aşa că 
Marcu, destul de îngrijorat, se gândea să-şi sloboadă 
feciorii pe la casele lor. 

— Şi dacă s-ar băga la muncă pe la câte un 
gospodar? întrebă ca pentru sine Mihai. 

Era o zi însorită şi se vedea pe feţele celor din 
preajmă cum li se scurgeau ochii după plugarii ce 
osteneau pe coaste, pocnind din bice şi privegheaţi 
îndeaproape de berze. 

Marcu tresări şi rămase o vreme pe gânduri, după 
care răspunse: 

— Socot că i-am putea întreba, dar să nu se creadă 
că vrem să intrăm ca slugi. Pe de altă parte s-ar putea 
ca noi să plecăm de la o zi la alta, şi atunci mai rău i- 
am încurca. Câte o mână de ajutor de ce nu, cine o 
vrea şi unde i-ar plăcea. 

Dar zilele senine n-au ţinut prea mult, aşa că şi 
dorul de plugărit se cam topi, mai cu seamă că se 
auzise zvonul de schimbarea domniei în Moldova. 
Marcu era descumpănit şi mai că-i venea să apuce 
drumul, părându-i rău de făgăduiala dată lui Pera că-l 
va aştepta pe loc. Barem de vreo mie de ducați să fi 
făcut rost, n-ar mai fi stat să bată ulițele Bozoviciului, 
cum făcea de la o vreme. Îngândurat cum era, ajunse 
pe malul apei, unde fetele şi nevestele din sat spălau 
de zor la rufe. Poate că nici nu le-ar fi băgat în seamă, 
de n-ar fi auzit larma lor voioasă şi chicotelile fetelor de 
măritat. Lui nu-i mai stătea gândul la parte 


muierească, socotindu-se lecuit după acea păţanie de 
la Micoşlaca, dar fără voie privirea i se opri pe o 
codană, care-l ţintea cu toată căldura ochilor ei de 
culoarea câmpului. De sub năframă i se zăreau şuviţe 
castanii, aşa cum aveau părul mai toate fetişcanele de 
prin partea locului, dar lui, fără să ştie de ce, i se păru 
a fi mai altcum. 

Rămase pironit locului şi de n-ar fi fost Măria lui 
lova, o muiere pogană şi tare şugubeaţă, nici n-ar fi 
ştiut ce să mai facă. Aceasta, de cum îl văzu sorbind-o 
din ochi pe fată, începu a da din coate şi şopti câte 
ceva suratelor ei, după care zise către Marcu: 

— Pofteşte şi domnia-ta de ne ajută, că tot am 
auzit că oştenii ce-i stăpâneşti muncesc pe la oameni. 
lacă, Anuţa noastră tare s-ar mai bucura... 

Vorbele femeii se topiră în râsetele celorlalte şi 
oşteanul simţi că nu prea era potrivit să se pună în 
gură cu ele. 

— La spălat nu m-oi pricepe, dar să-i car coşarca 
de rufe până acasă, mai că m-aş încumeta... şi drept 
plată nu cer decât o sărutare, răspunse hâtru Marcu. 

— i-o da el, tată-su, una de n-ai s-o poţi duce! îl 
ameninţă, în şagă, tot pârdalnica de Măria. 

— D-apăi că tata n-o mânca oameni... se împotrivi 
fata roşindu-se în obraji. 

Râsetele nu mai conteniră o vreme şi abia în cele 
din urmă izbuti Marcu să le potolească, vrând să le 
facă a crede cu totul altceva. Auzise el de tatăl fetei, 
cel mai răsărit gospodar din vale, dar nu gândise să 
aibă asemenea frumuseţe de faţă. 

— Anuță, zise el fără să mai zâmbească măcar. 
Spune-i lui taică-tău că aş vrea să am cu el vreo două 
vorbe. 


— Să n-o ceri de nevastă, că-ţi rupe picioarele, se 
băgă iar Măria, spre hazul celorlalte. 

— Am picioare bune şi nu cred că m-ar prinde... 

Şi cu asta o luă iute din loc, socotind că nu mai 
avea rost să fie ţinta veseliei lor şi mai cu seamă să n-o 
facă pe biata fată să se ruşineze. Insă de cum ajunse la 
ai săi începu să simtă lipsa ochilor Anei, iar a doua zi îi 
mărturisi lui Mihai că se simţea din nou îndrăgostit. 

— Asta nu-i baroană, frate dragă, îi răspunse 
acesta. la-o de nevastă şi te căpătuieşti aici, la 
Bozovici. 

— O veni şi vremea aia, oftă bănăţeanul. Insă mai- 
nainte avem de împlinit o datorie măreaţă către 
neamul nostru... 

Totuşi fata îi era mereu în minte şi se înciuda că n- 
o mai întâlnise nici la pârâu şi nici măcar pe uliţe, aşa 
că-l bătea gândul să se ducă de-a dreptul acasă la 
părinţii ei. N-a mai fost trebuinţă, căci într-una din zile, 
pe când era în cârciumă, numai ce se pomeneşte că un 
om spătos şi chipeş, cu mustață „vrabie”, se trage la 
masa lui. 

— Bună ziua! tună o voce groasă. Am auzit că ai 
ceva a-mi spune. 

În glasul lui se simţea parcă o uşoară ameninţare, 
dar Marcu, după ce-l recunoscu pe tatăl Anei, îi 
răspunse foarte liniştit: 

— Nene loane, ştiu că ai ceva prisos de bucate şi 
m-aş ruga să mi le vinzi mie. Banii nu-i am pe toţi 
acuma, dar în două săptămâni, poate şi mai puţin, îţi 
plătesc atâta cât ne-om înţelege. 

Omul rămase mirat, întrucât se aşteptase la cu 
totul altceva, decât la târguirea unor bucate. Prin sat 
începuseră a umbla vorbe despre întâlnirea străinului 
cu fiică-sa şi asta îl scoase din sărite. Pentru aceasta 


venise hotărât să i-o reteze veneticului, dar iată că 
acesta voia cu totul altceva. „Să te mai iei după vorba 
muierească!” îşi zise el oarecum uşurat, căci mai că 
era să o şi bată pe sărmana copilă. 

— Păi, nu ştiu ce să spun... De bani nu duc mare 
lipsă, dar, ce-i drept, ar mai fi unele bucate peste 
trebuinţă. 

Marcu porunci băutură şi, mai o vorbă, mai un 
pahar de  răchie, se apucă să împuieze capul 
bozoviceanului cu gândurile lui de viitor, încât la o 
vreme acesta era să spună că le dă de pomană toate 
bucatele, dacă nu şi tot ce avea în gospodărie. Şi de 
unde mulţi se aşteptaseră la o încăierare, rămaseră 
uimiţi văzându-i pe cei doi îmbrăţişându-se ca nişte 
prieteni vechi. 

Apoi, pe când era de aşteptat cel mai puţin, Marcu 
aduse vorba şi de Ana. 

— Să ştii, nene loane, că mi-i tare drag de domnia- 
ta, dar şi mai mult de Ana. 

— Ceee?! 

— Stai domol şi să chibzuim pe îndelete. Ti-am 
spus că şi eu mi-s de prin partea locului şi nu un 
neisprăvit. M-am legat cu vorba să duc oaste 
voievodului meu, dar tot prin părţile astea m-oi 
întoarce să-mi îngrop ciolanele. lar când oi veni, mi-s şi 
eu om cu stare. Şi abia atunci îţi cer eu să-mi dai fata! 
Ce zici? Te-nvoieşti? 

— Hă, hăăă! Până atunci s-o usca biata fată, iar 
domnia-ta, de nu-ţi vei fi găsit alta prin depărtări şi 
dacă te-i mai întoarce, n-ai să te mai uiţi la o floare 
veştejită. 

— Lasă, că florile din Bozovici nu se trec ele ca ver- 
deaţa câmpului... 


— Aşa credeam şi eu când aveam anii domniei- 
tale. Dar dacă tot am ajuns să vorbim de asta, du-te 
acasă la Borlova şi vino cu neamurile s-o facem după 
datină, iar eu îţi las gospodăria şi fata... 

— Nu pot, nene loane, nu pot! Mi-s om cinstit şi ţi-o 
spun pe-a dreaptă: de plecat, trebuie să plec, iar de nu 
m-oi întoarce într-un an-doi ori nu capeţi veste de la 
mine, eşti slobod să dai copila după cine ţi-o plăcea. 
Batem palma? 

Mai vorbindu-se şi mai adăugind nişte păhărele, 
până la urmă căzură la înţelegere, încât pe drum 
bozoviceanul începu să se întrebe, mormăind de unul 
singur: „Dar, oare, ce i-am vândut... fata ori 
bucatele?!” 


CUVIOSUL EGUMEN 


RAFAILĂ AFLASE DE LA VEL-VORNIC cum că tova- 
răşii lui de drum fuseseră duşi la un alt trup de moşie, 
numit Mărgineni. Atunci când se îmbătaseră, Timofte îi 
urcase într-o căruţă luându-şi rămas bun de la ei şi, 
fiind ameţiţi de tot, aceştia nici nu şi-au dat bine 
seama ce se petrecea. Merseră aşa o vreme, până 
când argaţi boiereşti rânduiţi anume s-au prefăcut a-i 
ataca la drumul mare, ducându-i apoi cu căruţă cu tot 
la Mărgineni. Când s-au dezmeticit a doua zi îşi mai 
aduceau aminte de peripeţiile de la curtea boierului 
Bucioc, dar n-aveau habar cine putea fi noul lor 
prigonitor. Fuseseră cercetaţi într-una din zile, până la 
piele, dar nu s-a găsit asupra lor nicio scrisoare ori 
vreun alt semn şi, cu toate că-i iscodiseră ce căutau la 
domnul Moldovei, n-au putut scoate de la ei mare 
lucru. Pentru aceea hotărâse velitul boier ca Rafailă să- 


i întovărăşească din nou şi să-i tragă el de limbă, iar 
mai apoi să intre pe sub pielea lui Radu-vodă Mihnea. 

Primind încuviințarea de plecare se îndrepta acuma 
spre Mărgineni într-o sanie, ce-i drept nu prea 
arătoasă, iar ca surugiu îi slujea Barabulea. 

— Măi faraoane, te cam lăudaşi cu Tilinca ta, că 
nici frumoasă nu fu, iar de păcătoasă... ce să mai zic? 

— Haoleo, taică părintele, nu cumva o terfelişi, fără 
a-i da şi lui babacu-său barem de-o căciulă? 

— Lasă că i-am dat ei îndeajuns, iar ţie ţi-am 
făgăduit scripcă. 

— Nu cred s-o mai văz, că tare te mai mâniaşi... 

— Tocmai pentru aceea va trebui să nu-mi ieşi din 
poruncă, spre a putea uita cât ai fost de nemernic. 
Numai de mine să asculţi! 

— Ascult, păcatele mele, cum să n-ascult! 

— Bagă de seamă, pe tine te pun în locul 
paznicului, că, aşa cum ai vrut, n-o mai amestecăm pe 
frumoasa Tilinca, nemai având nici vreme. În felul 
acesta scapă şi cinstea ei neatinsă, că tare mai e uşor 
de zdruncinat şi s-ar fi dat în dragoste cu prinşii, în loc 
să-i iscodească. 

— Dii, căluţii tatii! îşi îndemnă robul telegarii, de 
parcă nici n-ar fi auzit spusele călugărului. 

Acesta însă nu se sinchisi de moftul robului şi vorbi 
mai departe: 

— Va trebui să faci „pe-al dracului” cu ei ca să te 
urască, iar când voi veni eu să-i scap trebuie să-ţi 
altoiesc vreo câteva, ca să nu dăm de bănuit că am fi 
fost înţeleşi dinainte. 

— Tot mai bine să zicem că-s ungur şi nu ştiu 
rumâneşte. Tac chitic şi sfinţia-ta îi scoţi frumuşel... 

— Eşti nărod! se zburli călugărul. Cum aş putea 
pleca mai departe cu ei, dacă nu sunt eu izbăvitorul? 


— Auzi, părintele, pupa-ţi-aş tălpile matale, de ce 
să cern atâta încurcătură, când poţi veni pe la spate, 
mă prinzi c-o funie, îmi pui un căluş şi-ţi vezi de drum. 
Eu, în schimb, mă jur să nu strig după ajutor. 

— Atâta ar mai trebui, netotule, să începi şi să 
cârăi. 

— Ca să nu se prindă că suntem înţeleşi... 

— Bine! Am să mă mai gândesc, dar tu să nu scoţi 
o vorbă, ori să-ncerci să mi te împotriveşti cumva, că 
te ia mama dra... doamne iartă-mă! pufni Rafailă 
bătându-se peste gură. 

Începuse să-l înfurie ţiganul, care făcea pe prostul, 
deşi îl ştia cât era de isteţ, ba chiar primejdios de 
deştept. 

Sania dădea uneori peste petece de pământ şi 
tălpicile hârşâiau încetinindu-i goana. Cu o căruţă i-ar fi 
venit mai greu să fugă de la Mărgineni, aşa că tot o 
sanie avea să ia, da una mai acătării şi fără Barabulea 
pe capră. Un gând îi fulgeră prin minte şi călugărul 
zâmbi în sine, căci dacă l-ar fi văzut careva, s-ar fi 
îngrozit de căutătura lui. 

După cotitura dealului se ivi un sat amărât, 
îngropat cu totul sub troiene, însă în marginea lui către 
pădurea din faţă, se ridica semeţ conacul boierului 
Bucioc. Nu era de mirare că acolo îi zăvorise pe oştenii 
domnitorului, fiindcă să fi vrut careva şi tot n-ar fi 
izbutit să sară peste zidul acela de cărămidă arsă, ca la 
o cetate. Din loc în loc erau foişoare de pândă folosite 
la veme de primejdie spre a vesti apropierea 
duşmanului, ori pentru a trage cu sâneţele asupra 
năvălitorilor. Pustietatea împrejurimilor îi îndemna pe 
neştiutori să treacă mai departe, iar la nevoie se putea 
adăposti aici şi stăpânul, fără teamă de a fi dovedit de 
vreo ceată duşmană. 


Pătrunseră în ogradă fără niciun fel de larmă, ba s- 
ar putea spune mai curând că pe furiş, spre a nu se 
afla cum au venit. Jupân Preda-vătaful căpătase vorbă 
de la boier să-l întâmpine pe călugăr şi să facă după 
cum îi va fi pofta, fără să se mire ori să întrebe ceva, 
nicicum să nu i se împotrivească. Dar mai ciudată i s-a 
părut porunca de a-i lăsa pe prinşii ce-i avea în pază să 
fugă cu străinul, fără a le lua măcar urma. Se vede că 
boierul voia să scape într-un anume fel de ei şi nu era 
treaba lui să se amestece. li primi aşadar cu prefăcută 
nepăsare, dar el aduse două stacane de rachiu fiert, 
după care Barabulea fu trimis la cuhne să se ospăteze, 
iar pe Rafailă îl îmbie şi cu o ceşcuţă în care plutea 
mirosul de scorţişoară în aburii de prună. Asta era 
pentru el ceva de mare preţ şi dovada că se bucura de 
cinste, ori chiar teamă, în ochii vătafului. Dezmorţindu- 
se, prinse chef de vorbă şi-i ceru lui Preda ca toţi 
paznicii să fie înlăturați, Barabulea urmând să rămână 
singurul, dar asta abia asupra nopţii. Până atunci vru 
să se odihnească niţel, după osteneala drumului. 

Unde fuseseră închişi, Pârvu şi tovarăşii lui, uşa era 
numai din zăbrele, anume ca să se poată privi 
înăuntru, fiind întru totul asemănătoare cu o temniţă, 
numai că se afla în pod. Cina le fu adusă de către 
Barabulea, care se schimonosea în fel şi chip, făcând 
pe mutul şi pe surdul, doar de-o putea trage ceva cu 
urechea, dar zadarnic, fiindcă întemniţaţii n-aveau chef 
de sporovăială şi nici măcar schimbarea paznicului n- 
au luat-o în seamă. Cam dezamăgit, Barabulea veni să- 
şi spună păsul, dar călugărul i-o reteză: 

— Cu atât mai bine! Isprăvim chiar în noaptea asta 
toată treaba. Te aşezi cu spatele spre uşa pe unde voi 
intra eu, te faci că mă auzi şi dai să te repezi asupra 


mea, iar eu te voi pocni în moalele capului, tu făcându- 
te că te prăbuşeşti în nesimţire. 

— Haoleo, da' parcă altcum vorbirăm, părintele! 
Nu zisărăm că vii şi mă prinzi de gură, îmi pui căluş şi 
mă legi fedeleş? Ce atâta pocnitură? Văz eu că până la 
urmă tot ţi-a rămas oful să mă baţi, cu toate că ziseşi 
că m-ai iertat. 

— Hai să fie şi pe voia ta! rânji Rafailă, dar în aşa 
fel că robul simţi cum îl trecură căldurile. 

La vremea sorocită, mai înainte ca cei de după 
zăbrele să fie cuprinşi de somn, ţiganul se aşeză pe un 
butuc şi cu spatele spre uşă. Prinşii ridicară privirile 
când văzură cum se strecura o umbră în încăpere, 
ferindu-se parcă de paznic, şi tresăriră de nădejdea 
scăpăriii. Desluşiră veşmintele călugăreşti, apoi lama 
hangerului scos de sub sutană străfulgerând prin aer şi 
înfingându-se cu sete între umerii lui Barabulea. Când 
ucigaşul se năpusti asupra lui, nefericitul rob abia mai 
apucă să horcăie: „de ce...”, apoi mâinile călugărului i 
se înfipseră iute în beregată, storcându-i şi cea din 
urmă suflare. 

Când încetă şi ultima zvârcolire, cuviosul trase 
arma însângerată şi o şterse de veşmintele mortului, 
după care îşi ridică gluga, arătând o faţă surâzătoare 
către foştii lui tovarăşi. 

— Rafailă! strigară toţi trei aproape deodată, 
cuprinşi de uimire. 

— Haideţi să fugim pe dată, până nu prind de 
veste, le răspunse el, descuind zăvorul. Se arăta 
îngrijorat să nu-i găsească cineva, deşi ştia foarte bine 
că slujitorii boierului dormeau neîntorşi. 

Dar oricât era de zorit, tot se lăsă îmbrăţişat de cei 
trei, murmurând cu smerenie: „De-aţi şti cât v-am 
căutat, fraţilor!” Bieţii oşteni erau atât de bucuroşi 


încât n-au mai stat să se întrebe cum au fost dibăciţi şi 
nici măcar despre ciudata întrebare a paznicului care 
făcea pe mutul. Singur cuviosul se simţi dator să-i 
răspundă mortului ce-l privea cu ochi sticloşi, desigur 
în gând: „Tu ai vrut-o Hazdrabuleo, să te fac să taci cu 
un căluş, dar dacă nu găsii căâluş...” 

In spatele casei îi aştepta o sanie cu caii înhămaţi 
şi fără niciun vizitiu, dar nici asta n-au băgat de seamă 
când au părăsit ograda aceea împrejmuită, de parcă ar 
fi plecat din ospeţie şi nu fugeau din temniţă. Toate se 
petrecuseră atât de neaşteptat, încât cei trei nu mai 
pridideau să mulţumească binefăcătorului, nicicum să-l 
mai cerceteze. 

La rândul lui, Preda-vătaful porunci să se închidă 
poarta pe urma fugarilor, după care dădu o raită pe la 
pod, împiedicându-se de leşul ţiganului. Înjură pentru 
spaima pricinuită, dar îşi zise că şi aceasta va fi fost 
porunca stăpânului, aşa că trimise doi argaţi să ridice 
mortul şi să-l urce în sania cu care venise, trimiţându-l 
înapoi la curte. Se-nţelege că dumnealui vel-vornicul 
tare s-a mai cătrănit văzând ce-a mai rămas din bietul 
rob, dar până la urmă ridică din umeri şi zâmbi în 
barbă: „Afurisită satană şi Sarsailă ăsta. N-a vrut să 
lase niciun martor pe urma lui!” 

Fugarii, în schimb, mergeau ca la nuntă, numai că 
nu chiuiau, într-atât erau de nepăsători dacă îi urmărea 
careva au ba. Erau bucuroşi nevoie mare, căci, din câte 
le spusese Rafailă, tocmai le sosise sorocul şi ţiganul 
nu era altul decât gâdele, care venise să-i cerceteze pe 
tăcute... 

— Bine ai făcut că l-ai ucis pe nemernic! încuviinţă 
Pârvu. Păcat că n-ai putut afla şi numele stăpânului 
său, care ar fi meritat aceeaşi soartă. 


— Şi noi care credeam că tot Timofte şi stăpânul 
său ne-au închis, zise Lixandru nedumerit încă de cele 
întâmplate. 

— Da' de unde?! Aş putea zice că roşcatul chiar m- 
a ajutat să am veste despre voi, iar boierul a 
încuviinţat să-i iau sania. S-ar bucura să vă ştie 
scăpaţi, dar n-am cum să le dau de ştire. 

De data aceasta Rafailă spusese adevărul şi, cum 
vel-vornicul ar fi vrut să-i afle ajunşi cât mai curând în 
cetatea de scaun, a fost cam dezamăgit când le-a 
pierdut urma. Din pricina unor viforniţe ce s-au abătut 
asupra lor, au fost nevoiţi să se adăpostească prin 
diferite sate şi o săptămână încheiată au aşteptat 
întroieniţi, la numai o zi depărtare de laşi. Abia pe la 
sfârşitul lui Făurar se văzură pe ulițele târgului, pardo- 
site de omăt şi sticloase din pricina săniuţelor puzderiei 
de copii ce se vânzoleau toată ziulica prin calea 
drumeţilor, ba toate colinele şi dealurile dimprejur 
răsunau de larma lor. Cât despre palatul domnesc, 
acesta parcă se coborâse din basmele iernii, sub 
cuşma uriaşă de zăpadă şi împodobit cu ţurţurii de la 
streşini. Ferestrele erau albite de flori de gheaţă, căci 
măria-sa înlocuise peste tot băşica de porc cu sticlă 
făurită în Transilvania, la Porumbacu, uluindu-i pe 
târgoveţi prin pohfala de care dădea dovadă. 

Mai greu a fost să-i dea de veste lui Vodă, dar 
îndată ce acesta află de ei au şi fost chemaţi în 
spătăria mică, să i se înfăţişeze. 

— Dragii mei, se bucură domnitorul întânzându-le 
mâna spre a fi sărutată. lacă, şi tu eşti aici, Lixandre, şi 
tu, Tudore, dar... tu?! îl fixă el pe Rafailă. Nu-mi aduc 
aminte de tine. 

— Este slugă credincioasă măriei-tale, sări Pârvu. 

— Eşti cu adevărat călugăr? întrebă Vodă. 


— Păcătosul şi  nevrednicul  Rafailă, robul 
prealuminăţiei-tale, doamne, se smeri  cuviosul, 
îndulcindu-şi cât mai mult glasul. 

— De n-ar fi fost sfinţia-sa, urmă Pârvu şi astăzi am 
mai fi zăcut întemnițați undeva prin Ţara de Jos. 

— A cutezat careva să se lege de voi? se încruntă 
domnul. Nu i-aţi spus că sunteţi în slujba domniei? Cine 
e nemernicul? 

— Dacă am şti... dădu din umeri Pârvu. 

li povesti apoi toată păţania lor, cum scăpase 
Rafailă odoarele de la Ot Menedec de lăcomia tătarilor 
şi aşa mai departe, până ce voievodul auzi de numele 
lui Bucioc. 

— Hm! Nu ştiu ce să zic! mormăi el ducându-şi 
mâna la falcă, după care-şi răsuci mustaţa. E un vulpoi 
bătrân ce mi se arată credincios pe faţă, dar s-a tras la 
moşie, de unde face tot felul de umblete ba cu lehii, ba 
cu Grazziani, care-mi pofteşte scaunul. 

— Cum e cu putinţă, măria-ta, se băgă Lixandru în 
vorbă. Să-l chemi la cercetare, ori dă-l pe mâna 
noastră să... 

— Uşurel, Lixandre, uşurel, râse voievodul de 
înflăcărarea oşteanului. Este un mare boier al ţării şi 
fără dovada hainei ar fi cam greu să-l dau în gât. Are 
multă putere în Moldova şi eu nu vreau să mă stric în 
astă vreme eu el. 

— Poate că nici nu-i vinovat, îndrăzni smerit şi 
Rafailă. Poate că ălălaltul, care ziseşi măria-ta că-cţi 
vrea tronul... 

— Nu, părinte. Asta numai Dumnezeu ştie şi are să 
pedepsească el pe trufaş după faptă. Apoi, drept să vă 
spui dragii mei, m-am cam betegit de ochi şi m-aş 
trage pentru hodină la Stambul, unde am şi trimis-o pe 
doamna cu copiii. Prea se întunecă norii deasupra 


Moldovei şi eu nu mă pot împotrivi creştinilor, iar lehii 
ar pofti să-i izgonească pe turci de pe aici şi să le ia 
locul... Oare acest Grazziani să fie şi omul lor, din 
moment ce-l vor în locul Movileştilor?! Vom trăi şi vom 
vedea! Eu prieten sunt şi cu unii şi cu alţii. 

Rafailă zâmbi în barbă încântat că boierul Bucioc 
nu-l minţise vorbindu-i de mazilirea voievodului, numai 
că nu-i pomenise nimic de străinul acela, cu nume 
parcă nemţesc, despre care nu auzise niciodată. El însă 
apucase să dea odoarele domnitorului, aşa că i se 
cuvenea şi o răsplată, dar Vodă nu părea să se 
gândească la asta. Nici nu putu să aducă vorba, fiindcă 
Pârvu se grăbi să spună că-l vor urma pe domn în 
surghiun, iar acesta, înduioşat, porunci să nu se mai 
despartă de el niciunul,  găzduindu-i la curtea 
domnească. Rafailă ar fi putut fi mulţumit pentru 
această primă izbândă, căci ajungea unul dintre 
oamenii de credinţă ai domnitorului, întocmai cum îi 
ceruse Bucioc. Insă dacă ar fi venit străinul acela în loc, 
vel-vornicul trebuia să-l răsplătească, aşa că n-avea de 
ce să împărtăşească soarta lui Vodă. Aşadar socoti că 
era mai bine de rămânea în afara curţii lui Radu-vodă 
Mihnea, şi gândul acesta îl mărturisea însuşi boierului 
Bucioc, peste care dădu chiar în joia mare din 
săptămâna luminată a paştelui văleat 7126 de la 
facerea lumii, ori 1618 de la Mântuitorul. 

— Fii fără grijă, Sarsailă, râse boierul când auzi 
gândul de mărire al călugărului. Dacă ajunge Gaşpar 
Grazziani domn, te face patriarh! Dar mai întâi va 
trebui să-mi spui pentru ce l-ai înjunghiat pe 
Barabulea? 

— Se făcuse neobrăzat şi îşi luase nasul la purtare. 
Cum avea ştiinţă de legătura noastră, mă gândii că n- 


ar fi pe placul domniei-tale să ajungă la urechea lui 
Vodă o vorbuliţă, oricât de mică, răspunse cuviosul. 

— Am bănuit eu. Păcat însă că tare frumos mai 
cânta din scripcă, nefericitul... 

— Mai bine fără lăutari, boierule, dar cu capul pe 
umeri. Degeaba îţi cântă la ureche, când căpăţâna ti-i 
la picioare! 

— Mă, că tare înţelept te-ai mai făcut Sarsailă. Am 
să mă las acuma după cum mi-i cânta tu, dar să ştii că 
nu ţi-oi juca după voie! îl ameninţă boierul cu degetul. 

— Dacă socot eu bine, zise mieros Rafailă, când o 
veni acel Gaşpar-vodă, despre care uitaşi să-mi 
pomeneşti măcar, toată Moldova are să joace după 
cântarea domniei-tale... 

— Ha, ha, ha! râse Bucioc săltându-şi burta cu 
mulţumire. Nu ţi-am spus de venetic, fiindcă acela va fi 
pus în scaun de Iskender-paşa şi va sta vremelnic. Mai 
pe urmă are să vie craiul lehilor, iar noi boierii, fi-vom 
asemenea şleahticilor. 

— Atunci nu mai este de trebuinţă să moară Radu- 
vodă Mihnea, dar cu celălalt ce se va alege? 

— Vom vedea! Poate că are să plece şi Gaşpar- 
vodă de bună voie, că lehii stau gata să intre în ţară, 
dar mai este o temere din pricina lui Iskender-paşa, 
care a strâns oaste mare la Akerman şi... da’ ce-ţi spun 
eu toate astea ţie? se opri boierul. Tu să asculţi de 
porunca mea şi atât! 

— Nu ştiam dacă trebuie să-l urmez şi eu în 
surghiun pe Vodă, ca şi ceilalţi... 

— Vezi mai bine c-a murit stareţul de la Suceviţa, 
săptămâna trecută, zise Bucioc fără să bage în seamă 
strâmbătura din nas a lui Rafailă. Cere-i lui Vodă să te 
pună pe tine în locul mortului, că am să vorbesc eu cu 
vlădica de Rădăuţi şi nu se va împotrivi. 


— Cam puţin, măria-ta... 

— Puțin, pe dracu! Trebuie să te smereşti ca să 
ajungi sus. Ghiujul acela de vlădică, nu mai are multe 
zile, iar până atunci rămii în ţară ca stareţ, că de nu, te 
pomeneşti că te târeşte Vodă după el pe la Stambul şi 
nu mai pupi niciun rang, cuvioase. Ascultă-mă pe mine, 
căci aşa ne-a fost vorba! 

— Prea-bine, măria-ta, făcu spăşit Rafailă. Am să 
ascult. 

Domnitorul fu mulţumit să afle că însuşi episcopul 
de la Rădăuţi îl cerea ca stareţ pentru monastirea 
Suceviţa, tocmai pe Rafailă, care se afla acum în slujba 
de taină a domniei. Nu şi-a pus însă întrebarea de unde 
să-l fi cunoscut bătrânul chiriarh pe călugărul venit din 
Muntenia. Era bucuros să-l răsplătească după voie şi 
de fapt nu-i mai păsa ce se va întâmpla cu el, căci pe 
undeva, în adâncul sufletului, nu prea simţea drag de 
roşcovan. 

De ziua sfintei înălţări, preacuviosul stareţ de la 
Suceviţa asculta smerit slujba borborosită cu mare 
greutate de către bătrânul vlădică, dar ochii îi alunecau 
asupra frumoaselor odăjdii cu care era înveşmântat 
acel prinţ al bisericii. Lui i s-ar fi potrivit mai bine... şi 
Rafailă zâmbi gândindu-se la spusele boierului, care-i 
făgăduise că, îndată ce bătrânul se va duce „de-a 
dreapta tatălui”, el îi va lua locul. Nu-i rămânea, deci, 
decât să-l ajute să se călătorească mai curând... 

Ospăţul ce a urmat, stropit din belşug cu vin de 
Hârlău, nu i-a priit preasfinţiei-sale şi de atunci i s-a 
tras o boală ce părea a fi fără leac, întrucât îl rodea pe 
dinăuntru, la măruntaie. Bietul moşneag se chinui 
vreme îndelungată până către sfârşitul postului 
Crăciunului, după care îşi dădu duhul, spre marea bu- 
curie a preacuviosului stareţ Rafailă de la Suceviţa. 


„Doamne, Dumnezeule, iartă-mă! se ruga în tăcere şi 
cu multă smerenie Rafailă, în faţa altarului. Văzut-ai 
doar că nici a te sluji nu mai era în stare, sărmanul 
nevolnic. Ai milă, Mântuitorule, de sufletele noastre, că 
eu din cuget curat am turnat licoarea, spre a te sluji pe 
Tine!” 

O asemenea rugăciune spusă cu glas tare ar fi 
umplut de groază întreg soborul monahicesc, dar aşa, 
se uitau care mai de care cu milă la bietul stareţ, 
părânduli-se că suferă cumplit pierderea bătrânului 
vlădică ce-l adusese ca egumen al lor, cel dintâi printre 
călugării de la una dintre marile monastiri ale Mol- 
dovei, şi asta nu era puţin lucru. lar până în scaunul 
episcopal de la Rădăuţi, rămas acuma gol prin osârdia 
lui, mai avea un singur pas de făcut. Va izbuti oare? 


OAMENII APELOR 


CÎTEVA SĂPTĂMÎNI MAI TÎRZIU, după ce stătuse de 
vorbă cu tatăl Anei şi căpătase oarecari făgăduieli, 
Marcu şi ceata lui îşi luară bun-rămas de la 
ospitalierele plaiuri bozovicene, ba chiar şi de la Ana, 
de faţă fiind şi taică-său. Sosise şi Pera cu banii, dar şi 
cu vestea că Gaşpar Grazziani se înscăunase, domn al 
Moldovei şi că-l aştepta la laşi. 

Trecerea Dunării au făcut-o pe la Sviniţa, mai la 
deal de Orşova, spre a nu fi în ochii turcilor, apoi, de 
cum se văzură de partea cealaltă, Marcu îşi adună 
oamenii şi le spuse: 

— Băgaţi de seamă că o să trecem prin împărăţia 
turcului, dar satele îs bulgăreşti, creştini oropsiţi ca şi 
noi. Bem şi mâncăm numai cât avem şi cât putem 
plăti, iar nu mai mult. Ca să ne fie mai lesne, ne vom 
împărţi în două cete: vreo şaizeci de oameni cu mine şi 


ceilalţi veţi merge cu Mihai. Eu zic să veniţi la mine 
ungurii şi sârbii care nu ştiţi bine româneşte, ca să fim 
uniţi în ceată. 

În acest fel îi rămăseseră lui Mihai numai vreo 
treizecişidoi de oşteni, şi o luară chiar pe malul Dunării. 
Ceilalţi aveau să se îndrepte şi mai spre miazăzi. 
Locuitorii însă fiind săraci se înspăimântau de orice fel 
de oşteni, aşa că se trăgeau din calea lor şi abia de le 
dădeau vreo ulcică de apă sau lapte de capră. 

Pe Mihai îl bătea gândul să fi trecut iarăşi Dunărea, 
prin Muntenia, măcar că Marcu îi poruncise să nu-i dea 
prilej de supărare voievodului de la Târgovişte. Işi 
spunea el că fiind printre români altcum s-ar fi 
descurcat cu hrana, ba chiar şi cu drumul, căci printre 
bulgari abia dacă aflau calea de urmat, când se mai 
îndepărtau de malul apei. Cu chiu cu vai, ajunseră la 
cetatea Nicopolei şi nici gând să se mai ivească 
primăvara în acea lună de făurar, aşa cum 
nădăjduiseră. Aruncându-şi privirea asupra malului 
celălalt, tânărul fu cuprins de dorul după locurile unde 
se născuse şi dacă ar fi stat în puterea lui, una-două ar 
fi zburat într-acolo, trcând prin codrii Vlăsiei şi Ţara 
Buzaelor. Asta ar fi însemnat să nu dea ascultare 
poveţelor lui Marcu, trecerea Dunării trebuind făcută cu 
mai multe lotci şi nu se putea să scape privegherii 
azapilor din Nicopole ori Turnu. Nu-i rămânea decât să 
se chinuiască mai departe prin ţară străină. 

Cam acestea îi erau gândurile în acea zi când se 
oprise pe malul Dunării, privind cu alean spre 
meleagurile româneşti. Tocmai voia să se întoarcă 
printre ai lui, când se pomeni lângă el cu un tânăr 
neguţător. 

— Domnia-ta eşti căpitanul Mihai, după câte am 
aflat. 


— Căpitan chiar n-oi fi, dar aşa mă cheamă. 

— Eu îs Marin, negustor cu simbrie la dumnealui 
Dumitru sin Dumitru, de care nu cred să nu fi auzit. 

Neavând nimic de cumpărat ori vinde, Mihai socoti 
că nu putea avea treabă cu negustorii, aşa că-i 
răspunse, dând nepăsător din umeri: 

— Oi fi auzit, dar să fii sănătos domnia-ta că eu nu 
am trebuinţă de nimic şi nici de vânza... 

— Dar cine pomeni de aşa ceva?! se miră Marin. 
Mă trimise jupânul să vii să stai de vorbă cu el, după 
ce-mi spuseră flăcăii că domnia-ta le eşti căpetenie. 

— Nu ştii ce vrea de la mine? 

— N-aş putea spune că nu, dar mai bine ar fi să 
staţi de taină între patru ochi, că el îi stăpânul. Pofteşte 
de mă urmează. 

Oşteanului îi dădu prin minte că s-ar putea să fi 
fost o capcană şi pregeta să-l asculte, dar Marin se jură 
pe sfânta Evanghelie că are să-i iasă câştig şi de nu 
voia să primească învoiala n-avea decât. Pipăindu-şi 
spada de la şold Mihai se înduplecă să-l urmeze pe 
negustoraş, până la o căsuţă de pe malul apei. 

— Bună-ziua! dădu el bineţe, mai mult spre a se 
dumeri de cine avea să-l întâmpine, în vreme ce îşi roti 
ochii iute prin odaie. 

— Bună să-ţi fie inima, răspunse jupânul Dumitru, 
căci doar el era în încăpere. După cum vezi sunt român 
ca şi domnia-ta, şi pe deasupra n-am niciun fel de 
armă asupră-mi. In schimb eu am încredere în cinstea 
celor cu care lucrez şi nu m-am înşelat niciodată. lată 
despre ce este vorba: mai întâi şi-ntâi să ştii că este o 
treabă de mare taină şi cu primejdie de moarte dacă se 
află, aşa că, de te sperie cumva, eşti slobod să faci 
cale întoarsă fără nicio supărare. 


— N-am teamă! Cinstită şi pe dreptate să fie, şi 
mai cu seamă fără pagubă neamului nostru. 

— Aşa te vreau, jupân-căpitane! 

— l-am spus şi simbriaşului că nu sunt... 

— Ai să fii! i-o reteză neguţătorul. Cunosc eu la 
oameni. Dar să n-o mai lungim, iacă, am trebuinţă de 
oşteni să-mi păzească nişte chervane cu marfă până la 
Târgu de Floci. Plătesc bani buni, zimţuiţi, jumate acum 
şi ce rămâne la capătul drumului. Primeşti? 

Cu greu se ţinu Mihai să nu-i sară bucuros de gât, 
fiindcă-i oferea mai mult decât visase el. Nici nu-i 
trecea prin cap că s-ar fi putut ca Marcu să se supere, 
câtă vreme se băgau în slujba unui neguţător român. 
Cunoscând însă obiceiul tocmelilor, făcu pe încurcatul: 

— Dă! Ştiu şi eu?... Am poruncă să mă înfăţişez la 
Silistra pentru întâmpinarea domnului Moldovei, dar... 

— Aşa-i, că auzii de schimbarea domniei. De fapt şi 
eu tot înspre acolo mă îndrept, Târgu de Floci fiind 
numai la o aruncătură de băț de Galaţi. Puteţi să-i ieşiţi 
în cale lui Vodă la Obluciţa. Are să se bucure, căci 
moldovenii nu se prea bulucesc să-l întâmpine. 

— Vorbeşti cu păcat, jupâne, se împotrivi Mihai. 
Noul domn are să fie mai bun decât toţi ceilalţi de până 
acum. Se va asemui cu măria-sa Mihai-vodă cel viteaz. 

— O fi ca înfăţişare! oftă Dumitru. Altminteri... 
poate să simtă un venetic, fiindcă aşa se spune că ar fi, 
ca slăvitul Mihai? 

Rămaseră o clipă amândoi îngânduraţi şi în priviri li 
se citea îndoiala şi îngrijorarea, după care neguţătorul 
urmă: 

— Hai să lăsăm treburile politicheşti şi să cădem la 
învoială, că de vrei poţi să te întorci chiar şi la Silistra, 
cu lotca. Ce zici? Te-nvoiesti? 

— Cum? 


— Aşa-i, că nu-ți spusei tot! lacă, de fiecare om îţi 
dau... o sută de florini, iar pentru domnia-ta o mie! 

— Şi hrană? 

— Vezi-bine! 

— Dar noi n-avem cai şi nici să cumpărăm nu ne 
ţine punga. 

— Vreo câţiva am eu, deşi nu prea arătoşi, însă 
flăcăii ar putea merge în chervane, făcând totodată şi 
pe surugii, ca să nu mai plătesc alţi oameni. 

— Noi suntem treizeci şi doi, dar să ştii că nu mă 
pot lipsi de niciunul... Ai avea trebuinţă de toţi? 

— Socot că vor fi îndeajuns. Mihai deschise ochii 
mari. 

— Nu cumva cari aur, argint, ori niscaiva 
nestemate? 

— Mai de preţ, dar şi mai primejdios, nu ţi-oi spune 
însă până ce n-om trece Dunărea. Nu că n-am 
încredere în domnia-ta, dar aşa-i mai bine, gândesc eu. 
Câteva butoiaşe vor fi mai la vedere, iar ce-am dosit pe 
fundul carelor nu trebuie să ştie nimeni. 

— Te pomeneşti că nici nu vom putea trece 
Dunărea cu asemenea marfă. Ce vor zice vameşii? 

— De atâta lucru mă îngrijii eu, n-avea teamă! Toţi 
cei de aici şi de dincolo de Turnu sunt „unşi”, încât nu- 
şi vor băga nasul sub coviltire. Numai de roşiorii 
domneşti mă cam feresc şi n-aş avea poftă să dea 
peste noi, dar ei nu umblă în cete mai mari ca la 
douăzeci de oameni. 

— De aceea ne-ai tocmit pe noi? Să ne împotrivim 
cu arma? 

— Nu chiar, dar dacă o fi nevoie... 

— Atunci, jupâne, să ne dai câte două sute de 
florini pe cap, de om, zise Mihai mirându-se chiar el 
însuşi de unde îi venise atâta iscusinţă neguţătorească. 


Jupânul Dumitru se gândi o vreme, mormăind 
mărunt din buze, după care spuse: 

— Cinci mii cu toţii. Nici mai mult, nici mai puţin! 

— Fie! răspunse Mihai pe dată şi bătu palma, ca nu 
cumva să se mai întoarcă învoiala. Când plecăm? 

— Mâine! lacă, jumătate din bani chiar acum, ca să 
le dai flăcăilor. Chervanele sunt lângă schelă şi se 
încarcă în răstimp. Mâine în zori te înfăţişezi cu oştenii 
şi trecem apa. 

— Până la plecare nu trebuie păzite carele? 

— Abia le umplu cu marfă, şi doar îţi spusei că nu 
voi să se afle. 

— Atunci rămâi cu bine, şi pe mâine! 

Cetaşii chiuiră de bucurie aflând că vor scurta 
calea, ba încă vor mai fi şi plătiţi pentru asemenea 
ispravă. Se repeziră la Mihai şi îl săltară pe braţe, ca 
nişte copii jucăuşi. Nici barem n-au întrebat ce fel de 
marfă aveau să însoţească şi nici dacă ar fi avut 
primejdie în drum, într-atât erau de fericiţi că scăpau 
de meleagurile acelea atât de neprietenoase. Se 
simțeau din nou acasă printre români, căci Mihai nu le 
spusese că pe malul celălalt aveau să ocolească 
aşezările omeneşti. 

Abia scăpătase de ziuă când fură cu toţii lângă 
căruţe, de parcă le-ar fi însoţit de când lumea. Au 
înhămat cu îndemânare caii, fiindcă toţi erau pricepuţi, 
şi în scurtă vreme coborâră pe podul umblător. 
Bacşişurile şi plocoanele jupânului Dumitru făcuseră 
minuni şi, după vorba lui, nimeni nu-i luă în seamă. lată 
însă că un azap, care nu căpătase nimic ori i se dăduse 
prea puţin, se îndârjea să afle ce cărau ghiaurii. Mihai 
se uită îngrijorat la negustor şi-i citi în ochi o neputinţă 
mută. Nu mai era vreme de pierdut, după câte îşi putu 
da seama tânărul. Îi făcu un semn liniştitor jupânului, 


iar el se trase în spatele turcului care acuma scotocea 
de zor către fundul chervanei, intrând sub coviltir. Se 
aruncă asupra lui si-l înşfacă de gât. Prin faţa ochilor îi 
trecu mutra înspăimântată a lui Teleki, şi atunci strânse 
mai cu sete. Azapul se mai zbătu o vreme, după care 
rămase înţepenit, iar nimeni din cei din preajmă nu 
băgă de seamă la cele petrecute. 

— De ne afla eram pierduţi, şopti jupânul Dumitru, 
care venise în grabă cu un hanger în mână să ajute la 
nevoie. Turcii nu ştiu ce ducem şi ne-ar fi tras în 
ţeapă... 

— Bine, ai să-mi spui pe urmă despre ce e vorba, 
dar acum ce facem cu el? 

— Să rămână acolo. Aruncăm un braţ de paie pe 
deasupra şi să nădăjduim că nu mai este niciunul care 
să-mi fi scăpat să-l plătesc. 

— Barem să-l fi băgat în vreun butoi... 

— Doamne fereşte! îi facem vânt în mijlocul apei. 

— Nici gând, că poate fi zărit şi ne dă de gol. L-om 
căra cu noi. 

— Numai până-n codrii Vlăsiei, că acolo s-or ospăta 
corbii şi lupii din hoitul lui. 

Feciorii rămaseră toată vremea  nepăsători, 
neştiind ce se întâmplase, şi mare nu le fu mirarea 
când făcură cel dintâi popas şi Mihai îi puse de 
scoaseră leşul azapului. Tot atunci se văzu nevoit şi 
jupânul Dumitru să se mărturisească. In butoaie pu- 
sese pulbere, iar la fundul căruţelor numai sâneţe şi 
pistoale. Cu toate acestea nu părea îngrijorat niciunul, 
ba se găsi un hâtru care să spună: „Eu socoteam că 
ducem zeamă de varză!” Apoi săpară o groapă unde 
aruncară azapul, căci şi-au zis că ar fi mai bine să nu 
rămână urme şi apoi nici nu se făcea să lase un om 
pradă jivinelor, măcar că-l îngropară ca pe un câine. 


Fiind păgân, pe lumea cealaltă tot avea să ardă în focul 
gheenei, aşa că nu-şi mai irosiră nici rugăciunile. 

Plecară mai departe în tăcere şi Mihai după o 
vreme îşi întrebă tovarăşul, fiindcă nu i se socotea 
năimit: 

— Nu cumva duci armele lui Gaşpar-Vodă? 

— Nu! Ţi-oi spune drept: la cazaci! Dacă îmi va 
cere, am să-i aduc şi lui, zâmbi jupânul Dumitru. 

— Socot că o să-i trebuiască mai multe, făcu 
gânditor tânărul. 

— S-or găsi, numai braţe să fie! răspunse încântat 
Dumitru. 

Toate acestea se petreceau cam în vremea când 
ceata lui Marcu, străbătând sat după sat, ajunse în 
dreptul Silistrei, unde trimise o iscoadă să afle veşti 
despre ceilalţi, dar degeaba. 

— Vor fi apucat pe apă la vale, spuse unul. 

— De unde bani?! se miră Marcu. Doar înotând! 

— Doamne fereşte! răspunse altul îngrijorat. Numai 
să nu-i fi prins turcii şi să-i fi pus la popreală. 

— Oricum, nu putem să-i aşteptăm, hotărî Marcu şi 
porunci să plece mai departe, căci în Silistra nu aveau 
ce căuta. 

Sleiţi de osteneală şi chinuiţi de foame, oştenii 
pătrunseră printre dealurile dobrogene, pe unde se 
topise zăpada şi nici măcar apă de băut nu mai găseau 
la îndemână. Sărăcia era însă aidoma prin rarele sate 
întâlnite în cale, ca şi prin locurile pe care le 
străbătuseră până atunci. 

Intr-una din zile dădură nas în nas cu un pâlc de 
beşlii care se proţăpiră în faţa lor cu chef de harţag. Nu 
erau mai mult ca vreo douăzeci de călăreţi şi, de şi-ar fi 
pus mintea cu ei, i-ar fi spulberat în bătaie, dar 
bănăţeanul nu voia nicio încăierare. 


— Unde vă duceţi, bre ghiauri? întrebă baş-beşiliul. 

— Din porunca prealuminatului vizir Iskender-paşa, 
ne ducem la lsacci, spre a face alai beiului de la 
Bogdania. 

— Aveţi firman? 

— Da' ce, seraskerul nostru dă aşa ceva? răspunse 
Marcu în batjocură. A poruncit şi noi ne supunem, 
neavând a da seamă decât luminăţiei-sale. 

Auzind răspunsul dârz al necredinciosului, turcul o 
lăsă mai moale şi porunci alor săi să-şi vadă de treabă. 
Nu voia să şi-l pună în cap pe năbădăiosul lor stăpân, 
dar nici n-avea ce lua de la prăpădiţii de ghiauri. 

— Acolo să vă duceţi şi nu în altă parte! 

— N-avea grijă! răspunse Marcu râzând de-a 
binelea. 

Le spuse apoi feciorilor lui tot ce vorbise cu beşliul 
şi tare se mai veseliră. 

— Toate bune, fraţilor, numai că râsul nu taie 
foamea, zise Marcu în cele din urmă. Merinde nu mai 
avem, în schimb calea-i lungă. 

— Să ne tragem pe lângă malul Dunării, zise Sâvu 
Hamat, un fecior zdravăn din Prigor. Poate prindem 
ceva peşte. 

— Tune dracu-n el de spurcăciune! făcu scârbit un 
făgărăşan. 

— No, atunci taie tu porcul să mâncăm cu toţii! i-o 
întoarse prigoreanul. 

— la nu vă mai sfădiţi, îi potoli Marcu. Pe acolo vom 
merge. Mai întâi că nu ne-om rătăci, iar mai la urmă o 
să mâncăm şi peşte şi broaşte şi tot ce-om mai găsi. 
Foamea nu ţine seama! Aşa-i la oaste. 

Şi astfel ajunseră la Hârşova, unde aflară că mai 
scurtă le-ar fi calea de-a dreptul prin păduri şi peste 
dealuri, întâmpinând iarăşi Dunărea, la Obluciţa. Cum 


nu făcuseră mare lucru cu mâncarea şi fiindcă altfel 
ocolul ar fi fost prea mare, apucară drumul 
Babadagului, unde se gândeau că s-ar fi putut întâlni 
cu voievodul cel nou, dar pe de altă parte nu prea 
aveau chef să se înfăţişeze dregătorilor turci de acolo. 

Străbătură locuri întinse şi pustii, prin care dacă 
scormoneai pământul nu dădeai decât de piatră, şi tare 
se mai minunau feciorii Ardealului şi Banatului de 
asemenea ciudăţenie. 

— Parcă ar fi munte, zise Sâvu dând cu piciorul 
într-un stei de piatră. 

— Da' de unde, făcu un secuian. Munţii 
până la cer, dar pe aici îi numai câmpie... 

Nu se dumereau cum era cu acea „câmpie de 
piatră”, dar nici Marcu nu fu în măsură să-i 
desluşească. Dădură în schimb peste mulţi ciobani 
ardeleni cu turme de oi, care, bucuroşi de întâlnire, îi 
ajutară cu de-ale gurii, ba îi şi călăuziră încotro să 
apuce. 

Aşa se pomeniră într-o zi drept pe creasta dealului 
ce străjuia Babadagul de către soare-apune. Se 
pitulară care cum putu şi se desfătară cu frumoasa 
privelişte ce li se întindea la picioare. Era o zi însorită 
de primăvară şi strălucirea minaretelor, ca şi 
nemărginirea apei de argint ce se pierdea în negura 
zării îi făcură să se creadă într-o lume de poveşti. Cu 
greu se despărţiră de acele locuri minunate, dar nu 
trebuiau să treacă prin oraş, dacă voiau să meargă în 
treaba lor netulburaţi. Orice întâlnire cu turcii nu era 
bună. Apoi la scurtă vreme se întâlniră iarăşi cu 
Dunărea, când ajunseră pe o colină din dreptul 
grindurilor de la Crapina. Ca şi la Babadag, unde 
crezuseră că lacul Razelm nu putea fi decât marea, şi 

aici, nu se îndoiră nicio clipă că lacul Cahul de dincolo 
era chiar nemărginita întindere de apă. 

— Tulai, că  mare-i marea asta! se cruci 
făgărăşanul. 

— Ce gândeşti?! fu singurul răspuns. 

Se înfiorau la gândul că aveau să treacă pe partea 
cealaltă şi să meargă zile întregi pe mare. Marcu însă îi 
linişti spunându-le că pe acolo pe undeva trebuie să fie 
un vad al Dunării, chiar în faţa Obluciţei, şi oricum 
aveau să scape neudaţi. 

De altfel locul unde ajunseră mai fusese tabără de 
curând, ceea ce însemna că erau pescari prin preajmă. 
Trebuia însă pândit vreun barcaz mai încăpător şi să se 
tocmească pentru trecere, aşa că Marcu porunci să se 
aşeze de popas şi se puseră pe aşteptat. 

În tot acest răstimp caravana neguţătorului, păzită 
de ceata lui Mihai, trecuse prin codrii Vlăsiei, fără de 
nicio sminteală. Se cam saturaseră de atâta pădure, 
aşa că atunci când dădură de balta Tătarului, de lângă 
Dâmboviţa, şi văzură mai apoi întinsa câmpie a 
Bărăganului, li se păru că intraseră în altă lume. Cerul 
brăzdat de şirurile cocorilor în zborul acestora către 
miazănoapte şi adierea de vânt călduţ ce topea zăpada 
sub picioarele lor vestea o primăvară timpurie, numai 
că glodul făcea mersul tare anevoios. Carele încărcate 
se scufundau adesea până la butuc şi oamenii erau 
nevoiţi să dea ajutor cu umărul, asudând alături de 
dobitoace. Nu se putea spune că-şi câştigau pâinea 
trândăvind! 

— N-o fi şi şleau de drum de căruţă? se nedumeri 
Mihai întrebându-l pe jupânul Dumitru. 

— Ba cum de nu? zâmbi acesta. Dar nu-i pentru 
noi... Tânărul înţelese şi îşi îndemnă oamenii să mai 
rabde, dar li s-a părut de două ori mai lungă calea 


decât cea prin codru, până se văzură în cele din urmă 
în preajma Cetăţii de Floci. 

Locul de întâlnire tăinuit era pe undeva prin 
stufărişul de pe malul Dunării, dar cel ce trebuia să 
vină încă nu era acolo, aşa că jupânul Dumitru se văzu 
nevoit să mai adauge câte un florin de căciulă pentru 
fiecare zi ce mai aveau să aştepte. 

— De altfel, nici nu văd pentru ce v-aţi mai întoarce 
la Silistra, îi zise el lui Mihai. Nici o zi nu faceţi până la 
Galaţi, iar de vă temeţi, rânduiesc eu o trecere de-a 
dreptul prin baltă, numai de-ar veni odată afurisitul de 
Potapcenko. 

Chiar a doua zi se apropie de mal un barcaz de 
luptă turcesc trăgând în urma lui vreo cinci lotci 
pescăreşti, împotriva firului apei. Văzând flamura verde 
fluturând la catarg Mihai puse mâna pe spadă, socotind 
că va fi fost vreo trădare şi în locul cazacilor veneau 
acuma turcii. Porunci oamenilor să se ascundă, fiindcă 
nu ştia ce fel de arme au păgânii, dar jupânul Dumitru 
îl linişti râzând voios: 

— Sunt ai noştri, n-aveţi teamă! 

Mihai se întoarse spre el, aruncându-i o căutătură 
piezişă: 

— Parcă fuse vorba că vinzi arme cazacilor, şi nu 
turcilor?! 

— Întocmai! „Turcul” de la cârmă nu-i altul decât 
afurisitul de Zahar Potapcenko-atamanul, numai că 
veşmintele sunt altele. Is daţi dracului zaporojenii 
ăştia! Bat marea ca pe un heleşteu şi pălesc în cealaltă 
parte a împărăției înfăşuraţi cu turbane. Ba sunt în 
stare să intre şi în geamie, să se roage ca nişte 
adevăraţi musulmani, dar fără să pregete să-i dea foc 
cu credincioşii din ea. Sunt oamenii naibii! 


— Câte ceva am auzit şi eu despre isprăvile lor, dar 
nu-i socoteam atât de vicleni. Asta nu înseamnă 
bărbăţie... 

Poate că şi-ar mai fi spus tânărul şi alte păreri dar 
nu mai avu când, fiindcă barcazul trăsese la mal şi află 
îndată că pescarii din lotci erau români. 

— Ei te-ar putea trece de-a dreptul la Obluciţa, cu 
toţi oştenii domniei-tale, îi zise jupânul Dumitru văzând 
cine erau însoțitorii cazacului. Dacă vrei, vorbesc eu cu 
Pandele, care-i starostele lor. 

— Numai să nu-mi ceară prea mult, că alţi bani 
decât ce mi-ai dat domnia-ta eu n-am... 

Se gândea că n-ar mai trebui să se întoarcă atâta 
cale când era la doi paşi de fruntariile Moldovei, ţinta 
călătoriei lor. Dobrogeanul, pe de altă parte, părea un 
om de ispravă şi, de cum îl văzu îndeaproape, prinse 
încredere în el. 

— lacă, bre Pandele, îl luă jupânul Dumitru de-a 
dreptul. Ţi-am găsit mugşterii ca să nu te întorci gol 
înapoi, căci atamanul nu mai are trebuinţă de voi la 
întoarcere. Dumnealui, căpitanul Mihai, ar pofti să 
ajungă în scurtă vreme la Obluciţa. Ce zici, te-ncumeţi 
să-l treci, cu oştenii lui cu tot? 

— Sunt mulţi? 

— Vreo treizeci, aşa că-ncap. De mâncare să n-ai 
grijă... 

— Are balta peşte! răspunse pescarul privindu-l pe 
Mihai cu mare atenţie. Numai că sunt cam multe lifte 
păgâne pe toată Dunărea şi va fi cam greu. Doar dacă 
s-ar învoi să-i trec prin stufăriş... 

— Mai bine! sări Mihai. Cum să nu? Oricum trebuie 
să ajung mai înainte ca alaiul beiului... 

— Care bei? tresări Pandele. Gândeam că sunteţi 
români. 


— Păi asta şi suntem! 

— Incă de peste munte, adăugă şi jupânul Dumitru. 

— E vorba de domnul Moldovei, Gaşpar Grazziani, 
îşi urmă vorba Mihai. 

Pandele îl scrută din nou. 

— Nu cumva e vorba de unul cam uscăţiv şi cu 
bărbuţă rotunjită? Nu prea vorbeşte el curat limba 
noastră... 

— Să-ţi spun drept, se ruşina Mihai, eu nu-l cunosc 
după faţă, ci numai din auzite şi mai ales după fapta 
măreaţă ce o are în gând cu toţi românii. 

— Atunci el îi negreşit, se lumină dobrogeanul. 
Acum l-am cunoscut, după cele ce mi-ai spus, şi dacă-i 
pe aşa mă-nvoiesc să merg cu voi, să-l întâmpinăm 
împreună. Haideţi! 

— Stai! Aş vrea să ştiu mai dinainte cât îmi ceri 
pentru... 

— Nu ziseşi că sunteţi oştenii măriei-sale Gaşpar- 
vodă? 

— Ba da! 

— Atunci află domnia-ta, căpitane, că şi noi, 
pescarii dobrogeni, suntem în slujba domniei. Cum să- 
ţi cer plată?! 

— Măi fraţilor! făcu deodată jupânul Dumitru. Măi 
Marine! De unde auzii eu numele ăsta de Gaşpar-vodă? 

— Păi  uitaşi?... Marcu! Oşteanul peste care 
dădurăm la Praga. Nu-ţi mai aduci aminte? 

— Cum de nu! îşi aminti neguţătorul zâmbind 
încântat. Deci nu minţi bietul om, şi eu îl crezui nebun 
atunci. 

— Care Marcu?! se băgă şi Mihai, căci până atunci 
nu vorbiseră niciodată despre prietenul său bănăţean. 


— Eheei, ce băiat isteţ! răspunse jupânul Dumitru. 
să vă spună şi Marin cum ne-a scăpat el de blestemaţii 
de haiduci. 

Cu toată graba ce-o avea, Mihai nu se putu ţine să 
nu asculte despre peripeţiile lui Marcu, fiindcă nu mai 
încăpea nicio îndoială că despre el era vorba. Dar şi 
jupânul Dumitru fu nespus de bucuros aflând că 
bănăţeanul scăpase cu viaţă şi făgădui că va trece 
negreşit pe la laşi ca să-l mai vadă. Ba să aducă şi 
arme de va fi cu trebuinţă pentru noul voievod. 

— Şi când te gândeşti că eu ziceam că ar fi vorba 
de craiul acela din Vicleien... îşi aminti jupânul 
Dumitru. 

Se duse apoi să vadă cum stătea atamanul cu 
încărcatul, iar oamenii lui Mihai începură a se urca în 
lotci, unul câte unul. Apoi, după ce barcazul „turcesc” 
flutură semet flamura profetului, apucând firul apei la 
vale, porniră şi pescarii, nu înainte ca jupân Dumitru 
să-l îmbrăţişeze pe Mihai şi să-i spună pentru Marcu 
toate urările lui şi ale lui Marin. 

Prin stufăriş, printre grinduri şi locuri ştiute numai 
de oamenii apelor, oştenii trecură marea baltă a Brăilei 
spre deosebita încântare a ochilor acestor oameni din 
Banat şi Transilvania, faţă de priveliştea ce li se 
înfăţişa. Nici chiar Mihai, care se socotea destul de 
umblat, nu mai avea ce spune. Era sfârşit de iarnă şi 
prin ochiurile de apă se mai zărea ici-colo câte un sloi 
de gheaţă. 

— Uite gâştele! arătă unul nişte păsări mari şi albe 
ca zăpada. 

— Alea-s lebede! răspunse un pescar de la vâsle. 
Sunt şi gâşte sălbatice pe aici, dar îs mai cenuşii şi cu 
gât scurt ca alea de pe lângă casă. 


— Da-s bune de mâncat? întrebă unul mai 
pofticios. 

— Gâştele da, lebedele nu. 

Un pâlc de pelicani, săltându-se greoi de pe luciul 
apei, stârni alte strigăte de uimire. Apoi când vreun 
„vreasc uscat” îşi lua zborul, dovedindu-se a fi fost 
stârc ori cine ştie ce altă zburătoare, bieţii feciori din 
alte meleaguri numai că nu-şi făceau cruce de atâta 
mirare. Egrete cu pene domneşti pe creastă, bâtlani 
înţepeniţi la pândă pe vreun grind, lişiţele şi... câte şi 
mai câte îi făceau să se creadă într-o lume vrăjită. 

— Muream şi încă nu ştiam deplin cât îi de frumos 
cuprinsul neamului nostru! glăsui un fecioraş de prin 
părţile Năsăudului. 

— Dar şi pe aici tot al nostru-i pămân... vreau să 
zic apa? întrebă Sâvu prigoreanul. 

— Cum să nu? răspunse Pandele. Tot români 
trăiesc şi prin lumea apelor, ca şi pe pământul dintre 
Dunăre şi marea cea mare, numai că deocamdată ne 
stăpânesc turcii. 

— Ca şi la noi! oftă prigoreanul. 

— Dar s-o sfârşi odată şi cu ei! îi asigură Mihai 
încrezător. Mai greu a fost la primul popas pe un grind, 
căci feciorii se îndoiau că-i va ţine pe toţi. Apoi sub 
nicio formă n-au vrut să guste din ciorba de peşte 
fiartă cu apă din Dunăre şi dreasă cu ouă de corcodel. 
„Să mă ferească dumnezeu de aşa spurcăciune!” 
zisese unul şi a fost îndeajuns pentru toţi ceilalţi. Nu şi 
pentru Mihai, care se înfruptă pe săturate făcând haz 
de tovarăşii lui mofturoşi. Aceştia însă molfăiau slănină 
cu ceapă şi la prânz şi seara. 

Trecură de Garvăn, de Cotul Pisicii, acolo unde 
Dunărea se învârte în loc până a se hotări să apuce 
calea spre vărsare, şi pătrunseră în balta Văcărenilor, 


de unde ieşiră printre grindurile de la Crapina. Ar fi 
mers ei şi mai departe, dar se înnopta. Zăriseră însă pe 
colina dinspre ţărmul turcesc nişte focuri de tabără şi 
Pandele porunci să se tragă cu lotcile pe sub mal, ca să 
vadă despre cine era vorba, deşi nu se prea îndoia că 
vor fi fost niscaiva osmanlâi. 

— În acelaşi loc au poposit mai deunăzi şi oştenii 
lui Iskender-paşa, şopti el de parcă s-ar fi temut să nu 
fie auzit de cei de pe mal. Acuma pot fi alţii şi n-ar fi 
rău să vedem dacă sunt mai puţini decât noi. 

— Nu ne putem strecura pe sub ei fără să ne 
simtă? întrebă şi Mihai cu voce scăzută. 

— Cum aşa?! căscă gura Pandele. Să-i lăsăm să ne 
scape?! Ştii că ăştia se duc în Moldova şi jefuiesc şi-şi 
fac de cap, iar noi să-i lăsăm? Impuţinându-i, ne facem 
datoria de fraţi. De n-or fi prea mulţi, îi căsăpim în 
somn şi ne vedem de drum. 

Feciorii se arătară însă nespus de bucuroşi că 
aveau să-l înfrunte pe păgân şi Mihai se lăsă în voia lor, 
cu toate poveţele lui Marcu de a nu se încaieră cu 
turcii. 

Traseră binişor la mal şi coborâră tiptil ca să nu fie 
simţiţi de cei de deasupra, care-şi aprinseseră numai 
două focuri şi păreau a se fi dat odihnei de noapte. Din 
porunca lui Pandele, care era mai priceput în astfel de 
împrejurări, se hotârâră să-i înconjoare pe la spate şi 
când avea să latre el ca o vulpe să se năpustească 
asupra corturilor dându-le foc peste păgâni. 

— Facem rost de arme! şopti Mihai la urechea lui 
Pandele, de care nu se despărţea. 

— Ba şi de pradă, căci ticăloşii cară cu «ei 
întotdeauna. 

Cu tot avântul de care dăduseră dovadă, oştenii lui 
Mihai nu izbutiră să-i răzbată pe ceilalţi, care se 


deşteptaseră cu toţii şi săriră la bătaie până să mai 
apuce feciorii să aprindă corturile, în învălmăşeală se 
stinseseră şi focurile, aşa că se încrâncenară în beznă, 
abia deosebindu-se unii de alţii. 

— Ucide! Loveşte! răsună deodată vocea lui Marcu. 

— Staaaţi! răcni şi Mihai, spre uluirea lui Pandele. 
Potoliţi-vă, fraţilor! Ne batem între români... suntem 
noi, Marcule! 

— Mihai?! strigă acesta. 

— Da! Eu şi ceilalţi, dar opriţi-vă o dată! 

Cu greu s-au lămurit şi unii şi alţii că nu aveau 
duşmanul în faţă şi, după ce şi-au mai tras câte un 
pumn în tăcere, în cele din urmă bătaia încetă şi ici- 
colo se aprinseră focurile: Noroc a fost că nimeni nu 
apucase a-şi pierde viaţa, dar vânătăi şi carne zdrobită 
erau îndestule, har Domnului. 

— Cum de ajunserăţi să vă năpustiţi asupra 
noastră? întrebă Marcu îmbrăţişându-l pe Mihai. 

— Noi suntem de vină, se grăbi să recunoască 
Pandele. Socoteam că aţi fi niscaiva păgâni, şi când- 
Colo... 

— Lasă, frate Pandele, zise Mihai împăciuitor. Ne- 
am mai dezmorţit şi noi oleacă, fiindcă prea stătusem 
înţepeniţi în lotci atâta amar de vreme. 

li povesti apoi prietenului său despre Pandele şi 
oamenii apelor, iar Marcu bucuros îi strânse acestuia 
mâna, în semn de împăcare. 

— Acu... bine că n-a fost cu moarte de creştin, 
bâigui Pandele încă ruşinat. Dar ca să-mi fie cu iertare, 
iacă, mă leg să vă trec pe toţi pe malul celălalt, dacă 
aşa vi-i voia. 

— Îţi mulţumim, frate dragă, şi ne bucurăm că la 
tot pasul întâlnim oameni de omenie şi de ajutor. 


— Aşa-i pământul ăsta al nostru, oftă Sâvu 
prigoreanul, care venise să le spună că, după câte ştia 
el, răsărise ziurelul de ziuă, de nu cumva pe aceste 
meleaguri va fi arătând altfel. 


DOMNIA MOLDOVEI 


TRECUSERĂ VREO ZECE ZILE de la sosirea veştii că 
iarăşi izbucnise războiul şi Grazziani era tare cătrănit, 
întrucât încă nu apucase a dobândi mult râvnita 
domnie. Singura licărire de bucurie i-a adus-o 
întoarcerea lui Pera, care-i povesti pe îndelete pe unde 
umblase şi ce făcuse. 

— În drum spre Orşova, m-am abătut pe o altă cale 
şi am ajuns într-un sat de-i zice Bozovici. Acolo am dat 
peste Marcu... 

— Marcu? Am auzit bine? Unde-i? Ce face? 

— Deocamdată strânge oşteni pentru măria-ta şi îţi 
aşteaptă porunca tot acolo, în Bozovici, căci aşa m-am 
înţeles cu el. 

— Bunul şi credinciosul meu Marcu! A adunat mulţi 
oameni? Cum i-a plătit? 

— Să tot fie cam la vreo sută până acum, dar dacă 
avea bani de bună-seamă că ar fi strâns mai mulţi. Unii 
dintre ei au slujit în oastea prinţului Bethlen, ca şi 
Marcu, de altfel. 

— Marcu? Nu mă-nebuni! râse cu poftă dalmatinul. 
Auzi la el! 

— A pătimit multe de când v-aţi despărţit, dar n- 
am avut vreme să stau să-l ascult. Poate că-ţi va spune 
chiar domniei-tale, când vă veţi întâlni. 

— Nici eu nu mai ştiu când l-oi vedea... Oricum va 
trebui să te duci cu nişte bani la el. Am să mă mai 


împrumut, că nu putem lăsa să ne scape asemenea 
oşteni de ispravă. Până la urmă tot am să izbutesc! 

Era mâhnit că fusese dus cu vorba de pe o zi pe 
alta şi iată că oastea i se strângea, iar el încă n-avea 
domnia. Trebuia să-i facă pe oştenii din Banat să mai 
aştepte pe acolo unde se aflau şi pentru aceasta îl 
trimise pe tânărul croat la Baruch ben Isaac, renumitul 
cămătar care-l sprijinea cu bani mai mult decât oricare 
altul din lInstanbul. Acolo află Pera vestea mult 
aşteptată: Gaşpar Grazziani era domnul Moldovei! 

„Şi aşa să-i spui măriei-sale, zise bătrânul cămătar, 
că eu, sărmanul Baruch, mă silesc zi şi noapte să-i fac 
rost de aur cât mai mult, dacă mai are trebuinţă!” 
Vorbele acestea erau un semn doveditor, căci bătrânul 
vulpoi era încunoştinţat de toate câte se petreceau la 
sărai şi n-ar fi dat un ban dacă n-ar fi ştiut că 
dalmatinul fusese făcut domn. Din pricina aceasta a 
mai fost amânat şi Pera cu plecarea, ca să vadă ce 
avea de făcut. 

De altfel Grazziani se împrumutase şi de la alţii, 
aproape că nici nu mai ţinea seama de la câţi luase 
pungi grele cu aur şi argint sunător. Un neştiutor ar fi 
putut spune: „Vai de biata ţară a Moldovei. Ce-o 
aşteaptă?”, dar noul domn avea de gând să-şi 
plătească datornicii asemenea înaintaşului său valah 
Mihai voievod, care cu ani în urmă le plătise cu foc şi 
sabie la Bucureşti. De ce n-ar face şi el aşijderea la 
laşi?! 

Pungi îndesate de guruşi fuseseră lăsate plocon şi 
la casa din Istanbul a domnitorului mazil Radu-vodă 
Mihnea, nu de alta, dar acesta se bucura de mare 
trecere printre dregătorii otomani, iar boala de ochi de 
care se plângea nu era decât o amăgire. Dalmatinul nu 
se îndoia că anume se făcuse beteag spre a nu părăsi 


scaunul domnesc cu ruşine, acum când se în- 
volburaseră nori grei asupra Moldovei. 

În cele din urmă sosi şi ziua mult aşteptată. O zi ca 
oricare alta, cu moină, cum se întâmplă adesea 
primăvara pe acele meleaguri. Ultimele petece de 
zăpadă de pe malul anatolian al Bosforului se scurgeau 
văzând cu ochii, iar nori albi se fugăreau dinspre Marea 
Neagră, pierzându-se în albăstrimea cerului de la 
miazăzi. Pescăruşii plutind pe deasupra caselor păreau 
a fi nişte fulgi mari de nea, amintire a unei ierni ce 
trecuse. Grazziani însă n-avea acum ochi pentru 
asemenea frumuseți. N-a băgat de seamă decât 
zâmbetele de admiraţie ale celor din jurul lui, atunci 
când intră în arz odasi, cum i se spunea odăii de 
primire. 

— Hoş geldin beg! îi ură bun-sosit chehaia 
sadrazamului. 

— Asta va să însemne că mă aşteaptă veşti bune? 
Urechile mele sunt pregătite să le asculte, iar buzele să 
rostească mulţumirea, răspunse dalmatinul 
încrucişându-şi mâinile pe piept în semn de salut. 

— Am căpătat ştiri că beiul de Bogdania, bolnav 
fiind, nu mai poate împlini poruncile împăratului nostru 
cel slăvit, Alah să-i dea zile îndelungate! 

— Alah! adăugă smerit viitorul domn. 

— Cu marea lui înţelepciune, Iluminatul nostru 
padişah a hotărât să te aşeze pe acest scaun în locul 
robului Radu-Mihnea-bey. 

— Nevrednic sunt de asemenea cinste, dar mă voi 
strădui să slujesc cu nestrămutată credinţă, tuturor 
voitorilor mei de bine. 

Încântat de răspuns, dar mai cu seamă de darurile 
căpătate, chehaia ieşi să dea de ştire marelui vizir că 
Gaşpar-beg se afla în sărai, cu toate că el însuşi fusese 


acela care trimisese să-l cheme, dar aşa era tipicul. 
Okuz-paşa îl puse pe capugilar chehaisî, maimarele 
tuturor chehaielor lui, să-l poftească pe prinţ a i se 
înfăţişa în Kubbe alti, aşteptându-l pe un divan cu 
perne de mătase, iar în faţa lui, de o parte şi de alta, 
pe două şiruri, se aflau toţi slujitorii şi slujbaşii mai de 
frunte. 

Grazziani se aplecă iarăşi, încrucişându-şi mâinile 
la piept, şi aşteptă cuviincios să i se vorbească. 

— Beiule, începu  sadrazamul.  Măritul nostru 
padişah, luminătorul întregii lumi, slăvitul Osman-khan 
şi-a plecat privirea asupra ta ca să-ţi încredinţeze 
domnia ţării ce se cheamă Bogdan-ili, unde tu să fii cel 
mai de seamă dintre închinătorii lui Issa ben Miriam. Te 
vei supune cu smerenie, punându-ţi capul chezaş 
pentru împotrivire ori îndărătnicie! 

— Jur pe viaţa mea să fiu rob ascultător marelui şi 
înţeleptului nostru stăpân, să nu mă abat de la 
poruncile strălucirii-sale şi nici de la cele ale sfetnicilor 
care-i stau în preajmă cu credinţă... 

— Aşa să faci, beiule, şi Alah să-ţi lumineze calea! 
Făcu apoi un semn cu mâna şi capugilar-chehaisi se ivi 
pe dată cu un caftan pe care noul domn îl sărută cu 
evlavie, ca pe sfintele moaşte, înainte de a-i fi pus pe 
umeri. De fapt plătise pentru el o groază de bani, dar 
se chema a fi darul marelui vizir, căci aşa era obiceiul. 
Domnitorul se întoarse către însoțitorii lui, printre care 
se aflau dumnealor Grama şi Ralli, doi prieteni greci din 
Istanbul, care aveau să-i fie chehaiele la Poartă. Marele 
vizir porunci să fie aduse caftane şi pentru cei doi, 
desigur, ceva mai ieftine. 

Toate acestea  isprăvite, Grazziani sărută cu 
plecăciune mâna sadrazamului şi, împreună cu cele 
două chehăi ale lui, se înapoie la Fuad-efendi, cel care-l 


primise mai dintâi. Aici îl aşteptau dulceţuri şi tot felul 
de pometuri proaspete, de parcă nu ar fi fost la sfârşit 
de iarnă. N-a zăbovit însă prea mult, căci imbrohorul 
sadrazamului îi pregătise calul, un altul decât cel cu 
care venise, frumos împodobit, iar patru slujitori-şatâri 
şi baş-ceauşul îl aşteptau călare. Gaşpar-vodă încalecă 
la rându-i şi însoţit de ceauşi şi paici pedeştri porniră la 
pas pe ulițele oraşului. Ocoliră geamia Stileyman, 
străbătură apoi caldarâmul din preajma Haliciului, de 
lângă fanarul de la Petrion, până la biserica 
Pamakaristos. La trecerea alaiului stambulioţii se 
opreau făcând temenele, iar ienicerii îşi desfăceau 
poalele mantăilor până la pământ şi se aplecau cu 
mâinile la piept, în semn de adâncă cinstire. 

În faţa bisericii era o piatră anume, la care se 
opriră cu toţii, turcii neavând îngăduinţă să meargă 
mai departe, şi acolo fu întâmpinat de patriarhul 
Constantinopolelui, înconjurat de soborul de preoţi şi 
arhimandriţi. Voievodul, susţinut de Grama şi Ralli, păşi 
în biserică în urma patriarhului, în vreme ce psalţii 
cântau greceşte „Vrednic este”. Se opriră la pristolul 
din altar, pe care domnitorul îşi aşeză cu evlavie capul, 
spre a fi acoperit cu omoforul, citindu-i-se apoi 
rugăciunile ce se făceau odinioară la încoronarea 
împăraţilor bizantini. 

Gaşpar Grazziani era catolic şi poporul asupra 
căruia avea să domnească avea credinţă ortodoxă, 
însă el ştia prea bine că în asemenea cazuri capetele 
încoronate puteau să se lepede de orice lege. Nu 
făcuse oare la fel, cu numai câţiva ani înainte, regele 
Henric de Navara? Pentru a cuceri inimile catolice ale 
parizienilor, a renunţat la credinţa lui hughenotă. La 
rândul său, dalmatinul primi să fie înscăunat după 
credinţa poporului ce devenea al său prin porunca 


împărătească, dar din care se trăgea şi el, ca o mlădiţă 
mai îndepărtată. Jură, deci, cu glas tare că va păstra 
neştirbită credinţa străbună a neamului românesc. 

leşind din bisercă fu întâmpinat iarăşi de uralele 
ceauşilor din suita lui, după care se îndreptară spre 
Duraman, acea parte a oraşului unde se afla Bogdan- 
saraiul. Acolo a trebuit să primească tot felul de 
oaspeţi, ostenindu-se peste măsură, încât noaptea avu 
un somn adânc şi fără vise. Poate că s-ar fi deşteptat şi 
mai târziu a doua zi, de n-ar fi sărit ca ars din pat în 
capul oaselor, din pricina larmei ce se auzea din curte. 
Aşa cum se făcuse obicei, miralem-aga se înfăţişase cu 
cele două tuiuri, sangeacul şi celelalte însemne mai 
mărunte. Dar acest dregător era însoţit de 
tabulhaneaua care scotea sunete asurzitoare, punând 
pe fugă toate vietăţile necuvântătoare de prin 
împrejurimi şi stârnind lătrăturile furioase ale potăilor 
din Istanbul. 

Într-o clipită nou voievod fu îmbrăcat şi ieşi în 
întâmpinarea dregătorului împărătesc. Apucă 
sangeacul şi sărută smerit flamura, după care îl întinse 
sangeacdarului său spre păstrare. Alte bacşişuri grase, 
noi plocoane şi osebite daruri fură înmânate multora, 
de la mic la mare, iar după aceea plecară cu toţii, dar 
tabulhaneaua mai rămase încă trei zile, spre a ferici 
urechile noului domn, în fiecare seară pe la chindie. 

Cum ziua de primire la padişah nu putea fi decât 
martea ori duminica, în înţelegere cu marele vizir s-a 
hotărât să i se înfăţişeze în cea de a şasesprezecea zi a 
lunii Safer ul-hair, când cădea pazar, adică duminica. 
Incă de dimineaţă se găti spre a fi pe gustul 
dregătorilor măritului sultan, ştiind prea bine că turcii 
erau simţitori la tot ce era frumos. Bărbiţa lui neagră, 
frumos rotunjită, fusese anume lăsată să crească ceva 


mai lungă, ca să pară mai bătrân decât era. Vârfurile 
mustăţilor, răsucite în sus, trebuiau să arate pentru 
toată lumea că voievodul avea o voinţă dârză, de 
neînfrânt. Numai sprâncenele, subţiri şi frumos arcuite 
pe deasupra ochilor lui mari şi negri, îi dădeau de gol 
tinereţea ce-i zvâcnea prin vine. Işi pusese pe cap 
frumoasa lui căciulă de samur, la care agăţase surguci 
din pene de egretă prinse cu o cataramă de aur bătută 
cu nestemate. Trei mari smaralde, ca nişte lacrimi de 
uriaş, o făceau să pară şi mai mare decât era. Peste 
haina scurtă de atlas brodat cu fir de aur, trăsese 
mantia de brocart, garnisită la umeri cu blăniţă scumpă 
da jder, iar găitanele şi pasmanturile de aur se 
încoloceau pe după bumbi de rubin. Incălecând 
frumosul armăsar arăbesc alb ca neaua, mantia îi 
acoperi pulpele strânse în pantaloni de postav negru 
ce se isprăveau în frumoasele lui cizme galbene, din 
piele de vițel, lucrate cu multă măiestrie. Pintenii de 
aur în formă de stea zornăiau la fiecare pas şi numai 
când îşi puse picioarele în scăriţele şeii nu se mai 
auziră. 

Întregul alai pătrunse prin Bab i-humaium, chiar în 
spatele Ayasofiei, şi descălecară cu toţii sub „platanul 
ienicerilor” din Birinci aulu, care era de fapt prima 
curte din sărai. Trecură apoi de poarta Babu sselâm pe 
jos şi pătrunseră în cea de-a doua curte, care se mai 
numea şi Alay meidani. In partea dreaptă a celei de-a 
doua porţi, lipită de zid, se afla „fântâna călăului” şi 
lângă ea „piatra prevestirii”, ibret sengi, pe care se 
aşezau căpăţânile osândiţilor, ca să-şi aducă aminte 
supuşii de mânia padişahului şi de sabia lui 
necruțătoare. Trecând prin dreptul ei, Gaşpar-vodă 
trase cu coada ochiului, dar răsuflă uşurat văzând-o 
goală. Era un semn bun căci de fiecare dată când mai 


trecuse pe acolo îl întâmpina câte un cap de om, la 
vederea căruia se cam înfiora. 

Aşteptară din nou o vreme, până ce marele vizir 
căpătă încuviințarea sultanului să i-l înfăţişeze pe 
domnul Bogdaniei. Mai întâi îi fu pus caftanul pe umeri 
şi cuca în locul frumoasei lui căciuli, iar doi capugibaşi 
îl împinseră de subsiori în arz odasi, unde se afla 
padişahul. În stânga voievodului, loc de mare cinste la 
turci, se afla însuşi marele vizir Okuz Mehmet-paşa, 
care-i zâmbea cu încredere. 

Cei doi capugibaşi îi făcură semn când să se plece 
în timp ce păşea către tronul împărătesc, în aşa fel 
încât să facă vreo trei temenele, după care rămase 
drept în faţa stăpânului lumii. Acesta îl privea cu 
încântare, măcar că nu se cădea să se arate nicicum 
faţă de un „rob nevrednic” şi nici să-i vorbească, decât 
prin mijlocirea sadrazamului. 

— Poftesc a-mi fi cu credinţă nestrămutată şi să se 
poarte cu milosârdie şi dreptate faţă de supuşii noştri, 
dar cu asprime şi neîndurător faţă de cei răi! zise 
tânărul Osman-khan. 

Deşi Grazziani înţelesese totul, marele vizir îi mai 
spuse o dată vorbele sultanului, după care i se îngădui 
domnitorului să răspundă, dar tot spre marele vizir şi 
fireşte că numai cuvinte de mulţumire şi legământ de 
supunere oarbă. 

Dus apoi cu spatele spre ieşire ca să fie mereu cu 
faţa la sultan, proaspătul domnitor fu scos în curte, 
unde imbrohorul împăratului îi pregătise un frumos 
armăsar şarg, cu harşa şi frâie bătute în aur, argint şi 
nestemate în lucrătură frigiană. În partea stângă a şeii 
atârna spada, în dreapta topuzul, iar jur împrejurul 
calului erau tot felul de slujitori de ranguri diferite. Se 
întoarseră iarăşi în biserica Pamakaristos, unde 


patriarhul făcu aceeaşi slujbă, numai că de data 
aceasta şi cuca fusese lăsată afară cu suita 
necredincioşilor turci. 

A doua zi a căpătat firmanul scris cu litere aurite, 
aşa că de acum nu putea zăbovi la Istanbul mai mult 
de o săptămână, după cum era obiceiul. Totuşi, abia în 
ziua de luni 11 februarie 1619 alaiul domnesc ieşi pe 
ulițele oraşului, îndreptându-se la pas spre Bahcekapi, 
de unde avea să apuce calea spre Edirne. 

Neavând călăreţi de ţară, în fruntea alaiului se 
aflau purtătorii celor două  tuiuri, apoi urmau 
capuchehaiele şi prietenii voievodului, dintre care nu 
lipseau Giovani Amati şi fiul său Annibale, Marino Resti, 
Giorgio Gradi şi, fireşte, Pera anume rămas ca să 
însoţească măreţia îndrăgitului său stăpân. Mai erau 
mulţi greci şi raguzani ce aveau să-l însoţească până în 
Moldova, îngroşind astfel suita principelui. După acest 
pâlc de călăreţi păşeau cei şapte cai de soi ai 
domnitorului mânaţi de şatâri domneşti, iar în urma lor 
alţi doi, dar împărăteşti de astă-dată. După ei venea 
însuşi beyul, cu caftan şi cucă pe cap, călare pe 
frumosul armăsar căpătat în dar de la sultan. Doi paici 
împărăteşti acopereau capul calului, iar doi slujitori 
ţineau de scăriţe, ca să nu lovească burta mândrului 
animal. In stânga, dar ceva mai în spate, călăreau 
mehmenda-rul şi  Iskimne-ceuş aga, dregători ce 
însoțeau întotdeauna pe domnitorii români până în 
țară. De partea cealaltă se afla un sangeac-agasi, care 
de asemenea avea să-l însoţească până la laşi, în semn 
de mare cinstire. Oamenii de casă ai domnitorului 
purtau cele trei steaguri roşii larg desfăşurate, dintre 
care doar cel din mijloc avea în vârf alemul semilunii, 
celelalte fiind numai cu bumbi auriţi. După aceştia, 
tabulhaneaua îşi împlinea cu prisosinţă menirea, 


stârnind o larmă cumplită şi adunând în jur mulţimea 
de gură-cască. Alaiul se încheia cu puzderia slujitorilor 
domneşti. Păşeau în pas domol şi din când în când, mai 
cu seamă pe la răspântii, măria-sa Gaşpar-Vodă vâra 
mâna într-o tăşcuţă legată anume de oblânc, de unde 
scotea câte un pumn de bănuţi de argint, risipindu-i 
„ân ploaie” asupra mulţimii de privitori. Merseră tot 
aşa până ce trecură de zidurile oraşului şi ceva mai 
încolo făcură cel dintâi popas. Mai departe însă nu se 
mai păstră aceeaşi rânduială, decât numai la trecerea 
prin aşezări mai răsărite, spre marea pohfală a 
domnitorului. 

Într-un astfel de răgaz, principele îl chemă la sine 
pe ser Marino Resti, spunându-i: 

— Aflat-am că la Edirne s-ar fi găsind Elisabeta 
Movilă, văduva lui leremia, pe care nemernicul de 
Iskender a batjocorit-o şi cică ar fi dăruit-o unui agă, 
căruia i se mai zice Alcaatii, adică „cel cu calul bălţat”. 
Ei bine, acesta îşi are haremul în acest oraş. 

— Bănuiesc că vreţi s-o scap de păgân, alteţă? 

— Întocmai! Cu bani, cu sila, fă cum crezi şi 
sloboade-o să meargă unde-i va fi voia, însă nu în 
Moldova ori la lehi. Ar fi un semn de prietenie pentru 
Lehia, dar nu cumva să se afle că eu te-am povâăţuit. 

— Prea-bine, ilustrissime! se înclină raguzanul. 

În Edirne făcură popas la Kurşunlu-han, unde fură 
întâmpinați de vreo douăzeci de boieri moldoveni ce nu 
mai apucaseră să ajungă la Istanbul. 

— Să trăieşti, măria-ta! Întru mulţi ani să domneşti 
milostive stăpân! se închinară ei chiar în ograda 
caravanseraiului. 

Se aflau de faţă dumnealor boierii Coste Bucioc şi 
Coci Lupu, apoi Grigore Cioplan, Dumitru Goia, precum 
Şi alţii, din familii vestite, ca Şeptilici, Duca, Gheuca, ba 


chiar şi vel-armaşul Nicoriţă, cel ce se bucurase de 
mare cinste la domnia trecută şi pe care cei din 
Pojorâta îl credeau pe ceea lume. 

Grazziani îi privi zâmbind şi îi veni în minte Marcu, 
bănăţeanul său credincios, care l-ar fi slujit în clipa asta 
ca nimerii altul. Descălecând, măria-sa intră în odaia 
cea mare a hanului, unde îngădui boierilor să-i sărute 
mâna, prilej pe care îl folosi Bucioc, adresându-i-se: 

— Prealuminate doamne! Toată ţara se bucură de 
înscăunarea măriei-tale, dar mai vârtos boierimea. 
Întru mulţi ani să ne trăieşti, preamilostive! Eu, 
nevrednicul rob, sunt Coste Bucioc, după nume, şi fost- 
am cândva vel-vornic al Ţării de Jos... 

— Ai să mai fii, şi încă vel-vornic al întregii ţări, 
chiar din ceasul acesta şi până ai să porţi credinţă şi 
osârdie domniei mele. Poftesc să aflaţi şi domniile- 
voastre, cinstiţi boieri, că veţi redobândi rangurile pe 
care le-aţi avut odinioară şi chiar unele mai mari, după 
vrednicia ce o veţi arăta ţării şi domniei. 

Tare se mai bucurară boierii auzind vorbele 
domnitorului şi se îmbulziră să-i sărute cu smerenie 
mâna. Însă lui nu-i plăcu atâta ploconire din partea 
unor oameni pe care urma să-i aibă ca sfetnici şi să 
stea alături de el, dârji şi cutezători, la înfăptuirea ţării 
celei mari a tuturor românilor. „Oare boierii Buzeşti, 
Mihalcea, Baba Novac, ori chiar părinţii celor de acum 
tot aşa se vor fi umilit în faţa marelui Mihai?!” se 
întrebă el în sine, privindu-i pe moldovenii 
îngenuncheaţi la picioarele lui. O uşoară mâhnire îi 
adumbri chipul, dar se gândi că adevăratul popor nu 
era liota boierească, ci acei oşteni necunoscuţi, ca 
Marcu şi alţii, care şi-ar fi dat viaţa fără să ceară în 
schimb nicio dregătorie. 


După un popas de mai bine de o săptămână făcută 
la Edirne, alaiul o porni din nou agale câtre Dunăre. Pe 
unde trecea se iveau şi săteni, dar nu ca să-şi încânte 
ochii de frumuseţea veşmintelor, ci pentru a strânge 
din drum cei câţiva gologani aruncaţi la nimereală 
pentru prostime. 

Zăbava fusese poruncită anume spre a-i da răgaz 
lui ser Marino Resti s-o afle pe Elisabeta-doamna şi nu 
plecară mai departe decât atunci când acesta se 
întoarse să-i spună că nefericita femeie îşi pierduse 
urma pe undeva prin Anatolia, vândută altui paşă turc. 
Din pricina aceasta ajunseră la Provadi abia în cea a 
douăzeci şi opta zi a lui mărţişor, în plină primă-vară. 
Erau acuma în apropierea stăpânirii lui Iskender-paşa, 
şi trebuia zorit întreg alaiul, dar nu mai înainte de a 
chema la oaste o mulţime de raguzani ce locuiau în 
acel târg. Apoi îl trimise pe Giorgio Gradi să dea o raită 
prin ţinuturile italice spre a mai răscumpăra vreo câţiva 
robi turci. Ar fi vrut şi Pera să plece, dar Grazziani 
socoti că nu se poate să nu se fi auzit de înscăunarea 
lui şi prin Banat şi-i fu teamă ca nu cumva tânărul croat 
să rătăcească pe acolo, în vreme ce Marcu s-ar fi putut 
să fi apucat drumul spre Moldova. Nici prin Silistra nu 
mai trecu, fiindcă lskender-paşa se afla tocmai la 
Cetatea Albă, sau Akerman, cum îi plăcea lui să spună. 
Atunci apucară pe drumul cel din vechime, de la Adam- 
Clissi spre Medgidia, Cogealac, Babadag şi drept la 
Isacci. 

Aianul de Babadag, fudulindu-se că-l cunoştea pe 
bey de mai mulţi ani, dar şi din porunca seraskerului 
Iskender-paşa, hotărî, împreună cu mulftiul, să-i facă o 
primire de mare cinste. Îl adăpostiră pe prinţ în casele 
lor şi acesta fu silit să se mute de la unul la altul ca să 
nu-i supere, dar a treia zi porunci tabără pe malul 


Razelmului, pentru toată lumea. De altfel avea de gând 
să şi plece mai departe. 

Deşi se afla mai la miazănoapte decât Istanbulul, 
primăvara  poposise mai din vreme pe aceste 
meleaguri, însufleţind întreaga fire. Stoluri mari de 
păsări se întorceau din ţările calde, făcând popas pe 
luciul apei şi umplând cu lama lor păsărească tot 
văzduhul. Era o privelişte de nespusă încântare şi 
Grazziani simţi dorinţa năvalnică să aducă pacea şi 
înflorirea în această ţară atât de frumoasă ce se 
întindea de aici către hăt departe, peste munţii cei 
falnici care însă îşi mai păstrau cuşmele lor de omăt. 
Asemenea gânduri însă nu puteau fi împărtăşite decât 
celor mai apropiaţi inimii sale, căci de-ar fi aflat 
Iskender-paşa, bine nu i-ar fi fost, vrăjmăşindu-l înainte 
de vreme. Aşa se prefăcu a merge cu toată smerenia la 
mormântul lui Saru Saltuc, eroul turcilor din Dobrogea, 
spre marea părere de bine a lui Iskimneagasi, care 
avea să povestească la întoarcere despre purtarea cea 
cuviincioasă a noului bay. 

Într-una din zile, se plimbă vreo două ceasuri pe 
malul lacului rămas încremenit sub razele soarelui 
călduţ de primăvară. leşise neînsoţit, căci nu avea 
temeri de nimeni, cu greu putând pătrunde străinii în 
tabăra lor. Totuşi se pomeni cu doi negustoraşi ce i se 
aruncară la picioare. Un altul ar fi chemat îndată 
fustaşii să-i alunge, dar proaspătul domn era cutezător 
şi mai ales dornic să plece urechea la durerile supuşilor 
săi. 

— Ce poftiţi, oameni buni? îi întrebă el pe turceşte. 

— lacă, suntem noi, măria-ta! Pandele şi Anghel, 
dacă îţi mai aduci aminte de noi. Ne-ai poruncit să ne 
înfăţişăm măriei-tale şi noi, românii dobrogeni. 


— Cum să vă uit, se poate? răspunse Vodă, dând 
să-i ridice pe cei doi. Nu cumva venit-aţi cu oastea 
după voi? 

— Încă nu, slăvite doamne, dar de cum ne 
porunceşti... 

— Atunci îi bună potriveală. Strângeţi-vă cât mai 
mulţi şi veniţi în oastea mea cu simbrie, la laşi. 

— Ce să căutăm noi în Moldova? se nedumeri 
Pandele. Noi am crezut că aici, în Dobrogea noastră... 

— Ştiu ce vrei să spui, ştiu, dar trebuie să începem 
cu Moldova, până prindem ceva cheag, că aşa suntem 
prea puţintei pentru puterea turcului. Aţi priceput? 

— Cum de nu, măria-ta, numai că asta înseamnă 
să mai aşteptăm, şi pe aici ne-a ajuns cuțitul la os. 

— Dar peste tot în ţara asta-i la fel, răspunse Vodă. 
lacă, şi cei de peste munte... 

— Că bine ziseşi, slăvite doamne, se băgă Anghel 
cam necuviincios. Dădurăm şi noi peste nişte bănăţeni, 
ori ardeleni, pe care i-am trecut Dunărea de ceea 
parte. 

— Nu cumva era cu ei şi unul Marcu? 

— Ba da! răspunse Pandele mâhnit. 

El socotise să-l întâmpine pe Gaşpar-vodă încă pe 
pământ dobrogean, crezând că de acolo avea să şi 
înceapă lupta, şi când colo îi chema tocmai la laşi. Asta 
nu-i prea venea pe potrivă, şi i-o spuse domnitorului 
cam pe faţă: 

— l-am dus la Obluciţa, ca să te întâmpine, măria- 
ta, pe pământ moldovenesc, măcar că şi aici îi tot glia 
neamului nostru. 

— Ai mare dreptate, Pandele, să fii nemulţumit, dar 
îţi făgăduiesc să nu treacă anul şi tot ce poftiţi voi, 
românii acestor plaiuri... 


— „Oamenii apelor” ne-au zis bănăţenii măriei-tale, 
se băgă iar în vorbă Anghel, care nu prea lua în seamă 
rangul domnesc. 

— Ha, ha, ha! râse Vodă. Se potriveşte, n-am ce 
zice! Îi tot mângâie apoi cu vorbele, poftindu-i să-l 
urmeze, dar aceştia nu vrură nicidecum. 

— Atunci, am să poruncesc două pungi pentru voi. 

— Ba să ne fie cu iertare, măria-ta, dar ai spus că 
suntem în slujba domniei, adică a ţării, şi pentru asta 
nu ne trebuie plată! Nu de pungi ne arde nouă 
sufletul... 

Voievodului îi plăcu răspunsul dobrogeanului şi, 
punându-i o mână pe umăr, îi zise: 

— Căpitane Pandele, căci de acum ăsta ţi-e rangul, 
banii ce poftesc să-i primeşti nu sunt răsplată pentru 
faptele voastre. Ai dreptate că ţara altcum răsplăteşte, 
dar voiesc să năimeşti oşteni cu leafă, şi când or pleca 
berzele, cel mai târziu, să-mi daţi de ştire, ori să te 
înfăţişezi domniei la laşi. lată şi acest inel, să-ţi fie ca o 
cunoaştere tainică între noi, dar şi din prietenie pentru 
tine şi toţi dobrogenii tăi. 

Pandele se repezi să-i sărute mâna şi i-o udă cu 
lacrimi de căinţă şi de bucurie. 

— Nevrednic sunt, bunule stăpân, îngăimă el. Cum 
am putut să mă îndoiesc de măria-ta? Capul meu cel 
prost nu a judecat după înţelepciunea minţii tale, 
doamne. lartă-mă! 

Plecară cu multă părere de rău de lângă domnul 
lor, iar acesta privi îmbărbătat în urma lor. Aceşti 
amărâţi şi hăituiţi erau adevărata „ţară”, iar aceasta l- 
a înţeles şi i s-a închinat. Nu avea să-i mai pese dacă la 
trecerea Dunării va fi întâmpinat numai de câţiva 
boieri. 


De fapt aşa s-a şi întâmplat, căci ţăranii-vecini 
aduşi cu sila şi cei câţiva târgoveţi nu erau nici pe 
departe „talpa ţării”, iar când dădu cu ochii de Marcu şi 
văzu şi mândreţea de feciori ce-l însoțeau, uită cu totul 
de necazurile lui. Ar fi vrut să-l îmbrăţişeze ca altădată, 
dar acuma nu se mai cuvenea, aşa că-i întinse doar 
mâna, pe care bănăţeanul i-o sărută, urmând să 
povestească pe îndelete mai apoi. 

La Galaţi, alţi boieri, mari şi mici, neguţători de 
toate neamurile, precum şi o mulţime de oşteni cu 
căpeteniile lor se buluciră la mila domnească, dar Vodă 
nu primi ospitalitatea gălăţenilor, ci trase de-a dreptul 
la una din moşiile dumnealui vel-vornicului Bucioc. N- 
avea de unde şti măria-sa că era tocmai aceea unde 
vătăfea Timofte  roşcovanul, şi nici să afle de 
întâmplările de acolo. 

Prin sate, alaiul era întâmpinat după starea 
oamenilor ori sârguinţa boierului din preajmă de a se 
face pe plac domniei celei nouă, dar nu se poate spune 
că prostimea nu s-ar fi bucurat, nefiind degeaba zicala 
„Schimbarea domnilor, bucuria proştilor” căci bieţii 
oameni nădăjduiau întotdeauna la mai bine. 

Incet-âncet, domnitorul s-a apropiat de ţinta 
călătoriei, astfel că într-o vineri, în cea de-a patra zi din 
aprilie, văzu dealurile şi pădurile ce înconjurau 
dealurile cetăţii de scaun, încă de la Ciurea fu 
întâmpinat de către toată boierimea şi târgoveţii, în 
frunte cu înalt-prea-sfinţia-sa mitropolitul Teodosie. Se 
adunară cu toţii ca să mărească alaiul şi împreună 
pătrunseră în târg, descălecând de-a dreptul la biserica 
Sf. Nicolae domnesc. Din nou fu ridicat domnitorul de 
subsiori şi dus la pristolul din altar şi fură împlinite 
acelaşi rugăciuni, dar de data asta pe slavoneşte, ca 
odinioară pentru marele Ştefan-vodă, bunul Alexandru- 


vodă, ori alţi voievozi înaintaşi. Abia acuma se ungea 
de drept ca domnitor al Moldovei. 

După aceea alaiul, alcătuit aşişderi ca la Istanbul, 
străbătu ulițele leşilor şi se opri în ograda palatului 
domnesc. Pe dată au descălecat cu toţii, boierii 
zorindu-se către jilţurile lor din spătăria cea care, ce 
slujea ca sală de divan. S-ar fi cuvenit ca voievodul să 
se fi oprit la picioarele tronului până ce divan-efendessi 
ar fi dat citire firmanului împărătesc, dar Gaşpar-vodă 
anume s-a aşezat singur pe tron, spre a nu fi sprijinit 
de Iskimne-agasi. Un murmur de mirare se ridică 
printre boieri şi cu toată supărarea dregătorului 
otoman, dar Vodă rosti răspicat: 

— Aşa pofteşte domnia-mea! Dă citire firmanului, 
efendi! Neavând încotro, acesta se supune şi cu glas 
tare aduse la cunoştinţă cele ce poruncea sultanul, dar 
pentru boieri era numai o pierdere de vreme, cei mai 
mulţi dintre ei nepricepând nici măcar o boabă 
turceşte. Totuşi, la sfârşit spuseră într-un glas: 

— Facă-se voia preamăritului padişah! 

Pe dată începură a trosni tunurile şi sâneţele din 
preajma palatului, salutând astfel noua domnie. 

Mitropolitul a fost cel dintâi care a îngenuncheat în 
faţa domnitorului sărutindu-i dreapta, iar acesta, la 
rândul său, l-a sprijinit să se ridice, sărutând şi el mâna 
chiriarhului. Apoi pe rând au fost strigaţi de către 
postelnici toţi boierii, după cinul lor, şi domnul le-a 
împărţit dregătoriile. Nu voia să supere pe nimeni, aşa 
că i-a păstrat pe toţi în slujbe, zicându-le că va fi un 
vajnic apărător al rânduielilor din ţară, al liniştii şi al 
înţelegerii cu vecinii din afara fruntariilor. 

Aşa şi-a început Gaşpar-vodă Grazziani domnia în 
Moldova. 


RĂSPLATA UNEI RĂZBUNĂRII 


DUPA ÎMPĂRŢIREA DREGĂTORIILOR ÎN DIVAN, mă- 
ria-sa pofti să afle starea ţării de la vel-vistiernicul Coci 
Lupu, care încă nu-şi spunea Vasile Lupu şi nici gânduri 
de domnie nu i se vânturau prin minte. 

— Milostive stăpân, nu avem a ne lăuda. Pot a 
spune că suntem săraci în ţară bogată, căci vistieria 
noastră e goală. Ţăranii sunt prinşi de duhul răzmeriţei, 
din Orhei până-n Cârligătură, ba şi mai departe, după 
câte am aflat mai pe urmă. Asta-i! isprăvi el ridicând 
din umeri a neputinţă. 

La acest sfat de taină nu mai era de faţă decât vel- 
vornicul Coste Bucioc, pe care îl chemase vistiernicul, 
spre a-i întări spusele în legătură cu răzmeriţa. Chiar 
de aceea şi voievodul, crezând că n-a priceput, ridică 
sprâncenele a mirare către amândoi. 

— Auzit-am bine?! întrebă el. N-aţi fost volnici a 
potoli zurbaua, ori ţăranii erau asupriţi din cale-afară? 

Tocmai atunci se ivi şi vel-armaşul Nicoriţă, anume 
chemat de vel-vornic, întrucât prin părţile unde îşi avea 
moşiile răzmeriţa era în toi. Auzind pentru ce fusese 
adus, boierul îşi descarcă pe dată necazul: 

— Sunt de soi rău, măria-ta, de unde asuprire? 
Dacă eu nu i-am mai ajutat la necaz, şi cum m-au 
răsplătit? Mi-au ucis tot ce aveam mai drag pe lume. 

Din pricina nodului ce i s-a pus în gât, vel-armaşul 
n-a mai putut vorbi. 

— Preaânălţate doamne, se băgă atunci boierul 
Coci Lupu. Încă de la mazilirea Tomşei, ţara asta a 
Moldovei suferă şi rabdă mişeliile ţăranilor orheieni. S- 
au ridicat cu oaste împotriva domniei şi mare belea şi 
necaz, dar mai cu seamă pagubă au pricinuit. 


— Mie mi-au pârjolit întreg conacul, izbucni vel- 
armaşul Nicoriţă. Praful s-a ales de toată agoniseala 
vieţii mele, şi asta n-a fost îndeajuns: mi-au batjocorit 
şi necinstit fata şi nevasta, după care le-au sfârşit în 
chinuri. La fel au făcut şi cu megieşul meu Melinte şi 
fecioru-său Toma. 

— Ce spui domnia-ta, boierule, îi tâlhărie cumplită, 
pentru care netrebnicii fi-vor mustraţi cu topuzul 
domniei mele, căci eu poftesc a fi linişte în ţară. Nu 
sufăr ca lotrii de drumul mare ori de codru să-şi facă 
mendrele nesupăraţi de nimeni. 

— Aşa ar trebui, mărite doamne, dar cine s-o fi 
făcut? întrebă ca pentru sine Bucioc. 

— Voi, şi se-nţelege că mai presus de toate domnul 
ţării are această îndatorire. Dacă nu s-a făcut, se va 
face de azi înainte. 

Se ridică în picioare şi începu a păşi furios prin 
odaie, după care bătu din palme să-şi cheme aprodul 
de la uşă. 

— Să poftească pe dată vel-spătarul Ciolpan! 

Cum boierii nu se zoriseră să plece acasă, încă mai 
rămăseseră tăifăsuind pe la colţuri, cum era obiceiul. 
Auzind că era chemat şi vel-spătarul, după Nicoriţă, se 
cam înspăimântară şi pe furiş începură a da bir cu 
fugiţii. 

— Poruncesc, boieri dumneavoastră, zise Gaşpar- 
Vodă de cum i se înfăţişă cel chemat, ca toţi seimenii, 
hânsarii, ori darabanii să se gătească de bătaie. Voi 
adăugi oastei lor şi pe lefegiii archebuzieri şi 
muşchetari, dar nu şi beşiiii, căci ei nu trebuie 
amestecați în casa noastră. Domnia-ta vel-spătare te 
vei îngriji ca toţi aceştia să fie strânşi la Vaslui, în cea 
dintâi săptămână după duminica Tomii, şi să-mi daţi de 


ştire că sunteţi gata. Să se isprăvească o dată pentru 
totdeauna cu zurbaua! 

— Să trăieşti, măria-ta! se plecară boierii. 

— Cu mare înţelepciune ai gândit preamilostive, 
zise mieros boierul Nicoriţă. Sămânţa asta răzăşească 
ar trebui stârpită fără milă. 

— Nu toţi, boierule, răspunse Vodă mai liniştit. 
Dacă ţi s-ar face pe voie, mai că aş rămâne fără 
supuşi. Drept aceea poruncesc, şi băgaţi bine de 
seamă, boieri dumneavoastră, ca numai capii 
răzvrătiţilor să fie mustraţi cu aspră pedeapsă şi pieire, 
iar ceilalţi să fie îndrumați spre muncă şi supunere. 

— Aşa să fie! murmurară divaniţii boieri. 

Cum domnitorul părea să nu fi isprăvit cele ce avea 
de spus, vel-vistiernicul rămăsese cu inima la gură, 
căci firesc ar fi fost să-l întrebe mai departe despre 
cauza goliciunii haznalei domneşti. Răsuflă însă cu 
uşurare când îl auzi: 

— Sunt un mare iubitor al păcii şi bunei înţelegeri 
şi de aceea chem înapoi pe toţi fugarii şi nedreptăţiţii, 
iar vel-logofătul Gheanghea are să scoată carte 
domnească către toţi aceştia, cum că se vor bucura de 
iertare şi ocrotire. Domnia-ta, vel-vornice Bucioc, te 
ştiu că eşti bun prieten cu voievodul Podoliei şi te 
poftesc a-i scrie carte de prietenie de la domnia mea. 

— Pot a trimite şi lui pan Koniecpolski? se cam 
fuduli cu întrebarea dumnealui Bucioc. 

— Scrie şi craiului însuşi, dacă aşa ţi-i voia, numai 
să se curme cearta şi zavistia cu vecinii noştri creştini. 
Domnia ta vel-vistiernice Lupu da-vei ştire craiului 
Bethlen cum că ne-am înscăunat în Moldova şi că-i 
poftim sănătate. Ca bun vecin ce se află, cuvine-se a 
ne îndatora cu vreo 30-40 de mii de galbeni, că tare 
mai suntem strâmtoraţi. Şi aşa să-i scrii şi nu altcum, 


căci se cade aceasta, ţările noastre fiind de o limbă şi-o 
credinţă şi aşezate de Dumnezeu una lângă alta. Când 
ne vom mai împlini, îi vom da îndărăt cu prisosinţă. 

— Aşa voi face! se înclină vistiernicul. 

Se despărţiră cu voie bună, dar numai la două zile 
se întâlniră din nou cu întreg divanul, mai puţin vel- 
spătarul care plecase cu porunca domnească la Vaslui. 
Se auzise însă că noul domn scrisese vecinilor creştini, 
dar turcilor şi tătarilor nu, şi asta îi cam îngrijoră. Drept 
pentru care dumnealui Neculai Catargiul se ridică 
smerit şi întrebă: 

— Mă rog de iertăciune, prealuminate doamne, dar 
auzit-am că ai poruncit scrisori de prietenie către lehi şi 
ardeleni, au de turci şi tătari uitat-ai, preamilostive? Că 
mare-i puterea lor şi nu-i bine să-i zgândărim, că... 

— De acolo vin eu, boierule! i-o reteză scurt 
voievodul. Ce-a fost de rânduit acolo s-a făcut prin 
domnia-mea. lar dacă vei fi vrut a spune de Iskender- 
paşa, fii fără teamă, căci am înţelegere cu el prin viu 
grai. 

Răspunsul domnitorului stârni unele priviri furişe 
printre boieri, unii bucurându-se, căci de mult aşteptau 
a se împotrivi osmalâilor, alţii însă gândindu-se cum 
vor face să ajungă pâra la Inalta Poartă, şi din păcate 
aceştia din urmă erau cei mai mulţi. 

Le spuse apoi cele hotărâte în privinţa răzmeriţei şi 
cu toţii se bucurară de astă-dată, căci nu era unul 
dintre ei care să nu fi avut vreo plângere împotriva 
ţăranilor. 

— Să trăieşti, măria-ta! Să-ţi ajute Dumnezeu! şi 
multe alte urări se auziră de pretutindeni. 

In vremea asta Marcu, aflat într-un ungher mai la 
dos, nefiind divănit, se întrista la gândul că voievodul o 
va apuca pe urma celorlalţi, făcându-se frate cu boierii. 


Şi nu s-a răbdat să nu i-o spună într-o clipită de răgaz, 
de cum se află în preajma lui Vodă. 

— Câtă vreme am trebuinţă de linişte în ţară spre a 
putea chivernisi, nu am milă de nimeni. Ştiu că nu toţi 
ţăranii sunt vinovaţi, şi pentru aceea am poruncit să fie 
osândiţi numai capii. 

— Dar, măria-ta... încercă bănăţeanul. 

— Bine! Treacă de la mine! Dacă şi ei se vor da 
prinşi şi vor veni la iertarea domniei mele, îi dăruiesc 
cu viaţă. Nu vor scăpa de ispaşă însă cei care au vărsat 
sânge boieresc au ba! Am zis! 

— Dacă m-aş duce eu pe meleagurile acelea... 

— Ba nu, Marcule! De tine am trebuinţă ca 
pârcălab vremelnicesc la cetatea Neamţului, în vreme 
ce la Hotin am să-l trimit pe Annibale. Sunt cele mai 
tari cetăţi ale ţării şi am trebuinţa unei rânduieli de fier 
între zidurile lor, ca să ne putem adăposti acolo la 
vreme de primejdie. Au cam fost lăsate în paragină. 

Apoi, văzând că Marcu tot mâhnit se arăta, îi 
zâmbi: 

— Ca să ai cugetul împăcat, iacă, îţi făgăduiesc să-i 
mai păsuiesc pe răzvrătiți, dându-le răgaz de o lună 
pentru supunere şi ascultare, dar cine a vărsat sânge, 
cu sânge să plătească! 

Marcu plecă să-şi împlinească slujba, însă nu pe 
deplin mulţumit, căci se învățase cu vodă-lomşa, care 
era mai plecat la păsurile ţăranilor. 

Tot atunci plecă şi vel-armaşul Nicoară cu un pâlc 
de darabani şi, fără să mai aştepte pe măria-sa, 
pătrunse de capul lui în ţinutul Orheilor. Şi doamne.!... 
cumplită i-a mai fost răzbunarea. Nu ajungeau crengile 
copacilor pentru a ridica în ştreang puzderie de lume, 
până şi pruncii cu mamele lor, ori moşnegii cei cărunţi 
se legănau în bătaia vântului prin frumoşii codri. De 


unde să ştie nenorociţii de răzeşi că Vodă poruncise 
numai prinderea căpeteniilor, spre a fi judecate? 

Răbufniseră de multişor mugurii pădurii şi puzderia 
florilor de primăvară pusese stăpânire pe întreaga fire. 
Băjenarii din Pojorâta iernaseră iarăşi în pădure, dar de 
cum se încălzise vremea se şi apucară de lucru, ca să 
ridice iarăşi din temelii satul în care se pomeniseră din 
moşi-strămoşi. Toderiţă muncea cu sârg la casa lui 
bătrânească, fiindcă Profiriţa hotărâse a nu se mai 
despărţi de săteni şi astfel nici nu mai era trebuinţă de 
curte boierească. Unii ar fi vrut să-şi ridice satul în 
inima codrului, spre a fi mai la fereală, dar s-au 
împotrivit bătrânii, de teamă să nu se abată asupra lor 
blestemul străbunilor, dacă şi-ar fi părăsit ocina din 
veac. 

Profiriţa nu mai putea munci cu ei alături, fiindcă îi 
cam, crescuse pântecul, iar Toderiţă n-o lăsa să mişte 
nici măcar un ac. Ca să-i mai treacă vremea, începuse 
a se îngriji de mormintele celor din pădure, înmulţite 
după iureşul comisului Melinte. Crucea albă din 
creangă de mesteacăn străjuia mereu la căpătâiul 
mamei sale, dar parcă îi era mai aproape de inimă 
țarina de-o acoperea pe Măriuca. Zile la rândul punea 
tot felul de floricele, încât poieniţa semăna mai curând 
a grădină decât a ţintirim. Când şi când simţea 
zvârcolirile pruncului şi atunci se aşeza binişor pe 
covorul de iarbă moale, ca să-şi mai tragă suflarea, îi 
vorbea cu multă gingăşie mogâldeţei ce urma să vadă 
lumina zilei cât de curând: 

— Stai cuminte, dragul mămucăi! 

Nici nu-i trecea prin minte că n-ar fi un flăcăiaş, pe 
care aştepta să-l strângă la piept chiar în luna ce avea 
să vină. De aceea şi taică-său, Toderiţă, se silea din 


răsputeri ca feciorul să-i vină pe lume în casa 
părinteasca, după datină. 

După nenorocirea şi pustiirile de la începutul iernii 
trecute, nicio veste nu mai răzbise până la ei şi se 
părea că nimeni n-avea de gând să cerceteze cauza 
pârjolirii conacului. De va fi avut comisul ceva neamuri, 
se vede treabă că încă nu aflaseră de veste, câtă 
vreme i-au lăsat în pace pe făptaşi. De astă-dată 
ogoarele  megieşilor rămăseseră paragină, fiindcă 
pojorâtenii îşi văzură numai de ale lor şi nicicând 
pământurile boierului Nicoară nu fuseseră lucrate cu 
atâta sârg ca în astă primăvară. Dăduseră şi peste 
câteva gropniţe de grâu dosite, ce scăpaseră ca prin 
minune din părjol, şi cu ce mai apucaseră de la comis 
au târât-o până în primăvară. Oameni cumpătaţi şi cu 
grijă faţă de pământ, puseseră mai întâi la o parte 
sămânţa, rupând chiar şi de la gura copiilor, că doar nu 
erau să lase ogorul fără roadă. Astfel nădăjduiau ca pe 
toamnă să dobândească îndoit ori chiar întreit mai 
multe bucate şi în cel mult doi ani belşugul avea să-i 
îndestuleze, dacă ar fi fost lăsaţi în pace. 

Pe la Blagoveştenie se auzise şi la ei cum că s-ar fi 
schimbat domnia, şi s-au bucurat, cum era obiceiul, 
nădăjduind ca noul stăpân să fie mai cu inimă către cei 
obidiţi. Unii ziceau că s-ar fi întors însuşi măria-sa 
Tomşa-vodă, domnul săracilor, ba alţii se jurau că nu 
putea fi altul decât măria-sa lon-vodă, căci aşa ar fi 
fost scris în cine ştie care schit uitat de lume. Şi câte şi 
mai câte! Până când, abia pe la Florii, s-a auzit că 
domnul ţării era unul Gaşpar-vodă, un venetic, ba pe 
deasupra şi papistaş care mânca într-ascuns carne în zi 
de post şi care nici limba ţării n-o prea vorbeşte. 

— Doamne fereşte! făcea câte unul mai înfricoşat. 

— Antihristu'! şopteau babele pe la colţuri. 


— Dacă nu ştie vorbi omeneşte, se întrebau unii, 
cum are să se înţeleagă cu noi? 

— Are să rămână acolo unde îi şi noi avem să ne 
vedem de munculiţă noastră, răspundeau cei mai 
încrezători. 

Dar chiar până-n duminica Tomii se zvoni cum că 
noul domn poruncise stârpirea tuturor răzeşilor 
răzvrătiți, trecându-i prin foc şi sabie. 

— Să poftească! făcu dârz Toderiţă. 

— Cum o veni, aşa o pleca! adăugă şi Paraschiv. 
Noi suntem răzăşi şi ne înţelegem bine cu boieroaica 
noastră, că nu ne-am ridicat împotriva ei. 

Unii chiar pufniră în râs auzindu-l, căci sărmana 
Profiriţa numai a boieroaică nu mai arăta. Cei mai mulţi 
însă o ţineau că nimeni n-avea s-o smintească pe fată 
din moştenirea părintească. Ce dacă se măritase cu un 
răzăş?! 

Trecuse de multişor duminica Tomii când într-o 
bună zi se pomeniră cu un flăcăiaş dintr-un sat tocmai 
din cealaltă parte a codrului, dinspre Prut: 

— Oameni buni! strigă el gâfâind. Boieru Nicoriţă- 
armaşu ne-a pălit satul nelăsând nici piatră pe piatră 
din el. Eu abia am scăpat cu fuga, dar puţini sunt ca 
mine şi nu mai pot. Ajutaţi-mă! 

— Ce vorbeşti, bre, în dodii? îl repezi Ţugui. Cum 
are să fie boieru Nicoriţă, câtă vreme acela-i mort? 

— Aşa-i! Aşa-i! răspunseră şi alţii răsuflând uşuraţi. 

— Dar cine a spus c-a murit? întrebă deodată 
Toader, punându-i pe toţi în încurcătură. 

Tăcere adâncă se aşternu printre săteni, căci 
fiecare gândise moartea hapsânului boier, dar nimeni 
nu le zisese că s-ar fi prăpădit cu adevărat. Se luaseră 
ca oile, unul după altul, crezând în scornelile babelor 
din sat. 


— Chiar şi aşa, măi Toderiţă, se auzi vocea lui 
TŢuguli, tu îi eşti ginere şi s-ar cădea să vă înţelegeţi, că 
doar copilul tău îi nepotul boierului. Când i-o orăcăi în 
braţe, nu se poate să nu i se înmoaie inima bătrânului. 

Nimeni însă n-a zis nimic, neştiind dacă Ţugui o 
luase în şagă ori vorbise într-adins. Apoi s-a mai scurs o 
vreme de linişte, cu toate că fugari îngroziţi de 
cumplitele fapte ale boierului Nicoriţă îi îngrozeau pe 
bieţii oameni. Se zicea că era turbat în răzbunare, 
străpungând orice fiinţă omenească i-ar fi ieşit în cale, 
fără a mai ţine seamă de era prunc la ţâţa măsii ori 
moşneag nevolnic gârbovit de ani. Nu încăpea nicio 
îndurare, iar Vodă cel venetic îi venea pe urmă, 
chipurile, să facă dreptate, şi ce scăpa de spada 
armaşului înfrunta gâdele voievodului. 

— Prăpădu' lumii, fraţilor! 

— Ziua de Apoi! 

— Vodă-i antihristu'! 

Cam astfel de vorbe se auzeau pretutindeni, mai 
cu seamă în gura femeilor, dar nici bărbaţii nu erau 
mai puţin temători. Totuşi, de ruşinea Profiriţei, nimeni 
nu spunea vorbe rele despre fiorosul armaş. 

— A sosit vremea să ne tragem şi noi în codru, la 
adăpost! hotărî Toderiţă, ca unul ce era fruntaşul 
satului. 

— Da’ Profiriţa ce zice? întrebară unii, care mai 
nădăjduiau o înţelegere cu tatăl ei. 

— Ea îi pe la sălaşe astăzi şi oricum nu avem să-i 
pomenim de urgiile pe care le face taică-său, ca să nu 
păţească ceva pruncul, răspunse Toader îngrijorat. 

Fata însă nu era întru totul neştiutoare. Câte ceva 
mai auzise şi ea, pe ici, pe colo, şi tare se mai bucurase 
auzind că taică-său era în viaţă. Ea şi-l amintea a fi un 


om tare bun şi nu putea da crezare grozăviilor ce se 
auzeau pe seama lui. 

„De-o fi tătuţa, vorbesc eu cu dumnealui şi-l 
îmbun. Trebuie să fie tare mânios de moartea 
mămucăi, dar vărsare de sânge el nu poate să facă.” 
Aşa vorbise ea într-o zi către bărbatu-său şi acesta nu-i 
zisese altcum. Numai că sărmanii ce scăpaseră mai 
speriaţi ca de tătari nu gândeau asemenea ei, şi de aici 
hotărârea sătenilor de a fugi în pădure, până s-ar mai fi 
potolit urgia. 

Au retezat din nou copaci, ca să se apere după 
obicei, şi întreaga suflare omenească nu mai umbla 
fără cel puţin o măciucă în mână. Câţiva copilandri, 
mai răsăriţi, fură mânaţi sa se caţere în vârful copacilor 
celor înalţi spre a vesti la vreme primejdia, care putea 
să se ivească de la o zi la alta. 

— Te pomeneşti că-ţi vine socrul în cumetrie, bre 
Toderiţă, râse Matei Ababii, un flăcău tomnatec, ceva 
mai vârstnic decât el. 

— Tu şuguieşti, măi omule, dar să vedem cine o 
juca şi mai cu seamă cine o cânta la petrecerea asta! 
oftă Toader cuprins de presimţiri rele. 

Era tare îngrijorat şi-l bătea gândul să-şi ducă 
nevasta cât mai adânc în inima codrului, dincolo de 
lazul lelelor. Alteori se socotea dacă n-ar fi fost mai 
bine să se fi împrăştiat care încotro ar fi putut, căci 
năvălitorul de astă-dată nu era tătar să se teamă de 
pădure, ci avea s-o răscolească pe îndelete şi, dacă i-ar 
fi prins laolaltă, lesne i-ar fi căsăpit. Oricum, cel puţin 
două femei aveau s-o însoţească pe Profiriţa, care 
trebuia să nască azi-mâine. Găsise două babe mai 
iscusite, şi în aceeaşi zi i-a şi spus neveste-sii ce avea 
de gând. 


— lacă, aşa oi face, răspunse ea supusă. Numai că 
te-oi ruga, bădiţă, să mă laşi mai întâi să trec pe la 
mormântul Măriucăi, fiindcă am visat-o azi-noapte şi 
tare mă mai chema la ea. 

— Bine! încuviinţă el, încingându-şi spada. Mă duc 
după babe şi trecem cu toţii să te luăm, numai vezi 
cum calci, să nu cumva să luneci... 

— N-avea grijă, bădiţă, că doar suntem doi şi m-o 
sprijini flăcăul ista! arătă ea cu privirea înspre pântec. 

El nu se putu ţine să n-o mai îmbrăţişeze o dată şi 
plecă zorit după cele două femei. li trebui însă mai 
multă vreme până să le găsească, iar în răstimp 
Profiriţa a şi ajuns în poeniţă. 

— Am venit soră dragă, zise ea blând, după ce se 
aşezase mai întâi lângă mormântul jupânesei llisafta, 
care-i era mai în cale. 

Ostenise şi parcă începuse a simţi nişte cuțite prin 
măruntaie, aşa că se uită în urmă să vadă dacă nu vine 
cineva. Dar ce-i, auziră îndată urechile nu putea să-i fie 
pe plac, fiindcă răcnete de moarte străbătură văzduhul 
şi-l văzu pe Toderiţă cu spada în mână, înroşită de 
sânge, repezindu-se lângă ea. 

— Aici eşti? făcu el cuprinzând-o cu braţul pe după 
umeri, ca şi cum ar fi căutat s-o ocrotească de 
primejdie. 

— Tătuţă?! îngăimă ea, uitând propria-i durere. 

— Înî! El şi darabanii... 

Dar nu-şi isprăvi bine vorba că se ivi dintre 
frunzişuri însuşi vel-armaşul însoţit de doi oşteni 
călare, mânjiţi de sânge tustrei, din creştet până-n 
tălpi. Ochii i se roteau ca la turbaţi şi cum dădu de 
tânăra pereche răcni fioros: 

— Pe ei, mă! 


Se repezi asupra lui Toader, însă acesta îi ţinu piept 
cu spada. Profiriţa, albă de spaimă, simţi că o apucă 
durerile facerii şi scoase un țipăt de durere, îndârjind şi 
mai mult boierul. 

— Te pui cu mine, dulău neobrăzat? Ţine! 

Boierul se năpusti cu buzduganul, dar Toader se 
feri cu iscusinţă, nu fără a izbuti să reteze mai înainte 
grumazul armăsarului. Nechezând de moarte, animalul 
se prăvăli cu călăreț cu tot şi lesne i-ar fi venit 
răzăşului să mântuie lumea de jivina ce-l privea cu ochi 
încrâncenaţi. Nu mai era în toate minţile! Auzi însă din 
nou vaietul Profiriţei şi îşi aminti că cel din faţa lui era 
chiar tatăl ei, încât rămase neputincios. 

— Săriţi, mă, pe câinele ăsta! porunci boierul 
oştenilor ce-l însoțeau şi care nu mai ştiau ce să facă, 
văzând împotrivirea ţăranului. 

— Tătuţăăă! se auzi vocea slăbită a fetei. A fost 
îndeajuns ca Toderiţă să întoarcă numai o clipită capul 
către ea, ca un daraban îndată să-l pocnească pe la 
spate, crăpându-i ţeasta şi împrăştiindu-i creierii. 

— Tătuţăăă! Ce-ai făcut, tătuţă?! izbucni Profiriţa, 
văzând grozăvia petrecută sub ochii ei. 

Vel-armaşul însă suduia nevoie-mare şi cu greutate 
îşi trase piciorul prins sub cal. Crezu că femeia îşi 
chema bărbatul ucis şi, cum împotrivirea mortului îl 
scosese din minţi, îşi îndreptă răzbunarea asupra 
văduvei. 

— la te uită cum mai urlă căţeaua! rânji el, 
îndreptându-se şchiopătând către ea. Ba încă mai stă 
să fete şi alţi pui de câini, nemernica! Auziţi cum îşi 
alintă dulăul ucis: „tătuţă”! Ei, las’ că te satur eu! 

Darabanii se uitară nedumeriţi la boier, căci aşa 
ceva nu mai pomeniseră în cursul mârşavei lor lupte 
prin păduri. Femeia era sleită de puteri şi abia îngăima 


printre lacrimi: „Tătuţă, ce-ai făcut?!”, scoţându-l şi mai 
mult din sărite pe vel-armaş. Un licăr de cruzime îi luci 
acestuia în ochi şi porunci unui oştean: 

— lan întoarce-o, bre, cu faţa-n sus! Să văd şi eu ce 
are în burtă: băiet ori fată... 

Profiriţa nu se putu împotrivi şi văzu îngrozită cum 
tatăl ei îi spintecă burta, nemaisimţind nici măcar 
durere. Un val de sânge amestecat cu apă se revărsă 
asupra mormântului de sub ea, care era al mamei sale. 

Răcorit oarecum şi mulţumit de răzbunare, bunicul 
îşi părăsi şi nepotul scos cu de-a sila din pântecele 
fiicei sale! 

— Mai departe, flăcăi! Unu să nu scape! răcni el, 
încălecând calul unuia dintre oşteni. Paştele şi hristoşii 
cui i-o adus pe lume, de mocofani! Chisăliţă să-i facem! 

Sângerosul dezmăţ a mai urmat vreo două zile, 
până când se ostoi setea de sânge a boierului. Se 
zvonise că avea să vină prin partea locului însuşi Vodă, 
care cică n-ar fi fost deloc prea încântat de cele 
petrecute. Se zicea că măria-sa ar fi vrut să dea numai 
câteva pilde, dar nu să stârpească toată răzăşimea. 

Singurul care a scăpat cu zile din cumplitul măcel 
al pojorâtenilor a fost Matei, dar care abia de mai 
putea fi cunoscut din pricina umflăturilor şi a vânătăilor 
care-i schimbaseră înfăţişarea. Pe acesta vru boierul 
Nicoriţă să i-l arate lui Vodă ca pe un ţap ispăşitor, spre 
a nu-l mânia că nu lăsase nicio „căpetenie”, după cum 
fusese porunca. 

Domnitorul se ivi chiar în cea de-a patra zi de la 
potolirea iureşului şi se îngrozise venind pe urmele 
cumplitului boier. Avea de gând să-l mustre şi să curme 
nebunia răzbunării, dar vel-armaşul îngenunche smerit 
la picioarele lui şi-i arătă locul unde fusese odinioară 
conacul său. 


— lacă, slăvite doamne, ce s-a ales de agoniseala 
mea şi a părinţilor mei. Am rămas singur pe lume şi... 
să spună şi ticălosul acesta ce-au făcut cu nevasta şi 
copila mea! 

Sărmanul Matei nici nu vedea din pricina 
umflăturilor, dar fu înghiontit să vorbească. Bănuia că 
se află în faţa domnitorului, dar nu-şi punea nădejdea 
în el. 

— Spune cum a fost! mai auzi el şi simţi o 
împunsătură în coaste. 

— Cum să fie? răspunse flăcăul abia mai suflând. 
Jupâneasa a ucis un flăcău de la noi din sat şi am 
îngropat-o în pădure... jupâniţă trăieşte... şi va să aibă 
copil... că doar nimeni nu i-a vrut răul... 

Vel-armaşul păru să nu fi înţeles. Socotind 
minciună spusele flăcăului, îi trase zdreanţa de cămaşă 
de pe el şi se răsti: 

— Unde trăieşte, nemernicule? De ce spui minciuni 
măriei-sale?! Cum n-a păţit nimic, de vreme ce are să 
aibă un copil? Vorbeşte, că-ţi crap capul... 

Dar la un semn al lui Vodă, doi oşteni îl traseră pe 
furiosul boier, şi Matei izbuti cu greu să îngăime 
povestea lui Toader şi a Profiriţei, fără însă a le 
cunoaşte sfârşitul. 

Abia atunci îi străfulgeră prin minte armaşului 
strigătul deznădăjduit al femeii şi cuvântul „tătuţă”... 

— Nu-i cu putinţă, stăpâne, bolborosi el cu glas 
topit. Minte! Aceea era o ţărancă... 

Cu toată cruzimea vremurilor, chiar şi Gaşpar-vodă 
se simţi înfiorat de grozăvia acelei întâmplări: fără să-şi 
dea seama, tatăl îşi ucisese fiica şi nepotul. Nu mai 
încăpea nicio îndoială că era o pedeapsă 
dumnezeiască, pentru faptele boierului. 


— Unde-i locul cu pricina? întrebă Vodă. Să 
mergem acolo! 

Cu toţii erau bărbaţi căliţi în lupte şi văzuseră mult 
sânge la viaţa lor, dar ce le fu dat să vadă întrecu orice 
închipuire. Cu capul sprijinit de piciorul crucii zăcea 
Profiriţa, care murise strângând în braţe boţul acela de 
carne strivită ce trebuia să fie dragul ei fecioraş. 

Un urlet nepământesc ieşi din pieptul boierului 
Nicoriţă, care începu a-şi smulge şuviţe întregi din 
pletele-i cărunte: 

— Blesteeem!... Blestemat să fiu în vecii vecilor, 
oameni buni... focu şi catranul iadului are să-mi fie 
hodina veşnică. Cum de mă mai rabzi, Doamne, 
Dumnezeule, şi nu mă trăsneşti în moalele capului ista 
nătâng?! 

Se rostogoli la pământ căinându-se şi blestecându- 
se de făcea spume la gură ca un lup turbat, în vreme 
ce privitorii rămaseră descumpăniţi. 

Gaşpar-vodă porunci să fie adunate toate leşurile 
în poiană şi îngropate lângă celelalte cu slujbă 
creştinească, după datină. Deşi fusese hotărât să-l 
mustre pe boier pentru fărădelegile sale, cutremurat 
de cele văzute, se mulţumi cu pedeapsa celui de sus. 
Nici chiar pe nefericitul Matei Ababii nu l-a mai 
descăpăţânat, după cum voise mai întâi, ci l-a lăsat să 
meargă unde i-ar fi voia, iertându-i şi pe ceilalţi 
răzvrătiți ce-şi aşteptau moartea în obezi. 

Intorcându-se cu toţii la laşi, il luară şi pe vel- 
armaş, care se cam smintise de durere şi nu mai ştia 
ce face. Mormăia întruna câte ceva neînțeles, iar 
lacrimile i se scurgeau într-un şuvoi necontenit. 

Totuşi, măria-sa chemă a doua zi pe diacul 
Borleanu, vestit prin frumuseţea slovei, şi-i porunci 
hrisovul de mai jos: 


„În numele tatălui şi al fiului şi al sfântului duh, 
troiță de o ființă şi nedespărțită, amin. lată eu, robul 
stăpânului meu, domnul Dumnezeu şi mântuitorul 
nostru Isus Hristos şi închinător al troiței, lo, Gaşpar 
voievod, din mila lui Dumnezeu domn al Moldovei. lată 
am binevoit domnia mea, cu bunăvoință şi inimă 
curată şi luminată dreptate, din tot sufletul nostru şi cu 
ajutorul lui Dumnezeu şi am dat şi întărit spre veşnică 
folosință, dumnealui  vel-armaşului Coste  Nicoriţă, 
slugă de credință a domniei mele, satele din ținutul 
Orheilor, ce se țineau de slobozenia răzăşească, iară 
satul Pojorâta va fi dărâmat din temelii şi trecut cu 
brazdă pe deasupra blestematei aşezări, lăcuitorii lui 
să se facă vecini, ei şi urmaşii urmaşilor lor, boierului 
nostru. lară cine se va ispiti să strice dania şi miluirea 
noastră, unul ca acela să fie blestemat de domnul 
Dumnezeu, făcătorul cerului şi al pământului şi de 
patru evanghelişti şi de doisprezece apostoli de frunte 
şi de trei sute optsprezece sfinți părinți de la Nikeia şi 
care au strălucit la sfântul sobor şi să aibă parte cu 
luda şi cu de trei ori blestematul Arie şi cu alți 
necredincioşi jidovi ce au strigat asupra lui Hristos, 
sângele lui asupra lor şi asupra copiilor lor şi este şi va 
fi în veci, amin! 

Scris la laşi în 7127 văleat în luna lui florar, 24 dni. 

Insuşi domnul a poruncit. lo, Gaşpar voievod. 
Borleanul a scris.” 


Pecetea cu ceară roşie şi cu sigiliul domnesc fu 
pusă asupra pergamentului, care, făcut apoi sul, fu 
înmânat de către domn boierului Nicoriţă. 

— Şi din ceasul ăsta te fac şi vel-vornic al Ţării de 
Jos, rămânându-mi şi pe mai departe cu credinţă, că 


bun îi Dumnezeu şi milostiv este şi s-o îndura de 
păcatele domniei-tale, zise Vodă. 

— Păcatul meu n-are iertare peste veac, bolborosi 
nenorocitul, abia sărutând mâna ce-i întindea hrisovul. 

In preajma domnitorului se afla şi proaspătul 
căpitan Mihai, care îi povesti mai pe urmă lui Marcu 
cele petrecute. 

— Ce n-am priceput eu, se mira tânărul oştean, 
cum de a poruncit măria-sa ca să se vecinească toţi 
pojorâtenii, câtă vreme n-a mai scăpat cu viaţă decât 
unul şi acela slobod a merge unde va voi? Pentru 
faptele lui de mai înainte, aşa a socotit domnul nostru 
să-l răsplătească? 

— Tocmai pentru aceea i-a dat robi care nu mai 
sunt şi a hotărât să se tragă brazdă peste un sat care 
nu mai este, căci, după câte am auzit eu, boierul nu 
mai are trebuinţă de nimic. Răsplata şi-a căpătat-o 
acolo, în pădure! 


VOINȚA DOMNITORULUI 


ÎNCERCĂRILE PRINCIPELUI BETHLEN de a se opune 
ocupării ţării sale de către habsburgi îşi găsiră ecou în 
sânul unei diete care, cu încuviințarea Porții, îl făcu 
rege peste Ungaria. De fapt, ţara ungurească nu mai 
era de mult, căci o bună parte a ei se afla sub turci şi 
cealaltă sub austrieci. Trebuia însă domolită pofta 
împăratului Mathias de a dobândi coroana Sfântului 
Ştefan, şi Bethlen nădăjduia în sprijinul sultanului 
Osman. Acesta însă avea acum pacea săvârşită şi 
pecetluită de Grazziani la Praga şi-l bătea gândul să se 
înfrunte cu lehii, necum să se mai încaiere şi cu ceilalţi 
creştini. Totuşi, prilejul era numai bun, căci Viena, slab 
apărată şi cu oştile-i împărăteşti bătând coclaurile 


Europei într-un război ce părea a nu mai avea sfârşit, 
lesne ar fi putut fi cuprinsă. 

Cam astea erau gândurile şi plănuirile noului rege 
al Ungariei şi prinţ al Transilvaniei, care acum simţea 
din plin lipsa bunului său sfetnic Ugrai Jeno. Contele 
căzuse prins de raitării împărăteşti, într-o bătălie, şi nu 
mai încăpea nicio îndoială că-i veniseră de hac. 
Făgăduise prinţul mulţi bani pentru răscumpărare, dar 
aceştia îi răspunseră în batjocură că numai la cântar i- 
ar mai fi putut vinde vreo câteva bucăţi din trupul 
contelui. 

În schimb, rămăsese teafără şi tot aşa de frumoasă 
contesa Agnes, fără dibăcia lui Jeno, dar cu mult mai 
fără inimă, chiar dacă ar fi trebuit să curme o viaţă de 
om. Foarte adevărat că, de când dăduse greş cu 
afurisitul de Grazziani în două rânduri, principele nu se 
mai rugase de ea, dar acuma tare i-ar mai fi fost de 
folos, aşa că porunci să fie chemată la Bălgrad. Plănuia 
să trimită nişte scrisori lui Iskender-paşa la Cetatea 
Albă, ca să-l aţâţe împotriva nemților, cu toate că ştia 
de legătura lui cu baronul Mollart, dacă nu chiar şi prin 
Grazziani. Îi cunoştea înfumurarea şi ar fi vrut să-l 
ispitească cu ocuparea Vienei, ispravă neizbutită nici 
chiar marelui sultan Suleyman cel Măreţ, sau 
„Magnificul”, cum i se spunea prin părţile Apusului. 

— Dragă prietenă, începu alteţa-sa cu glas mieros, 
de îndată ce contesa păşi în odaie. Să vezi şi să nu 
crezi! Primit-am carte de la bunul nostru vecin Gaşpar 
Grazziani, care ne cere, nici mai mult, nici mai puţin, ca 
la vreo treizeci de mii de galbeni. Fireşte, cu împrumut! 

— Neobrăzat a fost dintotdeauna, răspunse Agnes 
roşind la amintirea lui. Nu pricep însă pentru ce îmi 
spuneţi toate acestea mie, majestate, că doar nu veţi fi 
vrând să-i dau eu banii?! 


— Nu te teme! Nici chiar el nu se va fi gândit că-i 
va dobândi vreodată, dar mă-ntreb ce urmăreşte?... Să 
fim prieteni?... noi?! N-am cu cine să mă sfătuiesc, şi 
pentru aceea te-am poftit. 

— Pe mine?... o femeie... sire? 

— De când s-a prăpădit bunul nostru Jeno, numai 
tu ai mai rămas cea care cunoşti taina mea şi a lui 
Grazziani, aşa că rogu-te... 

— Să-mi fie cu iertare, majestate, dar eu la 
Grazziani nu mă mai duc, chiar dacă vă veţi mânia pe 
mine! 

Bethlen surise binevoitor: 

— Nu la el! Fii fără grijă! Ceva mai departe, până la 
Cetatea Albă, la Iskender-paşa. 

— Din nou un turc? 

— Ce să facem, dacă e nevoie... De altfel, nici n-ar 
trebui să te vezi cu el, ci cu un om de-al meu, care 
locuieşte acolo, ca să-i duci nişte scrisori. 

— N-ar putea să le ducă un olăcar oarecare? 

— Tocmai de asta mă feresc. Nu trebuie să ajungă 
la altcineva şi n-aş vrea să se afle cui i le trimit, aşa că 
cel ce le va duce trebuie să fie mai presus de orice 
bănuială. Ca femeie, mai puţini s-ar lua după tine şi nu 
mă-ndoiesc că ai şti să te scapi de ei. 

— Mă lăudaţi, majestate, şi nu o merit. Aş vrea să 
pot îndrepta greşelile mele din trecut, făcute cu 
Grazziani, dar de astă dată parcă nu m-aş mai 
încumeta. 

— la-o şi pe lulia! 

— Nu se mai poate. De când a văzut moartea cu 
ochii, mai s-o taie bănăţeanul acela ticălos, n-o mai 
ţine decât într-un post şi rugăciune. Cred că va sfârşi la 
călugărie. 

— Păcat! Era o femeie frumoasă. 


— Era, majestate! 

Bethlen se ridică din jilţul său, dar îi făcu semn 
contesei să rămână pe loc, şi trecând în spatele ei îi 
puse amândouă mâinile pe umeri. 

— Dragă Agnes, ştiu cât de greu îţi vine, dar 
trebuie s-o faci. Pentru mine... pentru ţara asta, la care 
ţinem amândoi! 

— Atunci mă-nchin cu supunere, căci n-am de ales. 

— Nu aşa! Trebuie să vrei din tot sufletul să 
izbândeşti, căci va fi o călătorie cam... primejdioasă. 

— Chiar?! 

— Vei trece prin Moldova! 

— Pe la Grazziani?! De ce nu pe Dunăre? Este şi 
mai firesc. 

— Ştiu şi eu, dar oricum la întoarcere va trebui să 
ajungi şi pe la episcopul de Rădăuţi, cu altă scrisoare, 
ce ţi se va înmâna de la Cetatea Albă. Neapărat s-o 
citească popa acela, aşadar vezi că nu-i altă cale. Mai 
mult chiar... 

Bethlen se opri o clipă, neştiind dacă era bine să-i 
spună mai multe, dar până la urmă se hotărâ: 

— Şi prin viu grai, ai să afli ceva ce ţine de mare 
taină. Altfel crezi că aş cuteza să te trimit în gura 
lupului? 

Agnes oftă, nu prea încântată. 

— Dacă mă voi întâlni iar cu Grazziani, nu cred să 
mai am scăpare. 

— Ba eu socot că da. Am să fac o scrisoare şi către 
el, pe care s-o înmânezi la nevoie. li făgăduiesc banii 
ceruţi, dacă te lasă în pace. Nu cred să fie atât de prost 
să se răzbune în loc să câştige aur. Dar să n-o mai 
lungesc, am să-ţi spun despre ce este vorba. 

Prinţul se aşeză din nou şi începu a-i povesti cum 
prin solul Franţei la Poartă, îl ajutase, să scape de la 


Edicule pe pan Korecki, ginerele Elisabetei Movilă. 
Întors acasă, acesta îi dădea de ştire despre tot ce ştia, 
drept mulţumită pentru binele, făcut. Prin el aflase că 
Grazziani trecuse cu totul de partea lehilor. 

— Mă bătea gândul să mă sprijin pe acest domn al 
Moldovei, ba chiar să-i şi trimit banii ceruţi, dar Korecki 
m-a oprit la vreme. Acuma, trecând pe la episcopul de 
Rădăuţi, care e din neamul Movilă şi deci ruda lui 
Korecki, acela îţi va da dovada vinovăţiei lui Grazziani. 
Nu mă pot bizui decât pe tine. Primeşti? 

— Mă simt tare măgulită, majestate, şi, chiar dacă 
nu prea îmi dă inima ghes, mă voi strădui să vă slujesc. 
Când porunciţi să plec? 

— Draga mea, dacă ai fi bărbat te-aş îmbrăţişa 
vârtos, dar aşa, îngăduie-mi să te sărut pe frunte, 
dându-ţi binecuvântarea mea şi a ţării. Făgăduiesc să 
fie ultima dată când te mai rog ceva! 

Astfel, în plină primăvară moldavă, contesa 
Rozsnyai călătorea într-o butcă trasă de doi telegari, 
zicând pretutindeni că era genoveză şi o chema Măria 
d'Anselmo. Trecuse munţii prin pasul Oituzului, unde 
mai dăinuia încă împărăţia cea albă a zăpezii, dar de 
cum pătrunse în valea Siretului întreaga fire îşi 
îmbrăcase haina primăvăratecă a florilor de pomi. Cei 
doi vizitii de pe capră erau de fapt oşteni, buni 
cunoscători ai locului şi ai limbii româneşti, slujbaşi ai 
domniei craiului ardelean. 

Contesa dorea să ajungă cât mai repede şi cât mai 
de-a dreptul la Galaţi, iar mai departe cu vreun barcaz 
până la Cetatea Albă. Cât despre înapoiere, o bătea 
gândul să se roage de lskender-paşa s-o ajute să 
treacă prin părţile tătăreşti, spre a nu mai ajunge în 
preajma lui Grazziani. 


Din păcate, una îţi pui în minte şi alta îţi iese în 
cale! Abia urcaseră pe podul umblător pentru a trece 
Siretul, când fură ajunşi din urmă de un pâlc de 
călăreţi, şuierând nevoie-mare şi făcând semne să fie 
aşteptaţi. Otgonul fusese desfăcut de la mal şi un 
vizitiu de-al contesei se oţări la podar să meargă mai 
departe, dar acesta se împotrivi: 

— Cum să plec? Nu vezi că-i chiar dumnealui vel- 
vornicul Coste Bucioc? 

„Genoveza” îşi linişti oamenii. În fond, putea fi 
vorba de o întâlnire obişnuită la drumul mare. Ba chiar 
bine că s-a întâmplat pe pod, căci oricum i-ar fi ajuns 
din urmă şi cine ştie... Până una-alta s-a urcat din nou 
în butcă, poate că astfel nici nu mai avea să dea ochii 
cu olahul. 

Vel-vornicul era în acea zi numai voie-bună şi mai 
cu seamă doritor să afle cine se ascundea în ciudata 
carâtă. Se duse la fereastra ei şi, mirându-se de 
asemenea frumuseţe, îşi scoase pe dată cuşma şi i se 
închină curtenitor: 

— Sunt vel-vornicul Coste Bucioc, gingaşă jupâniţă. 
N-ai vrea matale să mă învredniceşti a-mi spune 
numele? lacă, eu îs bărbat şi nu mă încumet la drum 
fără strajă, că se pot ivi niscaiva tâlhari şi... dacă ai 
pofti matale, eu te-aş ocroti... 

— Non capisco! i-o reteză femeia, deşi înţelesese 
cam tot ce-i îndrugase mătăhălosul boier. 

— Breee, a naibii parascovenie! se înciuda Bucioc. 
Asta-i străină de tot şi nu pricepe o boabă. Care îi 
cunoşti limba? întrebă el cu glas tare. 

— Poate surugiii, îi şopti un oştean din preajmă. 

— Că bine zici, se lumină vel-vornicul. lan fă-te 
încoa măi omule, chemă el pe unul dintre ei. Spune-mi 
şi mie, cine-i jupâniţă? 


— Doamna marchiză d'Anselmo, răspunse scurt 
acesta. 

— lraaa! O fi vreo taliancă? 

— Inî! 

— Aşa deci, făcu el zâmbitor. Am priceput, 
frumoaso. Atunci îi tocmai pe potriva gândului meu... 

Aşa burduhănos cum era, boierul se ţinea trufaş 
întotdeauna când dădea peste o boieroaică mai 
acătării. Acuma, fiind vorba de o „evropeancă”, se 
înfoie şi mai dihai decât un păun, înroşindu-se de 
plăcere. Dărui ardeleanului un galben şi-l trase lângă el 
spre a-i sluji de tălmaci, căci acesta putu bălmăji 
câteva cuvinte, chipurile, pe „limba marchizei”. 

— lan întreab-o că unde se călătoreşte aşa, 
singurică? îl îndemnă Bucioc pe vizitiu. 

— La Cetatea Albă, la o mătuşă a domniei-sale, 
răspunse acesta în locul stăpânei. 

— Ahaa! Drum lung şi greu. Dar veţi fi ostenit de 
atâta cale, n-ar vrea oare talianca să tragă la mine la 
conac, să-şi mai dezmorţească oasele? lan întreab-o, 
măi băiete! Nu-i departe şi ar vedea şi ea cum trăieşte 
lumea de pe la noi... 

Oşteanul vorbi mai multă vreme cu stăpână-sa, 
scăpând şi câte o vorbă ungurească, dar Bucioc nu 
bănui nimic şi era încântat văzând străduinţa vizitiului, 
mai ales când, pe ascuns, îi strecură în palmă încă doi 
galbeni. 

— Eu zic să primiţi, doamnă marchiză, că poate 
fugim peste noapte. De nu, pisălogul se va ţine scai de 
noi, îi zise vizitiul, deşi nu întru totul pe limba lui 
Dante. 

— Ar însemna să ne băgăm singuri în gura lupului, 
şopti femeia. 

— Nu prea ne stă în putinţă să alegem. 


— Atunci, vezi ce-i spui şi cum te descurci, urmă ea 
zâmbind spre Bucioc. Dobitocul poate fi primejdios, 
adăugă neluându-şi privirea de la vel-vornic. 

Aflând despre încuviințarea frumoasei străine, la 
coborârea de pe pod boierul mai că ar fi poruncit să-i 
fie dus rădvanul pe braţe, ca să nu fie zdruncinată. Pe 
drum, călărea când de o parte, când de alta, cu acelaşi 
rânjet care o băga în răcori, totuşi ea se străduia să-i 
arunce câte o privire ademenitoare, deşi nu se gândea 
decât cum ar face să scape de libidinos. Având la ea 
otravă, ar fi putut lesne să-l ucidă, dar nu era bine, 
fiind vorba de un mare boier al ţării, ba chiar curtean 
de-al voievodului. Se gândi într-un timp dacă n-ar fi 
putut să-l îmbrobodească pe dregător şi să-i facă de 
petrecanie lui Grazziani, dar nu ştia ce avea să zică 
Bethlen, care-i poruncise să treacă nebăgată în seamă. 
Pe de altă parte, „butoiul acesta de osânză” ar fi putut 
să-i făgăduiască marea cu sarea, iar pe urmă s-o dea în 
gât, când se va fi săturat de dânsa. Mai bine avea să-i 
strecoare ceva prafuri de dormit în băutură când vor 
rămâne în doi, căci de bună-seamă că aşa va pofti 
boierul. Nici Galaţiul nu putea fi prea departe şi, dacă 
ar fi gonit toată noaptea, până să se trezească umflatul 
îndrăgostit ea va fi ajunsă pe puntea vreunui barcaz, 
ca să nu i se mai poată da de urmă. Bănuind că nimeni 
n-ar fi putut s-o înţeleagă, contesa îşi scoase capul pe 
fereastră şi, mai în italiană, mai pe ungureşte, îi spuse 
slujitorului ce plănuise. 

— Ce zice, bre? sări nerăbdător Bucioc. 

— Se teme că vom întârzia prea lungă vreme, căci 
ne aşteaptă corabia la Galaţi şi să nu plece fără noi. 

— Lasă, măi, că voi porunci eu nişte duchipali care 
au să înghită flăcări până la Dunăre. Apoi nici nu-i 
nevoie să vă zoriţi aşa, că de trimit un olăcar acolo 


aşteaptă corabia cât oi pofti, doar nu-mi iese din 
poruncă niciun căpitan de vas. 

Contesa, care trăsese cu urechea, se cam îngrozi. 

— Spune-i ca nu cumva să trimită pe cineva, că mă 
supăr şi nu mă mai opresc deloc. N-ai decit să-i zici că 
acolo mă aşteaptă soţul meu, sau orice crezi mai 
potrivit. 

— Drăcoaica! rânji mulţumit boierul când auzi că 
musafira lui era măritată. Se vede treaba că ştia frica 
bărbatului, dar nu se dădea înapoi să-şi petreacă 
noaptea cu el. Astea da, muieri! oftă el gândindu-se la 
fasoanele ce le făceau moldovencele. 

De altfel şi dumnealui vel-vornicul poruncise să 
tragă la Mărgineni, căci, deşi o ştia pe nevastă-sa în 
târgul leşilor, se ferea ca nu cumva să-i fi dat prin cap 
să se întoarcă. În sălbăticia de la Mărgineni nu se prea 
îmbia  dumneaei jupâneasa, aşa că n-ar fi fost 
primejdie să fie descoperit. 

Curând sosiră în frumoasa aşezare dintre păduri şi 
boierul vru să se arate pe potriva cavalerilor din Apus, 
dar mai curând ar fi poftit s-o ia în braţe, ca s-o ajute 
să coboare din trăsură. 

— lan fă-te încoa' hulubiţo! zâmbi el mieros. 

Agnes se făcu a nu-l lua în seamă, şi aruncându-şi 
ochii roată făcu pe proasta, spunând că ar fi vorba de 
vreun han: 

— Ooo! Magnifico! Ma che splendore! Ce un 
albergo? 

— Nu ştiu ce zici, răspunse vel-vornicul cam 
încurcat, dar hai în braţe la mine, şi-i vedea tu mai pe 
urmă. 

Rămăsese cu brațele întinse şi, nemaiştiind ce să 
facă cu ele, le duse la spate, dar taman atunci 
catadicsi şi Agnes să sară din butcă, fără ajutorul lui. 


Boierul pricepu pe dată şi se cam înroşi de 
nemulţumire că fusese păcălit, dar văzându-i zâmbetul 
dulce îi trecu pe dată furia şi se căzni să se facă înţeles 
fără tălmaci. 

— Mie poţi a-mi spune Coste... da, da, Coste! şi se 
lovi cu palma peste piept. Aşa cum ai zis matale... 
„albert”, parcă nu prea sună a nume de pe la noi. Eu îs 
Coste! mai rosti el o dată, apăsat. 

Contesei, mai că-i venea să râdă văzând cum 
poate să se prostească un om în toată firea, 
schimonoselile pe care le făcea, crezându-se mai de 
înţeles în acest fel. 

— Ai să guşti mătăluţă, sufleţelule, nişte grasă de 
Cotnari de are să ţi se încurce graiul şi ne-om înţelege 
noi altcum atunci, îi zâmbi el galeş. Te dai domnia-ta 
pe brazdă, cât eşti de marchiză! 

De astă-dată contesa nu se mai înspăimântă, căci 
de vreme ce boierul îşi dădea gândurile pe faţă, îşi 
pierdea orice putere asupra ei. O ameninţa cu o 
băutură tare? Cu atât mai bine! Când se va deştepta în 
Zori, va da vina pe mahmureală, iar ea va fi atunci 
departe şi nu-i va mai păsa cui avea să se plângă, căci 
nădăjduia să nu mai dea ochii cu el. 

Boierul porunci iama prin cele orătănii de prin 
ogradă, iar până să se pârpolească ele în frigare, ceru 
tot felul de mâncăruri şi băutură, fiind ortoman de felul 
său, dar şi pentru a se fuduli în faţa „evropencei” de 
câtă bogăţie şi belşug se bucura ţara Moldovei. 

Din pricina simandicoasei musafire, vel-vornicul nu- 
| băgă în seamă pe căpitanul acela tinerel, pe care-l 
zărise de câteva ori pe la curtea lui Vodă. De fapt nici 
nu-l ştia pe Mihai, căci despre el vorba, dar văzându-l 
ar fi putut să-i vină în minte bănăţeanul ce era prieten 
cu măria-sa, iar atunci şi l-ar fi amintit şi pe oşteanul 


venit la el aşa, pe nepusă masă. Dar dumnealui velitul 
boier n-avea acum ochi decât pentru frumoasa străină, 
pe care Mihai o recunoscu pe dată. „La curtea lui 
Bucioc, vel-vornicul Moldovei?” se întrebă el mirat. 
„Nu-i a bună, mai cu seamă că, după cum se vede, 
boierul se dă în vânt după ea. Să fiu cu luare aminte şi 
să nu mă dau pe faţă!” hotări el în gând şi se trase 
uşurel din calea lor. 

Fusese mânat cu porunca măriei-sale ca vel- 
vornicul Bucioc să se înfăţişeze pe dată la laşi, dar 
văzând cum stau lucrurile se gândi că cel mai nimerit 
ar fi fost să-i dea de ştire lui Marcu, aflat la numai 
câteva poşte în urmă, în târgul Vasluiului. Chemă un 
oştean ce-l avea cu el şi-i zise şoptit, deşi erau numai 
ei doi: 

— Te duci tot într-un suflet şi-i spui pârcălabului 
numai atât: „Contesa se află la dumnealui vel- 
vornicul!” va ştii el despre ce e vorba. Ai înţeles?! 

— Înî! răspunse oşteanul şi fără să mai aştepte se 
aruncă în şa, ieşind pe poartă la pas, după care se 
aşternu înt-un galop nebun. 

Mihai rămase pe mai departe la pândă şi i se păru 
ciudat că nu fuseseră deshămaţi caii, lăsând să se 
creadă că va fi scurt popasul. Ba li se pusese de 
mâncare chiar în preajma porţii, la nevoie putând s-o 
şteargă în grabă mare, fără pierdere de vreme. „Să fie 
oare vreo înţelegere între Bucioc şi unguroaică?!” 
Totuşi vânzoleala de prin curte şi cârâitul găinilor, care 
erau gâtuite, spre a merge treaba mai iute, îi dădu de 
înţeles că urma să aibă loc mai întâi o masă 
îmbelşugată şi... poate că mai trebuia să vină şi alţii! 
„Hotărât, nu-i lucru curat!” 

Trecuse mai bine de-un ceas şi niciun străin nu 
apăru, în sala de oaspeţi, luminată ca ziua, cu zeci de 


lumânări, boierul se cam cherchelise. Se auziră şi 
chiuiturile ţiganilor lăutari, dar ei fură alungaţi pe dată, 
căci se vede că frumoasa „evropeancă” nu gusta 
asemenea plăcere, cu urechiuşele ei atât de firave. 
Vremea se scurgea îngrijorător de repede şi câteva 
lumânări fură stinse în conac, dar Marcu tot nu se ivea. 
„Nu cumva porumbiţa să spele putina la adăpostul 
nopţii!” Deodată însă răzbătu de sus glasul hodorogit 
al boierului: 


„Foaie verde măr domnesc, 
Am iubit ş-am să iubesc, 
Măcar să mă prăpădesc. ” 


Asta îl mai linişti pe Mihai, dându-şi seama că 
stăpânul se îmbătase de-a binelea şi deci nu putea fi 
vorba de ceva uneltiri. O văzu pe contesă ivindu-se în 
cerdac şi căutând să pătrundă bezna din afară, poate 
căuta pe cineva. Curând se zări alături o umbră şi 
Mihai bănui că trebuie să fie vreunul dintre slujitorii ei. 
Atunci îi dădu prin cap că femeia avea să fugă fără 
ştirea lui Bucioc, şi trebuia s-o oprească pe orice cale. 
Dar curând apăru, bălăbănindu-se, însuşi boierul. 

— Unde ai... hâc! zburat... căprioara mea... hâc! 

„Căprioara” i se feri din cale şi, dându-se câte un 
pas îndărăt, îşi descarcă toată scârba asupra chefliului, 
în frumoasa limbă a lui Petrarca. Il făcu porc beţiv şi 
câte şi mai câte, dar nu fără a-i zâmbi atunci când 
boierul se mai încrunta. 

— Afurisită limbă mai... vorbeşti, drăcoaico!... hâc! 
Parcă te-aş înţelege... da' nu pricep o iotă. la şi 
muşcă... hâc! din puişoru ăsta fraged... că-i fript la 
ţiglă... hâc! Merge la... Cotnărel. 


Având praful de dormit la îndemână, contesa îi 
apucă pe beţiv de braţ şi, suduindu-l în voie îl împinse 
uşurel în casă. Goli cutiuţa în pocalul vel-vornicului, 
după care i-l întinse zâmbind mieros. Se forţa degeaba, 
fiindcă Bucioc nu-şi mai dădea seama nici câte capete 
avea „evropeanca”, dar ascultător, dădu pocalul pe gât 
şi-l izbi apoi de podea. Vru să se întindă după ea s-o 
sărute, dar femeia se strecură dibace şi mătăhălosul se 
prăbuşi cu capul pe masă. Când îi auzi sforăitul 
contesa răsuflă uşurată şi se puse pe mâncat, căci 
socotea să-i prindă bine la drum. Ba trase şi un ştergar 
înflorat în care îndesă halci de carne şi pâine, apoi se 
duse iarăşi în cerdac. 

Mihai n-avea de unde să ştie ce se petrecuse în 
odaie, dar văzu că unul dintre vizitii se şi urcase pe 
capră, asa că dădu o fugă până acolo şi apucă de roata 
din spate, scuturând-o. Când slujitorul se cobori spre a 
vedea ce se petrece, Mihai îi trase una zdravănă în 
căpăţână, doborându-l. II târî apoi în umbra grajdului 
şi, luându-i mantia, se urcă el în locul surugiului. Era şi 
vremea, căci lumânările se stinseseră, totuşi putu s-o 
vadă pe contesă cum se furişa pe trepte, întâmpinată 
de celălalt slujitor al ei. Apoi îşi săltă poalele şi fugi 
voiniceşte spre butcă, îndemnându-şi şi însoţitorul: 

— Hamar! auzi Mihai vocea ei şi pricepu că i se 
poruncea să se grăbească, aşa că dădu bice. 

— Varj meg! mai apucă să audă noul vizitiu pe cel 
rămas pe jos, care-i cerea să-l aştepte, de bună-seamă, 
dar zadarnic. 

Nu avea de ales altă cale decât spre Vaslui, căci 
încă mai nădăjduia să se întâlnească pe drum cu 
Marcu. Dar când socoti că s-a îndepărtat îndeajuns şi 
cum intrase într-un desiş de pădure, Mihai lăsă caii mai 
domol şi chiar la pas în cele din urmă. Se băgă uşurel 


sub umbrarul copacilor, apoi se dădu jos şi merse la 
fereastra caleştii. Cu toată zdruncinătura drumului, 
contesa dormea. li fu milă s-o trezească, ba chiar se 
înduioşa la gândul că era silită să facă asemenea 
călătorie şi să cadă tocmai în mâna unor duşmani. 

Se aşeză pe un trunchi şi se lăsă furat de liniştea 
pădurii, când desluşi un tropot de cai dinspre 
Mărgineni. „Mi-au luat urma!” zise el aproape cu voce 
tare. Vru să fugă degrabă mai departe, dar unul dintre 
cai se încurcase în hăţuri şi asta îl făcu să piardă timp. 
leşi cu ei de căpăstru, însă nu apucă să intre in drum, 
că se şi pomeni înconjurat de vreo zece călăreţi, iar 
cineva din spate îl pocni cu o măciucă în moalele 
capului. 

Când deschisese ochii, mai că nu-i venea a crede 
văzându-l pe Marcu lângă el. 

— Ai prins-o? fu prima lui întrebare. 

— Fii pe pace! E sub lacăt. 

— Da' pe mine cine m-a pălit? 

— Un argat de-al vel-vornicului, care nu ştia cine 
eşti. Auzind fuga cailor şi când le-a spus şi surugiul că 
cineva o furase pe contesă, n-au mai stat pe gânduri şi 
v-au adus înapoi pe toţi. 

— Adică, acum sunt iar la Mărgineni?! 

— De bună-seamă! Şi bucură-te că n-ai rămas în 
pădure... 

Intrucât se făcuse de amiază şi boierul tot nu 
dădea semne a se scula, Marcu socoti că nu-i a bună şi 
se duse să-l vadă. Traseră de el cu sârg, care de unde 
putea, dar nici gând să deschidă pleoapele, încât 
bănuiră că nu era un somn firesc. Cu multă caznă 
izbutiră, în cele din urmă boierul căscând ochii 
somnoroşi şi tulburi: 


— Nu cumva domnia-ta vei fi fost frumoasa de azi- 
noapte? întrebă el mucalit, văzându-l pe Marcu în locul 
„evropencei”. Mă tem că mi-am pierdut mintea. Ce s-a 
întâmplat? Unde-i talianca? 

Nu-i prea veni la socoteală să afle că fusese tras pe 
sfoară de-o unguroaică, iscoadă a craiului Bethlen, dar 
trebui să înghită găluşca. 

— Deh! Măcar dacă aveam cu vreo zece ani mai 
puţin... 

— Ba să nu te căieşti, boier Coste, că şi atunci 
puteai fi înjunghiat în braţele ei, zise Marcu gândindu- 
se la Gaşpar Grazziani. 

Îi spusese apoi despre porunca măriei-sale de a se 
înfăţişa la laşi şi hotărâră să facă drumul împreună, 
ducând-o şi pe unguroaică, fiindcă nu se cădea s-o 
judece ei. 

Când îl zări pe Marcu, faţa contesei Rosznyai se 
făcu albă ca varul. Presimţirile negre i se împlineau şi 
nu se mai îndoia că va trebui să dea ochii şi cu Gaşpar. 
Scrisorile lui Bethlen îi puneau în primejdie capul, dar 
îndată îşi veni în fire şi luă o înfăţişare mânară: 

— Sunt solul majestăţii-sale, regele Ungariei. Nu v- 
am pricinuit niciun neajuns în această ţară şi nu voiesc 
decât să-mi văd de drum. Ce aveţi cu mine? 

Vorbea acum ungureşte, aşadar i se adresa lui 
Marcu. 

— Dacă eşti sol, doamnă contesă, atunci îi musai 
să-l vezi şi pe măria-sa, câtă vreme solia este pentru 
dânsul. Eu nu fac decât să te însoțesc. Rogu-te să 
pofteşti cu noi. lacă, va merge şi dumnealui, vel- 
vornicul ţării, aşa că n-ai de ce te teme. 

Agnes îi aruncă o privire boierului, care o sorbea 
din ochi, şi parcă-i mai veni inima la loc. Era cât pe ce 
să spună că se duce la Iskendar-paşa, dar îşi dădu 


seama că asta nu l-ar fi înfricoşat pe Marcu şi i-ar fi fost 
dezvăluite scrisorile de taină. Insă cu aceea către 
Grazziani se gândea că poate are să-l înşele, aşa că se 
învoi să plece la laşi. 

Vestea îl ului pe voievod, dar îl şi îngrijoră, încât 
ceru pe dată s-o vadă pe temuta iscoadă. 

— lată-ne iarăşi împreună, frumoasă doamnă şi 
prietenă, aş putea zice, o salută el cu oarecare 
curtoazie în voce. Pot să-ţi fiu de folos cu ceva? 

— Da! Lăsându-mă să-mi văd de drum, răspunse 
ea rece. 

— Cum vine asta? Eu socoteam că anume te-a 
trimis vecinul domniei-mele, craiul Bethlen... 

— Întocmai! lată scrisoarea. Ba, dacă mă întorc 
sănătoasă şi nevătămată, căpăta-vei şi banii ceruţi. 

— Aşa?! zâmbi domnitorul primind scrisoarea din 
mâna ei. Atunci pentru ce voiai să te duci la Galaţi, 
cum i-ai spus lui Bucioc? 

— Am vrut să scap de el! 

— Da, da... S-ar putea! Ce să fac, sunt nevoit să te 
cred şi mă bate gândul că anume te va fi trimis craiul, 
ca să-mi mai astâmpăr dorul de tine... 

Zicând acestea se ridică din jilţul unde stătuse şi se 
aşeză pe divan alături de contesă. Aceasta nu se trase, 
bănuind că avea de gând s-o îmbrăţişeze. Aflase încă 
de la Bălgrad că domnul Moldovei mai era holtei, deşi 
umblau vorbe că se însoară cu o anume Sarah, fata 
unui cămătar evreu din laşi. Adevărat sau nu, asta nu 
mai era treaba ei, fiindu-i îndeajuns că Grazziani 
încerca să se poarte cu ea ca bărbat şi nu ca un 
voievod. 

— Chiar dacă ţi s-ar părea de necrezut, să ştii că 
mi-a fost dor de tine, îi şopti el la ureche ei, 
mângâindu-i cu buzele zgârciul acela gingaş. 


— Eşti un mare mincinos, ca toţi bărbaţii, şi, fiind 
iarăşi cel mai tare, vrei să-ţi baţi joc de mine... 

— Vai, cum poţi vorbi astfel? se supără în şagă 
Vodă. lacă, eu ţin la tine şi... 

Vorba i se curmă însă, căci simţi sub sânul femeii 
ceva de forma unei tăşcuţe. Fără să mai întrebe, o 
apucă şi o scoase la iveală. Contesa păli, fiindcă acolo 
erau scrisorile către Iskender-paşa. 

— Te rog... nu! sări ea, dând să-şi ia îndărăt 
punguliţa de urşinic vişiniu. 

— Alte scrisori? se miră Vodă. 

— Da' de unde... altceva. Crede-mă! Nu-i frumos 
să... 

— Fie, fie, le punem deoparte, zise el făcând pe 
nepăsătorul. Nu-i bine să stea în calea iubirii noastre. 
Vor fi ceva scrisori de la vreun iubit de-al tău... 

— S-ar putea... Nu cumva eşti gelos? 

— S-ar putea! răspunse aşijderea Grazziani. 

Pe neaşteptate îi smulse jiletca ce-o avea pe ea şi, 
cu dibăcie, o descopcie la rochie. 

— De ce atâta zor? se împotrivi femeia. Parcă 
spuneai că vrei să mă vezi mai lungă vreme. 

— Pentru că vreau să te simt mai aproape de inima 
mea... Văzând-o dezbrăcată la lumina zilei, i se tăie 
răsuflarea de atâta frumuseţe. 

— Eşti cam neobrăzat şi zorit ca un ţăran! făcu ea 
pe năzuroasa, dar Vodă n-o mai luă în seamă. 

Fireşte că nimeni n-a cutezat să intre la măria-sa 
nechemat şi Marcu era singurul care bănuia ce se 
petrece dincolo de uşa aceea de stejar ferecată în ţinte 
de bronz. Numai vel-vornicului Coste Bucioc ar fi putut 
să-i fie ciudă, dar nu era atunci la palat. 


Când, în cele din urmă, contesa izbuti să se 
îmbrace, nu fără ajutor, dădu să-şi pună şi tăşcuţa în 
sân dar, simțindu-se biruitoare, făcu greşeala să spună: 

— De aici ar trebui să mă reped până la Cetatea 
Albă. Am acolo o mătuşă bolnavă şi aş vrea s-o mai 
văd înainte de moarte. 

— Cetatea Albă?! tresări Vodă. Nu cumva la 
Iskender? la adă punga încoace! porunci el întinzând 
mâna. 

— Asta nu! Mi-ai făgăduit. De ce nu-ţi ţii vorba? 

Fără să mai ţină seama de împotrivirea ei, i-o 
smulse şi cu ajutorul unui pumnal spintecă tăşcuţa, 
dând la iveală scrisorile. 

— Deci iubitul tău foloseşte pecetea craiului 
Bethlen? făcu batjocoritor domnul. Vom vedea! Până 
diecii mei vor citi ce scrie acolo vei sta în palat la mine, 
iar dacă nu-i nimic primejdios le vei căpăta să te poţi 
întoarce la el. De nu... 

— De nu?! se înfiora ea. 

Gaşpar-vodă nu-i răspunse. Bătu din palme şi 
porunci aprodului s-o însoţească pe doamna contesă în 
iatacul domniţelor, care acuma era nelocuit. După 
plecarea lor rândui pază la uşă, câte un fustaş cu 
poruncă aspră să nu lase pe nimeni la ea. 

Peste câteva ceasuri se văzură însă din nou, de 
astă-dată în spătăria cea mică, de faţă fiind şi Marcu. 

— Dragă Agnes, zise voievodul, cu faţa încruntată. 
Tu ştii la fel de bine că asemenea scrisori ce duceai 
asupra ta nu trebuie să ajungă la Iskender-paşa, aşa că 
mă văd silit să te trimit deocamdată la o monastire, 
măcar că prietenul meu, pârcălabul Marcu, zice că să 
nu-mi mai pierd vremea cu tine. Îmi vine greu să fac să 
cadă frumosul tău cap de pe umeri, cu toate că asta ai 
merita. Ce s-o mai lungim, la Suceviţa! 


Femeia se prăbuşi la podea, de parcă ar fi lovit-o în 
moalele capului, dar nu fu în stare să scoată nici măcar 
un scâncet. Domnitorului i se făcu milă. 

— Cu vremea, poate am să trimit pe careva, chiar 
pe Marcu, să te scoată pe ascuns la voi, la Bistriţa, dar 
până atunci mergi acolo unde îţi spun şi să nu cumva 
să încerci să scapi. 

Slujitorii o ridicară mai mult moartă decât vie, iar 
voievodul rămase numai cu pârcălabul. 

— Poate e de necrezut, dar de astă-dată îmi pare 
rău de sărmana Agnes. N-a prea avut noroc în viaţă de 
când a dat peste mine. Aşa i-a fost soarta! Dacă 
scrisoarea ar fi ajuns sub ochii turcului, ş-ar fi aflat 
despre legăturile mele cu lehii. Şi nici asta n-ar fi fost 
mare lucru, dar mai este vorba şi de vânzarea lui 
Korecki, precum şi de împresurarea Vienei. Or, de 
vreme ce cată a lovi în întreaga creştinătate, n-am altă 
cala decât să înştiinţez pe marele hatman al coroanei, 
pan Zolkiewski, ce la rându-i va da de veste 
împăratului. Agnes însă... trebuie să piară, ca să nu 
afle Bethlen că am pus mâna pe ea. Poate acolo, la 
Suceviţa. 

— Tot mai bine era pe mâna gâdelui. 

— Nu mi-ar face plăcere să ştiu asta. Starețul acela 
roşcat, de la Suceviţa, este omul lehilor, şi o va ţine în 
mare taină, dar de va trebui să piară, s-o facă el, fără 
să ştiu. 

Bănăţeanul nu mai zise nimic, măcar că în mintea 
lui judeca a fi mai cinstit s-o fi pus pe butuc decât s-o 
dea pe mâna dezmăţatului egumen, despre care 
auzise că ar avea porecla de Sarsailă. Dar asta era 
voinţa domnitorului, şi nu încăpea împotrivire. Avea s-o 
însoţească el însuşi şi poate că în răstimp lui Vodă i-or 
veni în minte gânduri mai bune, poruncind moartea ei 


fără chinuri, nu aşa cum ar fi aşteptat-o la monastirea 
aceea. 

Contesa însă nu păru prea îngrijorată, căci ea 
cunoştea mai multe despre episcopul de Rădăuţi. La 
început nu ştia pe unde se află sfântul lăcaş şi de 
aceea se înspăimântase, dar mai apoi îşi veni în fire. 
Cuteză chiar să-i zâmbească lui Marcu la despărţire şi 
în liniştea chiliei se gândi că vlădica avea s-o scape 
negreşit, iar atunci când se va vedea din nou la 
Bălgrad avea să ceară şi capul bănăţeanului, nu numai 
al lui Grazziani. 

Lui Sarsailă însă, Marcu îi spuse: 

— İn cel mult două săptămâni sunt îndărăt, prea- 
cuvioase; ori, de nu, căpăta-vei poruncă ce să faci cu 
muierea. 

— Cu toată credinţa, fiule, răspunse acesta smerit, 
dar în gând îşi zise: „S-o crezi tu că nu ştiu ce să fac cu 
ea şi că am să aştept două săptămâni!” Mergi cu 
domnul, taică! mai blagoslovi el în urma pârcălabului. 

De îndată o şi duse într-o chilie neumblată, din 
partea de către asfinţit, unde o ferecă şi luă cheile la 
el. A uitat însă a-i lăsa apă sau mâncare, şi se pare că 
nu întâmplător. Abia după vecernie, luând o ciosvârtă 
de berbec şi un ulcior cu vin, se duse la ea. 

— La mine sete. Rog frumos apă, o stâlci ea pe 
româneşte. 

— Am adus! făcu egumenul cu ochiul spre ulcior. la 
cu taica! Şi îmbucă mai întâi de aici, ca să meargă! 
adăugă el îmbiind-o cu carnea friptă. 

Insetata duse ulciorul la gură, dar în acelaşi timp 
călugărul dădu să-i mângâie sânii. Neaşteptându-se la 
asta din partea unei feţe bisericeşti, femeia se înecă şi 
scăpă vasul. Apoi îl plesni peste mâini. 


— Aaa! Dacă te ţii trufaşă, am eu ac de cojocul tău, 
muiere! Ai să te rogi tu de mine! o ameninţă el. 

Dădu cu piciorul în hârburile ulciorului şi, înşfăcând 
friptura, ieşi furios trântind uşa după el. A doua zi nu 
mai trecu deloc, iar pe urmă se pomeni cu preasfinţia- 
sa vlădica de Rădăuţi. Se înapoia de la domnie şi 
poftise popas la ctitoria aceasta, dar de fapt aflase că 
omul lui Vodă târâse după el o străină de neam ales, 
pe care ar fi zăvorât-o la Suceviţa, şi se îngrijorase să 
nu fi fost cumva chiar aceea pe care el o aştepta să 
vină de la Cetatea Albă. 

— Avut-ai oaspeţi,  preacuvioase? îl întrebă 
episcopul pe stareţ, dându-i dreapta spre sărutare. 

— Dumnealui pârcălabul Marcu,  preasfinte! 
răspunse smerit Rafailă. 

— Singur? 

— N-aş zice! Dusese pe cineva până la hotar, către 
părţile ungurene. 

— Bărbat, sau femeie? 

— N-am de unde şti, că eu nu-l văzui decât la 
întoarcere. 

— Canon de spovedanie, fiule, făcu episcopul cam 
nemulţumit de răspuns. Să grăieşti adevărul curat! 

— N-aş cuteza altminteri, preasfinţia-ta. Mă jur pe 
sfânta cruce că... 

— Bine, bine! moimăi vlădica, după care schimbă 
vorba. Am auzit de ceva necazuri pe aici. Se plâng 
fraţii că-i cam năpăstuieşti. Mai îngăduie şi lor să 
răsufle, că n-o fi foc! 

— Clevetiri! Zavistie lumească... 

— Lasă că ştim noi! dădu din mână chiriarhul şi iar 
aduse vorba de altceva. De la măria-sa mai ai vreo 
veste? 

— De la Radu-vodă? întrebă şoptit stareţul. 


— Vezi-bine. 

— Nimic! Chiar niciuna. 

— Atunci te las cu domnul şi ai grijă să-mi fii de 
credinţă, după cum mi-ai jurat. Dacă auzi prin aste 
părţi ceva de vreo femeie din alt neam sau dai de urma 
ei, să-mi trimiţi negreşit un frate cu vestea, dar pe 
furiş. 

Îi întinse din nou mâna să i-o sărute, în timp ce 
Rafailă îşi zicea: „Că oi fi prost să ţi-o dau ţie. Aşa 
frumuseţe... cum nu?” Îl ura de moarte pe episcop, 
fiindcă socotea că-i luase locul, şi din aceeaşi pricină 
nu-l suferea nici pe fostul domn, care a tot tărăgănat 
înscăunarea lui până s-a mazilit şi l-a lăsat cu buzele 
umflate. Se cam îndepărtase de Movileşti, măcar că ti- 
nărul boier Miron de la Bârnova, tot din neamul lor, îl 
mai făcea să tragă nădejdea jilţului episcopal. 

După plecarea înaltului oaspete, de teama 
iscoadelor pe care acesta le avea de bună-seamă prin 
monastire, Rafailă nu s-a mai dus vreo două zile pe la 
nenorocita contesă, pe care acuma ar fi ucis-o cu 
dragă inimă dacă n-ar fi trebuit să dea socoteală de ea 
pârcălabului Marcu. Se gândise chiar s-o facă scăpată 
peste munte, dacă s-ar fi dat binişor cu el vreo două 
zile, iar la urmă vedea el pe unde ar fi scos cămaşa, 
dar unguroaica se îndărătnicise atunci şi, iacă, 
trecuseră patru zile de când nu s-a mai putut strecura 
în chilia ei. 

Era pe înserate şi în întunecimea încăperii desluşi 
forma femeii, care zăcea pe pat. O crezu adormită, dar 
la scârţâitul uşii sărmana îngăimă pe limba ei, cu multă 
greutate: „Viz...” Ar fi putut Sarsailă să-şi închipuie că-i 
cerea apă, dar el era mânat de alte gânduri, aşa că 
scapără amnarul, aprinse feştila şi i-o apropie de obraz. 
Istovită de nemâncare şi cu buzele arse de sete, 


mândreţea de fată se trăsese la faţă aducând cu o 
icoană a Maicii Domnului pe care o văzuse el cândva la 
un călugăr franciscan. Simţi cum îl furnică sângele prin 
vine şi trase deodată scoarţa cu care se acoperise 
nefericita, dar ea nu mai era în stare să se mişte, 
necum a i se mai împotrivi. Chiar şi când ticălosul 
călugăr îi săltă poalele, dezgolindu-i pulpele, buzele ei 
de-abia mai îngăimau: „viz...” 

— Pe urmă! gâfâi el. Îţi dă taica, numai să fii 
înţelegătoare... şi se aruncă asupra ei. 

Dându-si seama că fapta lui n-ar fi rămas 
nedescoperită, se  înspăimântă pe loc. Un gând 
diavolesc îi trăsni prin minte şi, trăgându-i perna de 
sub cap, îi acoperi faţa înnăbuşind-o. Abia de se mai 
zvârcoli sărmana contesă Rozsnyai, cea care strălucise 
cândva la curtea din Bălgrad şi care acuma sfârşea 
jalnic într-o chilie întunecată de la Suceviţa. 

În această vreme la palatul domnesc din laşi se 
chibzuia îndelung asupra destinului contesei. Gaşpar- 
vodă trimisese scrisoarea în Lehia şi de bună-seamă 
Bethlen avea să afle curând că i se dezvăluiseră 
planurile lui împotriva creştinătăţii. lar dacă s-ar mai 
întoarce şi Agnes, să-i povestească cele petrecute... 

— Să piară, măria-ta! Altă cale nu-i! 

— Parcă nu mă lasă inima, Marcule. Poate faci tu 
ceva... Dar cum vrei! 

— Atunci, mă duc eu cu porunca! răspunse dârz 
bănăţeanul. Şi aşa şi făcu. 

Sosi în frumoasa ctitorie tocmai când stareţul oficia 
slujba de îngropăciune la căpătâiul contesei. Mândra ei 
înfăţişare de altădată era numai o amintire, încât 
Marcu nici n-a mai cunoscut acel chip galben şi umflat, 
ce părea mai curând hidos în lumina palidă a 
lumânărilor. Un sobor de călugări cu glugi negre se 


ruga pentru odihna sufletului necunoscutei din sicriul 
acela sărăcăcios, cioplit de un frate-tâmplar. 

— Cine-i? întrebă pârcălabul pe un vecin în sutană. 

— O călătoare străină, beteagă ca vai de ea, care, 
neavând pe nimeni în astă lume, s-a tras aici să-şi deie 
duhul, răspunse şoptit călugărul. Egumenul nostru, 
inimă prea milostivă, s-a legat să-i slujească prohodul. 
Suflet bun! adăugă el cu o voce care lui Marcu i s-a 
părut cam batjocoritoare, dar n-a mai zis nimic. 

Când s-a isprăvit slujba, lungită parcă anume de 
preacuviosul egumen, acesta se prefăcu a-l zări abia 
atunci şi apropiindu-se de el se căzni să-şi stoarcă o 
lacrimă. 

— Voia domnului, taică! 

— Cu adevărat! răspunse pârcălabul, gândindu-se 
la „domnul” de la laşi. 

Şi totuşi, nu aceasta fusese porunca voievodului. 


VREMURI TULBURI 


ÎN ACEEAŞI PRIMĂVARĂ A ANULUI 1620, pan 
leronim  Ottwinowski, solul  luminăţiei-sale craiul 
Zygmunt al Lehiei, trecea cu mare pohfală pe ulițele 
Istanbulului. Sosise cu o corabie la Pera, unde fu 
întâmpinat de trimişii sadrazamului spre a-l întovărăşi 
până la locul de odihnă, mai înainte de a-l fi înfăţişat. 

Solul poruncise potcoave de argint şi bătute numai 
de formă în caiele tot de argint, anume ca să se 
desprindă pe ulite şi ca să se minuneze toţi 
stambulioţii de bogăţia lehilor. Privitorii se îmbulzeau 
după asemenea daruri nemaipomenite, dar pufneau în 
râs văzând că semeţul sol era însoţit de însuşi Sul- 
başa, căpetenia hingherilor. Pan Ottwinowski însă nu 


avea habar şi se ţinu mândru în şa până când a văzut 
unde era poftit de către turc. Era unul dintre cele mai 
murdare hanuri ale oraşului, nu departe de Edicule, 
înspre Bairam Dere, unde se aruncau toate gunoaiele. 
Pe o tablă ruginită de la intrare abia dacă se mai 
desluşea scris „La matrozul ostenit”, dar asta nu-i spu- 
nea nimic, fiindcă solul nu înţelegea greceşte. 

Murdăria locului şi a slugilor ieşite în întâmpinare, îl 
scoaseră însă din ţâţâni pe şleahtic, aşa că ceru 
socoteală turcului, care rânji spre tălmaci: 

— Dacă ghiaurului nu-i place, putem să-l găzduim 
acolo! arătă el spre cele şapte turnuri ale vestitei 
temnițe. Ori de nu, la mine! şi se bătu cu palma peste 
piept. 

Abia atunci află nefericitul sol cine era trimisul 
marelui vizir Damad Mehmed-paşa, şi furia lui nu mai 
cunoscu margini. Ar fi părăsit oraşul pe loc şi cu mare 
tărăboi, dacă s-ar fi aflat în altă ţară, căci socotea 
batjocura ca adusă Lehiei, dar din cetatea sultanului nu 
prea ieşeai lesne, ba poate că rămâneai acolo pe vecie, 
chiar sol fiind, dacă îl supărai cu ceva. Se domoli cu 
greu şi prefăcându-se a mulţumi pentru găzduire ceru 
îngăduinţa să treacă pe la nişte prieteni genovezi, 
după care făgăduia să se înapoieze unde îi poruncise 
sadrazamul.  Sul-başa, care nu strălucea prin 
înţelepciune, fu încântat că i se cerea încuviințarea, 
aşa că se învoi bucuros. Atât a aşteptat şi pan 
Ottwinowski! De cum se văzu printre creştini tocmi pe 
ascuns o corabie, şi abia când se văzu în largul mării 
răsuflă uşurat. Nu mai era înveşmântat cu straie 
scumpe, ci ca un neguţător oarecare, dar bucuros că a 
scăpat cu viaţă mai înainte de a fi vorbit cu marele 
vizir. 


În răstimp, prinderea scrisorii lui Bethlen i-ar fi dat 
bătaie de cap lui Gaşpar-vodă, neavând pe cine o 
trimite hatmanului de câmp, pan Koniecpolski, dacă nu 
s-ar fi cerut s-o ducă însuşi credinciosul său olăcar, 
tânărul croat Pera. În acest fel se putea dovedi fără 
greş vânzarea lui Korecki şi putea fi deci înlăturat, cu 
toate puternicele lui rude. Despre purtătoarea 
răvaşului nu se mai auzea nimic, de parcă ar fi înghițit- 
o pământul, ceea ce de altfel se şi întâmplase. 

Pera mai avea asupră-i şi o scrisoare a 
domnitorului către marele hatman Stanislas Zolkiewski, 
care, de cum o citi, se bucură nespus de mult şi la 
rându-i porunci carte către craiul Zygmunt, spunând 
printre altele: „... Si contra Turcos victoria potiretur, 
tres illos principatus,  Moldaviam,  Valachiam et 
Transilvaniam, in perpetuum regno  Polonico 
addicendos” („dacă se va obţine victoria contra 
turcilor, cele trei principate, Moldova, Valahia şi 
Transilvania, vor fi aduse pentru totdeauna sub 
stăpânirea Poloniei”). Adevărat că, erau cuvintele 
domnitorului, dar hatmanul uitase să mai adauge şi 
restul: „... ut ipse vita durante solus omnibus tribus 
imperaretu, adică pe timpul cât va trăi el să le conducă 
singur pe toate trei. Şi doar Gaşpar-vodă scrisese 
hotărât acest lucru, fiindcă se gândea mai întâi la 
unirea ţărilor române, iar făgăduiala de a le pune sub 
ascultare leşească era pentru mai târziu, căci era 
tânăr. 

Toate acestea le aflase şi principele Bethlen prin 
mijlocirea lui Korecki, după cum aflase şi că Pera ducea 
domnului Moldovei scrisori deosebite, care ar fi dovedit 
pe deplin hainirea lui Grazziani. Dacă ar fi pus mâna pe 
ele, nu mai încăpea nicio îndoială că hainul ar fi fost 


mazilit, descotorosindu-şi astfel spatele de un duşman 
primejdios în lupta cu habsburgii. 

Pera se întorcea fără grijă spre Moldova, dar mai 
înainte de Snyatin oameni năimiţi de Korecki puseră 
mâna pe el, îl legară fedeleş şi o apucară drept peste 
munte către Bălgrad. Atâta grabă dovediră, încât 
răpitorii nici nu-l mai scotociră să vadă dacă are ceva 
asupra lui, ci îl înfăţişară prinţului, cetluit cum era. 
Mare îi fu dezamăgirea majestăţii-sale când găsi numai 
câteva rânduri de salut de la pan Stanislas Lubomirski, 
conte de Winiec, către domnul Moldovei. 

Cuprins de furie, craiul porunci schingiuirea 
prinsului spre a se afla de soarta celorlalte scrisori, 
despre care ştia de la Korecki. Pe de altă parte socotea 
că ar fi putut să dea şi de urma contesei Agnes, despre 
care nu mai ştia nimic în ultima vreme şi nici la 
Cetatea Albă nu mai ajunsese. Neiîndoios că se afla pe 
undeva în Moldova, iar omul lui Grazziani ştia acest 
lucru. 

Ca şi în alte daţi, majestatea-sa în persoană se 
duse lângă Andor-călăul, ocupându-se de cercetarea 
osânditului. 

— In afară de limbă, poţi să-i smulgi orice, dacă se 
încăpăţânează să tacă! porunci el anume în turceşte, 
ca să se facă înţeles de Pera, căci Andor rămase cu 
gura căscată. 

Pe ungureşte i se spuse meşterului gâde să-şi facă 
iscusit treaba, spre a scoate tot ce voiau de la tânăr. 

— Ce înţelegere este între Grazziani şi Zolkiewski? 
întrebă domol Bethlen. 

Pera nu răspunse şi Andor îi smulse o unghie, dar 
în afara unui răcnet nicio vorbă nu mai scoaseră de la 
el. 


— Tinere, zise cu duioşie prinţul. Ştiu că neamul 
croaților este viteaz, dar şi plin de înţelepciune. Ai tăi 
n-au nimic cu moldovenii, pentru ce să-ţi dai viaţa 
pentru nişte străini? Vorbeşte, şi am să te răsplătesc 
aşa cum se cuvine. 

Pera îl privi cu ură, dar îşi încleşta buzele. 

— Nu faci bine că taci. Ai să fii schilodit pe viaţă şi-i 
păcat, se cam răsti Bethlen, pierzându-şi răbdarea. 
Poate îmi spui pe unde-i contesa Rezsnyai, dacă nu ştii 
nimic de stăpânul tău. De ea ai auzit, nu-i aşa? 

Nici de astă-dată nu fu învrednicit cu vreun 
răspuns şi asta îl scoase din sărite, poruncind cele mai 
crunte cazne. Astfel tânărului îi fură smulse pe rând 
unghiile de la mâini şi de la picioare, îi fură arse tălpile 
de făcură băşici, dar zadarnic. Nenumărate găleți cu 
apă au fost aruncate asupra nefericitului croat, care 
începuse a-şi pierde simţirea din ce în ce mai des. 
Toată străduinţa şi iscusinţa lui Andor au dat greş de 
data aceasta. Pera a rămas la fel de mut şi atunci când 
pielea de pe dosul mâinilor îi fusese jupuită fâşii-fâşii. 
Nemaiavând ce-i face, prinţul porunci moartea 
osânditului. 

Mai pe urmă s-a căit pentru graba acestui sfârşit, 
ba uneori îşi zicea că nu-l ademenise îndeajuns, 
cunoscută fiind bărbăţia croaților în faţa chinurilor şi 
credinţa cu care-şi slujeau prietenii şi stăpânii buni. Îi 
părea rău că nu s-a gândit să-l fi ţinut în viaţă spre a-l fi 
schimbat cu Agnes, căci Grazziani s-ar fi învoit, dar 
furia îi întunecase atunci minţile şi acuma era prea 
târziu. 

Trimise totuşi la Poartă scrisoarea aflată asupra lui 
Pera, cu toate că din ea nu se putea înţelege decât 
prieteşugul voievodului cu leahul, dar nici urmă de 
hainie. Îl ponegri marelui vizir cum nu se putea mai 


rău, dar acesta nu-i dădu crezare, câtă vreme beyul se 
dovedise atât de credincios în slujba sultanului, când a 
făcut pace cu austriacii. Apoi veştile ce veneau din 
Bogdania la Istanbul erau deosebit de liniştitoare şi 
nimeni nu se plângea de vreo silnicie din partea 
domniei, iar sadrazamul avea cunoştinţă despre ura ce 
i-o purta beyul ardelean celui de la Yaş, aşa că nu-l 
prea luă în seamă pe trimisul principelui Bethlen. În 
schimb, fiindcă în taină se gătea de război cu 
Lehistanul, crezu nimerit să-l însărcineze pe seraskerul 
de Karamania, Iskender-paşa, să cerceteze mai cu de- 
amănuntul. In acest scop a şi fost trimis la Akerman - 
adică la Cetatea Albă, cum îi spuneau localnicii - un 
ceauş pe care-l povăţui ce avea să spună şi prin viu 
grai despre temerile Porții cu privire la Gaşpar-beg. 
Măreţele ziduri ce străjuiau limanul Nistrului la 
împreunarea lui cu marea fuseseră înălțate pe vremuri 
de către genovezi, iar în afară de românii moldoveni, 
pomeniţi prin aceste locuri din vremuri demult uitate, 
se aflau aici mulţi turci şi tătari, care năpădiseră 
cetatea. Luminăţia-sa lIskender-paşa se hotărâse să 
facă din acest oraş inima întregii sale oştiri, adunând 
laolaltă tătari crâmleni şi dobrogeni, din Bugeac, din 
Rumelia, Bulgaria şi chiar din  beilerbeilâcul 
Tamajvarului. Trebuia înfrântă semeţia lui Sigismundus, 
craiul Lehistanului, urmând să-l izgonească pe vecie. 
Izbutise a-l împlânta pe Grazziani în coasta lehilor, iar 
acesta se legase cu jurământ să nu iasă din cuvântul 
său sub nicio formă. In vederea acestei înfruntări mai 
avea de împăcat pe Devlet Ghirai, kalgay-soltan şi 
frate al marelui han Djanebek Ghirai, cu Arslan 
Kantemir-mârza, căpetenia  nogailor din Bugeac. 
Deseori aceştia se încăierau între ei, slăbindu-şi 


puterea în van, ceea ce nu era pe placul măritului 
serasker. 

Cu toate că nu dăduse crezare, aflase despre ceva 
scrisori pe care ar fi trebuit să le primească de la 
prinţul Bethlen, dar pe drum încăpuseră în mâinile 
voievodului din Bogdania, care avusese neobrăzarea să 
le desfacă şi să le trimită lehilor. Cu o zi mai înainte 
sosise şi ceauşul Înaltei Porţi, care-i întărea cele auzite, 
făcându-l să tune şi să fulgere împotriva necredincio- 
sului de la Yaş. Dacă toate acestea se adevereau, 
atunci Grazziani trebui-va să piară, după cum spusese 
şi prinţul ardelean, căci încăierarea cu lehii avea să fie 
pe viaţă şi pe moarte. Tocmai pentru aceea fusese 
mazilit de curând şi beyul de la Targoşta, Gavrilă-vodă 
Movilă, care, oricât de credincios se dovedise turcilor, 
tot din stirpea Movileştilor se trăgea. 

Era o zi călduroasă de vară ce încingea pietrele 
zidurilor cetății, făcând zăpuşeala de  neîndurat. 
Ghiaurii îi spuneau „cuptor” lunii acesteia, ce se 
întâmplase a fi $Şa'ban ul-mua-zam, şi nu greşeau 
afurisiţii. Pe vajnicul paşă îl toropea căldura şi de-abia 
mai era în stare să-l mai asculte pe Arslan-mârza, pe 
care-l poftise anume la un şerbet de trandafiri şi un 
pahar apă rece de la gheaţă. 

— Aflat-am de la un jidov din Bender că de bei vara 
cald te răcoreşti pe dată, spuse zâmbind mârzacul 
când auzi pentru ce fusese chemat. 

— Dacă te încrezi în înţelepciunea neamului lui 
Israel, n-avem decât să ne opărim după aceea, cu câte 
o cahfe. Fiertura asta s-a cam împământenit şi în 
Islâmbol, ba de pofteşti, poruncesc şi dihân-i bed huy 
(fumul rău mirositor-tutun), măcar că nu pot pricepe 
cum de poate plăcea aşa ceva. 


— Auzit-am şi eu de el, dar încă nu l-am văzut şi 
nici că poftesc să-l beau. Mai curând acea fiertură 
amară. 

Tăcut, în ungherul încăperii stătea nelipsitul 
Kuciuc, abia mai ţinându-şi ochii deschişi. Se săturase 
de o astfel de viaţă chinuită şi ar fi vurt să-şi pună 
capăt zilelor, însă nu era cu putinţă, căci nemilosul 
paşă îl încuia într-o cuşcă de fier, când nu-l ţinea în 
preajma lui. 

— Afurisitul de  Grazziani, spuse  Iskender-paşa 
către oaspete, şi-a băgat în cap s-o apuce pe urmele 
blestematului de Mihaly. 

— Râvneşte la Kara ili? 

— Ba şi la Erdely ili, la fel ca şi nebunul acela de 
care îţi pomeneam, vrând să-i strângă pe toţi valahii 
într-o ţară. 

— Da’ parcă şi luminăţia-ta voieşti acelaşi lucru, ba 
încă şi cu cei de peste Dunăre, laolaltă cu noi, tătarii! 
zâmbi Arslan-mârza. 

— Eu, dragul meu, voi face asemenea împărăție în 
numele lui Alah, slăvitul, ca să-i aduc pe necredincioşi 
sub legea strălucitului nostru profet, şi nu ca ticălosul 
de bey care se încumetă împotriva noastră, împreună 
cu ghiaurii lui. 

— Atunci, pentru ce nu-l mazileşti pe dată? 

— Fiindcă  Osman-khan încă îl mai socoteşte 
credincios Porții, iar eu nu am dovezi ca să-l pot da în 
vileag. Prostul de Bethlen a ucis un olăcar de-al lui ce 
se întorcea din Lehia. In loc să mi-l fi dat mie ca să scot 
de la el tot ce ştia. Apoi l-a pârât la Înalta Poartă, şi 
Damad Mehmed-paşa, sadrazamul, mi-a cerut să 
cercetez eu însumi. 

— Nu cumva ai de gând a te duce chiar luminăţia- 
ta la Yaş?! 


— Eu nu, dar încă mai înainte de sosirea trimisului 
marelui vizir am trimis acolo nişte oşteni, care se dau 
drept neguţători şi au să adaste până le voi porunci eu 
să se repeadă asupra hainului şi să mi-l aducă, viu sau 
mort. 

Kuciuk asculta toate acestea cu nepăsare, căci nu-l 
mai trăgea inima la nimic. Din locul unde se afla putea 
trage cu ochiul şi în odaia alăturată, şi astfel îl zări pe 
hadâmul care aducea cahfelele poruncite de stăpân. 
Tresări când îl văzu pe slujitor cum scuturase un inel cu 
otravă deasupra ceştilor. De-ar fi apucat barem o 
înghiţitură, ar fi murit şi el odată cu prigonitorul său... 
„Dar pentru ce să mor, de vreme ce va pieri 
ticălosul?!” îi fulgeră prin gând o licărire de nădejde. 
Chipul robului îi era necunoscut, ceea ce însemna că 
cineva din afară voia moartea paşei şi a oaspetelui său 
tătar. Inima îi zvâcni în piept, tresăltând de bucurie. 
Nedându-l în vileag pe făptaş, însemna că sprijină 
uciderea lui Iskender, şi prin aceasta se răzbuna el 
însuşi! Se posomori însă când îşi aduse aminte de 
obiceiul seraskerului de a nu băga nimic în gură până 
ce un rob nu-i „lua credinţa”, adică gusta el mai întâi 
mâncarea şi băutura. Se vedea bine că hadâmul era 
străin, căci nu cunoştea acest lucru. S-ar fi putut să-l fi 
silit chiar pe slujitor să soarbă licoarea otrăvită, şi 
atunci el, Kuciuk, când ar fi avut un asemenea prilej? 

Cu paşi mărunți, spre a nu vărsa cahfeaua, 
hadâmul pătrunse în odaie, dar în aceeaşi clipită 
Kuciuk se repezi şi înghiţi lacom amândouă ceştile, sub 
ochii înmărmuriţi ai celor de faţă. 

— Kuciuk! se răsti paşa. Ce înseamnă... 

Dar bietul schilod se prăbuşi pe dată cu spume la 
gură, zvârcolindu-se de durere, căci el nu putea scoate 
nici barem un geamăt. Fără să pregete, Arslan-mârza 


roti iataganul şi îl descăpăţână pe slujitor sub ochii lui 
Iskender-paşa, care nu mai apucă să zică nimic. Era 
înmărmurit de chinurile lui Kuciuk, ce pentru el 
fuseseră sortite. lar când schilodul se potoli în neagra 
noapte a morţii, marele serasker spuse, aproape 
şoptind: 

— Sărmane prieten neînțeles! Eu te chinuiam, 
poate pe nedrept, căci văd că mi-ai salvat viaţa, dar nu 
trebuia s-o faci! Ai uitat oare, biet schilod, că robul îmi 
lua credinţa? 

O lacrimă i se ivi în colţul ochilor, ceea ce nu mai 
văzuse nicicând hanul nogailor la neîndurătorul vizir. 
Ştergându-şi obrazul cu dosul palmei, paşa aruncă o 
privire spre descăpăţânat. 


ŢUŢORA - MAREA NĂDEJDE 


CÎND PAN ZOLKIEWSKI, hatmanul coroanei leşeşti, 
îl chemă la sine pe Korecki spre a-i cere socoteală de 
învinuirile ce i se aduceau, acesta se dezvinovăţi 
zicând că atât Grazziani cât şi Iskender-paşa ar fi vrut 
să-l scoată drept iscoadă otomană, de vreme ce fugise 
de la Edicule. Poate că a fost crezut, ori a fost lăsat în 
pace datorită puternicului neam al Movileştilor cu care 
se înrudea, fapt este că, spre uimirea multora, 
şleahticul fu poftit să se alăture oştirii hatmanului. 
Când auzi vestea, domnul Moldovei pufni înciudat, cu 
toate că pe undeva se îndoia că ar fi putut fi adevărat. 
Pan Zolkiewski ştia că înfruntarea cu turcii era de 
neînlăturat, iar dacă l-ar fi îndepărtat pe vânzător ar fi 
atras supărarea altora care erau de partea lui şi, cum 
avea nevoie de ostaşi, forţele creştinilor nu trebuiau 
risipite deocamdată. 


Gaşpar Grazziani, pe de altă parte, nu mai aştepta 
decât prilejul de a se da în vileag ca vrăjmaş al puterii 
otomane, pe care o slujise în vremuri de pace. Acesta 
s-a ivit mai curând decât se aştepta, chiar în cea din 
urmă lună a verii anului 1620. Prinsese de veste prin 
iscoadele sale că era pe drum un dregător al Porții cu 
rang de iskimne, ceva rudă cu Iskender-paşa şi deci cu 
amestecul acestuia. Din câte aflase, nu-i aducea 
mazilirea şi nici mai mult ca la vreo şaizeci de beşlii nu 
avea cu el. Atunci Vodă s-a sfătuit mai întâi cu boierii 
divaniţi, iar după aceea cu sfetnicii lui de taină, în 
frunte cu Marcu. 

— Boieri dumneavoastră, aflat-am ştire despre 
sosirea unui iskimne-ceauş împărătesc, dar nu ca să fiu 
mazilit, cum poate veţi fi crezut unii, şi oricum nu m-aş 
fi supus poruncii. Ce socotiți să facem cu pagânii care 
ne vin fără voia noastră în ţară? 

Cu toţii îşi plecară bărbiile în piept, până când vel- 
vornicul Coste Bucioc sparse tăcerea: 

— Eu zic, măria-ta, să ne tragem cu oastea la 
Hotin, spre a fi mai aproape de hatmanul Jolkovschi. In 
acest fel nu dai prilej turcului să-i aducă porunca, 
oricare ar fi ea. 

— Dar ceauşul ăsta e trimis de sultan, ori de 
sadrazam? Şi dacă-i numai de la Scănder-paşa? întrebă 
vel-vistiernicul Coci Lupu. 

— De nu-i de la padişah, să nu te supui, măria-ta! îl 
povăţui şi Ciolpan-spătarul. 

— Ce-mi aud urechile? Tocmai de la domnia-ta să 
capăt asemenea sfat?! se oţări Vodă către boier. Şi 
dacă Osman îmi porunceşte să-mi vâr capul în laţ, s-o 
fac? 

— Nu asta am vrut a spune, doamne, se fâstăâci 
Ciolpan. Gândeam şi eu aşa, că nu eşti supusul 


nimărui, decât al sultanului, dar şi cu acela face-vei 
precum ţi-o fi voia! 

Atunci începură a se băgă în vorbă şi oamenii de 
credinţă tainică ai măriei-sale, când acesta cătă 
întrebător şi spre ei. Primul fu senior Marino Resti, care 
stătea alături de Marcu. 

— Eu zic, ilustrisime, să-l prindem de grabă pe 
ceauş împreună cu însoțitorii lui, şi mai pe urmă să 
chibzuim ce vom face cu ei. 

— Poate îi trimitem plocon hatmanului Zolkiewski, 
ori Jolcovschi, cum i-a spus dumnealui vel-vornicul, 
spuse şi Marcu. 

Mai vorbiră apoi vel-comisul Gheuca, vel-hatmanul 
Borisi Brutii şi încă vreo câţiva, care cu toţii îşi dădură 
părerea că mai întâi ar fi trebuit să afle ce pofteşte acel 
turc, şi abia după aceea să hotărască ce vor avea de 
făcut. 

Domnitorul îi ascultă răbdător pe fiecare în parte, 
după care dregându-şi glasul zise: 

— Domnia-ta senior Resti vei strânge pe toţi lefegiii 
creştini laolaltă şi fi-veţi grosul oştirii mele. Pârcălabe 
Marcu, să stai cu bănăţenii voştri în jurul meu, dar să 
fiţi pregătiţi de încăierare, de va fi de trebuinţă. 
Domniile-voastre, boierii mei, nu se cade a vă arăta în 
faţa unui ceauş, aşa că veţi aştepta în târg porunca 
domniei. Nu care cumva să vină cu noi şi vreun lefegiu 
turc, aşa că vezi, Marino, să pui câţiva raitări să-i 
împiedice a ieşi din ortă fără îngăduinţă. Nici măcar 
căpetenia lor, Ismail-aga, să nu se mişte din locul unde 
s-o afla. Domnia-ta, logofete Gheanga, te vei duce în 
întâmpina-rea solului şi-l vei îndruma spre Ţuţora, unde 
se va afla întreaga domnie. Acolo îl voi primi! Alta nu 
am a vă spune. Mergeţi fiştecare după cum viii 
porunca! 


Când să iasă, Marcu fu oprit de voievod. lar îndată 
ce rămaseră numai ei, acesta îi puse amândouă 
mâinile pe umeri şi-i zise, cu ochii scânteind: 

— Sosit-a ceasul, prietene Marcu, despre care ți- 
am vorbit de atâtea ori. Acuma porni-vom marea 
încleştare, căci, în timp ce noi îl vom întâmpina pe 
ceauş la Ţuţora, aici în târg Bucioc va purcede cu 
oamenii lui la căsăpirea tuturor pagânilor, întocmai ca 
pe vremea lui Mihai-vodă cel viteaz. In acest fel mă 
scap şi de cămătari. Ce părere ai? 

— Dar gânditu-te-ai oare să-l ucizi şi pe tatăl Sarei? 
Din câte ştiu, şi el, tot cu bani umblă... 

— A, nu! Acela-i jidov şi nu turc, zaraf şi nu 
cămătar, iar Bucioc a căpătat vorbă anume să nu se 
atingă niciun fir de păr din capul lui şi al frumoasei sale 
fiice. 

— lertată-mi fie îndrăzneala, dar de astă-dată 
socot că te vei fi îndrăgostit de fată, nu ca de biata 
contesă Agnes. Numai că, păcatele mele, ea nu-i 
creştină şi... 

— Va primi legea mea, dacă mă iubeşte. 

— Atunci, să fie într-un ceas bun! o scurtă Marcu. 
Dar până să jucăm la nunta măriei-tale, poate că n-ar fi 
rău să-i nimicim şi pe cei în întâmpinarea cărora vom 
ieşi. 

— Pe aceia încă nu!... Sau vom vedea! Nu uita că 
mai avem în ţară şi pe mumbaşirul venit după haraci, 
pe care Coci Lupu îl va duce la o moşie a lui înspre 
Roman, spre a nu afla cele ce se vor petrece pe aici, el 
fiind acela care va scăpa cu viaţă din măcel. Am eu un 
plan anume. Ai să vezi! 

După săptămâni de secetă cumplită plouase vreo 
câteva ceasuri bune, dar pământul scăpat de sete 
supsese îndată stropul dătător de viaţă. Se mai 


domolise însă zăpuşeala, iar norii, fără a mai ameninţa 
a ploaie, privegheau să fie umbră asupra satului 
moldovean de pe malul Prutului, unde avea să aibă loc 
întâlnirea. 

Iskimne-ceauş se opri înmărmurit văzându-l pe 
domnitor călare şi înveşmântat de luptă, înconjurat de 
oşteni ce-i aruncau priviri crunte. 

— Pace ţie, cel mai strălucit dintre închinătorii lui 
Issa ben Miriam! Alah să-ţi fericească viaţa! zise 
ceauşul cu vocea tremurată de încordare. 

Nu descălecase în faţa beyvului, deşi aşa s-ar fi 
cuvenit, şi nici nu-şi dădea seama dacă făcuse bine au 
ba. Ghiaurul părea mânios şi asemenea întâmpinare nu 
prevestea nimic bun. 

— Ce pofteşti? îl întrebă răstit domnitorul. 

— Adus-am carte de la slăvitul nostru sadrazam 
Damad Mehmed-paşa, cu vorbe bune către tine, 
beyule, şi cu mulţumită pentru faptele tale! răspunse 
ceauşul băgând mâna în sân după scrisoarea marelui 
vizir. 

Marcu se duse lângă el şi apucând pergamentul îl 
dădu voievodului, care băgă de îndată seama că nu era 
nici vorbă de pecetea vizirului, ci a lui Iskender-paşa. Îl 
desfăcu pe loc, fără a mai arăta cinstea cuvenită 
sărutându-l, şi începu a citi. Curând se aprinse la faţă şi 
o cruntă mânie îi învălui chipul. 

— Ce înseamnă asta, nemernicule? tună Vodă. Să 
asculte toată lumea ce scrie aici! porunci el spre 
tălmăci, întinzându-i pergamentul. 

Acesta îşi drese glasul şi începu: 


„Alah să facă să dăinuie în veci bucuria asupra ta 
şi a neamului tău, cinstite Ismail-aga, cel ce eşti în 
slujba hainului ghiaur Gaşpar. Afla-vei pe astă cale că 


luminăţia sa stăpânul lumii şi urmaşul profetului pe 
pământ,  Osman-khan Gene, a poruncit  pieirea 
ticălosului de mâna ta. 

Pentru aceasta, pe dată ce vei primi această 
scrisoare, să strângi în juru-ți pe toți acei oşteni ce ti i- 
am trimis la începutul verii şi cu ceilalți pe care îi ai sub 
ascultare şi să-l legați pe beyul cel afurisit. De veți 
întâmpina împotrivire, ucideţi-l ca pe un câine turbat 
ce este! Viu ori mort, să-l înfăţişezi la picioarele mele, 
spre a-l trimite la Înalta Poartă. 

Altminteri, pace şi supunere lui Alah şi aşa să 
faceți! 

Eu sărmanul rob nevrednic al măritului Alah, 
Iskender-paşa, marele  serasker al  oştirilor din 
Karamania, poruncit-am astă carte în a şaptea zi a lui 
şevval 'ul-mukerem, anul 1030 de la Hicret.” 


Furia îi cuprinse pe toţi însoțitorii domneşti, în 
vreme ce sângele fugise din obrazul ceauşului. 
Zadarnic mai scoase cea de-a doua scrisoare, pe care o 
ţinuse în acelaşi loc, căci Gaşpar-beg nu i-o mai luă în 
seamă. 

— Să fie legaţi pe dată toţi aceşti corbi vestitori ai 
răului şi ai nenorocirii! porunci el către bănăţenii lui 
Marcu. Dacă se împotriveşte vreunul, să fie străpuns 
pe loc! 

Mihai şi băieţii lui se repeziră cei dintâi să-i 
împresoare pe turci, care auziseră şi ei pentru prima 
oară de ce fuseseră trimişi în Bogdania. De mirare nici 
nu cutezară să nu se lase cetluiţi. 

— Aiastă mişălie cere răzbunare, măria-ta, zise 
răstit vel-vornicul Bucioc pe româneşte, anume, ca să 
poată fi tălmăcit pagânilor. Teamă mi-e ca, dacă va afla 


norodul, nu cumva să se repeadă asupra neguţătorilor 
turci din laşi, şi chiar din toată ţara! 

— Năprasnică e furia prostimii, vel-vornice, dar nu 
ne stă în putinţă s-o preîntâmpinăm, răspunse 
voievodul privind cerul cu smerenie. 

Puţini dintre cei de faţă ştiau că erau vorbe 
meşteşugite anume ca să poată pleca Bucioc, spre a 
începe măcelul osmanlâilor din laşi. El, chipurile, se 
zorea ca să împiedice mulţimea să facă asemenea 
„fărădelegi”, şi nu ca să-i îndemne la omor pe 
târgoveţi. Dar până în seară, când Vodă porunci îna- 
poierea, zăbovind anume la Tuţora, întregul târg fu 
pistrelat de sângele necredincioşilor, în afara lefegiilor 
domneşti şi a mumbaşirului, aflat undeva în tovărăşia 
vel-vistiernicului, la adăpost. Cei dintâi se aflau închişi 
în ortă şi nu cutezau a trece de raitării de pază, iar 
celălalt încălca învăţăturile Coranului împărtăşindu-se 
din belşug cu nişte cotnărel de la moşia din Hârlău a 
dregătorului Coci Lupu. 

Abia a doua zi, mahmur fiind, mumbaşirul s-a în- 
făţişat domnitorului, dar după ce aflase câte ceva 
despre cele întâmplate. Deşi era înconjurat de 
douăzeci de ieniceri, se cam înfricoşase, socotind că-i 
venise şi lui rândul. Cel mai mult s-a temut de 
blândeţea glasului domnesc: 

— lacă, efendi, astea sunt faptele şi judecă 
domnia-ta dacă am vreo vină în toate acestea! Norodul 
s-a mâniat aflând despre mârşăvia lui Iskender-paşa, în 
vreme ce eu mă aflam departe, pe malul Prutului, spre 
a scăpa de furia oştenilor domniei pe trimişii paşei. Se- 
nţelege că nu pot crede că aceia vor fi fost trimişi de 
către însuşi măritul sadrazam, Alah să-l ţină zile 
îndelungate în fericire deplină! 


Mumbaşirul rămase gânditor, ştiind că de multe ori 
vijelia se dezlănţuie după o linişte amăgitoare. De fapt 
voievodul nici nu-i dădu răgaz să răspundă, fiindcă 
urmă: 

— În ce mă priveşte, rob şi supus nevrednic al 
măritului padişah, mă jur pe sufletul meu că am inima 
curată faţă de această ţară, după cum am făgăduit. 
Pentru asta am şi poruncit ca întreg haraciul de 
patruzeci de mii de galbeni, ce se cuvine stăpânului 
nostru, să-ţi fie dat pe seamă, să-l duci haznalei 
împărăteşti. 

Sărmanului turc parcă nu-i venea a crede, dar în 
cele din urmă răsuflă uşurat. Ba chiar îi dădu dreptate 
beyului să fie mânios după cele întâmplate. Unde mai 
pui că nici nu el a fost acela care să fi poruncit măcelul 
musulmanilor, ci prostimea târgului o făcuse în lipsa 
voievodului. lar când pe lângă guruşii cuveniţi 
haraciului s-a mai trezit şi cu douăzeci de pungi, 
blănuri şi stofe de mare preţ, pentru sufletul său, slu- 
jitorul împărătesc dădu întru totul vina pe nechibzuitul 
serasker şi se arătă fără nicio rezervă de partea 
năpăstuitului bey. 

În răstimp fură chemaţi în ograda palatului toţi 
lefegiii turci din slujba domnească, în frunte cu Ismail- 
aga. Aţâţaţi de acesta, erau cu toţii înarmaţi până-n 
dinţi şi hotărâți să-şi vândă scump pielea, de se va ivi 
prilejul de încăierare. Cu toţii să fi fost cam la vreo 
două sute de oşteni, greu de doborât, mai ales după ce 
aflaseră de soarta celor din târg. 

însoţit de trimisul sultanului, care acuma era 
câştigat de partea lui, Vodă ieşi împreună cu întreg 
divanul şi, aşezându-se într-un jilţ adus anume afară, le 
cuvântă astfel: 


— Viteji ostaşi, credincioşi slujitori ai domniei mele, 
inima mea se bucură la vederea voastră. Mârşăvia şi 
viclenia vrut-au să învrăjbească pe preastrălucitul 
nostru padişah Osman-khan, Alah să-l ţie în vecii 
vecilor, asupra domniei mele, nevrednicul său rob. 
Ascuta-veţi cartea ce a dus la vărsarea unui sânge 
nevinovat şi de care mă căiesc în faţa voastră, că n-am 
avut ştire şi nici n-am apucat să ajung aici la vreme. 

Murmure de ameninţare se auziră printre oşteni, 
care erau totuşi descumpăniţi văzându-l pe trimisul 
Porții alături de bey. Domnitorul aruncă o privire 
întrebătoare către Marcu, iar acesta încuviinţă din cap. 
Poruncise ca toţi lefegiii creştini să împresoare curtea 
domnească pe dinafară şi, de va fi fost cu trebuinţă, s- 
ar fi năpustit asupra răzvrătiţilor turci. Până una-alta, 
încercă să-i îmbrobodească vorbindu-le frumos, ca şi 
cum nici n-ar fi băgat în seamă nemulţumirea lor. 

— Las în seama voastră, vitejilor, de a hotărî care 
este adevărul şi cine se face vinovat. După cum ştie şi 
cinstitul mumbaşir, aici de faţă, am dat haraciul 
cuvenit stăpânului până-ntr-un ban, iar pentru voi am 
dat poruncă să vă fie plătite lefuri îndoite, căci sunt 
mulţumit cu slujba ce aţi făcut-o domniei... 

De astă-dată în locul murmurelor se auziră 
aclamații de bucurie, vorbele voievodului ştergând ca 
prin farmec toată furia de pe feţele lor, care se 
luminară a voie-bună. 

Vodă le făcu semn cu mâinile să se potolească, şi 
când se făcu iarăşi linişte îşi urmă vorba: 

— Mă rog însă de voi, neînfricaţilor, să însoţiţi 
aceşti bani până-n Islâmbol, căci teamă îmi este ca pe 
drum răuvoitorul să nu-i prade şi să arunce iarăşi vina 
asupra mea. Pentru astă nouă slujbă veţi căpăta de 


asemenea plată, şi încă ceva pe deasupra, numai să 
ajungă cu bine tot bănetul în haznaua împărătească. 

să fi vrut să mai spună ceva, n-ar fi fost cu putinţă, 
căci neîncrederea de mai înainte se prefăcu într-un 
vacaram de bucurie, iar după ce le-a mai fost citită şi 
scrisoarea cu pricina, Gaşpar-vodă nu se mai îndoia de 
prietenia şi credinţa lor. 

— Viteji ai vitejilor! spuse iar voievodul, făcând 
semn cu mâna spre a potoli larma şi a se face auzit. 
Hotărâţi voi pedeapsa pentru trădători. lacă, însuşi 
dumnealui, mumbaşirul, să-şi dea părerea ce i se 
cuvine căpeteniei voastre care v-a amăgit, dar se va 
face pe voia voastră. Care să-i fie răsplata, pentru 
fapta sa? 

— Moartea! Moartea! fu răspunsul în cor al 
oştenilor. 

— Dar pentru iskimne-ceauş şi oştenii lui? 

— Moartea! se auzi din nou. 

— Vă mulţumesc din suflet, cinstiţi oşteni, dar nu 
se cade ca eu să vărs sângele dreptcredincioşilor 
musulmani, măcar că asta vă este voia! 

A fost mai mult decât un îndemn, căci s-au 
năpustit asupra nefericitului Ismail-aga, care luat pe 
neaşteptate nici nu s-a mai putut împotrivi şi fu gâtuit 
pe loc. O dată faptul împlinit, domnitorul zâmbi 
mulţumit şi făcu din nou semn cu mâna că pofteşte a 
vorbi: 

— Nevinovat sunt de moartea acestui agă, pe care 
voi l-aţi judecat şi osândit pe dreptate. Insă mă rog de 
voi, şoimilor, să cruţaţi viaţa oştenilor ce au venit cu 
scrisoare aducătoare de moarte şi pe iskimne-ceauş 
aşijderea, căci ei n-au făcut decât să se supună 
poruncii stăpânului lor. 


Alte urale şi strigăte de bucurie îl lămuriră pe 
deplin pe domnitor că niciunul dintre oştenii aceştia nu 
aveau să-l vorbească vreodată de rău. Făcu apoi pe 
întristatul şi adăugă oftând: 

— Rău îmi pare că trebuie a ne despărţi vremelnic, 
dar nu mă pot încrede în altcineva pentru paza banilor. 
Când voi avea nevoie de voi, să vă întoarceţi, 
vulturilor, şi să veniţi din nou în slujba domniei mele! 

Din pricina strigătelor de bucurie, cu greu se făcu 
înţeles de către mumbaşirul de lângă el, răcnindu-i la 
ureche: 

— Rogu-te, efendi, a spune strălucitului nostru 
stăpân că oricând îmi va porunci capul sunt gata a mă 
înfăţişa eu însumi... 

— Fii pe pace, beyule, că aşa după cum am văzut 
cu ochii mei, rob mai cu credinţă decât domnia-ta nu 
are toată împărăţia. Pretutindeni am să spun ce s-a 
petrecut cu adevărat. Să n-ai grijă! 

După ce zarva din ograda palatului s-a mai potolit, 
oştenii se aşezară pe şiruri ca să-şi capete banii 
făgăduiţi, căci vel-vistiernicul Coci Lupu era pregătit din 
vreme, cu slujitorii lui. Nemaifiind nicio primejdie, 
Marcu porunci despresurarea curţii domneşti, după 
care se întoarse lângă voievod: 

— Rogu-te, măria-ta, să nu-ți fie cu mânie, dar 
desluşeşte-mă şi pe mine, că n-am priceput nimic. 
Pentru ce nu i-am nimicit pe aceşti păgâni, de vreme 
ce vor fi tot atâtea săbii de înfruntat în viitor? La ce 
bun toate acestea, ba şi risipa de bani? 

— Eheei, Marcule, zâmbi Vodă. Aceşti oameni 
nicicând nu vor mai lupta împotriva domniei mele. E 
drept că am stricat ceva parale pe ei, mai ales cu 
haraciul, dar nu de pomană. Am dat eu patruzeci de 
mii de galbeni, dar l-am lipsit pe Iskender-paşa de cel 


puţin tot atâţia oşteni. Aceştia pe care-i vezi în faţa 
noastră au să fie cei mai înfocaţi apărători ai mei la 
Poartă. 

— Dar gândeam, doamne, că nu vei mai da 
socoteală turcului, decât cu spada... 

— Am şi început! Cămătarii de aici din târg, cărora 
trebuia să le plătesc lăcomia, au căpătat cu vârf şi 
îndesat. Grecii şi armenii, cu toată seminţia lor 
cămătărească, au pierit şi ei odată cu osmanlâii. Astfel 
pot să răsuflu, şi pentru aceea am îngăduit plata 
haraciului. Voi avea de acum un răgaz preţios. 

— Cum?! 

— Singurul care mi se va împotrivi rămâne 
Iskender-paşa cu puţina lui oştire, căci Poarta va 
întârzia să dea crezare părilor lui împotriva domniei 
mele. Când se va dezvălui adevărul, are să fie prea 
târziu pentru ei. 

— Ahaaa! 

— Ai priceput? Plătind două sute de oameni, am 
câştigat câteva mii, care nu vor lupta împotriva 
noastră, iar cu sprijin leşesc îl spulber pe Iskander şi-l 
arunc în Dunăre, mai înainte chiar ca el să poată să-şi 
dea seama ce s-a petrecut. De astă-dată ne îndreptăm 
privirea şi credinţa spre Lehia, căci singuri încă nu 
putem a face mare lucru. 

— Să fi chemat oastea cea mare, măria-ta! 

— Prea devreme! De ea avea-voi trebuinţă abia 
după ce dobândesc stăpânirea Transilvaniei şi a 
Munteniei, căci cu toţii să înfăptuim acea minunată 
ţară, despre care ţi-am vorbit încă de când ne-am 
cunoscut. 

— Şi la care visăm cu toţii, rugându-l pe Dumnezeu 
să te ajute! 


— Dar şi voi trebuie să puneţi umărul. Toţi cei de 
un neam! Şi mai apoi Zolkiewski, adăugă voievodul 
bătându-l pe umăr cu prietenie, cum făcea în trecut. Să 
ne gătim de drum. Ne adăpostim la Hotin, de unde ne 
vom năpusti asupra corbilor prădalnici ce s-or abate 
asupra noastră. Este marea noastră nădejde şi singurul 
prilej să-i izgonim pe turci din ţară, începând cu 
Moldova. 

În mai puţin de o săptămână erau cu toţii la Hotin, 
în afara câtorva lefegii de sub porunca lui ser Marine 
Resti, rămaşi să păzească cetatea de scaun. Incepea 
lupta pe viaţă şi pe moarte! In astă vreme locuitorii de 
prin părţile de miazăzi ale ţării începuseră băjenia, căci 
ei încă nu aflaseră, ori nu pricepusără prea bine, ce 
voia acest venetic aşezat de turci în scaun şi acuma 
răzvrătit împotriva lor. 


NUNTĂ CU PERIPEȚII 


Cu multă părere de rău se întorcea acasă tânărul 
boier Hrizea sin Dumitreşco ot Bogdanei, după o goană 
zadarnică pe urmele tătarilor. Era mare zăpuşeală, dar 
atât Hrizea cât şi cei vreo douăzeci de flăcăi care-l 
urmaseră aveau numai cămaşa pe ei, neapucând să se 
mai îmbrace altcum. Abia prinseseră să înşface săbiile 
şi, aruncindu-se în spinarea cailor pe deşălate, au 
pornit-o val-vârtej să-i ajungă pe păgâni. 

Vestea le-o aduse un ţăran scăpat ca prin minune 
din pârjolul conacului şi moşiei boierului Cârstea de la 
Cornăţeni, megieşul lor. Cum bietul om era însângerat 
şi plin de sudoare, crezură că încă mai era hăituit de 
tâlharii câmpiilor, dar se înşelaseră, căci tătarii, după 
ce jefuiseră şi dăduseră foc pretutindeni în calea lor, 


apucaseră drumul către casă, târând robii şi prada cu 
ei. 

— Da' cu boierul ce s-a întâmplat? întrebă Hrizea. 

— Răpus de săgeți... zace şi acum în curtea 
conacului. 

— Şi jupâniţa? 

— Roabă, conaşule! Dacă a mai scăpat cu zile, o 
trag cu laţul după vreo căruţă, cum li-i obiceiul. 

Hrizea îşi săltă capul şi aruncă o privire asupra 
flăcăilor ce se aflau în preajma lui. Tocmai făcuseră 
muştru în mânuirea spadei. Erau cu toţi leoarcă de 
năduşeală, dar flăcări de ură le sclipea în ochi. 

— Nu-i vreme de pierdut! le strigă el. Pe cai! 
Luându-i pe neaşteptate îi dovedim, oricât de mulţi or 
fi. 

— Cam câţi să fi fost? îl iscodi un flăcău pe ţăranul 
fugar. 

— Socoti-vom leşurile după luptă! se oţări Hrizea. 
Haideţi! 

Ceata flăcăilor se pierdu curând într-un nor de colb 
ridicat pe drumul Cornăţenilor. Soarele ardea nemilos şi 
nicio pată nu se arăta pe întreaga albăstrime a cerului, 
iar holdele dăduseră de mult în pârgă. Vreme numai 
bună pentru cules, ceea ce şi făcuseră tătarii 
dobrogeni, mai înainte de a se duce la bătaie în 
Moldova, unde îi chemase Iskender-paşa în acea vară a 
văleatului 7128 de la facerea lumii. Asemenea fapte 
erau pe placul marelui serasker, cu toate că-i socotea 
şi pe locuitorii valahi drept supuşi ai lui, dar era firesc 
în mintea lui ca dreptcredincioşii musulmani să-şi 
agonisească pradă de la ghiauri. Aceasta însă era cu 
putinţă numai când domnia de acolo era mai 
nevolnică, aşa cum se întâmplase şi acuma. 


Se strecuraseră pe furiş până în preajma muntelui 
şi abia la întoarcere începuseră jaful, dând în calea lor 
şi peste moşia boierului Cârstea. Nu avuseseră teamă 
de mânia domnească, fiindcă stăpânul ţării tocmai se 
mazilise şi Radu-vodă Mihnea, noul voievod, încă nu 
sosise de la Istanbul. Socoteală osebit de bună şi prada 
a fost îmbelşugată, căci oamenii nu se aşteptau să-i 
calce tătarii. 

Chiar şi dumnealui slugerul Cârstea se afla tras la 
umbră de dogoarea soarelui, când auzise larma şi 
strigătele de groază tocmai în curtea lui. leşi în cerdac 
spre a vedea ce se petrece, dar fu străpuns de o 
săgeată în coşul pieptului şi se prăvăli pe trepte. Fiică- 
sa, Frăsina, o codană cam de vreo şaptesprezece ani, 
dete un țipăt de spaimă şi se repezi lângă trupul tatălui 
doborât, când simţi arcanul învăluind-o ca un şarpe şi 
tătarul care-l aruncase rânji mulţumit trăgând-o prin 
ţărână spre el. 

Cam atâtea putuse afla Hrizea la curtea boierului 
ucis, unde începuse a se ivi câte o slugă scăpată şi ea 
ca prin minune. Aflând că Frăsina încă mai era în viaţă 
nu se mai gândi la nimic altceva, ci se aruncă pe dată 
în urmărirea ei, semnele fiind lesne de găsit datorită 
fumului ce se mai ridica prin satele arse. 

De la o vreme flăcăii începură a simţi osteneala şi 
mai cu seamă cumplita sete, aşa că nu puteau merge 
mai departe. Drept care Hrizea socoti să scurteze 
drumul spre a-i întâlni pe tâlhari la vadul Dunării, dar 
n-avură noroc, fiindcă aceştia apucaseră să treacă apa 
în Dobrogea. Oricum, aşa frânţi de sete şi oboseală, cu 
greu ar fi putut înfrunta trâmba de peste o sută de 
călăreţi tătari. 

Tânărul boier hotărî popas chiar pe mal, apoi 
adormiră sub cerul înstelat şi în zori apucară calea 


întoarsă mâhniţi şi ruşinaţi că nu izbutiseră nici barem 
să-i ajungă pe hoţi. 

— Ce să facem, boier Hrizeo? îl mângâie un flăcău. 
Asta i-a fost soarta! Noi nu putem cârti. 

Cu toţii ştiau că jupâniţă Frăsina urma să fie 
mireasa tinerei lor căpetenii, chiar în acea toamnă, dar 
iată cum necazul îi schimbase viaţa pe neaşteptate. 

— Câinii! scrâşni Hrizea. De ce nu sunt eu domnul 
acestei ţări, că i-aş învăţa minte! 

— Am auzit că ticăloşii se vor bate cu domnul 
Moldovei, spuse un altul. Se vede că au venit să-şi ia 
merindea. 

— Ce-ar fi să ne ducem şi noi acolo?! 

— S-ar încinge o „horă mare”... 

— Să mergem! Să mergem! se auziră mai multe 
glasuri. 

— Deocamdată ne întoarcem pe unde au pârjolit 
nemernicii, porunci Hrizea ca şi cum nu le-ar fi auzit 
spusele. Pe urmă vom mai vedea! 

Deşi însetaţi şi flămânzi, de astă-dată nu se mai 
zoriră ca la venire, ci o lăsară domol, la pasul calului. 
Locurile erau pustii şi încă mai fumega pe ici, pe colo, 
iar prin văzduh stolurile de corbi croncăneau, vestind 
câte un ospăț cu hoiturile ce le găseau din belşug. Prin 
alte părţi se strânseseră puzderie peste câte un stârv 
şi nici nu catadicseau să se ridice la trecerea călă- 
reţilor. O duhoare dulceagă de putreziciune se 
răspândise pretutindeni, dar uneori devenea atât de 
nesuferită încât bieţii oameni se vedeau siliţi să-şi 
astupe nările, aşa că Hrizea încuviinţă să meargă pe 
malul celălalt al lalomiţei. Nădăjduiau că vor găsi în 
cale şi ceva aşezări rămase întregi, căci tâlharii păreau 
să se fi ţinut de o singură parte a apei. Oricum, străbă- 


tură hotare întregi până când începură a se zări cele 
dintâi semne de viaţă, primii snopi de grâu. 

De bine, de rău, prinseră a ronţăi la spice, 
asemenea guzganilor sau popândăilor, potolindu-şi 
oarecum foamea. „Ospăţul” i-a făcut să mai 
zăbovească, iar întrucât dăduse în amurg şi văzură că 
totul părea liniştit împrejur, Hrizea hotări să facă popas 
de noapte chiar acolo. Mai povestiră de una, de alta şi 
numai când se însera de-a binelea se puseră pe adunat 
snopi, spre a-şi face culcuş. Flăcăii se răspândiseră pe 
mirişte, când deodată se auzi vocea înspăimântată a 
unuia dintre ei: 

— Săriţi, fraţilor! O dihanie, de n-o fi chiar ucigă-l 
toaca, arătă el spre o căpiţă. 

— Unde? Unde-i? săriră vreo câţiva din apropiere, 
mai mult râzând de spaima tovarăşului lor. O fi vreo 
vulpe! 

— Uite că mişcă ceva acolo! arătă unul cu degetul. 

Apoi li se păru că aud un scâncet de femeie, şi asta 
nu era a bine. De mici copii ştiau, din basme, că 
necuratul se arăta oamenilor fie sub formă de ied, fie 
de tap, dar cel mai adesea luând chip de muiere. 

— Satana! şopti unul îngrozit, şi fu îndeajuns 
pentru ca toţi să se tragă înapoi, făcându şi cruci cu 
nemiluita. 

— Ce-i? Ce s-a întâmplat? ajunse şi Hrizea lângă ei. 

— Dracul! arătă unul spre căpiţa cu pricina. 

— Şi vă temeţi de el câtă vreme aveţi spada în 
mână? Ce mai aşteptaţi? Să-l străpungem, ori să-l 
fugărim! 

Cu toţii se uitară nedumeriţi la Hrizea, socotind că 
n-a înţeles ce i se spusese. Alţii însă căpătaseră 
cutezanţă şi dădură să facă un pas înainte, dar se 


opriră din nou, căci acum se auzea desluşit un scâncet 
de femeie. 

— Mă, că fricoşi mai sunteţi! se răsti Hrizea 
nemulţumit. Trase spada şi se îndreptă spre căpiţă: 

— leşi de-colo care eşti, că, de nu, te spintec ori 
dau foc la paie! 

— Nu te apropia, neicuţă. Sunt eu, Frăsina! auzi 
deodată vocea fetei, şi abia atunci se înfricoşa, simțind 
un fior de gheaţă prin şira spinării. 

— Doamne apără-mă! îşi făcu el cruce, trecându-şi 
arma în mâna cealaltă. 

— A luat glasul jupâniţei, şopti unul mai slab de 
înger, care căzu în genunchi şi începu a bate mătănii. 

Câţiva o apucaseră la fugă peste câmp, fără a se 
mai uita înapoi, iar cei rămaşi se uitară prostiţi la 
căpiţă. 

Dar îndată plânsul conteni şi snopii începură a se 
da într-o parte, lăsând să se vadă obrazul şiroit de 
lacrimi ce curgeau din ochii mari şi negri ai Frăsinei. Nu 
mai încăpea nicio îndoială că era fata. 

— Eu sunt, neicuţă Hrizeo! 

Tânărul îşi mai făcu o cruce şi, văzând că „vedenia” 
nu se topeşte, prinse curaj şi vru să se ducă spre ea. 

— Stai! Să nu te apropii! strigă fata înspăimântată. 

— Dacă tu eşti cu adevărat, şi nu vreo nălucă, 
atunci fă-ţi cruce, ca să te cred! 

— Nu pot, se tângui ea. 

— Ahaa! Satano! Să-i dăm foc, băieţi. Aduceţi un 
amnar, să ardem spurcăciunea, că asta nu-i Frăsina 
mea. 

— Nuuu! se auzi vocea îngrozită a fetei. Neicuţă, 
jur pe sfânta cruce că eu sunt, numai că nu pot scoate 
mâinile să mă-nchin. 


— Auzit-aţi? făcu unul. Ar crăpa pe loc, dacă şi-ar 
face sfântul semn izbăvitor. 

— Pentru ce nu vrei să-ţi arăţi mâna? o întrebă 
Hrizea. Nu cumva ti-i păroasă şi are ghiare de mâţă? 

— N-am nimic pe mine... sunt goală. 

Careva pufni în râs prosteşte, dar tânărul boier se 
încruntă la el, încât îi pieri râsul de pe faţă. 

— Dacă nu eşti dracul, arată-ţi măcar piciorul, să 
vedem dacă ai copită sau eşti muiere, zise unul mai 
istet. 

Atunci la marginea de jos a căpiței se ivi un 
picioruş, însângerat de drum şi plin de praf. 

— Care te pricepi să deosebeşti pielea de drac de 
cea de femeie? întrebă un mucalit. 

— La fel sunt! răspunse careva şi izbucniră cu toții 
în râs, ba chiar şi Hrizea. 

— Ar trebui să vedem mai bine, îşi dete cu părerea 
altul. 

— Ba, o să mai vedeţi voi pe naiba! i-o reteză 
tânărul boier mai mult în şagă. Să vă întoarceţi pe dată 
cu spatele, căci nu mai încape îndoială că-i jupâniţa şi 
se sfieşte de noi. 

De voie, de nevoie, flăcăii îl ascultară, trăgând cu 
coada ochiului ce va face Hrizea. Acesta îşi scoase 
cămaşa şi ţinând capul într-o parte se apropie şi i-o 
strecură fetei, în căpiţă. 

— la-o pe tine, că altceva nu am, iar dacă îţi mai 
trebuie, cer şi altele. 

Auzind despre ce era vorba, care mai de care se 
despuia ca să-i dea fetei să se îmbrace. 

— Ho, că doar nu s-o înfăşa ca un copil mic! îi 
domoli Hrizea, bucuros de grija ce i-o purtau flăcăii. 


— Gata? întrebă el după o vreme şi inima îi 
zvâcnea de îndoială, căci încă mai avea ghimpele în 
ea. „Dacă totuşi nu-i Frăsina?” 

Diavolul folosea tot felul de vicleşuguri când voia 
să piardă pe cineva, iar cum îl ştia pe el ce durere 
suferise, să nu fi luat înfăţişarea fetei, ca să-l 
ademenească. Se gândi că atunci când o va strânge în 
braţe avea să-i facă pe spinarea semnul crucii, şi 
negreşit s-ar fi prefăcut în pulbere, dacă era necuratul. 

Jupâniţa se ivi în cele din urmă, având paie şi spice 
în plete şi înfăşurată în cămăşile flăcăilor. De-abia 
acuma ar fi putut să-i bage în sperieţi, aducând mai 
curând a strigoi decât a făptură omenească. Hrizea 
însă se repezi la ea şi o îmbrăţişa cu sete, uitând a mai 
face semnul sfânt. Dădu s-o sărute, dar Frăsina îl opri, 
făcându-se ca para focului: 

— Ba, neicuţă! Nu-i frumos, de faţă cu toată lumea. 

— Acum bag mâna în foc că tu eşti, fiindcă nici 
dracul nu s-ar ruşina atâta ca tine. Puicuţa mea, 
trăieşti? 

Şi fără să mai ţină seama de împotrivirea fetei o 
acoperi de sărutări, după care o aşeză uşurel pe un 
aşternut din snopi, spre a se odihni peste noapte. 

— Muream şi eu fără de tine, o mângâie tânărul pe 
obraz. Ce fericire că ai scăpat teafără! 

— Dar bietul tăicuţa... suspină ea şi-i dădură 
lacrimile. Nici de frate-meu şi nici de măicuţa nu mai 
am ştire, căci au rămas la tătari. 

— Am să-i caut şi am să-i răscumpăr, făgădui 
Hrizea. Să ştiu de bine că-mi vând toată averea, ţi-i 
scot din robie, numai tu să fii mulţumită. Pe jupân 
Cârstea... l-om îngropa creştineşte şi-ţi jur că am să-l 
răzbun. Hai, nu mai fi întristată. Mai bine povesteşte-ne 


cum s-a întâmplat nenorocirea şi cum de ai izbutit să 
fugi. 

— Apăi, cum să fie? începu ea cu glas domol. 
Bănuiesc să fi aflat ce s-a petrecut la curte şi cum l-au 
răpus pe tata? 

Hrizea încuviinţă din cap. 

— Eu am căzut în arcan şi tătarul m-a legat laolaltă 
cu ceilalţi prinşi, bărbaţi, femei, copii, în urma unei 
căruţe. Merserăm noi aşa, ca vitele, până ce ne 
pomenirăm opriţi în vatra unui sat pirjolit şi atunci 
tătarul veni spre mine, îmi apucă pletele şi mă sili să- 
mi întorc faţa către un mârzac de-al lor, care era călare 
şi se rânjea privindu-mă. 

— Nemernicul! scrâşni Hrizea. Dacă dau peste el îl 
sfârtec bucățele. 

— N-ai să mai poţi, neicuţă, zâmbi fata, după care 
îşi depănă povestea mai departe. Când s-a înserat, 
tătarul m-a târât la o altă căruţă, unde era mârzacul, 
care-i întinse o pungă cu bani. 

— Te-a cumpărat. 

— Întocmai, dar nu ştia el pe ce dăduse banii. 

— Nu cumva a căutat să... 

— Stai să vezi! Mai întâi a sfâşiat totul de pe mine, 
lăsându-mă aşa cum mă găsirăţi voi, şi mă izbi de 
pământ. Norocul fu că, dezbrăcându-se, hangerul lui se 
nimeri drept lângă mâna mea, iar când dete să mă 
îmbrăţişeze i l-am înfipt în gâtlej. Nici nu credeam să 
fie atât de ascuţit, fiindcă mai că i-am retezat 
grumazul. 

— Dăduşi cu sete... Dar bine făcuşi! încuviinţă 
Hrizea. 

— Mai mult de spaimă am făcut ce-am făcut, dar 
se cheamă moarte de om şi-i păcat, neicuţă. 


— Lifta păgână nu-i făptura lui Dumnezeu, sări 
unul. 

— Ucigându-l ai făcut o faptă bună, plăcută celui 
de sus, o încredința altul. 

— Aşa o fi! răspunse cam descumpănită Frăsina. 
Tânărul boier îi dădu răgaz să mai răsufle, dar după 
câteva clipe de tăcere o întrebă iarăşi: 

— Cum de n-au sărit şi ceilalţi tătari, când au dat 
de leş?! 

— Asta nu mai pot şti, fiindcă, aşa cum eram, goală 
şi mânjită de sângele spurcatului, am rupt-o la fugă în 
noapte şi am alergat încotro am văzut cu ochii. Nu m- 
am oprit decât când am căzut într-o băltoacă şi atunci 
am încercat a mă mai spăla cât de cât, după care, 
răcorită şi cu puteri noi, am zbughit-o mai departe. 
Spre ziuă ajunsei printre căpiţele astea şi, cum nu mai 
puteam umbla despuiată, m-am adăpostit într-una din 
ele şi aşa dădurăţi voi peste mine. 

— Sărăcuţa de tine! o mângâie iar Hrizea 
înduioşat. Şi noi, proştii, cât pe ce să te pârjolim de 
spaimă. [i-o fi şi foame, dar nu avem nimic altceva 
decât spice de grâu. lartă-mă că am fost aşa de 
nătâng. 

Curând unul câte unul căzură frânţi de nesomn, iar 
când s-au deşteptat cei dintâi undeva în depărtare se 
auzeau cocoşii, ceea ce însemna că mai erau sate 
rămase neatinse de jaful tătăresc. 

In timpul somnului fata se mai răsucise, lăsând să-i 
scape la iveală un sân frumos şi rotund, ca un măr 
pârguit. Zărindu-l, printre gene, tânărul Hrizea tresări. 
Prinse cu grijă marginea unei cămăşi şi îl acoperi de 
parcă s-ar fi temut să nu-l atingă, apoi se aplecă 
asupra ei şi-i sărută pleoapele. 


— Rău îmi pare că te trezesc, îi şopti el drăgăstos, 
dar va trebui s-o pornim la drum cât mai pe răcoare şi 
mai avem o postată zdravănă până la Bogdanei. 

— Nu la Cornăţeni?! se miră fata, încă buimăcită. 

— Din păcate acolo n-a mai rămas decât spuza de 
pe vatră, aşa că o vreme vei sta cu noi. Şi de ce să nu 
chemăm şi un popă, ca să rămânem împreună pe 
vecie? 

Frăsina se ruşină şi nu răspunse. Nunta lor fusese 
hotărâtă, dar până atunci nu se cuvenea să locuiască 
sub acelaşi acoperiş. Apoi nici nu se cădea să 
nuntească mai înainte de a trece anul de la 
înmormântarea tatălui său. Tânărul îi dădu dreptate, cu 
toată ciuda că trebuia să mai aştepte un an, dar îi 
adăugă: 

— Oricum vei fi silită să rămâi la mine, căci tu nu 
mai ai unde să te adăposteşti. Pentru ce să stai printre 
străini, şi nu la viitoarea ta gospodărie? Lasă lumea să 
zică ce-o vrea! 

Aşa crezuse Hrizea, mai cu seamă după ce-l 
îngropară pe jupân Cârstea şi când nu se mai află nicio 
veste despre mama şi fratele fetei, căzuţi în robia 
tătărească. lată însă că pe la Sâmedru veni pitarul 
Sava Cugştireanul, frate cu mama Frăsinei, care scosese 
carte de la divan că se făcuse epitropul fetei. 

Asta nu i-a pus pe gânduri şi unchiul a fost primit 
cu toată cinstea la conacul din Bogdanei, dar curând îşi 
dădură seama că era un bătrân hapsân şi lacom de 
avere, cu care nu te puteai înţelege. Işi dădu gândurile 
pe faţă, spunând că are şi el un flăcău, cam tomnatec, 
şi că nu i-ar displace nepoata ca noră, mai cu seamă că 
în acest fel ar fi strâns laolaltă şi Cornăţenii şi celelalte 
trupuri de moşie, rămânând tot în familie. 


Vorbele bătrânului căzură ca un trăsnet, tocmai 
când se aflau cu toţii la un ospăț dat în cinstea lui şi 
musafirul golise mai multe pocale cu vin. 

— Dar eu trebuie să mă mărit cu Hrizea, unchiule, 
se împotrivi Frăsina. Lui i-am fost sortită de răposatul 
taica. 

— Eheei! Asta a fost, dar de acuma eu ţi-s tată! Eu 
hotărăsc pentru tine. 

Lui Hrizea îi venea să-l azvârle în ogradă şi să 
asmută câinii asupra ghiujului, dar maică-sa îl potoli. 

— Are carte de la divanul domnesc, fiul mamii, şi 
nu-i bine să te pui cu stăpânirea. 

— Dar cum e cu putinţă, mamă?! se înfierbântă el. 
Părinţii ei mi-au hărăzit-o mie şi chiar şi fata mă vrea. 
Ca să nu mai spun că eu am scăpat-o, mai mult 
moartă, când toţi o ştiau roabă la tătari. 

ÎI duseră pe beţivan la culcare cât se putu de iute, 
căci de mai rămânea acolo, nu se ştie dacă nu şi-ar fi 
călcat pe inimă Hrizea şi l-ar fi pălit în moalele capului, 
cât îi era el de oaspete. 

Totuşi a doua zi pitarul Savu porunci să-i fie trasă 
carâta la scară şi îşi aburcă nepoata mai mult cu sila. 
Plângea sărmana, de-i sărea cămaşa de pe ea, în 
vreme ce unchi-său zise parcă batjocuritor: 

— Apăi, rămâneţi CU sănătate, boieri 
dumneavoastră şi cinstite gazde, iar de nu vi-i cu 
supărare, pe primăvara ce vine vă poftesc la nuntă. 
Mare mulţămită pentru găzduire! 

— Să nu te măriţi, Frăsino, auzi?! răcni deodată 
Hrizea. Am să vin eu să te scap! Te scap! Ai auzit? 

Se înţelege că-l auzise, dar nu-i putu răspunde 
fiindcă plânsul îi înecase glasul. O rază de lumină îi 
pătrunse însă în suflet când se gândi că Hrizea se ţinea 
întotdeauna de făgăduiala dată. Dar nu mai apucă să 


vadă cum tânărul se şi repezi în şaua calului, cu toată 
împotrivirea mamei. 

— Trebuie s-o aduc înapoi, măicuţă, să ştiu de bine 
că voi fi nevoit să-i crap capul pitarului! îi strigase el în 
vijelia plecării. 

Dar norul de praf stârnit de roţile butcei era de 
acum departe şi tânărul îi ajunse din urmă chiar când 
cele două porţi mari de la conac i se închideau în nas. 
Să intre cu sila nici chip, mai ales că era de unul 
singur, aşa că rămase o vreme cu ochii înlăcrimaţi în 
faţa zăvorului ce-i tăia calea, apoi luă abătut drumul 
spre Târgovişte, căci la Bogdanei nu-l mai trăgea aţa. 

Se gândea să se înfăţişeze măriei-sale Radu-vodă 
Mihnea, cerşându-şi dreptatea, dar paşii îl duseră fără 
voia lui la casele boierului Filipescu, dumnealui fiindu-i 
şi ceva neam după tată. Ar fi poftit a se sfătui cu 
boierul cel tânăr, Pană, care era cu numai câţiva ani 
mai în vârstă decât el şi îi fusese bun prieten în 
copilărie. 

Fu primit cu înţelegere de către amândoi şi 
bătrânul, auzind despre ce era vorba, îi spuse zâmbind 
în barbă: 

— Las-o încolo, măi Hrizeo, că fete sunt cât lumea! 

— Dar Frăsina mea e una în toată suflarea 
omenească? protestă îndrăgostitul. 

— Eheei! Tinerețe, tinereţe... Am priceput cum vine 
socoteala. 

— Trebuie să facem ceva, tată, se băgă şi Pană. Nu 
ne-om lăsa noi vărul la ananghie. 

— Bine, fiule, dar cum? 

— Deocamdată să rămâie o vreme în casa noastră, 
până om vedea ce se poate face la divan, că doar lui îi 
fusese făgăduită fata şi toată lumea o ştie. lar dacă nu 
izbutim... o furăm! 


Şi astfel prietenia de altădată fu înnodată din nou 
între cei doi tineri, Hrizea rămânând să ierneze la 
neamurile lui în Târgovişte, dar şi pe la moşia lor de la 
Filipeşti. Acolo mergeau împreună la vânătoare, iar 
când s-a aşternut zăpada peste coclauri s-au înapoiat 
în cetatea de scaun, unde aflaseră că se trăsese şi 
pitarul Sava cu feciorul şi nepoata. 

În răstimp, boierul Pană ajunsese şi la măria-sa. 
Acesta i-a cerut să facă proba cu martori ai răposatului, 
însă din nefericire niciun om din Cornăţeni nu mai era 
în viaţă. Îi părea rău voievodului, dar legea ţării trebuia 
ţinută şi voinţa epitropului era sfânta, după toate 
pravilele. 

— De-aş fi eu domn, vere Pană, multe rânduieli aş 
mai schimba în ţara asta! scrâşni Hrizea când ieşi din 
palat. 

— Lasă, nu te amări, că mai avem cea de-a doua 
cale. După cum ştii, eu am fost în casa pitarului, ba am 
izbutit chiar să-i strecor Frăsinei vreo două vorbe şi ea 
a încuviinţat totul. 

— Ai făcut tu asta?! 

— Vezi-bine! Ghiujul nu mă poate bănui, iar 
tontălăul de  fiu-său mai că s-ar bucura să 
îmbătrânească burlac, fiindcă Frăsina îl sperie în fel şi 
chip. 

— Poate îl tragem şi pe el de partea noastră... 

— De, ştiu eu? E cam încurcat cu o târfă de prin 
Stambul ce-şi face veacul aici, în Tirgovişte, ba gurile 
rele mai spun că pruncul ce-l are turcoaica ar fi al lui şi 
asta îl cam scoate din sărite pe taică-său, aşa că-l ţine 
din scurt. 

Spusele boierului Pană Filipescu erau adevărate şi 
pitarul ştia despre toate umbletele fiului său. De aceea 
îi dădea zor cu pregătirile de nuntă, nevrând să mai 


ţină seama de anul de doliu al miresei. Primăvara 
venise, iar a doua zi de lăsata secului bătrânul îşi pofti 
odrasla ca să limpezească lucrurile. 

— Ce s-a întâmplat? îl întrebă tânărul, frecându-şi 
ochii urduroşi de somn. 

— lacă, te poftii spre a-ţi spune să-ţi bagi minţile-n 
cap, că nu mai ai mult şi devii şi tu om în rând cu 
lumea. 

— Da' ce? Aşa nu-s? 

— Vezi-bine că nu! Te ţii cu nepricopsita aia de 
turcoaică, ptiu, bătu-o-ar crucea! 

— Mai întâi că-i creştină botezată, şi mai apoi să 
ştii că-i grecoaică şi eu n-am treabă ce zic alţii. 

— Vuieşte târgu! Eu îţi aduc mireasă curată, 
frumoasă, bogată şi de neam, iar tu umbli teleleu cu 
haimanalele,  ţinându-te de  chiolhanuri pe la 
destrăbălată aia. 

— Tăicuţă dragă, îţi spusei doar că nu-s de 
însurat... 

— Auzi-colo, neobrăzatul! Nici nu mai ţin minte de 
când a trecut peste cele treizeci de primăveri şi el tot 
holtei tânăr se ţine. Ai ajuns de râsul mahalalei! 

— Nu-mi pasă! 

— Ba să-ţi pese, fiule, că dacă nu asculţi n-ai să 
mai capeţi un ban. Te voi dezmoşteni, să ştii asta. 

Auzind ameninţarea, Mitrea o lăsă mai moale. Se 
ţinuse băţos o vreme, fiindcă aşa îl povăţuise ţiitoarea 
lui, dar văzând că-l înfuriase rău pe bătrân încercă şi cu 
binişorul, îndulcindu-şi vocea: 

— Tăicuţă, lasă barem să se împlinească anul de la 
moartea socrilor mei şi pe urmă om nunti, după cum ti- 
a fi voia. Zău aşa! Putem fi de râsul lumii dacă nu 
păstrăm datina... 


— Dragul tatii, una e să te râdă de prost şi alta de 
necaz şi ciudă pe tine că ai nimerit-o bine. Fata asta, 
care-i şi mai îndărătnică decât tine, este în stare să 
fugă într-o bună zi şi să se tăvălească în cea dintâi 
căpiţă de fân întâlnită în cale cu feciorul lui 
Dumitraşco, numai să ne dea cinstea pe ruşine. Cât 
crezi că o mai pot ţine? Mi se face inima cât un purice, 
dacă n-o zăresc o vreme. 

— Bine, tăicuţă, îţi voi face voia, dar după 
duminica Tomii, că am intrat în postu-mare şi-i păcat să 
facem nuntă. Atunci n-oi zice ba, dar până o fi ziua 
aceea... rogu-te mai dă-mi câţiva gologani, ca să am şi 
eu de cheltuială cu flăcăii. 

— Ba s-o mai slăbeşti cu ei şi să mai stai şi pe 
acasă... 

— Bine, bine! Fie cum ţi-i placul! Dacă pofteşti mă 
duc s-o pup pe Frăsina! 

— De-ai avea mai multă minte, ai face şi tu ceva 
cu cap... ridicându-i fustele, ca să nu mai am eu grijă 
să-i păzesc fetia. 

— Ce atâta zor? După nuntă le-o ridica ea singură. 
Unde mai pui că acuma-i post, şi doar îţi spusei că-i 
păcat! 

— Da' la păgână nu mai eşti aşa smerit, ticălosule! 
se înfurie din nou bătrânul. 

— Lasă, tăicuţă, că aşa voi face precum mă 
povăţuieşti, dar să ştii că n-am să te chem de martor. 
Adă banii şi dă-mi timp să fac şi eu ceva cumpărături 
ca s-o ademenesc, aşa că fii mai darnic. 

Au mai urmat şi alte certuri între tată şi fecior, din 
care mai întotdeauna Mitrea storcea câţiva bănişori, 
căci era risipitor pe măsura zgârceniei bătrânului. 


Într-o zi se duce la Frăsina în odaie şi-i dădu o 
basma de caşmir, pe care fata nu vru nicicum s-o 
primească, dar el îi zise: 

— Draga mea verişoară, ai auzit şi tu că trebuie să- 
mi fii nevestică. Gândeşte-te că de nu vrei s-o primeşti, 
ca dar de la mine, mărinimosul meu tată nu-mi mai dă 
un sfanţ. Ai vrea tu să ai un soţ îndatorat prin vecini? 
Spune drept! 

— Nu te vreau în niciun fel! îl repezi Frăsina. Am 
spus limpede că nu mă voi mărita decât cu Hrizea. 
Dacă nu mă lăsaţi, ori dau foc casei, ori îmi pun juvăţul 
de gât. 

— Mă, că aprigă mai eşti, zâmbi Mitrea. Da' pe 
mine mă întrebaşi dacă mi-i pe plac asemenea femeie 
dârză ca tine? Tu ştii foarte bine, fiindcă ţi-am spus, că 
mi-i dragă Lopi a mea, dar ce vrei să fac? Cât o mai trăi 
taică-meu, nu am niciun ban. 

Se opri o clipă, şi un gând şăgalnic îi dete prin 
minte: 

— lacă, îţi spun numai ţie, şi nu care cumva să mă 
dai de gol. Să ştii că eu îs şi cununat cu Lopi, că doar 
am un copil cu ea. 

Frăsinei îi venea să-i sară de gât la auzul unei 
astfel de veşti. 

— Ar fi bine să-i spunem unchiului, ca să... 

— Doamne fereşte! Ce, eşti proastă? Pe mine m-ar 
dezmoşteni, iar ţie îţi găseşte el alt mire, că după 
Hrizea nu te dă nicicum. 

— Păi, atunci ce-i de făcut? Nu cumva te însori şi 
cu mine, că doar nu eşti turc? 

— lată ce zic eu. Mai întâi, să primeşti acest dar şi 
să-mi mulţumeşti de faţă cu taica. Ba chiar poţi să mai 
ceri câte ceva, însă tot atunci şi nu pe urmă, că n-am 
de unde îţi da. Pricepi? 


— Înî! încuviinţă ea şi apucă năframa. 

— Aşa da! Şi dacă eşti înţelegătoare şi te prefaci că 
mă vrei, eu îi dau ştire lui Hrizea să facă ce-o şti şi să 
te fure, chiar şi în ziua nunţii. 

— Vere dragă! îi sări ea de gât şi-l sărută pe obraz. 

— Ce păcat că nu ne văzu taica, râse el. 

— Am s-o fac şi în faţa lui. 

— Ba nu, că m-oi îndrăgosti de tine şi de află 
grecoaica, mă opăreşte. 

— Bine! Te-oi lăsa în pace. Dar când dai de Hrizea? 

— Ei, şi tu! Când l-oi găsi. Acu n-o fi foc de-i mai 
rămâne la noi o vreme, nu vezi că încă-i frig afară? 
Unde să te duci cu el, că acasă vă dă de urmă 
bătrânul. 

Tânărul Cuştireanu o sărută pe frunte şi Frăsina îşi 
zise în sine că văru-său nu era deloc tontălău, după 
cum îi mersese vestea. Legară astfel prietenie 
frăţească şi jurământ de într-ajutorare unul faţă de 
altul. 

Această schimbare a fetei umplu de zel inima 
pitarului. Cu toate că mai erau în postul cel mare, 
porunci slugilor să facă pregătiri de nuntă. Cerinţele de 
bani ale feciorului erau din ce în ce mai dese, dar 
bătrânul îşi descheie mai larg ca niciodată baierele 
pungii. Nu se îndoia câtuşi de puţin că toată cheltuiala 
o făcea pentru daruri miresei, aşa că tot în casă aveau 
să rămână, îşi spunea dumnealui, pitarul, când 
bănişorii i se scurgeau printre degete. Oricum avea el 
să-i tragă din averea fetei, după ce s-o mărita, drept 
care îşi ţinea cu grijă socotelile la catastif. 

Pe de altă parte lui Mitrea începu a-i place fata, şi 
din pricina asta nu se prea dădea dus să-l caute pe 
Hrizea, după cum le fusese înţelegerea. Acesta însă se 


tot perpelea, cu toate poveţele vărului său Pană, să 
mai aibă răbdare. 

— Să ştii, vere, îi spuse el într-o zi, că eu o vreau 
pe Frăsina înainte, şi nu după cununia lor. Mai bine ai 
face cumva s-o scoţi în poartă şi mă jur că-n văzul 
tuturor o salt în şa. Nu-mi pasă de nimeni şi de nimic. 

— Uite, nu vrusei a-ţi spune, dar eu vorbii cu 
boierul Ghinea Brătăşanu să vă adăpostească la 
conacul lui de pe malul Oltului, în Romanați. Nu are să-i 
dea prin cap ghiujului să vă caute tocmai acolo, dar 
trebuie să facem totul cu judecată. Mai stai puţin! 

Nici Frăsina nu era prea liniştită, măcar că Mitrea 
se jura pe toţi sfinţii că vorbise cu Hrizea. Ea ar fi vrut 
să-l vadă venind călare pe un armăsar alb şi s-o scoată 
din nesuferita tovărăşie a neamurilor ei. Se ţinu scai de 
tânăr să-i aducă iubitul, măcar pe furiş, numai să poată 
sta de vorbă cu el. 

Ca să scape de gura ei, acesta îi spuse că în nu 
mai târziu de două zile aveau să se îmbrăţişeze în 
livada lor, dar totodată năimi nişte haidamaci ca să-l 
cotonogească pe Hrizea. Aşa se şi petrecu, a doua zi 
pe seară, când nefericitul se întorcea la casele 
boierului Filipescu, nu departe de biserica Stelea, a 
mâncat o bătaie soră cu moartea, măcar că şi el 
schilodise pe vreo câţiva dintre bătăuşi, dar a trebuit 
să zacă la pat o săptămână încheiată. Chinurile iadului 
i s-ar fi părut mai uşoare, după cum se mistuia el de 
dorul fetei şi de neliniştea că avea să se mărite. Se 
hotărâse chiar să pună foc la casa pitarului, numai să- 
şi scoată iubita de acolo. 

Işi mărturisi gândul vărului său, dar acesta zâmbi: 

— Nu mai trebuie! Mâine are să fie nunta, căci în 
timp ce tu zăceai au fost şi peţitorii, măcar că fata-i 
orfană. Ba s-a mai ţinut şi o petrecere a călăreţilor, 


numai că nu s-au schimbat inelele de logodnă, că 
Frăsina cică şi l-ar fi pierdut chiar atunci. Au şi 
încuviințarea lui Vodă. Chiar şi eu sunt poftit la ospăț. 

Hrizea păru a nu înţelege ce-i îndruga văru-său 
Pană, apoi deodată se învineţi de furie şi-l apucă de 
gât. 

— ludo! Nemernicule! Te-am socotit prieten şi tu 
m-ai vândut, câine! 

Fiind slăbit după boală, Hrizea nu izbuti să-i facă 
niciun rău tânărului boier şi acesta izbuti să se scape 
cu uşurinţă, fără a se mânia. Ba chiar se puse pe râs. 

— Aşa-i foarte bine. Nimeni nu va putea să zică de 
noi că am fost înţeleşi de mai înainte. 

— Ce vrei să spui? se miră Hrizea. 

— Tu mă vei sudui faţă de toată lumea că m-am 
dus la nuntă, dar ai să te urci în caleaşca lui Brătăşanu, 
care a venit anume în Târgovişte. Vezi să te îmbraci ca 
ginerică şi să faci după cum îţi spun, că altminteri 
rămâi holtei pe vecie. 

— S-aud! 

— Cunoşti bisericuţa aia de sub dealul Gruiului? 

— Da! 

— Ei bine, acolo aveţi să mergeţi împreună, tu cu 
naşul.. 

— Naşul?! 

— Ei, da! Am spus bine! Adică boierul Ghinea 
Brătăşanu are să vă cunune, acolo, la popa Vasile. Mai 
întâi însă veţi da o roată prin tot târgul să vă vadă 
lumea, ba să vă opriţi şi la biserica domnească, şi după 
aia plecaţi unde v-am spus. 

— Şi dacă ne ducem la casa pitarului, s-o iau pe 
Frăsina de sub nasul... 


— Poate rămâi fără nas! Toată lumea te va vedea 
că ai furat mireasa altuia, apoi măria-sa va trimite 
seimenii după tine şi... 

— Atunci, spune cum!? 

— Păi, îţi spusei! Eu stau la nuntă, dar alţii, 
necunoscuţi, o să fure fata şi nimeni n-are să ştie că 
sunt oameni năimiţi de mine. Tu n-ai niciun amestec, 
eu nu... 

— Faci tu asta pentru mine? 

— Vezi-bine! şi Pană îl îmbrăţişă, bătându-l pe 
umăr. 

A doua zi, îndată după ce se despărţiră, Hrizea se 
pomeni cu o caleaşca la poartă şi în ea un boier, căruia 
îi sărută mâna, câtă vreme avea să-i fie naşul. 

— Dar naşa? întrebă tânărul cam descumpănit. 

— Trecem s-o luăm şi pe ea. Nu era s-o aduc pe 
ulițele astea cu hârtoape, că doar s-a gătit anume, îi 
răspunse boierul Ghinea zâmbind în barbă. 

La curtea  pitarului Cuştireanu se  încinsese 
chiolhanul încă din joia de după duminica Tomii, şi 
întreg conacul era împodobit de sărbătoare. Mitrea 
fusese trimis din sat, potrivit datinii din străbuni, căci 
nu se cădea să stea sub acelaşi acoperiş cu mireasa. 
Fata fiind orfană, pitarul se dăduse ca neam din partea 
ei şi epitrop, aşa că la ela trebuit să vie starostele să-i 
ceară „ciuta” pe care „stăpânul” lui o întâlnise la 
vânătoare. După cum era obiceiul, fu adusă mai întâi o 
babă boită şi acoperită la înfăţişare, spre hazul celor 
din jur, dar când să aducă şi adevărata „ciută”, ia-o de 
unde nu-i! 

Pitarul sări ca ars, şi cu mare greutate dădu peste 
ea într-un iatac mai dosnic. Avea ochii roşii de plâns, 
dar în mână ţinea un cuţitoi cât toate zilele, 


amenințând că se va străpunge dacă ar cuteza să se 
apropie de ea. 

— Asta-mi mai trebuia! se tângui bătrânul. Spune 
ălora să plece! se răsti el spre o slujnică din apropiere. 
Facem nuntă fără farafastăcuri. Să vină Mitrea să-şi ia 
mireasa! 

Aşteptară o vreme până ce fu adus ginerică, dar 
nici cu el nu putură urni fata din loc, încât praful s-ar fi 
ales de întreaga nuntă dacă nu s-ar fi aflat acolo şi 
boierul Pană Filipescu. Acesta se legă s-o facă pe 
îndărătnica Frăsina să se ducă la biserică, iar după 
aceea n-avea decât s-o strunească bărbatu-său. Intr- 
adevăr, ce-i şopti, ce-i boşcorodi el pe la ureche, însă 
deodată faţa fetei se lumină şi, aruncând cuţitoiul, 
începu a se împodobi mireasă. Mult se minunară de 
puterea tânărului Filipescu, dar nimeni nu ştia că 
acesta o povâăţuise să iasă din casă spre a putea fi 
furată pe drum de către oamenii lui Hrizea. 

Druştele o urcară într-o căruţă acoperită cu velinţe 
şi scoarţe scumpe, dar nu puseseră şi zestrea, după 
cum s-ar fi cuvenit, căci mireasa avea să se întoarcă de 
la biserică tot în acelaşi loc. Altă ciudăţenie a mai fost 
aceea că ţiganii lăutari hăuleau cât puteau „taci 
mireasă nu mai plânge”, dar aceasta era toată numai 
voie-bună, spre uimirea tuturora. Ea şi-l închipuia pe 
Hrizea, cum avea să se năpustească asupra alaiului, cu 
armăsarul cel ca neaua, s-o apuce strâns de mijloc şi s- 
o ridice lângă el în şa, lăsând pe toţi nuntaşii cu gura 
căscată. 

Câţiva slujitori boiereşti începură a da din sâneţe, 
iar boier Pană îi îndemna să tragă într-una, anume ca 
să isprăvească iarba de puşcă, ceea ce se şi întâmplă 
când se pomeniră cu o ceată de tâlhari mascaţi sărind 
asupra căruţei miresei. Frăsina doar că nu se aruncă în 


braţele răpitorului, pe care-l credea a fi Hrizea, cu 
toate că era pe un cal negru ca pana corbului, şi nu 
alb, după cum îl închipuise ea. 

— Sări,  Mitreo, că-ţi fură mireasa!  răcni 
deznădăjduit pitarul. 

Acesta însă privi la atacatori şi, văzându-i înarmaţi 
până-n dinţi şi puşi pe faptă, se lăsă păgubaş. Bănui el 
că trebuia să fie ceva pus la cale de Hrizea, dar îndată 
socoti că ar putea să-i ceară acestuia o groază de 
parale drept despăgubire. Tăcu, deci, iar gândul îi fugi 
la nurlia Lopi, cu care avea să rămână. 

Curând Frăsina îşi dădu seama că cel ce-o ţinea în 
braţe nu era Hrizea şi începu a se zbate şi a răcni ca 
din gură de şarpe. Flăcăul însă o strânse zdravăn lângă 
el şi izbuti totuşi să-i strecoare la ureche: 

— Taci, că Hrizea m-a trimis! 

Atunci băgă şi ea de seamă că boierul Pană 
Filipescu, cică pornit în urmărirea lotrilor, nu se prea 
îndemna să-i ajungă, măcar că ar fi putut. li urmări aşa 
până ieşiră din Cugştini, apoi când ajunseră în dreptul 
unei bisericuțe pricăjite, pitită sub un deal, li se 
alătură. 

— Ce înseamnă asta? îi ceru socoteală fata, când 
fu lăsată la pământ. Aşa ne fuse vorba? 

— Pas de intră şi ai să vezi! răspunse zâmbind 
boierul, împingând-o uşurel în lăcaşul Domnului. 

In faţa altarului se afla un preot bătrân în odăjdii, 
citind şoptit dintr-un ceaslov deasupra unui tânăr 
îngenuncheat sub patrafir. Părea a fi îmbrăcat mire şi 
un fior o străbătu pe biata Frăsina. Mai văzu apoi feţele 
binevoitoare ale unui boier străin cu nevasta, căci ea 
nu-l cunoştea pe Ghinea Brătăşanu, iar când aceştia o 
împinseră uşurel lângă bărbatul îngenuncheat, nu mai 


ştia pe ce lume se află. Cu coada ochiului îl zări pe 
Hrizea şi se linişti ca prin farmec. 

Ce-a mai urmat a fost ca într-o visare. S-au învârtit 
în cerc cu naşii şi cu bunul boier Pană, în vreme ce 
preotul psalmodia pe nas „Isaiia dănţuieşte”, simţea 
coroana cununiilor pe frunte şi era fericită. 

Slujba o dată isprăvită, „lotrii”, care fuseseră şi ei 
de faţă, îşi căpătară plata şi se îndepărtară în galopul 
cailor. Atunci Hrizea îşi luă mireasa în braţe şi o urcă 
într-o butcă ce aştepta lângă cea a boierului Brătăşanu. 
Nici nu şi-au dat seama când au pornit-o la drum către 
moşia acestuia şi nici când şi-au luat rămas bun de la 
boierul Pană. Ei trăiau acum pe alte tărâmuri. 

— Să ştii, neicuţă, că-mi plac şi caii negri, şopti ea 
mângâindu-i obrazul. 

— Şi mie, răspunse el, fără să ştie de închipuirea 
Frăsinei. Numai de-am ajunge cât mai degrabă la 
Brătăşani... 

— Te voi urma oriunde, până ce-oi mai avea zile! 
suspină ea şi buzele li se împreunară într-un sărut 
îndelungat. 


CUM POŢI SĂ AJUNGI OŞTEAN 


ÎNTÎRZIATĂ O VREME PE VALEA MUREŞULUI, vara îşi 
revărsa căldura asupra leneşei ape ce şerpuia pe lângă 
castelul contelui Teleki. Nici chiar pe dealurile care 
străjuiau de o parte şi de cealaltă a bătrânului râu, 
nimic nu prevestea apropierea toamnei. Cei câţiva 
norişori ce pluteau în jurul Pietrei Craivei ori pâcla ce 
se înălța deasupra Cheilor Tătarului nu puteau îngrijora 
pe harnicii locuitori ai acestor meleaguri. Berzele însă, 
tinere şi bătrâne,  nelăsându-se  amăgite de 


înşelătoarea căldură, se roteau în albăstrimea cerului, 
pregătindu-se de plecare. 

Intorcându-se spre casă, Florea Nicoară din Ciunga 
se abătu pe lângă stâncile de sare ce străjuiau gurile 
de ocnă de la Uioara, multe dintre ele părăsite din 
pricina vechimii. De acolo se scotea preţioasa pulbere 
încă din vremuri de demult, şi din astă pricină se 
adânciseră şi fuseseră lăsate în plata domnului. Mai 
lesne era de săpat alte puțuri, căci oriunde dădeai cu 
hârleţul găseai acelaşi lucru, din belşug. De fapt nu era 
calea obişnuită a localnicilor, dar tânărul simţea o mare 
plăcere ori de câte ori avea prilejul să se minuneze de 
tăria stâncilor, care nu se topeau decât cu greu sub 
biciuirea ploilor şi suflarea cea aspră a vântului. 

Nu departe de acolo, cocoţat pe un pinten de deal, 
se afla castelul grofului Teleki, al cărui stăpân îşi găsise 
hodina cea veşnică tot pe o coastă, dar neştiută decât 
de puţini oameni şi de unde nu mai auzea cilipocitul 
Mureşului pe la poalele colinei, cum fusese acasă. 
Nimeni n-a mai întrebat de cel ce trebuia să se însoare 
cu grofoaica de la Micoşlaca, şi nici chiar neamurile 
contelui. Cât despre baroana lulia Mikeş, se aflase că 
„Dolunzise”, fără a cunoaşte careva pricina. Fuseseră 
chemate cele mai iscusite babe vrăjitoare, ba şi doftori 
vestiți din ţara nemţească, dar zadarnic. Când ţi-era 
lumea mai dragă, tânăra baroană cădea în genunchi şi 
cerea iertare de la cineva nevăzut. De aici şi zvonul 
cum ea ar fi aceea care i-ar fi făcut felul viitorului ei 
soţ, dar Florea ştia bine că nu era adevărat ce se 
spunea. Alta era pricina! 

Nici despre contesa Rozsnyai de la Galda, prietena 
cea bună a Mikeşoaiei nu se mai auzise nimic de la o 
bucată de vreme. Parcă ar fi înghiţit-o pământul! Unii 
ziceau că s-ar fi pripăşit pe undeva prin părţile 


asfinţitului, alţii că au şi văzut-o prin Stambul ori cine 
mai ştie pe unde, şi de astă-dată nici tânărul ciungan 
nu putea pricepe ce să se fi petrecut cu dânsa. 

Aceste amintiri îi răscoleau lui Florea dorinţe 
neîmplinite, mai cu seamă de când se întorsese acasă 
Amosie, fratele său mai mare. Il asculta ceasuri întregi 
povestind despre nemaipomenitele întâmplări prin care 
trecuse, şi ardea de nerăbdare să-i calce pe urme. Tare 
îi mai părea rău că nu-i însoţise pe Marcu şi Mihai în 
oastea lui Gaşpar-vodă. Pe atunci nu se auzise de acest 
voievod, dar acuma se ştia pretutindeni că domnul 
Moldovei chemase pe toţi românii, din întreaga ţară, la 
înfruntarea cu pagânii. 

Trecuse amiaza de vreo două ceasuri când se 
avântase feciorul printre puţurile ocnelor. Mergea 
agale, lăsându-se mângâiat de razele molcome ale 
soarelui, iar cu glas scăzut lălăia un cântec ştiut numai 
de el şi nu se îndemna deloc să ajungă prea devreme 
acasă, căci tare-i mai plăcea răcoarea locului acestuia, 
pe unde se simţea boarea de beci umed ce venea din 
măruntaiele pământului. De obicei mai dădeai peste 
câte un băieş ori vreo muiere venită cu mâncare în 
straiţă după omul ei ce trudea din greu, dar azi, fiind 
duminică, nimeni nu lucra şi liniştea se înscăunase 
pretutindeni. Trecând pe lângă o groapă, deodată i se 
păru că aude vaiete omeneşti. „Nu cumva să fi căzut 
careva şi să-şi fi rupt ciolanele...” gândi îngrijorat Flo- 
rea. Îi veniră însă în minte poveştile copilăriei, căci nu 
era ţânc de pe valea aceea să nu fi fost speriat că dacă 
s-ar fi avântat pe la streii de sare avea să dea peste 
gurile iadului. Oameni în toată firea şi se jurau, nu o 
dată, că văzuseră cu ochii lor draci jucând în lumina 
lunii. Fiind bărbat în toată puterea, ciunganul s-ar fi 
luat la trântă cu însuşi Scaraoţki, dacă ar fi trebuit, mai 


ales ziua în amiaza-mare, dar o temere oarecare simţi 
prin inimă, aşa că se apropie cu băgare de seamă. Se 
vedea cât-colo că era un puț părăsit de ani de zile, 
fiindcă bălăriile îi năpădiseră intrarea, dar cum unele 
erau rupte proaspăt, nu mai încăpea îndoială că cineva 
căzuse acolo. 

— Eşti careva înăuntru? strigă el la gura gropii, 
punând mâinile pâlnie la gură. 

De astă-dată nu se mai putea înşela. Auzise 
desluşit gemete înăbuşite, ce răzbeau până la el. 

— Eşti rănit? Ai căzut? Răspunde, omule! 

Din nou aceleaşi tânguiri, de parcă ar fi avut căluş 
la gură, ori era vreun mut din născare. Florea se ridică, 
uitându-se primprejur, doar de-ar vedea pe careva să-i 
sară în ajutor. Era lesne să te fi prăvălit în puț, căci 
buruienile  acoperiseră groapa, prefăcând-o într-o 
capcană pentru neprevăzători. Steiurile de sare, de 
asemenea, ar fi încurcat pe un necunoscător al 
locurilor. 

Deodată i se păru că zăreşte o umbră omenească 
ce parcă s-ar fi pitit după o stâncă, şi Florea îi strigă: 

— Hei, om bun! Hai o ţâră-ncoace. 

Nu-i răspunse nimeni şi nu se mai îndoi că nu 
fusese decât o nălucire, dar pentru cel de jos trebuia să 
facă ceva. Rupse mai întâi toate buruienile ce 
împrejmuiau gura gropii şi cu toate că era în straie de 
sărbătoare, se lăsă pe burtă, căutând să desluşească 
ceva în beznă. Voia să-i dea de ştire că fusese auzit şi 
să nu-şi piardă nădejdea, dar el singur nu-l putea ajuta, 
ci avea să meargă după alţii, lipsind o vreme. 

— Omule! Dacă mă auzi, răspunde! lacă, eu mă 
duc... 


Nu apucă să zică mai multe, căci fu apucat de 
amândouă picioarele, săltat în sus şi împins cu putere 
în puț. 

Poate că acesta i-ar fi fost sfârşitul, fiindcă o 
cădere cu capul în jos i-ar fi frânt grumazul, fără nicio 
îndoială. Norocul lui a fost că pe dată şi-a întins mâinile 
în lături şi astfel s-a mai putut sprijini de pereţi, 
încetinindu-şi căderea, însă dacă puţul ar fi fost mai 
larg, s-ar fi isprăvit şi cu el şi cu nefericitul asupra 
căruia căzuse. Mai auzise doar nişte hohote de râs ce 
venea de undeva de deasupra, după care îşi pierdu 
simţirea. 

Când îşi veni în fire, cea dintâi grijă îi fu să se tragă 
de pe bietul om peste care căzuse, deşi acesta părea 
să nu mai aibă suflare. Intunecimea era de nepătruns, 
dar izbuti să dea de capul necunoscutului şi atunci 
pricepu de ce nu răspunsese la întrebările sale decât 
prin gemete. Sărmanul avea un căluş cât toate zilele în 
gură, iar mâinile şi picioarele legate. Era limpede că 
fusese aruncat anume în put şi de bună-seamă că 
celaşi l-a împins şi pe el, sortindu-i pe amândoi morții. 

Îşi apropie obrazul de gura străinului şi se bucură 
simţindu-i abureala călduţă a răsuflării. Era cam slabă, 
dar bine că omul încă se mai afla viu. Se uită în sus şi 
zări un petec de cer înstelat, deşi când fusese 
îmbrâncit era ziuă. Auzind şi țârâitul greierilor, căpătă 
un nou imbold de viaţă. Trebuia să scape, şi să-l scoată 
şi pe nenorocitul de lângă el! 

— Trăieşti? îl scutură grijuliu Florea. 

Se chinui o vreme să-i desfacă legăturile, îi frecă 
apoi mâinile ca să-şi iasă din amorţeală, îi mângâie 
fruntea şi acum ar fi dat orice pe un strop de apă. 
Trebuia să-l scape, fiindcă de nu era spinarea lui nici el 
n-ar mai fi fost în viaţă. 


— Te doare ceva? întrebă flăcăul, când nefericitul 
păru a se fi mişcat. 

— Viz!... gemu rănitul, cerându-i apă. 

— Eşti ungur?! se miră feciorul căci el încă mai 
credea, că prin aceste părţi de ţară toate necazurile se 
abăteau numai supra neamului său. Pricep ce doreşti, 
dar n-am de unde să-ţi dau. Vom ieşi însă noi cumva de 
aici, şi atunci ai să bei pe săturate. 

După o vreme, celălalt păru a se mai întrema şi o 
încropi destul de prost pe româneşte: 

— Eu, slujbă la prinţ. 

— Atunci cum de-ai ajuns domnia-ta aici? 

— Nume la mine este Ovary Elemer, căpitan... 

— Am înţeles domnule. lacă, eu îs Florea lui 
Nicoară din Ciunga, numai că tot n-ai spus cum de-ai 
ajuns aici... 

— Spun la tine, dar acum nu estem vreme la 
poveste. Mai un spune tu cum facem cu ieşire! 

— Păi, răcnim din toţi bojocii, şi poate ne aude 
vreun trecător, dar asta numai mâine-dimineaţă... 

— Până mâine eu mort de sete. Trebuie acum, dar 
aude duşman la noi... 

— Aşa-i că uitasem de ei! 

— Asta-i puț oblu... 

— Norocul nostru că nu-i şi larg, îl întrerupse 
Florea. Ştii ce mi-a dat prin cap? 

— Ce? 

— Ne aşezăm spate-n spate şi, proptindu-ne de 
pereţi, ne împingem binişor în sus. 

— Foarte bun. Legăm la noi unu de alt şi facem 
patru mâini şi patru picior. 

Brăcinarul lui Florea a fost îndeajuns ca să se 
înfăşoare unul lângă celălalt, însă era primejdia ca să 
cadă amândoi deodată. Totuşi, neavând încotro, 


începură aburcatul, cu toată osteneala şi zdreliturile de 
la mâini. Erau vânjoşi amândoi, dar mai cu seamă 
dornici să scape cât mai curând la aer curat, căci 
sărătura le ustura gâtlejul. 

— Stai! făcu deodată Ovary. 

— Ce-i? 

— Sst! Auzit voce? 

Trăgând cu urechea, Florea era gata să-i răspundă 
că în afara lătratului unui câine nu se auzea nimic, 
când desluşi şi el două voci care se apropiau. 

— Or fi băieşi, şopti el. 

— Nu. Duşman. Vorbit nemţeşte... 

— Ei te-au aruncat pe domnia-ta? 

— Da. 

— Inţelegi ce-şi spun? 

— Înî! 

Urcaseră mai bine de jumătate calea şi nu se 
îndurau să se întoarcă, aşa că-şi încordau puterile, 
proptindu-şi picioarele de pereţi şi rămaseră în 
aşteptare. 

— Nu se mai aud, zise unul dintre cei de deasupra. 

— Cred şi eu, mai cu seamă după ce l-am împins şi 
pe celălalt peste el, râse mulţumit. 

Nu mai încăpea îndoială că ei erau vrăjmaşii, dar n- 
aveau ce le face, în starea în care se aflau. Rămaseră 
neputincioşi ascultând mai departe, cu toate că 
ciunganul nu prea înţelegea ce-şi spuneau. 

— Să nu aibă altă ieşire, îşi dădu cu părerea cel 
care părea venit mai pe urmă. 

— Să ştii că romanii nu-şi pierdeau vremea cu 
aerisirea puţurilor, când le-au făcut, căci le lucrau cu 
sclavii. Acolo au să putrezească... 

— Cine să fi fost celălalt? 

— Vreun oştean de-al lui. 


— Părea mai curând ţăran, după câte mi-ai spus la 
început. 

— Să-l ia dracu! Dacă nu l-o fi luat până acum. 
Cine l-a adus pe coclaurile astea, în calea mea? 

— Nu cumva să mai fie şi alţii... 

— Am fi dat de ei până acum. Fii liniştit, că numai 
ăla a fost, şi poate întâmplător, în trecere. 

— Dar dacă încă mai trăiesc, şi când s-o lumina de 
ziuă încep să strige după ajutor? 

— Noi ce grijă avem?! Către miezul nopţii trebuie 
să vină şi omul nostru, după care vom pleca împreună. 
Dar până atunci... 

Îşi desfăcu nădragii şi se uşura deasupra gropii. 
Erau atât de încordaţi şi la capătul puterilor, încât cu 
greu s-ar mai fi putut ţine, dacă nemţii, râzând, nu s-ar 
fi îndepărtat îndată. Atunci începură şi ei din nou 
urcuşul şi izbutiră să atingă cu mâinile marginile gropii, 
însă nădejdea era tot în picioarele cu care se 
împingeau. Dar cât pe ce să se rostogolească înapoi, 
căci, legaţi fiind unul de altul, n-aveau cum să se 
despartă. A trebuit să-şi dea toată silinţa Florea şi l-a 
ridicat în spate pe Ovary, ca să se tolănească istoviţi la 
pământ. 

— Priveşte, căpitane, ce lună faină! 

— Musai plecăm, răspunse şoptit căpitanul. Lună 
nu bun la noi, că vede neamţul... 

— Ai dreptate, încuviinţă Florea. Plecăm tiptil şi 
mergem la mine acasă, apoi n-au decât să ne ia urma, 
că or vedea ei pe dracu dacă apucăm să intrăm în sat. 

— Nu! Acuma trebuie prindem noi la ei şi aşteptăm 
celălalt. 

Apoi îi povesti pe scurt ce vorbiseră nemţii şi că 
avusese o tăşcuţă cu scrisori de care îl jefuiră şi 
negreşit trebuia să le-o ia înapoi, înainte de venirea 


celuilalt. Cum luna strălucea în înaltul cerului, se 
furişară printre steiurile din preajmă, pe care cu 
uşurinţă le-ai fi putut lua drept umbre omeneşti. Florea 
îi zări pe nemti aşezaţi fără grijă pe iarba uscată, cu 
mâinile sub cap. De bună-seamă că se uitau şi ei cu 
încântare la minunăţia cerească. 

— Uite colo! şopti Florea, trăgându-şi tovarăşul de 
mânecă. Se hodinesc, ticăloşii! 

Se târâră ca şerpii si dintr-un salt s-ar fi putut 
arunca asupra lor, dar îi auziră vorbind şi căpitanul ar fi 
vrut să afle cât mai multe de la ei, aşa că făcu un semn 
şi îl opri pe Florea. 

— Dieter, ce-ar fi să aruncăm nişte bolovani în put? 
N-am eu astâmpăr până nu ştiu bine că n-ar mai putea 
ieşi de acolo şi să ne ia urma până la Sătmar. Aşa zic! 

— Socot că sunt morţi de mult, dar, dacă ţii cu tot 
dinadinsul, hai, că tot n-avem ce face. Astfel ne trece şi 
vremea mai repede. 

Ovary îşi dădu seama că dacă ar mai fi rămas în 
groapă acolo le-ar fi fost mormântul, dar şi că era clipa 
cea mai potrivită să le sară în gât. Făcu semn lui Florea 
şi amândoi se năpustiră asupra nemților cu câte o 
bucată de stei numai bună de zdrobit capete. 

Pălindu-i pe negândite, cei doi izbutiră curând să-şi 
lase vrăjmaşii fără nicio putinţă de împotrivire. 

— Ce facem cu ei? întrebă ciunganul. 

— Ducem unde fost noi. 

— Să-i târâm până acolo? 

— Da, dar întâi iau straiţă de la ei. lacă, al meu 
este. 

Se aplecă deasupra neamţului la şoldul căruia 
atârna taşca şi şi-o trecu bucuros pe după gât, apoi 
dădu să-l apuce de picioare, însă Florea se împotrivi. 

— Apăi, nu aşa! 


— Nu înţeleg... 

— Mai înainte să mă uşurez şi eu, batăr pe unul din 
ei, că tare mai put şi acum. 

Ovary râse şi-i făgădui să-l lase după ce i-or arunca 
în puț, fiindcă zăbovind ar fi putut da peste ei cel de-al 
treilea. Florea se învoi şi dădu să-l apuce şi el pe 
celălalt neamt, dar acesta deschide brusc ochii şi cu un 
scrâşnet de fiară încolţită îi înfipse mâinile în beregată. 
Căpitanul sări pe dată călcând cu toată talpa obrazul 
duşmanului, apoi îi mai cără şi câteva picioare în burtă, 
în cap şi pe unde se nimerea, încât în cele din urmă îşi 
pierdu simţirea cu adevărat de astă dată. 

— No, pe ăsta îl spurc! făcu Florea frecându-şi 
grumazul. Mai, mai să mă-năbuş. Mulţumesc domniei- 
tale că m-ai scăpat. 

Îi târâră până la groapă şi-i aruncară de unde abia 
scăpaseră ei, iar deasupra lor prăvăliră bolovanii ce-i 
găsiră în preajmă. 

— Aşa au vrut să facă şi ei cu noi, zise Florea, ca şi 
cum ar fi vrut să arate că nu din capul lui făcuse 
moarte de om. Numai că-mi pare rău că n-am apucat 
să-i „spălăm”, ca să fim chit. 

— Nu trecut la mine, râse Ovary. 

— Dreptu-i că nici mie nu mi-a venit, dar m-aş fi 
căznit. 

— Apoi nici nu ştiut care din ei făcut ruşine la noi... 

— N-avea decât să se tragă deoparte ăl de nu era 
vinovat, răspunse tot râzând ciunganul. 

Căpitanului ungur îi plăcu acest fecior de olah, 
vesel şi cinstit, şi-l bătea gândul să-l facă să vină cu el, 
barem până avea să ducă scrisorile unde trebuiau. 
Erau acum amândoi voioşi, de parcă ar fi stat sub 
lumina stelelor la vreo şezătoare şi nu fuseseră la un 


pas de moarte, ucigând la rândul lor doi oameni. 
Cruntă era viaţa! Ca să trăieşti, trebuia să ucizi. 

— De-ar veni o dată şi cel de al treilea, că mi s-a 
făcut somn, căscă Florea. 

Ovary tocmai se pregătea să-i răspundă, când o 
şuierătură scurtă străbătu văzduhul. De bună-seamă 
că era un semn anume la care ar fi trebuit să 
răspundă, dar cei doi nu ştiau cum. 

— Lăsăm vine la noi şi haţ! şopti Ovary la urechea 
tovarăşului său. 

— Mai bine să-l învăluim... 

Tăcură însă pe dată, căci se auziră alte trei 
fluierături scurte. Cum numai ţârâitul greierilor mai 
tulbura liniştea nopţii, necunoscutul nu s-a mai 
apropiat şi, după o vreme, galopul unui cal ce se 
îndepărta nu mai lăsă nicio îndoială că cel de-al treilea 
neamt n-avea să mai vină. 

— La el nu mai prindem noi, zise Ovary cu glas tare 
şi trase o înjurătură pe limba lui. 

— Nu-i bai, dădu din mână Florea. Oricum n-ar mai 
fi încăput peste ceilalţi şi ne-ar fi dat bătaie de cap să-i 
căutăm altă groapă. 

— Eu cap prost! se plesni căpitanul cu palma peste 
frunte. Nu trebuit ucis unul din ei. Eu crezut pus mâna 
pe celălalt care mai mare, şi na, pierdut tot. 

— De unde să fi ştiut că ăla era un fricos? îl 
mângâie ciunganul. Zii şi domnia-ta că nu s-o 
întâmplat nimica, fiindcă ţi-ai dobândit din nou straiţa, 
şi hai să mergem la mine acasă, că ne apucă ziua 
printre gropile de sare. 

Pe drum, Ovary îi povesti lui Florea tot ce pătimise 
până la întâlnirea lor. Trebuia să meargă la Kosso, în 
Slovacia, unde se afla alteţa-sa Bethlen Gabor, ducând 
nişte scrisori de mare preţ pentru austriecii cu care se 


războia principele. Plecase anume de unul singur şi 
totuşi iscoadele aflaseră ce ducea asupra lui şi fu 
atacat ziua în amiaza-mare, tocmai când să iasă din 
Uioara şi să treacă Mureşul, în drum spre Turda. Ocnele 
părăsite nefiind prea departe l-au târât până acolo, 
legat-cobză, iar când au ajuns l-au pălit în cap, 
prăvălindu-l în puţul în care fusese găsit de ciungan. li 
părea nespus de rău că nu lăsase în viaţă barem pe 
unul şi să-l iscodească pe îndelete în slujba cui erau, 
dar prea se încrezuse că-l vor prinde lesne pe celălalt, 
şi iată că s-a înşelat. 

Luna plecase la culcare şi ziurelul de ziuă pălise la 
ivirea zorilor pe dealul de către Hopârta, când 
trecuseră de dâmbul Hagăului. Abia acum îşi puteau 
privi înfăţişarea, şi se vede treaba că nu arătau prea 
bine, de vreme ce izbucniră amândoi în râs. 

— Ascultă, Flore, zise deodată căpitanul oprindu- 
se. Cei doi bătut la mine şi eu nu vreau ştie careva. 

— D-apăi cine a văzut asta? Nici că am auzit 
vreodată ca domnia-ta să fi fost înfrânt, mai mult chiar, 
i-ai doborât pe cei ce ţi-au vrut răul şi acum zac în 
fundul pământului. Nu-i adevărat? 

— Fain fecior! îl bătu Ovary pe umăr. Prieten bun 
fim noi! Aşa? 

— Altminteri nici că se poate, căci domnia-ta m-ai 
scăpat să nu mă gâtuie neamţul. 

— Dar şi tu ai scos la mine din groapă. 

Îşi strânseră mâinile şi porniră mai departe în 
trâmbiţele cocoşilor din sat. 

Când să pătrundă în ogradă îl zăriră pe badea 
Nicoară, care se şi sculase să dea nutreţ la vite. 

— Da pe cine ai mai adus, măi copile? se miră el, 
văzându-şi odrasla cu un alt străin. 


Gândul îi zbură la răposatul Teleki şi se îngrijoră ca 
nu cumva să fie siliţi să facă iarăşi moarte de om, căci 
după straie necunoscutul era un ofiţer ungur. 

— N-ai grijă, tată! râse Florea bănuindu-i temerea. 
Acesta îi domnul căpitan Ovary, care m-a scăpat de la 
moarte şi-i bun prieten cu mine. 

— No, dacă-i aşa, se lumină la faţă bătrânul, poftiți 
în casă de vă hodiniţi. După câte văd eu, umblat-aţi 
toată noaptea. 

— De umblat, nu, dar am trudit mai mult decât am 
fi mers pe jos la Bălgrad, răspunse Florea îmbiindu-şi 
oaspetele să intre. 

In răstimp se trezise şi Amosie, cu un mare chef de 
vorbă, după cum se vedea, căci poftea să afle ce se 
petrecuse de erau atât de însângeraţi şi colbăiţi. 
Zadarnică dorinţă, căci cei doi se tolăniră pe câte o 
laviţă şi în scurt timp începură a sforăi în lege. Către 
seară însă n-au mai scăpat de Amosie, care voia să afle 
de la căpitan şi cum mai mergeau treburile războiului 
prin Europa. Acesta îi povesti tot ce ştia şi tare se mai 
fuduli că oştile ardelene împresuraseră Viena, alături 
de ale contelui Thurn din Boemia. 

— Ce-aţi păţit azi-noapte se leagă, făcu Amosie cu 
tâlc. 

— Nemţii turbat împotriva la noi. 

Amosie dădu din cap a încuviinţare şi, văzând că 
oaspetele se descurcă destul de greu româneşte, 
începu a-i vorbi pe limba lui: 

— Mă rog de iertare, dar eu socot că nu facem o 
treabă bună mergând la dracu-n praznic. Noi, ardelenii, 
nu avem ce căuta altundeva decât peste munţi, ca să 
ne scăpăm de turci şi nu să luptăm împotriva 
creştinilor. 


Ovary nici nu băgă de seamă că schimbaseră 
vorbirea în ungureşte, dar se aprinse şi răspunse pe 
dată: 

— Alteţa-sa va înfrânge pe austrieci, care vor să se 
întindă şi asupra noastră. Va libera Ungaria Mare şi, ca 
rege, altfel va sta de vorbă cu turcii. 

— Cinstite căpitan, spuse Amosie tărăgănat. Eu nu 
am mintea domniei-tale, dar judec ca nu vechi oştean 
ce m-am bătut pentru ţara asta a noastră. Şi să mai ştii 
domnia-ta că şi ceilalţi principi ai noştri care şi-au uitat 
locul de baştină s-au pierdut prin străinătăţi... 

— Vrei să spui că alteţa-sa nu are să se mai 
întoarcă acasă? 

— Departe de mine acest gând şi nici n-aş vrea aşa 
ceva, că-i un principe bun, precum pare, dar bătrânii 
noştri mai povestesc de răposatul Bathory Istvăn. De 
cum a ajuns crai în Lehia, a uitat Ardealul. Şi chiar dacă 
o izbuti să facă „Ungaria Mare”, cum ai zis domnia-ta, 
tot într-acolo s-o trage, lăsându-ne pe noi de izbelişte 
în calea turcului. 

— Cum aşa?! 

— Ardealul îi ţara noastră, iar întinderea ei cea 
mare nu trebuie căutată în altă parte decât peste 
munte. 

Tocmai când se încinseseră la vorbă se ivi şi Florea, 
cu ochii cârpiţi de somn. Câte ceva ungureşte mai 
înţelegea şi flăcăul, dar cei doi îşi urmară gândurile 
fără a ţine seama de el. 

— Nu zic că n-ai dreptate, întrucâtva, se mai 
înduplecă Ovary. Oricum, vrăjmaşii sunt austriecii, şi-s 
mai de temut decât otomanii, căci noi am văzut cum 
lovesc ei pe la spate. Aminteşte-ţi de prinţul Mihai! 

— Parcă turcul îi altfel? 


— Mai cinstit, zic eu. Când eşti alături de el, nu te 
păleşte, ca neamţul. Uitat-ai de câmpia Turzii? Prinţul 
era olah de-al vostru, dar mie, ca oştean ungur, ce 
sunt, mi-a plăcut şi pot spune că greu se va mai găsi 
altul la fel. 

— Eu atât am vrut a-ţi spune domniei-tale, că mai 
întâi şi întâi, ţara noastră trebuie apărată. 

— Aşa-i! se băgă şi Florea în vorbă, mândru că 
pricepuse şi el tâlcurile celor doi vechi oşteni. 

— În privinţa asta suntem cu toţii de-o părere, râse 
Ovary luându-l pe fecior pe după gât. De oşteni ca tine 
are nevoie Ardealul, dragul meu. 

— Dacă nu mă luaţi, eu ce să fac?! 

— Bată-te să te bată de mânz, o schimbă Amosie 
iarăşi pe româneşte. Fă bine, căpitane, şi ia-l cu 
domnia-ta. Numai la asta gândeşte întruna, cum să 
ajungă în slujba domniei. 

— Vrei? întrebă oaspetele. 

— Cu dragă inimă, dar nu ştiu dacă mă-ngăduie 
tata, se codi Florea. g 

— No, lasă că l-oi lămuri eu, zâmbi frate-său. Insă, 
rogu-te, căpitane Ovary, nu-l purta pe unde şi-o dus 
mutu’ iapa, pe alte meleaguri, că eu îs păţit. 

— Ţin eu la mine. Oştean şi pretin fie. Nu departe 
de aici, la Turda. Primeşti? 

— Da, răspunse Amosie în locul lui. Tata va fi 
bucuros să-şi ştie feciorul în slujba domniei, că şi aşa 
nu se prea îndemna la munca pe ogor. 

— Mă-nvoiesc, spuse domol şi Florea, dar să nu mă 
dai sub porunca altcuiva, că pe dată fug şi mă-ntorc la 
ai mei. 

— Ba, să-ţi bagi minţile în cap, că a fi slujbaş 
domnesc nu-i după cum ti-i voia, ci cum îs trebuinţele 
ţării, îi zise Amosie. 


TUŢORA - PRĂBUŞIREA 


ÎN CETATEA HOTINULUI veniseră trimişii lehilor şi îl 
poftiseră pe voievod la înfăţişare cu marele hatman al 
coroanei, dar acesta se împotrivise, că doar nu se 
ducea ca supus, ci ca un prieten, domn şi neatârnat. La 
rându-i, ceruse să vină leahul în Moldova, cu oaste cu 
tot, căci era firesc ca el să-i fie gazdă, dar de astă-dată 
Zolkiewski fu acela care nu vru să audă. Spre a nu fi cu 
supărare, s-au înţeles până la urmă să se întâmpine la 
calea jumătate dintre Kameniţa şi Hotin, la marginea 
Nistrului, în dreptul satului ce-i zice Căinări. Trebuia să 
se vadă cât mai curând, şi marele hatman hotărî ziua 
de 3 septembrie 1620. 

Ştia voievodul că leşii erau tare făloşi, şi de nu s-ar 
fi arătat pe potriva lor n-ar fi cătat cu cinste la el. 
Pentru aceea a poruncit un alai cu mult mai bogat şi 
mai măreț decât cel avut la înscăunarea sa de an-țărț, 
la Istanbul. Mai întâi s-a înveşmântat într-o haină de 
brocart albastru ţesută cu fir de argint, iar pe deasupra 
o mantie de _ urşinic vişiniu, îmblănită cu samur. 
Cizmele erau de postav vineţiu, cu pinteni de aur, iar 
pe cap o frumoasă căciulă din jder împodobită cu 
surguci cu pene de struţ. Armăsarul lui cel şarg, 
căpătat în dar de la însuşi sultanul Osman Gene, 
fusese acoperit cu valtrap de postav roşu, iar şaua din 
piele galbenă bătută cu nestemate avea scăriţe, late 
ca de o palmă, din argint aurit, iscusit lucrate de 
meşteri persieni, cum nu se mai văzuseră până atunci 
prin preajma locului. Frâiele şi căpăstrul frumosului cal 
sticleau aşijderea, din pricina nenumăratelor pietre 
preţioase şi a cataramelor de argint aurit. 


Când a ieşit pe porţile cetăţii, Vodă călărea ţanţoş 
în fruntea alaiului, având de o parte şi de alta şase 
armăşei care de asemenea uluiau prin frumuseţea 
veşmintelor: hainele de culoarea sângelui, încinse cu 
cingătoare de argint, desfăcute în faţă, anume ca să 
lase la vedere cizmele de piele galbenă şi pantalonii de 
postav verde, tichiile ca lămâia de Chipru, trase pe o 
ureche şi împodobite cu steluțe argintii. Pe umărul 
stâng duceau câte un topuz ferecat în argint, iar pe cel 
drept câte un arc de lungimea unui om. Tolbele 
argintate ce le atârnau la brâu erau doldora de săgeți. 

Dar şi mai osebiţi ca înfăţişare erau cei 
şaptesprezece satârgii, cu ale lor coifuri şi pieptare de 
alamă ce sclipeau în lumina soarelui tomnatec de-ţi 
luau ochii, putând să juri că erau din aur curat. Bărbile 
lor lungi până la brâu acopereau în parte strălucirea 
platoşelor, şi nici asemenea podoabă bărbătească nu 
mai fusese văzută pe aici. 

N-avea boieri în suită, căci pe vel-vornicul Bucioc şi 
pe vel-postelnicul Goia îi trimisese mai înainte în 
întâmpinarea leşilor, şi acum îl aşteptau, iar ceilalţi 
credincioşi rămăseseră  împrăştiaţi prin ţară din 
poruncă domnească. Erau însă şi din aceia care se 
dăduseră betegi, spre a nu se amesteca în încăierarea 
cu turcul, căci aşa le era multora în obicei. Alţii 
făgăduiseră că se vor înfăţişa cu oaste, de îndată ce ar 
fi pătruns duşmanul în ţară, dar parcă te puteai bizui 
pe vorba lor?! Sprijinul de nădejde rămâneau tot în 
lefegii. 

La rândul lor, ca să-l cinstească pe domnitor cum 
se cuvenea, leşii au trimis în întâmpinarea lui pe pan 
Tadeus Thyskievicz, cu patru sute de cazaci călări şi 
două sute de pedestraşi, în acest fel, cam la vreo două 
leghe depărtare de tabără, se mai mări alaiul domnesc. 


De cum se apropiară calea jumătate, sosiră înşişi 
hatmanii Zolkiewski şi Koniecpolski, însoţiţi de luptători 
de faimă ca Potocki, Kallinowski, Liubomirski, Rogavski 
şi mulţi alţii, printre care chiar şi pan Korecki, cu toată 
bănuiala ce căzuse asupra lui. 

Întâmpinându-se, cele două alaiuri, s-au oprit spre 
a se saluta, după care pan Zolkiewski l-a poftit pe 
domnitor de-a stânga sa şi s-au îndreptat spre tabără. 
De cum au fost zăriţi, toate steagurile fură desfăşurate, 
iar tunurile prinseră a trosni în cinstea oaspetelui din 
Moldova. Descălecând, au pătruns într-un loc anume 
rânduit ca să asculte cu toţii slujba religioasă făcută de 
însuşi episcopul Cracoviei, aflat şi el acolo. După aceea 
s-au dus în cortul lui pan Zolkiewski, unde fuseseră 
poftite chiar şi căpeteniile de mai mică însemnătate, 
dar tuturora trebuia să li se ceară părerea asupra 
felului cum aveau să sa lupte cu păgânii. 

Cei doi boieri moldoveni aflaţi acolo înainte de 
sosirea voievodului lor nu prea se arătară mulţumiţi de 
puţinătatea leşilor şi Vodă le dădu dreptate, dar nu 
avea puterea să mai schimbe nimic. Totuşi el fu cel 
dintâi care vorbi, socotind o pierdere de timp dacă nu 
ar fi fost cu toţii una cu cele ce avea să le spună, după 
judecata lui. 

— Preacinstiţi hatmani şi viteji şleahtici! începu el, 
după ce-şi drese glasul. Ca unul ce cunosc sama oştirii 
lui Iskender-paşa, zic să-l pălim acuma, pe negândite, 
la cetăţile lui cele mai întărite, ca Bender, Cetatea Albă 
şi Chilia. Alungându-l, am putea lăsa în locul turcilor 
câte două sute de valoni... 

— Am împuţina oastea noastră! sări Kallinowski. 

— Nu zic ba! răspunse voievodul. Să ştiţi însă că, 
atâta timp cât Iskender-paşa nu capătă sprijin de la 


Poartă, toată oştirea lui abia dacă se ridică la vreo opt 
mii de oameni, şi pe aceia îi cam ştiu eu cât preţuiesc. 

— În răstimp i-ar putea sosi ajutoare!... îl 
întrerupse pan Koniecpolski, dar Gaşpar-vodă nu-i dădu 
răgaz să continuie., 

— Nici gând! făcu el zâmbind. Trimiţându-le 
haraciul şi descotorosindu-mă totodată pe cale paşnică 
de lefegiii turci, dregătorii stambulioţi nu vor mai crede 
în veştile pe care le vor primi de la serasker, o bună 
bucată de vreme. Tocmai potrivită ca să putem izbi noi, 
acolo unde nici nu se aşteaptă. 

— Spusele măriei-tale se leagă, intră în vorbă şi 
marele hatman. Ba chiar sunt ademenitoare, dar 
îndoielnice. Vor fi şi tătarii alături de Iskender-paşa, iar 
de ne pripim ne-om pomeni cu ei asupra noastră, şi 
sunt mulţi cât frunza şi iarba. 

— Să rămânem lângă Nistru! zise scurt pan 
Liubomirski. 

— Şi eu îi împărtăşesc părerea! încuviinţă pan 
Koniecpolski. 

— Atunci turcul are să pustiiască toată Moldova! 
sări şi dumnealui vel-vornicul Bucioc. Moşiile lui se 
aflau, de altfel, printre cele dintâi în calea năvălitorilor. 

— Am putea trece Nistrul ca să fim în Moldova, dar 
să nu ne îndepărtăm de mal, fiindu-ne astfel la 
îndemână a ne întoarce acasă la noi dacă vom avea 
necaz, răspunse pan Koniecpolski. Pe urmă cazacii ar 
păli pe la spate ordiile tătăreşti, răstimp în care poate o 
să ne mai vină şi alţi oşteni în rândurile noastre. 

— Chiar nădăjduiţi? întrebă zâmbind voievodul 
Moldovei. Fusese vorba de vreo optzeci de mii... 

— Dar măria-ta câţi ai adus? sări pan Zolkiewski. 

— Mă bizui pe vreo douăzeci de mii, dacă nu chiar 
mai mulţi, răspunse cam stingherit Gaşpar-vodă, căci îl 


însoţiseră la Hotin numai cei şase sute de lefegii 
străini. 

— De  bună-seamă că majestatea sa regele 
Zygmund are să ne trimită şi altă oaste şi tocmai 
pentru aceea nu trebuie să ne zorim, mai spuse marele 
hatman. 

— Dar în acest răgaz şi Iskender-paşa va strânge 
de două sau trei ori mai mulţi oameni, şi nu va mai fi 
chiar atât de lesne de biruit! se înciudă Gaşpar-vodă. 

Multe ceasuri s-au mai încontrat în acel sfat, 
fiecare apărându-şi părerea, însă până la urmă tot 
hatmanul a hotărât: 

— Trecem în Moldova ca s-o ferim de jaf, dar vom 
face tabără tot în locul acela de lângă laşi, unde a fost 
şi răposatul hatman Zamoyski. Cum îi zice? 

— Ţuţora, îi răspunse pe dată vel-postelnicul Goia. 

— Aşa! încuviinţă pan Zolkiewski. In acest fel 
suntem şi aproape de Nistru, putând aştepta întărituri. 
Cum spuneai domnia-ta, pan Koniecpolski, că vrei să-i 
pui pe cazaci să lovească tătarii pe malul Nistrului, ar fi 
o irosire zadarnică de forţe, de vreme ce grosul oştirii 
ar rămâne în Kameniţa. Dar nici cele plănuite de măria- 
ta, zise el către Gaşpar-vodă, nu pot prinde viaţă. 
Deocamdată nu suntem decât vreo opt mii de oameni 
şi, împrăştiindu-ne în toată Moldova ori lăsând valoni 
prin cetăţile turceşti, am rămâne numai o mână de 
oaste, uşor de înfrânt. 

Domnitorul înghiţi în sec de ciudă. Nu era oştean 
de meserie, însă era la mintea oricui că zăbava nu 
putea să-i prindă bine decât lui Iskender-paşa, care cu 
o lună înainte nici nu se gândea la vreo luptă. 
Aşteptând, îi vor sosi şi lui alte ajutoare, şi fără îndoială 
că şi tătarii i se vor alătura. Atâta îngustime de minte îl 
scârbi pe domn, făcându-l să fie tare dezamăgit. 


Aceasta era şi părerea celor doi boieri care-l însoţiseră, 
iar acum în mintea lor începură a încolţi gânduri de 
părăsire a unei domnii ce părea sortită înfrângerii. Cât 
despre oştenii de rând, aceştia n-aveau cum şti ce se 
va întâmpla, dar se bucurau că se vor înfrunta cu 
păgânii. 

Cu mare greutate se urniră din loc şi după aproape 
o săptămână de drum abia dacă atinseră malurile 
Răutului. După alte două zile, în faţa dealurilor de 
lângă Delidolina hatmanii au poftit să vadă cam care 
este puterea de luptă a oştirii şi pentru aceasta husarii 
lui Rogawski au făcut o probă, de parcă ar fi fost la 
muştru şi nu în drum către un duşman adevărat. 
Gaşpar-vodă turba, nu alta, însă n-avea ce face, şi 
astfel se pierdea o groază de vreme de pomană. 

Abia în cea de-a douăsprezecea zi a lui septembrie, 
oştirea ajunse pe malul Prutului, la Ţuţora, unde 
aşteptau vreo cinci sute de lefegii în frunte cu ser 
Marino Resti, precum şi pârcălabul Marcu lancovici cu 
feciorii strânşi de el peste munte. Se mai aflau şi câţiva 
boieri ce nu dăduseră bir cu fugiţii, veniţi împreună cu 
vreo mie de oameni, răzeşi, târgoveţi şi boieraşi. 

— Dar unde ţi-i oastea, măria-ta? întrebă cam în 
batjocură pan Zolkievski, văzând  puţinătatea 
moldovenilor. 

— Se vede că o aşteaptă pe a luminăţiei-voastre, 
răspunse dârz voievodul. 

Pe la mijlocul lui septembrie, pe plaiurile 
moldovene vara abia dacă se mai face simțită şi, dacă 
nu ploua, ca să desfunde toate drumurile, plecarea 
păsărilor călătoare către miazăzi vestea ivirea toamnei. 
Era vremea culesului şi gospodarii se gândeau cum să 
facă să-şi strângă holdele, spre a putea ieşi cu zile din 
iarna grea şi viforoasă. De aceea, puţini fură cei care 


se încumetară a veni la oaste, fie siliţi, fie ademeniţi de 
plata ce ar fi putut-o dobândi. Tocmai lor uitase a le 
vorbi domnitorul despre ţara cea mare şi mult visată a 
tuturor românilor, aşa că poporenii îşi închipuiau că nu 
putea fi vorba decât de o nouă încleştare dintre lehi şi 
turci, în care ei n-aveau a se amesteca. 

— Gândeam că nu mai ajungeţi, măria-ta, cuteză 
Marcu să-şi spună păsul, când i se înfăţişă stăpânului 
său. 

— Decât aşa, mai bine nu veneam deloc, răspunse 
mâhnit voievodul. Lâncezim de mai bine de două 
săptămâni, parcă anume spre a-i da răgaz turcului să 
se gătească de luptă. 

— Să ne fi repezit noi, doamne! Să fi chemat 
oastea ţării... 

— Prea târziu, prietene, dădu din cap Vodă şi 
numai că nu-i dădură lacrimile cât era de cătrănit. De 
bine, de rău, lefegiii leşilor se pricep la meşteşugul 
bătăliilor, dar pe români când să-i mai deprindem cu 
arme de foc? Aşadar să facem ca prietenii noştri, care, 
chipurile, au venit să ne apere, şi să ne încredem în 
noroc. 

Incepuse a se strica prieteşugul cu făloşii vecini de 
la miazănoapte şi mai cu seamă Gaşpar-vodă nu-l mai 
avea la inimă pe pan Zolkiewski, din care pricină se 
gâlceveau mai în fiecare zi. Îi venea să-şi dea cu 
pumnii în cap pentru prostia ce făcuse, bizuindu-se mai 
mult pe lehi şi nu pe oamenii ţării. Văzuse limpede că 
cei de dincolo de munte şi din toate părţile româneşti îl 
urmează şi fără plată, cum era Marcu şi ai lui, dar el se 
lăsase îmbătat de puterea sâneţelor şi a plumbilor 
secerători de vieţi omeneşti, şi nu se încrezuse în 
voinţa de veacuri a neamului românesc. 


Un licăr de speranţă îi mai rămăsese pe undeva, şi 
pentru aceea porunci ca Marcu şi feciorii lui să plece în 
grabă spre Hotin, dar acesta se împotrivi din răsputeri 
şi rămase lângă domnul şi stăpânul său, trimiţându-şi 
numai o parte din oşteni. Ceilalţi începură a săpa gropi 
şi şanţuri după pilda leşilor, spre a se adăposti ca 
şoarecii în pământ, dacă ar năvăli duşmanul. 

— Avem să sfârşim ca nişte popândăi! zise Mihai, 
care era ca un fel de umbră a bănăţeanului. 

In inima lui începuse a se îndoi de acele vise pe 
care le crezuse aievea, şi o mare tristeţe îl cuprinse. Il 
apucase şi dorul de Ciunga, de sărmana Sâneftă pe 
care n-avea s-o mai vadă niciodată, şi numai zel de 
luptă nu mai avea. Poate că după bătălie, dacă va mai 
scăpa cu viaţă, avea să se întoarcă prin părţile 
ardelene şi, de ce nu, chiar la Ciunga?... 

— Nu-mi închipui cum avem să-i batem pe turci de 
vreme ce ne lăsăm împresuraţi de bună-voie, în loc să-i 
întâmpinăm?! zise el nemulţumit. 

— Apoi să ştii că nici eu nu văd pentru ce facem 
asta, dar aşa-i porunca. Totuşi, nici măria-sa nu-i prea 
încântat de ceea ce facem! oftă bănăţeanul. 

Vremea s-a stricat, mai apoi şi cerul a rămas zile 
întregi acoperit de nori plumburii. De când s-au aşezat 
în tabără, oştenii creştini au tot săpat şanţuri şi au 
rânduit carele cele mari cu merinde tot o roată, 
adăpostindu-se la mijloc, după mormanele de pământ 
bătătorit. 

— Ce treabă o mai fi şi asta? întrebă acelaşi Mihai. 
Mai bine ne-am fi tras după zidurile unei cetăţi, care 
sunt cu mult mai tari decât ce avem noi aici. 

— Ca să putem fugi mai repede după turci!... râse 
Marcu, dar se vedea pe faţa lui că-i împărtăşea 
gândurile. 


— Mi-e să nu trebuiască să-i rugăm să se 
înfricoşeze şi să plece, ca să ne putem lua după ei... 

Dar în vreme ce ostaşii creştini îşi mărturiseau sau 
nu temerile,  lskender-paşa căuta zadarnic să 
lămurească pe dregătorii Porții de primejdia ce o 
aducea hainirea lui Gaşpar Grazziani, căci aceştia nu 
puteau să creadă că beiul de la Yaş n-ar fi fost 
credincios supus al padişahului, după cum se dovedise 
adeseori. Insă când îşi dădură seama că spusele 
seraskerului nu erau decât adevărul gol-goluţ, se 
hotărâră să-l sprijine. Marele vizir porunci pe dată să se 
ducă la Ţuţora Yusuf-paşa, beylerbeyul Rumeliei, 
Tiryaki Mehmed-paşa, sangeac-beyul de Nicboli, Koca 
Hizir-paşa de la Vidin (cel care era din neamul lui 
Mihaloglu), dar de mare nădejde rămânea tot Cânibek 
Giray, hanul de la Crâm. Acesta însă l-a trimis pe 
fratele său Devlet Giray-kalgay-soltan, cunoscut de 
moldoveni sub numele de „Galga-sultan”. Fireşte că nu 
s-ar fi putut să lipsească nici Arslanoglu Kantemir- 
mârza cu nogaii lui, iar până la jumătatea lui 
septembrie, Iskender-paşa, aşa după cum prevăzuse 
domnul Moldovei, adunase vreo şaizeci de mii de 
oameni cu totul. 

Numai că marele hatman al coroanei n-avea ştire 
despre aceasta şi nici barem să trimită iscoade nu s-a 
îngrijit la vreme, pricinuind astfel şi mai mare mânie lui 
Gaşpar-vodă. 

Zorii zilei de vineri 18 septembrie 1620 se arătau 
mohorâţi din pricina vremii de ploaie, dar chiar atunci 
se iviră şi călăreţii lui Kantemir-mârza. Dădură ocol 
taberii răcnind şi aruncând o ploaie de săgeți, însă nu 
cutezară să se apropie, de frica sâneţelor şi 
archebuzelor. Către amiază începură şi hărţuielile între 


cele două părţi, mai cu seamă că cei din afară se 
înmulţeau văzând cu ochii. 

— Înălţimea-ta, zise pan Potocki către hatman. 
Dacă ne-am repezi asupra lor, nu i-am ajunge până în 
Dunăre. 

— Dar alţii ne-ar putea sări în spate! i-o reteză pan 
Zolkiewski. 

— Oare să fie mulţi? întrebă şi pan lacowski din 
Beltz. 

— Va trebui să-i numărăm în luptă, cum spuneau 
spartanii, zâmbi  încurajator hatmanul de câmp 
Koniecpolski. Altă putinţă nu avem! 

— Barem de-am prinde „o limbă” de la ei... tot ne- 
am mai dumeri întrucâtva, oftă marele hatman. 

Abia acum îşi dădea seama că ar fi trebuit s-o facă 
mai din timp şi nu în ceasul de pe urmă. 

— Plătesc eu o sută de ducați celui care va aduce 
un turc! se băgă şi Gaşpar-vodă, făcându-i pe toţi să se 
întoarcă spre el a mirare. 

Văzând că nu fusese o vorbă aruncată în vânt, pan 
Zolkiewski încuviinţă şi se dădu veste printre oşteni, 
care nu mai pregetară şi unii se şi năpustiră peste 
întărituri, năzuind să câştige banii. Din păcate însă, cei 
ce nu se prăvăliră săgetaţi fură prinşi cu arcanul şi 
târâţi ca nişte saci până în rândurile tătăreşti, care 
săriseră cele dintâi la bătaie. Turcii rămăseseră în 
aşteptare, fiind şi mai în spatele lor. Obişnuiţi în 
încăierările cu călăreţii pustiurilor de iarbă, husarii lui 
Rogawski se repeziră asupra lor, dar, copleşiţi de 
mulţimea păgânilor, iute începură a da înapoi. 

Cazacii lui Ujadowski, din polcul lui Balaban, 
starostele de Winiţa, săriră atunci în ajutorul husarilor 
şi răcnetele lor sălbatice înspăimântară pe tătari, care 
cumpăniră şi începură a da înapoi. Se năpustiră şi alţii, 


de-a valma, din spatele întăriturilor, şi în acest fel îi 
puseră pe fugă pe duşmani, dând putinţă husarilor să 
se aşeze pe locurile avute la începutul iureşului. 
Amurgul zilei îi potoli pe luptători, dar lehii nu fură în 
stare să înfăţişeze decât căpăţâna unui turc, asta însă 
nu putea fi „o limbă” şi nici răsplată nu i s-a dat 
aducătorului. 

Peste noaptea ce s-a lăsat curând înflori în jurul 
taberei puzderia de focuri ale păgânilor şi abia atunci 
împresuraţii putură să-şi dea seama de mulţimea lor, 
chiar dacă aprinseseră într-adins mai multe, după cum 
era obiceiul, spre a-şi înspăimânta vrăjmaşul. La sfatul 
de seară, ţinut în cortul marelui hatman, s-a hotărât să 
se repeadă cu toţii a doua zi şi să-i izgonească măcar 
pe tătari. 

Astfel, în uruitul tobelor şi cu steagurile fâlfâind în 
vânt, lehii s-au pornit cu toată furia răzbind până în 
apropierea corturilor turceşti, însă plumbii le tăiară 
avântul şi mulţi se prăbuşiră pe vecie. lenicerii 
săpaseră un şanţ în care se băgaseră şi de unde 
împroşcau moartea fără vreo pierdere din partea lor, şi 
cum trăgeau pe rând, la poruncă, nu se mai putea 
trece de ei. Acuma s-ar fi simţit nevoia unei căpetenii 
destoinice, dar hatmanii nu erau de faţă, şi chiar dacă 
ar fi fost... De aceea lehii se opriră cu toţii, fără să 
îndrăznească nici măcar să fugă din calea plumbilor 
ucigători. 

Numai bine se potrivise că pârcălabul Şeptilici 
spuse domtorului: 

— Să mă fi repezit eu cu oamenii mei asupra 
tătarilor din dreapta, ar fi putut fi înconjurați turcii. 

— Dă-i zor! Ce mai stai? fu răspunsul lui Vodă, 
măcar s-ar fi cuvenit ca leahul să fi făcut aceasta. 


Călărimea moldovenească de sub porunca lui 
Şeptilici se năpusti asupra tătarilor cu răcnete de 
„ucide!... ucide!” dar cum se apropiară, călăreţii îşi 
săltară cuşmele în vârful suliţelor şi trecură cu toţii de 
partea duşmanului. Pe dată au şi întors armele 
împotriva aripei stângi a husarilor, în vreme ce puşcaşii 
valoni se străduiau să astupe golul lăsat prin fuga 
moldovenilor. 

— Nemernicul! tună furios voievodul. Ticălosul! Cu 
mâna mea am să-i sucesc gâtul! spumegă el. Dau zece 
mii de ţechini celui ce mi-l aduce viu pe vânzător. 

Marcu şi ser Resti, aflaţi în preajmă, încercară să-l 
potolească, fiind în stare să se repeadă el însuşi asupra 
trădătorului. 

— Ruşinea mă va mânca, dragii mei! se căina 
domnitorul. 

— Pe el, ilustrisime, şi nu pe alteţa-voastră, îi 
răspunse raguzanul aţinându-i calea. 

— Ba pe noi toţi, că şi aşa se uită Zolkiewski cu 
ochi haini la mine, de parcă eu l-aş fi vârât în capcana 
asta prostească. 

Se opriră în loc fiindcă larma bătăliei încetă ca prin 
farmec, şi atunci îl zăriră pe Mihai venind către ei 
purtându-şi calul de căpăstru, căci de-a curmezişul şeii 
se afla un om legat-cobză. 

— Cine-i? întrebă Marcu. 

— Dumnealui, pârcălabul Şeptilici. 

— Unde-i? sări Vodă de cum îi auzi numele. L-ai 
prins? 

— Aici, măria-ta, răspunse tânărul căpitan. L-am 
găsit pe jos, călcat în copitele cailor chiar de oştenii lui. 

Domnitorul se lumină la faţă: 

— Asta înseamnă că s-a împotrivit vânzării! 

— Aşa se vede, fu de părere şi Marcu. 


— Atunci pentru ce l-ai legat? 

— Ca să nu cadă! răspunse Mihai. 

— Sărmanul! se  îmblânzi Vodă  mângâindu-i 
creştetul ca unui copil. Şi eu îl blestemam pe nedrept. 
Să fie dus la mine în cort şi să-i îngrijiţi rănile. 

— Măria-ta... gemu rănitul. Eu n-am putut... 

— Am aflat, credinciosul meu slujitor. Stai liniştit şi 
du-te să te oblojeşti! Nu te mai gândi la cei care te-au 
părăsit, căci aşa-i când se vântură pleava, zboară 
aiurea dacă sufli peste ea. Mai bine! 

În semn de iertare şi de împăcare îi puse în deget 
un inel cu smarald şi porunci să fie dus neîntârziat în 
tabără. De fapt însă pârcălabul nu era într-atât de greu 
lovit pe cât se prefăcea. Nu se împotrivise fugii 
celorlalţi, căci el o pusese la cale, dar cum se afla în 
frunte şi până să-i afle gândurile tătarii i-au săgetat 
calul şi oştenii lui cu greu l-au putut feri să nu-l 
zobească. S-a ales cu vreo câteva vânătăi, dar spaima 
i-a fost mai mare când fu adus în faţa fostului său 
stăpân. Făcând pe mortul a tras cu urechea la cele ce 
se vorbeau, şi aşa i-a venit gândul dezvinovăţirii. 

În dimineaţa zilei de duminică, un gornist turc dădu 
de veste împresuraţilor: 

— Ascultaţi, ghiauri necredincioşi! Marele serasker 
de Karamania, Iskender-paşa, făgăduieşte să vă lase 
slobozi a vă întruna pe la casele voastre, de unde aţi 
venit. Înălţimea-sa nu are treabă cu lehii, dar 
porunceşte să-i fie dat pe dată robul cel hain, pe nume 
Grazziani, care a fost bey la Bogdan ili. Altcum să nu 
faceţi, căci pieirea vă aşteaptă! 

Murmure surde se auziră prin toate colţurile taberei 
creştinilor, după plecarea solului. 

— Aşa ceva nu-i cu putinţă! tună pan Kallinowski, 
când se înfăţişă marelui hatman al coroanei la sfat. Ce 


vă uitaţi aşa la mine? se răsti el spre cei de faţă. 
Cinstea noastră ar fi pe veci terfelită, dacă am da 
păgânului pe fratele nostru de arme 

— O mare mârşăvie! adăugă tăios şi pan Rogawski. 

— Oricum, zise mai potolit pan Balaban, măcar că 
din pricina lui ne aflăm la strâmtoare, nu se cade să-l 
dăm turcilor. 

— De n-ar fi fost el, n-ar fi pierit atâţia viteji de-ai 
noştri, şuieră printre dinţi pan Korecki, care-l duşmănea 
pe voievod. 

Pan Zolkiewski îi ascultă pe toţi, pe rând, mulţi 
împotrivindu-se unei asemenea vânzări, dar el nu dădu 
un răspuns hotărât. 

— Vom mai chibzui! zise el cu voce joasă. 

Mai târziu trimise un sol spre a le cere turcilor pe 
cineva care să se întâlnească şi să discute cu pan 
Korecki, trimisul lui, acesta având să le dea şi 
răspunsul. 

Nimeni însă nu ştia ce gânduri avea şleahticul şi 
nici cele poruncite de marele hatman atunci când s-a 
întâlnit sub un copac din lunca Prutului cu Veli-şah, o 
căpetenie de-a lui Kalgay-soltan. 

— Am făgăduit bani! răspundea Zolkiewski celor 
care-l întrebau. Cât despre hospodarul moldav, le-am 
spus că nu mai este printre noi, mai adăuga el pentru 
cei care voiau să ştie anume ce se va întâmpla cu 
prietenul lor de arme. 

Toată duminica a trecut fără nicio hărţuială, dar cu 
tot felul de sfaturi tainice şi şuşoteli pe la dos. Din astă 
pricină Gaşpar-Vodă socoti că nici nu se mai cădea să 
se ducă pe la sfaturile lui pan Zolkiewski, câtă vreme 
acesta nu se împotrivise cu tărie şi de la bun început 
cererii lui Iskender-paşa. Avea pe lângă el, în afară de 
boierii pomeniţi mai sus, şi pe hatmanii Borisi şi Duca, 


pe vel-vornicul Ţării de Jos, dumnealui Coste Nicoriţă, şi 
alţii mai mărunți. 

Cel de pe urmă se dovedise nespus de cutezător, 
căutându-şi pierzania în luptă, dar moartea îl ocolea, 
cu toate că se băga unde era primejdia mai mare. 
Scăpase întotdeauna teafăr şi nevătămat. 

Pe toţi aceştia i-a chemat voievodul în cortul lui, 
lăsând paza în seama căpitanului Mihai, şi aşa îi găsiră 
panii Potocki şi Kallinowski. 

— Principe! Am venit, ca oameni cinstiţi ce suntem, 
să-ţi spunem că hatmanul nostru vrea să te vândă, 
spuse pe faţă pan Kallinowski. 

— Noi însă şi mulţi alţii ne împotrivim unei 
asemenea mârşăvii şi îţi cerem să vii cu noi. 

— Unde?! se miră Gaşpar-vodă. 

— Fugim la noapte, care cum om putea. Daca 
izbutim să trecem Prutul, suntem scăpaţi. 

— Noaptea-i întunecoasă şi n-are să se bage de 
seamă, că tătarii dorm de obicei şi nici nu au să-şi 
închipuie cum ar încerca cineva să fugă pe o astfel de 
vreme, adăugă pan Potocki. 


Voievodul rămase pe gânduri. Îi veniră lacrimi 
amare în ochi, dar nu vru să-şi arate slăbiciunea în faţa 
şleahticilor. 


— Vă mulţumesc, dragi prieteni, răspunse el încet. 
Mă mai gândesc şi, de-o fi, mă alătur vouă din toată 
inima. 

— Atunci rămâi cu bine, principe! îşi luă rămas bun 
pan Kallinowski. 

— Şi mult noroc la gândul cel bun! adăugă 
zâmbind celălalt şleahtic. 

Dar după plecarea celor doi străini domnitorul abia 
de mai putu vorbi, cu glas tremurat, ca pentru sine: 


— Să fug?... aşa am ajuns?... şi toate visurile 
mele?... ale neamului acesta urgisit de soartă, cui săi 
le las?... Nici n-am apucat a ne bate, şi gata vânzarea! 

— Măria-ta, zise vel-vornicul Bucioc. Să nu ne 
lăsăm, pentru nimic în lume. lacă să fugim, că nu-i rea 
povaţă, dar om strânge iarăşi oaste şi ne-om întoarce. 

— Venim cu mai multă putere, doamne, zise şi 
boierul Goia. li spulberăm, nu alta! 

Prin mintea lui Gaşpar-vodă goneau tot felul de 
gânduri, dar cel mai de luat în seamă rămânea tot 
acela de a strânge o nouă oaste. „Avea dreptate 
Marcu! Numai oastea ţării ne mai poate scăpa”, îşi 
aminti el de povaţa bănăţeanului. Chibzuiră în fel şi 
chip, iar până la urmă hotărâră fuga, împreună, chiar în 
aceeaşi noapte. 

De cum se aşternu întunericul, cei doi şleahtici se 
iviră iarăşi în cortul voievodului, îmbiindu-l să-i 
însoţească. Dădură însă peste un om tare cătrănit, căci 
toţi sfetnicii lui trecuseră la duşman, rămânând numai 
cu Bucioc, Goia, Nicoriţă şi Şeptilici, care încă mai 
şchiopăta după păţania din ziua trecută. 

— Cu cât mai puţini vânzători în jurul tău, cu atât 
mai bine, îl mângâie, pan Kallinowski. 

Atunci Vodă îşi întoarse faţa întristată către 
însoțitorii care-i mai rămăseseră: 

— Eu nu pot să fug la Iskender-paşa, dar care 
dintre voi doreşte este slobod s-o facă, fiindcă din clipa 
asta vă dezleg de jurământul ce mi-aţi făcut. 

— Rămânem cu măria-ta, ori ce o fi! răspunse 
Marcu, iar ceilalţi încuviinţară din cap. 

— Ei, bine, să ne tragem din faţa duşmanului mai 
puternic decât noi, dar să ne întoarcem să-l răzbim cu 
oastea ţării! Să nu se zică vreodată că am fugit de 
frică! 


— Aşa vom face, doamne! răspunseră mai toţi într- 
un glas. Se apropia miezul nopţii şi vremea se răcorise 
binişor. 

Multe dintre focurile vrăjmaşului începură a se 
stinge, fie că erau mincinoase, fie că cei din preajmă 
adormiseră. Când socotiră timpul cel mai potrivit, se 
strecurară până la malul apei, de unde o apucară prin 
stufăriş şi mlaştină în susul râului, până ce aveau să 
dea peste vadul ce ieşea în satul Branişte. Vel-vornicul 
Bucioc se lăudase că ştia bine locurile, şi le slujea 
acum de călăuză. 

Cu toate poveţele celorlalţi, Gaşpar-vodă nu vruse 
cu niciun chip să-şi părăsească frumosul lui armăsar 
şarg, aşa că Mihai îl ducea de căpăstru. Înainte de 
plecare îşi înfăşuraseră capetele în turbane şi chibzuiră 
să vorbească numai cei care ştiau turceşte, ca să fie 
luaţi drept urmăritori ai fugarilor leşi, dar mai mult se 
mergea în tăcere. 

Pătrunseră printre frunzele tăioase ale trestiilor 
care le şfichiuiau obrajii şi deodată se pomeniră în mâl, 
până mai sus de genunchi. Din nefericire, şargul fiind 
mai greu, se afundă şi mai adânc, fără putinţă să mai 
fie urnit din loc. 

— Lasă-l, măria-ta! îi şopti Marcu la ureche, 
văzându-l pe Mihai cum se canonea să tragă de 
armăsar. 

Apucară şi ceilalţi, dar zadarnic. Nu izbutiră decât 
să se facă auziţi de câţiva tătari rătăcitori prin noapte 
pentru a despuia şi jefui morţii. Noroc însă că n-au 
cutezat să se apropie prea mult. 

— Cine-i acolo? auziră ei o voce cam îngrijorată. 

— Turci! răspunse pe dată Marcu. 

— Ce căutaţi atunci prin preajma noastră? 


— Am găsit un cal împotmolit şi acum ne uităm să 
nu fie şi stăpânul lui prin apropiere. 

— Ba să faceţi bine şi să vă căraţi în partea 
voastră, că prada de aici ni se cuvine nouă! se răsti 
tătarul. 

— Dar noi am dat mai întâi peste el, se împotrivi 
de formă bănăţeanul. 

— Plecaţi cât vă spun cu binele, că de nu... 

— Bine! lacă ne ducem! răspunse Marcu şi toţi 
răsuflări uşuraţi, căci nici nu voiau altceva. 

Cu multă părere de rău îşi părăsi voievodul 
armăsarul, dar nu mai înainte de a-i cuprinde grumazul 
şi a-l săruta drăgăstos, ca pe un copil iubit. La rândul 
lui şi dobitocul parcă înţelesese ce soartă îl aştepta şi 
scoase un nechezat dureros, care sfâşie inima fugarului 
domn. In acest fel se lămuriră însă şi tătarii că era 
vorba de un cal adevărat. 

— Nu cumva să-l ucideţi! strigă iar un tătar. 

— Vouă vă rămâne, lacomilor! răspunse Marcu spre 
a-i linişti oarecum. 

— Rămân eu să-l apăr, doamne! zise Mihai, văzând 
ce grea era despărţirea. 

— Nici nu poate fi vorba de aşa ceva, zise Vodă. Îţi 
mulţumesc pentru inima ta cea bună, dar mai de folos 
îmi eşti dacă mă însoţeşti. 

— Dacă ar da peste tine tătarii ar fi şi mai rău, căci 
ar vedea că nu suntem turci şi ne-ar lua urma, adăugă 
Marcu. Hai cu noi! 

Bâjbâind pe întuneric, abia izbutiră să-şi tragă 
picioarele din mâl şi se ţineau cu greutate pe urmele 
boierului Bucioc. Ba şi dumnealui, boierul Şeptilici, 
parcă se mai înzdrăvenise, ori uitase că fusese şchiop, 
că păşea zdravăn în rând cu ceilalţi. Cei doi lehi, cu 
pârcălabul Amati şi vel-postelnicul Goia, se aflau în 


preajma domnitorului, păşind unul lângă celălalt, 
îngreunându-şi mersul. La urmă de tot rămăseseră 
Marcu, Mihai şi Resti, căci alţii nu se mai încumetaseră 
să fugă. 

Apropiindu-se de malul apei ce clipocea la vale, la 
un semn al lui Bucioc se opriră cu toţii spre a-şi mai 
trage suflarea. Pe undeva, la deal, se auzea zgomotul 
ce nu putea fi decât al vadului mult dorit. Malul 
dimpotrivă însă părea foarte apropiat, încât lui Potocki 
îi trăzni prin cap să se repeadă în apă, nădăjduind ca 
din câteva salturi să ajungă dincolo. Spuse aceasta şi 
celorlalţi, dar, în afară de Amati şi Kallinovski, nu găsi 
ascultare. Toţi trei se avântară voiniceşte, dar amarnic 
s-au mai înşelat, căci puterea apei se dovedi a fi cu 
mult mai mare decât o bănuiseră, târându-i la vale. 
Nici măcar un strigăt de ajutor n-au mai putut scoate, 
pierind cu toţii. 

— Amati! se căina Vodă. Pentru ce ai făcut asta? 

Un şuierat de săgeți le zbârnâi pe la urechi, fiind 
trase de tătarii care ajunseseră la armăsarul 
împotmolit şi îşi dăduseră seama că fuseseră amăgiţi 
când li s-a spus că fugarii ar fi turci. 

— La vad! strigă vel-vornicul Bucioc, apucând-o la 
fugă chiar pe malul apei. 

Împroşca apa cu picioarele tot aşa ca odinioară, în 
copilăria lui îndepărtată, când se ducea la scăldat în 
miez de vară. Fu urmat pe dată de voievod şi de cei 
trei boieri, în vreme ce Marcu şi Mihai rămaseră pe loc 
spre a se împotrivi tătarilor cu spada în mină, 
acoperind fuga domnitorului. 

Izbutiră să se îndepărteze şi din pricină că tătarii, 
la rândul lor, se înmocirliră, abia mai putând să se 
mişte. Prundişul mărunt al vadului li s-a părut cea mai 
bătătorită cale, iar când s-au văzut pe malul celălalt cu 


toţii au răsuflat uşuraţi, aducând mulţămită cerului că 
i-a scăpat. In urmă, Marcu şi Mihai se luptau cu 
urmăritorii, izbutind să şi doboare doi dintre ei. Ceilalţi 
se opriră şi începură a striga după ajutoare, aşa că în 
curând aveau să trezească întreaga tabără, iar câte 
unul se şi ivea când şi când, pe malul celălalt, 
salutându-i cu câte o săgeată pe la urechi. 

— Vom intra iarăşi în stufăriş, zise Marcu. Nici gând 
să mai răzbim prin vad, dar cel puţin l-am scăpat pe 
măria-sa. Noi o să apucăm către vale. 

Pătrunseră în mâlul rece şi cleios, dar răcnetele se 
auzeau acuma peste tot. 

— Până aici ne-a fost! şopti Mihai înfrigurat. 

— la taci! Parcă au apucat-o la deal? 

— Îhî! 

— Ştii să înoţi? 

— Da. 

— Atunci să ne lăsăm în apă pe lângă mal, aşa cum 
făceam cândva la prinsul racilor. Socot că şi tu ştii. 

— De bună-seamă. Asta era plăcerea copilăriei, 
vara, numai că iar o să ajungem în tabără. 

— Altfel aici ne lăsăm ciolanele. Haide, şi cum ne-o 
fi norocul. 

Tătarii socotiră că fugarii aveau să apuce calea 
spre miazănoapte, aşa că goniră cu toţii spre a le ieşi 
în cale unde nu se aşteptau, malurile fiind fără stufăriş 
şi smârcuri, dar la vale era o mare vânzoleală şi de o 
parte şi de alta a apei. 

Gaşpar-vodă fu încredinţat că cei doi credincioşi 
slujitori se prăpădiseră, nemaiajungându-i din urmă, şi 
stoarse o lacrimă pentru bunul său prieten Marcu şi 
tânărul căpitan. Era cea mai grea lovitură ce o primea, 
şi un nod îi îngheţa graiul în gâtlej. 


— Măria-ta! rupse tăcerea boierul Bucioc. Pe aici, 
prin apropiere, trebuie să fie satul Branişte, un cătun 
prăpădit, uitat de lume. Am însă un fin, botezat de 
răposatul taică-meu, şi e cel mai înstărit om din sat. 
Socot că ne-ar putea adăposti o zi-două, ori de nu, 
măcar să ne uscam la vatra lui şi să ne ajute să fugim 
mai departe. 

— Să-ncercăm, răspunse domnitorul mai mult în 
şoaptă, căci gândul îi era tot la sărmanul Marcu. 

— Nu cumva să fie tătari pe acolo şi am nimeri 
chiar în gura lupului, cum s-ar zice, se îngrijoră boierul 
Goia. 

— Am să mă strecor pe furiş, spuse Bucioc, şi dacă 
nu-i nicio primejdie vă dau semn. 

— Şi dacă sunt, doar n-ai să te baţi cu ei de unul 
singur?! Merg şi eu cu tine! sări boierul Nicoriţă. 

— Eu zic, boieri dumneavoastră, începu smerit 
Şeptilici, să ne vedem de calea noastră pe lângă mal, 
până ce ne-or pierde urma. 

— Ba, eu unul tot am să încerc la finu-meu Ştefan, 
că n-am decât de câştigat, se împotrivi vel-vornicul. 
Rămâneţi pe loc şi aşteptaţi după cum am zis. Doamne 
ajută! îşi făcu el cruce şi se pierdu în pâcla care 
începuse a se ivi prin lunca Prutului. 

— Nici drumul nu ştiu dacă are să-l nimerească pe 
asemenea vreme, necum să ne mai dea şi semn, 
murmură postelnicul Goia, uitându-se după Bucioc. 

Totuşi rămaseră pe loc şi dând peste scorbura 
uriaşă a unei sălcii bătrâne se băgară în ea, atât pentru 
a se încălzi unul de la celălalt, cât şi pentru a se feri de 
priviri iscoditoare. 

Vel-vornicul Coste Bucioc nu călca pentru întâia 
dată pe aceste meleaguri, aşa că orbecăi la început, 
dar curând dădu peste o potecă bătută ce trecea chiar 


prin poarta finului său. Nu-i vorbă că avea vedere bună 
chiar şi pe întuneric, lăudându-se adesea că are ochi 
de mâţă, ori de viezure. Il trezi pe gospodar în puterea 
nopţii, ciocănindu-i la uşă: 

— Scoală, Ştefane! strigă el pe şoptite. 

— Care eşti acolo, măi? întrebă morocănos ţăranul. 

— lacă eu, naşu-tău. Hai, deschide o dată! 

Se auzi ivărul zdrăngănind şi stăpânul se ivi în 
prag, numai în cămaşă şi izmene. 

— Matale eşti, năşicule? Săru' mâna! 

Nu părea chiar aşa de bucuros, după cum se 
lăudase boierul la plecare. Ba, dacă ar fi fost lumină, se 
vedea că nu prea arăta prea multă dragoste unui 
asemenea oaspete. 

— Eşti singur? îl iscodi boierul intrând în casă 
nepoftit. 

— Precum vezi. 

— Dar ai tăi unde-s? 

— Apăi, i-am dus peste Prut, la nişte neamuri, că 
doar nu era să-i ţin în calea tătarilor. Se aude că sunt o 
puzderie mai la vale, la Ţuţora. 

— Tocmai de acolo vin şi eu, finule, şi mă bizui pe 
tine că ai să-mi dai o mână de ajutor să fug mai 
departe. 

— Să fugi, năşicule?! Nu cumva aţi mâncat 
bătaie?! 

— Cam aşa ceva! Trebuie să ajung la laşi, că de mă 
prind păgânii, harcea-parcea mă fac. 

— Aşaaa? făcu gospodarul mormăind ciudat. 

Se gândise la început că naşu-său venise ca şi în 
alte daţi, căci se cam ţinea cu nevastă-sa Măria, cu 
toate că odată cu anii se mai lăsase de acest drumeag 
şi nu-i mai călcase pragul cam demultişor, dar aşa 
ceva nu se uită. Nu-i vorbă că-i înmuiase ciolanele 


nevestei de fiecare dată, de parcă ea ar fi fost vino- 
vata, dar acuma i se păru un prilej şi mai nimerit ca să 
se scape de un asemenea naș. 

— Şi chiar te urmăresc liftele? mai întrebă el o 
dată. 

— Aşa precum ţi-am zis. Dă-mi un cal bun, şi mâine 
în zori aş fi departe, pe drumul Herei. 

— Da' nu-i bine, năşicule, se îndulci pe dată glasul 
gazdei. Mai stai oleacă să tragi un pui de somn, iar eu 
în răstimp m-oi duce să-ţi prind un armăsar, că i-am 
lăsat pe toţi la păşune. Pe urmă, te pomeneşti că-i fi şi 
flămând? Să-ţi dau să-mbuci ceva! 

— Parcă ţi-a ieşit un sfânt din gură, finuţule, îşi 
frecă palmele boierul. Nu cumva ai şi niscai rachiu? 

— Cum să nu? 

— Atunci îi şi mai bine. Hai să te ascult. 

Gospodarul dădu să iasă din odaie, dar se opri 
întorcându-se către Bucioc. 

— Da' numai singur ai scăpat din bătaie? 

— Înî! răspunse acesta fără preget. 

De cum se despărţise de tovarăşii lui, se gândise 
că fără „coadă” după el ar fi fost mai lesne să scape, şi 
apoi nici n-avea poftă să-şi lege viaţa de un voievod 
mazil. Pentru aceea îi şi dete asemenea răspuns, fără 
a-i mai păsa de cei care îl aşteptau zgribuliţi în lunca 
Prutului. 

Ştefan se ivi din nou, îmbiindu-l cu un clondir. 

— la de bea, năşicule, să te mai încălzeşti, şi dă-ți 
straiele jos de pe domnia-ta. Pune-le să se usuce, până 
mă întorc eu. 

— Să trăieşti, finule, şi să-ţi dea Dumnezeu după 
inima ta cea bună. Lasă că şi eu te-oi răsplăti, numai 
să mă văd acasă la mine. 


Țăranul mormăi ceva ce putea semăna a 
mulţumire, la fel de bine ca şi a blestem, dar vel- 
vornicul nu-l mai auzi, căci gâlgâia cu sete. Cuprins 
apoi de moleşeală, se trase mai lângă foc, începând să 
se dezbrace. 

Rămas numai cu cei trei boieri, pe care nu-i simţea 
prea apropiaţi de inima lui, Gaşpar-vodă era cam 
stingherit. Alta ar fi fost treaba să fi fost cu Marcu ori 
cu Resti, bunii lui prieteni! O veşnicie li s-a părut 
sărmanilor fugari până când zorile cenuşii se îndurară 
să se arate pe creasta delurilor din apropiere. Cerul 
însă rămase acoperit şi, din când în când, câte o pală 
de vânt ce tăia până la os îi învăluia pe înfriguraţii din 
scorbură. 

— Să pornim la drum, dragii mei, spuse voievodul. 
Se pare că am rămas numai noi, căci bietul Bucioc ar fi 
avut destulă vreme să ne facă semnul făgăduit ori să 
trimită pe careva după noi. 

— Or fi apucat tătarii în sat, măria-ta, fu de părere 
postelnicul Goia. 

— Să mergem cu mare fereală, îi povăţui şi boierul 
Şeptilici, clănţănind din dinţi. Dacă ne simt liftele, ne- 
am ars. 

Păşiră deci cu mare grijă să nu cumva să 
trosnească vreun vreasc sub tălpi, şi încercară a se urni 
către susul apei. 

— Acolo o fi cătunul? întrebă deodată boierul 
Nicoriţă, arătând cu degetul către nişte mogâldeţe ce 
păreau a fi case. 

— Da! Chiar aşa! încuviinţă Goia. 

— Neapărat vom trece prin faţa lui? se îngrijoră 
Şeptilici. 

— N-avem încotro! îi răspunse Goia. 


— Ar fi bună acuma o cană de rachiu, zise Vodă 
strângându-şi dolmanul la piept. Nu credeţi că am 
putea cumpăra de la vreun sătean? 

— Nici vorbă, măria-ta! Câtă vreme nu s-a întors 
Coste Bucioc, nu mai încape îndoială că acolo-s tătarii! 
îl încredința boierul Nicoriţă. 

— la uitaţi-vă la casa ceea mai răsărită! arătă 
Şeptilici. Nu zicea boierul Bucioc că finu-său îi cel mai 
înstărit om de aici? 

— Ba da! încuviinţă Goia. Dar... ce-mi văd ochii?... 
Uite, prăjina ceia din gard... 

Un fior de gheaţă le străbătu spinarea, căci în 
ţepuşa înfiptă în nuielele împrejmuirii se zbătea în 
chinurile morţii un om. Şi acela era... Bucioc! 

— Tătarii! murmurară cu toţii deodată şi se traseră 
pe burtă către tufişurile de lângă mal. 

— Dumnezeu să-l ierte! glăsui rar boierul Nicoriţă, 
ştiind că el însuşi avea nevoie de o asemenea iertare. 

Rămaseră o vreme în aşteptare, dar văzând că nu 
se mai întâmpla nimic o porniră iar la drum. 

Mai bine de o săptămână bătură coclaurile ţării, 
ferindu-se de căile mai umblate şi căutând adăpost în 
sate mai  dosnice. Apucaseră mai întâi spre 
miazănoapte, ca să ajungă în Lehia, dar se răzgândiră, 
după ce aflară că slujbaşii domniei  cercetau 
pretutindeni pe fugarii de la Ţuţora. Se străduia măria- 
sa Alexandru-vodă lliaş să prindă cât mai mulţi, spre a-i 
da în mâna lui lIskender-paşa, după cum primise 
poruncă. 

Descumpăniţi, cei patru pribegi rămaseră o vreme 
într-un cătun de prin ţinutul Hârlăului, neştiind încotro 
s-o mai pornească. 


— Să ne tragem către moşiile mele din Horincea. 
Ţinutul îi împădurit şi fără îmbulzeală de oameni. Să 
adăstăm acolo până s-o potoli viitoarea urmăririlor... 

— Poftesc să mergem la Braşov! zise deodată 
fostul domn, neluând seamă cine anume vorbise. Am 
bani mulţi de căpătat de la un cămătar de acolo, după 
care putem să ne ducem la Praga, la împăratul, şi ne- 
om întoarce cu oştile lui. Atunci vom face dreptate în 
tara asta! 

Din obişnuinţă boierii i se supuseră pe faţă, dar nu 
cu inimă bună îl mai însoţiră de acum încolo. Ba, 
Nicoriţă îi spuse verde în faţă că, de vreme ce aveau sa 
treacă prin pasul Oituzului, el îi va părăsi de cum vor 
ajunge în valea Trotuşului. Se va ascunde la vreo moşie 
de-a lui, după cum spusese, dar printre străini nu-l va 
însoţi pe domn. Ceilalţi tăcură mălc... 

Cerşeau câte un codru de pâine de pe la oamenii 
săraci, care nici ei nu erau prea îndestulaţi dar nu 
voiau să primească plată, socotind că fac pomană de 
sufletul celor morţi. Nu se apropiară de nicio curte 
boierească, han ori cârciumă, ca să nu fie daţi în 
vileag. Straiele de pe ei se cam ponosiseră, iar inelele 
şi giuvaericalele erau dosite, laolaltă cu banii. 

Abia în preajma târgului Trotuş, de pe apa cu 
acelaşi nume, aflară că leşii scăpaseră de la Tutora dar 
că mulţi rămăseseră acolo pentru totdeauna. 

— În cel mult trei zile ajungem la Braşov, boieri 
dumneavoastră, zise Gaşpar-vodă când poposiră într-o 
colibă părăsită din marginea unei păduri. De cum ne 
vedem acolo, avem să cumpărăm haine noi şi câte un 
cal, să nu ne mai chinuim picioarele pe jos. Ne vom da 
drept neguţători, ca să străbatem Ardealul, iar de 
Crăciun ne veselim în Sătmar. Până atunci să ne 
hodinim, că n-am închis ochii de două nopţi. 


Aşa şi era de fapt, căci, speriaţi de a nu fi prinşi, 
merseseră zi şi noapte, mirându-se ei înşişi de unde 
mai aveau putere. Aprinseră focul la gura colibei, iar 
voievodul, frânt de oboseală, numai că nu se prăvăli pe 
mormanul de frunze uscate ce slujise de aşternut 
altora mai înainte. În scurtă vreme i se auzi sforăitul. 

— Dar noi ce facem? întrebă biv-vel-postelnicul 
Goia. 

— Eu am zis că mă duc la vreo moşie de-a mea, 
răspunse boierul Nicoriţă, şi chiar când s-o deştepta 
Vodă am să-mi iau rămas bun. Dacă vreţi, haideţi şi voi 
cu mine! 

— Aşa, cu mâna goală? murmură gânditor Şeptilici. 

— Ce vrei să zici? se miră Nicoriţă. 

— Socot că are dreptate, se băgă şi Goia în vorbă. 
Dacă ne înfăţişăm la noua domnie fără nimic, nu are să 
se bucure măria-sa Alexandru-vodă. 

— Voi aţi înebunit? Doar nu veţi fi vrând să-l daţi 
prins pe domnul nostru?! holbă ochii Nicoriţă. 

— Numai... căpăţâna! li şi mai lesne de cărat! rânji 
boierul Şeptilici, făcând cu ochiul spre celălalt tovarăş. 


FUGARII 


PÎRCĂLABUL ŞEPTILICI SE ÎNDEPĂRTASE fără să mai 
scoată o vorbă şi se întoarse atât de curând, încât cei 
doi mai că nu i-ar fi luat seama, dacă nu le-ar fi sărit în 
ochi capul însângerat al fostului lor voievod, pe care-l 
aducea de chică ucigaşul, ca pe un trofeu. Frumoasa-i 
barbă era năclăită de sânge, ce încă mai picura din 
vinele gâtului, iar ochii săi mari, deschişi, tremurau 
privindu-i cu mustrare. 

Biv-vel-postelnicul Goia scuipă cu scârbă într-o 
parte, în vreme ce boierul Nicoriţă simţi un nod în gât, 


care-i tăia răsuflarea. Abia într-un târziu izbuti să 
îngăime: 

— Ce-ai făcut, nemernicule?! 

— Lasă, că aşa trebuia! îl repezi Goia. Vom duce 
căpăţâna la picioarele noului domn şi ne-om spăla de 
păcate. 

Degrabă întinse mâna şi închise pleoapele ce mai 
zvâcneau, nefiindu-i pe plac această uitătură a morţii. 
Se duse apoi lângă leşul descăpăţânat, codindu-se o 
clipă dacă să-l atingă ori ba, dar se hotări şi trase 
contăşul domnesc, după care înveli în el căpăţâna, ca 
într-o desagă. 

— Ei, mergem? întrebă Goia, arătându-şi povara 
din mână către ceilalţi. 

— N-aveţi decât! Nevinovat sunt, Doamne, de 
sângele unsului tău! fu răspunsul boierului Nicoriţă. 
Mie nu mi-a făcut decât bine, măcar că eu, 
nevrednicul, nu meritam. 

Cu lacrimi în ochi începu să scurme pământul 
stâncos, pentru a-i încropi un loc de veci nefericitului 
domnitor. 

— Da’ nu te mai canoni, boierule! rânji Şeptilici. 
Lasă-l în seama corbilor şi a lupilor, că doar era un 
papistaş. Domnia-ta mai bine hai cu noi, să ne luăm 
răsplata de la noua stăpânire. 

— N-aveţi decât să vă duceţi unde vă va fi voia, 
oftă Nicoriţă. Drumurile noastre se despart de aici 
înainte. 

Cei doi complici dădură nepăsători din umeri şi-l 
lăsară după cum îi era voia, în vreme ce fostul mare 
armaş încă se mai străduia să sape o gropniță, în ciuda 
împotrivirii pământului. 

În răstimpul când le poalele munţilor se petreceau 
aceste fapte, pe malul Prutului, la Ţuţora, nu se 


domoliseră lucrurile. În dimineaţa zilei de luni, îndată 
după fuga domnului Moldovei şi a prietenilor lui, 
întreaga oaste leşească s-a înfricoşat şi tot mai mulţi 
erau aceia care voiau să se întoarcă acasă. N-a mai 
avut loc nicio hărţuială, căci marele hatman a oprit cu 
desăvârşire orice ieşire în afara întăriturilor. Marginea 
de către răsărit a taberei atingea Prutul, de unde 
puteau lua apa de băut, dar hrana începuse a se 
împuţina îngrijorător. 

Către amiază se înfăţişară la pan Zolkiewski cei doi 
prieteni ai domnului Moldovei, Marcu şi Mihai, 
înnămoliţi şi uzi până la piele, dârdâind de frig. După 
povaţa bănăţeanului, cei doi spuseră că nu aveau 
ştiinţă de fuga lui Gaşpar-vodă, prefăcându-se uluiţi de 
această veste. Povestea pe care au îndrugat-o era 
destul de şubredă, însă putea fi crezută. Spuneau că ar 
fi fost prinşi de tătari, încă de la încăierarea de 
sâmbătă, şi că izbutiseră să scape, trecând prin 
stufăriş. Nu ştiau nimic despre vrăjmaşi, căci fuseseră 
ţinuţi în cortul unui mârzac din partea cealaltă a apei. 

Având trebuinţă de luptători, Zolkiewski nu mai 
puse la îndoială păţania celor doi şi-i îngădui în 
preajma oştenilor din polcul lui Balaban. În seara 
aceleiaşi zile, marele hatman porunci din nou la sfat, la 
care se adunară cu mult mai puţini ca altă dată, unii 
fiind fugiţi, dar cei mai mulţi, morţi. 

— Aşa nu se mai poate! tună pan Balaban. Nu 
putem să ne mişcăm în strânsoarea pagânilor, iar unii 
dintre noi nu chibzuiesc decât cum să scape cu fuga. 

— Aşa-i! Are dreptate! întări pan Ragowski şi alţii. 

— Şi ce socotiți că ar fi de făcut? îi întrebă marele 
hatman, după ce se mai domoliră o clipă. 

— Să plecăm! fu răspunsul dat de aproape toată 
lumea. 


— Cu învoirea lui Iskender-paşa? ridică sprâncenele 
a mirare pan Zolkiewski. 

— Cu, ori fără, numai să plecăm! făcu pan Dmzbyk. 

— Domnia-ta ce crezi, hatmane Koniecpolski? se 
întoarse pan Zolkiewski către ajutorul său. 

— Să ne înţelegem cu turcul şi, de-l vom plăti, nu- 
mi închipui să nu primească, mai cu seamă că au şi 
început ploile cele reci de toamnă. Apoi, cu frumosul, 
ne-om trage la Kameniţa până în primăvară, după care 
vom mai vedea... 

— Are să ni-l ceară pe Grazziani, şi acuma de unde 
să-l mai luăm? întrebă cu reproş pan Korecki. 

— Un fricos! zise scârbit pan Malinowski. A tras 
după el, prin amăgire, chiar pe unii dintre ai noştri. 

— Nu era mai bine să-l fi dat ieri-dimineaţă, până 
nu apuca s-o ia din loc? îşi continuă reproşul pan 
Korecki. 

— Acuma, ce să mai vorbim? îi opri pe clevetitori 
hatmanul Koniecpolski. Vorba e, cine se duce ca sol să 
se învoiască cu paşa? 

— Pan Dmzbyk ştie cel mai bine turceşte, spuse 
polcovnicul Balaban. 

— El să se ducă! E cel mai nimerit, se auziră şi alte 
voci din sfat. 

Totuşi, pan Dmzbyk nu se arăta prea bucuros. Dar 
pe când căpeteniile se ciorovăiau între ele care să fie 
solul, o larmă ca de luptă se stârni printre oştenii din 
tabără. Cu toţii se zoreau spre malul apei, strigând 
care mai de care: „Fraţilor, au fugit hatmanii noştrii... 
Scapă cine poate!” 

Uluiţi, şleahticii se năpustiră afară din cort, în 
frunte cu cei doi hatmani. 

— Ce se întâmplă? răcni pan Balaban cu vocea lui 
de tunet. Aţi înebunit? 


— Ne-au lăsat de  izbelişte, luminăţia-ta. 
Căpeteniile noastre cele mari, hatmanii, au fugit, strigă 
în fugă un puşcaş, zorit şi el să ajungă la Prut. 

— Aţi căpiat de-a binelea! Cine v-a îndrugat 
măgăria asta nemaiauzită?... Voi nu vedeţi că hatmanii 
sunt aici, în mijlocul vostru?... Căscaţi ochii, netoţilor! 
urlă polcovnicul din răsputeri. 

Pe dată fură aprinse torţe şi cei doi hatmani 
încălecară, pornind împreună cu ceilalţi prin tabără, 
spre a fi văzuţi de toţi oştenii. Nenorocirea cea mai 
mare a fost însă că fugarii înspăimântați se aruncau în 
Prut nădăjduind să scape mai la vale, dar acolo tătarii îi 
luau la ţintă, de cum se iveau pe luciul apei. Alţii se 
prăbuşeau chiar încă de pe mal, căci o ploaie de săgeți 
se abătea necontenit asupra lor. Abia după ce-l văzură 
pe marele hatman, în carne şi oase, printre ei, teama 
începu a se risipi şi se opriră din fugă. Nu se putea şti, 
dar de bună-seamă că pieriseră mai bine de o mie de 
oameni în prostie. 

Această întâmplare a dus la grăbirea soliei către 
Iskender-paşa. Astfel că pan Dmzbyk, nemaiavând 
încotro, se înfăţişă temutului serasker. 

— V-aţi săturat de bătaie? rânji paşa primindu-l în 
cort. 

— Nu noi am poftit-o, înălţimea-ta, ci hospodarul 
moldav, care pe deasupra a mai şi fugit, ca un iepure 
fricos. 

— Mare e puterea lui Alah, ghiaurule! l-a şi dat 
răsplata cuvenită pentru hainia lui, înecându-l în 
mlaştinile de lângă mal. A fost chiar prea blândă 
pedeapsa, faţă de cât i s-ar fi cuvenit! 

— A  murit?... răsuflă uşurat solul, căci asta 
însemna că nu va mai fi cerut domnitorul, pe care 
oricum nu l-ar mai fi putut da. 


— Am găsit numai armăsarul lui, căci pe el l-a 
înghiţit smârcul, care i s-a vârât în sufletul lui spurcat. 

— Noi n-avem nicio vină... 

— Atunci, cine v-a împins să încălcaţi pământurile 
luminatului nostru sultan, în Bogdan-ili? Cu învoirea cui 
şi împotriva cărei stăpâniri?! se înfurie paşa. 

— Ne-a amăgit... bâlbâi solul. 

— Prostia se plăteşte! Daţi treizeci de mii de zloți 
ungureşti şi vă las să plecaţi! 

— Vai de noi, înălţimea-ta! Nici de ne-ai vinde 
bucată cu bucată întreaga oaste şi tot ce avem asupra 
noastră, mai mult ca zece mii n-ai scoate pe noi. 

— Eşti viclean, leahule, şi te tocmeşti ca la bazar, 
dar nu uita că eu poruncesc răscumpărarea. Acum eu 
sunt stăpânul! 

Alături de serascher se mai afla şi Kalgay-soltan, 
dar acesta nu scotea o vorbă, măcar că el s-ar fi 
mulţumit chiar şi cu cei zece mii de galbeni de care 
pomenise solul. 

— Poate dacă am mai cere din ţară... să zic aşa... 
vreo cincisprezece mii cu totul, am scoate până la 
urmă, răspunse pan Dmzbyk prefăcându-se a chibzui 
îndelung. 

— Dacă-i pe aşa, întoarce-te şi spune-i lui 
Zolkiewski că poruncesc să plecaţi din tabără în 
cămaşă şi izmene, iar de vă va fi frică pe drum, pun 
tătarii lui Devlet Ghiray să vă apere, până treceţi voi la 
Kameniţa. 

— Dar, luminăţia-ta... încercă iarăşi leahul. 

— Am zis! Şi altcum să nu faceţi! încheie scurt 
paşa, după care porunci ca nenorocosul trimis al 
împresuraţilor să fie însoţit până în faţa întăriturilor 
taberei. 


Pe drumul de întoarcere, pan Dmzbyk rămase uluit 
văzând pe ostaşii celor două părţi pălăvrăgind unii cu 
alţii, ba chiar dându-şi mâna. Nu pătrunse bine printre 
care, când auzi pe un tătar, căţărat nestingherit pe 
întăritura de pământ: 

— Bre, ghiaur! Voi crăpat de foame, nu avut ce 
mânca! 

— Ba avem, câine spurcat! pufni pan Balaban, care 
se nimerise prin preajmă. Putem sta şi un an încheiat 
aici, fără să ne porţi tu de grijă. 

— Atunci, dam la tătar! El sărac estem! Flămând, 
bre! 

Polcovnicul pricepu că era vorba de o viclenie din 
partea lor, spre a iscodi dacă mai aveau merinde. Deşi 
n-aveau îndeajuns, strângând din greu cureaua, 
porunci pe dată să li se arunce burdufuri cu brânză şi 
pâini mari cât roata carului, din grâu curat. Ba chiar 
fură tăiaţi şi vreo doi cai mai slăbănogi, a căror carne o 
aruncară de asemenea. 

— Bun leah! strigau bucuroşi tătarii, bătându-se pe 
darurile ce le cădeau de peste întărituri, în locul 
plumbilor de sâneţe. 

— Na-vă, câinilor! se veseleau şi lehii, văzându-le 
vânzoleala. 

— Zubrowkă nu vreţi, hămesiţilor? strigă un oştean 
pântecos, ridicând plosca la vedere, spre a le face 
poftă. 

— Da! Bem! răspunseră mai mulţi decât se aştepta 
cel care-i încercase, ştiind că aşa ceva nu le era 
îngăduit de coran. 

— Atunci, veniţi încoa'! făcu el semn cu mâna. 

Văzând pe tătarii venind încrezători, mulţi oşteni 
le-au ieşit în întâmpinare, şi astfel, mai pretutindeni, 


jur-âmprejurul taberei, închinau unul în sănătatea 
celuilalt. 

Toate acestea se petreceau sub ochii uimiţi ai lui 
Dmzbyk, care se întreba pentru ce mai era nevoie de 
îngăduinţa paşei ca să plece, când aveau asemenea 
prieteşug cu duşmanul? 

N-apucă să istorisească totul marelui hatman, când 
un ceauş turc veni să le spună că luminăţia-sa 
seraskerul se învoise a primi numai douăzeci de mii de 
galbeni. 

— Până daţi banii, să poftească acuma cu mine doi 
ostateci de vază, adăugă turcul. Aşa-i porunca! 

Pe aceştia i-ar fi găsit mai repede, dar de bani nici 
pomeneală. Drept pentru care hatmanul de câmp a 
cerut să fie adunată întreaga oştire, spre a comunica 
dorinţa paşei. Sătui de luptă, aproape toţi oştenii au 
încuviinţat să nu li se mai dea simbria cuvenită, ci s-o 
înmâneze turcului, ca să scape o dată. 

— Atunci, să cerem şi noi ostateci! zise pan 
Rogawski. 

— Unul să fie chiar Arslanoglu Kantemir! propuse 
pan Balaban. Am eu cu el o veche răfuială. 

— Nu uita, pan polcovnice, că de zălog nu te poţi 
lega! îl mustră marele hatman. 

— Da’ ce? Am zis eu că am să-i fac ceva?!... 
Poftesc numai să-l văd, căci i-am cam uitat înfăţişarea. 

Unii cutezară a râde la hâtrele vorbe ale 
polcovnicului, dar cei mai mulţi se arătau a fi 
îngrijoraţi. A treia zi, pe o ploaie măruntă şi rece, solii 
turcilor au venit iarăşi în faţa întăriturilor cerându-şi 
banii cuveniţi, dar leşii dădeau din colţ în colţ, neavând 
decât giuvaeruri, stofe, blănuri, dar nicidecum bani- 
peşin. Văzând că solii s-au întors cu mâna goală, 
Iskender-paşa s-a înfuriat şi le-a trimis vorbă lehilor, că, 


fiind prinşii lui, cine va cuteza să iasă din tabără, va fi 
tras în ţeapă. 

Fiindcă nu mai era altă nădejde, la sfatul de seară, 
ţinut în cortul marelui hatman, s-a hotărât ca pe 
noaptea de joi spre vineri, caii să fie înhămaţi la care şi 
să se pornească la drum „ân tabără legată”. Plănuiau 
să meargă numai la adăpostul carelor şi să se apere tot 
timpul de vrăjmaşi. 

Astfel zorii zilei de vineri, sărbătoare la musulmani, 
i-au găsit pe lehi în drumul anevoios către casă. 
împrejurul lor, cetele de tătari răcneau în fel şi chip, 
împroşcându-i nu numai cu sudălmi, dar mai ales cu o 
ploaie de săgeți. Uitaseră cu desăvârşire că mai înainte 
cu câteva zile închinaseră în cinstea lor, dar, din 
fericire, nu izbuteau să facă nicio pagubă de viaţă 
omenească. 

Toate acestea se petreceau pe când măria-sa 
Alexandru-vodă lliaş, cu îngăduinţa lui Iskender-paşa, 
apucase drumul de la Galaţi înspre cetatea Romanului, 
spre a poposi acolo o vreme, până ce avea să intre în 
cetatea de scaun a laşilor. Ajuns la Bacău, fu înștiințat 
că doi mari boieri ai fostului domnitor cereau 
îngăduinţa să-i sărute mâna şi să se închine la poalele 
măriei-sale. Cum era în obicei ca la stăpânire nouă să 
se repeadă mulţi dintre divaniţii domnitorului de mai 
înainte, Alexandru-vodă n-avu nimic împotrivă, şi astfel 
se pomeni la picioarele lui cu biv-vel-postelnicul Goia şi 
cu fostul pârcălab Şeptilici. 

— Întru mulţi ani, măria-ta, şi să fii îndurător către 
noi, nevrednicele slugi ale milostivirii tale, doamne! 
începu a vorbi mai întâi Goia, după cum se cuvenea 
cinului său boieresc. 

Se plecase în genunchi şi cu fruntea atingea 
poalele veşmântului domnesc. 


— Cu multă umilinţă şi credinţă, ne supunem 
măriei-tale, stăpâne! îl urmă Şeptilici, ploconindu-se 
aşijderea. 

— Ridicaţi-vă,  boieri-dumneavoastră! răspunse 
voievodul cu grai blând, întinzându-le mâna spre a fi 
sărutată. 

— Să ne trăieşti, măria-ta! se repeziră cei doi, 
deodată. 

— De vreme ce v-aţi lepădat de Gaşpar Grazziani... 

— Lepădat, stăpâne! sări Şeptilici. lacă şi dovada 
credinţei noastre! şi desfăcu iute contaşul, lăsând la 
vedere capul fostului domn. 

— Ce înseamnă asta?! izbunci mânios voievorul. 
Care a cutezat? 

— Noi... măria-ta! se bâlbâi fostul pârcălab. 

— Este... Gaşpar, stăpâne! murmură şi Goia, cam 
temător. 

— Nemernicilor! tună domnitorul. Cum aţi ridicat 
mâna voastră păcătoasă asupra unui cap încoronat? 
Aţi spurcat sfânta taină a ungerii cu mir, păgânilor! Să 
vină armaşul! 

— Poruncă, măria-ta! răspunse acesta pe dată. 

— Pentru nelegiuita lor faptă, poruncesc moartea 
prin cazne a mişeilor acestora! Mâine-dimineaţă să li 
se reteze braţele de la coate, apoi la prânz picioarele 
de la genunchi şi să fie azvârliţi aşa în umblătoare, iar 
după ce-or sta acolo întreaga noapte să fie 
descăpăţânaţi, în zorii zilei celeilalte. Poftesc să fie 
aceasta de învăţătură tuturor acelora care ar mai 
cuteza să ridice viaţa unui domnitor miruit de către 
bunul Dumnezeu. Altcum să nu faci! Am zis! 

— Înduraaare, slăvite doamne! Milostiveşte-te, 
măria-ta! se prăbuşiră îngroziţi ucigaşii, încercând să 
sărute încălţările voievodului. 


Acesta însă se trase înapoi cu scârbă şi făcu semn 
să fie ridicaţi pe dată, spre împlinirea osândei. 

— La asemenea faptă, astă răsplată, boieri- 
dumneavoastră! zise cu mâhnire Vodă, privind capul 
năclăit de sânge. Poruncesc să i se caute pe data 
trupul şi pe urmă să fie îngropat cu cinstea ce i se 
cuvine unui domnitor al ţării. Aceasta este voinţa mea! 
Slujba de îngropăciune să fie făcută în târgul Trotuşului, 
de către popii noştri, pravoslavnici, căci în astă 
credinţă a fost uns domn! 

In vreme ce ucigaşii lui Gaşpar-vodă Grazziani îşi 
luau pedeapsa pe care o meritau, în tabăra lehilor 
deznădejdea începu a pune stăpânire pe cei mai mulţi. 
Iskender-paşa poruncise ca ei să rămână locului, dar, 
nedându-i ascultare, ei o apucară spre miazănoapte, 
având astfel să întâmpine mânia seraskerului. 

Marcu şi Mihai se aflau mereu împreună şi legaseră 
mare prietenie cu căpitanul Ujadowski şi cazacii lui. Se 
socoteau ei că ar fi fost cu mult mai bine să fugă din 
„tabără” înainte de a fi ajuns la Nistru, căci acolo, pe 
mal, cu greu s-ar mai fi putut, nefiind de crezut că 
tătarii aveau să-i lase să treacă apa nestingheriţi. 
Auziseră de moartea lui Gaşpar-vodă prin smâr-curile 
Prutului, iar acum părerea lor de rău se împletea cu 
foamea şi suferinţele altor peripeții. 

— O mai fi mult până la Nistru? oftă Marcu. 

— De, mai ştiu eu? dădu din umeri bănăţeanul. 
După cum mergem, până la crăciun nu vom ajunge. 

Nu mai închiseseră ochii de două zile şi erau 
istoviţi. Unii dintre ei se mai ospătau cu ciosvârte din 
hoiturile cailor prăbuşiţi de foame, dar ei nu se 
spurcaseră cu aşa ceva, hotărând ca mai curând să se 
stingă din viaţă, dar curaţi. 


Zilnic rămâneau morţi în drum, dar şi mulţi dintre 
cei care încă mai suflau. 

___._ — Fraţilor! le zise pan Ujadowski celor doi prieteni. 
In acest fel mergem de-a dreptul la moarte, şi nu se 
cade să ne lăsăm măcelăriți de păgâni după voia lor. 

— Să luptăm! se însufleţi Mihai. 

— Nu mai avem putere, răspunse căpitanul. 
Trebuie să fugim însă ca să ne salvăm, şi ne-om mai 
înfrunta noi cu ticăloşii ăştia! 

— Avem vreo putinţă? întrebă Marcu mai mult 
şoptit. 

— Nu prea e frumos să-ţi părăseşti tovarăşii la 
necaz, dar viaţa este una, şi datori suntem s-o păzim. 
Hatmanii noştri şi-au cam pierdut capul şi atunci 
trebuie să judecăm cu al nostru. 

— Spune o dată, nu ne mai fierbe! zise Marcu 
nerăbdător. 

— Ne sculăm peste noapte şi o apucăm înapoi! 

— Cuuum?! se mirară cei doi. 

— Cum aţi auzit! In spatele nostru sunt mai puţini 
tătari, ba poate că deloc, fiindcă nimeni nu-şi poate 
închipui că lehii ar mai pofti să rămăâie prin Moldova. 
Grosul lor ne aşteaptă pe malul Nistrului, şi ne 
înconjoară pe de lături. 

— Aşa e încuviinţă Marcu. 

— Poate că ne-om şi bate cu vreo câţiva, dar ştiţi 
că se tem şi ei de cazacii mei... 

— Mergem cu toţii?! se miră Mihai. 

— Altminteri, cum?! Nu-mi las eu tovarăşii mei de 
luptă. 

— Au să ne simtă şi lehii şi s-or alătura... 

— Chiar dacă va fi aşa, când au să vadă că ne 
întoarcem, se lasă ei păgubaşi. 

— Dar hatmanii, ce-au să facă? 


— Până au să afle, noi vom fi departe şi nu ne mai 
pasă de ne-or înjura. 

Nemaiavând ce zice, cu toţii au hotărât fuga peste 
noapte, cazacii fiind pregătiţi din vreme. Nici Marcu, 
nici Mihai nu putură închide ochii de grijă, în vreme ce 
Ujadowsky sforăia fără să-i pese. Nu-şi puteau închipui 
să fie vreo capcană din partea căpitanului, pe care-l 
ştiau de bună-credinţă, şi mai multă teamă aveau 
dinspre partea lehilor. 

S-au strecurat pe furiş în puterea nopţii, pan 
Ujadowski trezindu-se cel dintâi, în vreme ce oştenii 
ceilalţi, pătrunşi de umezeala si răcoarea nopţii, 
dormeau care mai de care mai înfofoliţi, de parcă a 
doua zi i-ar fi aşteptat o mare bucurie. 

Dar n-a fost să fie aşa. După ce fugarii s-au pierdut 
în beznă şi nici măcar vreun tătar nu i-a zărit, încă nici 
nu se luminase cerul că s-a şi dat porunca de plecare. 
Insă, precum bănuia căpitanul Ujadowski, la malul 
Nistrului pândeau mai toţi oştenii lui Devlet Ghiray, iar 
Slobozia Saucăi fusese pârjolită, încât nu mai rămăsese 
nimic din sat. Vederea apei ce şerpuia alene către 
miazăzi i-a scos pe mulţi oşteni din minţi. Fără a mai 
aştepta vreo poruncă, „sparseră tabăra” repezindu-se 
să treacă pe malul celălalt, unde nu se zărea picior de 
tătar. 

Zadarnic se mai zbuciuma pan Zolkiewski, fiindcă 
nimeni nu-i mai dădea ascultare şi nici nu pricepu ce 
se întâmpla cu el însuşi când un arcan i se împletici 
împrejurul grumazului. Doborât la pământ, căci de mult 
nu mai avea cal, bietul hatman se mai zvârcoli o 
vreme, după care îşi dădu duhul. Abia atunci tătarul 
descăleca. Scotoci prin veşmintele ce fuseseră cândva 
de o măreție fără seamăn, dar care ajunseseră nişte 
zdrenţe pline de glod, şi dădu peste ceasul bătut cu 


diamante ce atârna la gâtul mortului. l-I smulse 
degrabă, apoi mai scoase singurul inel de pe deget, 
precum şi punga cu vreo câţiva galbeni. 

— Tu l-ai ucis? auzi tătarul o voce în spatele său şi 
când se întoarse văzu că era însuşi Veli-şah. 

— Eu! se făli el. 

— Prostule! Puteai căpăta o avere de pe urma lui, 
dacă îl ţineai în viaţă. N-ai ştiut că era marele hatman? 

— Acesta?! holbă ochii bietul tătar. 

— Intocmai! Acuma-i prea târziu. Barem găsit-ai 
ceva asupra lui mai de preţ? 

Cerul să se fi prăbuşit asupra oşteanului, şi nu s-ar 
fi cătrănit mai rău. Era un om sărac, avea mulţi copii şi, 
cu toată truda lui, nu izbutea să-i îndestuleze 
întotdeauna... n-avea noroc şi pace! Ce mail... 
Inciudat, se repezi asupra leşului şi-l despuie până la 
piele, doar-doar de va mai afla ceva de preţ, dar 
zadarnic. Deznădăjduit, îşi ridică ochii spre înalturi şi 
braţele ca pentru rugăciune: 

— Alah, tu eşti mare! gemu el. Dar, în bunătatea 
ta, nu mi-ai dăruit nici măcar dram de noroc. Fără el nu 
se poate trăi! şi zicând acestea îşi înfipse jungherul în 
burtă, prăbuşindu-se cu ceasul în mână peste trupul 
marelui hatman Zolkiewski. 

Puţini fură cei care izbutiră să treacă Nistrul, căci 
pe cei mai mulţi îi cărară apele la vale, spre Cetatea 
Albă. Intr-acolo îşi îndreptase paşii şi Iskender-paşa, 
lăsând  fugărirea  leşilor în seama tătarilor. Era 
dezamăgit de lupta fără câştig şi faimă pe care o 
purtase. De fapt, nici n-ar fi vrut zdrobirea lehilor, ca să 
nu-i supere pe austrieci, dar nu el fusese de vină că 
semeţi cum erau, se băgaseră de voia lor la moarte. 
Cât despre Gaşpar... nici nu voia să i se mai 
amintească, fiind înciudat că fusese tras pe sfoară de 


omul în care avusese atâta încredere şi-i spusese cam 
multe. Mai bine că l-a înghiţit smârcul astupându-i 
gura! 

Pe la începutul lui octombrie în preajma Nistrului 
zilele începuseră a fi mai senine şi ar fi putut alunga 
gândurile cele negre ale seraskerului, care-l bântuiau 
de câteva zile. Avea acolo, între zidurile cetăţii, nişte 
încăperi aproape frumoase, cu ferestre ce dădeau 
către înnegurata mare, ale cărei margini nu le puteai 
desluşi niciodată. 

Ostenit şi nemulţumit, se tolăni pe un divan, 
bătându-l gândul să se tragă iarăşi la Silistra, unde era 
mai plăcut şi cu ierni mai blânde ca pe aceste 
meleaguri. Îndată se ridică din nou, neaflându-şi 
starea, şi făcu vreo câţiva paşi prin odaie, cu mâinile la 
spate. Zări pe o măsuţă de argint multe poame ale 
toamnei, struguri negri şi zemoşi, pere galbene ca 
aurul şi mere ca sângele, care-i făceau cu ochiul. 
Apucă o pară şi muşcă cu poftă. Zeama i se prelinse 
prin barbă şi se şterse cu dosul palmei. Mai îmbucă de 
câteva ori, apoi luă alta şi alta, până simţi ceva ca un 
hanger ce-i răscolea dureros măruntaiele. „Am fost 
otrăvit!” îi fulgeră prin minte şi vru să-şi cheme slugile 
în ajutor. Însă nu putu scoate nicio vorbă şi se prăvăli 
la podea, înţepenindu-i mâinile şi picioarele, care 
prinseră a-i tremura fără voie. Prin şira spinării îl 
înţepau mii de sulițe, sporindu-i chinurile la cel mai mic 
zgomot. Ochii, holbaţi de spaimă, apucară să mai vadă 
faţa îngrijorată a lui Arslanoglu Kantemir-aga, după 
care... nimic! 

Marele serasker de Karamania muri în aceeaşi zi în 
care fugarii lui pan Ujadowski, împreună cu Marcu şi 
Mihai, băteau cu furie în poarta cetăţii Hotinului. Pe 
urma lor gonea urlând bezmetic, o trâmbă de tătari. 


— Deschideţi, fraţilor! răcnea Marcu. Suntem 
creştini! Haideţi o dată, că ne ajung tătarii! 

Abia când plumbii de pe ziduri puseră urmăritorii 
pe fugă se dădu în lături poarta, numai atât cât să 
poată pătrunde în cetate fugăriţii oşteni. Arătau ca 
nişte umbre şi abia se mai ţineau zdrenţele pe ei, 
tremurând de frig şi de istov. 

— Nu care cumva eşti chiar domnia-ta, pârcălabe 
Marcu? întrebă Sâvu prigoreanul, întâmplător aflat 
chiar atunci de strajă. 

— Ba chiar eu mi-s! mai avu putere să şi 
zâmbească Marcu. 

— Uite-l şi pe căpitanul Mihai, se auzi vocea 
bucuroasă a lui Csibi, ajuns şi el, mai din vreme, între 
zidurile cetăţii. 

De fapt fusese înălţat de Gaşpar-vodă la rangul de 
căpitan, dar trimis in cetatea Sucevei, aşa că nu mai 
avu parte de înfrângerea de la Ţuţora şi nu ştia decât 
din poveştile altora despre prăpădul de acolo. Aflând 
că vine domnie nouă, dar că la cetatea Hotinului încă 
mai stăpânea pârcălabul Annibale Amati, prietenul bun 
al măriei-sale Gaşpar-vodă, Csibi şi oamenii lui se 
zoriseră să se pună în slujba cetăţii, şi tocmai atunci le 
venise rândul la pază când s-a ivit şi Marcu împreună 
cu ceilalţi fugari. 

— Dar cum de-aţi ajuns la aşa necaz? se nedumeri 
Csibi. 

— Bine-i şi aşa! zise Marcu. Numai că sărmanul 
nostru voievod... acolo şi-a lăsat ciolanele. 

Abia atunci află bănăţeanul cum se petrecuse 
moartea bunului său stăpân şi prieten. Mihai însă 
izbucni de-a dreptul în plâns, şi numai când auzi de 
caznele prin care fuseseră pedepsiţi ucigaşii se mai 
ostoi. 


După ce se mai întremară, pârcălabul Amati îi ceru 
lui Marcu să ia comanda tuturor bănăţenilor şi 
ardelenilor, la care se mai adăugară şi cei câţiva 
munteni ce fuseseră în leafă la răposatul voievod. Îi 
adună pe toţi în jurul său şi le zise: 

— Oameni buni, acuma am isprăvit cu totul şi 
suntem slobozi a ne întoarce unde ne-o fi voia. De 
răsplătit, pentru slujba de credinţă ce aţi făcut-o, n-am 
cum Şi... 

— Doar nu pentru plată am venit noi în ăst' colţ de 
ţară, se băgă Sâvu prigoreanul. 

— Şi cu ţara... ţara noastră a tuturora, cum 
rămâne? întrebă un flăcău de prin părţile Romanaţilor. 

— Se va face, fraţilor, n-aveţi teamă! răspunse 
Marcu dârz. 

— Deie Domnul să fie cât mai curând! se auzi un 
altul. 

— Aşa să fie! zise iarăşi Sâvu. Ne-am cam învăţat 
să nu robim la nimeni, şi vom lupta mai departe. 

— Vrut-a  măria-sa răposatul Gaşpar-vodă să 
urmeze calea lăsată de la Mihai cel viteaz, rosti Marcu 
domol, dar n-a fost în putinţă. S-o arăta, de bună- 
seamă, un altul, iar noi suntem datori să ne înfăţişăm 
la porunca lui, câtă vreme om mai fi în putere. 

— Atunci, să nu mergem acasă! zise un oştean. 

— Aşa ar trebui să facem, fiindcă şi aici e casa 
noastră, dar vremurile încă ne sunt potrivnice şi 
trebuie să ne tragem fiecare pe unde putem, barem 
până la primăvară. 

— Nu cumva vii domnia-ta în Banat, cu noi? întrebă 
Sâvu. 

— De ce nu? Doar mi-s bănăţean şi eu, iar mândra 
mea-i din Bozovici! se sili să zâmbească Marcu. 


DOMNIE VECHE LA VREMURI NOI 


GÎNDURILE LUI MARCU ŞI ALE FECIORILOR din 
ceata lui nu se împliniră atât de curând pe cât le-ar fi 
fost vrerea, căci vremuri de restrişte se abătură din 
nou asupra lor. 

La scurt timp după ciudata moarte a vizirului de 
Silistra, năvalnicul Arslanoglu-mârza începu a bate 
hotarele  semeţei republici de la miazănoapte, 
zvonindu-se că nu fără îngăduinţa padişahului Osman. 
Sultanul însuşi se gătea cu multă oaste asupra Lehiei, 
dacă nu spre a o face raia, barem ţară supusă 
haraciului, asemenea celor româneşti. 

S-a înfricoşat craiul Zygmunt, mai cu seamă că 
pierduse toate căpeteniile oştirii, ba chiar şi cel de al 
doilea hatman zăcea la Edicule, pe malul Bosforului, 
prins atunci, la Slobozia Saucăi. Neavând cum face 
altfel, căci prea se înghesuiau şleahticii după un 
asemenea rang, craiul a hotărât să puie în locul 
răposatului Zolkiewski pe pan Hotchevici de Litfa, iar 
ca ajutor a fost numit vestitul războinic pan 
Liubomirski, vrăjmaş de neîmpăcat al turcilor. Nu-i 
vorbă că şi Hotchevici fusese odinioară spaima, 
păgânilor, dar acum, la peste cei optzeci de ani ai lui, 
se putea spune că numai aducerile aminte mai erau de 
folosinţă, celor ce voiau să-l mai asculte. Totuşi 
clevetirile s-au dovedit a fi netemeinice, fiindcă 
bătrânul orândui pe dată împotrivirea către turci. Întâi 
şi întâi dobândi cu multă uşurinţă cetatea Hotinului, pe 
care Annibale Amati, pârcălabul, i-o dădu fără crâcnire. 
In răstimp Liubomirski jefui cumplit Ţara de Sus a 
Moldovei, măcar că încă nu ajunseseră păgânii până 


acolo, dar poftea să bage groaza în oameni şi să i se 
ducă vestea de „viteaz”. Ba, când sosi cu oastea în 
Hotin, puse la popreală pe câţiva starosti ai târgoveţilor 
şi-i prăvăli de pe zidurile cele înalte ale cetăţii, în văzul 
tuturor. Nimeni n-a aflat vreodată cu ce se făcuseră 
vinovaţi aceşti nefericiţi. 

Aşa stând lucrurile, căpitanul Csibi se plânse într-o 
zi lui Marcu: 

— Oamenii noştri nu-s mulţumiţi cu noua 
stăpânire, jupân pârcălabe. Eu unul m-am tot socotit că 
ar fi fost bine să fi rămas la iernat în cetate, că e mai 
greu să apuci la drum pe vreme de viforniţă, dar cu 
pan Liubomirski nu cred că ne-om înţelege. 

— Ai dreptate, încuviinţă Marcu. Mă bate gândul să 
trecem munţii în Ardeal, căci domnia cea nouă de la 
laşi nu cred să aibă trebuinţă de noi. Şi apoi să ştii că 
n-am minţit când am zis că vreau să mă întorc la mine 
acasă, în Banat. 

Vorbeau amândoi ungureşte, mai mult spre a se 
feri de urechi răuvoitoare, întrucât această limbă nu 
prea era cunoscută prin partea locului. Când şi când îşi 
aruncau privirea asupra cerului plumburiu de toamnă, 
după câte un corb rătăcit ce zbura croncănind către 
soare-apune. 

— Vesteşte zăpada, zise Csibi cu ochii după 
zburătoare. Scuipă apoi peste creasta zidului şi se 
aplecă în jos, de parcă ar fi vrut să audă când va atinge 
pământul. 

Din turnul cel mare, straja îi cam supraveghea pe 
furiş, cu toate că gândul bietului oştean era mai curând 
la ceasul când va scăpa de slujbă. 

— Nu vezi că a schimbat şi oamenii de la ziduri, 
zise Marcu uitându-se după străjer. Se vede treaba că 
nu mai au încredere în noi. 


— Au pus valoni, de-ai lor. 

— Dar nu numai atât. S-a dat poruncă straşnică, 
pentru toţi oştenii fostului domn, să nu cuteze a părăsi 
cetatea fără îngăduinţa lui. 

— A cui? 

— A lui Liubomirski! Bătrânul hatman e bun de pus 
la rană, dar sleahticul acesta tare se sumeţeşte rău şi 
se ţine de stăpân. 

— Dar ce treabă avem noi cu el? Ce, ne dă vreo 
plată? 

— Ne dă, oare, careva? zâmbi Marcu. 

— Cu atât mai mult, suntem slobozi să plecăm 
unde ni-i voia. Aşa-s legile ostăşeşti, răspunse Csibi. 

— Mai este cineva împotrivă. 

— Altul?! 

— Da! Arslanoglu şi tătarii lui. Dacă pun mâna pe 
noi, aşa puţintei cum suntem, sub sută, apăi numai 
bine ajungem robi pe undeva prin târgurile Anatoliei. 

— No, la asta nu m-am gândit! zise Csibi şi se 
scărpină încurcat în cap, după cum avea obiceiul. Ce-i 
de făcut? 

— Cred că va trebui să aşteptăm să plece păgânii, 
ori de nu, să ne împăcăm cu gândul că avem să iernăm 
aici. 

— Bine ar fi că căpătăm şi ceva leafă, căci până 
acum nu m-am ales cu nimic din slujba domniei. 

Bănăţeanul râse şi-l bătu pe umăr: 

— Ba te-ai ales teafăr şi nevătămat, şi asta-i mare 
lucru. Hai acum să vorbim şi cu ai noştri! 

Oştenii lui Marcu erau răzleţiţi prin cetate, dar nu 
fu prea greu să-i strângă laolaltă, spre a chibzui 
împreună ce ar mai fi de făcut. Adunarea lor dădu de 
gândit unui rotmistru leah, care se amestecă printre ei 
şi aşa află că mai toţi românii se hotărâseră să intre în 


slujba hatmanului coroanei. Dădu fuga la pan 
Liubomirski, ca să fie el cel dintâi ce-i dădea vestea, iar 
hatmanul şi trimise îndată să fie chemat pârcălabul 
român. 

— Să aştepte! fu răspunsul lui Marcu. Mai întâi ar 
trebui să ştiu eu însumi ce să-i spun înălţimii-sale, şi 
pentru aceea ne-am adunat aici cu toţii. Când om 
hotărî, oi veni! 

Strigăte de  încuviinţare însoțită răspunsul 
pârcălabului Marcu, după care acesta făcu semn cu 
mâna cerând ascultare. Le spuse apoi pe scurt cele 
vorbite cu căpitanul Csibi mai înainte, cerându-le şi lor 
părerea. 

— Rămânem şi ne batem cu păgânul, fu răspunsul 
dat pe loc de Sâvu din Prigor. 

— Doar pentru aceea am venit aici, adăugă un 
făgărăşan. 

— Poate intrăm în slujba măriei-sale Alexandru- 
vodă llieş, zise căpitanul Mihai. Auzit-am cu toţii despre 
dreapta pedeapsă dată ucigaşilor. Inseamnă că este un 
om cu înţelepciune... 

— Şi aşa ar fi bine, dădu Marcu din cap. Numai că 
până la laşi am avea de înfruntat tătarii, iar măria-sa 
nu ne-a chemat la sine. 

— Aşa-i! Aşa-i! strigară cu toţii. 

— Atunci, rămânem! 

— Plecăm! 

— Să ne dea leafă, că n-avem ce mânca, strigă un 
secuian de prin părţile Odorheiului. 

Pârcălabul îi potoli din nou: 

— Am să mă duc şi la pan Liubomirski, iar de ne 
vom înţelege în vreun fel, atunci vom rămâne, barem 
până în primăvară. Bine-i aşa? 


— Da! Bine! Aşa să faci! şi alte încuviinţări se 
auziră de pretutindeni. 

Pan Liubomirski îl primi cu cinstea cuvenită 
rangului şi-l pofti să şadă alături de şleahticii aflaţi de 
faţă. Un tălmaci moldovean îi desluşea vorbele 
hatmanului şi Marcu asculta cu mare grijă, să nu-i 
scape ceva. 

— Am auzit că ţi-ai adunat oştenii, pan pârcălabe, 
zâmbi subţire hatmanul. Nu cumva pofteşti a cuceri 
cetatea? 

— Dacă aş fi avut astfel de gânduri nu v-am fi lăsat 
să intraţi, căci oamenii mei păzeau zidurile cetăţii când 
aţi venit domniile-voastre. 

— Chiar aşa de viteji sunt oamenii domniei-tale? 
rânji un şleahtic. 

— Pot fi probaţi în luptă, pane... 

— Tătarii sunt aici la doi paşi, zise Liubomirski, iar 
turcii sunt pe drum. 

— Tocmai pentru aceea am şi venit la luminăţia-ta, 
pan hatmane, să ne punem braţul în slujba cetăţii. 

— Ce-mi aud urechile este pe placul meu, pan 
lancovici, se lumină la faţă hatmanul. De oşteni ducem 
lipsă. Să ştii însă că n-am să pot să vă plătesc, dar vă 
dau hrană asemenea nouă şi slavă nepieritoare. De 
fapt, voi sunteţi în slujba Moldovei... 

— Dar stăpânul nostru a fost ucis, îi luă vorba 
Marcu, bănuind unde voia să ajungă leahul. 

— Din vina dacilor ne-am pierdut floarea oştirii 
noastre! sări un şleahtic. 

— Ştii, prietene, zise împăciuitor pan Liubomirski. 
La noi în ţară, vi se spune „daci”, aşa că să nu te mire, 
căci de voi e vorba. 

— Ştim şi noi, luminăţia-ta, şi ne mândrim cu 
înaintaşii noştri, dar mirarea mea are altă pricină. 


Măria-sa Gaşpar-vodă a cerut să vă înţărcuiţi la Ţuţora? 
Şi noi, „dacii”, nu ne-am vărsat sângele laolaltă cu cel 
leşesc! 

Ridicase vocea şi în acest fel a stârnit un întreg 
vacarm. Se răţoiau la el care mai de care, unii chiar pe 
româneşte, încât nu se mai putea înţelege o vorbă. 

— Destul! bătu deodată pan Liubomirski cu pumnul 
în masă. Dumnealui, pârcălabul Marcu lancovici, este 
dator să ne dovedească, laolaltă cu oştenii lui, că ştie 
preţui vitejia şi că dispreţuieşte moartea, aidoma 
strămoşilor neamului lor. Rămâneţi deci lângă noi şi vă 
voi da ranguri şi voi lăuda faptele voastre vitejeşti în 
lumea întreagă, dar bani... vă spun cinstit că nu am de 
unde. 

Lui Marcu îi plăcu felul deschis de a vorbi al 
hatmanului şi, trecând peste vorbele cele proaste ale 
şleahticilor, hotărî să rămână în Hotin. 

— Inălţimea-ta, zise el domol, cum îi era obiceiul. 
Noi nu am venit aici să facem avere, măcar că ni s-ar fi 
cuvenit măcar jumătate plata unui lefegiu neamţ. Nu-i 
bai! Ne-om bate pe degeaba, dar poftesc şi eu a spune 
că, după ce l-om înfrunta pe păgân şi-l vom înfrânge, 
voim a fi slobozi să plecăm când ne va fi vrerea. 

— Prea-bine, pan pârcălabe, încuviinţă hatmanul. 
Am să-l înştiinţez şi pe dumnealui, marele hatman al 
Coroanei, care acuma se află pe patul de suferinţă, şi 
pe alteţa-sa prinţul Wladislaw, fiul majestăţii-sale, ce 
va sosi de la o clipă la alta. Până atunci, să ciocnim o 
cupă pentru învoiala noastră şi pentru izbândă. Vivat 
Polonia! 

— Vivat Dacia! adăugă Marcu, dar ceilalţi 
apucaseră să bea, încât nu mai putură a-i răspunde. 

— Dacia a fost cândva, pan lancoviei, zâmbi 
hatmanul. 


— Şi va mai fi „cândva”, luminăţia-ta, zise răspicat 
bănăţeanul, dând pocalul peste cap. 

Au venit apoi zile grele, de frig şi de viforniţă, cu 
foamete şi aşteptare chinuitoare. Hrana se dovedise a 
nu fi pe potriva făgăduielilor, dar nu mai era nimic de 
făcut, căci tătarii i-au ţinut împresuraţi mai bine de o 
jumătate de an. Trecuse iarna, primăvara, ba chiar şi 
vara era pe sfârşite, dar lehii nu izbutiseră să adune 
oaste pe măsura puterii turceşti. Când şi când se mai 
încăierau cu tătarii, dar toţi ştiau că încleştarea cea 
mare va fi odată cu sosirea oştilor împărăteşti aduse 
de însuşi sultanul Osman. 

Mai toată luna septembrie a anului 1621, 
următorul după înfrângerea de la Ţuţora, foştii oşteni ai 
lui Gaşpar-vodă Grazziani luptau, sub porunca lui 
Marcu, împotriva aceloraşi duşmani. Minuni de vitejie 
făcură voinicii bănăţeanului, dar cel mai îndărjit se 
dovedi căpitanul Mihai, care părea a căuta anume 
primejdia cea mai mare. In preajma lui se ţinea 
prigoreanul Sâvu, voiosul cu gură mare ce se bucura ca 
un copil ori de câte ori dobora vreun păgân. Aşa s-a 
întâmplat şi în acea zi de 28 septembrie, când 
grenadirii lui pan Rerthold ieşiră împreună cu cetaşii lui 
Marcu şi ienicerii se traseră înspăimântați din cale, dar 
numai până ce ajunseră la băştile lor, de unde 
începură a trage din sâneţe. Deodată Sâvu se prăvăli 
în ţărână şi nimeni nu se mai îndoi că fusese atins de 
vreun plumb ucigaş. 

— Sâvule! răcni Mihai şi se avântă spre cel căzut. 
După mine, fraţilor! 

Nimeni nu cuteză să-l mai urmeze, însă viteazul 
căpitan nu avea cum şti. Ajuns lângă trupul prietenului 
său doborât, vreo zece ieniceri se repeziră cu 
iataganele asupra lui. Marcu zări din depărtare cele 


petrecute, dar, cu toate că-i sângera inima, trebui să 
se supună trompetistului care chema oştenii în cetate. 
O mulţime de beşlii căutau să-i învăluie şi n-ar mai fi 
avut scăpare, dacă nu se supuneau poruncii. In 
dimineaţa următoare, de cum se împrăştie negura 
dinspre întăriturile ienicerilor, se zări un par înfipt in 
pământ, în care încă se mai zvârcolea din când în când 
un om. Era Mihai! 

La vederea lui, Marcu nu se mai putu ţine şi izbucni 
în plâns. Lacrimi grele şiroiau şi pe obrazul căpitanului 
Csibi, dar şi în ochii tuturor celor care luptaseră alături 
de Mihai şi-l îndrăgiseră cu toţii. De Sâvu, nici urmă, 
fiindcă Mihai îşi vânduse scump pielea, ridicând un 
morman de leşuri unde căzuse prigoreanul. Aflând 
despre eroica moarte a celor doi, pan Liubomirski îl 
ridică pe Mihai la rangul de polcovnic, iar pe Sâvu Îl 
făcu stegar, dar ce folos, că nimic nu le-a mai stat în 
ajutor. 

Puternica împotrivire a apărătorilor Hotinului a 
făcut ca padişahul să-şi schimbe gândurile şi să facă 
pace cu lehii, mulţumindu-se numai cu făgăduielile de 
prietenie, fiindcă de haraci nici n-au vrut să audă. Apoi, 
în cea din urmă zi a lunii, la scurtă vreme după 
moartea lui Mihai, se făcu un târg mare între cele două 
oştiri ce se împăcaseră. Care mai de care cumpăra de 
la păgâni corturi, cai, covoraşe înflorate, iar aceştia se 
arătau dornici de pistoale şi postavuri. Marcu se zbătu 
în fel şi chip, iar în cele din urmă izbuti, în schimbul 
unei pungi burduşite, să dobândească leşul prietenului 
său, pe care-l îngropa creştineşte în cimitirul cetăţii. De 
Sâvu însă nici urmă nu mai fu găsită, căci încă dea 
doua zi turcii strânseseră toţi morţii creştinilor şi le 
dăduseră foc. Mihai scăpase de pârjol numai fiindcă se 
afla în ţeapă. 


Au căzut mulţi şi mare a fost durerea printre oştenii 
lui Marcu, fiecare pierzându-şi câte un bun prieten în 
luptă, încât rămăseseră abia vreo şaizeci de oameni. In 
afara prăzilor dobândite de ei înşişi, nicio răsplată însă 
nu mai căpătaseră, aşa că, apropiindu-se iarna, de 
astădată erau cu toţii hotărâți să pornească la drum. 

Pârcălabul Marcu s-a înfăţişat iarăşi hatmanului 
Liubomirski, rămas singura căpetenie după încetarea 
din viaţă a banului Hotchevici. 

— Luminăţia-ta! Socot că a sosit vremea să ne 
luăm rămas bun, după cum ne-a fost învoiala. lată că 
ne-am împlinit cu prisosinţă datoria. 

— Dar nu ai socotit şi hrana! veni sec răspunsul 
marelui hatman. 

Era cam supărat pan Liubomirski, fiindcă 
împăcarea cu sultanul nu fusese pe placul craiului 
Zygmunt, care-l dojenise, deşi nu se zorise să-i trimită 
vreun ajutor. Pentru aceasta marele hatman era 
înciudat pe toată lumea. 

— Ce să înţeleg prin asta, pane? 

— Ce-ai auzit. Noi v-am hrănit fără plată, până a 
venit oastea păgânului. Ne datoraţi bani, ori de nu, 
rămâneţi în slujbă mai departe. 

— Dar ne-am dat sângele! se înfurie bănăţeanul. 
Aproape jumătate dintre noi au muşcat tarina, 
rămânându-le ciolanele pe aici, întru apărarea Lehiei... 

— Greşeşti, pârcălabe! îl opri pan Liubomirski. Voi 
aţi apărat Hotinul, care-i pe pământul dacilor, şi nu 
republica noastră. 

Simţind cum îi zvâcneau tâmplele de ciudă, Marcu 
îşi înfipse unghiile în carne ca să nu răbufnească. 

— Preabine! Avem să ne socotim, pane! abia izbuti 
el să îngăime şi ieşi pe dată. 


Două ceasuri mai târziu, izbuti să-şi adune 
oamenii, cărora le povesti cele întâmplate. 

— Călca-l-ar vaca neagră! blestemă Csibi. Asta ne 
mai trebuia acuma, să ne mai ţină şi cu sila. 

— Să-i dăm la cap şi să fugim! făcu unul. 

— Ba, nici gând de aşa ceva! se împotrivi Marcu. 
Am ştire că la Zvancea au poposit cazacii lui Ujadovski, 
care ni-e prieten. Să încercăm să răzbim până la ei, iar 
pe urmă om vedea... 

— Dar cum?! se miră Csibi. Pe poartă nu putem 
ieşi. 

— Toţi o dată nu, dar câte unul-doi, se poate, răs- 
punse Marcu. 

— Cine-s de strajă? întrebă careva. 

— Lehii! răspunse altul. 

— Atunci cu ei ne-om înţelege! spuse Marcu. Să 
începem de pe acum, şi căutaţi să ajungeţi la Zvancea. 

Până în seară se scurseră, rând pe rând, mai 
aproape toţi cetaşii. Rămas cel mai de pe urmă, 
pârcălabul se aştepta să fie întrebat, dar spre mirarea 
lui, nimeni nu-l luă în seamă, aşa că a doua zi putu ieşi 
şi el pe poarta cetăţii, în bună pace. 

Zvancea fusese un sat de gospodari, dar acuma se 
pustiise, din pricina războiului. Ca prin minune scăpase 
nepârjolit, ci numai jefuit, când de unii când de alţii. 
Astfel Ujadowski îşi băgase oamenii prin toate casele, 
căci nu era de aşteptat întoarcerea sătenilor în prag de 
iarnă şi mai cu seamă să dea peste cazaci. 

Mare fu bucuria regăsirii celor doi prieteni, 
căpitanul poruncind pe dată horilcă şi pastrama, ca să- 
şi omenească oaspetele. Marcu îi povesti peripeţiile 
prin care trecuse de la despărţirea lor, an-ţărţ, iar 
Ujadowski se întrista aflând despre cumplita moarte a 
lui Mihai. 


Cei doi povestiră aşa până către vremea prânzului, 
când Marcu îşi dădu îngrijorarea pe faţă. Oştenii lui nu 
se iviseră, după cum le fusese înţelegerea. Intreba pe 
toţi cei care intrau în odaie cu vreo treabă, dar niciunul 
n-avea vreo ştire, deşi se simţea forfotă mare prin tot 
satul. Din când în când mai răzbea chiar şi până la ei 
vreo sudalmă ori pocnet de harapnic, dar nimic 
altceva.  Ujadowski căuta să-l  liniştească mai 
umplându-i ulcica, însă lui Marcu nu-i ardea de băutură 
şi se gândea chiar să se întoarcă să vadă ce s-o fi 
petrecut ca să-i împiedice pe oamenii lui să se adune la 
locul convenit. Tocmai voia să se ridice când auzi vocea 
lui Csibi, înjurând în gura mare. 

— O fi vreun cazac beat! făcu nepăsător Ujadowski. 

— Cazac să înjure ungureşte... spun drept că până 
acuma n-am mai auzit 

— Ei, va fi învăţat şi el pe unde s-a vânturat, cum 
am învăţat şi eu româneşte. 

— Ba, ăsta-i chiar Csibi, şi... 

Nu apucă să-şi isprăvească vorba, că se ivi 
atamanul Vasca, omul de încredere al lui Ujadowski, 
spunând ceva pe limba lui. 

— Câţi oameni spuneai că ai de toţi? îl întrebă 
deodată căpitanul. 

— Şaizeci şi doi, cu mine cu tot. Da’ de ce? 

— Atunci îi bine. Mergi şi domnia-ta, şi nu te mânia 
de nu ţi-o fi ceva pe plac... 

Marcu nu prea pricepu ce voia să zică gazda sa, 
dar când ieşi în cerdac se îngălbeni de furie văzându-şi 
oamenii legaţi, de o parte şi de alta, la nişte care pline 
de saci şi cu câte un cazac pe capră. 

— Ce înseamnă asta, ludă?! se răsti Marcu la 
Ujadowski şi vru să-şi tragă spada. 


— N-am avut de ales altă cale, pan lancovici! dădu 
acesta din umeri cam fâstâcit. 

Bănăţeanul n-apucă să mai facă vreo mişcare, 
fiindcă un arcan îl încolăci, luându-i putinţa de 
împotrivire. 

— Tare s-ar mai fi mâniat pe mine, luminăţia-sa 
pan Liubomirski dacă aş fi făcut în altfel, adăugă 
cazacul. 

— Vânzătorule! Netrebnicule! scuipă Marcu înspre 
el, dar Ujadowski rămase neclintit. 

— Mă iartă, aşadar, prietene, şi mergi cu bine! 
încheie căpetenia cazacilor fără a lua în seamă 
sudălmile, ba chiar se şi înclină după datina despărțirii. 

În pocnete de harapnic întreg convoiul se urni, 
trăgând şi prinşii pe lângă care. Marcu simţea că se 
înnăbuşă de furie şi se blestema în gura mare pentru 
nesăbuinţa pe care o făcuse având încredere în 
Ujadowski. Dar numai oamenii lui înțelegeau sudălmile, 
deoarece paznicii nu-l băgau în seamă, ca şi cum nici 
n-ar fi fost vorba de căpetenia lor. 

A trecut parcă o veşnicie de când plecaseră şi ar fi 
trebuit să se zărească măreţele ziduri ale cetăţii de 
unde fugiseră şi unde aveau să fie înturnaţi, dar nici 
gând de aşa ceva. Curând ajunseră la o pădure, de 
care Marcu nu-şi amintea s-o fi ştiut prin preajma 
Hotinului. 

— Ce gânduri or avea cu noi? se întreabă el cu 
voce tare. Să ştii că vor să ne ucidă aici şi să ne 
jefuiască, ticăloşii! Aflat alături, Csibi dădu şi el 
nedumerit din umeri. Văzură însă pe Vasca-atamanul 
că se apropie în galop de ei şi se opri chiar în faţa lui 
Marcu însoţit de vreo zece călăreţi. Cu toţi îşi scoaseră 
cuşmele în faţa lui, în semn de mare cinstire, după care 
îşi traseră jungherele de la brâu. 


Bănăţeanul îşi simţi spinarea şiroită de sudoare, 
dar nu spaima morţii îl cuprinse, ci furia că nu se putea 
apăra până în ceasul de pe urmă. Rămase însă mut de 
uimire văzând că li se taie legăturile, ba chiar şi lui 
Csibi i se scoase căluşul din gură, lăsându-l slobod cu 
desăvârşire. Unul dintre cazaci, care ştia româneşte, 
veni lângă Vasca şi le tălmăci spusele atamanului. 

— Să iertaţi, tătucule, că batuşca Ujadowski n-a 
avut cum să păcălească iscoadele marelui hatman. A 
chibzuit că în acest fel are să creadă că aţi scăpat 
cumva, fără amestecul nostru. Ce să facem? Noi, 
cazacii, încă mai suntem în slujba polacului. 

— Zău dacă am înţeles ceva! făcu Csibi, scuipând 
încă smocuri din cânepa căluşului. Pentru asta a trebuit 
să fiu legat ca un berbec? Să-mi fi spus... 

— N-ai auzit că erau iscoade în tabăra lor? îl opri 
Marcu. Şi mie îmi pare rău că l-am bănuit pe nedrept 
pe bunul nostru frate Ujadowski. Aşa să-i spui, pan 
atamane! 

Auzind spusele pârcălabului cazacul se lumină la 
faţă şi începu a spune mai multe pe limba lui, din care 
tălmaciul nu izbuti decât cu greu să se descurce. 

— Dumnealui, batuşca, a poruncit ca merindea din 
saci să vă rămâie pentru drum, iar punga asta care v-o 
dă atamanul e plină cu zloți de aur şi s-o luaţi ca dar de 
iertăciune din partea stăpânului nostru. Să nu vă fie cu 
supărare! 

— Frate Vasca! îl îmbrăţişa Marcu. Doresc să ştie 
„batuşca” al vostru că nicicând n-am să uit facerea de 
bine pe care i-o datorăm. 

Se despărţiră apoi cu mare prietenie, mulţi dintre 
români fiind încă uluiţi de întorsătură. Dar cum mai 
erau în preajma cetăţii Hotinului, o porniră cu mare 
grabă şi nu făcură popas decât în altă pădure, căci 


Ţara de Sus nu ducea lipsă de codri. Rânduiră străjile şi 
cu toţii căzură într-un somn adânc, fiind sleiţi de 
oboseala din ultimele zile. 

Hotărâră apoi să plece mai departe tot la vreme de 
noapte, şi ar fi luat calea Sucevei, dacă Csibi n-ar fi 
tinut-o morţiş să se îndrepte, prin Dorohoi, spre 
Botoşani. Nu fiindcă acolo îşi avea el familia, ci pentru 
că Liubomirski ar fi putut trimite pe urma lor, şi de 
bună-seamă către cetatea de scaun, pe drumul mare. 
Apucară aşadar pe de lături, trecând prin preajma 
Drăcşanilor. Începuse a sufla vântul cel hain de 
miazănoapte, aducând cu el şi primii fulgi de zăpadă, 
după ce vreo săptămână nu se mai arătase pe cer 
sfântul soare. Fără merinde îndeajuns, se îndreptau pe 
drumuri neumblate, dar simțeau întotdeauna căldura 
inimii locuitorilor acelor meleaguri, care erau de acelaşi 
neam şi le deschideau cu bunăvoință uşile, dându-le 
adăpost şi hrană, după slaba lor putinţă. 

Cu multă greutate ajunseră în târgul Dorohoiului, 
tocmai când se mai îndulcise vremea. Nimeriseră şi 
într-o zi de iarmaroc, cu lume adunată de prin întreaga 
ţară a Moldovei, ba chiar şi de peste munţi, mai cu 
seamă neguţători bistrițeni şi rodneni. 

Oştenii se aşezară la nişte mese de lemn, întinse 
anume în faţa hanului „La calul înaripat”. Cu banii nu 
stăteau prea grozav, dar porunciră ceva uscătură 
sărată şi băutură, după cum stătea bine drumeţului. 
Csibi însă plecase mai departe, spre a-şi aduce nevasta 
şi copiii, fiindcă era hotărât a-i lua şi pe ei în Ardeal, 
împreună cu ceata oştenilor. La o masă alăturată, un 
pâlc de târgoveţi, mai sărăntoci după înfăţişare, se 
veseleau şi cântau de zor, strigând în gura mare: „Să 
trăiască măria-sa Ştefan-vodă!” 


Marcu ştia foarte bine că marele voievod al 
Moldovei se bucura de mare cinste şi pomenire printre 
toţi românii, dar mai cu seamă prin acele locuri, aşa că 
nu se miră prea mult de urările chefiliilor. Când auzi 
însă de „Ştefan-vodă Tomşa” se ridică pe dată şi-l 
iscodi pe hangiu cine erau străinii care proslăveau pe 
domnul mazil de odinioară. 

— la, nişte calici! răspunse hangiul cu dispreţ. 
Acum, că le-a venit iarăşi domn vodă-Tomşa, se 
veselesc şi ei de schimbare, ca nebunii. 

— Dar Alexandru-vodă?! 

— S-a mazilit şi i-a luat locul „Voievodul calicilor”. 
Pentru aceea se şi bucură ei aşa. 

Marcu izbi căciula de pământ, lăsându-l pe hangiu 
cu gura căscată. 

— Află atunci, jupâne, că şi eu sunt calic şi am să 
mă veselesc şi eu „ca nebunii”, cu toţi ai mei. Adă 
băutură pentru toată lumea! porunci el, fără a se mai 
gândi că paralele îi erau numărate. Fraţilor! zise apoi 
către tovarăşii lui. Mergem la laşi, unde ne-a venit un 
alt domn de-al nostru. Făgăduiesc să avem parte de 
zilele bune din vremea răposatului nostru stăpân 
Gaşpar-vodă, fie-i ţărâna uşoară! 

Uitară de toate necazurile de până atunci şi 
apucară degrabă calea cetăţii laşului. Vremea se 
stricase din nou, dar lor nici că le mai păsa şi nici 
drumul nu li s-a mai părut nesfârşit, căci în curând se 
aflară în faţa porţii domneşti. 

De cum se apropiară de poartă prinse a bate o 
toacă de aramă, iar clopotele de la sfântul Nicolae, de 
peste drum, glăsuiau de zor a primejdie. Se uitară 
nedumeriţi unii la alţii şi abia atunci pricepură că ei 
fuseseră pricina zarvei stârnite, căci paznicii domneşti 
se temeau să nu fie vorba de vreo răzvrătire. Marcu se 


îndreptă atunci spre străjeri şi ceru să-i fie îngăduit a 
se înfăţişa măriei-sale. Se cam codeau însă aceştia, dar 
curând se ivi un aprod de casă trimis de către însuşi 
Vodă, doritor să afle ce se petrecuse. Şi mare fu 
uimirea celor de faţă, când voievodul, auzind despre 
cine era vorba, tresări de bucurie: 

— Marcu, ai zis? Dacă-i slujitorul meu de altădată, 
să fie primit fără zăbavă! 

— Dar... măria-ta!... încercă să spună vătaful 
fustaşilor că acesta nu era singur, însă n-avu răgaz. 

— Am poruncit, acum! bătu domnul din picior. 

Fură băgaţi cu toţii în ograda domnească, iar Marcu 
se îndreptă către încăperile atât de bine cunoscute lui. 

— Să trăieşti, mărite doamne! îngenunche el în 
faţa fostului său stăpân. 

— Marcule, eşti chiar tu? la saltă capul să te văd 
mai bine! Parcă te-ai mai împlinit, măcar că eşti ogârjit 
ca un câine. Pe unde te-ai mai vânturat? 

Bănăţeanul îi povesti pe scurt cele ce se 
întâmplaseră până atunci şi câte pătimise el şi oştenii 
lui. 

— Nădăjduiesc că aţi venit acum cu toţii la mila 
domniei mele, făcu domnul bucuros. De oşteni viteji 
am trebuinţă întotdeauna, căci dihonia şi vâhzarea încă 
mai dăinuie în ţara Moldovei. Chiar şi sfârşitul lui 
Gaşpar-vodă a fost o învăţătură, că boierimea încă mai 
fuge după ciolane de ros. Pe de altă parte, nici 
prietenia turcului cu leahul nu-i a bună... dar să lăsăm 
astea! Spune-mi, te-ai însurat? 

— Încă nu, mărite doamne. 

— Atunci să-ţi căutăm mireasă şi să ştii că eu te 
cunun! 

— Am şi găsit-o... numai că-i în celălalt capăt al 
ţării, la mine în Banat. 


— Nu-i nimica! Ad-o aici şi să vă înmulţiţi neamul în 
cetatea de scaun a Moldovei. Ce rang ai avut sub 
Gaşpar-vodă? 

— Pârcălab, măria-ta. 

— lo poftesc să fii spătar, şi pe toţi cetaşii tăi îi iau 
în slujba domniei. Nici nu te mai întreb dacă te 
învoieşti! 

— Mai încape vorbă, măria-ta?! 

Petrecură întreaga iarnă în preajma voievodului, 
care se bucura văzând destoinicia oştenilor lui Marcu, 
dar nu spunea ce gânduri avea pentru mai târziu. In 
preajma sărbătorilor sosi un neguţător sas care fusese 
în vară pe la Bozovici, ba se întâlnise şi cu tatăl Anei. 
Aşa aflase că fata era încă nemăritată, dar că taică-său 
ar cam fi avut în gând să nu mai aştepte, în-trucât 
auzise că cel căruia i-o făgăduise s-ar fi prăpădit prin 
bătaie. 

Întâlnirea îl bucură pe Marcu, dar îl şi mâhni. Abia 
aştepta să se ducă zăpada spre a porni la drum, căci 
altminteri nu şi-ar mai fi găsit aleasa. Domnul se 
arătase plin de bunăvoință, dar iată că sosiră berzele 
pe hogeagurile Iaşilor şi înfloriră cireşii, iar el încă mai 
aştepta încuviințarea de plecare. 

— Dragă Marcule, îi zise într-o zi Vodă, chemându-l 
în spătăria mică. Ştiu prea bine că ai vrea să pleci, 
după cum ţi-am şi făgăduit, dar iacă, am căpătat 
poruncă să-l întâmpin pe Wisznowiecki, cneazul de 
Zbaraz. Un leah înfumurat, pe care trebuie să-l ştii de 
la Liubomirski. 

Marcu îşi aminti de el, dar nu pricepu ce legătură 
ar fi avut acesta cu plecarea lui în Banat. 

— Trecând prin Moldova, urmă Vodă, ar trebui să-i 
ies în cale şi să-l întâmpin ca gazdă, dar numai când 
aud de el mi se pune un nod în gât. 


— Drept ai, măria-ta! Mulţi dintre şleahtici se 
plângeau de înfumurarea lui. 

— Ştiu că nici tu nu-i prea ai la inimă pe lehi, după 
cele ce ţi-au făcut şi după cum s-au purtat cu răposatul 
Gaşpar-vodă, însă n-am ce face. Eu n-am să-l întâmpin 
decât la marginea târgului, în schimb, tu ai să-i ieşi 
înainte la Hârlău. După ce-om scăpa de leah, poţi 
merge după mireasă, că, după cum vezi, n-am uitat că 
ţi-am făgăduit să te năşesc. Ai să rămâi pe acolo până 
în toamnă, la culesul viilor, când om face nuntă mare, 
dar până atunci vezi cum te porţi cu leahul... 

Marcu se închină cu smerenie, după care se duse 
să-şi aleagă şi vreo câţiva dintre feciorii lui, căci avea 
să meargă cu o ceată de hânsari domneşti 
înveşmântaţi de mare sărbătoare. 

De altfel şi el nu putea fi mai prejos, căci era 
spătar al voievodului Moldovei. 

Întâmpinarea avu loc la ieşirea din târgul Hârlăului 
şi, cu toate că îl mai văzuse pe Marcu în preajma 
marelui hatman, pan Wisznowiecki se prefăcu a nu-l 
mai cunoaşte, iar în vreme ce bănăţeanul rostea 
vorbele de bun-venit, el se uita pe cer după nişte şiruri 
de cocori. Porunci apoi vistiernicului să-i deie lui Marcu 
o pungă cu zloți... 

La asemenea ruşine nu s-a aşteptat spătarul, şi i-ar 
fi aruncat leahului punga în obraz, dacă nu i-ar fi venit 
în minte vorbele măriei-sale, că trebuiau să înghită 
orice proastă purtare a solului. Totuşi, de faţă cu el, 
scoase banii şi-i împărţi oştenilor. 

Pan Wisznowiecki ridică sprânceana a mirare, 
zâmbi uşor în colţul gurii şi îi întoarse spatele. 

Aceasta era prea mult pentru bănăţean şi fu gata- 
gata să poruncească şi el întoarcerea acasă, fără a-l 
mai însoţi pe neobrăzat. Se opri însă, fiindcă printre 


oştenii cneazului de Zbarand i se păru a-l zări pe... 
Sâvu. Nu mai încăpea nicio îndoială, căci prigoreanul îi 
zâmbi cum numai el o făcea, ba chiar îi făcu şi cu 
ochiul, pe când ţinea dărlogii unui cal. 

Era nevoie de încuviințarea cneazului pentru ca 
Sâvu să-şi părăsească ceata, aşa că Marcu se adresă 
tălmaciului, dar pan Wisznowiecki nici nu vru să audă. 
N-a mai fost nevoie însă de altceva, căci Sâvu însuşi se 
apropie de Marcu, iar acesta, descălecând, îl îmbrăţişa 
în văzul tuturor. 

— Tu aici?! 

— D-apăi cine? râse prigoreanul. 

— Gândeam că eşti mort, la Hotin... 

— Am fost. 

— Asta n-o mai pricep... 

In răstimp, cei peste trei sute de însoțitori ai 
leahului se înşiruiră pe drum şi Marcu nu mai avu 
încotro, trebui să-l urmeze, însă anume se trase la 
coada alaiului. Poruncise un cal pentru Sâvu, şi mai tot 
drumul sporovăiră. 

Prigoreanul îi povesti cum datorită vitejiei lui Mihai 
fusese acoperit de leşurile vrăjmaşilor şi nimeni nu mai 
avusese treaba lui. De fapt fusese lovit de un plumb în 
umăr, dar n-a făcut decât să-şi piardă simţirea. Din 
păcate, în acest fel nu i-a putut sta în ajutor lui Mihai. 
L-a mai văzut doar a doua zi, în ţeapă pe nefericitul lor 
prieten, când tot n-ar mai fi putut face nimic. La 
adăpostul întunericului se trăsese de sub leşuri şi s-a 
târât până în marginea unui lăstăriş, unde a stat pitulat 
până-n seară. Nici vorbă să poată pătrunde în cetate, 
aşa că a plecat mai departe până a dat de câteva 
bordeie unde erau ascunşi nişte gospodari din 
Zvancea. Acolo l-a oblojit o babă şi în cele din urmă se 
vindecase. Rămăsese multă vreme printre oamenii 


aceia cumsecade şi numai după ce se întremase de-a 
binelea, aflând că leşii tocmeau slujitori pentru drum 
lung la Stambul, se băgase ca rândaş la un şleahtic, cu 
gândul că ajungând la Dunăre avea să-l lase şi să 
apuce calea Banatului, spre casă. 

— Bună treabă! râse Marcu auzind păţania 
prietenului său. Ai ajuns rândaş, după ce însuşi 
Liubomirski te făcuse stegar. 

— Pe mine?! se miră Sâvu. 

— D-apăi cum? Numai că el te ştie mort, iar dacă 
te-ar vedea în viaţă cred că te-ar şi întemniţa, crezând 
că l-ai minţit. 

Sâvu rămase uimit, căci nu-şi putea crede urechilor 
ca el să fi fost răsplătit cu ranguri leşeşti şi acuma să-i 
slugărească. 

— Acum însă ai să vii cu mine în slujba măriei sale 
Ştefan-vodă, şi mira-m-aş să n-ajungi căpitan. 

— Chiar aşa?! se bucură Sâvu. 

Oricum, n-avea să se mai întoarcă la fostul stăpân. 
Şi ca să nu mai dea faţă cu el, la îndemnul lui Marcu, a 
tăiat calea mai scurtă, pe la Podul Iloaiei, urmând a se 
întâlni la laşi. 

Fiind în urma tuturor, Marcu nu apucă să vadă 
întâlnirea domnitorului cu cneazul, dar auzi în curând 
că leahul nu primise să urce în carâta domnească şi 
nici găzduirea la curte. Il socotea pe domnul Moldovei 
ca fiind de neam prost şi cu mult mai prejos decât al 
lui... Pe dată Vodă a poruncit surugiilor să apuce pe 
alte uliţe şi-l bătea gândul cum ar face să-l întemniţeze 
pe nesuferitul cneaz, barem o săptămână, ca să-şi dea 
şi el seama cine-i stăpân în ţara asta. Intors la palat, 
află însă că un ischimne-ceauş sosise spre a-l 
întâmpina pe cneazul de Zbaraj, aşa că nu mai putea 
face nimic împotriva lui. Pofti să i se înfăţişeze turcul. 


— Slăvite bey, carele eşti cel dintâi printre 
închinătorii lui Issa, Alah să-ţi fericească viaţa! se 
ploconi ceauşul în faţa domnitorului. Marele nostru 
sadrazam, Kemankeş Ali-paşa... 

— Ceee?! sări voievodul. Nu mai este Mere 
Huseyn? 

— Precum ai auzit, beyule. 

Tomşa-vodă nici nu-l mai ascultă pe ceauş, ci se 
ridică şi, frecându-şi mâinile, zice pe româneşte: 

— Lasă, câine leşesc, că te voi purta eu! 

Turcul holbă ochii, neştiind ce s-a petrecut cu 
ghiaurul, dar şi mai uimit fu de nepreţuitele daruri cu 
care-l copleşi. Vodă porunci apoi să vină diecii ştiutori 
de limbă turcă, spre a trimite carte la Stambul. Tocmai 
atunci se nimeri şi Marcu, voind să-l înfăţişeze măriei- 
sale pe Sâvu. 

— Ai picat cum nu se poate mai bine, Marcule! Tu 
ai să duci scrisoarea prietenului meu Kemankeş Ali- 
paşa, care a ajuns mare vizir. Am să-l încondeiez pe 
leah, de o să mă pomenească toată viaţa... 

Marcu se posomori pe dată, căci nădăjduise să 
capete îngăduinţa plecării acasă, dar nicidecum o altă 
călătorie, şi încă în ţară străină. 

— Am să rămân fecior bătrân, măria-ta... 

— Ha, ha, ha! râse Tomşa-vodă. Uitasem că ţi-am 
făgăduit să te las în Banat, dar n-am pe altul de aşa 
mare credinţă cum îmi eşti tu. 

— Am adus chiar acum, la picioarele măriei-tale, 
un alt bănăţean de-al meu, pe care mă bizui ca pe 
mine însumi. Şi dacă nu-ți va fi cu supărare, l-aş băga 
în locul meu să ducă răvaşul... 

Puțin cam dezamăgit, Vodă încuviinţă să i se 
înfăţişeze prigoreanul şi văzându-i tinereţea, precum şi 
privirea deschisă, se învoi să-l primească în slujba 


domniei. lar când mai auzi şi despre faptele de vitejie 
ale feciorului, se mulţumi pe deplin şi-i zise: 

— Dacă leahul te-a făcut numai stegar, când te-i 
întoarce de la Poartă, miiaş te voi face! Să mă slujeşti 
cu credinţă, ca şi Marcu! 

Amândoi bănăţeni sărutară mâna domnitorului şi 
ieşiră bucuroşi. Nici nu mai apucară să audă porunca 
domnească prin care se poprea orice tain pentru 
cneazul de Zbaraj şi oamenii lui, cerându-i să 
părăsească pe dată ţara Moldovei şi să plece „unde şi- 
a dus mutu' iapa!” 

Două zile mai târziu, cei doi prieteni erau în drum 
spre Obluciţa, de unde Marcu s-ar fi urcat în susul apei 
pe vreun barcaz, iar Sâvu o lua pe drumul mare, către 
Stambul. 

Aşa s-a şi întâmplat. Către sfârşitul primăverii, 
Marcu bătu fălos la poarta Anei. Văzându-l fata scăpă 
şofiul cu lapte proaspăt muls, nevenindu-i a-şi crede 
ochilor. 

— Nu te speria, că eu mi-s, Marcu! zise el voios şi 
se repezi s-o îmbrăţişeze, dar ea se sfii şi fugi în casă. 

Pe dată se întoarse însă împreună cu taică-său, şi-l 
sorbea acum din ochi pe mândrul oştean, înveşmântat 
ca domnii. 

— Ai venit? întrebă tatăl. 

— Da! Bună ziua şi bine v-am aflat sănătoşi! 

— Bună să-ţi fie şi inima! Pofteşte în casă, că doar 
nu avem a sta la poartă... 

Se înţelege că în scurtă vreme aveau să înceapă şi 
pregătirile de nuntă, iar cum nu se cădea ca până 
atunci mirele să stea sub acelaş acoperiş cu mireasa, 
Marcu îşi cumpără chiar de a doua zi un loc de casă şi 
se puse cu maistorii la treabă, ca să-şi ridice din temelii 
o nouă gospodărie. Totuşi, un lucru nu-i dezvăluise 


aprigului almăjan, anume că nunta trebuia s-o facă în 
Moldova, unde însuşi măria-sa Vodă avea să le fie 
naş... Cum să-l fi lămurit să-i dea fata ca să plece din 
sat şi s-o poarte pe drumuri?! Fusese peţită în mai 
multe rânduri şi tatăl se gândise uneori că n-ar fi rău 
să o şi mărite, căci despre oşteanul acela fălos, cu care 
se înţelesese, auzise că s-ar fi prăpădit prin lume. Ana 
simţea însă, în inima ei, că nu era aşa şi la toţi care o 
cereau le făcea nazuri. Acum, că i se întorsese ursitul, 
înflorise şi ea ca un bujor, încât babele o scuipau care 
mai de care, să nu se deoache. 

Dar bine că a tăcut, fiindcă pe la începutul lui 
septembrie din acel an 1623, se pomeni într-o bună zi 
cu Sâvu. Acesta îi aduse vestea mazilirii lui Ştefan-vodă 
Tomşa şi înlocuirii lui cu Radu-vodă Mihnea, faţă de 
care nu era legat să mai plece la laşi. 

Şi ce nuntă s-a mai încins în Bozovici!... Mai ales că 
se întorseseră şi mulţi dintre feciorii plecaţi cu Marcu, 
pe care vodă-lomşa îi răsplătise la plecare, iar aceştia 
îşi aduseră toate neamurile din satele vecine. Fericitul 
mire, cu toate că era „domn mare”, îşi îmbrăcase 
frumosul port bănăţean. Şi aşa a rămas şi pe mai 
departe, căci nu se ţinea niciodată „cu nasu pră sus”. 
La bucurie însă nu uitară să-i pomenească şi pe cei 
dragi care pieriseră, mai cu osebire pe măria-sa 
Gaşpar-vodă şi pe nepreţuitul căpitan Mihai. 

Apoi Marcu se dădu cu ale gospodăriei, şi nu 
arareori era întrebat de însuşi judele satului cum să 
chibzuiască în treburile obştei. Ba unii veneau de-a 
dreptul la el, socotindu-l ca pe cel mai de vază om al 
satului, după cum şi era. 

— Am rămas şi acasă în slujba domniei, frate 
Sâvule! zise el într-o zi, întâlnindu-se cu prigoreanul pe 
hotar. 


— Şi dacă s-ar ivi vreun alt voievod să ne cheme? 

— Atunci vom porni la drum şi ne vom pune iarăşi 
braţul în slujba ţării, căci trebuie să se facă ea odată şi 
să fie numai a noastră... 


SLUJBĂ CU PRIMEJDIE 


MARE JALE A CUPRINS ÎNTREAGA ŢARĂ A ARDEA- 
LULUI, când s-a răspândit vestea trecerii în lumea celor 
drepţi a craiului Bethlen Gabor. S-a întâmplat să moară 
în ziua de 13 noiembrie 1629, chiar atunci când ar fi 
trebuit să-şi serbeze al cincizeci şi unulea an de viaţă. 
„Semn dumnezeiesc!” spuneau babele pe şoptite, şi 
mulţi erau temătorii de vremuri de urgie ce se vesteau 
după moartea prinţului. Aveau şi dreptate cei temători, 
căci ţara ajunse acum în stăpânirea doamnei Catarina 
de Brandemburg, o femeie slabă, măcar că făgăduise 
că va ţine cu sfinţenie adiata răposatului ei soţ. 

Sfătuise fostul crai, cu limbă de moarte, să nu se 
bizuie nimeni pe mincinoasele făgăduieli ale nemților, 
ci întreaga ţară să ţină prietenia strânsă cu Moldova şi 
Muntenia, fiind calea cea mai firească. Numai aşa 
aveau să rămână urmaşii slobozi şi stăpâni în casa lor. 
Dar sfetnicii craiului aflară că nici nu-şi îngropaseră 
stăpânul când cei doi „prieteni de inimă” ai principesei 
îşi şi luaseră nasul la purtare. Era vorba de un neamt, 
un anume Scultetus, care o întovărăşise ca mireasă 
atunci când fusese adusă de la Berlin, şi de un conte 
ungur, pe nume Csaky Istvan, ce nu se îndoia că 
ajungând stăpânul femeii ar fi avut şi ţara la picioarele 
lui. Cel dintâi avea muiere şi copii în Sibiu, dar se ţinea 
mereu în preajma fustelor doamnei Catarina, stârnind 
furia contelui. De aici ura şi vrajba neîmpăcată între cei 
doi, spre marea pagubă a ţării, căci principesa nu avea 


gândul decât la cei doi iubiţi ai ei, iar treburile ţării 
mergeau anapoda. Aşa s-a stârnit nemulţumire nu 
numai din partea celor care diriguiau sfatul dietei, ci şi 
în rândurile prostimii, care scosese fel şi fel de vorbe 
de ocară, ce se vânturau pretutindeni. 

Acum, că se isprăvise cu înmormântarea şi-l 
plânsese pe răposat în văzul lumii, nemângâiata 
văduvă îşi căuta alinarea în braţele celor doi, căci nu 
se hotăra cu uşurinţă de care să se lepede. Nu-i prea 
dădea prin cap ce să facă, mai cu seamă că fratele 
fostului ei bărbat, Bethlen Istvan o tot sâcâia să-i 
alunge pe amândoi şi să se ţină de cârmuirea ţării, că 
altminteri n-ar fi fost cu putinţă. 

Se lăsase şi o iarnă grea, încât apa Mureşului 
îngheţase de la un mal la altul, iar troienele făcuseră 
tot una întreaga vale, de nu mai puteai şti când păşeşti 
deasupra apei şi când pe pământ. De n-ar fi fost 
mândra cetate a Bălgradului să-şi ridice zidurile dintre 
nămeţi, nici nu ţi-ai fi dat seama când râul o coteşte la 
vale către Deva. Asprimea vremii se arătase cam din 
preajma Crăciunului, dar o ţinea mereu, încremenind 
ţurţurii argintii pe ramurile copacilor, iar o păclă, noroc 
că nu prea deasă, se aşternuse pe întreaga fire. Stoluri 
de corbi zburau croncâănind parcă prevestiri de moarte, 
în vreme ce haitele de lupi flămânzi bântuiau chiar şi 
aşezările, dându-se la om. Primejdie de pierderea vieţii 
era pe atunci la tot pasul, dacă te-ai fi încumetat la 
drum de unul singur ori fără a fi bine înarmat. 

Pe asemenea vreme, trei călăreţi luptau cu 
troienele ce ajungeau nu arareori până la pieptul cailor, 
dar în alte locuri pământul dezgolit şi îngheţat trosnea 
sub copite. Deasupra satului Suntimbru se ridica o 
pâclă deasă de fum învâăluindu-i şi pe drumeţi, care 
mergeau cam la voia întâmplării, nefiind nici urmă de 


drumeag. Nădejdea lor era că isteţimea cailor avea să-i 
scoată la liman. 

— Să nu ne fi rătăcit, zise îngrijorat unul dintre ei, 
bătându-şi braţele peste piept spre a se încălzi. 

— Parcă tot mai bine fusese la monastire, făcu cel 
mai din faţă întorcându-şi capul. Nu-i aşa? 

— Atunci să ne întoarcem! răspunse al treilea. 

— Nici gând, Laszlo dragă, urmă cel dintâi. Acuşi 
pătrundem pe poarta cetăţii şi ne-om încălzi cu vreo 
palincă. 

— Ba, să fiu drept, mi-ar place mai curând un foc 
zdravăn, fiindcă mă cam saturai de băutura popilor, 
bolborosi Laszlo. 

Vorbeau ungureşte, cu toate că doi dintre ei erau 
români, numai că Bardassy Laszlo nu le cunoştea limba 
şi, de când erau în slujba domniei, aşa obişnuiau cu 
toţii să se înţeleagă. 

— Socot că mare bucurie avem să-i facem 
principesei, după cum spunea domnul căpitan Ovary, 
zise cel din mijloc, care nu era altul decât Florea 
Nicoară de la Ciunga. 

Se făcuse bărbat spătos şi zdravăn, acum în cel de- 
al treizecilea an al vieţii, dar tot scund rămăsese şi 
ochii săi jucăuşi îşi mai păstrau limpezimea copilăriei. 
Se alăturase cu dragă inimă căpitanului Ovary, care 
ţinea la el ca la un frate, dar nu se bucurase de acele 
lupte pline de glorie, cum le visase el odinioară. De 
când se făcuse cătană numai de muştru avusese parte, 
şi se gândea cu părere de rău că nu se înfruntase până 
acuma cu păgânii, asemenea fratelui său mai mare, 
Amosie 

Ungurul Bardassy se pripăşise pe la Aiud, venind 
tocmai din pusta Tisei, unde avusese nişte necazuri cu 
un stăpân hăpăreţ pe care, la mânie, îl trimisese pe 


lumea cealaltă. Dar în afara celor doi buni prieteni, cu 
care era şi acuma, nimeni nu-i ştia povestea. Nu-i 
vorbă că nici nu fusese întrebat vreodată de careva. 

Cel de-al treilea, Tănase Pop, era de pe valea 
Gurghiului şi se băgase la oaste fără a fi silit decât de 
sărăcie, căci acasă erau copii mulţi şi pământ deloc. 
Era o fire paşnică, dar dacă îl scotea careva din sărite 
nu şovăia să tragă hangerul. 

Se legase o mare prietenie între ei şi mai 
întotdeauna îndeplineau anumite slujbe  ostăşeşti 
împreună, dar cu atâta destoinicie încât căpitanul 
Ovary Elemer avea încredere desăvârşită în ei. Aşa se 
face că şi de astă-dată, fiind vorba de o sarcină, de 
mare taină şi primejdie pentru unii, tot lor le ceruse s-o 
aducă la îndeplinire, ştiindu-le vrednicia. 

Se întâmplase că un drumeţ străin fusese sfârtecat 
de lupi, chiar în preajma Aiudului, şi nişte ţărani 
aduseseră cizmele mortului, chimirul şi o tolbă cu 
scrisori. De va fi avut şi bani asupra lui, nu se mai 
putea şti, fiindcă aducătorii se juraseră pe sfânta cruce 
că nu găsiseră nimic altceva. Poate că nici încălţările şi 
celelalte n-ar mai fi fost găsite, căci haita îşi încercase 
colții prin tot ce a fost de piele, dacă nu s-ar fi 
întâmplat să treacă tocmai ei şi să alunge lupii. 
Izbutiseră să mai adune şi câteva rămăşiţe omeneşti, 
pe care le-au dus în sat pentru îngropăciune, dar aflând 
scrisorile s-au temut să nu fie de-ale stăpânirii şi să 
cadă asupra lor cine ştie ce bănuială nedreaptă. 
Socotiră cu cale că ar fi fost mai bine să le aducă la 
oraş, ceea ce şi făcură. 

Domnul căpitan scotocise printre ele şi văzând 
despre ce era vorba uită să-i mai întrebe şi altceva, ba 
le mai dărui şi câţiva bănuţi de argint drept mulţumită. 
Acele hârtii erau potrivnice răposatului prinţ şi fuseseră 


scrise de domnul Moldovei, care se afla în mare 
prietenie cu nemţii. Cum toată lumea cunoştea ura ce 
i-o purtaseră cei din Viena lui Bethlen, ba Ovary ştia şi 
despre o pâră a lui Miron Barnovschi-vodă al Moldovei, 
făcută la Poartă, socoti că şi principesei are să-i pară 
bine să pună mâna pe asemenea răvaşe. In acest fel 
se dădea iveală faţa mincinoasă a moldoveanului. „Nu 
care cumva s-o pierdeţi, ori să v-o fure careva, că atâta 
Dumnezeu e al vostru!” îi ameninţase căpitanul la ple- 
care întinzându-le taşca ce avea pe ea urmele colţilor. 

Nu prea vedeau ei cum să fie prădaţi în plină zi, cu 
toată vremea potrivnică, fiindcă erau trei vlăjgani ce nu 
se temeau de nimic. Altceva însă nu le mai spusese, 
decât numai ca să nu dea tolba altcuiva în afara 
alteţei-sale principesa Catarina, şi Ovary ştia prea bine 
că oştenii nu-i vor ieşi din poruncă. Pe vreme bună, 
vara mai ales, de la Aiud la Bălgrad mai ai fi putut-o 
ţine în galopul cailor, dar acuma nici vorbă mai ajungă 
până-n seară, iar cum noaptea era primejdie de a se 
rătăci, au hotărât popas la monastirea din Teiuş. De 
altfel nici nu erau zoriţi la drum, porunca fiind să 
ajungă când or putea, aşa că bătură la poarta 
călugărilor şi fură primiţi pe dată, întrucât ospitalitatea 
era canonul sfinţilor părinţi de acolo. 

Starețul, sau priorul, după cum i se mai spunea, 
pater Ambrosius, i-a lăsat mai întâi să se 
dezmorţească, după care i-a poftit la taclale, până 
avea să fie isprăvită cina. 

„Puteţi a-mi spune, dragii mei, cât mai multe 
întâmplări, căci noi, sărmanii călugări, nu avem ştire 
despre ceea ce se petrece prin lume decât numai prin 
drumeţi ca voi”, îi îndemnase el cu voce blajină. 

Laszlo, ca unul ce vorbea mai bine dintre toţi, se 
lăsă tras de limbă şi astfel stareţul află unde se duceau 


şi mai ales ce trebuia să ducă negreşit numai alteţei- 
sale Catarina. 

Pater Ambrosius tresărire la vederea tolbei, dar ei 
nu băgară de seamă. Spusese apoi, cu multă nepăsare: 

„De nu mă-nşel, mai văzut-am aşa ceva la un 
pribeag ce abătuse mai zilele trecute pe sub acoperişul 
nostru, dar n-a zăbovit mult, căci era în drum spre... 
Moldova, dacă îmi aduc eu bine aminte”. 

„De bună-seamă că ăsta va fi fost omul nostru!” 
sărise atunci Tănase, de parcă s-ar fi bucurat aflând 
asemenea veste. 

„N-auzişi că acela mergea spre Moldova?” îl 
mustrase Laszlo. „Stăpânul tolbei a fost mâncat de lupi 
după Aiud, deci se pare că venea din Moldova, de 
vreme ce a trecut pe aici!” 

„Noi, n-avem de unde şti”, urmase liniştit priorul. 
„Nu ne este în obicei a iscodi pe oaspeţii noştri încotro 
se îndreaptă ori de unde vin. Dacă ne spun, bine, dacă 
nu, tot una-i. Mi-ar fi părut însă rău să se fi rătăcit, 
sărmanul, căci părea un om bun. De fapt îl şi 
povăţuisem să mai aştepte domolirea viforniţei, dar el 
nici nu vrusese să audă de aşa ceva. Eu vă cer iertare, 
nu cumva să credeţi că vă iscodesc, numai că văzând o 
tolbă asemănătoare... intrasem chiar la bănuială.” 

Vorbele acestea îl scoaseră pe Florea din sărite: 

„Să nu-ți fie cu supărare dom’ părinte, dar noi nu 
suferim asemenea ocară. Nu suntem lotri şi, dacă vrei 
să ştii, află că acel drumeţ al sfinţiei-tale a fost mâncat 
de lupi. Pentru aceea, îi ducem alteţei-sale ceea ce a 
mai rămas de la el.” 

Amândoi tovarăşii încuviinţară din cap, dar niciunul 
nu înţelesese rostul ciudatului zâmbet al stareţului. 

„Jesus-Maria!” făcuse el sfielnic, cu ochii în tavan. 
„Aveţi tot dreptul să vă mâniaţi pe mine, păcătosul, 


care nu mi-am dat seama de vorbele mele cele proaste 
şi de bănuiala mea nedreaptă. Sărmanul călător a 
suferit cumplită moarte, dar asta o fi fost voia 
Domnului, odihnească-l în pace!” 

Vorbele blânde ale călugărului, precum şi căinţa lui 
îi potolise atunci pe dată, ba Laszlo mai şi adăugase: 

„Pricepem că sfinţia-ta n-ai vrut să zici de noi că 
am fi hoţi, dar cum suntem în slujba domniei nu se 
cade să dăm totul în vileag...” 

„Apoi şi tolbe ca aceasta vor fi fiind cu sutele şi pe 
toate drumurile” mai zise şi Tănase. „Asta însă are 
urma colţilor de lup.” 

„Se poate, se poate!” încuviinţase pe loc priorul. 
„Dar hai să lăsăm la o parte supărarea şi vorba pripită 
şi să gustăm ceva mai înainte de cină, spre a putea 
ciocni un păhărel, spre împăcare.” 

Poruncise apoi unui călugăr să aducă mâncare şi 
băutură ca pentru oaspeţi de seamă, spre a-i fi iertată 
nesăbuita bănuială. Ospeţia însă se dovedise atât de 
îmbelşugată, încât nici nu şi-au mai dat seama când au 
început şi când au sfârşit cina. Buimaci de cap, au fost 
treziţi de dimineaţă, când pater Ambrosius i-a sfătuit să 
plece la drum devreme, ca să ajungă la Bălgrad pe 
amiază. Au mulţumit pentru găzduire şi priorul şi-a mai 
cerut încă o dată iertare, fiind astfel cu toţii mulţumiţi. 

Abia când s-a văzut în şa, Florea s-a frecat la ochi 
nedumerit: 

„Parcă nu-i aceeaşi tolbă!” 

„Ţi se pare!” îi răspunsese Laszlo. „Tu nu vezi 
urmele dinţilor pe ea?” 

„Ce să mai vadă după rachiul de chimen?” râsese 
Tănase. 

Florea s-a pipăit însă la piept şi n-a mai zis nimic. 
Acuma, după ce petrecuseră o vreme în gerul de afară, 


mahmureala încă nu le trecuse, iar Tănase fu primul 
care se văită: 

— Măi fraţilor, mie îmi cam vâjâie capul şi mi-i tare 
cald. Parcă aş zice că nu mi-a căzut bine vinarsul 
popilor. 

— Băuşi lacom! îl linişti Laszlo. Şi pe mine mă 
doare. 

— Dar ştiu bine că dormirăm, nu glumă, urmă 
Tănase. Socot că puteai tăia lemne pe noi. Oricum, fain 
a fost şi eu zic să mai trecem şi la înapoiere. 

— Ne-a omenit spre a-şi spăla vorbele cele proaste, 
zise Florea, dar de acuma are să ne închidă poarta în 
nas, ca să nu-i mai facem pagubă. 

— Da’ ştiu că te ocoşiseşi la el, râse Laszlo 
amintindu-şi de furia tovarăşului său. 

— Păi ce-şi închipuia el? se împăuna Florea. Avem 
noi feţe de tâlhari? 

— Ba bine că nu! Încă din cei bătrâni, că uite, 
promoroaca ne-a albit şi barba şi sprâncenele... 

Mai povestiră apoi de una, de alta, ca să le treacă 
vremea, şi aşa lăsaseră în stânga casele din 
Suntimbru, semn că până la cetatea de scaun nu mai 
aveau mult de mers. Zăpada scârţâia sub copite, iar 
caii scoteau aburi pe nări. Promoroaca li se aşternuse 
şi lor pe firele din jurul boturilor, făcându-i să semene 
cu nişte moşnegi din altă lume. 

— De nu mă-nşel am şi aiuns, arătă Laszlo spre 
focul de vreascuri ce se zărea înaintea lor. 

— Norocul nostru cu bieţii cai, căci altminteri nu 
ştiu cum am mai fi nimerit calea! zise Florea, 
scuturându-şi iar mustata. 

— Ziua-bună vă poftim! zise Laszlo apropiindu-se. 

— Bună să dea Dumnezeu! răspunseră oştenii- 
străjeri ce se încălzeau la foc. 


— Numai că vreme prea bună nu-i, urmă unul 
dintre ei. Pentru ce nu staţi la casele voastre şi bateţi 
coclaurile? 

— Apăi, avem treabă la măria-sa Doamna, 
răspunse Florea suflându-şi în palme. 

— No, că doar nu chiar acolo! făcu unul mirat. 

— Ba întocmai! se împotrivi ciunganul. 

Se uitară cu toţii unii la alţii, paznicilor nevenindu- 
le a crede că nişte oameni de rând s-ar fi putut înfăţişa 
principesei. A trebuit să mai treacă o vreme, până când 
să ajungă la urechile curtenilor ce voiau cei trei oşteni 
străini. 

— Să nu fie cumva vreo năpârcă în tolbă! se 
îngrijoră Scultetus, auzind despre ce era vorba. 

— Pe gerul ăsta ar fi ţeapănă! râse batjocoritor 
contele Csaky. De altfel, am să deschid eu însumi 
afurisita aia de taşcă. 

Poate că s-ar mai fi sfădit, cu toate că se aflau în 
faţa stăpânei ţării, dacă nu erau aduşi cei trei. 

— Ei, voinicilor, le zise prinţesa. Aţi ţinut cu tot 
dinadinsul să mă vedeţi. Spuneţi care vi-i necazul! 

Oştenii plecară genunchiul la podea, după cum îi 
învățase Ovary, şi numai Laszlo începu să vorbească: 

— Măria-ta, a poruncit domnul căpitan să vă 
înmânăm această tolbă, iar domnia-lui a scris despre 
ce este vorba. Noi nu ştim nimica... 

— Prea-bine. Daţi-o pajului! zise ea scurt. 

Acesta dădu s-o apuce, dar contele Csaky nu-i 
dădu răgaz ci o înşfacă el, cu toate că în afară de 
Scultetus mai erau de faţă şi cancelarul Bethlen Istvan, 
contele Sencei şi încă vreo câţiva, curteni. Apoi începu 
a scormoni, scoase mai multe scrisori şi le întinse 
principesei, după cum se cuvenea. 

Aceasta însă i le înapoie: 


— Citeşte-le domnia-ta, domnule conte, şi dacă 
socoţi nimerit poţi să spui cu glas tare. 

Contele ridică semeţ capul, sfidând pe ceilalţi, şi 
luând scrisorile încercă să le citească, dar se opri pe 
dată înroşindu-se de furie. 

— Este o sfruntare neruşinată, alteţă, şi nu-mi 
închipui cum de au cutezat aceşti nemernici... 

— Dar citeşte, să auzim cu toţii! zise Catarina. 

— Nu... nu-i cu putinţă! bolborosi contele. 

— Cu îngăduinţa alteţei-voastre, o voi face-o eu 
însumi, se oferi cancelarul. 

Se poate ca Bethlen Istvan să fi bănuit ceva 
neplăcut urechilor lui Csaky şi pentru aceea ceruse el 
scrisorile, iar Scultetus i se alătură. Contele însă dădu 
nepăsător din umeri şi i le întinse. 

Cancelarul tuşi spre a-şi drege glasul şi începu: 

„le amăgeşti tu însuţi, o, doamnă Catarina, 

Alungă-ţi drăguţul...” 

Dar se opri iute, prefăcându-se că s-a înecat, şi 
întinse hârtiile lui Scultetus. Erau mai multe şi se pare 
că pe fiecare din ele erau scrise versuri neruşinate la 
adresa principesei. 

— Cine a cutezat neobrăzarea asta? tună deodată 
Csaky, încruntându-se la bieţii oşteni. 

— Vorbiţi! îi îmboldi şi cancelarul, împingându-l cu 
piciorul pe Tănase, care rămăsese în genunchi, ca şi 
ceilalţi. 

— Noi... noi nu ştim carte, se bâlbâi Laszlo. Aşa a 
fost porunca... noi... 

— Cine a poruncit? se băgă în vorbă şi Scultetus. 

— Domnu... căpitan Ovary, bâigui Tănase. 

Florea amuţise de tot şi se uita fâstâcit când la 
curteni, când la principesă, clipind des din ochi. 


— Te pomeneşti că nici nu sunt din roata lui Ovary, 
se auzi deodată vocea unui curtean. 

— Or fi  iscoade  nemţeşti, zise cancelarul, 
sfredelindu-l cu privirea pe Scultetus, care însă îl 
înfruntă cu un zâmbet rece. 

— Să fie daţi pe mâna călăului! hotărî Csaky, de 
parcă el ar fi fost stăpânul. După ce vom afla totul, să-i 
spânzure. Nu-i aşa, alteţă? adăugă el, văzând ura 
neputincioasă de pe feţele celorlalţi. 

— Da, da! încuviinţă prinţesa, cu toate că nu 
înţelesese mai nimic din cele ce se petreceau sub ochii 
ei. 

Ca şi celorlalţi din încăpere, şi ei îi părea rău că nu 
auzise ce se spunea despre ea până la capăt, dar nu 
cuteza să-i ceară lui Csaky să mai citească. 

Cerul dacă ar fi căzut asupra bieţilor oşteni, n-ar fi 
fost mai uluiţi! Se aşteptaseră la o răsplată, înfruntând 
troienele şi gerul, dar nici prin cap nu le-ar fi dat că 
însuşi domnul căpitan să fi scris asemenea neobrăzări 
şi să le mai şi trimită principesei. De altfel, niciunul nu 
mai era în stare să scoată vreun cuvânt. 

Abia când se pomeniră în odaia caznelor, un fior îi 
trecu prin şira spinării şi Florea păru a se dezmetici. 
Băgă mâinile în sân, de unde scoase vreo câteva 
scrisori pe care i le întinse călăului, spunând cu voce 
tremurată: 

— Acestea sunt, domnule. Taşca a fost schimbată. 
Eu m-am temut de asta şi am luat hârtiile cele bune în 
cămaşă la mine. Fă bine şi dă-i-le măriei-sale mai 
înainte de a ne rupe ciolanele, că noi alta nu ştim. 

Gâdele întinse o mână păroasă şi le luă, rânjind cu 
toată gura: 


— Am auzit că aţi mai dat voi şi alte scrisori măritei 
stăpâne, iar dacă şi astea sunt la fel... apăi bine n-are 
să vă fie. 

— Cum ne-o fi soarta, domnule călău! răspunse 
Florea. Dar eu socot că astea sunt cele bune, căci cu 
mâna mea le-am dosit. 

Ultimele cuvinte fură auzite şi de Csaky, întrucât se 
zorise spre a fi cel dintâi la cazne. Aruncându-şi ochii 
pe scrisori, porunci gâdelui să-i sloboadă pe oşteni şi 
ieşi grabnic din încăpere. 

Contele se repezi de-a dreptul la prinţesă şi, 
găsind-o singură, îi spuse dintr-o suflare: 

— Dobitocii de oşteni au fost traşi pe sfoară de 
cineva, schimbându-le tolba cu alta, în care a pus 
porcăriile alea. Trebuie să dăm îndată peste făptaş. 
Mira-m-aş să nu fie amestecat cu ceva şi Scultetus, că 
tare mai zâmbea. 

— Cred însă că ar trebui să ştiu şi eu ce scria în 
acelea... 

— Nu acuma, draga mea! i-o reteză contele. Uită- 
te mai bine la astea! adăugă el răvăşindu-i scrisorile cu 
pricină. 

— De unde le ai? 

— Unul dintre oşteni a avut mai multă minte să le 
dosească peste noapte, şi astfel l-a păcălit fără să vrea 
pe uneltitor. Cred că m-am cam pripit lăsându-i slobozi. 
Prin cazne ar fi trebuit aflat cine a făcut mârşăvia asta. 

— Poate că ei într-adevăr habar n-au, zise prinţesa, 
căreia nu-i prea plăceau schingiuirile. 

— Văd eu! îşi dădu aere de stăpân Csaky. Vru să 
iasă, dar se răzgândi, fiindcă se lovi nas în nas 
Scultetus. 

— Mă iartă, scumpe domn! zise acesta batjocoritor, 
după care se duse de-a dreptul la scrisori. 


Csaky îşi încrucişa braţele pe piept, uitându-se 
mânios să vadă până unde avea să meargă obrăznicia 
duşmanului său, dar acesta, neluându-l în seamă, 
începu a citi: 

— Ce spui de ele? întrebă prinţesa fără să se uite la 
conte, care-şi muşca mustaţa de ciudă. 

— Sunt scrise de Miron Barnovschi, domnul 
Moldovei, răspunse el în locul neamţului. 

— Da, aşa se pare, încuviinţă şi Scultetus. 

— A prins scrisorile răposatului Bethlen către craiul 
Lehiei şi le-a trimis Porții! urmă Csaky fără a ţine 
seama de celălalt. 

— Dar Gabor se avea bine cu turcii!? se miră 
prinţesa. 

— Întocmai, luminată doamnă, spuse cam 
batjocoritor Csaky. Numai că prin această scrisoare, 
arătă el spre una, iubitul soţ al alteţei-tale ar fi voit să 
se împace cu austriecii, iar dacă aflau turcii despre ea, 
bine nu i-ar fi căzut. Trebuie să fie vreo amestecătură 
nemţească la mijloc! se uită el tăios la Scultetus. 

Catarina nu-i dădu răgaz celuilalt să răspundă. 

— Dar se ştie că prinţul e mort! spuse ea. 

— A scris în toamna anului trecut, când încă mai 
era în viaţă şi... 

— Câtă neobrăzare! pufni Scultetus, făcându-l pe 
conte să ducă mâna la sabie. Nici nu l-au îngropat bine 
pe fostul nostru stăpân şi au şi început uneltirile, 
însoţindu-l şi după moarte! urmă el netulburat, ca şi 
cum nici n-ar fi văzut ce făcuse contele. 

Acesta, dezamăgit îşi lăsă mâna în jos şi zise: 

— Vedeţi însă, alteţă, că domnul Moldovei cere 
împăratului austriac să intre cu oastea în Ardeal, că pe 
dată ar trece şi el de partea nemților, iar pe noi ne-ar 
prinde la mijloc. 


— Rău îmi pare că n-a izbutit bietul Gabor să-şi 
înfăptuiască visul acela cu Dacia. O ţară mare şi 
puternică altfel ar fi stat în calea neprietenilor. 

— Poate că e mai bine aşa, se împotrivi Csaky. Prea 
ar fi fost mulţi olahi laolaltă şi... 

— l-am fi adus la legea noastră creştinească, îi luă 
vorba Scultetus. Altfel până la urmă tot au să se 
unească, şi fără noi. 

— Aş vrea s-o văd şi pe asta! pufni Csaky. N-a 
încercat olahul Mihai, cu ani în urmă?... praful s-a ales 
de ţara încropită de el. Tot nemţii i-au venit de hac! 

— A fost înşelat de austrieci, dragă prietene! 
încercă principesa a-i lămuri deosebirea faţă de 
germani, ca să nu-l supere pe Scultetus. Dar să lăsăm 
politica, domnilor! Porunciţi slobozirea proştilor acelora 
de oşteni. Aş vrea chiar să-i şi răsplătesc, dacă nu 
pentru drumul făcut, barem pentru spaima ce-au tras... 

— Dar mai întâi să aflăm unde ar fi putut să le fure 
taşca. Aşa dăm de urma unui mare ticălos, zise Csaky. 

— Vezi tu, prietene, de asta, făcu mieros prinţesa. 
Nimeni nu se pricepe mai bine decât tine. 

Cu toate că nu-i făcea plăcere să-i lase singuri pe 
cei doi, contele sărută mâna prinţesei şi aruncă o 
privire amenințătoare lui Scultetus, după care ieşi. 

După două zile, cei trei călăreţi ieşeau fericiţi pe 
poarta cetăţii, jurându-şi fiecare în gând să nu se mai 
amestece nicicând în asemenea slujbă cu primejdie. 
Numai caii lor se bucuraseră de adăpost şi hrană în 
răstimpul în care ei fuseseră cercetaţi, şi nici vorbă de 
răsplată, măcar că principesa ar fi voit-o. 

— Bine că n-a apucat să ne zobească mădularele, 
gândi cu glas tare Laszlo, dar nimeni nu-i răspunse. 


Calea de întoarcere li se păru mai scurtă, cu toate 
că vremea nu se muiase deloc. Aşa se face că dintr- 
odată se pomeniră în dreptul monastirii din Teiuş. 

— la priviţi, fraţilor! arătă Laszlo către crengile 
stejarului de la intrare. Acela nu-i pater Ambrosius? 

— Ba chiar el îi, mânca-l-ar ciorile cu oase cu tot! 
înjură şi blestemă Tănase. Cât pe ce să ajungem şi noi 
ca el. 

— A căpătat plata pentru nemernicia lui, căci ne-a 
dat de băut ca să ne adoarmă cu ceva prafuri şi pe 
urmă ne-a schimbat taşca, adăugă Laszlo. Numai el ne- 
a făcut-o! 

— Bine că-mi veni în minte. Tu, Floreo, ce cap ai 
avut de n-ai spus pe dată că aveai scrisorile în sân? Cât 
pe ce s-o păţim, dacă nu-ţi deschideai gura şi la călău. 

— Am uitat! răspunse acesta zâmbind cu toată 
faţa. 


UNELTIRI 


PE DEALURILE DIN PREAJMA DUNĂRII, cele mai de 
pe urmă petece de zăpadă se topeau văzând cu ochii 
în căldura soarelui de primăvară şi numai către munţii 
cei din zare iarna încă nu se îndura să părăsească 
plaiurile mehedinţene. Dar aceste lucruri nu erau 
băgate în seamă de către dumnealui Gorgan spătaru, 
stăpânul Balotei, căci era furios nevoie-mare. E drept 
că se mai „răcorise” în răstimp, întrucât chiar acuma 
se întorcea de la sălaşurile robilor, unde împărţise cu 
dărnicie harapnice şi-n stânga şi-n dreapta, fără 
alegere că erau muieri, copii, ori câini care-l lătrau de 
pe margine. Turba că nu dăduse peste Chirică-fierarul, 
adevăratul vinovat al necazului pătimit. 


Ticălosul de ţigan nu-i prinsese ca lumea 
potcoavele lui Vârtej, cel mai îndrăgit armăsar al 
domniei-sale, şi la un hop s-a poticnit, iar în cădere şi-a 
scrântit piciorul drept din faţă. Văzându-i potcoava 
atârnând, nu mai avu nicio îndoială cine se făcuse 
vinovat de betegirea calului. Furia cea mai mare l-a cu- 
prins apoi când a trebuit să vină pe jos, ducându-şi de 
dârlogi calul şchiop. Era hotărât să-i bată cu mâna lui o 
potcoavă în talpa ţiganului, spre învăţătură de minte, 
dar pe acesta îl înghiţise pământul, de nu-l mai putuse 
găsi nicicum. Cică ar fi fost trimis de vătaful Cârstea 
tocmai la Vânju Mare, unde mai avea boierul un petec 
de moşie, dar de fapt se afla ascuns pe la Strehaia, al 
cărei stăpân nu se prea avea bine cu vecinul său, 
boierul Gorgan. 

Robul era vestit ca meşter în toată ţara Olteniei şi 
spătarul tare se mai fudulea cu iscusinţa lui, aşa că-l 
dădea cu dragă inimă oricui, dar numai la prieteni şi 
nicidecum Strehaianului. Pentru aceea îl şi minţise 
vătaful, ca să-l facă să-şi mai domolească mânia, mai 
ales dacă în răstimp avea să i-l mai ceară careva 
pentru vreo iscusită meştereală. Aşa, bunăoară, când 
îşi făcuse casă Marcu Borlovan din Bozovici, prieten 
bun cu dumnealui spătarul de la Balota, îl trimisese pe 
Chirică şi tare se mai rugase bănăţeanul să i-l vândă 
lui, dar nici nu vru să audă de aşa ceva. Ţiganul s-ar fi 
bucurat, căci fostul dregător al domniei moldovene l-ar 
fi slobozit, însă boierul Gorgan se împotrivise. „Robu-i 
bun cât e rob!” obişnuia să spună dumnealui. 

Îl cunoscuse Gorgan pe Marcu la un târg de la 
Orşova, şi cum amândoi fuseseră oşteni se 
împrieteniră pe dată, mărturisindu-şi aceeaşi ură 
împotriva păgânilor, dar mai ales dorul după „ţara cea 
mare a tuturor românilor”. De atunci mai fuseseră în 


ospeţie unul la celălalt, căci munţii nu-i despărţeau şi 
nici stăpânirea diferită sub care se afla fiecare dintre 
ei. Bănăţeanul îşi durase casă mare de piatră şi tare 
mai era ascultat şi iubit de toate satele dimprejur, 
măcar că nu se sumeţea ca un boier, ce era de drept. 
Asta nu putea fi pe placul boierului Gorgan, dar n-avea 
ce-i face. 

De cum intră boscorodind şi înjurând pe poarta cea 
mare, stăpânul din Balota fu întâmpinat pe dată de 
câţiva rândaşi. 

— Săru' dreapta boierule, da’ ce păţişi? întrebă 
unul. 

— Pe dracu păţii! Ce, nu vezi? se răsti el la argat. 
Vârtej şi-a scrântit piciorul drept din faţă. Fă ce-i ştii să- 
| vindeci! Cârstea unde-i? 

— Aici sunt, stăpâne! răspunse vătaful care venise 
tot o fugă, văzându-l pe boier descălecat. 

— Mă Cârsteo, să mi-l aduci îndată pe afurisitul de 
Chirică, să-i fac pielea bici. 

— Da' ce-ţi făcu, stăpâne? 

— Nu văzuşi? 

— Scrânteala lui Vârtej? Las-o păcatelor, că se face 
sănătos în două zile. l-o fi căzut vreo potcoavă. 

— Păi eu ce-ţi spuneam? Ticălosul de Chirică i-a 
bătut-o... 

— N-ai grijă că mă ţin eu de capul lui, boierule. 
Acuma fă bine de te du în casă, fiindcă a sosit un sol 
de la Gherghița. 

— De la călăraşi? 

— Îhî! 

— Cine? 

— După veşminte ai zice să-i oştean de rând, dar 
mie tare mi se păru a fi boier de neam. Zice că are 
vorbe cu domnia-ta şi mie nu vru să-mi spună nimic. 


— Unde-i? 

— În casă. 

Boierul uită pe dată de potcovar şi se năpusti val- 
vârtej în conac, urmându-l vătaful, ca un câine 
credincios. De cum îl zări pe străin, holbă ochii de 
uimire: 

— Bine, dar domnia-ta eşti chiar... 

— Cu plecăciune, boierule, făcu solul aruncându-i o 
privire plină de tâlc, încât spătarul îşi înghiţi vorbele. 

Pricepu că oaspetele poftea să rămâie necunoscut, 
aşa că se întoarse către vătaf: 

— Te du, Cârsteo, şi vezi de armăsar. M-oi descurca 
eu cu dumnealui, măcar că-l asemuisem cu un 
cunoscut. Şezi, străine! îl îmbie apoi pe oştean. 

La rândul său, Cârstea înţelese că era de prisos şi 
orice ar fi făcut n-ar mai fi putut să rămână, cu toate 
că ardea de dorinţa să afle cine era solul. 

— Ce-i cu tine, Hrizeo, de te îmbrăcaşi aşa? sări 
gazda de cum rămaseră singuri. 

— Am venit pe ascuns, dar tot într-o goană. Pe 
nevastă-mea am trimis-o la Braşov cu ai lui Pană 
Filipescu şi eu dădui fuga să-ti dau de veste şi ţie. 

— Ce? 

— Vodă-Coconu i-a bătut măr pe călăraşi la 
Gherghița. Capii răsculaților au căzut de vii în mâna lui 
şi au fost bătuţi la tălpi ca hoţii de cai. 

— Au dat ceva în vileag? 

— Înî! Mi-a spus iuzbaşa Duţescu, care ne este 
credincios, şi tot de la el aflai că osândiţii mai înainte 
de a-şi da duhul au mărturisit de unde aveau banii şi 
imboldul la răzvrătire. 

— Au pomenit de noi? 

— Întocmai! Ba chiar şi de... 

— De cuviosul Paisie? îi luă vorba Gorgan. 


— Asta-i! 

— S-a dus pe râpă totul! bătu cu pumnul în masă 
spătarul. Se duc dracului şi căpăţânele noastre! se 
înciuda el. 

— Hm! Dar va trebui să ne învoim şi noi să ni le 
reteze... 

— Şi ce să facem? 

— Ceea ce am făcut şi eu. Ţi-am spus doar că mi- 
am trimis muierea la Braşov. Şi am venit pe la tine ca 
să trecem munţii împreună. 

O licărire de nădejde se ivi în ochii gazdei. 

— Să mergem atunci la Marcu... 

— Cine-i ăsta şi de unde-i? 

— Un prieten bun de-al meu. Stă la Bozovici şi nu-i 
prea departe de aici. Acolo nu dă nimeni de noi. 

— Hai s-o ştergem, că n-avem vreme de pierdut! 

— Uşurel, frate Hrizeo, îl domoli Gorgan, care 
începuse a-şi mai veni în fire din spaima cea dintâi. N- 
or ajunge ei, zbirii stăpânirii, prea curând. Apoi nu uita 
că trebuie să-l aducem de la Tismana şi pe măria-sa... 
pe „Cuviosul”. Nu-l putem lăsa de izbelişte în urma 
noastră. 

— Nu ştiu, zău, de ce ne legăm noi la cap cu ăsta... 

— Păi nu ne trebuie „os domnesc”? Şi nu e el fecior 
de-al lui Radu Şerban? 

— Ba, eu zic să punem mâna pe putere, că domn 
s-o găsi el, i-o întoarse Hrizea. Dar, dacă tu aşa vrei, 
aşa să fie, se învoi el în cele din urmă. 

— Vom merge numai pe sub munte, căci în tot 
plaiul Cloşanilor, până la Bratilovo, sunt numai oameni 
înţeleşi cu noi. Trimit vorbă să fie adus Cuviosul, apoi 
trecem pe la Izverna şi de acolo cu toţii mai departe. 

— Facem cum zici, numai dă zor, că mai mult de o 
zi ori două n-avem răgaz. 


— Să dau poruncă vătafului... 

— Ba te-aş pofti să nu mai spui la nimeni ce ai de 
gând! 

— De Cârstea nu mă feresc. 

— Faci cum crezi, dar nu-i spune unde mergem. E 
mai bine. 

In mai puţin de un ceas un olăcar gonea spre 
Tismana, cu răvaş către egumenul de acolo, iar odată 
cu amurgul şi spătarul plecă împreună cu solul, sub 
ochii iscoditori ai vătafului. 

| se păruse vătafului a fi mai curând o fugă, fiindcă 
luaseră cu ei încă doi cai încărcaţi cu merinde, dar şi cu 
bănet, fără îndoială. Nici scrisoarea către monastire nu 
trecuse prin mâinile lui, ca de obicei, şi asta îl înciuda 
nespus, dar îi şi dădea de gândit, căci stăpânul se 
ferise de el numai după ce vorbise cu străinul. „Să fi 
aflat ceva?” se întrebă el cu îngrijorare. Era limpede că 
solul nu putea fi oştean de rând şi era cât pe ce să-i 
afle numele, dacă nu i-ar fi făcut semn din ochi 
stăpânului să tacă. „Afurisită întâmplare!” îşi mai zise 
el şi scuipă în lături. Dar n-avea nici putinţă să-l anunţe 
pe boierul Strehăianu de cele petrecute, aşa că se 
hotărî să mai aştepte. Oricum nu plecaseră în Banat, 
după cum îl lăsase să creadă la plecare stăpânul, căci 
altul era drumul Orşovei. „Dar dacă a zis anume aşa, 
iar pe la Izverna tot într-acolo se îndreaptă?” îi dădu lui 
prin cap. Işi plesni nuieluşa de carâmbul cizmei şi porni 
agale prin ogradă, gânditor. 

Boierul Stroe Strehăianu, neam cu Vodă, dar şi cu 
credinţă faţă de domnie, avea de multă vreme o 
pricină de gâlceavi cu vecinul său Gorgan şi-i purta 
sâmbetele. Ştiindu-l pe spătar cam iute la mânie şi 
slobod la gură, neţinând seama nici de slugi când era 
să-şi descarce năduful, nu cuteza Strehăianu să-l 


cheme la judecata divanului, ştiind bine că dreptatea 
nu era de partea lui. Pentru aceea căutase să-l atragă 
pe Cârstea, om lacom şi bicisnic, spre a iscodi ce se 
petrecea la moşia vecinului, iar când i-ar fi venit la 
socoteală, l-ar fi dat în gât. 

Aşa află despre nişte daraveli ale spătarului cu 
călăraşii de la Măneşti şi Ruşii de Vede, care de curând 
se ridicaseră împotriva domniei. Şi dacă aşa stăteau 
lucrurile, nu mai încăpea îndoială că nesăbuitul spătar 
avea să-şi piardă capul, iar Vodă trebuia să-i fie 
mulţumitor, prin rotunjirea pământurilor cu cele ale lui 
Gorgan. Această veste i-o adusese, fără să ştie, chiar 
potcovarul Chirică, fiindcă altcum vătaful de la Balota 
cu greu ar fi putut trimite pe altcineva fără a da de 
bănuit. Robul avea îngăduinţa să plece oriunde, iar de 
astă-dată, chipurile, ca să-l scape de pedeapsă „âl 
ascunsese” la Strehaia, dându-i şi un răvaş către boier, 
că doar tiganul nu ştia citi. Stăpânului îi minţise că-l 
trimisese la Vânju Mare, însă dacă ar fi aflat adevărul 
bine n-ar fi fost nici pentru el şi nici pentru potcovar. 

Spătarul călărea liniştit alături de prietenul său, 
fără să-i treacă prin cap necredinţa vătafului. Mai 
vorbind ei de una, de altam se pomeniră la un han din 
preajma Cloşanilor, locul unde urmau a-l întâlni pe 
coconul domnesc. 

Paisie era cu adevărat monah, călugărit cu sila de 
către însuşi Radu-vodă Mihnea, încă de pe când fusese 
domn întâia oară la Tirgovişte. Aflase domnitorul că 
tânărul acela voinic şi frumos ca o fată mare n-ar fi un 
om de rând, iar după multă cercetare îl dibui a fi chiar 
fecior din flori al lui Radu-vodă Şerban, deci cam 
primejdios pentru scaunul domnesc. Fiindu-i milă să-i 
cresteze nasul, s-a mulţumit numai să-l „cunune” cu 


biserica lui Hristos, nădăjduind să fie astfel închis pe 
viaţă. 

Vlăstarul domnesc, asemuindu-se lui tătâne-său, 
nu se împăcase cu gândul să-şi petreacă toată viaţa cu 
post şi rugăciune în chilia hărăzită lui din voinţă 
domnească. Şi auzind el de Gorgan-spătarul, ca unul 
ce fusese slugă credincioasă răposatului său părinte, 
îşi făcuse drum până la Balota. Acolo însă îl află numai 
pe feciorul răposatului spătar, dar care nu se împotrivi 
să-l ajute pe „domnişor”, acum bărbat în lege, căci 
„avea un dinte” împotriva lui Alexandru-vodă Coconul, 
din pricina vecinului său de moşie. Aşa începură 
amândoi a strânge în jurul lor tot felul de boiernaşi 
nemulţumiţi, dar mai cu seamă călăraşi, ajungând în 
acest fel până la Ruşii de Vedea, unde dădură de 
Hrizea-vornic. Acesta era la fel de zvăpăiat ca şi ei, dar 
mai cu seamă dornic de mărire. 

Erau cu toţii oameni voinici si zdraveni, abia ieşiţi 
din tinereţe, şi năzuiau să apuce pe urmele viteazului 
Mihai-vodă, cel care unise pentru scurtă vreme 
întreaga ţară. Prin astfel de gânduri, spătarul îl 
câştigase de partea sa şi pe bănăţeanul Marcu din 
Bozovici, plănuind împreună o răscoală ce avea să 
ridice toată Oltenia şi o parte a Banatului, împotriva 
domnitorului de la Târgovişte. Din păcate, nerăbdătorii 
călăraşi, certându-se cu vistieria pentru puţinătatea 
lefurilor, apucară armele înainte de vreme, cei din 
Mehedinţi şi Banat nefiind încă pregătiţi de luptă. Aşa 
că vestea adusă de Hrizea era cum nu se putea mai 
proastă, de vreme ce voievodul aflase uneltirea şi 
capetele lor stăteau să cadă. 

— Frate Hrizeo, mie nu-mi miroase a bine astă 
zăbavă aici la cârciumă! zise Gorgan, golind ulcica din 
faţa lui. 


Vornicul îşi ţinea capul între palme, ca unul care 
gândea adânc, şi nici nu-i răspunse. 

— Ar fi fost vremea să fi sosit până acum, nu se 
lăsă Gorgan, dând cu pumnul în masă. Ce dracu o 
face? 

— Mai rău ar li să ne fi luat careva urma, catadixi 
să-i răspundă celălalt. 

— Ce vrei să zici? 

— Că nu trebuia să fi venit încoace, după cum îţi 
spusei. De mult am fi fost peste munte, dacă nu ne 
abăteam. 

— Fără... 

— Fără! 

Deodată se auzi galopul unui cal şi amândoi săriră 
în picioare, nădăjduind să fie cel aşteptat. Totuşi îşi 
traseră spadele şi se duseră la cai, spre a se arunca la 
vreme în şa, dacă ar fi fost nevoie să fugă. 

— El Îi! 

— De unde ştii? întrebă neîncrezător Hrizea. 

— Este numai unul. 

— Vom vedea, mormăi vornicul ca pentru sine şi 
încalecă dintr-un salt. 

Spătarul făcu la fel şi amândoi pormiră în 
întâmpinarea călăreţului, a cărui sutană neagră începu 
a se desluşi. 

— Ţi-am spus doar că nu poate fi decât el?! se 
sumeţi Gorgan. 

— De mirare că nu i-a căzut potcapul în goana 
calului, căci pare mai curând fugărit... 

De cum se întâlniră, călugărul îşi aruncă pe dată 
acoperământul capului şi îşi desfăcu pletele, semănând 
a mirean. 

— Să fugim! spuse el, fără a mai da bună-ziua. Se 
vedea că era îngrijorat, dar nu speriat 


— Să răsufli niţel, măria-ta, îl îmbie spătarul 
arătându-i crâşma. 

— Nu-i vreme! Sunt pe urmele mele. Îi lăsai în târg 
la Cărbuneşti, răspunse Paisie. 

— Pe cine? întrebă Hrizea. 

— Zbirii lui Coconu! 

— Atunci nu-i de zăbavă. Îs mulţi? 

— Vreo douăzeci. 

— La drum! strigă Gorgan şi apucând dârlogii cailor 
de povară o apucă înaintea celorlalţi. 

Avuseseră noroc de o zi senină şi călduroasă 
pentru acea lună a anului, iar către seară hotărâră să 
poposească sub cerul liber, printre nişte stânci de pe 
malul Izvernei. Aprinseră totuşi un focuşor şi înfulecară 
ceva pe fugă. Apoi şi-au căutat fiecare câte un culcuş 
mai ferit pentru noapte, căci erau frânţi de osteneală şi 
n-ar fi putut merge mai departe. 

Deodată Hrizea săltă capul, părându-i-se a auzi o 
călcătură peste vreascuri uscate. 

— Vreo jivină, zise Paisie. 

— Nu cumva să fie cu două picioare! se îngrijoră 
Gorgan. Se ridicară cu toţii, căci de astă-dată se auzea 
desluşit un pas omenesc, şi Hrizea stinse bruma de foc 
ce mai pâlpâia, dându-i de gol. S-au pitit fiecare după 
câte un stei şi au rămas încordaţi în aşteptare, hotărâți 
să-şi vândă cât mai scump pielea. Curând zăriră şi o 
mogâldeaţă, care nu putea fi decât om. Se furişa 
aplecat şi căuta să-şi facă pe cât mai puţin auziţi paşii. 

— L-aţi văzut? şopti călugărul. Nu-i decât unul. 

— Lăsaţi-l în seama mea! scrâşni spătarul. 

Se trase binişor mai într-o parte spre a-l învălui pe 
necunoscut şi îşi băgă spada în teacă, rămânând 
numai cu jungherul, ca să fie mai uşor în mişcare. 
Ceilalţi doi rămaseră cu ochii străbătând întunecimea 


nopţii spre a zări şi pe alţi duşmani ce ar fi putut să fie 
împreună cu iscoada din faţa lor. 

O săritură măiastră, un țipăt scurt înăbuşit pe loc şi 
Gorgan se prăvăli asupra necunoscutului, punându-i 
cuțitul în beregată. 

— Să nu strigi, că te ucid! se răsti la el în şoaptă. 
Străinul nu făcu nicio mişcare, părând mai curând mort 
de spaimă, aşa că nici gând de împotrivire. 

— Nu-l omori! zise Paisie, venind lângă ei. 

— Târâie-l la dos ca să-l tragem de limbă şi să 
vedem câţi o fi cu toţii! adăugă şi Hrizea. 

Gorgan nici nu avea de gând să-l omoare, căci îl 
simţea tremurând de frică şi era cu mult mai slab decât 
el. 

— Câţi sunteţi şi cine-i capul vostru? se răsti 
spătarul proptindu-l pe prins de o stâncă alăturată. 

— Haoleu, pupa-ţi-aşi tălpile, stăpâne, ce, nu mă 
mai cunoşti? Eu sunt! 

— Chirică?! se cruci boierul auzind binecunoscuta 
voce a robului său. Ce cauţi aici? Te ţii pe urmele mele, 
ticălosule? M-ai vândut, ludo! 

— Stai bre, măria-ta, să nu dai, că eu venii să te 
scap. 

— Tu pe mine, cioropină spurcată? 

— Aşa-s, săru' mâna, da’ să nu dai cu cuţitu... 

Ţiganu era tare înfricoşat şi îşi acoperise faţa cu 
amândouă mâinile. Văzându-i-le, lui Gorgan îi veni în 
minte păţania armăsarului său şi, fără să se mai 
gândească, îi trase o crestătură, făcând să-i ţâşnească 
sângele dintre degete. 

— Haoleu, stăpâne, iartă-mă, că nu-ţi vrusei decât 
binele? începu a se tăvăli sărmanul rob, de parcă ar fi 
fost înjunghiat nu alta. 


— Ce faci? sări Hrizea. Vrei să zbiere şi să ne dea 
de gol? 

— Lasă că l-am pedepsit numai pentru potcoava 
aia prost ţintuită. Ştie el prea bine! Acum însă m-am 
răcorit. la taci din gură şi spune mă, balaure, pentru ce 
te-ai ţinut după mine!? 

— Mă omorâşi boierule, scânci potcovarul, şi eu 
fugii tot într-un suflet ca să-ţi spun că aici, în 
trecătoare, te pândeşte boierul Cârstea cu săimani 
domneşti. 

— Ce tot spui? Cârstea?!... Ori te-ai ţăcănit la cap? 

— Mă jur că spui numai adevăru, gol-goluţ! şi 
nenorocitul încercă să-şi facă semnul crucii, cu mâna 
schilodită. Haoleu, că nu-mi mai simt degetele! se 
văicări el din nou. 

— Lasă că n-ai nici pe dracu! O tăietură acolo... zi-i 
mai bine ce ai de zis! 

Chirică se mai tângui, dar izbuti să le spună cum 
fusese el trimis cu scrisori viclene la boierul 
Strehăianu, fără ca să aibă habar ce ducea cu sine. 
Acolo însă boierul se dădu în vileag în faţa seimenilor 
domneşti, spunându-le că au să plece să-l prindă pe 
spătarul de la Balota, care se hainise faţă de domnie. 
S-a întors şi el cu călăreţii, dar la conac nu mai 
dăduseră decât peste vătaf, care nu prea era în apele 
lui, neputând face ca stăpânu-său să fie prins. 
Văzându-l pe rob îl luă împreună cu ceilalţi hăitaşi pe 
urmele fugarului, ştiind că ţiganul n-avea de ce să-l 
îndrăgească pe stăpânul care voia să-l schilodească, 
dar el altfel gândea. Vătaful spusese în gura mare că 
de bună-seamă vor fi apucat calea Banatului. 

— Dădurăm de urma domniei-tale la han şi atunci 
boierul Cârstea şi-a adus oamenii aici la pândă. Văzând 


focul, eu mă furişai până aici, şi iată ce păţii! îşi arătă 
el mâinile năclăite de sânge. 

Un val de milă îi învălui atunci inima asprului 
spătar şi numai că nu-i dădură lacrimile văzând 
credinţa robului. 

— Mă, Chiricuţă, tată, de ce nu spuseşi mai din 
vreme, până să apuc să te crestez? 

— Vrusei, măria-ta, dar nu-mi îngăduişi. 

— Lasă că te oblojesc eu, na! 

Zicând aceasta îşi sfâşie cămaşa spre a putea lega 
rănile fierarului. Apoi îl mângâie pe frunte ca pe un 
copil, neştiind ce să-i mai făgăduiască pentru binele 
făcut. 

— Atunci, n-o să mai putem trece pe unde am vrut! 
spuse deodată Hrizea. 

— Altă trecere nu mai este? întrebă Paisie. 

— Năpârca! şuieră Gorgan aducându-şi aminte de 
vătaful lui. Bănuia că am să trec în Banat şi altă cale 
mai dreaptă nu-i pe aici. Ei bine, ne întoarcem la 
Balota! 

— Eşti nebun? Vrei să dea peste noi?! se împotrivi 
Hrizea. 

— Cunosc eu pe acolo, prin preajmă, un alt drum, 
numai că are cam multe prăpăstii, dar ne descurcăm 
noi. Chiricuţă, băiete, saltă pe cal în spatele meu. 
Haidem! 

— Nu se cade, boierule, răspunse robul fâstăcit. 

— Doar nu te-oi lăsa pe mâinile lui Cârstea, şi nici 
pe jos nu te pot târî după mine. Vino! 

Trase calul lângă o stâncă de unde putură amândoi 
să încalece şi, fără să mai ţină seama că venea o 
noapte lungă, porniră pe ocolite către miazăzi. 

Cerul înstelat, dar fără lună, le aducea din când în 
când câte un strigăt al unor păsări călătoare ce se 


întorceau din ţările calde. Era numai linişte şi pace în 
întreaga fire, pe care o tulbura numai trecerea celor 
patru fugari. Abia la răsăritul soarelui se opriră pentru 
a pune geană pe geană, frânţi de osteneală, căci 
scăpaseră ca prin minune de capcana întinsă de ne- 
trebnica slugă a spătarului. Ei n-aveau să ştie niciodată 
că un pâlc de poteraşi trimis în urmărirea lor trecuse 
numai la doi stânjeni de stâncile unde se 
adăpostiseră... Numai un cal să fi nechezat, şi ar fi fost 
daţi în vileag! Norocul însă îi protegui pe mai departe, 
şi fără să mai întâmpine vreun necaz trecură cu multă 
caznă muntele în partea cealaltă, ocolind cetatea 
Mehadiei, în drum spre Bozovici. 

Se scurseseră mai bine de două săptămâni de 
când spătarul Gorgan îşi părăsise moşia, ducând în 
celălalt ţinut românesc, al Banatului, pe domnişorul 
Paisie, care hotărâse să-şi spună iarăşi ca mai înainte, 
Radu, aşa cum îl chemase şi pe răposatul său părinte. 
Marcu Borlovan (căci aşa ceruse el însuşi să i se zică, 
în loc de lancovici) îi primi cu braţele deschise şi cu 
masă întinsă, cum se spune. Il cinsti cum se cuvine pe 
feciorul voievodului pe care-l cunoscuse cândva la 
Sătmar, şi la rându-i povesti cele întâmplate atunci. 

— Va trebui să izbândim, zise cu hotărâre gazda, 
aflând ce plănuiau oaspeţii. Câţiva feciori vom strânge 
şi de prin satele noastre, pentru început. Apoi, dacă vei 
izbuti să-ţi capeţi scaunul, întreg Banatul are să se 
închine măriei-tale. 

În scurtă vreme se răspândi vestea că un voievod 
pribeag chema la oaste pe toţi aceia care voiau să 
lupte împotriva stăpânirii străine şi pentru scuturarea 
jugului întregii ţări româneşti. Ba se zvonea că era 
vorba de însuşi feciorul răposatului voievod Mihai cel 


viteaz, care moştenise de la tătâne-său poruncă să 
facă iarăşi ţara cea mare. 

Auzind asemenea lucruri, căpitanul Sâvu din Prigor 
veni tot într-o fugă la Marcu, să se sfătuiască împreună 
ce şi cum. Aflând despre ce era vorba, îşi puse pe dată 
spada în lupta domnişorului Radu, zis Paisie. 

— Numai să calci pe urmele lui Mihai-vodă cel 
viteaz, îi zise Sâvu, şi ai să vezi câtă oştire se va 
strânge mai apoi. 

— Jur ca acesta să-mi fie țelul vieţii mele! răspunse 
vlăstarul basarab. 

— Atunci, toată ţara va fi cu noi! adăugă Marcu. 
Răposatul Gaşpar-vodă ştiuse, sărmanul, să 
răscolească sufletele tuturor românilor, de 
pretutindeni. Fie-i ţărâna uşoară! 

Dar până plecară din Bozovici nu izbutiră să adune 
mai mult de douăzeci de feciori şi hotârâră ca Marcu să 
rămână pe loc spre a-i mai atrage şi pe alţii, care însă 
nu se încumetaseră a pune mâna pe armă. Sâvu 
trebuia să plece cu bănăţenii lui, aşa că se alătură 
pribegilor, cu toate că Hrizea nu se arăta deloc 
încântat de puţinătatea oştenilor. 

— Nu te mâhni, frate Hrizeo, căută să-l liniştească 
Gorgan. Băieţii au să aducă şi pe alţii, iar în Oltenia 
avem să găsim mehedinţenii mei, cu care sunt înţeles, 
numai vorbă să le trimit. Nici Marcu n-are să se lase 
mai prejos, numai că timpul a fost prea din scurt. 

Dar nici gândurile spătarului nu se împliniră 
întocmai, căci la chemarea răsculaților se îmbulziră 
mai mulţi ţărani, cu furci şi cu topoare, ca la o 
răzmeriţă, şi prea puţini târgoveţi ori moşneni cu arme 
de foc. Nici boiernaşii nu se dădeau în grabă de partea 
lor, aşteptând să vadă care va fi mai tare dintre cei ce 
se vor încăiera. 


Cam dezamăgit, Hrizea porni spre părţile 
Romanaţilor, cu nădejdea că va mai putea aduna vreo 
câţiva călăraşi, scăpaţi din măcelul de la Gherghița şi 
care fără îndoială că erau îndârijiţi împotriva domniei. 
Nici n-a mai trecut pe la Balota, lăsându-şi tovarăşul să 
se descurce cum va şti cu fostul său vătaf şi cu boierul 
Strehăianu, care se şi înstăpânise în locul lui Gorgan. 
La rândul său, şi Cârstea avea gânduri de mărire, 
socotind că el ar fi îndreptăţit să-l moştenească pe 
boierul hain, ba poate că ar dobândi şi un caftan de 
slujbaş domnesc, aşa că de astă-dată îl pizmuia pe 
veneticul din Strehaia. 

Fior de moarte simţi ticălosul când se pomeni pe 
neaşteptate chiar cu dumnealui, spătarul. 

— Câine, scrâşni Gorgan şi fură singurele cuvinte 
pe care le mai auzi sluga cea vânzătoare, căci pe dată 
îi zbură căpăţâna în ţărână. 

Cei ce fuseseră de faţă rămaseră uluiţi de scurta 
judecată a spătarului, ba însuşi Radu-domnişorul se 
cam supărase că nu fusese întrebat, măcar de formă, 
căci se ţinea că el ar fi căpetenia răsculaților. Boierul 
Gorgan însă nu-l băgă în seamă. Intorcându-se către 
robul său, Chirică, de care nu se mai despărţea nicio 
clipă, îi zise: 

— Măi Chirică, tu ai să ţii locul vătafului! De acum 
eşti un om liber, cu tot neamul tău şi cu urmaşii 
urmaşilor tăi. Aşa am hotărât şi am să poruncesc 
hrisov, după ce s-or mai potoli vremurile. 

Ţiganul nu pricepuse de la început, dar când îşi 
dădu seama ce noroc căzuse pe capul său izbucni în 
plâns şi acoperi cu sărutări picioarele stăpânului. 

— Scoală, bre! îl dojeni Gorgan. Nu mai eşti rob! 
Poartă-te ca un vătaf credincios ce-mi eşti şi nu te mai 
târi la pământ în faţa nimănui! 


Dar nu apucă bietul Chirică să-şi ducă slujba vreme 
prea îndelungată, căci nu trecu săptămâna şi aga Matei 
din Brâncoveni sosi cu poruncă domnească să-i certe 
pe răzvrătiți. O zi şi o noapte s-au apărat, în conacul de 
la Balota, căpeteniile din preajma domnişorului Paisie, 
unde Sâvu şi bănăţenii lui făcură dovada unei vitejii 
fără seamăn. De n-ar fi fost ei poate s-ar fi închinat cu 
toţii pe dată, dar prigoreanul nu s-a lăsat până când 
aga Matei s-a hotărât să-i scoată din bârlog cu ajutorul 
focului. 

Câţi nu căzură sub plumbii sâneţelor izbutiră să 
fugă în păduricea din preajmă, printre ei aflându-se şi 
Sâvu cu încă patru feciori ce mai scăpaseră cu viaţă. 
Paisie însă fu cuprins de spaimă şi, îngenunchind în 
mijlocul odăii, începu a se ruga cu glas tare, până îl 
mistuiră flăcările pe de-a-ntregul. La rândul său se 
prăvăli şi spătarul Gorgan, cât era el de voinic, când un 
plumb îi pătrunse drept în inimă, fulgerându-l pe loc. 

Văzându-l că nu sângerează Chirică se repezi şi cu 
o putere la care nu te-ai fi aşteptat îl ridică în braţe, 
străbătând cu el vâlvătaia. II aşeză grijuliu la pământ şi 
apucând un drug de fier se hotări să-şi apere stăpânul 
până la ultima suflare. Era hidos la înfăţişare, căci 
flăcările îi pârjoliseră sprâncenele şi îi arseseră faţa, 
dar el nu simţea durerea. Ochii înroşiţi i se învârteau 
fioros, cătând la oricine s-ar fi apropiat, iar printre buze 
i se prelingea o şuviţă de spumă roşietică. Părea 
turbat, nu alta! 

— Prindeţi-l viu pe ţigan! porunci aga Matei. 

Cu toată înfăţişarea de nerecunoscut a lui Chirică, 
aga îl ştia prea bine, căci şi lui îi muncise cu măiestrie 
şi fusese mulţumit. Acum tare ar fi poftit să-l ia cu sine, 
scăpându-l din măcel, măcar că se arăta atât de 
îndârjit în apărarea leşului stăpânului său. El, sărmanul, 


nici nu băgase de seamă că spătarul nu mai era în 
viaţă. 

— Lasă-l, mă, Chirică! strigă aga. Tu nu vezi că 
aperi un mort? 

Acesta însă fie că nu pricepuse, fie că nu voia, îl 
dobori pe cel dintâi oştean ce cutezase să se apropie 
de el. Mai căzură încă doi şi atunci fură nevoiţi să 
arunce cu arcanul după el. Nu izbutiră să-l agate, căci 
făcând un pas îndărăt se băgă sub pervazul unei uşi ce 
ardea cu flacără mare şi care se prăbuşi asupra lui, 
strivindu-l, fără ca el să scoată vreun strigăt. 

— Al naibii, baragladina, zise un oştean. A vrut mai 
curând să moară, decât să se dea prins. 

— Măcar de ai fi şi tu atât de credincios, răspunse 
aga Matei, care venise să se uite cum se mistuia trupul 
celui mai bun meşteşugar din vremea aceea. Induioşat, 
făcu semnul crucii şi murmură ca pentru sine: 
„Dumnezeu să te ierte, omule!” 

Odată cu moartea ţiganului nimeni nu se mai 
împotrivi şi prinşii fură puşi în obezi, iar oştenilor li se 
îngădui să jefuiască ce ar mai fi putut din avutul 
hainului spătar. Aga însă porunci câtorva seimeni să 
scoată trupul ars al lui Chirică şi să-l îngroape în livada 
din spatele casei. 

— Dar cu leşul spătarului, ce facem? îl întrebă un 
iuzbaşa. După o clipă de gândire, aga Matei hotără: 

— Ingropaţi-i laolaltă, aşa după cum au murit. 
Acum nu ne mai sunt duşmani... 

Porunci apoi plecarea pe drumul Craiovei, unde 
avea să vină însuşi măria-sa domnul, pentru dreaptă 
judecată. Acesta însă tare se mai mâhni văzând că 
prinşii nu erau decât vreo treizeci de rumâni jerpeliţi, şi 
niciunul mai de soi. Se uită cu nemulţumire la ei şi-l 
întrebă pe agă: 


— Dar Hrizea?! Nu-l văd, iar din câte mi-ai spus, 
nici mort nu este. Ştiam că şi el a fost, alături de nişte 
bănăţeni... dar unde sunt? 

— Clevetiri, măria-ta! dădu din umeri aga Matei. 


OASTEA ÎMPĂRATULUI 


ÎN ANUL 1634, PE PLAIURILE DE CĂTRE MIAZĂZI 
ALE BANATULUI primăvara se cam lăsa aşteptată, 
măcar că începuse luna lui florar. Plugarii din Bozovici, 
oameni harnici şi făloşi că erau slobozi nu pregetaseră 
să arunce sămânţa în mustul zăpezii, dar unii mai 
stăteau în cumpănă dacă s-o facă ori ba, văzând că pe 
dealurile Prigorului aburul cald al pământului se ridica 
dintre potecile de omăt. Astfel de vremuri urgisite nu 
mai apucaseră bieţii oameni, şi nu se îndurau să 
risipească bruma de sămânță ce o mai aveau. 

Zvonuri înfricoşătoare zburau din gură în gură 
despre prăpădul ce avea să vină asupra bieţilor 
creştini, care se încăieraseră între ei, spre bucuria 
păgânului. Sfârşitul lumii, nu alta! Se arătaseră şi 
semne prevestitoare, în sate mai îndepărtate ori în ţări 
străine, fără a se şti prea bine unde anume, oricum 
însă, Dumnezeu le dădea oamenilor de veste spre a se 
pocăi la vreme. Aşa, de pildă, se zicea că peste munte, 
în ţara Mehedinţilor, o muiere ar fi dat naştere unui 
copil cu cap de lup, cu blană şi bot de fiară, ba şi cu 
colţ însângeraţi şi câte altele. Dar minunea cea mai 
mare şi de netăgăduit s-a petrecut în mărginimea 
Sibiului, unde o oaie bătrână şi stearpă prinse a grăi 
omeneşte, sfătuindu-i pe ciobani şi ai lor să se 
pocăiască degrabă şi să se dăruiască întru totul 


Domnului. Chiar din gura oii năzdrăvane auziseră că în 
curând avea să vie judecata de apoi... 

Cum să nu te înfricoşezi la auzul unor asemenea 
întâmplări? Oamenii îşi făceau cruci peste cruci şi se 
înghesuiau la popa losim, rugându-l să-i pomenească 
pe fiecare înaintea vreunui sfânt. Se înţelege că nici 
Maica Domnului, milostiva, nu era uitată, şi astfel, spre 
bucuria popii, oamenii prinseră iarăşi frica lui 
Dumnezeu. Se uitau deznădăjduiţi către înaltul cerului, 
unde nori bezmetici şi întunecoşi se alungau unii pe 
alţii, asemenea balaurilor din apocalipsă. Le era teamă 
că n-aveau să mai vadă vreodată faţa sfântului soare, 
dar iată că din ziua „Izvorului Tămăduirii” bolta s-a 
limpezit ca prin minune şi căldura binefăcătoare a 
trezit la viaţă întreaga fire. Nu mai era vreme de 
zăbavă, iar cei mai cutezători au şi băgat sămânţa în 
brazdă, încredinţaţi că n-avea să se mai întoarcă 
asprimea frigului. 

Trecuse mai bine de o săptămână din luna mai, 
chiar în vinerea „Arătării Sfintei Cruci”, zi de 
sărbătoare, când popa losim, isprăvind slujba la 
biserică, se abătu pe la bunul său prieten Marcu 
Borlovan. Că munca era în toi şi lumea nu prea avea 
gând la odihnă, nu se prea ţinea seama, întrucit canoa- 
nele bisericeşti erau deosebit de aspre cu păcătoşii 
care ar fi cutezat să nu cinstească sărbătorile 
orânduite pentru slava Domnului. Părintele losim însă 
era mai îngăduitor şi se ruga şi pentru cei care 
greşeau, având prea mult de lucru în asemenea zi 
frumoasă. 

In curtea lui Borlovan popa dădu şi peste Sâvu 
prigoreanul, cu care de asemenea era în mare 
prietenie, măcar că oşteanul, mai cruduţ la minte, nu 
prea se ţinea de învăţăturile popeşti. Părintele losim îl 


îndrăgea nu numai pentru că aveau acelaşi nume, dar 
mai ales pentru faptul că tânărul vânturase lumea şi 
ştia a povesti, ca nimeni altul, întâmplări nemaiauzite. 

Marcu şi Sâvu se aflau la o masă de brad geluită, 
adăpostită sub umbra unui frăgar, dar acuma razele 
soarelui pătrundeau în voie până la creştetul lor. 
Amândoi se ridicară de cum îl zăriră pe sfinţia-sa la 
portiţă, iar Marcu, gazdă primitoare, îi ieşi în 
întâmpinare. 

— Bine-ai venit, taică losime! întinse el amândouă 
mâinile către noul sosit. Tocmai mă întrebam, cu Sâvu, 
cum de n-ai trecut pe la mine într-o zi ca asta? 

— Bine v-am găsit, fiilor, şi Dumnezeu să vă apere! 
blagoslovi el. Venit-am odată cu primăvara, dragii mei, 
adăugă el zâmbind. 

— Atunci fii la fel de binevenit, părinte! răspunse 
Sâvu, sărutându-i dreapta. 

Ca la poruncă se ivi şi Ana, muierea lui Marcu, 
aducând ulcica înflorată din care-i plăcea popii să-şi 
bea tainul de vin, dar şi nişte colaci rumeni şi calzi, de 
încă mai frigeau când puneai mâna pe ei. Preotul o 
blagoslovi şi pe ea din tot sufletul şi inima i se bucura 
la gândul bucatelor ce aveau să-i fie aşezate dinainte 
la prânz, fiindcă niciodată nu pleca de la Marcu mai 
înainte de a bate toaca pentru vecernie. 

— Auzit-aţi, fiilor, ce se vorbeşte prin sat? întrebă 
preotul ştergându-şi cu dosul palmei picăturile din 
barbă, căci sorbise cu sete cea dintâi ulcică. 

— Auzit! Cum de nu? Scorneli! făcu Sâvu, dând din 
mână. 

— Apoi nici eu nu cred tot ce se aude! adăugă 
Marcu turnând în ulcele. 

— Ba să crezi, fiule! În slava Domnului totu-i cu pu- 
tinţă, şi să nu cârteşti împotriva Lui! 


— Taică popă, ştii doar că am umblat şi eu prin 
lume, iar de cinstita noastră gazdă ce să mai vorbesc, 
se băgă Sâvu, dar de astfel de minciuni n-am dat pe 
nicăieri. Să spună şi el, na! 

— Dragii mei, răspunse preotul, mestecând o 
bucată de colac ce o fărâmase anume spre a se mai 
răci. Ştiu eu bine că aţi slujit pe la crai şi domni mari, 
dar pe atunci lumea era cu mai multă credinţă şi nu 
erau trebuitoare semnele prevestitoare ca azi... 

— Azi, îi luă vorba gazda, se vede că ne-a iertat 
bunul Dumnezeu, că ia uitaţi-vă ce vreme frumoasă 
ne-a trimis! arăta el spre limpezimea cerului. Are să 
mai treacă lungă vreme până la judecata de apoi. Să 
trăim noi până atunci! închină el ulcica. 

Se încinseră la poveşti şi băutură, punând, ca de 
fiecare dată, ţara la cale. Sâvu îşi aduse aminte cum 
scăpase de sabia agăi Matei, care se făcuse acuma 
domn la Tirgovişte. Marcu ţinu să le spună iarăşi cum 
se făcuse că el nu luase parte la bătălie. 

— Mai bine, fiule, zise popa. Ai auzit doar că 
domnişorul vostru era mai curând călugăr, decât 
voievod? 

— Asta cam aşa-i, încuviinţă Sâvu. Drept să spun 
că mai cu bărbăţie s-a bătut ţiganul lui Gorgan. 

— Da' lasă, frate, că nici Hrizea n-ar fi trebuit să 
lipsească tocmai când a fost mai greu. Din câte am 
aflat, s-a şi băgat în slujba noului domn. Să fi uitat oare 
că acesta i-a ucis fârtaţii? 

— Aşa-i în luptă... încercă să spună Sâvu, dar 
Marcu nu-i dădu răgaz. 

— Eu n-am să uit, câte zile oi avea, pe ucigaşii 
sărmanului nostru Gaşpar-vodă! oftă el şi-i dădură 
lacrimile. 


Amândoi oaspeţii îi cunoşteau  meteahna 
borlovanului, care, atunci când se împărtăşea cu vreo 
ulcică de vin, tare se mai îndurera de pierderea bunului 
său voievod de altădată. 

— Of, că n-am fost eu pe aproape, dacă nu chiar 
de faţă, că nu ştiu ce le-aş fi făcut! zise Sâvu bătăios. 

— Şeptelici, Goia şi Nicoriţă rămân ca nume de 
iudă, pe vecii vecilor! scrâşni Marcu. Numai din pricina 
lor, care l-au împiedicat pe Gaşpar-vodă să unească 
toţi românii laolaltă, am rămas tot de izbelişte. Tot 
neamul o să-i blesteme. 

— Focul gheenei, taică! se băgă şi popa. Dar, 
fiindcă veni vorba, urmă el, Matei-vodă, care se făcu 
domn acum de curând, nu i-o fi semănând răposatului 
Gaspar Grazziani? 

— Cine mai poate şti? dădu din umeri Marcu. Mai 
toţi ar pofti, dar puţini sunt în stare s-o facă. 

— Aşa, şi de Rakoczy se zvoneşte că l-ar bate 
gândul să strângă toată ţara românească la un loc, 
spuse Sâvu. 

— Toţi domnii sunt una! răspunse taica losim. 
Dintru început făgăduiesc marea cu sarea, şi cum dau 
de greu... 

— Ba nu-i chiar aşa, se împotrivi Marcu. Domnul 
meu, Gaşpar Grazziani a spus până în cele din urmă că 
numai asta dorea, dar nu i-au dat răgaz ticăloşii. Craiul 
Bethlen s-a gândit numai în ultimii ani de viaţă la 
acelaşi lucru, căci altminteri nici n-ai mai putea domni 
prin aste părţi de lume, până nu s-o împlini ţara cea 
mare. 

— Celorlalţi le-o fi teamă de turc! mormăi sfinţia-sa 
golind ulcica, apoi o aşeză cu mare grijă, căci i se păru 
că se clatină masa, ba chiar şi cei din jur. 


— Ehei!... oftă Marcu. Dacă ne-am ridica noi, cu 
mic, cu mare, să punem mâna pe spadă, toată suflarea 
românească... altfel aşa are să ne ajungă judecata de 
apoi. Of! de ce n-am eu anii de altădată! 

— Ai feciorul... hâc! sughiţă popa. Parcă a împlinit 
douăzeci de ani, dacă îmi aduc eu bine aminte. 

— Ba, că-i numai pe al şaisprezecelea, se lumină 
Marcu aducându-şi aminte de fiu-său. Pare el voinic, 
dar încă e cruduţ. Dar dacă atunci când i-o veni sorocul 
l-o chema vreun domn ca Gaşpar-vodă, nici el n-are să 
se dea la o parte. Va merge în locul meu... dacă eu n-oi 
mai fi în stare. 

— Şi noi! se bătu Sâvu cu pumnul în piept. Câte 
zile oi avea... 

— Apăi, Doamne fii cu el de june, şezui eu aici ziua 
toată, cu voi, dar nu l-am văzut. Nădăjduiesc că n-a 
fost lângă mine şi eu nu mi-am dat seama... 

— Fii pe pace, că nu-i acasă. L-am trimis mai întâi 
la Borlova, şi de acolo la Caransebeş. 

— Singur?! se miră popa. 

— Doar îi fecior în toată puterea, zise Sâvu. Chiar 
sfinţia-ta ziseşi că are douăzeci de ani. 

— Te pomeneşti că-ţi aduce şi noră, fiule. Domnia- 
ta ce zici, ca mamă bună? se întoarse el spre Ana. Azi- 
mâine te văd eu nepoţei... 

Ana se apropiase şi ea, auzind că era vorba de 
odorul ei şi întârziase să mai plece. 

— Cum o fi voia Domnului, sfinţia-ta, răspunse ea 
roşind. Numai să-l văd că vine, că-i plecat cam de 
multişor, oftă femeia. 

— Vine, nu-i purta tu grija! o linişti bărbatul şi se 
ridică să-şi însoţească oaspeţii. 

În vremea asta Lăzărel bătea ulițele târgului, 
înhăitându-se cu câţiva pierde-vară care, simţindu-l cu 


bani, se ţineau de el mâncând şi bând pe veresie. 
Junele risipea cu multă uşurinţă bănetul, numai ca să 
se arate şi el bărbat ca ceilalţi. Căpetenia cetei de 
cheflii era un anume loja, ce după înfăţişare se vedea a 
fi un mare ticălos, dar Lăzărel nu se pricepea la 
oameni. Greu de spus de ce neam era, fiindcă vorbea 
orice limbă şi se împrietenea cu oricine îi dădea de 
băut. Deşi cu vreo zece ani mai mare, nu părea a fi cu 
mult mai răsărit decât Lăzărel, fiind uscăţiv de felul lui. 

— Fraţilor! zise el într-o zi către ceilalţi. A sosit în 
târg o căruţă de comedianţi. Au nişte drăcoaice de 
fete... 

— Mergem să le vedem! se împăuna Lăzărel. 

— Ba tune dracu-n ele, curve! Muieri sunt cât hăul, 
iar astea cer parale multe. Mai bine le bem, fu de 
părere unul. 

— N-avem decât să le bem cu ele! îi îndemnă loja. 
Fetele de care vă spun eu nu sunt la îndemâna orişicui. 

— Atunci, să mergem şi noi! hotărî Lăzărel. 

Tânărul bozovicean se lăsă încântat de vorbele 
amăgitoare ale lui loja şi plecă împreună cu el, căci 
ceilalţi nu voiră să-i urmeze. Ticălosul îi lăuda bărbăţia 
şi-i făgăduia plăceri nemaiântâlnite până atunci. 

De scurtă vreme deschisese crâşmă în Caransebeş 
un neamţ pripăşit din lumea largă, însă nu se prea 
înghesuiau muşterii la uşa lui. E drept că pusese 
deasupra o tablă vopsită ţipător, dar scrierea avea 
forme nemţeşti pe care nu le pricepea nimeni, încât 
numai ulcica înspumată, iscusit zugrăvită ar fi putut să 
îmbie pe careva înăuntru. Pentru bani mulţi, jupânul 
vindea o bucată de cârnat fiert, iar în ulcele de pământ 
o băutură galbenă şi amară ca fierea. Nu-i de mirare 
deci că lumea nu se îmbulzea, şi nici chiar Lăzărel, care 
trecuse o dată pe acolo, nu se arătase deloc ispitit de 


asemenea băutură. Cât despre cârnat, el ştia că se 
afumă şi, oricum, nu putea fi atât de subţire ca al 
neamţului. „Or fi de câine!” îşi zisese, fără să atingă 
nici mân-carea, nici băutura. De atunci nici că mai 
trecuse pe acolo. 

Acuma, fiind cu loja, parcă nici nu şi-a dat seama 
unde intraseră, mai cu seamă când dădu cu ochii de 
fete. 

— Ai avut dreptate... Tare mai sunt frumoase. 

Una dintre ele se şi afla pe genunchii unui tânăr 
cam de o seamă cu Lăzărel, dar celelalte trei parcă 
erau în aşteptare. La un semn al lui loja, două dintre 
fete se repeziră la bozovicean şi începură a-l săruta, 
trăgându-l spre o masă anume pregătită cu băutură. El 
nu pricepea o boabă din cele ce-i ciripeau la ureche 
nemţoaicele, dar sărutările n-aveau nevoie de tălmaci. 
Simţind mirosul cald ce se ridica din trupul celei ce 
răspundea la numele de Lizi, începu a-i fierbe sângele 
în vine. Sorbi din afurisita aia de băutură şi, cu 
îndrăzneală o apucă pe fată, trăgând-o pe genunchii 
lui. Cum Lizi nu făcu nazuri, asta îl descumpăni o clipă, 
dar pe urmă începu a fi mai cutezător. 

— Să nu te sfieşti cu ea! îl povăţui loja, mângâind-o 
pe cealaltă. 

Prin mintea lui Lăzărel trecură atunci chipurile 
acelea înaripate, zugrăvite pe pereţii bisericii din satul 
lui, dar Lizi era nespus mai frumoasă... O fi având şi 
aripi? începu să i le caute, doar nimeri cu totul în altă 
parte, unde nici nu putea fi vorba de aşa ceva. Fata 
chicoti veselă şi-l sărută pe gură, zăpăcindu-l de tot. 

Junele bătu cu pumnul în masă şi porunci niscaiva 
răchie ori altceva mai tare decât scârboasa băutură din 
ulcică, şi jupânul îi aduse o sticlă de „rum”, mai negru 
la culoare, dar la fel de amar. 


— Asta da! făcu el turnând pe gâtlej direct din 
uiagă şi căutând să nu se strâmbe simţindu-i gustul. 

Nu era să se lase mai prejos, câtă vreme şi loja şi 
fetele sorbeau din licoarea neamţului de parcă ar fi fost 
lapte. Curând însă de-abia mai putu îngăima: 

— Ştiţi voi cine mi-s eu?... hâc! Eu mi-s Lazăr din 
Bozo... hăâc!... 

Nu era de înţeles cum de s-a prăbuşit atât de 
repede, când abia se atinsese de băutură, însă una 
dintre fete îi turnase în sticlă o pulbere ciudată. Acum 
junele îşi lăsase capul pe masă, la fel ca şi celălalt, de 
dinaintea lui, căzând într-un somn precum al celor fără 
vise. 

Lizi se ridică din braţele lui şi, tocmindu-şi fusta, 
spuse subofiţerului neamt care stătea la o masă din 
colţ: 

— Gata şi cu ăsta! 

— Era vorba de vreo patru, prietene loja, îl mustră 
neamţul. Unde-s ceilalţi? 

— Deocamdată mulţumiţi-vă numai cu ei. Mâine- 
searp poate... 

— Mucosul o fi având douăzeci de ani? îi luă vorba 
Lizi 

— Dracu-l ştie! dar are bani la el, aşa că poftesc 
patru coroane pe deasupra. 

— Celălalt însă e un calic! îi reproşa subofiţerul. 
Greta n-a găsit o para-chioară asupra lui. 

— Nici ţâncul n-a avut nimic! adăugă pe dată Lizi, 
dar fără să vrea îşi duse mâna la sân, unde simţi 
umflătura pungii lui Lăzărel. 

— Fă bine şi scoate-o! o somă loja. 

— Na! şi nemţoaica îşi lăsă la vedere o ţâtă rozalie. 

— Nu fă pe nebuna cu mine, că nu-ţi merge! se 
răsti el înşfăcându-i mâna. 


— Ţine cinci coroane, se băgă împăciuitor 
subofiţerul între ei. Ai vrut numai patru, dar aşa sunt 
eu, darnic, fiindcă mai vreau să vin şi altă dată. 

loja îi privi nehotărât dacă să se lase păgubaş de 
banii lui Lăzărel şi, fiindcă nu ştia cu câţi mai rămăsese 
tânărul prostănac, apucă ce-i dădea neamţul. Lizi îl 
privi  batjocoritoare şi se  căzni să-şi ascundă 
dedesubturile, care nu-l păcăliseră pe năbădăiosul loja. 

— Vedea-te-aş recrut! îi ură ea, mai adăugând şi 
nişte înjurături. 

În răstimp, jupânul îi privea de parca nu s-ar 
petrece nimic în crâşma lui, căci era morocănos de 
felul său şi nu se amesteca unde nu-i fierbea oala. 
Văzând însă că muşterii dădeau să plece, le ieşi în 
întâmpinare. 

— Socoteala, mă rog frumos! Mie cine-mi plăteşte? 

— Cine a băut! răspunse scurt subofiţerul. lacă, 
pentru mine şi prietenul ăsta al meu, dau eu, dar 
pentru beţivi... 

— Nu-mi pasă! Împreună sunteţi! 

loja ridică din umeri şi-i părăsi pe dată, căci se 
temea de încurcătura ce avea să iasă. Dar, când 
rămaseră între ei, crâşmarul zâmbi strâmb şi scoase 
nişte hârtii pe care i le întinse subofiţerului: 

— Cred că nici nu mai pot iscăli, după ce i-aţi 
îmbătat ca pe nişte porci. 

— Valahii ăştia nu ştiu carte, aşa că am să le aştern 
degetul pe hârtie şi-i destul. 

Tot jupânul aduse cerneala, iar subofiţerul le mânji 
mai toată palma, după care le apăsă câte un deget pe 
hârtie, într-un loc anume. 

— Iscăleşte-te şi domnia-ta ca martor! îl îmbie 
subofiţerul. Când s-or trezi, vom fi departe! 


Se întoarse apoi către fete şi le făcu semn să-i 
înşface pe adormiti. 

— Hai, zoriţi-vă, că v-o fi somn şi vouă. 

Dădu şi jupânul o mână de ajutor şi amândoi 
bărbaţii îi apucară pe câte unul de mâini, iar femeile de 
picioare, şi astfel adormiţii fură scoşi afară şi aruncaţi 
sub coviltirul unei căruţe, ca doi buşteni, după care 
crâşmarul intră în casă şi trase obloanele. 

Toate acestea se petreceau în vreme ce părinţii lui 
Lăzărel se dădeau de ceasul morţii că nu mai aveau 
nicio veste de la odrasla lor, care trebuia să se fi întors 
de mult. 

— Da’ mai lasă plânsul, muiere! îi zise Marcu într-o 
zi, nemairăbdându-i văicărelile. Cine ştie cu ce 
drăcoane de fată o fi prin Caransebeş... lacă, m-oi duce 
după el! 

Cum nu se mai îndemna singur la drum, îl pofti şi 
pe Sâvu, care îl însoţi. A doua zi străbăteau alături 
taman locurile în care odinioară Marcu îl întâlnise pe 
dragul lui prieten Gaşpar Grazziani. Se opriră la Moara 
Dracilor, care era neschimbată de atâţia amar de ani şi 
se părea că aşa va rămâne o veşnicie. Roata aceea 
mucedă şi verde la fel sclipea în lumina soarelui 
amiezii, având parcă aceleaşi gâze în zbor deasupra ei. 
Au zăbovit mai mult pe acolo, dar nu s-a mai petrecut 
nimic deosebit, spre necazul prigoreanului, care nădăj- 
duia să se ivească măcar unul din dracii stăpâni ai 
locului, ori măcar vreun păgân, sau chiar un tâlhar. 

Ajunşi la Caransebeş, traseră la hanul din drumul 
Cladovei. Dar şi aici Marcu îşi aduse aminte cum îl 
păcăliseră, împreună cu Gaşpar Grazziani, pe fiorosul 
baron Czobor. Acum însă alţii erau oamenii, altul 
stăpânul şi nimeni nu auzise despre întâmplările de 
odinioară. Aflară numai că Lăzărel trecuse pe la han şi 


de fiecare dată fusese întovărăşit de câte o ceată de 
flăcăi de seama lui. De la o vreme însă nu mai dăduse 
pe acolo şi nici prin alte crâşme cunoscute în târg nu 
se mai arătase. Se înţelege că nici în locanda 
neamţului nu putură afla nimic, stăpânul dând mereu 
din umeri, la toate întrebările lor. 

Marcu era tare îngrijorat şi se temea ca nu cumva 
nevastă-sa să fi avut dreptate şi fiu-său să zacă 
undeva pe sub pământ, ori în fundul unui iaz. Îl bătea 
gândul s-o apuce mai departe către Lugoj, ori chiar la 
Timişoara, iar Sâvu era gata să-l urmeze şi până la 
capătul lumii, că tare-i mai era drag să vânture 
meleaguri străine. Într-o zi însă, pe când stătea de unul 
singur la o masă, Sâvu ducându-se la ceva neamuri din 
târg, se pomeni lângă el cu un târgoveţ slab şi 
prăpădit, care părea că nu mai pusese mâncare în gura 
lui de cel puţin o lună. Veşmintele ponosite şi toată 
înfăţişarea îl arătau a fi nevoiaş. Ochii îi străluceau cu 
lăcomie privind hartanul de berbec ce era în strachina 
lui Marcu şi poate asta să fi fost pricina că se oprise 
fâstăcit, fiindcă străinul părea să vină anume să-i 
vorbească. Îi întinse lui carnea şi hămesitul o apucă pe 
dată, începând să muşte zdravăn, fără măcar să 
mulţumească pentru dar. După ce roase totul de pe os, 
se şterse cu dosul palmei, iar Marcu îi întinse şi ulcica 
plină cu vin. Abia atunci catadicsi străinul să închine 
pentru sănătatea binefăcătorului său, spunându-i pe 
ungureşte: 

— Drept mulţămită, am să te răsplătesc şi eu pe 
domnia-ta, căci am auzit că-ţi cauţi feciorul... 

— Dacă ştii ceva, te voi răsplăti cum se cuvine. 
Spune! 

— Îl chema Lazăr? 

— Da. 


— Din Bozovici? 

— Chiar! Unde-i? 

— Acuma nu ştiu, dădu din umeri celălalt. 

— Iţi baţi joc de mine?! 

— Nicidecum, dar astăzi jur că n-am cum să-ţi spun 
pe unde se află. Mai acum o săptămână, eram alături 
de el în preajma Szegedului, dar acum?!... 

Sărmanul tată rămase uluit. 

— Ce să caute el tocmai pe acolo?! Te vei fi înşelat. 

Atunci, străinul începu a-i povesti: 

— Ne-am întâlnit într-o căruţă, legaţi buştean 
amândoi în vreme ce dormeam. Drept e că şi el fusese 
criţă ca şi mine, atunci când ne-au prins. 

— Atunci nu-i Lăzărel! El nu pune strop de 
băutură... 

— Stai să vezi! Că ăia care strâng oşteni ştiu cum 
să te îmbete şi să te adoarmă cu fel de fel de pulberi... 

— Baţi câmpii! sări Marcu. Ce să fi căutat la oaste 
un copil?! 

— Eu asta ştiu şi asta spun, iar domnia-ta să nu te 
superi. lacă, nu mai spun nimic. 

— Ba să nu mă minţi, că nu ştiu ce-ţi fac! Ai vreun 
amestec în treaba asta? 

— Eu?! Păi nu ţi-am spus că şi pe mine mă 
prinseseră? 

— Aici, în Caransebeş?!... Doar nu-i stăpânirea 
neamţului. 

— De bună-seamă că aici. Era un subofițer ce căra 
după el patru fete ca momeală şi care-i îmbată pe 
tineri şi-i adoarme cu nu ştiu ce. Aşa au mai făcut şi pe 
drum, căci până la Szeged ne făcusem vreo câţiva 
recruți... 

— El singur, cu patru muieri, şi voi n-aţi putut să vă 
împotriviţi? 


— Legaţi, cum eram... 

— Ticălosul! tună Marcu. Acuma unde-i? Tu cum ai 
scăpat şi Lăzărel al meu nu? 

— Mă trecea burta şi, ca de obicei, am fost legat cu 
un ştreang mai lung, iar subofiţerul venise să-mi 
desfacă nădragii. Atunci i-am tras un picior în boaşe, 
făcându-l să se tăvălească de durere şi să zbiere ca din 
gură de şarpe. Şi fie că se vor fi speriat caii, fie că 
muierile dăduseră bice, căruţa a luat-o din loc, 
târându-mă şi pe mine prin colb. Norocul meu a fost că 
s-a rupt funia de care eram legat şi astfel m-am 
pomenit slobod. Nu ştiam dacă să mă iau după căruţă 
ori după neamt, dar acesta se ascunsese pe undeva şi 
n-am mai putut să dau de el, iar ceilalţi s-au îndepărtat 
în goana-mare. Asta-i! 

Marcu rămase năucit de cele auzite. După o vreme 
se uită mai bine la cel din faţa lui şi abia atunci îşi dădu 
seama că nu putea fi cu mult mai răsărit decât Lăzărel, 
numai foamea şi mizeria îl îmbătrâneau. 

— Tu ai părinţi? întrebă el cu blândeţe pe tânăr. 

— Nu ştiu. Nu i-am văzut de când am venit pe 
lume. 

— N-ai vrea ca să-ţi fiu eu tată, în amintirea 
tovarăşului de nenorocire? Ce zici? 

Tânărul nu pregetă a-i săruta mâna, în vreme ce 
faţa lui Marcu era şiroită de lacrimi amare. Aşa dădu 
Sâvu peste ei şi se uită întrebător la prietenul său. 

— No, frate Sâvule, de acuma putem face calea 
întoarsă. Am aflat de soarta copilului... 

— Să nu-mi spui c-a murit! îi luă el vorba din gură. 

— Mai rău! A fost prins în oastea împăratului. lacă, 
feciorul ăsta a fost cu el, dar norocul l-a scăpat şi are 
să meargă cu mine în locul fiului înstrăinat. 


— Cum te cheamă? îl întrebă Sâvu, fără să ştie că 
Marcu ar fi vrut să nu-i spună altcum decât Lăzărel. 
Tânărul pregetă o clipă, după care spuse cu sfială: 
— loja. 
CORABIA BLESTEMATĂ 


CU TOATE ÎNCERCĂRILE, Pandele şi dobrogenii săi 
nu izbutiră să fie de faţă în încăierarea de la Ţuţora, 
sosind la vreo două zile după ce lehii fuseseră 
împrăştiaţi. N-au găsit la Slobozia Saucăi decât urmele 
taberelor şi se gândeau dacă ar fi trebuit să meargă 
mai departe ori să se întoarcă pe Prut la vale către 
casă, când s-au trezit împresuraţi de tătari. 

— Fraţilor, poruncise Pandele. la puneţi mâna pe 
topoare şi dăm buzna în păgâni, că aşa nu se mai 
poate. Ne seceră încet, dar până n-o mai rămânea unul 
dintre noi. Pe ei! 

Cei mai mulţi n-aveau decât topoare şi ici-colo câte 
o sâneaţă mai veche pocnea fără să facă vreo pagubă, 
în schimb tătarii erau călare şi se părea că n-au să mai 
isprăvească ucigătoarele lor săgeți. 

— Daţi-vă prinşi! le strigase un sol ivit pe 
negândite, chiar când se pregăteau să-i înfrunte. 

— Daţi-ne pace, că noi suntem supuşii măriei-sale 
Iskender-paşa şi la el ne ducem! i-a strigat înapoi 
Pandele, după ce-i oprise pe ai săi. 

— Păi asta vrem şi noi, minţise tătarul, aşa că 
lăsaţi topoarele şi staţi potoliţi, că noi am trimis vorbă 
luminăţiei-sale sa vină să vă vadă. 

Erau minciuni sfruntate de amândouă părţile. Mai 
întâi că Pandele şi dobrogenii nu se socoteau sub 
stăpânirea nimănui, fiind oameni liberi ai apelor, iar 
dacă ar fi venit paşa, ar fi fost daţi în vileag. Pe de altă 
parte nici tătarii nu-i dăduseră paşei de veste, căci nu 


putuseră dobândi pradă bogată la Ţuţora şi aceşti robi 
le cădeau ca o pomană cerească. Voiau să-i amă- 
gească prin vicleşug, ca să nu moară prea mulţi în 
bătaie. Aşa s-a şi întâmplat şi, de cum rămaseră cu 
mâinile goale, tătarii s-au năpustit asupra lor, iar în mai 
puţin de două ceasuri apucau drumul robilor, către 
răsărit. 

Mult s-a zbuciumat atunci sărmanul Pandele, 
dându-şi seama cât fusese de nătâng să se încreadă în 
făgăduielile tătarilor, dar era prea târziu. Toţi prinşii au 
fost vânduți prin târgurile de robi ai Anatoliei, în numai 
un an de zile de la această întâmplare. Apoi zece dintre 
ei, printre care şi Pandele, pe care tătarii nu-l ştiau de 
căpetenie, s-au pomenit în apropierea Trebizondei, la 
spartul pietrelor. 

Aşa li se scurgeau anii cei grei ai robiei, izbind 
mereu cu baroasele sub soarele nemilos ori gerul sec 
de prin părţile anatoliene, dar fără a-şi pierde nădejdea 
că aveau cândva să se întoarcă în frumoasa împărăție 
a apelor, la gurile Dunării. Pieriseră doi dintre ei şi locul 
lor în lanţul ce-i lega pe toţi fu luat de bulgarul Vasco şi 
de ungurul Bandi, care era abia un flăcăiaş, în vreme 
ce Vasco părea mai în vârstă decât ei. 

Cu vremea au încurcat şi socoteala anilor, iar de 
cea a zilelor ori a lunilor nici nu se mai vorbea, fiindcă 
toate erau la fel în această vale a morţii, unde singurul 
drum spre odihna veşnică ducea la pintenul de stâncă 
ce străjuia apele învolburate ale Mării Negre. Frumosul 
oraş de altădată se afla pe undeva prin apropiere, dar 
ei nu-l văzuseră şi nici n-ar fi vrut sa ajungă pe acolo, 
ochii fiindu-le îndreptaţi întruna către miazănoapte, pe 
unde se aflau meleagurile lor. Priveau cu jind aripile 
pescăruşilor ori ale celorlalte zburătoare ce se pierdeau 
prin zare într-acolo, şi cu atâta se alegeau. Arşiţa 


cumplită le frigea trupurile înegrite de soare şi de 
murdărie, iar apa împuţită din hârdăul dosit în umbra 
unor bolovani mai mult le întorcea matele pe dos de 
scârbă, decât le astâmpăra setea. Când astrul zilei 
ajungea în crucea nămezii se auzeau răcnetele 
străjerilor şi, în scurtul răgaz de hodină, li se împărțea 
câte o bucată de pâine tuciurie şi cleioasă, de parcă ar 
fi fost frământată cu glod şi nu cu orz, aşa cum s-ar fi 
cuvenit. O molfăiau încet, ca să li se pară mai multă, 
dar puteau schimba şi câte o vorbă între ei, fără să fie 
plesniţi de cozile gârbaciului. 

— Oare să mai dureze mult, frate Pandele? întrebă 
odată un lungan costeliv, cu pielea atârnându-i peste 
oase. 

Era Chirilă, altădată o matahală de om care să tot 
fi avut o sută de ocale. 

— Până când? se nedumeri Pandele. Până să ne ia 
şi pe noi moartea... Ori, de n-ai răbdare, sări în râpă şi 
s-a zis cu tine. 

— Nici măcar asta nu pot. Afurisitul de lanţ ne ţine 
pe toţi zece laolaltă şi eu n-am atâta putere să vă trag 
pe toţi după mine... 

— Ai ciocanul, măi Chirilă, se băgă în vorbă şi 
Mogea, tovarăşul din partea cealaltă a legăturii. O 
lovitură zdravănă cu maiul şi pe loc îi sare zaua. 

— Tu ai dreptate, Mogeo, zise Pandele. Tot aşa m- 
am gândit şi eu de multe ori, dar nu ca să-mi pun capăt 
zilelor, ci să scăpăm din iadul de aici. 

— Numai că asta nu-i cu putinţă! oftă Stăcânuş, 
care şi el avusese cândva un burdihan cât şapte, dar 
acuma era supt ca o fată mare. 

Şi-ar mai fi spus şi alţii părerea, dar paznicii nu le- 
au mai lăsat răgaz: 


— La muncă, puturoşilor! Aţi lenevit destul. Sculaţi- 
văl... 

Şi plesniturile de gârbaci începură a fi acoperite de 
bocănitul ciocanelor, care n-aveau să se mai oprească 
până la lăsarea întunericului. 

De la o vreme începuse a se răspândi din om în 
om, aşa cum numai ei ştiau s-o facă, vestea unei 
răzmeliţe ce va să fie. La un semn trebuiau să se 
repeadă cu toţii la paznici şi să le dea în cap, după care 
să fugă fiecare cum l-o lumina mintea. 

— Grea treabă, fraţilor! oftă moş Vasco. Odinioară 
a mai fost o asemenea încercare, după cât mai ţin eu 
minte, dar ne-au prins până la unul şi, după ce ne-au 
rupt ciolanele în bătaie, tot aici ne-au adus. 

— Moş Vasco, de ce n-aţi fugit pe mare? îl întrebă 
Pandele. 

— Cu ce? Înot?! 

— Să fi aşteptat să puneţi mâna pe vreo corabie 
şi... 

— Astea-s vise, băiete! Singurele care se mai 
apropie sunt cele ce duc piatra, dar ştii şi tu la ce 
depărtare sunt de noi. 

— Poate că se tem anume, îşi dădu părerea 
Peşcan, un alt tovarăş de-al lui Pandele, mai mărunţel 
decât ceilalţi, dar mai vânos şi negricios la faţă. 

— Şi chiar dacă am izbuti, rosti domol moş Vasco, 
cu cine să duci corabia pe valurile mării? Se zice că ar 
fi un blestem al apei pentru nepricepuţii care s-ar 
apuca să înfrunte valurile, încât va să rătăcească 
veşnic în căutarea unui țărm. 

Spusele încărunţitului bulgar îi dădură de gândit lui 
Pandele, şi mai că nici n-ar fi avut altă dorinţă decât să 
zărească vreo corabie cât de mică la malul mării, unde 
se isprăvea valea lor cea afurisită. Mai ales că nici 


îndemnurile la zaveră n-au prins, cei cu mai multă 
minte povăţuindu-i pe ceilalţi să mai aştepte, căci asta 
era viaţa robului, o veşnică nădejde de scăpare. 

Trecuse destulă vreme de acele vorbe, dar într-o 
noapte, înaintea trâmbiţatului cocoşilor de miezul 
nopţii, Stăcănuş îl zgâlţâi uşor pe Pandele: 

— Vezi şi tu ce văd şi eu? 

Acesta îşi frecă ochii şi mai că nu-i venea a crede. 

— O corabie! îngăimă el şi-i dădu un ghiont lui 
Mogea. Trezeşte-i pe toţi, uşurel! 

— Ce-o căuta aici? se miră Stăcănuş. Să nu fie vreo 
nălucire... 

— Nu-i cu putinţă, răspunse Pandele. Voi nu vedeţi 
lumina de pe punte? Şi nu seamănă cu cele de cară 
piatră. 

— Pare a fi o barcia, după cum îi spun turcii, şopti 
moş Vasco târându-se lângă ei. Dacă aveţi de gând să 
fugiţi, are să vă fie cam greu, că nu-i prea mare. 

— Cam câţi am încăpea? întrebă Pandele. 

— Vreo douăzeci, dacă îi aruncaţi în apă pe 
marinari. 

— Dar noi nu suntem decât zece, aşa că-i bine! 

— De mine să nu ţineţi seama. Nu fac decât să vă 
încurc. Şi nici pe alţii n-ar fi bine să-i mai trageţi după 
voi. 

— N-avem încotro, moşule, se băgă în vorbă Stoilă, 
de parcă ar şi fi hotărât plecarea. Toţi suntem legaţi la 
un loc, aşa că vrei, nu vrei... 

— Are dreptate, încuviinţă Pandele. Ne vom furişa, 
toţi cei de pe lanţul nostru, către paznicul care sforăie 
colo, dar luaţi-vă ciocanele. 

— Cam grele! bombăni Laiu. 

— Aşa cum sunt, ne vor ajuta! Cu mâinile goale nu 
facem nimic. 


— Dar cum să ajungem acolo? se nedumeri Bandi, 
care vorbea chiar bine româneşte, ca şi moş Vasco. 

— Ascultaţi cu băgare de seamă! le zise Pandele. 
N-avem vreme de pierdut şi altă dată nu se ştie când ni 
se va mai arăta norocul de acuma. Ne strecurăm 
laolaltă, dar numai pe burtă şi cu tăcerea mutului. 
Gâtuim străjerul şi ne dăm drumul în jos pe coasta de 
colo! arătă el coama unei coline ce părea că alunecă 
drept în mare. 

— Şi dacă ne-am lăsa de-a dreptul prin râpă? 
întrebă Laiu. 

— S-ar rostogoli pietrele şi ne-ar da de gol. E mai 
departe, însă nu aşa de primejdios. Haideţi! porunci 
Pandele. Sunteţi gata? 

— Tare mă tem că am să vă încurc!... se tângui 
Vasco. lacă, striviţi-mi mâinile şi picioarele şi scoateţi- 
mă din lanţ, apoi vă vedeţi de drum. 

— Nu mai vorbi în dodii, moşule! se supără Stoilă, 
ortacul cel mai apropiat de legătură. Să ştiu de bine că 
te car în spinare şi tot ajungem împreună acasă la 
dumneata, la Orehovo. 

Ar fi vrut bătrânul să-i spună că nu mai avea pe 
nimeni acolo, dar acum nu mai era vreme de taclale, 
aşa că se urni şi el cu ceilalţi, silindu-se să nu-i zornăie 
fierăria care-l cetluia. 

Cu sufletul la gură se târâră, julindu-şi coatele şi 
genunchii şi pieptul, dar cui îi mai păsa de câteva 
zdrelituri? Se opreau la cel mai mic zgomot şi li se 
părea că trece o veşnicie până când izbuteau să mai 
facă vreo doi paşi. Când şi când zornăia câte un lanţ, 
care poate nici nu era de la ei, ci de la vreun adormit 
ce se răsucea în somn, dar ei se opreau încremeniţi de 
spaimă. 


Cu spinarea proptită de un stei, paznicul sforăia 
fără grijă, luându-se la întrecere cu trudiţii robi, aşa că 
n-a fost prea greu ca Pandele să-i înfăşoare lanţul 
mâinilor împrejurul grumazului, în vreme ce Chirilă îi 
astupa gura. Nici nu s-a auzit mare lucru, doar lor li s-a 
părut, căci le vâjâiau urechile de atâta încordare. Se 
lăsară apoi cu toţii pe spate, parcă spre a se odihni 
după o zi de muncă, răsuflând uşuraţi. Unii se şi 
vedeau slobozi, dar mai aveau încă de străbătut o cale 
anevoioasă. 

O dată trecuţi de paznic se săltau acum pe vine, ca 
să poată fugi mai repede. Nu se temeau de ceilalţi robi 
care i-ar fi putut vedea, fiindcă nicicând nu s-a 
întâmplat ca vreunul să-şi dea în vileag tovarăşul de 
nenorocire ce se încumeta să-şi recapete libertatea cu 
preţul vieţii. 

— Eu nu mai pot! gemu Vasco. 

— Hai că nu mai avem mult, îl îndemnă Mogea. Jos 
în vale te ducem în spinare, dar acuma trebuie să ne 
dăm drumul cu toţii deodată. 

Totuşi, Chirilă şi Laiu făcură un „scăunel” cu 
mâinile şi astfel izbutiră să mai înainteze câţiva paşi. 

— Răsare luna! murmură Peşcan arătând deasupra 
mării geană de lumină. 

— Afurisita!  sudui Pandele. De ea n-aveam 
nevoie... Doamne, mai ţine-o încă un ceas! 

Degeaba însă, că razele ei argintară curând 
întreaga fire, parcă anume spre a le face necaz. 
Undeva se auzi desluşit cântatul cocoşilor, semn că era 
miezul nopţii, dar pe corabie se vedeau umbre ce 
parcă n-aveau somn. In cele din urmă ajunseră la malul 
mării, dar nu cutezau să se desprindă din umbra 
dealului ca să nu fie văzuţi de marinari. 


— Ce dracu or avea de nu se mai culcă, zise 
înciudat Pandele. Of, şi luna asta... 

— Poate că-i norocul nostru, se băgă în vorbă 
Gâdel, care tăcuse până atunci. Cum aşa ne-a fost 
scris, n-avem decât să încercăm să ne spargem zalele 
la lumina ei. Vom nimeri mai bine! 

— Ai dreptate! încuviinţă Pandele. Mugetul mării 
are să ne acopere, dar va trebui să izbim toţi deodată. 
Apucaţi ciocanele şi pregătiţi-vă. Gata? 

— Da! răspunseră într-un glas. 

— Atunci, doamne-ajută! Trage! 

Încordându-se cu toată puterea ce le mai 
rămăsese, icniră scurt şi numai o singură pocnitură se 
auzi în noapte, dar putea fi luată şi ca izbitură a 
vreunui val. Toţi îşi zdrobiseră zalele, în afară de moş 
Vasco. 

— Pe mine lăsaţi-mă aici, că nu mai sunt bun de 
nimic! Ascultaţi-mă, fraţilor, şi nu vă pierdeţi vremea 
cu mine... 

— Nici gând, moş Vasco, se împotrivi Stoilă, care-l 
îndrăgise fiindcă aşa ţinea el minte că arătase 
odinioară şi taică-său. Stai cuminte în genunchi şi dă 
capul pe spate, că dacă mai izbesc eu o dată se 
desferecă. Nu mişca! 

Ridică ciocanul cel greu şi opintindu-se lovi cu sete, 
însă... în capul bătrânului, care şi-l împinse anume sub 
lovitură. Creierii i se împrăştiară împrejur şi nimic nu se 
mai înţelegea din ce fusese până mai înainte îndrăgitul 
bătrân. 

— Ce-ai făcut, moşule? se repezi nefericitul Stoilă 
îmbrăţişând trupul costeliv care încă mai era cald. Eu 
n-am vrut... 


— Se-nţelege că nu! întinse mâna după el Peşcan. 
Văzurăm cu toţii cum s-a întâmplat. Cine să se fi gândit 
ce avea să facă? 

— Dar eu, cu mâna mea l-am ucis! De ce tocmai 
eu? se căina Stoilă. 

— Fiindcă i-ai fost cel mai drag! spuse şi Pandele, 
căutând să-l liniştească. Din păcate trebuie lăsat aici, 
cu lanţurile pe el, că de îngropat nici gând, iar să-l 
cărăm cu noi ar fi peste poate. 

Văzând că nici prima şi nici lovitura lui Stoilă nu 
deşteptară pe nimeni, se hotărâră să-şi sfărâme şi 
lanţurile de la picioare, rămânând numai cu cele de la 
mâini, care erau mai lungi, spre a putea sparge piatra. 
Şi de astă-dată le surâse norocul sub blândele raze ale 
lunii, căci izbutiră să scape de încă un lanţ şi nimic nu 
părea să le mai stea în cale. 

Dar o dată ajunşi în dreptul corăbiei băgară de 
seamă că aceasta era proptită printre stânci şi astfel 
nu le-ar mai folosi la fugă, câtă vreme era înţepenită. 
Rămaseră cu ochii pironiţi asupra blestematei corăbii 
care-i amăgise, căci neîndoielnic moartea avea să-i 
aştepte odată cu primele raze ale soarelui de 
dimineaţă. 

— Hei! Voi, de colo! auziră deodată o voce de pe 
vas. La ce naiba aţi întârziat atâta? Veniţi printre stânci 
până la barca ce vi-o trimitem! 

Nu ştiau ce să facă... Era limpede că marinarii se 
aşteptau la ajutoare de pe uscat şi că trimiseseră pe 
careva după ele, aşa că puteau sosi de la o clipă la 
alta. În cele din urmă însă Pandele se hotărâ: 

— Norocul nostru, băieţi! Ei singuri au să ne ducă, 
fiincă prin apă n-am fi putut înota cu fiarele pe noi. Ce- 
o mai fi, vom vedea, dar, oricum, e mai bine decât să 
ne întoarcem. 


— Rămâneţi doi pe mal, ca să legaţi parâma aşa 
cum vă arată marinarul cu barca şi supravegheaţi-o să 
nu sară! se auzi iar vocea de pe corabie, care trebuia 
să fie a căpitanului, fără îndoială. 

Văzând barca se repeziră cu toţii şi, ca şi mai 
înainte, îl uciseră pe barcagiu, răsturnându-l în apă, dar 
Chirilă şi Peşcan rămaseră la vedere, după cum fusese 
porunca. 

— Dacă vine careva, intraţi în apă şi aşteptaţi pitiţi 
pe după stânci, până vine iar barca, dacă nu, faceţi ce 
vi se porunceşte, căci trebuie să-i despotmolim. 

Când îşi zornăiră lanţurile urcând pe punte nu se 
miră nimeni, căci nu se aşteptau să le fie trimişi alţii 
decât robii de la piatră! 

— Câţi sunteţi? întrebă căpitanul. 

— Nouă! răspunse Pândele scurt. 

— Paznicul unde vă este? 

— A rămas cu cei doi, pe mal. De ei s-a temut, nu 
de noi. 

— Dar Selim unde-i? mai întrebă căpitanul şi 
Pandele bănui că era vorba de barcagiul trimis după ei. 
— A rămas să-şi facă nevoile, că-l trecea burta... 

— Prostul! Va trebui să ne muncim noi mai mult în 
vreme ce acolo nu era nevoie de el. Atunci ascultă tu, 
care pari mai dezgheţat ca ceilalţi, ce aveţi de făcut: 
marinarii au să tragă de parâmele velelor, iar voi de 
otgonul acesta gros, care, răsucindu-se pe după 
stâncă, ne va duce spre apă. La porunca mea, să vă 
opintiţi cu nădejde! Şi de cum vom pluti lopătarii au să 
vâslească, iar voi puteţi merge să vă culcaţi. 

Pandele chibzui că fără marinari n-ar fi putut 
străbate atâta întindere de apă, aşa că hotări să-i 
cruţe, dar să-i silească a-i face pe voie. Mai întâi însă 
trebuiau lăsaţi în pace să pună vasul pe linia de plutire 


şi pe urmă aveau să le sară în gât, ceea ce le spuse şi 
tovarăşilor lui, aşa că-şi înzeciră puterile cu toţii şi 
izbutiră să se desprindă. 

Fiind cu toţii osteniţi, se trântiră de-a dreptul pe 
punte, şi robi şi marinari. Atunci Pandele vorbi pe 
româneşte, ca şi cum ar fi povestit ceva: 

— Fraţilor, ne repezim pe ei, care cum ne vin la 
îndemână, dar unul să nu ne scape. Bandi, tu te duci la 
vătaf şi-l pocneşti în cap, după care le dai drumul 
vâslaşilor să ne sară în ajutor. Gata! Pe ei! 

Stoilă şi Cheană puseră mâna pe căpitan şi-i 
răsuciră lanțul împrejurul  grumazului, cum se 
învăţaseră să facă. 

— Aţi înebunit? horcai acesta. Pe toţi vă... 

Dar nu izbuti să-şi termine ameninţarea, că 
strânsoarea îi luă răsuflarea şi se prăbuşi la picioarele 
celor doi. În răstimp, Bandi dobori vătaful şi spuse 
vâslaşilor: 

— Dacă vreţi să fiţi slobozi, trebuie să ne daţi o 
mână de ajutor să ducem corabia de partea cealaltă a 
mării. 

Scoase apoi cheia de la brâul vătafului doborât şi 
dădu drumul la unul, care urma să facă acelaşi lucru şi 
cu ceilalţi 

— Veţi vâsli mai liberi ca niciodată, dar acuma o 
faceţi şi pentru voi! 

— Aşa vom face! strigară cu toţii ca la o comandă, 
în vreme ce lacrimi de fericire şiroiau din ochii 
nenorociţilor care nu văzuseră lumina zilei de ani de 
zile, încât nu le venea a crede că suferinţele se vor 
sfârşi. 

Pe punte nu se împotrivea nimeni poruncilor lui 
Pandele, care făcu semn lui Chirilă şi Peşcan să vină cu 
barca înapoi, iar marinarii fură aduşi cu toţii la un loc 


cu căpitanul. Li se luară cuţitele şi tot ce-ar mai fi putut 
sluji ca armă, după care Pandele îi zise căpitanului: 

— Efendi, socot că-ţi dai seama că nu mai putem 
da înapoi, fiindcă ne-ar aştepta spânzurătoarea, sau 
robia, care-i şi mai rea. Dacă vă învoiţi să ne scoateţi la 
gurile Dunării, nu vă pricinuim niciun rău, de nu, ne-om 
descurca şi fără vai. Alege! 

— Măi oameni, răspunse căpitanul. Mâine, la 
lumina zilei, au să vadă că aţi fugit şi pe dată ne vor 
urmări, iar dacă eu vă fac pe plac am să atârn pe 
catargul de colo. Pe mare n-aveţi cum pleca, numai 
dacă aţi merge de-a dreptul prin mijlocul ei, şi asta n- 
am făcut-o niciodată... 

— Nu-i nimic! Încercăm acum! îl opri Pandele. Cu 
atât mai mult, urmăritorii noştri nu-şi vor închipui că 
am apucat pe calea asta. 

— Dar nu-i cu putinţă! se împotrivi căpitanul. N- 
avem apă şi hrană îndeajuns pentru toţi. 

— Ne mulţumim cu puţin, şi aşa veţi face şi voi. 
Căpitanul începu să boscorodească văzând că n-o 
scotea la capăt, apoi îşi aduse aminte de altceva: 

— Pe urmă, eu am marfă de marchitănie, pe care 
trebuie s-o duc la Islâmbol. Cine mă despăgubeşte? Şi 
să mai ştiţi că vasul meu nu pluteşte decât pe lângă 
maluri, şi nici gând să înfrunte marea în piept. Am pieri 
cu toţii! 

— Efendi, noi n-avem de ales şi nici timp de 
taclale! i-o tăie Pandele. Ţi-am spus ce avem de gând 
şi dacă te învoieşti spune, iar altfel noi tot încercăm să 
străbatem marea, că oricum pierim. Plată nu-ţi vom da 
decât viaţa voastră, şi cred că o socotiți de mare preţ, 
aşa că nu-i de lepădat. 

Văzând că altminteri nu se putea, căpitanul se 
învoi şi porunci marinarilor să întindă pânzele, 


apucând-o spre larg. Totodată şi vâslaşii porniră, în 
cântece de bucurie şi cu atâta strădanie, cum nu mai 
pomenise stăpânul corăbiei până atunci, zburau, nu 
alta, şi zorii îi găsiră în plină mare, având deasupra 
capului cerul senin al verii. 

Fugarii nu închiseră un ochi toată noaptea, dar cu 
toate că erau frânţi nu se lăsară până nu-şi piliră 
lanţurile, uşurându-şi mişcările cum nu-şi închipuiau ei 
că ar fi putut s-o mai facă vreodată. Zdrenţele ce le 
acopereau trupul fură aruncate şi îşi încropiră veşminte 
uşoare şi curate din rufele marinarilor şi din pânze mai 
vechi,  fudulindu-se care mai de care cu noua 
îmbrăcăminte. Cât pe ce să dea iama şi în 
sărăcăcioasa cămară a corăbiei, dar la porunca lui 
Pandele se înfruptară cu mare cumpătare, împărțind 
totul cu vâslaşii şi cu marinaiii, care nu se arătară prea 
mulţumiţi. 

Din când în când se ivea câte un lopătar, şi 
frecându-şi ochii la întâlnirea cu razele soarelui, se uita 
uimit pe întinderea apelor, nevenindu-i a crede că nu 
mai era legat în lanţuri. Unul dintre ei, genovezul 
Alfredo le spuse că fusese cândva cârmaci, şi pe dată 
fu ţinut pe punte ca să-şi facă vechea meserie. Mai 
căutară şi alţii, dar niciunul nu se pricepea decât să 
vâslească. Ar fi vrut să-i înlocuiască pe foştii stăpâni, 
căci de multe ori îi prindeau şuşotind între ei, ori 
schimbând ochiade cu căpitanul. Ziua se scursese pe 
nesimţite şi nimic nu s-a întâmplat până când Alfredo 
veni să-i spună lui Pandele: 

— Eu am crezut că vreţi să mergem spre 
miazănoapte şi puţin spre asfinţit, ca să intrăm pe 
Dunăre... 

— Chiar aşa! 


— Ei, nu tocmai! După câte îmi mai aduc eu 
aminte, când stai cu faţa spre pol soarele trebuie să 
apună în stânga ta şi nu în dreapta, ca acum. 

— Asta înseamnă că... 

— Ne întoarcem! 

— Câinele! răbufni Pandele şi începu să înjure în fel 
Şi chip. 

Se duse de-a dreptul la căpitan şi apucându-i 
beregata îl zgâlţâi ca pe o frunză. 

— Ai vrut să ne amăgeşti, ticălosule! Ei bine, te 
vom spânzura pe dată. Porunceşte întoarcerea! 

— Eşti nebun? Cine ţi-a spus bazaconia asta? căută 
căpitanul să se împotrivească. 

— Eu, efendi! se băgă Alfredo, care îl însoţise pe 
Pandele. 

— Un rob mincinos! Un... 

— Uşurel, efendi, că şi eu sunt rob! îl opri Pandele. 
Şi răspunde-mi dacă vrei sau nu să ne faci voia, ca să 
ştim! 

— Acesta-i drumul! se încăpăţână căpitanul. 

— Tu ai vrut-o! spumegă Pandele şi rotind ciocanul 
îi zdrobi ţeasta, în văzul tuturor. 

Se întoarse apoi către marinarii încremeniţi de 
spaimă şi îi întrebă răstit: 

— Mai doreşte cineva o soartă asemănătoare? 
Alfredo, de acuma tu eşti căpitanul! Porunceşte ce-i de 
făcut şi dacă îndrăzneşte careva să crâcnească, arată- 
mi-l! 

Omul se împotrivi spunând că el nu fusese decât 
un cârmaci şi că prea bine nu se va descurca, însă 
Pandele o ţinu una şi bună că mai bine un căpitan prost 
şi cinstit decât unul bun, dar vânzător. Atunci 
genovezul porunci cum să se facă veghe de către robi 
şi văslaşi, care erau şi ei doisprezece, fără să folo- 


sească marinarii, şi rândui pază la apă şi hrană, 
împărţind-o cu multă străşnicie. 

În noaptea următoare, când îi prinseră la chelar pe 
doi marinari încercând să spargă un butoi cu apă, pe 
dată îi aruncară în valuri, fără să fi poruncit careva 
anume. Asta însă îl cam supără pe Pandele, care n-ar fi 
vrut să-i nimicească pe toţi oamenii de meserie, căci 
nu uita zicala că marea îşi bate joc de oamenii 
nepricepuţi şi-i duce la pierzanie, sau cam aşa ceva, 
cum auzise de la răposatul moş Vasco. Totuşi închise 
ochii când Stăcănuş scoase maţele altui marinar, care 
se  împotrivise poruncilor lui Alfredo. Nu mai 
rămăseseră decât patru dintre ei, dar aceştia păreau a 
fi ascultători, căci îşi dădură seama că nu se puteau 
pune cu noii stăpâni ai corăbiei. 

Pe neaşteptate în ziua următoare cerul se înnoura 
şi către amiază se porni o furtună, de credeai că biata 
coajă de nucă în care călătoreau avea să fie înghițită, 
dacă nu sfărâmati de valuri. 

— Strângeţi pânzele! strigă din răsputeri Alfredo. 

Dar cum locul marinarilor morţi fusese luat de foşti 
vâslaşi ori robi, treaba nu mergea cum trebuie. Cheană 
se căznea să ţină cârma aşa cum i se arătase, dar 
striga întruna să-i mai vină şi altul în ajutor, că nu mai 
era în stare. 

— De ce le strângeţi? se răsti Pandele la Mogea, 
care se trudea şi el alături de ceilalţi, mai aproape de 
punte. 

— Aşa-i porunca! răspunse acesta. 

— Cine a dat-o? 

— Alfredo. 

Pandele se repezi la noul căpitan şi-l luă din scurt: 

— De ce să nu lăsăm vântul să ne împingă mai 
repede? 


— Fiindcă ne răstoarnă vijelia. lacă, începe şi 
ploaia, şi dacă nu le adunăm ne ducem peste cap... 

O răpăială asurzitoare se abătu asupra lor, udându- 
le şi puţinele haine care le acopereau goliciunea, dar 
numai după ce cârma îl mătură pe Cheană, aruncându- 
| în apa înspumată. Pandele se înmuie şi încuviinţă 
împlinirea poruncii genovezului. Era însă prea târziu ca 
să mai poată fi scos Cheană, care de fapt nici nu se 
mai vedea din învolburatele valuri, iar corabia nu mai 
voia să asculte de nimeni. Stoilă şi Peşcan luară locul 
nefericitului, dar, urmând povaţa lui Alfredo, se legară 
cu funii chiar de cârmă. 

Nemaifiind nevoie de vâslit, lopătarii se urcară pe 
punte vrând să dea o mână de ajutor, însă, cum nu 
prea erau pricepuţi, opt dintre ei se perdură în vijelia 
mării. Un val uriaş smulse încă doi marinari ce se 
căzneau să lege velele. In afară de Alfredo, cei doi 
cârmaci şi marinarii rămaşi în viaţă, cu toţii se speteau 
să scoată apa cu găleţile şi oalele ce le găsiseră, căci 
se aduna îngrijorător de multă, iar stihia nu părea a se 
potoli. Şubreda barcia scârţâia din toate încheieturile şi 
părea că se va desface de la o clipă la alta, ba chiar au 
crezut că totul se sfârşise când s-a rupt catargul, 
căzând peste Mogea şi alţi doi vâslaşi. Nu mai 
rămăsese astfel, în afara lui Alfredo, decât un singur 
lopătar, iar dacă ar mai fi avut nevoie vreodată de 
lopeţi, cu greu ar fi făcut faţă. 

— Blestemul mării asupra celor nepricepuţi!... 
bodogăni Stăcănuş. 

— S-o blestemăm şi noi, mama ei de târfă! sudui 
Pandele. O supunem noi până la urmă, nu vă temeţi, 
fraţilor! 

Poate că şi din pricina amenințărilor lui Pandele, 
dar mai curând fiind că se isprăvise tăria vântului, 


marea se potoli, după trei zile în care se răscolise cum 
arareori o făcea, mărturiseau marinarii. Un soare 
arzător le uscă iute şi hainele şi velele, însă din păcate 
nicio boare nu mai sufla, încât pânzele atârnau ca nişte 
aripi lovite şi neputincioase. 

Totuşi chinurile lor abia acum aveau să-nceapă, 
fiindcă se găseau undeva prin mijlocul mării şi fără 
putinţă de a vâsli, cu toată bunăvoința robilor. Ba chiar 
şi cei patru marinari prinseră lopeţile, dar mergeau 
cam în neştire. Rareori apăreau păsări, care ar fi trebuit 
să le arate drumul către un țărm după cum le spunea 
Alfredo, însă acestea zburau aşa de repede încât se 
pierdeau curând în zare, şi nici urmă de pământ. 

Uitaseră de câte zile au plecat, dar pentru robi 
scurgerea vremii nu însemna mai nimic, aşa că nu-i 
ţineau socoteala. Din păcate însă hrana se dovedi a fi 
pe sfârşite, iar apa numai atâta cât să le mai înmoaie 
buzele arse de sete. Pe deasupra, suliţele ucigătoare 
ale soarelui, care pârjolea totul în calea lui. 

— Atâta ne-a fost! mormăi într-o zi Bandi, 
arătându-şi palmele numai carne-vie din pricina 
vâslelor. La spartul pietrei barem aveam apa aia 
împuţită, şi ciocanul părea mai blând ca lopata... 

— Nu cumva jinduieşti după ele? zâmbi amar 
Chirilă. De apă te plângi, când ai în jurul tău atâta? 

— Să încercăm a prinde peşte! zise un marinar, 
aducând câteva undiţe. Îi mâncăm cruzi şi ne mai taie 
setea. 

Dar momeala n-a fost pe placul niciunei 
înnotătoare, că nici n-o atinseră, fiind putrezită, în 
schimb un amărât de pescăruş lihnit se înfruptă din ea 
şi pe dată fu hăcuit, însetaţii bătându-se pentru 
sângele lui. În schimb carnea aţoasă nu putea fi nici 


mestecată, darmite înghițită, ba nici peştii nu se 
atinseră de ea, când o agăţară în cârlige. 

Foamea ca foamea, dar setea nu le mai dădea 
pace, sleindui de ultimele puteri, umflându-le buzele şi 
încleindu-le gura. Bandi şi cel de pe urmă vâslaş 
sorbiră cu nesaţ apa cea limpede scoasă cu o găleată 
din mare, dar în scurtă vreme începură a se tăvăli 
ținându-se cu mâinile de burtă şi vărsându-şi matele 
din ei. Abia către miezul nopţii muriră unul după altul, 
fiind învăţătură pentru cei care ar mai fi vrut să facă la 
fel. 

În cea de-a şaptea zi de cumplită arşiţă, Gâdel îşi 
chemă tovarăşii arătându-le în zare o barcă ce se 
părea a le veni în ajutor. Cu toţii începură a flutura din 
cămăşi şi năframe, dar Alfredo îi trezi din închipuire: 

— Este barca noastră, pe care au furat-o cei patru 
marinari ce n-au să se mai întoarcă niciodată, aşa că 
nu vă mai trudiţi degeaba şi mai cu seamă nu vă 
bucuraţi, căci au luat cu ei şi ultimul strop de apă şi 
puţintica mâncare ce o mai aveam. Căutaţi! 

După ce se încredinţară, împleticindu-se, de 
spusele genovezului, cu toate că abia vorbeau din 
pricina uscăciunii, suduieli şi blesteme nemaiauzite le 
ieşiră din gură. 

Către seară fu aruncat în apă, fără nicio rugăciune, 
căci de mult le uitaseră, Peşcan, în vreme ce Stoilă 
zăcea la umbra unui cufăr, abia deschizând ochii. 
Lăsaseră cârma la voia întâmplării, căci nu mai aveau 
putere nici s-o ţină, dar nici nu le-ar mai fi folosit. 

— Dacă am da peste a corabie... bâigui Gâdel. 

— Ne-ar spânzura pe toţi! îi răspunse Pandele, care 
se ţinea cel mai tare până acum, cu toate că era şi el 
umflat la faţă, încât nici pe departe nu mai semăna cu 
cel de mai înainte. 


Noaptea întindeau tot felul de pânzeturi, curate 
sau murdare, ca să adune puţina rouă pe care apoi o 
lingeau, dar mai mult se amăgeau. Numai spre asfinţit 
şi la răsăritul soarelui îşi mai făceau câte o cruce ca să- 
şi dea seama dacă mergeau pe drumul cel bun şi nu o 
dată au fost nevoiţi cu toţii să se opintească asupra 
cârmei, ca să întoarcă vasul pe calea dorită. 

— Pământ, fraţilor! răcni într-o dimineaţă Chirilă cu 
voce stinsă, arătând spre geana de lumină a 
răsăritului. Case, biserici, oameni, voi nu vedeţi? Ne 
ciocnim de mal! Uitaţi-vă câte fântini... 

Şi sub privirile nepăsătoare ale celorlalţi sări în 
valuri, fără a mai ieşi deasupra. De fapt nici n-ar mai fi 
avut pentru ce, că nimeni nu se mai putea mişca pe 
punte. Leşurile lui Stoilă şi Gâdel putrezeau unde le 
prinsese aripa morţii, iar singurii care mai erau în viaţă, 
Pandele şi Alfredo, nici măcar nu-şi mai dădeau seama 
că şi ei îi vor urma degrabă. 

Stăteau unul lângă altul şi genovezul părea că 
ascultă cu urechile ciulite şoaptele de vis ale 
tovarăşului său: 

— Curând intrăm pe Dunăre. Nu ştii tu, măi 
Alfredo, cât de frumoasă este împărăţia apelor noastre! 
Avem o ţară cum nu-i alta pe lume, raiul pe pământ. Şi 
toţi suntem laolaltă... noi românii... şi domnitorul... 

De fapt numai buzele i se mişcară o vreme, lăsând 
să iasă către lumina soarelui cele din urmă fărâme de 
gânduri din mintea lui înfierbântată cuprinsă acum de 
întunericul veşniciei. Celălalt se izbăvise de mult! 

Apoi corabia fără catarg trecu pe lângă Insula 
Şerpilor şi se pierdu pe drumul ei către mijlocul mării, 
de unde se ivise. 


O ÎNVĂȚĂTURĂ DE MINTE 


PĂŢANIA DE LA TEIUŞ nu-i mai ieşea din cap 
ciunganului Florea Nicoară şi tare ar mai fi vrut să se 
lase de cătănie, căci altcum visase el slujba domniei şi 
altfel era. Nu vedea ce folos aduce el ţării numai 
ducând răvaşe şi făcând muştru. Toată primăvara a 
fost abătut, căci auzind păsărelele din lunca Murăşului 
îl apuca un dor nebun de satul lui şi mai că nu-i venea 
să se întoarcă în cetate. De mai multe ori a vrut să-şi 
spună oful domnului căpitan Ovary, însă n-a cutezat. În 
schimb le împuiase capul prietenilor lui, Tănase şi 
Laszlo, iar aceştia râdeau de el şi-i răspundeau că aşa-i 
în vremea florilor, dar odată cu dogoarea verii avea să-i 
treacă. Dar uite că acuma erau în luna lui cuptor şi nici 
gând de aşa ceva, încât îl cuprinse scârba faţă de 
veşmintele ostăşeşti şi se simţea bine numai când 
mergeau la scăldat şi se putea descotorosi de ele. 

Totuşi, avu îndrăzneala ca într-una din zile să-i 
spună căpitanului, când acesta se tolănise lângă el la 
soare: 

— Eu m-am tot socotit, şi gândesc că slujba 
domniei nu-i de mine. Locul meu e acasă, în sat, între 
ai mei, şi chiar m-oi duce acolo de unde am venit. 

Căpitanul îl privi zâmbind, când îi răspunse: 

— Cred că te-a bătut cam prea tare soarele în cap, 
măi Floreo, şi ţi-a topit mintea. Cum îţi închipui tu că 
poţi să pleci de la oaste aşa, după cum îţi vine pofta? 
Am aflat eu câte ceva, nu-i vorbă, dar n-am dat crezare 
până acum, însă văd că au avut dreptate... 

— Cine?! 

— Prietenii tăi. 

— Aşadar, m-au vândut? 


— Asta nu se cheamă vânzare, iar eu am tot 
aşteptat să-mi spui şi mie, ca să te lămuresc pentru 
totdeauna. 

— Am făcut-o acum. 

— Atunci, încă-i bine, până n-o fi prea târziu! 
Scoate-ţi gărgăunii din cap şi ascultă-mi povaţa. 

— Dar eu m-am săturat! se înciuda ciunganul. 

— Se poate, dar de plecat n-ai cum. 

— Niciodată? 

— Ba, poate la bătrâneţe, dacă apuci... 

Văzându-l că-i venea aproape să plângă, Ovary 
căută să-l mângâie. Tinea mult la flăcăul pe care îl 
făcuse cătană şi-i părea rău că făgăduielile de atunci 
nu se împliniseră până azi. Pricina era moartea 
prinţului şi noua stăpânire a văduvei sale, care adusese 
mare lâncezeală printre oşteni. Nimic nu mai făceau pe 
căldura de cuptor a verii, iar cum aveau câmpul de 
muştru în lunca Mureşului, nu era zi să nu se scalde, cu 
îngăduinţa însuşi a căpitanului. Toţi oştenii erau astfel 
mulţumiţi, numai Florea Nicoară se sclifosea că vrea 
acasă... 

— Şi dacă eu am să plec, totuşi? nu se lăsă 
ciunganul. 

— Am să fiu silit să te caut, să te aduc înapoi legat 
şi de s-o întâmpla să avem plumbi de prisos poate 
capăt îngăduinţa să te împuşcăm. Singurul bine ce ţi-l 
pot face, că altminteri în ştreang ajungi. 

— Numai pentru atâta? Nu cred! 

— Fuga de sub arme se pedepseşte cu asprime, că 
dacă n-ar fi aşa, mai bine de jumătate dintre oşteni ar 
da bir cu fugiţii. Dar uite, ca să-ţi mai treacă de urât, 
am să te învoiesc să te duci acasă vreo săptămână şi 
nădăjduiesc să vii înapoi cu capul mai limpede! îi zise 
Ovary săltându-se ca să se îmbrace. Din păcate nu şi-a 


putut ţine făgăduiala, căci s-a pomenit cu vreo doi grofi 
trimişi anume să cerceteze din nou întâmplarea de la 
Teiuş, ba îl mai purtară şi după ei pe la Bălgrad. 

În răstimp Florea îşi pierdu răbdarea şi, cum tot nu 
mai avea de gând să mai dea ochii cu căpitanul, se 
hotărî să fugă. Nu mai spuse nici tovarăşilor lui, ci, 
lăsându-şi hainele de cătană pe mal, se strecură numai 
în camăşă şi izmene, desculţ şi cu capul gol, pe sub 
lăstărişul de pe mal. Apucă în susul apei şi când se 
înseră ajunse la Cistei, apoi la adăpostul întunericului 
străbătu până la Ciunga. Când de-abia se lăsase 
liniştea peste sat, sări gardul în bătătura lor, fără ca să- 
| latre vreun câine, şi bătu uşurel în uşă. 

— Care-i acolo? se auzi vocea bătrânului. 

— Eu! Florea! 

— Ai venit? 

— Îhî! 

leşi fără să aprindă vreo feştilă, fiindcă de câteva 
nopţi luna îi blagoslovea cu razele ei de lumină. 

— Da' ce-i cu tine aşa despuiat?! se cruci tatăl. Nu 
cumva lotrii... 

— Nu! Am fugit de la oaste. 

— Cum aşa? 

— Lasă că voi povesti eu, numai să fie şi tetea 
Amosie de faţă. 

— Apăi, frate-tău îi plecat cu căruţa pe la mocani, 
la munte, că ne trebuie ceva scândură la poiată. Ar 
cam trebui să se întoarcă mâine, ori poimâine. Dar hai 
în casă! Ai mâncat? 

Florea dădu din cap că nu, şi intră după taică-său. 

După plecarea lui, Tănase a dat peste haine la 
malul apei şi, cum nu-i răspundea la chemare, se 
îngrijoră să nu i se fi întâmplat ceva. Mai veniră vreo 
doi, apoi alţii, şi cu toţii crezură că se va fi înecat. 


— Să ştiţi că l-a dus apa la vale, zise unul. 

— Dar ştia să înoate! se nedumeri Tănase. 

— L-o fi apucat vreun cârcel... 

— Ori l-a prins vreo rădăcină de la fund... 

— Dacă nu l-a dus ştima apelor... 

Care mai de care îşi dădeau cu părerea, în vreme 
ce câţiva căutară pe la maluri, ba şi prin adâncuri, doar 
i-or da de urmă, dar degeaba. 

— S-a zis cu scăldatul! făcu unul cu părere de rău. 

— Cam aşa! răspunseră mai mulţi. 

Îi strânseră veşmintele şi plecară cu toţii lipsiţi de 
voia-bună de altă dată, dar nici n-au mai ieşit la Murăş 
până nu s-a întors căpitanul. 

— Şi ziceţi că l-aţi căutat peste tot? întrebă el 
gânditor. 

— Am răscolit toată apa, până către Lorinţ. 

— Hm! mormăi el, dar se vedea că nu era îngrijorat 
ori înduioşat de cele întâmplate. Atunci, ia să veniţi voi 
patru şi să-l aducem acasă... 

— Merg şi eu! sări Laszlo. 

— Ba tocmai tu şi Tănase nici să nu vă mai arătaţi 
la vedere până ce vă voi spune eu! 

— Dar cu ce-am greşit? întrebă Tănase. 

— Nu-i vorba de asta, dar nu pot spune mai multe. 
Până în amiază, trebuie să ajungem la el acasă. 

— Trăieşte?! se miră Laszlo. 

— Nădăjduiesc! răspunse Ovary, dar cu oarecare 
îngrijorare în glas. 

Văzând că două zile la rând nu fusese căutat, 
Florea se duse cu taică-său la cosit „ân pârloage”. 
Amosie mai zăbovea, se vede că găsise lemn mai mult 
şi venea cu greutate. Isprăvind însă mai curând treaba, 
hotărâră să se întoarcă, să mai sape în grădina de pe 
deal. Vorbind ei de una, de alta, nici nu băgară de 


seamă că sub nucul din drumul Cisteiului erau legaţi 
cinci cai. Dar abia îşi lăsară coasele din mână că se şi 
pomeniră cu domnul căpitan Ovary şi oştenii lui... 

— lar voi îl plângeaţi ca pe un mort, îşi mustră el 
oamenii. Florea nu se pierdu cu firea şi zâmbind îi 
îmbie pe toţi să ciocnească un pahar de vin, dar 
ofiţerul se răsti tăios pe româneşte, anume ca să 
priceapă bătrânul Nicoară: 

— Tu nu ascultat, fecior. Tu fugit de la cătane şi 
asta mare vină este. Eu dus pe tine la Aiud şi acolo 
hotărât legea cum mori: împuşcat, ori spânzurat! 

Taică-său rămase cu gura căscată, iar lui Florea îi 
pieri veselia văzând că nu era de glumă. Oştenii îi 
înşfăcară mâinile şi i le legară în faţă, iar capătul funiei 
îl trecură pe după şeaua căpitanului, al cărui cal fu 
adus îndată. Pe la gard începură a se strânge muieri, 
moşnegi şi copii, căci cei buni de muncă abia către 
seară veneau acasă. Şi se porni un bocet de mai mare 
jalea când se auzi despre ce era vorba, iar sărmana 
mamă îşi smulgea părul din cap. 

— Domnule ofiţer, gemu bătrânul Nicoară. Domnia- 
ta l-ai făcut să plece în lume şi tot domnia-ta vrei să-l şi 
omori? Ce ţi-am făcut? Cu ce te-am supărat? 

li apucase piciorul, căci Ovary încălecase, şi îi 
săruta cu deznădejde vârful cizmei, făcându-l să se 
simtă stingherit. Se şi cam temea de furia sătenilor, 
căci ei nu erau decât cinci, iar cum se porniră şi alte 
glasuri cerând iertare, se aplecă spre bătrân şi zise: 

— Făgăduiesc să nu ucidă la el! Eu scap! 

Apoi făcu semn însoţitorilor lui şi bietul Florea fu 
silit să meargă desculţ prin colbul stârnit de copita 
calului pe care-l urma. 

Nu-l crezuse pe căpitan şi iată că acuma acesta se 
arăta aşa de pornit, cum nici nu s-ar fi aşteptat. Simţi 


că îl cuprinde ura, şi dacă ar fi putut l-ar fi strâns de 
gât. Işi blestema ceasul când l-a cunoscut şi l-a scăpat 
de la moarte, dar toate acestea numai în gând, căci 
altminteri n-a scos o vorbă. Era prea mândru ca să se 
umilească, cerşindu-i iertarea. A tăcut şi mai târziu, 
când au ajuns la Aiud şi a fost vârât în gaura aceea din 
zid închisă cu o uşă zăbrelită, dar şi căpitanul parcă 
amuţise. 

Cetatea era mai curând o împrejmuire înaltă de 
bisericii calvineşti şi numai oştenii lui Ovary erau acolo, 
nu mai mulţi de douăzeci. Ba acuma, prin fuga lui 
Florea, s-ar fi putut spune că s-au mai împuţinat. Nici 
n-ar mai fi încăput alţii, dar nici nu erau de trebuinţă, 
căci în caz de vreo primejdie ar fi făcut faţă până să le 
vină ajutor de la Bălgrad. Fusese zidită la poalele 
dealului, chiar în drumul ce ducea de la Turda la 
cetatea de scaun a ţării, şi avea o mare însemnătate. 

Osândiţii băgaţi în cotlonul ce ţinea loc de temniţă 
nu rămâneau acolo prea mult. Şi chiar dacă uneori 
erau duşi în altă parte, cel mai adesea ajungeau la 
spânzurătoarea din spatele bisericii, care nu era dată 
jos niciodată. Cei mai mulţi erau mocani colţoşi, care 
nici n-aveau nevoie să fie judecaţi ca să fie trimişi pe 
lumea cealaltă, căci stăpânul se lipsea bucuros de câte 
un iobag, spre a-i îngrozi pe ceilalţi. Florea ştia toate 
acestea şi nu de puţine ori a văzut pe nefericiţii de 
acelaşi neam cu el băgându-şi capul în laţ. Ce-i drept, 
nu credea să ajungă el însuşi în acel loc... Totuşi, îi 
făcuseră curat şi îi puseseră paie proaspete, cum se 
cuvenea unui oştean şi nu unui om de rând. Chiar şi 
mâncarea părea să fie cea de mai înainte, doar că 
acela care i-o aducea era tare morocănos şi nu-i 
răspundea la nicio întrebare, de parcă ar fi fost mut, ori 


străin de ţară. Abia după două zile catadicsi să-i 
răspundă la întrebarea cât avea să mai zacă în cotlon. 

— Domnul căpitan s-a dus după poruncă la Bălgrad 
şi cum s-o întoarce vom şti dacă te spânzurăm ori te 
împuşcăm. Poate aduce plumbi, că aici ducem lipsă, 
doar ştii bine. 

— Să vă ia dracu pe toţi! răbufni Florea pe limba 
lui. Alta nu ştiţi, decât „spânzurat-âmpuşcat”. 

— Eu n-am nicio vină! se scăpă morocănosul 
temnicer tot pe româneşte... după care fugi însă grăbit, 
ca nu cumva să mai fie întrebat ceva. 

Rămas de unul singur Florea chibzui îndelung cum 
ar fi putut scăpa, căci nu prea îi venea la îndemână să 
se lase ucis ca un pui de găină. O dată ajuns în curte s- 
ar fi căţărat pe zidurile de întăritură ale bisericii şi de 
pe acoperiş ar fi sărit în clopotniţă, iar de acolo putea 
cobori înăuntru şi s-ar fi ascuns pe undeva, cu toate că 
nu era altar. Uşa dădea în drum şi... Până acolo însă 
era uşa aceasta blestemată, cu zăbrele groase, de nu 
ţi-ar fi ajuns o săptămână să pileşti la una. Dacă aveai 
pilă... Înciudat, începu să le scuture şi atunci băgă de 
seamă că numai lacătul ţinea toată ferecătura. „Dacă 
aş avea un pietroi, poate că l-aş fărâma!” oftă bietul 
Florea şi dădu să-l apuce. Era descuiat! „Nu-i cu 
putinţă. Am năluciri!” îşi dădu el cu palma peste frunte, 
dar nu era o amăgire a minţii, că uşa se deschise cu 
mare uşurinţă. O închise pe dată, nu cumva să-l vadă 
careva, fiindcă trebuia să aştepte noaptea ca să poată 
fugi. Din fericire nu trecea nimeni, de parcă locul ar fi 
fost ocolit anume. lată însă că se ivi oşteanul ce-l 
hrănea şi inima i se făcu atunci cât un purice, ca nu 
cumva să-şi dea seama că nu era zăvorit ca lumea. Se 
prefăcu adormit, spre a nu trebui să vorbească şi să-i 
scape taina. O veşnicie i s-a părut până ce l-a văzut 


plecat şi pe dată a şi pipăit lacătul să vadă dacă nu l-o 
fi închis. Era la fel! Oftă uşurat şi începu să zâmbească 
iar, ca un copil care pregătea o şotie. „Măcar de s-ar 
culca mai devreme afurisitul ăsta de soare!” zise el 
aproape cu glas tare, atât era de nerăbdător. Fiind în 
plină vară zilele erau lungi şi nopţile scurte, dar lui i-ar 
fi fost de trebuinţă taman pe dos. În sfârşit soarele s-a 
dus pe după dealuri, dar alt necaz: luna! Se vedea ca-n 
palmă, nu alta! O blestemă şi pe ea, dar nu mai pvu ce 
face, aşa că se strecură binişor afară, părându-i rău că 
nu avea şi cheia. Ce s-or mai cruci cu toţii negăsindu-l, 
dar cu osebire scârbosul de Ovary... 

Se ţinu în umbra zidurilor şi ocolind aproape 
întreaga curte ajunse la zidurile bisericii, care nu erau 
chiar aşa de uşor de încălecat, cum i se păruse lui de 
unde fusese. Se caţără cu unghiile şi asudând din greu 
izbuti în cele din urmă să ajungă la acoperişul de ţiglă. 
Aici altă caznă, căci din pricina vechimii, ţiglele 
căpătaseră muşchi şi numai după ce se târî pe burtă 
mai bine de un ceas putu să se arunce, frânt de 
osteneală, pe podeaua clopotniţei. Mare grijă avu ca să 
nu atingă vreun clopot, că întreaga străduinţă i-ar fi 
fost în van. Până acuma toate îi merseseră din plin şi 
asta îi dădea o şi mai mare nădejde, aşa că nu pierdu 
multă vreme şi cobori scările în biserică. Luna 
pătrundea prin ferestrele înguste îndeajuns ca să-i 
arate unde era uşa, dar de astă-dată era zăvorâtă pe 
dinafară şi cu niciun chip n-ar fi putut-o sparge. „Fie ce 
o fi, am să aştept până dimineaţă şi celui dintâi care o 
intra îi dau în cap, apoi o ţâşnesc pe după el. Alta n-am 
ce face!” Ar fi vrut să înjure, dar cum se afla într-o casă 
a Domnului, chit că era ungurească, îşi muşcă buzele şi 
tăcu. Se tolăni la podea, chiar în spatele uşii, iar după 
scurtă vreme, cu toate că ar fi vrut să rămână treaz, nu 


mai izbuti să se împotrivească dulceţii somnului. Visă 
mult şi frumos, dar aşa de încurcat încât nu mai ţinea 
minte nimic atunci când deschise ochii. Ba încă mai 
crezu că nu se trezise, văzând uşa larg deschisă şi o 
sfrijită de babă rânduind ceva printre scaune, fără să 
aibă grija lui. Sări pe dată şi, fără să-i mai pese că 
ieşea în plină zi la drum, se năpusti afară. larăşi nu era 
nimeni prin preajmă, de parcă s-ar fi înţeles cu toţii să-l 
ocolească, ori norocul îl ajuta să scape de moarte. 

Alergă până la pârâiaşul cu mal adânc ce se afla 
doar la câţiva paşi de acolo şi care se vărsa în Murăş. 
Ţinându-se de el nu mai era primejdie de a fi văzut, 
decât dacă ar fi coborât careva anume să-l caute. Işi 
zicea că cine va da de lipsa lui va cerceta mai întâi 
cotloanele cetăţii, din pod până-n pivniţă, căci afară 
nu-şi închipuiau ei că ar fi putut să iese. Apa secase 
mult din pricina arşiţei, dar şuvoaiele de primăvară 
săpaseră o vale adâncă, numai bună pentru bietul 
fugar. Dar întâlnirea cu Murăşul îl făcu fericit şi nu se 
tinu să nu bea o gură din unda lui călduţă. Apoi, cum 
era numai în cămaşă şi izmene, intră cu totul şi din 
câteva salturi fu pe malul celălalt, în lunca deasă ce 
ţinea până către Cistei. El însă n-avea să mai meargă 
pe mal, şi nici măcar la Ciunga nu mai avea ce să 
caute... 

Mai întâi îşi potoli foamea, cu nişte mure pe care le 
găsi din belşug, înnegrindu-şi buzele şi dinţii, ba îşi mai 
dete şi pe obraji, ca nu cumva să-l cunoască cineva în 
cale şi să-şi amintească de el. Chibzui apoi să apuce 
numai prin locuri neumblate, prin lanuri şi păduri, 
mergând de-a dreptul la Hopârta. Satul era înconjurat 
de dealuri şi codri prin care nu se încumetau oştenii 
prinţului. Acolo trăgea la unchiu-său Gheorghe, fratele 
mamei, şi avea să stea ascuns până ce vor uita cei de 


la Aiud şi-l vor lăsa în pace. Fusese un prost că data 
trecută, când îl crezuseră înecat, s-a dus de-a dreptul 
acasă şi Ovary l-a luat ca din oală, dar de astă-dată 
avea să-l caute mult li bine. 

Drumul se dovedi mult mai anevoios decât îşi 
închipuise el. Când ajunse la poalele dealului se făcuse 
miezul zilei, iar el, flămând şi însetat, abia dacă mai 
păşea. Ar fi vrut să dea de un izvor să-şi potolească 
arşiţa, dar nu erau decât râpe scate şi nebătute de 
picior omenesc de multă vreme. Se opri să-şi tragă 
sufletul şi privi înapoi către Aiud, a cărui biserică e 
vedea destul de limpede, ba chiar şi cetatea, numai ce 
se petrecea între ziduri nu avea cum afla. Se gândi că 
măcar până-n seară ar fi trebuit să ajungă în sat, 
altminteri, sfârşit de osteneală, cu greu ar fi putut s-o 
mai ţină. Mergea la întâmplare prin hăţişuri şi deodată 
se împiedică de ciolanele unui om. Avea coif pe tigva 
goală, cu dinţii rânjiţi şi lângă el zăcea o spadă 
ruginită. Platoşa de fier, altădată lucitoare, era 
mâncată şi găurită într-un loc, de glonte, fără îndoială. 
„Sărmanul! Va fi fost vreun fugar de la Mirăslău, pe 
care l-a ajuns moartea pe aici. Plumbul nu l-a doborât 
pe dată şi se va târât nădăjduind să scape, dar n-a mai 
apucat...” Luă cu el spada mortului şi plecă gândindu- 
se la cumplita bătălie de odinioară şi la scurtul răgaz 
de domnie românească sub stăpânirea lui Mihai-vodă, 
cel viteaz, despre care îi povestise taică-său. Işi aminti 
apoi de celălalt Mihai şi de Marcu, încercându-l o mare 
părere de rău că n-a fost şi el în stare de vreo faptă pe 
potriva lor. Nicicând n-ar fi ajuns măcar hotnog, cât 
despre ceilalţi, se umpluseră de slavă în bătălie, dar n- 
aveau să se mai întâlnească niciodată. „Mai bine, căci 
mi-ar fi fost ruşine” îşi zise el şi păşi anevoie mai 
departe. 


Norocul de care se bucurase până atunci păru a-l 
părăsi când calcă într-un mărăcine, o durere ascuţită 
străbătându-l până-n creier. Spinul era destul de mare 
şi sângele nici vorbă să se oprească, aşa că îşi sfâşie 
poalele cămăşii, înfăşa piciorul, apoi, şchiopătând, 
izbuti cu greu să ajungă în pădure. Aici i se păru că 
negura se lăsase mai curând, iar cum nu putea orbecăi 
mai departe, hotărî să rămână peste noapte. Dădu de 
o poieniţă cu iarbă moale şi se trase la rădăcina unui 
cer bătrân, de care se propti şi căută să-şi închidă 
ochii. Dar viaţa în pădure nu se ostoieşte nici în plină 
noapte şi tot felul de strigăte ale păsărilor de pradă, 
dacă le ascultai mai în fugă, păreau chemări omeneşti. 
Ţărâitul greierilor însă era foarte liniştitor şi aceştia nu 
erau puţini. Poveştile copilăriei, cu muma-pădurii ori 
alte lighioane ale iadului, nu-l mai înspăimântau de 
mult, dar nici nepăsător nu-l puteau lăsa. Apoi luna din 
noaptea trecută se ivi iarăşi pe boltă şi o foame 
cumplită îi aminti că nu pusese nimic în gură, în afara 
murelor. Nici măcar un brâu să-şi strângă bine burta nu 
avea, ci numai o sfoară mai groasă cu care-şi prinsese 
izmenele când plecase la coasă. Şi din nou îi veni în 
minte Ovary... dar aţipi cu el în gând. „le-am prins, 
nemernicule!” îi rânji căpitanul în obraz. „Am adus un 
ştreang zdravăn, să nu se rupă când te-oi sălta în 
spânzurătoare! Ha! Ha! Ha!  Moarte!... moarte.. 
moarte...” Sări pe dată şi îşi duse mâinile la grumaz, 
dar băgă de seamă că n-are nimic şi că visase. Era însă 
lac de sudoare şi buzele îi crăpaseră de sete. Zări 
printre crengi strălucind ceva ca argintul, ba i se păru 
că şi aude susurul unui izvor. Fără să mai pregete se 
duse, şontâc-şontăc, şi cu adevărat razele lunii 
oglindeau într-un ochi de apă, din care ţâşnea un 
izvoraş. Stăpâna nopţii îi venise în ajutor şi o privi cu 


multă mulţămire. Din păcate înţepătura părea să se fi 
obrintit, căci îi cam zvâcnea şi-l durea, de nu putea 
propti piciorul în pământ. Se desfăcu şi îşi spălă rana 
cu apă curată, apoi îşi muie piciorul în băltoacă, 
uşurându-şi durerea. Mai că s-ar fi culcat aşa mai 
departe, dacă n-ar fi fost teama că Ovary avea să i se 
arate din nou. Totuşi răcoarea apei îl alină, aşa că 
adormi curând. 

Deschise ochii şi sări părându-i-se că cineva fugise 
călcând peste uscături, dar când se uită mai bine, văzu 
că nu era decât un căprior, care obişnuia să se adape 
acolo şi se speriase de omul ce-i tulburase apa. Fără să 
mai stea pe gânduri apucă iar drumul către răsărit, pe 
unde bănuia el că ar fi trebuit să iasă la Hopârta. Nu 
mai avu urechi chiar pentru ciripitul păsărilor, nici 
pentru nimic altceva, singura lui ţintă fiind să ajungă 
cât mai curând, ca să-şi poată obloji piciorul. Acuma ar 
fi fost în stare să meargă şi acasă, numai să scape de 
chin aşa de rău începuse să-l doară. Inainte de a da 
soarele în crucea amiezii zări o răritură de pădure, şi 
cum ieşi din ea văzu casele hopărtenilor. Noroc că n- 
avu prea mult de mers, zărindu-l chiar pe unchi-său 
când se ivi în prag. 

— Ziua-bună! spuse el încercând să zâmbească. 

— Bună să-ţi fie inima, străine! răspunse gazda 
destul de rece, căci nu-şi dădu seama cu cine vorbea. 

— Eu sunt, Florea, unchiule! 

— Tu?! 

— Da! Numai că mi-a cam crescut ceva barbă şi nu 
mă prea ţine un picior. 

Îl apucă deodată o năduşeală, un vâjâit în urechi, 
după care se răsuci scurt, prăvălindu-se la picioarele 
unchiului. 


Acesta, îngrijorat, îl înşfacă de subţiori şi-l trase la 
umbră, apoi se duse după doftoroaia satului şi abia 
când îl unse baba cu tot felul de iruri şi-i descântă cum 
numai ea ştia se uită mai bine la înfăţişarea străinului. 

— Asta-i nepotu-tău din Ciunga, îi zise doftoroaia, 
care părea să aibă mai bună ţinere de minte. 

— Tot aşa a zis şi el... Şi, dacă mă uit bine, chiar el 
îi, numai că prea are barbă ţepoasă şi mare. Ce-o fi 
păţit, că eu îl ştiam cătană?! 

— O fi război, Gheorghe, şi noi nici nu ştim... 

— Da’ de unde! Asta nu-i rană din luptă. S-o 
înţepat! 

Sosi apoi şi nevastă-sa şi fiu-său Nicolae, pe care îl 
şi trimise la Ciunga să le dea de veste că Florea se afla 
la ei şi că deocamdată nu se putea întoarce acasă. L-au 
dus înăuntru şi l-au culcat pe aşternut curat, 
priveghindu-l cu rândul. 

— A doua zi îşi veni în simţiri şi încercă să le 
ascundă fapta. 

— Te-aş ruga, unchiule, să mă ţii o vreme la 
dumneata, dar să nu mai dai sfoară în sat... 

— Cum aşa?! Nu cumva ai făcut vreo nelegiuire şi 
te caută stăpânirea? 

— Nu! Nimic din ce te-ar putea face de ruşine şi 
nici pe ai mei, numai că vreau să mă ascunzi... 

— Prea târziu! 

— De ce? 

— Baba Călina a fost aici de te-a îngrijit, iar până 
acum va fi umplut jumătate de sat cu ştirea că te-ai 
întors de la cătanie şchiop şi numai într-o cămaşă 
zdrenţuită. 

— Băga-s-ar dracu-n ea! sudui Florea. Ce noroc mai 
am şi eu! Acum trebuie să plec şi de aici, până nu-i 
prea târziu. 


— Păi l-am trimis pe văru-tău la voi acasă, să vie 
să te ia cu carul. 

— Asta-i şi mai rău! şi Florea dădu să se ridice din 
pat. 

— Stai blând, nepoate. Ce te frămânţi aşa? Cine să- 
ţi facă vreun rău în casa mea, că-i crap capul?! La 
nevoie te duc în pădure, şi nimeni nu-ţi mai dă de 
urmă. 

— Poate că n-ar fi rău s-o faci mai din vreme, 
unchiule. lacă, am să-ţi spun că am fugit de la oaste şi 
de pun mâna pe mine mă spânzură... 

Bătrânul rămase cam descumpănit, dar nu lungă 
vreme. 

— Eu, să-ţi spun drept, nu m-am prea bucurat când 
am auzit că ai plecat şi i-am zis şi lui taică-tău, dar el 
nu, că Amosie te-a învoit, şi m-am supus crezând că 
sunt eu prostul. Dar iată că s-a dovedit dreptatea de 
partea mea, şi bine nu poate să-mi pară. Acuma ce să 
mai zic? Te-oi ascunde, că doar n-am să las eu liftele 
să-mi spânzure nepotul. Hai în pădure! 

Văzând că nu putea merge singur înhamă boii la 
car şi mai pe ocolite îl scoase din sat, spunând celor 
întâlniți în cale că-l duce la Ciunga. Apoi în codru, lângă 
o râpă cu izvor, încropi un bordei şi-l băgă înăuntru, 
lăsându-i mâncare şi o glajă cu rachiu. 

— Am să vin când eu, când Nicolae, văru-tău, căci 
nu este altă cale. Aici să nu te temi! 

A doua zi însă veni chiar Amosie, care-l îmbrăţişa 
cu drag, părând foarte voios. 

— Am venit să te iau, Floreo! Mergem acasă! 

— Ba nu, teteo, se împotrivi acesta. Poate că n-ai 
aflat de la unchiu Gheorghe că eu am fugit... 


— Ţi-am spus eu atunci, când ai vrut să te faci 
cătană, că slujba domniei este grea, şi tu te-ai învoit. 
Acuma rabdă! 

Apoi, mai mult fără voie, îl sui în carul cu care 
venise după el şi o porniră de-a dreptul către Ciunga. 

— Nu faci bine, tete Amosie, că mă dai pe mâna lui 
Ovary. Acesta negreşit are să vină la noi şi de astă-dată 
nu ştiu dacă mai scap... 

— Cum ţi-o fi soarta, Floreo dragă! Vedem noi când 
om ajunge acasă... 

Lui Florea i se păru că frate-său mustăcea ceva şi 
că prea lua vorbele în şagă, în vreme ce el se perpelea 
ca pe jar. Dar când ajunseră acasă şi la umbra nucului 
din ogradă văzu o masă aşezată, i se tăie răsuflarea. In 
capul mesei era însuşi Ovary, cu o oală de vin în faţă, 
şi cinstea cu taică-său! Crezu din nou că visează, ori 
are năluci. Ba se şi ciupi, ca să-şi dea seama dacă era 
treaz. 

— Eu spus la tine, Floreo, că tu cap prost ai. Acum 
văzut ce păţit? îl întâmpină căpitanul, care părea a se fi 
cam cherchelit de când îl aştepta. 

Văzând însă că se cam poticneşte cu româneasca 
lui, Ovary o dădu pe ungureşte: 

— Am vrut să-ţi fie învăţătură de minte ce s-ar 
întâmpla dacă ai fugi de la oaste, cum mă tot băteai tu 
la cap. 

— Dar eu am fugit... 

— Pe dracu! N-am spus la nimeni ce s-a întâmplat, 
iar băieţii m-au ajutat să te lecuim de gândurile cele 
proaste. lacă, am adus cu mine pe Laszlo şi pe Tănase! 
arătă el spre casă, de unde cei doi stătuseră ascunşi 
până să vină Florea. Să ştii că prima dată nu i-am adus 
şi pe ei, ca nu cumva să nu se poată, ţine şi să mă dea 
de gol, dar acuma ne vom bucura cu toţii. 


— Atunci, lacătul... vru să întrebe Florea, dar nu 
mai avu când, fiindcă prietenii săi îl îmbrăţişau cu 
căldură. 

— Era descuiat de la început! râse Ovary. 

— Si usa bisericii? 

— ŞI! 

— Deci aţi ştiut tot timpul ce am făcut? 

— De bună-seamă. N-ai văzut că ţi-am pus paie 
curate şi mâncarea o căpătai ca un oştean? Doar nu 
era să te ţinem chiar ca pe osândiţi. 

— Noi am crezut că ai să fugi din prima noapte! 
zise Tănase de lângă loitrea carului, căci Florea nu se 
dăduse jos. 

— Păi, de ce nu mi-aţi spus de atunci, căci n-aş mai 
fi întârziat şi nici n-aş mai fi apucat-o pe coclauri! 
zâmbi Florea. Dar tot m-am ales cu ceva, arătă el 
spada ruginită, de care nu se despărţise. Barem de nu 
m-aş fi înţepat... Oricum, îi bine că am scăpat! 

— Ba, stai uşurel! făcu Ovary sorbind cu plăcere 
din ulcea. 

— lar?! se îngrijoră Florea. 

— De oaste nu scapi cu una cu două. Poate nu ştii 
că Laszlo şi Tănase au fost făcuţi hotnogi de către 
alteţa-sa prinţesa Catarina?! 

— Mă bucur pentru ei! râse voios Florea şi le 
strânse mâna. 

— Dar tu eşti rotmistru, tot la porunca ei. Asta 
fiindcă ai ascuns hârtiile din taşcă... 

— Vezi că slujba domniei se face nu numai cu 
arma? îl dojeni Amosie. Oricum, folosul ţării trebuie să 
fie mai întâi. 

— Tu ai ştiut, teteo! îl mustră Florea pe frate-său. 


— Şi eu am fost de părerea domnului căpitan. Îi 
trebuia o învăţătură, căci ce-ai fi făcut dacă era altul în 
locul său? Aşa-i că dădeai ortul popii? 

— Şi încă degeaba! adăugă Tănase. 

— Hai că popii de la Teiuş ne-au purtat noroc! râse 
Laszlo. 

— N-aş mai vrea să trec încă o dată prin câte am 
păţit... Dar cel mai mult m-am înfricoşat când am văzut 
că însuşi fratele meu mă dă pe mâna domnului 
căpitan. 

— Şi ai putut să-ţi închipui că te-aş fi putut ucide 
chiar eu? îl întrebă Ovary. 

— Gândeam că aşa-i legea în slujba domniei... 

— Nu, domnule rotmistru!... lar acum te-am învoit, 
după cum îţi făgăduisem, şi ai să stai vreo patru 
săptămâni acasă. Dacă n-o fi trebuinţă să vii mai 
curând... 


STĂPÎNUL DIN ADA KALEH 


CÎND ÎN FAŢA CASEI LUI MARCU BORLOVAN se 
opriră chervanele ticsite de marfă ale jupânului Marin 
Bălănoiu din Craiova, cu greu l-ai mai fi putut cunoaşte 
sub înfăţişarea de acum pe slujitorul de credinţă, mâna 
dreptă a dumnealui Dumitru sin Dumitru, cel care 
odinioară îl scăpase pe bănăţean de necazuri în Oraşul 
de Aur. Pe bătrânul neguţător nu l-a mai întâlnit Marcu 
de ani de zile, căci de când se făcuse staroste al breslei 
lui nu se mai dădea la drumuri lungi şi istovitoare. 
Lăsase totul pe seama lui Marin, dându-i până şi fata 
de soaţă, şi nu se căia deloc că-l alesese de urmaş. 
Acuma însă tânarul de altădată se rotunjise, mai cu 
osebire la pântec. Ba începuse a sufla cu greutate, 
chiar şi la cele câteva trepte ale târnaţului. 


Marcu se bucură din toată inima la vederea 
oaspetelui şi nu întârzie a întreba despre sănătatea 
jupânului Dumitru, de care află că era încă în putere şi 
cu multă poftă de viaţă. Marin nu trecea prea des prin 
Bozovici, fiindcă drumul cel mare nu era pe acolo şi de 
astă-dată se întâmplase că venea abia a patra oară, în 
decursul vremii. Se înţelege că avea o treabă deose- 
bită cu fostul slujbaş al domniei Moldovei şi se bucură 
aflând că Ana, muierea lui Marcu, se afla în sat, căci 
ultima dată nu o găsise. Chiar acum dăduse o fugă 
până la nişte neamuri, dar Marcu îl şi trimise pe loja 
după ea, să vină cât mai curând. 

Când rămaseră singuri. Marin scoase de la brâu un 
răvaş pecetluit cu ceară roşie şi-l înmână gazdei. Se 
vedea cât-colo că era ceva de mare taină, căci 
musafirul i l-a dat numai după plecarea băiatului, cu 
toate că n-avea nicio bănuială împotriva lui. 

— De la cine-i? întrebă Marcu. 

— Citeşte şi ai să vezi! 

— Tu ştii despre ce-i vorba? 

— Întrucâtva! 

— Să văd dacă mai cunosc slovele, şovăi Marcu. 
Erau aşezaţi la masă în faţa a două ulcele cu vin, în 
aşteptarea gospodinei care avea să poruncească de- 
ale gurii, dar până atunci trebuiau pregătite oleacă 
gâtlejurile. Marcu rupse pecetea şi îşi aruncă ochii pe 
scrisoare, dar după primele rânduri îşi pierdu răbdarea 
şi i-o dădu celuilalt, s-o desluşească el. Marin îşi drese 
glasul şi începu: „Eu, ve/-vistiernic Ghinea Brătăşan, 
slugă supusă şi cu credință luminatului domn şi 
voievod Matei Basarab, pohtesc multă sănătate şi bună 
pace dumnealui biv-spătar Marcu sin lancu ot Bozovici 
şi mă închin cu plecăciune şi prietenească inimă... “ 

— Cine ţi-a dat-o? întrebă deodată gazda. 


— Însuşi vel-vistiernicul Brătăşanu. 

— Mare minune! Ce i-o fi venit?! 

— Ai să vezi: 

pp... Şİ dau ştire  domniei-tale, din porunca 
preamilostivului meu domn, ca să afli şi să te păzeşti 
de Ferhad-paşa, stăpânul din Ada Kaleh, fiindcă 
iscoade cu credință adus-au ştire în cetatea de scaun a 
măriei-sale cum că afurisitul de păgân chibzuieşte să 
prade prin părțile bănăţene, spre agonisirea hranei de 
la creştini, că lui nu-i prisoseşte în acest an...” 

— Mare lucru nu zice. Toată lumea ştie că paşa din 
Ada Kaleh pradă cât poate prin vecini, numai că până 
la noi n-a ajuns niciodată. 

— Se vede că de astă-dată se va încumeta. Crezi 
că degeaba a poruncit Vodă să ţi se trimită vorbă? 

— Aşa o fi cum zici, dădu din umeri Marcu. Citeşte! 

— „... drept aceea, preaândurătorul meu stăpân 
îngăduie o roată de seimeni, dar iîntr-ascuns, că nu 
vrea să se strice ca turcu, iar de plata lor, dacă nă-i 
putea domnia-ta, iacă mă leg eu să te ajutorez. Şi mai 
pofteşte măria-sa ca îndată ce vei scăpa de necaz, au 
de nu vei avea deloc, să i te înfăţişezi, că multă cinstire 
şi slujbă vei căpăta, mai vârtos decât de la ceilalţi 
domni la care ai slujit.” 

— Asta era! zâmbi Marcu. 

— Ai ceva împotrivă? Nu-i tot un domnitor de-al 
neamului nostru? Pe vremuri te lăudai că îţi trebuie o 
singură stăpânire pentru toţi românii. lat-o! 

— ŞI-I socoţi în stare pe Matei-vodă să calce pe 
urmele domnului meu, Gaşpar Grazziani? 

— EI ori altul, tot una-i, numai ţara cea mare să se 
facă! 

— Nu credeam că şi neguţătorii vor... 


— Păi, ne cam saturarăm să tot dăm vamă la 
fiecare postată din cuprinsul bătrinei noastre Dacii. 

— Vezi, la asta nu m-am gândit... Înseamnă că 
întreaga ţară mare, cu toată suflarea ei românească, îi 
într-un singur gând! Dar cine ştie cine va mai apuca 
Ziua aia?... 

— Cum poţi vorbi astfel? Bătrân nu eşti, ţeapăn... 
slavă domnului! 

— Eheeei! Barem dacă mi-ar fi fost acasă feciorul... 

— Aşa-i, că parcă îl trimiseşi după lelea Ana, dar... 
să zic că nu era cel pe care-l ştiam... 

Uitând de răvaşul domnitorului muntean, Marcu 
începu a-i povesti necazul cu fiu-său, dar şi îndoiala 
strecurată în suflet despre loja, pe care-l aciuise la sân 
de dorul celuilalt. Tânărul îşi făcea drumuri pe la 
Caransebeş ori Lugoj, şi de fiecare dată venea mai 
schimbat la fire. Băgase de seamă că ceva nu se 
potrivea şi începuse a se căi că l-a adus în casă, dar 
Ana ţinea la el ca la propriul ei copil şi bărbatul nu voia 
s-o mâhnească. Aflase apoi de la Sâvu că în drumurile 
sale băiatul se ţinea de băutură şi curvişag, dar nu 
spusese nimic nevesti-sii. Pe măsură ce vorbea, 
descărcându-şi obida, îi fulgeră prin minte că Lăzărel 
va fi mărşăluind pe undeva pe drumurile Europei, pe 
unde l-ar fi putut întâlni şi Marin, aşa că-şi spuse 
gândul. 

-— Bucuros! Nu mai ştiu cum arată, dar am să strig 
pe lângă fiecare oştean ce-l voi întâlni: „Mă, nu cumva 
tu eşti din Bozovici? şi, cum îl dibuiesc, îi plătesc 
răscumpărarea şi ţi-l aduc plocon. Mă leg cu 
jurământ!” 

De bucurie, Marcu simţi că-şi capătă iar puterile 
tinereţii şi mai că l-ar fi însoţit pe neguţător, dar îi veni 


în minte şi scrisoarea boierului muntean şi un ghimpe îi 
pătrunse inima. 

— Şi dacă aşa o fi?... se pomeni el gândind cu voce 
tare. 

— Ce?! 

— la, cum spune în răvaşul acela... Mi se pare că 
nici n-ai isprăvit de a-l citi. 

— Ne-am luat cu alte vorbe şi uitarăm, că mai 
spune şi altele: „... să mai ştii domnia-ta că luminatul 
meu stăpân nu tine supărare pentru legătura ce ai 
avut-o cândva cu Gorgan-spătar, că pe atunci era 
numai agă în slujbă domnească, ascultăror de poruncă. 
Ca domn l-a iertat şi pe Hrizea-vornicul, care se bucură 
acum de mila măriei-sale...” 

— Hm! făcu Marcu nemulţumit. La ce mai 
pomeneşte, că doar eu n-am fost de faţă la 
încăierare?! 

— Păi, nici Hrizea... 

Marin vru să mai spună ceva şi despre Sâvu, dar 
socoti că e mai bine să isprăvească scrisoarea: „... 
Învoindu-te cu slujbă, porunceşte măria-sa ca să aduni 
laolaltă pe toţi acei care vor a lupta pentru mântuirea 
neamului, întocmai cum ai făcut-o pe vremea 
răposatului Gaşpar-vodă. Să fie cât mai mulți, că plată 
s-o afla, la toată sărăcia noastră. Și Dumnezeu să te 
ajute şi să-ţi dea gând bun. Scris-am astă carte eu, 
nevrednic Petre-diac, la porunca domniei-sale vel- 
vistiernic Ghinea ot Brătăsani, la văleat 7155 luna iulie, 
7 dni, anul Domnului 1647.” 

Marcu rămase tăcut, căci îl cam ispiteau vorbele 
boierului, numai că afurisita de durere din oase îl ţinea 
pe loc. 

— Acum să fi fost Lăzărel pe lângă mine! oftă el 
cătrănit. 


— Dau eu peste el, dacă mai are zile... 

— Tocmai de asta mă tem si eu, să nu se fi 
prăpădit! 

— Lasă că nu se moare aşa, cu una, cu două, mai 
cu seamă că războiul e pe sfârşite, după cum se aude. 

— Ar fi şi vremea, că uite, azi-mâine sunt vreo 
treizeci de ani de când se tot bat creştinii între ei, şi 
păgânii îşi fac de cap. 

Când a sosit Ana şi află că Marin făgăduise să ia 
urma feciorului, nemărginită i-a fost bucuria. Mai puţin 
s-a văzut asta pe faţa lui loja, care se arăta cam 
îngrijorat. Apoi neguţătorul îşi văzu în cele din urmă de 
drumul lui, lăsându-şi gazda cu inima îndoită la gândul 
scrisorii lui Brătăşanu, despre care nu suflaseră o vorbă 
Anei. 

Altcum i-ar fi fost sufletul lui Marcu dacă ar fi ştiut 
ce vorbise boierul Ghinea Brătăşanu, când i-a citit 
domnitorului scrisoarea: 

„De unde o mai scoseşi, măi Ghineo, cu paşa din 
Ada Kaleh?” îl întrebase Vodă, uluit de atâta scorneală. 

„Turcii sunt puşi pe jaf în orice clipă, numai prilejul 
să se ivească”, rânjise boierul. 

„Şi dacă n-o fi aşa?” 

„Inseamnă că paşa va fi aflat de scrisoarea asta şi, 
temându-se de ajutorul făgăduit de măria-ta, se va fi 
lăsat păgubaş şi nu va mai fi cutezat a ieşi din ostrovul 
lui.” 

„Şi chiar ai de gând să-i trimitem seimeni?” 

„Poate vreo câţiva, dintre cei mai răzvrătitori, spre 
a ne scăpa de ei, ori nici chiar pe ăştia, fiindcă 
bănăţeanul are să-şi strângă pe dată oamenii lui, ca să 
facă faţă turcului.” 

„De află Ferhad-paşa, ne-am mâncat omenia în 
faţa lui. Să ai grijă prin cine trimiţi scrisoarea!” 


„Fără grijă, doamne! Marin Bălănoiu, neguţătorul 
din Craiova, nu-i un prost de pe drumuri, fiind apoi bun 
prieten şi mie şi bănăţeanului... Dar nici nu trebuie să 
ştie care este adevărul curat.” 

„lar dacă nu se va întâmpla nimic, oştenii aceia ar 
fi buni să-i aducem aici, peste munte, nu?” 

„Chiar la asta gândisem şi eu, măria-ta”, zâmbise 
vistiernicul cu  şiretenie. „Bani vom găsi noi să-i 
plătim!” 

Cam acestea fuseseră plănuirile isteţului vel- 
vistiernic din Brătăşani, dar pe Marcu îl frământau şi 
altele. Se îndreptă către Prigor, la bunul său prieten 
Sâvu, aşa cum îi era în obicei când voia să se mai 
mişte din gospodărie ori să se sfătuiască la nevoie. 

Nu se auzise de nicio prădăciune pe malul 
românesc al Dunării, dar Marcu s-a gândit că ar fi mai 
bine să afle din vreme, aşa că-l trimisese pe loja cu 
nişte lână de vânzare la Orşova. Dacă era pace şi 
linişte, trebuia să vândă marfa şi să se întoarcă acasă, 
iar dacă turcii porniseră, o slugă care-l însoțea pe tânăr 
avea să se repeadă în galop până la Bozovici, ca să 
afle şi ei. Tânărul nu lăsase să se vadă pe faţa lui nici 
părerea de bine, nici de rău că pleacă, ba nici teamă 
de turci. Ascultător, pornise după cum i se poruncise, 
dar nimeni nu putea şti ce-i trecea prin minte. Acuma, 
că se scursese mai bine de o săptămână de la plecarea 
lui loja şi nu primise niciun fel de veste, parcă s-a mai 
liniştit şi apucă drumul Prigorului, cu toată zăpuşeala 
zilei de sfârşit de vară. Işi dădu seama că suflă cam 
greoi... şi el se mai gândea să se ducă tocmai la 
Târgovişte, când îl ostenea acuma drumul până la un 
sat vecin! Dar cum o da cu ochii de prietenul său îi va 
cere pe dată un şol cu apă rece de izvor, zicând 
întotdeauna că era mai bună decât cea de la fântâna 


de acasă, ba chiar o asemuia cu apa din Borlova 
îndepărtatei lui copilării. Cu Ana se înţelesese ca în 
lipsa lui să se mai ducă pe la o vecină, cu torsul ori 
împletitul, căci tocmai meşterea un sfetăr de iarnă 
pentru când avea să se întoarcă Lăzărel. Acuma, că-i 
făgăduise Marin, nu mai avea nicio îndoială că până-n 
Crăciun avea să-i fie acasă feciorul. La cină se vor 
întâlni iarăşi, că nici Marcu nu zăbovea prea mult la 
Prigor... 

Cum se aştepta, după ce-i spuse despre scrisoarea 
lui Matei-vodă, Sâvu fu de părere să se ducă 
neîntârziat, barem până la malul Dunării, că tăcerea lui 
loja nu-i prea era la socoteală. 

— O fi bătând cârciumile din Orşova, zise 
prigoreanul, fiindcă lui nu-i plăcea tânărul. Apoi şi 
turcul... Ferhad, ori cum îl mai cheamă, n-are decât să 
poftească! l-om arăta noi lui ce putem când ne apărăm 
avutul! se grozăvi el. 

Auzind apoi de făgăduiala lui Marin, Sâvu se 
întrista: 

— De ce n-ai spus să fi mers şi eu?... 

Ca mai întotdeauna când se duceau unul pe la 
altul, se cam lungiră şi acuma la vorbă, de una, de alta, 
până băgară de seamă că soarele dădea spre asfinţit. 

— Cam roşcat apusul ăsta de soare! zise deodată 
Sâvu, privind printre gene. 

— Ce soare, omule?! Foc în Bozovici! sări Marcu de 
parcă ar fi fost muşcat de şarpe. Arde satul! Tu nu vezi? 

Fără să mai aştepte răspunsul se repezi la grajd şi 
apucă un cal, îl încalecă pe deşălate şi porni ca o 
furtună spre casă, dar la marginea satului îl ajunse din 
urmă şi Sâvu. 

Se aşteptaseră la un foc oarecare, însă priveliştea 
ce li se înfăţişă aici era îngrozitoare, căci nu mai 


rămăsese casă să nu fi fost cuprinsă de vâlvătaie şi 
nicio fiinţă vie nu părea să mai fi scăpat din acel pârjol. 
Peste tot erau leşuri omeneşti hăcuite de spadă şi 
lăsate pradă focului. 

— Anooo! răcni deznădăjduit Marcu. Anooo! 

Sărise de pe cal şi voia să pătrundă printre uriaşele 
flăcări spre casa lui, părând a nu-şi mai da seama ce 
face. Ar fi pierit la rându-i înghiţit de pălălaie, dacă nu 
l-ar fi prins Sâvu zdravăn de mână. 

— Lasă-mă! se smuci el, dar prigoreanul nici nu vru 
să audă. 

— Stai în loc! N-a mai rămas nimic, nu vezi? Cine a 
scăpat, a fugit spre alte sate. 

Marcu se domoli dintr-odată, de parcă l-ar fi lovit 
un mai în moalele capului. Se uită prostit la prăpădul 
ce se petrecuse pe vatra casei lui şi murmură: 

— N-a minţit Matei-vodă... eu n-am avut minte... 
eu... Ană dragă, iartă-mă! 

Era limpede că-i pierise muierea, fiindcă şi mulţi 
dintre aceia care încercaseră să fugă în alte părţi 
fuseseră ucişi la margine de către tâlhari. Se apucă să 
răscolească cenuşa, fierbinte încă, de pe locul unde-i 
fusese gospodăria, până ce dădu peste un trup ce se 
făcuse scrum, de nu mai puteai şti dacă era muiere ori 
bărbat. Dar salba de galbeni ce străluci prin funingine 
nu-i mai lăsă nicio nădejde. In faţa lui se afla, aşadar 
Ana sa cea dragă... şi acum nu se mai putu ţine să nu 
plângă în hohote, strângându-şi capul în palme. Obraijii 
prinseseră a i se înroşi, dar nu din pricina căldurii, ci a 
mâniei care i se strecura în vine. Simţea acum o poftă 
nebună de răzbunare şi mai să se ia de unul singur pe 
urmele făptaşilor. 

— Ferhad, nemernicule! scrâşni el. Ai să mi-o 
plăteşti câine! 


Se repezi spre cal, dar iarăşi fu oprit de Sâvu. 

— Fii înţelept, frate! Numai noi doi şi fără arme, ar 
însemna să ne dăm prinşi ca proştii în mâna lor. Să ne 
strângem cât mai mulţi şi să mergem cu toţii acolo, în 
cuibul lui de năpârcă, să-i facem la fel! 


- Sfârşitul volumului II - 


